
PROLOG - Cizme mari 


Ash era pe jumătate mort de frig când l-au târât în sala fortăreței 
de gheață și l-au aruncat la picioarele regelui lor. S-a prăbușit pe 
blănuri cu un icnet surprins, trupul tremurându-i din toate 
încheieturile. Respirația sa întretăiată împroșca aerul cu trâmbe de 
abur şi nu-și dorea decât să se ghemuiască în jurul căldurii firave a 
inimii sale. 

Fusese dezbrăcat de blănuri, iar acum zăcea doar în lenjeria de 
lână, cu pliurile înghețate. Îi luaseră şi sabia. Era singur. Totuși părea 
că în mijlocul sălii fusese azvârlit un animal sălbatic. Ţăranii strigau în 
sala plină de fum, iar războinicii sporovăiau să prindă curaj, ţopăind 
cu grijă în jurul lui și împungându-l în coaste cu vârfurile de os ale 
sulițelor. Aburul se înălța precum fumul din trupul străinului, iar 
respirația lui împrăștia norișori pe deasupra blănurilor încâlcite și 
pline de păduchi. Între expiraţii, pe craniul lui se vedeau broboane de 
apă ce îi alunecau pe lângă sprâncenele pline de promoroacă și 
pleoapele ridate, picurând apoi de pe pomeţii ascuţiţi, de pe nas și de 
pe barbă. Sub pojghiţa de gheaţă care i se topea pe față, pielea îi era 
la fel de neagră precum apa nopții. 

Dintr-odată, strigătele de spaimă s-au întețit și părea că băștinașii 
înfricoșați aveau să-i facă felul chiar acolo, pe podea. 

— Brushka, a strigat regele de pe tronul de oase. 

Vocea venea din adâncul pieptului său, răsunând printre coloanele 
de gheață înşirate de-a lungul sălii și întorcându-se la el din înaltul 
cupolei. Războinicii au început să-i împingă pe ţărani dincolo de 
draperiile ce acopereau arcada intrării. La început, aceștia s-au opus— 
veniseră acolo odată cu bătrânul străin, adus de furtună, și voiau 
neapărat să vadă ce avea să se întâmple cu el. 

Dar Ash nu-și dădea seama de nimic din toate astea. Nici măcar 
împunsăturile sulițelor nu reușeau să-i trezească simţurile. În cele din 
urmă, l-a dezmeticit senzația de căldură, făcându-l să ridice capul de 
pe podea. Alături de el se afla un mangal de cupru, în care ardeau și 
fumegau oase şi bucăţi de untură. 

A început să se târască spre căldură, iar sulițele s-au năpustit 
asupra lui, încercând să-l oprească. Războinicii au continuat să-l 
lovească chiar și după ce Ash s-a ghemuit lângă mangal, dar, cu toate 
că fiecare lovitură îl făcea să tresară, nu voia să se îndepărteze de el. 

— Ak, ak! a urlat regele, iar porunca lui i-a obligat pe războinici să 
se dea înapoi. 

În sală s-a lăsat tăcerea, întreruptă doar de sfârâitul flăcărilor și de 
respirația  întretăiată a războinicilor, care păreau că tocmai 
terminaseră o cursă lungă. Apoi, din gâtlejul lui Ash s-a auzit— tare și 
limpede— un suspin de uşurare. 


„Încă sunt în viaţă”, și-a zis surprins în sinea lui, ca într-un delir, 
pârjolit de dogoarea mangalului. Și-a încleştat pumnii, ca să simtă mai 
bine căldura mult râvnită, iar pielea palmelor a început să-l mănânce. 

În cele din urmă, a ridicat privirea ca să-și evalueze situaţia. De jur 
împrejur a văzut trupuri înfometate, unse cu grăsime, mantii purtate 
ca niște ponchouri, ochi flămânzi și feţe supte, ușor disperate, 
străpunse de podoabe din os. 

În total, erau nouă bărbaţi înarmaţi. În spatele lor, aștepta regele. 

Ash şi-a adunat toate forțele și, conștient că n-ar fi putut să stea în 
picioare în clipa aceea, s-a ridicat în genunchi, cu fața către omul pe 
care se aventurase până acolo să-l vadă. 

Regele se uita la el cu atenţie, ca și când s-ar fi întrebat ce parte din 
el să devoreze mai întâi. Ochii ca două bucățele de cremene abia i se 
ghiceau pe fața cărnoasă, căci era un bărbat imens, atât de umflat cu 
grăsime, încât avea nevoie de un brâu din piele tăbăcită care să-i 
susțină burta lăsată. În rest, era aproape gol: avea trupul uns cu un 
strat gros de grăsime, purta un pandantiv prins cu un șnur de piele, iar 
în picioare avea niște cizme mari, din blană pătată. 

Regele a băut ceva dintr-un craniu uman și a plescăit pe îndelete, 
cu un aer mulțumit. Din gâtlej i-a țâșnit un râgâit, scuturându-i 
grăsimea din jurul gâtului, apoi, plin de satisfacție, regele a tras o 
bășină lungă, a cărei duhoare a împuţit imediat sala plină de fum. Ash 
a rămas tăcut și impasibil. În lunga lui viață, cunoscuse mulți astfel de 
oameni: căpetenii mărunte și regi cerșetori, ba chiar și un zeu 
autoproclamat— oameni care uneori se ascundeau în spatele fastului 
regal sau al unor maniere alese, dar care în adâncul lor rămâneau 
niște monștri. La fel ca bărbatul pe care îl avea acum în față și ca toți 
conducătorii care pun mâna pe putere prin forțe proprii. 

— Stobay, chem ya nochi? l-a întrebat regele pe Ash, măsurându-l 
din priviri. 

Ash a tușit, iar buzele uscate i s-au crăpat și a simţit gust de sânge. 
Şi-a dus mâna la gât cu un gest neputincios. 

— Apă, a spus el în cele din urmă. 

Regele a încuviinţat din cap, iar la picioarele lui Ash a fost aruncată 
o ploscă cu apă. 

Ash a băut mult și cu lăcomie, apoi a tras aer în piept și s-a șters la 
gură, rămânând cu o dâră roşie pe dosul palmei. 

— Nu cunosc limba voastră, a zis el. Dacă vreți să-mi puneţi 
întrebări, va trebui să vorbiți în comercială. 
— Bhattat! 

Ash a plecat capul, fără să răspundă. 

Chipul regelui s-a încruntat, apoi, încordându-și mușchii, a lătrat 
un ordin spre oamenii săi. Unul dintre războinici— cel mai înalt— s-a 
apropiat cu pași mari de un cufăr aflat lângă unul dintre pereţii de 


gheaţă ai sălii. Era un cufăr simplu din lemn, precum cele folosite de 
negustori ca să transporte chee sau mirodenii. Toate privirile din sală 
erau ațintite asupra războinicului, care a desfăcut o curea de piele și a 
ridicat capacul. 

Apoi s-a aplecat și a înhățat ceva cu ambele mâini. L-a scos fără 
niciun efort— un schelet ambulant, care încă era învelit în carne și 
haine zdrențuite. Privea în jur cu ochi înroșiți, mijiţi din pricina 
luminii, iar părul și barba îi erau lungi și încâlcite. 

Fierea a năvălit în gâtlejul lui Ash. Nu-i trecuse prin minte că ar fi 
putut supraviețui cineva din expediția de anul trecut. Și-a auzit 
măselele scrâșnind. „Nu. Nu te lăsa copleșit.” 

Războinicul l-a sprijinit pe bărbatul înfometat, până când picioarele 
ca niște bețe ale acestuia au încetat să mai tremure și au reușit să-i 
susțină singure greutatea. Apoi, cu pași mici, s-au apropiat amândoi 
de tron. Judecând după ce mai rămăsese din el, prizonierul era un 
nordic— un alhazii din deşert. 

— Ya groshka bhattat! Vasheda ty savonya nochi, a ordonat regele, 
adresându-i-se alhaziiului. 

Omul deșertului a clipit. Tenul lui, pe vremuri măsliniu ca al celor 
din neamul său, era acum gălbui ca pergamentul. Războinicul de 
lângă el l-a înghiontit de câteva ori, până ce privirea lui a întâlnit-o pe 
a lui Ash. În clipa aceea, în ochii alhaziiului a scăpărat o scânteie de 
viaţă. 

A deschis gura cu un plescăit uscat. 

— Regele vrea să vorbeşti, față întunecată, a hârâit el în comercială. 
Cum ai ajuns aici? 

Ash nu avea niciun motiv să mintă— nu încă. 

— Cu un vas din Inima Lumii, a spus el. Mă așteaptă pe coastă. 

Alhaziiul a tradus răspunsul în limba aspră a tribului. 

Regele a făcut un semn cu mâna: 

— Tul kuvesha. Ya shizn al khat? 

— Cine te-a ajutat să vii de acolo? a tradus alhaziiul. 

— Nimeni. Am închiriat o sanie cu câini. Dar au căzut într-o 
crevasă, cu tot cu bagajul meu. Iar apoi m-a prins furtuna. 

— Dan choto, pash ta ya neplocho dan? 

— Atunci spune-mi, a urmat traducerea, ce vrei să iei de la mine? 

Ash a mijit ochii. 

— Ce vrei să spui? 

— Pash tak dan? Ya tul krashyavi. 

— Ce vreau să spun? Ai venit aici de departe. 

— Ya bulsvidanya, sach anay namosti. Ya vis preznat. 

— Eşti un nordic, de dincolo de Marea Tăcere. Ai venit aici cu un 
motiv. 

— Ya vis neplocho dan. 


— Ai venit aici să iei ceva de la mine. 

Regele și-a împuns sânul lăsat cu degetul gros ca un cârnat. 

— Vir pashak! s-a răstit el. 

— Asta vreau să spun. 

După reacţia lui Ash la întrebarea care plutea în aer, ai fi zis că era 
o stâncă sculptată în formă de om. O rafală de vânt îngheţat a pătruns 
în sală, legănând blănurile grele ce acopereau intrarea și tulburând 
flăcările din mangal. Furtuna și-a făcut simțită prezența, amintindu-i 
lui Ash că îl aștepta să se întoarcă. Preţ de o clipă— dar numai preţ de 
o clipă —, s-a gândit că poate sosise momentul să spună câteva 
minciuni iscusite. Lui Ash nu-i stătea în fire să cântărească îndelung 
consecințele faptelor sale. Credea în Dao— la fel ca toți râshunii —, 
aşa că cel mai bine era să-și păstreze cumpătul și să acţioneze spontan, 
ghidat de cha-ul său. 

S-a concentrat asupra fluxului constant de aer rece care îi 
pătrundea prin nări, înțepându-i plămânii, după care era expirat sub 
formă de căldură și abur. L-a cuprins o stare de liniște. Respira calm, 
așteptând ca vorbele să i se închege în minte, apoi s-a auzit rostindu- 
le, la fel de surprins de ele precum toţi cei din jur. 

— Porți ceva care aparţine altcuiva, a răsunat vocea lui Ash, care a 
ridicat un deget, făcând semn spre pandantivul ce atârna între sânii 
lăsaţi ai regelui, apoi și-a zis în sinea lui: „Calea nemijlocită, ar fi 
trebuit să-mi dau seama.” 

Obiectul agăţat de șnurul din piele avea mărimea și forma unui ou 
tăiat în două pe lungime. Era de culoarea castanei și zbârcită ca pielea 
uzată. 

Regele l-a înhățat ca un copil. 

— Nu este al tău, a repetat Ash. Și nu știi la ce foloseşte. 

Regele s-a aplecat în față, făcând să scârțâie tronul de oase. 

— Khut, a zis el calm. 

— Spune-mi tu, i-a tălmăcit alhaziiul. 

Ash s-a uitat la rege preț de cinci bătăi ale inimii, studiindu-i 
mătreața din sprâncenele stufoase și urdoarea adunată în colțurile 
ochilor. Părul negru, îmbibat cu grăsime, îi atârna pe umeri ca o 
cortină, trimiţându-te cu gândul la o perucă. 

În cele din urmă, Ash a încuviințat din cap: 

— Dincolo de Marea Tăcere, în Miderăs, ţinutul cunoscut sub 
numele de Inima Lumii, există un loc unde oamenii pot merge ca să 
obțină ocrotire. Cu monede, multe monede, îți poți cumpăra un sigiliu 
precum cel de pe pieptul tău, pe care îl atârni la gât, ca să-l poată 
vedea toată lumea. Acest sigiliu, bătrân rege, le oferă protecţie, iar 
dacă purtătorul lui moare, moare și el. 

Alhaziiul i-a tălmăcit vorbele în limba aceea ciudată, iar regele l-a 
ascultat fascinat. 


— Sigiliul de la gâtul tău, a continuat Ash, a fost purtat de Omar 
Sar, negustor și om de afaceri. Acest sigiliu are un geamăn, pe care l- 
am urmărit cu atenţie, la fel cum le urmărim pe toate, să vedem dacă 
prezintă semne de moarte. Cu multe luni în urmă, Omar Sar a venit 
aici într-o expediție comercială. Și în loc să-l lași să facă negoț aici, în 
aşezările acestui... regat, te-ai gândit că e mai bine să-l omori, pe el și 
pe oamenii lui, şi să pui mâna pe bunurile pe care le adusese cu el. 
Dar nu știai că e ocrotit de acest sigiliu. Nu știai că, dacă e omorât, 
sigiliul lui moare odată cu el și nici că... geamănul lui are să ni-l 
indice pe ucigaș. 

Încet, cu dureri înfiorătoare în genunchi și coapse, Ash s-a ridicat în 
picioare în fața regelui. 

— Numele meu e Ash, a continuat el. Și sunt rōshun, ceea ce în 
limba mea înseamnă „gheață de toamnă”— cea care vine devreme. 
Adică vin din locul de ocrotire din care vin toți râshunii, din locul de 
unde pornește răzbunarea. 

A făcut o pauză, așteptând ca vorbele sale să-și facă efectul, apoi a 
continuat: 

— Deci ai dreptate, porc gras ce ești, am venit să iau ceva de la tine. 
Am venit să-ţi iau viaţa. 

Când traducerea precipitată a ajuns la sfârşit, regele a scos un 
răcnet plin de furie. L-a îmbrâncit pe tălmaci, trântindu-l pe podea, și, 
cu ochi scăpărători, a înhăţat craniul și l-a azvârlit spre Ash. 

Ash s-a aplecat ușor într-o parte, iar craniul i-a trecut pe lângă cap. 

— Ulbaska! a urlat regele, carnea în exces de pe fața lui tremurând 
în ritmul silabelor. 

Războinicii lui au rămas înlemniți preţ de o clipă, fiindu-le teamă 
să se apropie de acest bătrân cu pielea neagră, care îndrăznea să 
profereze amenințări la adresa regelui lor. 

— Ulbaska neya! a ţipat el încă o dată, și războinicii l-au înconjurat 
imediat pe Ash. 

Regele s-a lăsat pe speteaza tronului, legănându-și sânii enormi, și a 
slobozit un șuvoi de vorbe mânioase, iar războinicii și-au apropiat 
sulițele de coastele lui Ash. De pe podea, unde zăcea răsturnat pe 
spate, alhaziiul a bolborosit în comercială diatriba regală, asemenea 
unui ceas ce nu poate fi oprit: 

— Ştii cum am ajuns conducător? Timp de o dakusha întreagă am 
fost închis într-o cavernă de gheaţă, împreună cu alți cinci bărbaţi și 
niciun pic de mâncare. O lună mai târziu, când soarele a revenit pe 
cer și a topit gheaţa de la intrare, din grotă am ieșit eu. Numai eu! 

Regele și-a încheiat cuvântarea cu o lovitură în piept, producând un 
zgomot greu, cărnos, animalic. 

— Aşa că amenință-mă dacă vrei, bătrân neghiob din nord— și 
alzahiiul a făcut o pauză odată cu regele, trăgând aer în piept amândoi 


în același timp —, pentru că în noaptea asta o să suferi, o să suferi 
îngrozitor, iar mâine, după ce m-oi trezi, o să-ți facem de petrecanie. 

Războinicii l-au înhăţat pe Ash cu mâini tremurânde și i-au smuls 
lenjeria, lăsându-l gol în aerul rece. 

— Te rog, i-a şoptit alzahiiul de pe podea. Ai milă de mine, ajută- 
mă. 

Regele a făcut un semn cu capul, iar războinicii l-au scos din sală, 
printre blănurile ce acopereau intrarea. Apoi s-au oprit să-și arunce pe 
umeri piei grele, l-au purtat de-a lungul unei galerii și l-au scos afară, 
unde furtuna încă răscolea noaptea. Lui Ash aproape că i-a stat inima 
în loc din pricina gerului. 

Vântul îl biciuia fără milă, înghiontindu-l odată cu războinicii, și îi 
răpea căldura din trup, în timp ce fulgii de zăpadă îl șfichiuiau 
precum focul. Durerea îi străpungea oasele, viscerele și inima care 
bătea nesigur, fără speranță. 

În felul acesta, avea să moară curând. 

Războinicii cu fețe nemiloase l-au târât prin zăpadă spre un șir de 
colibe de gheaţă. Când au ajuns lângă cea mai apropiată, războinicul 
cel mai înalt s-a aplecat şi a intrat, iar ceilalți au rămas afară, cu 
sulițele îndreptate spre Ash, pregătiți să-l împungă. 

Ash sărea de pe un picior pe altul, cu brațele strânse în jurul 
trunchiului. Se răsucea ușor, expunându-și la vânt când o latură a 
trupului, când pe cealaltă, în hohotele de râs ale războinicilor. 

Din colibă au ieșit un bărbat și o femeie, ducând cu ei blănurile 
pentru dormit. Le-au aruncat priviri pline de reproș războinicilor, dar 
n-au spus nimic, ci au pornit împleticindu-se spre o locuință de gheață 
din apropiere. După câteva clipe a ieşit și războinicul cel înalt, trăgând 
după el pieile care acopereau podeaua colibei, apoi le-a smuls și pe 
cele care acopereau intrarea în formă de tunel. 

— Huhn! a mormăit căpetenia, iar războinicii l-au îmbrâncit pe Ash 
în colibă. 

Înăuntru era întuneric beznă, dar aerul părea mai cald prin 
comparaţie cu vijelia de afară. Și totuși, fără nicio haină, în scurtă 
vreme avea să îngheţe din nou. 

În spatele lui, bărbaţii au început să acopere intrarea cu blocuri de 
gheață. Ash i-a auzit turnând apă peste ele și a așteptat nemișcat până 
când au terminat. Apoi a lovit cu piciorul peretele de gheață, dar era 
ca şi când ar fi dat în piatră. 

Ash a scos un oftat. Preţ de o clipă, i s-au înmuiat picioarele, fiind 
gata să leşine. În momentul acela a simțit povara zdrobitoare a celor 
şaizeci şi doi de ani ai săi. 

S-a prăbușit în genunchi pe podea, fără să ia în seamă arsura gheții 
pe fluierele picioarelor. A avut nevoie de toată voința lui ca să nu se 
întindă pe jos, să închidă ochii și să adoarmă. Somnul ar fi însemnat 


moartea. 

Frig. Atât de frig, încât ar fi putut să se dezmembreze de la atâta 
tremurat. Și-a suflat în mâinile făcute căuș, și le-a frecat zdravăn, apoi 
şi-a lovit trupul, simțind furnicături în palme. Și-a mai revenit un pic, 
aşa că şi-a dat câteva palme și peste față, ca măsură de precauţie. Mai 
bine. 

Simţind că avea o tăietură pe creștetul capului, și-a apăsat un 
bulgăre de zăpadă pe rană, până când a oprit sângerarea. După o 
vreme, ochii i s-au obișnuit cu întunericul și a distins pereții— păreau 
irigați de o vagă lumină lăptoasă. 

Ash a expirat cu putere. Și-a împreunat mâinile, a închis gura ca să 
nu-i mai tremure dinţii și a început să recite în gând o mantra. 

În scurtă vreme, un nucleu de căldură a început să-i pulseze în 
piept, croindu-şi drum în mâinile, picioarele și degetele sale. Din 
pielea lui încreţită de frig au început să se ridice aburi, iar tremurul a 
încetat. 

Deasupra capului său chel, vântul se strecura șuierând prin gura de 
aerisire din tavanul boltit, ca și când l-ar fi chemat, vârând în colibă 
câte un fulg de zăpadă. 


Şi-a imaginat că-și ridicase cortul din pânză grea și că stătea 
ghemuit în el, adăpostit de viscol, încălzindu-se la sobița pe petrol, 
făcută din aramă. Supa de carne clocotea sprinţar, învăluită în fum, 
iar aerul era plin de abur, miros de haine umede și iz dulceag de 
mâncare. Afară, câinii schelălăiau, ghemuindu-se în zăpadă. 

Osh5 era cu el în cort. 

— Arăţi rău, i-a spus bătrânul său maestru în honshu, limba lor 
natală, riduri de îngrijorare brăzdându-i fruntea la fel de întunecată ca 
a lui Ash. 

Ash a încuviinţat din cap: 

— Cred că sunt aproape mort. 

— Și te surprinde? Toate astea la vârsta ta? 

— Nu, a mărturisit Ash, cu toate că, preţ de o clipă, mustrat de 
maestru, nu și-a mai simțit vârsta. Vrei niște supă? a întrebat el, 
turnându-și într-o cană, dar Osh5 l-a refuzat, ridicând arătătorul. 

Ash a băut singur, cu sorbituri zgomotoase, simțind în stomac 
fierbinţeala întremătoare a supei. Dintr-un loc îndepărtat s-a auzit un 
geamăt de dor. 

Maestrul l-a privit cu interes. 

— Capul, a zis el. Te doare? 

— Un pic, i-a răspuns Ash. Cred că se apropie un nou atac. 

— Ţi-am spus că așa o să se întâmple, nu-i așa? 

— Încă n-am murit. 

Osh5 s-a încruntat. Și-a frecat mâinile una de alta și a suflat în ele. 


— Ash, trebuie să-ţi dai seama că a sosit timpul. 

Sfârâitul flăcărilor s-a suprapus cu oftatul lui Ash. S-a uitat la 
trupul său, la pânza fluturândă a cortului, la aburul care se înălța din 
supă. Sabia lui, sprijinită în picioare lângă ranița de piele, aducea cu 
însemnul unui mormânt. 

— Munca asta... e tot ce am, a zis el. Vrei să mi-o iei? 

— Ți-o ia boala ta, nu eu. Ash, chiar dacă reușești să supravieţuiești 
acestei nopți, cât timp crezi că mai ai? 

— Nu vreau să-mi aştept sfârșitul cu mâinile-n sân, fără să am 
niciun rost. 

— Nici nu-ţi cer asta. Dar ar trebui să fii aici, în mijlocul ordinului, 
alături de tovarășii tăi. Meriţi să te bucuri de puţină odihnă și pace, 
cât mai ai timp. 

— Nu, a răspuns Ash cu ardoare, apoi și-a aţintit privirea în flăcări. 
Când i s-a agravat boala, tata a făcut exact ce spui tu, iar după cea 
orbit, s-a lăsat copleșit de durere și stătea tot timpul în pat, plângând 
şi așteptându-și sfârșitul. Devenise aproape un strigoi. Nu, n-am să 
irosesc în felul acesta puținul timp pe care îl mai am. O să mor în 
picioare, străduindu-mă să merg mai departe. 

Osho a îndepărtat aceste remarci cu un gest al mâinii: 

— Dar nu mai ești bun pentru așa ceva. Atacurile tale se 
înrăutăţesc. Din pricina lor, ai zile în care abia mai vezi, darămite să 
te mai mişti. Crezi că poţi continua așa, crezi că mai poţi duce la capăt 
o răzbunare? Nu, nu pot permite aşa ceva. 

— Trebuie! a strigat Ash. 

Cu pânza unduitoare a cortului în spate, Osho, căpetenia 
rOshunilor, a clipit, dar n-a spus nimic. 

Ash a plecat capul, apoi a inspirat adânc, recăpătându-şi calmul. A 
vorbit cu glas scăzut, ca și când vorbele sale ar fi fost o ofrandă 
depusă pe un altar: 

— Osh6, ne știm de mai bine de jumătate de viață. Suntem mai mult 
decât prieteni. Suntem chiar mai apropiați decât un tată și fiul său ori 
decât doi frați. Ascultă-mă, am nevoie de asta. 

Privirile li s-au întâlnit: el și Osh6, înconjurați de pânza cortului, de 
vânt şi de o mie de laquri de pustiu înghețat— aici, în această celulă 
imaginară de căldură, atât de mică, încât respirau același aer. 

— Foarte bine, a șoptit Osh5 în cele din urmă. 

Ash s-a dat ușor în spate, cu un aer surprins. A deschis gura să-i 
mulțumească, dar Oshō a ridicat palma: 

— Dar cu o condiţie. Și nu e negociabilă. 

— Spune. 

— Îţi vei lua, în sfârșit, un ucenic. 

O rafală a lipit pânza cortului de spatele lui Ash, iar acesta s-a 
încordat dintr-odată. 


— Cum poți să-mi ceri asta? a întrebat el. 

— Îţi cer asta, la fel cum și tu mi-ai cerut ceva, a ripostat Osh5. Ash, 
eşti cel mai bun dintre noi, chiar mai bun decât am fost eu. Dar, în toți 
aceşti ani, ai refuzat să pregăteşti un ucenic, să-i împărtășești toate 
cunoștințele și intuițiile tale. 

— Ştii bine că am avut motivele mele să nu fac asta. 

— Bineînţeles că ştiu! Te cunosc mai bine decât oricine. Eram acolo, 
mai ţii minte? Dar nu ai fost singurul care a pierdut un fiu în bătălia 
din ziua aceea— sau un frate, sau un tată. 

Ash a plecat capul. 

— Nu, a recunoscut el. 

— Deci, dacă scapi teafăr, ai să-ți iei un ucenic? 

Încă nu-şi putea încrucișa privirea cu a lui Osh5. În ochii lui Ash se 
oglindeau flăcările sobei cu ulei. Bătrânul îl cunoștea foarte bine. Era 
un fel de oglindă pentru Ash, o suprafață vie, care reflecta tot ce 
acesta ar fi încercat să ascundă de el însuși. 

— Vrei să mori singur în sălbăticia asta uitată de lume? 

Tăcerea lui Ash era un răspuns suficient. 

— Atunci acceptă-mi oferta. Îţi promit că, dacă accepţi, o să scapi 
din această încercare și o să te poți întoarce acasă. Și am să-ți dau voie 
să-ți continui munca, cel puțin cât timp îţi vei antrena ucenicul. 

— Deci asta e condiţia? 

— Da, i-a răspuns Osh5 pe un ton ferm. 

— Dar nu ești real. Am pierdut cortul ăsta acum două zile... și nu 
erai cu mine când s-a întâmplat. Eşti doar un vis. Un ecou. Înțelegerea 
noastră nu înseamnă nimic. 

— Şi totuşi, ceea ce spun e adevărat. Te îndoiești? 

Ash s-a uitat în cana goală. Metalul ei se răcise, iar acum îi răpea 
căldura mâinilor. 

Cu multă vreme în urmă, Ash își acceptase boala și consecința ei 
inevitabilă. La fel cum acceptase că, pentru a-și îndeplini menirea, 
trebuia să ia viețile unor oameni— cu un fel de fatalism. Această 
împăcare îi dădea un sentiment de melancolie şi convingerea că, în 
esenţa ei, viața era ambiguă, lipsită de orice sens, cu excepția celui pe 
care hotărai să i-l dai: violență sau pace, bine sau rău— toate erau 
niște alegeri, nimic mai mult. În sine, universul era complet neutru şi 
năzuia doar către o stare de echilibru, desfășurând la infinit 
posibilitățile ce sălășluiau în Dao. Ash știa că avea să moară, și asta 
era tot. 

Dar nu voia să-și încheie viaţa în pustiul acela. Dacă putea, avea să 
mai vadă soarele o dată, savurându-i căldura cu ochii și cu gura 
deschisă; avea să inspire miresmele puternice ale vieţii, să simtă sub 
tălpi firele răcoroase de iarbă, să asculte șipotul apei pe pietre. Iar în 
fantezia lui de acum, Osh5 era doar o plăsmuire a aceleiași dorințe— 


Ash nu îndrăznea să spere că era mai mult de atât. 
În cele din urmă, a ridicat privirea. 
— Bineînţeles că mă îndoiesc, a răspuns el la întrebarea maestrului. 
Dar Osh5 dispăruse. 


Încetul cu încetul, l-a copleșit o durere înfiorătoare, care i-a 
tulburat viziunea. Migrena îi strângea craniul precum fălcile unei 
menghine. 

Durerea l-a smuls din delir. 

Ash a încercat să pătrundă cu privirea întunericul colibei de gheață. 
Trupul său gol tremura din toate încheieturile, iar genele îi erau 
înţesate cu ace de gheaţă. Aproape că adormise. 

Prin gaura din acoperiş nu pătrundea niciun zgomot. Furtuna se 
mai domolise. Ash a plecat capul într-o parte, ascultând cu atenţie. A 
lătrat un câine, urmat de alți câţiva. 

A dat afară aerul din plămâni. 

— Un ultim efort, a zis el. 

Bătrânul rOshun s-a ridicat cu greu în picioare. Simțea crampe în 
mușchi, iar capul îi zvâcnea de durere. Deocamdată, nu-și putea alina 
suferința, căci săculețul cu frunze de dulce îi fusese luat, odată cu 
celelalte lucruri. Dar nu conta, nu era o criză serioasă— nu se 
compara cu atacurile pe care le suferise în timpul lungului drum spre 
sud, care îl țintuiseră în pat zile de-a rândul. 

Ash a început să dea din picioare și să-și pălmuiască trupul. Respira 
adânc şi repede, prinzând puteri cu fiecare gură de aer, îndepărtând 
oboseala și dubiile cu fiecare expirație. 

A suflat în fiecare palmă, a bătut din palme de două ori și a sărit pe 
loc. A vârât o mână prin gura de aerisire și a rămas atârnat, cu 
picioarele bălăbănindu-se sub el. Cu cealaltă mână, a început să 
izbească gheața din jurul găurii, fiecare lovitură fiind însoțită de un 
Hu! discret— mai mult un icnet decât un cuvânt. Fiecare ciocnire îi 
provoca dureri înfiorătoare în oasele braţului. 

La început, nu s-a întâmplat nimic, și iarăși i s-a părut că lovea în 
piatră. 

Dar a alungat acest gând, întrucât nu avea să-l ducă nicăieri. Așa că 
s-a gândit la crusta de gheaţă a unui iaz pe timp de moină, care e atât 
de subțire, încât poată fi spartă cu ușurință. Aerul îi șuiera în nări, iar 
mintea i s-a limpezit, ajutându-l să se concentreze. 

În cele din urmă, o ţandără de gheaţă a căzut pe podea. S-a lăsat 
cuprins de acest moment de triumf, dar fără să-și întrerupă efortul. 
Apoi s-au desprins și alte cristale, căzându-i ca o ploaie pe faţă. A 
închis ochii ca să îndepărteze broboanele de sudoare. Însă nu era doar 
sudoare: mâna îi era acoperită cu sânge întunecat— picăturile îi 
împroșcau fruntea sau cădeau pe podea, înghețând înainte să fie 


absorbite. 

În cele din urmă, a reușit să facă o gaură suficient de mare cât să 
vadă prin ea o bucată din cerul întunecat. Abia mai putea respira. Preţ 
de o clipă, s-a oprit și a rămas atârnat de tavan, să-și tragă sufletul. 

Clipa s-a prelungit și a avut nevoie de un nou efort de voinţă ca să 
se ridice. S-a strecurat icnind prin spărtură, julindu-și trupul gol în 
muchiile de gheață. 

Totul era învăluit în liniște. Cerul era un câmp negru, presărat cu 
stele la fel de mici și neînsuflețite precum diamantele. Ash a coborât 
de pe colibă, alunecând pe acoperișul ei boltit, și s-a afundat în zăpadă 
până la genunchi, fără să se uite la dâra de sânge pe care o lăsase în 
urma sa. 

Ash a clătinat din cap ca să și-l limpezească, apoi a încercat să se 
orienteze. De jur împrejur se vedeau locuințe de gheață, pe jumătate 
îngropate în zăpadă, şi mici nămeți ridicați lângă câinii adormiți. În 
depărtare, un grup de bărbaţi pregătea o sanie pentru vânătoarea de 
dimineaţă, fără să-l vadă pe cel care îi urmărea calm prin întuneric. 

Cu spatele încovoiat, Ash a luat-o la fugă spre fortăreață, călcând 
cu picioarele goale pe un strat proaspăt de zăpadă. Pe măsură ce se 
apropia, construcţia se profila tot mai limpede pe fundalul cerului 
înstelat. 

Când a ajuns lângă ea, s-a strecurat cu pași iuți printre draperiile ce 
acopereau tunelul de la intrare. I-a luat prin surprindere pe cei doi 
războinici care stăteau de strajă lângă un mangal. Spaţiul era strâmt, 
nu te puteai mișca în voie. Ash l-a izbit cu fruntea pe unul dintre ei, 
spărgându-i nasul și trântindu-l, ametit, la podea. O durere puternică 
i-a săgetat capul, iar celălalt războinic era gata să-l împungă cu sulița, 
însă Ash s-a ferit la timp, simțind cum îi alunecă pe umăr vârful ei din 
os sculptat. Au urmat icnete înfundate şi zgomot de trupuri izbite între 
ele— Ash l-a pocnit cu genunchiul între picioare, împlântându-și 
pumnul osos în gâtul lui. 

Cu ochii mijiți, bătrânul a pornit mai departe, pășind peste cele 
două trupuri doborâte la pământ. Se afla pe un culoar strâmt. În fața 
lui era sala tronului, cu intrarea acoperită de blănuri. Dincolo de ele 
era liniște. Și totuși, se auzea ceva. Un sforăit. 

„Sabia mea”, şi-a zis în sinea lui. 

Apoi a pășit pe sub o arcadă aflată în stânga lui și a ajuns într-o 
încăpere plină de fum, luminată doar de un mangal așezat într-un colț. 
Strălucirea roșie a tăciunilor unsuroși lumina doar vreo doi metri în 
jur, iar în rest totul era cufundat în întuneric. 

Lângă mangal era un pat de scânduri în care, lipiți unul de altul, 
dormeau un bărbat și o femeie. Ash s-a apropiat ca o umbră de 
peretele din fund, unde îi fusese stivuit echipamentul. Nu lipsea nimic. 

A scotocit printre blănurile sale până a dat peste săculeţul din piele 


plin cu frunze maronii de dulce. A scos una, apoi s-a gândit mai bine și 
a luat încă două, după care le-a vârât pe toate în gură, între dinți și 
obraz. 

Preţ de câteva clipe, s-a sprijinit de perete, mestecând și înghițind 
sucul lor amărui. Durerea de cap s-a mai domolit. 

Apoi, fără să-și ia blănurile pe el, a scos din teacă sabia 
strălucitoare din oţel și a pornit tiptil spre sala tronului, având grijă să 
nu-i trezească pe cei doi. 

Lumina se strecura pe sub blănurile de la intrare, revărsându-se 
peste degetele picioarelor lui goale. Ash a tras o gură mare de aer, 
apoi a expirat pe nas și a intrat în sală, la fel de gol ca sabia pe care o 
ţinea în mână, cu vârful în jos. 

Regele dormea pe tron, în celălalt capăt al sălii. Chiar în fața 
tronului, oamenii lui dormeau îngrămădiți pe podea, printre ei 
aflându-se şi câteva femei. În stânga intrării, un războinic stătea în 
picioare, moțăind sprijinit în suliță. 

Ash nu mai tremura. Acum era în elementul său, iar frigul se 
transformase într-un fel de mantie pe care o purta pe umeri. Nu îi era 
teamă— pentru el, frica era o amintire de demult, la fel de veche 
precum sabia lui. Simţurile i s-au ascuţit chiar în clipa dinaintea 
atacului. Pe tavan, deasupra unui mangal, atârna un ţurțur lung, și 
fiecare picătură ce se prelingea din el cădea în flăcări cu un ușor 
sfârâit. În sală domnea un miros pătrunzător de peşte, transpiraţie, 
grăsime arsă şi încă ceva, aproape dulce, care i-a făcut stomacul să 
chiorăie. Mușchii îi tremurau de nerăbdare. 

Războinicul care stătea de pază a simţit mișcare și s-a trezit. Când a 
ridicat privirea, l-a văzut pe Ash năpustindu-se asupra lui cu fața 
însângerată și dinții dezveliți. Sabia s-a răsucit către el, tăind aerul 
îmbâcsit de fum, apoi a înfrânt slaba rezistență opusă de pieptul 
războinicului. Înainte să se prăbușească, acesta a scos un strigăt 
înăbușit. 

A fost suficient pentru a-i trezi pe ceilalți. 

Războinicii au sărit în picioare, înhățându-și sulițele, și s-au 
năpustit asupra lui din toate părțile. 

Dar i-a împrăștiat ca pe niște copii. Pe măsură ce îi ieşeau în cale, îi 
sfârteca cu câte o lovitură de sabie, fără cel mai mic semn de teamă. 
Ash a rămas calm în mijlocul învălmășelii, mișcările fiindu-i dictate de 
instinctele lui antrenate să înainteze, doar să înainteze, tăieturile, 
loviturile şi eschivele armonizându-se în mod natural cu pașii săi. 

Înainte ca ultimul războinic să se prăbușească, Ash deja se afla în 
fața tronului, lăsând în urmă trupurile aburinde ale războinicilor 
însângerați. 

Regele se uita la el tremurând de furie, strângând brațele tronului 
de oase, părând că vrea să se ridice. Era beat şi respiraţia îi duhnea a 


alcool. Sufla din greu, rămas fără aer, iar dintre buzele întredeschise i 
se scurgea un firicel de salivă. Îl privea cu ochi mijiți pe roshunul din 
faţa lui. 

„Parcă ar fi un copil furios”, și-a zis Ash în sinea lui, dar a 
îndepărtat repede acest gând. 

Și-a scuturat sabia de sânge, apoi i-a sprijinit vârful sub bărbia 
regelui, a cărui respiraţie s-a întețit vizibil. 

— Hait! a zis Ash printre dinţi, apăsând sabia până ce pielea a 
cedat, forțându-l pe rege să-și dea capul pe spate și să-l privească în 
ochi. 

Regele s-a uitat la sabie și a văzut firișorul de sânge care se 
prelingea cu iuțeală în șănțulețul lamei, la fel ca apa pe o pânză unsă 
cu ulei. Apoi s-a uitat iarăși la Ash și un mușchi i-a tresărit sub ochiul 
stâng. 

— Akuzhka! a strigat el. 

Dar sabia i s-a înfipt brusc în creier. Ochii regelui au scăpărat de 
mânie, însă în clipa următoare s-au stins. 

Ash s-a îndreptat de spate, suflând din greu. Vezica regelui s-a 
golit, iar din jurul tronului s-au înălțat trâmbe de abur. 

Ash a luat pandantivul din piele, punându-l la gât, apoi, după o 
clipă de gândire, a închis ochii regelui. 

S-a apropiat de cufărul de lângă perete, l-a deschis și l-a scos pe 
alhaziiul ghemuit înăuntru. 

— S-a terminat? a hârâit el, agățându-se de Ash ca și când n-ar fi 
vrut să-i mai dea drumul niciodată. 

— Da, i-a răspuns Ash laconic. 

Apoi au plecat. 


CAPITOLUL 1 - Scutul 


Bahn urcase de multe ori pe Muntele Adevărului. Era un deal 
masiv, înverzit, cu pante blânde, nu tocmai înalt; și totuși, în 
dimineața aceea, suind pe poteca șerpuitoare ce ducea spre vârful său 
teșit, părea mai abrupt ca niciodată. Nu-și putea da seama de ce. 

— Bahn, a zis Marlee de lângă el, trăgându-l de mână ca să se 
oprească. 

S-a întors și a văzut că soția lui privea înapoi, ferindu-și ochii de 
soare cu cealaltă mână. Juno, fiul lor de zece ani, se străduia să-i 
ajungă din urmă. Era scund pentru vârsta lui, iar coșul de picnic pe 
care îl căra era prea voluminos pentru mâinile lui scurte. Și totuși, 
insistase să-l ducă singur. 

Bahn și-a şters sudoarea de pe frunte. În clipa când a coborât mâna, 
iar aerul răcoros i-a mângâiat fruntea, şi-a zis în sinea lui: „Nu vreau 
să vadă asta azi.” Apoi și-a dat seama că dealul nu era mai abrupt 
decât de obicei. Ci propria lui împotrivire era mai mare. 

Un măr strălucitor, de culoarea buzelor, a căzut din coş și a luat-o 
la vale pe pietrele tocite de pași ale potecii. Sub privirea celor doi 
părinţi, băiatul i-a oprit coborâșul cu cizma și s-a aplecat să-l ridice. 

— Ai nevoie de ajutor? i-a strigat Bahn fiului său, încercând să nu 
se gândească la cât plătise pe acel singur măr și pe celelalte merinde 
scumpe din coș. 

Dar băiatul i-a răspuns cu o privire furioasă. A pus mărul la loc, 
apoi, cântărind coșul în mână, și-a continuat drumul. 

În depărtare s-a auzit un tunet, cu toate că nu se vedea niciun nor 
pe cer. Bahn și-a luat privirea de la fiul său și a oftat, încercând să 
îndepărteze grija care îi răscolea măruntaiele în ultima vreme. S-a 
străduit să zâmbească, folosind trucul pe care îl învățase în anii cât 
luptase în Garda Roșie— dacă își curba buzele în forma unui zâmbet, 
greutățile lui puteau să pară un pic mai uşoare. 

— Mă bucur să te văd zâmbind, a zis Marlee, ochii ei căprui 
luminându-se dintr-odată. 

În spate o ţinea într-o eșarfă pe fiica lor, care dormea cu gura 
deschisă. 

— E bine că am hotărât să ieşim o zi dintre ziduri, deşi mi-ar fi 
plăcut s-o petrecem oriunde altundeva decât aici. 

— Bahn, dacă e destul de mare cât să întrebe de el, atunci e destul 
de mare să-l și vadă. Nu-l putem feri de adevăr pentru totdeauna. 

— Nu, dar am putea încerca. 

Femeia s-a încruntat, însă i-a strâns mâna mai tare. 

La picioarele lor, orașul Bar-Khos vuia ca un fluviu îndepărtat. 
Sutele de pescăruși zburau și plonjau deasupra portului din apropiere, 
învârtejindu-se ca o furtună din munții îndepărtați, iar bărbatul îi 


urmărea cu mâna streaşină în dreptul ochilor. Păsările coborau pe 
rând și planau la mică înălțime deasupra apei, reflecțiile lor întoarse 
zburând cu viteză printre carenele vaselor. Razele soarelui pictau 
marea cu tușe aurii, iar orașul se întindea sub o perdea strălucitoare 
de căldură, populat de siluetele mărunte și nedeslușite ale oamenilor 
care își croiau drum pe străzile învăluite în umbră deasă. Peste 
cupolele Templului Alb răsunau dangătele clopotelor, iar dinspre 
Arena Armelor se auzea sunetul trompetelor. În aerul încețoșat de 
praf, legate de turnuri zvelte, pluteau baloanele cu aer cald ale 
negustorilor, din ale căror nacele străluceau oglinzi. Dincolo de toate 
acestea, dincolo de fortificațiile dinspre nord, un dirijabil s-a ridicat 
dintre pilonii portului aerian și a pornit spre est, pe ruta periculoasă 
spre Zanzahar. 

Lui Bahn chiar și acum i se părea ciudat că, deşi orașul se afla pe 
buza prăpastiei, viața părea să-și urmeze cursul obișnuit. 

— Ce așteptați? i-a întrebat Juno gâfâind, când a ajuns în dreptul 
lor. 

— Nimic, i-a răspuns Bahn cu un zâmbet— de data asta, unul 
veritabil. 


În toiul verii, de Ziua Nebunului, când vremea era caniculară, 
oamenii obișnuiau să iasă de pe străzile încinse din Bar-Khos și să se 
adăpostească pe Muntele Adevărului. Pe vârful său teșit era amenajat 
un parc în terase, iar dinspre mare bătea neîncetat o briză răcoroasă. 
Odată ajunsă în vârf, poteca devenea dreaptă. Simţindu-se mai 
încrezător în forțele proprii, tânărul Juno a iuțit pasul și i-a depășit pe 
părinții săi, apoi pe alți câțiva orășeni care se plimbau în pas molcom. 
Au trecut cu toţii pe lângă o pajiște îngustă unde niște copii care 
înălțaseră un zmeu au început să se certe— cine să fie următorul care 
îl mânuieşte. Dincolo de ei, pe o bancă umbrită de un arbore jupe 
veştejit, stătea un bătrân călugăr cerșetor, care ţinea în mână o sticlă 
de vin și vorbea întruna cu câinele său. Dar câinele părea că nu-l 
ascultă. 

S-a auzit încă un tunet, a cărui bubuitură a fost mai puternică, 
întrucât se aflau mai aproape de fortificațiile din sudul orașului. Juno 
a întors capul spre părinții săi: 

— Grăbiţi-vă! i-a îndemnat el, fără să-și poată stăpâni nerăbdarea. 

— Ar fi trebuit să luăm cu noi și zmeul, pentru mai încolo, a zis 
Marlee, auzindu-i în spatele ei pe copiii care, după ce se săturaseră de 
ciondăneală, înălțaseră iarăși jucăria din hârtie și nuiele. 

Bahn a încuviințat din cap, dar n-a spus nimic. Atenţia îi era 
îndreptată spre o clădire care se înălța pe culmea dealului, chiar în 
mijlocul parcului. Era înconjurată cu gard viu, iar pereţii săi înalți 
erau presărați cu sute de ferestre cu tâmplărie albă, care fie reflectau 


cerul, fie erau întunecate, în funcție de direcția spre care dădeau. 
Bahn mergea să raporteze acolo aproape zilnic, în calitate de ajutor al 
generalului Creed. Fără să vrea, privirea i se plimba pe latura 
Ministerului de Război, unde știa că se afla și biroul generalului— 
poate că bătrânul era la una dintre ferestre. 

— Bahn, l-a mustrat soţia, trăgându-l înainte. 

În cele din urmă, au ajuns la marginea sudică a parcului. Juno a 
luat-o înainte, croindu-și drum prin mulțimea așezată în iarba înaltă, 
dar încetinind cu fiecare pas, pe măsură ce se deschidea priveliștea de 
la picioarele dealului. În cele din urmă s-a oprit și, după o clipă, i-a 
căzut coșul din mână. 

Bahn s-a apropiat de el şi a început să strângă merindele 
împrăștiate pe jos. În același timp, se uita cu atenție la fiul său, ca 
atunci când îl urmărise făcând primii săi pași nesiguri. Băiatului îi era 
interzis să urce pe deal de unul singur, dar în ultimul an începuse să 
ceară, apoi să implore să fie dus acolo, ațâţat de poveştile auzite de la 
prietenii lui. Voia să vadă cu ochii lui de ce fusese botezat Muntele 
Adevărului. 

Începând din acel moment, avea să știe pentru totdeauna. 

De pe versantul sudic al celui mai înalt deal din oraș, se vedea 
marea întinzându-se de la est spre vest, de-a lungul țărmului, iar în 
față, fâşia de pământ lată de jumătate de laq, cunoscută sub numele 
de Calea Avântului— aceasta se întindea spre continentul îndepărtat, 
care în ziua aceea nu era decât o siluetă acoperită de nori, greu de 
distins în depărtare. 

Pe lățimea acestui istm se înălțau fortificațiile sudice, din piatră 
cenușie, ale orașului, cunoscute sub numele de Scutul. 

Zidurile acelea— care timp de trei secole apăraseră de invaziile pe 
uscat nu numai orașul Bar-Khos, ci și insula Khos, grânarul Insulelor 
Merciene— aveau o înălțime de aproape treizeci de metri, iar 
turnurile construite pe crestele lor erau încă și mai înalte. Erau atât de 
vechi, încât dăduseră orașului numele de Bar-Khos— „scut pentru 
Khos”. În total, fuseseră șase rânduri de ziduri, însă numai până când 
mannienii sosiseră fluturându-și steagurile și începuseră asediul. Acum 
mai erau doar patru, două dintre ele fiind de construcţie recentă, iar 
zidul de la exterior, unul dintre cele originale, nu mai avea nicio 
poartă— toate intrările fuseseră acoperite cu piatră și mortar. 

Muntele Adevărului era cel mai înalt punct de observaţie din oraș. 
Numai de acolo puteau cetățenii simpli să vadă ce pericol se afla 
dincolo de fortificaţii. Venise şi rândul lui Juno, care, clipind din când 
în când, şi-a plimbat privirea dinspre Scut spre asediatorii mannieni, 
împrăștiați precum o viitură pe câmpia istmului— întreaga forță a 
celei de-a Patra Armate Imperiale. 

Chipul său tânăr a pălit, iar ochii i se măreau pe măsură ce observa 


câte un nou detaliu. 

Calea Avântului era acoperită în întregime de un oraș din corturi 
deschise la culoare, rânduite cu grijă și împărțite în sectoare de străzi 
mărginite de clădiri din lemn. Orașul de corturi era despărțit de Scut 
prin nenumărate fortificații— valuri de pământ înălțate în mijlocul 
unei câmpii de un galben prăfos— și șanțuri şerpuitoare pline cu apă 
neagră. În spatele celor mai apropiate valuri de pământ, asemenea 
unor animale tolănite la soare, se înșirau mașinăriile de asediu și 
tunurile, ce trăgeau înspre oraș, împroșcând fum și bubuituri, cu o 
cadență nesfârșită care, spre surprinderea tuturor, dura de zece ani. 

— Te-ai născut chiar în prima zi a asediului, a zis Marlee din spatele 
lor, cu o voce calmă, scoțând o felie de keesh cu miere din coş. Am 
intrat în chinurile facerii înainte de vreme, iar când te-am adus pe 
lume, nu erai mai mare decât un cozonac. În dimineaţa aceea, tata a 
căzut pe câmpul de luptă și cred că șocul morții lui m-a făcut să nasc 
mai devreme. 

Băiatul părea să n-o fi auzit, fiind complet absorbit de peisajul din 
fața sa. Dar în trecut Juno întrebase de mai multe ori despre ziua în 
care se născuse, primind doar răspunsuri laconice. Bahn și soția lui 
aveau motive diferite pentru care nu voiau să-și amintească ziua 
aceea. 

„Mai dă-i timp”, şi-a zis Bahn în sinea lui, apoi s-a așezat pe iarbă și 
a început să studieze priveliștea cu ochii săi mai experimentați. 
Cuvintele soției sale îi descătușaseră amintirile. 

Când pornise războiul, Bahn nu avea decât douăzeci și trei de ani. 
Îşi amintea foarte bine unde era când a aflat vestea că refugiații de pe 
continent începuseră să se îmbulzească spre oraș. Stătea în cârciuma 
Călugărul Sugrumat și, deşi beat după patru beri negre pe care le 
băuse, încă îi mai era sete. Era posomorât în după-amiaza aceea: se 
săturase până peste cap de slujba de funcționar în portul aerian, unde 
trebuia să-l suporte pe șeful său cu picioare scurte— un tiran dintre 
cei mai răi —, şi toate astea pentru un salariu săptămânal din care el 
şi Marlee abia se puteau descurca. 

Vestea fusese adusă de un negustor de blănuri rotofei, care tocmai 
se întorsese din sud— era stacojiu la față, ca și când s-ar fi întors acasă 
în fugă, să le împărtășească tuturor ce aflase. Pathia căzuse, le spusese 
el cu respirația întretăiată. Pathia, regatul de la sud, era dușmanul 
tradițional al Khosului— motivul pentru care fusese construit inițial 
Scutul. Vorbele negustorului răsunau puternic în liniștea care se lăsase 
în cârciumă, iar mușteriii îl ascultau cu surprindere, dar și cu groază. 
Regele Ottomek al V-lea, detestatul monarh din Pathia— al treizeci și 
treilea din dinastia Sanse —, fusese suficient de neghiob cât să se lase 
capturat în viață. Mannienii îl legaseră de un zel alb și îl târâseră în 
galop pe străzile din Bairatul cucerit, până i se jupuise aproape toată 


pielea— inclusiv urechile, nasul și organele genitale. În pragul morții, 
regele fusese aruncat într-o fântână, unde reuşise să supraviețuiască o 
noapte întreagă, în timp ce mannienii răspundeau cu hohote de râs la 
rugăminţile sale de îndurare. A doua zi dimineaţă, fântâna fusese 
umplută cu pietre. 

Soarta regelui le smulsese înjurături și clătinări din cap chiar și 
celor mai încercați mușterii. Lui Bahn i se făcuse teamă: era o veste 
proastă pentru toți. De când se știa pe lume, ba chiar de mai înainte, 
mannienii cucereau națiune după națiune de-a lungul țărmului mării 
interioare a Mideresului. Dar niciodată nu ajunseseră atât de aproape 
de Khos. În jurul său, discuţiile erau din ce în ce mai aprinse: strigăte, 
certuri, ba chiar și câteva glume timide. Bahn își croise drum afară din 
cârciumă şi dăduse fuga acasă, la soţia lui— se căsătoriseră în urmă cu 
mai puțin de un an. Urcase treptele care duceau la cămăruța lor 
umedă de deasupra băii publice și îi povestise totul, într-o tiradă beată 
şi disperată. Marlee încercase să-l aline cu vorbe blânde, apoi îi făcuse 
niște chee, mâinile ei rămânând miraculos de ferme. O vreme— 
întrucât mintea lui Bahn avea nevoie să se domolească —, făcuseră 
dragoste pe patul scârțâitor, încet, dar pasional, privindu-se tot timpul 
în ochi. 

În noaptea aceea, urcaseră pe acoperișul plat al clădirii și, 
împreună cu ceilalți locuitori din Bar-Khos, ascultaseră strigătele 
refugiaților, care implorau să fie lăsaţi în oraș, îngrămădiți cu miile 
lângă zidurile împrejmuitoare. De pe alte acoperișuri, unii strigau ca 
porțile să fie deschise, iar alții cereau cu mânie ca pathienii să fie 
lăsați să putrezească acolo. Bahn își amintea că Marlee se rugase 
pentru bieții oameni, invocând în şoaptă numele lui Erēs, marea 
Mamă a Lumii, buzele rujate părând negre în lumina stranie 
răspândită de lunile gemene ce atârnau deasupra sudului. „Ai milă, 
blândă Eres, lasă-i înăuntru, pune-i la adăpost.” 

A doua zi dimineață, porţile fuseseră deschise din ordinul 
generalului Creed însuși. Refugiații se revărsaseră în oraș, aducând cu 
ei povești despre măcelul din regat, despre așezări care fuseseră arse 
din temelii pentru că îndrăzniseră să se opună invadatorilor. 

În ciuda acestor relatări îngrijorătoare, cei mai mulți locuitori din 
Bar-Khos se simțeau în siguranță. Erau protejaţi de mărețul lor Scut. În 
plus, mannienii aveau să fie foarte ocupați cu administrarea sudului 
proaspăt cucerit. 

Bahn și soția lui își continuaseră viața cât mai bine cu putință. 
Marlee rămăsese iarăși gravidă, așa că umbla cu multă grijă, nu 
cumva să piardă din nou sarcina. Bea infuziile de ierburi pe care i le 
dădea moașa și urmărea cu orele strada aglomerată, ţinând protector o 
mână pe pântece. Din când în când, tatăl ei venea s-o viziteze, 
îmbrăcat tot timpul cu armura lui urât mirositoare— un bărbat uriaș, 


cu față aspră şi inexpresivă, care o privea cu ochii săi întunecați de 
vârstă. Ţinea foarte mult la fiica lui și, împreună cu Bahn, îi dădea 
atâtea sfaturi, încât de multe ori Marlee își ieșea din fire. Dar asta nu-i 
făcea să se abțină mult timp. 

Patru luni mai târziu, venise vestea că una dintre armatele 
imperiale se apropia de oraș. Dar atmosfera citadină rămăsese aproape 
neschimbată. La urma urmelor, erau șase rânduri de ziduri, suficient 
de înalte și de groase cât să-i apere de invadatori. Și totuși, consiliul 
orășenesc anunţase încă o dată că recrutează voluntari pentru Garda 
Roșie, care se diminuase considerabil în ultimele decenii de pace. 
Bahn nu avea fibră de soldat, dar în adâncul sufletului său era un 
romantic și, întrucât avea de protejat o soție, un copil și o casă, a 
hotărât că sosise momentul să facă ceva. Astfel că renunțase la slujbă 
fără zarvă— într-o zi, pur și simplu încetase să se mai ducă, gândindu- 
se cu un fior de plăcere la accesul de furie pricinuit șefului de absența 
sa. În aceeași zi, Bahn se înrolase să apere orașul. La garnizoana 
centrală, îi înmânaseră o sabie veche, cu lama tocită, o manta roșie 
din lână, care mirosea a igrasie, un scut rotund, o platoșă, o pereche 
de jambiere, un coif mult prea mare pentru capul lui și... o singură 
monedă de argint. Apoi i se spusese să se prezinte în fiecare dimineață 
la Arena Armelor, pentru antrenament. 

Bahn nici nu apucase să învețe numele celorlalți recruți din 
compania lui— cu toţii la fel de tineri și de nepregătiți ca și el —, 
atunci când solul mannian sosise călare pe un zel să ceară predarea 
orașului. Termenii erau cât se poate de simpli. Deschideţi porțile și cei 
mai mulți dintre voi vor fi cruțaţi, însă dacă vă veți opune, cu toții 
veţi fi măcelăriți sau luaţi sclavi. În fața zidului uriaş ce se înălța 
dinaintea lui, solul declarase solemn că era imposibil să te opui 
destinului implacabil al Sfântului Imperiu Mann. 

Cuprins de nerăbdare, un puşcaş de pe vârful zidului îl doborâse 
din şa pe mesagerul imperial. Din spatele crenelurilor s-a auzit un 
strigăt: prima vărsare de sânge. 

Orașul stătuse cu sufletul la gură, așteptând să vadă urmările. 

La început, numărul invadatorilor părea ireal. În cinci zile, a Patra 
Armata Imperială sosise pe Calea Avântului cu întregul efectiv: zecile 
de mii de soldaţi veniseră în fața zidurilor, mărșăluind într-o 
procesiune ordonată, după care începuseră să-şi ridice colonia de 
corturi, valuri de pământ, tunuri într-un număr nemaivăzut și uriaşe 
turnuri de asediu— toate acestea sub privirile soldaților de pe ziduri. 

În cele din urmă, asediul a început cu un fluierat ascuţit. Ghiulelele 
se abătuseră asupra zidurilor, iar una dintre ele se arcuise peste 
crestele lor, explodând între șirurile de soldaţi strânși în spatele 
fortificațiilor. Apărătorii de pe metereze se lăsaseră pe vine așteptând. 

În dimineața primului asalt al infanteriei, Bahn se afla, împreună 


cu alți recruți neexperimentați, lângă porţile principale ale primului 
zid, cu scutul greu atârnându-i și cu sabia ținută în mâna tremurândă. 
Nu dormise deloc. În noaptea de dinainte, proiectilele mannienilor 
făcuseră ravagii în jurul lor, iar cornii trupelor imperiale urlaseră ca 
nişte harpii, slăbindu-i nervii. Acum, în zori, nu se putea gândi decât 
la un lucru: la Marlee, care aștepta acasă, cu copilul în pântece, 
făcându-și griji atât pentru soţul, cât și pentru tatăl ei. 

Mannienii se năpustiseră precum un val ce se sparge de stânci. Cu 
scări și turnuri de asediu, luaseră fortificațiile cu asalt, pe toată 
lungimea lor. Din spatele primului zid, Bahn îi urmărea cu groază pe 
soldații cu armuri albe sărind peste metereze, între soldații Gărzii 
Roșii, cu strigăte de luptă cum nu mai auzise niciodată— niște urlete 
atât de ascuţite, încât nu-ți venea a crede că ieșeau din gâtlejuri de 
om. Auzise că dușmanii înghițeau narcotice înainte de luptă, mai ales 
ca să-și împrăștie frica, și într-adevăr, invadatorii luptau cu frenezie, 
fără să le pese vreun pic de viaţa lor. Ferocitatea lor îi uluise pe 
apărătorii khosieni, ale căror rânduri se încovoiaseră, fiind gata să 
cedeze. 

Fusese un adevărat măcel. Soldaţii alunecau de pe ziduri şi se 
prăvăleau cu capul în jos, iar sângele curgea prin jgheaburile 
parapetelor ca şi cum asupra orașului s-ar fi abătut o ploaie purpurie, 
iar soldaţii erau nevoiți să fugă de sub ele, cu scuturile deasupra 
capului. Socrul lui era undeva pe creasta zidului, în mijlocul 
strigătelor și gemetelor încleștării. Bahn nu îl văzuse căzând răpus. 

De fapt, în ziua aceea, Bahn nu își folosise sabia nici măcar o dată. 
Și nici nu dăduse piept cu dușmanul. Stătuse alături de soldaţii din 
compania lui, dintre care cei mai mulți încă îi erau străini— cu toții 
erau albi la față și aveau un aer pierdut. Tumultul bătăliei îi tăiase 
respirația; simţise că-l cuprinde o stare de greață, asemănătoare cu 
senzația de cădere în gol. Bahn își ţinea sabia în față ca pe un băț. La 
cât de bine știa s-o mânuiască, chiar ar fi putut să fie un băț. 

Undeva în apropiere, intestinele unuia dintre ei se revărsaseră, iar 
duhoarea nu le inspirase deloc curaj celorlalți soldaţi, ci le dăduse 
impulsul de a fugi, de a se îndepărta de locul acela. Recruţii tremurau 
precum mânjii prinși într-un grajd cuprins de flăcări. 

Bahn nu își dăduse seama ce anume reușise să spargă porțile în cele 
din urmă. Într-o clipă, apăruseră în fața lor, masivi și puternici, 
părând de neînvins. Bătrânul Rall, brutarul, sporovăia alături de el, 
cum că scutul și coiful erau ale lui, și că le cumpărase din bazar— un 
talmeș-balmeș de vorbe pe care Bahn abia le deslușea. În clipa 
următoare, Bahn fusese răsturnat pe spate, suflând din greu, cu mintea 
amorțită şi cu un ţiuit în urechi, încercând să-și amintească cine era, 
ce căuta acolo și de ce se uita la cerul de un albastru lăptos, întunecat 
de nori rotitori de praf. 


Când înălțase capul, în jurul său cădea o ploaie de pietriș. Rall îi 
tipa în față, cu gura și ochii deschişi mai larg decât ar fi fost firesc. 
Brutarul își ținea ridicat în sus ciotul brațului, cu mâna atârnată de un 
tendon subţire. Sângele ţâșnea sub forma unui arc ce reflecta lumina 
piezișă a soarelui, dezvăluind o imagine neașteptat de frumoasă preț 
de o clipă. Abia apoi îl copleşise pe Bahn durerea care îi chinuia pielea 
sfâșiată a feţei şi dintr-odată simţise pe față suflul țipătului ce ieșea 
din gâtlejul lui Rall, cu toate că încă nu-l putea auzi. Se uitase spre 
porți, printre picioarele soldaţilor care încă se aflau într-o poziție 
verticală, și zărise o țesătură de tendoane și carne însângerată, 
animată de mișcări hidoase. Porţile dispăruseră. În locul lor, se vedea 
o perdea de fum negru, spintecată din loc în loc de siluete albe care 
înaintau scoțând urlete războinice. 

În cele din urmă, Bahn reuşise să se ridice în picioare, în timp ce 
supraviețuitorii din compania lui se năpusteau spre porţi, să acopere 
spărtura. 1 se părea o adevărată nebunie: țărani și prăvăliași cu armuri 
prea largi, năpustindu-se spre niște ucigași ce veneau să-i doboare. Era 
o priveliște ce îi pârjolea privirea: avântul și curajul acelor bărbaţi, 
când în jur camarazii lor zăceau sub cerul întunecat sau mergeau 
împleticit, cu simțurile zdruncinate, încercând să scape de acolo. O 
priveliște care trezise ceva în adâncul lui Bahn. Se gândise la sabia lui 
şi voise să le dea o mână de ajutor tovarășilor săi— prea puţini pentru 
a putea opri valul invadatorilor. 

Dar nu, nu mai avea sabia în mână. O căutase frenetic în jur, dând 
iarăși cu ochii de bătrânul Rall, care stătea în genunchi și țipa la el. 

„Ce vrea de la mine? se întrebase Bahn furios. Se așteaptă să-i pun 
mâna la loc?” 

În dreptul porţilor, apărătorii orașului cădeau seceraţi ca spicele. 
Erau recruți neexperimentați. Dar nu și mannienii. De undeva din 
spatele lui, un sergent le striga oamenilor să rămână pe poziţii, 
împroșcând cu salivă în timp ce îi înghiontea de la spate și încerca să-i 
aşeze în formație. Dar nimeni nu-i dădea ascultare, iar cei din jurul lui 
Bahn se împingeau în el, blestemând și zbierând, dorindu-și doar să 
scape de acolo. 

În clipa aceea, își dăduse seama că totul era inutil; în plus, nu-și 
găsea sabia. Erau și alte săbii împrăștiate printre dărâmături, dar 
niciuna nu avea numărul potrivit pe mâner— iar pentru el, din nu se 
ştie ce motiv, era esenţial s-o găsească pe a lui. Dacă ar fi dat de ea, 
probabil că ar fi murit în ziua aceea. Dar, în acele clipe confuze pe 
care le petrecuse căutând în van, dorința de a lupta îl părăsise. Tot ce- 
şi dorea însă era s-o mai vadă o dată pe Marlee. Să-și vadă copilul. Să 
trăiască. 

Bahn îl înhățase pe bătrânul Rall și îl azvârlise cu stângăcie pe 
umăr. Genunchii i se îndoiseră, dar frica îi dăduse mai multă putere. 


Alături de ceilalți soldaţi speriaţi, se lăsase îmbrâncit înapoi, spre 
porțile celui de-al doilea zid. Cu toții aruncau priviri înapoi, peste 
umerii lui Bahn, fără să mai vorbească, fără să mai strige, ci doar 
gâfâind în tăcere. Chiar și Rall se oprise din urlat și începuse să-i 
mulțumească— nu mai contenea cu mulțumirile, vorbele ieșindu-i 
sacadat din gâtlej, în ritmul pașilor lui Bahn. 

Sutele de apărători ai orașului se retrăgeau în dezordine pe 
pământul însângerat dintre ziduri, lăsându-și în urmă scuturile și 
armele. Până la zidul al doilea era o distanță destul de mare, iar trupul 
brutarului devenea din ce în ce mai greu, așa că Bahn slăbise ritmul, 
rămânând în urma celorlalți. Rall îi striga să meargă mai repede, 
avertizându-l că dușmanii erau foarte aproape, însă Bahn știa asta 
foarte bine: îi auzea urlând și năpustindu-se spre ei. 

Fuseseră ultimii care ajunseseră în spatele zidului, chiar înainte ca 
porțile să fie închise. Cei mai puțin norocoşi rămăseseră pe partea 
cealaltă, izbind porţile cu pumnii. Strigau că aveau acasă neveste și 
copii. Blestemau și implorau. Dar porțile nu se deschiseseră. 

Bahn zăcea pe pământ, cu faţa în jos, ascultând ţipetele celor 
rămași afară, bucuros cum nu mai fusese niciodată că nu se afla 
printre ei. Închisese ochii și plânsese îndelung. 

Acum, o briză caldă și umedă mătura Muntele Adevărului. Bahn a 
scos un oftat, întorcându-și atenţia spre dealul scăldat în lumina 
soarelui de vară și spre fiul său, care rămăsese cu privirea aţintită 
asupra zidurilor. 

— Ceva de băut? a întrebat Marlee, apoi i-a întins soțului un urcior 
cu cidru, mișcându-se cu multă grijă, să nu-și trezească fetița care încă 
îi dormea în spate. 

Bahn avea limba și buzele uscate. A luat o gură și a așteptat câteva 
clipe înainte să înghită băutura dulce. Apoi s-a uitat în aceeași direcție 
ca şi fiul său. 

Chiar în clipele acelea, în timp ce el și fiul lui priveau în tăcere 
fortificațiile, câte un proiectil ricoșa din zidul încă intact, care ţinea la 
distanță armata imperială. Acum, tot zidul era protejat la exterior de 
un val uriaș de pământ— una dintre inovațiile inspirate care îi 
ajutaseră să reziste atât de mult asediului mannian. Și totuși, 
fortificațiile avuseseră de suferit, iar meterezele se căscau ca o gură 
fără dinți acolo unde pietrele și crenelurile se prăbușiseră. Pe creasta 
zdrenţuită a zidului, se adăpostea o linie aproape imperceptibilă de 
soldați cu pelerine roșii, presărată cu tunuri și catapulte care trăgeau 
neîncetat în liniile inamice. 

În spatele celorlalte trei ziduri— care, prin comparaţie, aveau 
efective de soldați mult mai mari —, se vedeau macarale și muncitori 
care ridicau încă unul. Până acum, bombardamentele neîncetate ale 
mannienilor, care necesitaseră costuri uriașe, distruseseră patru ziduri. 


Între timp, apărătorii reușiseră să construiască alte două, însă nu 
puteau spera să construiască fortificații la nesfârșit. Ultimul zid se 
înălța aproape de canalul strâmt care tăia Calea Avântului, unind cele 
două golfuri învecinate. Nu departe de acest canal, Calea Avântului se 
termina lângă Muntele Adevărului, dincolo de care se întindea orașul. 
Era limpede că nu mai aveau spaţiu. 

Fiul lui Bahn se uita la zidul pe care dușmanii îl bombardau chiar 
în clipele acelea. Pe metereze, printre tunurile, catapultele și puștile 
care răspundeau asediatorilor, muncitorii ridicau cu macarale cupe de 
pământ și pietre. Unii răsturnau cupele peste marginea zidului, iar 
alții coborau cu funii să repare peretele exterior. La un moment dat, 
un grup de oameni care trăgeau de funii s-a prăbușit într-un nor de 
praf și sfărâmături. 

Juno a rămas cu gura căscată. 

—  Uită-te acolo, i-a spus Bahn, distrăgând atenţia fiului de la 
priveliștea aceea. 

A făcut semn spre construcțiile împrăștiate între primele două 
ziduri. Semănau cu niște turnuri, dar erau deschise pe toate părțile și 
nu foarte înalte. 

— Puţuri de mină, i-a explicat Bahn. Trupele speciale luptă 
neîncetat în galeriile de sub ziduri. Încearcă să-i împiedice pe dușmani 
să sape la temelia fortificațiilor. 

În cele din urmă, Juno a întors privirea spre tatăl său, care stătea 
pe iarbă. 

— E altfel decât mă aşteptam, a zis băiatul. Și mergi să lupți acolo 
în fiecare zi? 

— Doar în unele zile. Dar nu prea mai sunt bătălii. Numai ce se 
vede acum. 

Vorbele lui l-au impresionat pe Juno. Bahn a înghiţit în sec și, 
citind admiraţia în ochii lui, a întors capul în altă parte. Băiatul știa că 
bunicul lui murise apărând orașul. Chiar acum purta la cingătoare 
sabia scurtă a bătrânului, iar la întoarcerea acasă, sigur avea să-i ceară 
lui Bahn să-l mai înveţe cum s-o mânuiască. Juno spunea deseori că 
voia să calce pe urmele tatălui său, însă Bahn nu voia să-i încurajeze 
aceste ambiţii. Decât să rămână în oraș și să lupte până la inevitabilul 
sfârșit, mai bine ar fi fost ca băiatul să ajungă călugăr rătăcitor sau să 
intre ucenic la un negustor. 

Juno părea să-i fi citit gândurile. 

— Cât mai putem rezista? a întrebat el cu glas scăzut. 

Bahn a clipit cu un aer surprins. Era întrebarea unui soldat, nu a 
unui băiat. 

— Tati? 

Bahn era gata să-și mintă fiul, deși știa că i-ar fi insultat gândirea 
din ce în ce mai matură. Dar chiar în spatele lor se afla Marlee, care 


fusese obișnuită să înfrunte adevărul, oricât de neplăcut ar fi fost. Știa 
că, în liniștea care se lăsase după întrebarea lui Juno, soția lui aștepta 
răspunsul cu nerăbdare. 

— Nu știm, a recunoscut el. 

Apoi a închis ochii, protejându-i de o rafală, și a simţit pe buze un 
gust sărat, ca de sânge uscat. Când i-a deschis din nou, Juno se uita 
iarăși la ziduri și la armata asediatorilor mannieni. Părea să studieze 
nenumărate drapele care se vedeau în zare: de o parte, scutul khosian 
şi spirala merciană pe fundal albastru-verzui, iar de cealaltă parte, 
mâna roșie a Imperiului Mann, cu vârful degetului mic retezat, pe 
fundal alb imaculat. Băiatul privea concentrat, cu pielea feţei întinsă 
de stupoare, sutele de mâini roșii ce împânzeau istmul. 

— Întotdeauna există speranță, a zis Marlee, încercând să-și 
liniștească fiul tulburat. 

Juno s-a uitat iarăşi la tatăl său. 

— Da, a încuviințat Bahn, întotdeauna există speranță. 

Dar n-a putut să-și privească băiatul în ochi. 


CAPITOLUL 2 - Boon 


Piciorul l-a înghiontit din nou, mai cu putere de data asta. 

— Câinele tău, s-a auzit o voce prin materialul subţire al păturii— o 
voce feminină, morocănoasă. Cred că a murit. 

Nico a întredeschis ochii și o rază de soare i s-a strecurat printre 
gene. Prea strălucitoare, și-a zis în sinea lui, ghemuindu-se la căldura 
propriului său trup. Și prea devreme. 

— Lasă-mă în pace, a bombănit el. 

Dar pătura a zburat de pe el, expunându-l la lumina dimineţii. A 
dus o mână la ochi și s-a uitat printre degete. Fata stătea lângă el, cu 
mâinile în șold. Lena, și-a amintit el. 

— Câinele tău, a repetat ea. Cred că a murit. 

Nico a avut nevoie de câteva clipe să înțeleagă ce-i spusese. Se 
trezea foarte greu— pentru el, dimineaţa întotdeauna era o poveste 
sumbră și neplăcută, căreia cu greu îi făcea față. 

— Poftim? a zis el, ridicându-se în capul oaselor. 

Se uita încruntat la fată, dar și la soarele care se ridicase pe cer de 
câteva ore. Boon zăcea pe o parte, în locul unde se întinsese cu o 
noapte înainte. Bătrânul lui câine cu siguranță dormea, însă muștele 
se plimbau pe botul lui și pe blana gălbuie. 

— Poftim? a repetat el. 

A alungat muștele cu mâna, apoi și-a mângâiat câinele. Dar Bonn 
nu s-a clintit. 

— Așa l-am găsit când m-am trezit, a auzit vocea rece a Lenei. 
Ascultă ce-ţi spun, și noi o să avem aceeași soartă dacă nu facem rost 
de niște mâncare ca lumea. 

— Boon! 

În lumina soarelui, se vedea limpede cât de slab era câinele: 
coastele îi împungeau blana, iar șira spinării semăna cu o muchie 
ascuţită. Nico aștepta ca Boon să ciulească o ureche sau să scâncească 
din pricina unui vis. Dar câinele a rămas nemișcat. 

S-a întins înapoi pe iarbă, trăgându-și pătura peste cap. Apoi și-a 
petrecut braţul peste bătrânul său prieten. 


Uscăciunea verii întărise pământul, aşa că Nico mai întâi a scurmat 
cu cuțitul, după care a început să sape mormântul cu mâinile goale. 
Alesese un loc sub un arbore jupe bătrân, ce se înălța pe o colină de la 
sud de parc, nu departe de locul unde dormiseră. Câţiva inși trași la 
față îl urmăreau cu privirea. În ultimele luni, îi alungase de mai multe 
ori pe cei care încercaseră să-i omoare câinele— oameni atât de 
disperaţi, încât ajunseseră să tânjească după carnea unui biet animal. 
Nico îi îndepărtase de fiecare dată, urlând și aruncând cu bete în ei, în 
timp ce Boon mârâia la picioarele lui. Acum se uita sfidător la oamenii 


aceia, cu praful de pe față brăzdat de lacrimi. „Dacă se atinge cineva 
de el, îl omor”, și-a jurat cu obidă în sinea lui. 

Nico l-a ridicat pe Boon— nu cântărea mai mult decât o legătură de 
surcele— și l-a așezat în groapa puţin adâncă. S-a aplecat deasupra lui 
şi l-a mângâiat o vreme pe blana aurie. Muștele începuseră din nou să 
se adune. 

Când tatăl lui Nico îl adusese acasă, Boon era doar un cățeluș— 
Nico însuşi avea doar câteva luni. „Un tovarăș care să aibă grijă de 
tine”, îi explicase tatăl lui câţiva ani mai târziu. Pe atunci, Boon deja 
se făcuse un ditamai câinele de vânătoare, iar cei doi erau de 
nedespărțit. Era dintr-o rasă folosită pentru vânat atât cerbi și urși, cât 
şi pentru animale mai mici, pe câmpii și coaste împădurite. Acest 
ultim an, petrecut pe străzile orașului, cu atât de puţină mâncare, 
fusese foarte anevoios pentru el. 

Lui Nico i-a fost greu să împingă pământul deasupra trupului 
neînsuflețit al câinelui. 

— Adio, Boon, a zis el în cele din urmă, bătătorind pământul, iar 
vocea lui s-a auzit ca o şoaptă aspră, solitară precum cerul. 

S-a ridicat în picioare, punându-și pălăria de pai pe cap, dorindu-și 
să mai spună ceva. De obicei, vorbele îi veneau ușor pe buze. 

Umbra lui se proiecta pe mormânt: o siluetă fermă, cu picioarele 
depărtate, pumnii încleştați ca doi bulgări și capul mărit de pălărie, 
care înnegrea pământul uscat și răscolit. 

— Îmi pare rău că te-am lăsat să mă însoţești în oraș, a zis el. Dar 
mă bucur că ai fost cu mine, Boon. Fără tine, n-aș fi reușit să 
supraviețuiesc atât de mult. Mi-ai fost prieten de nădejde. 

Foarte abătut, Nico şi-a luat ranița în spate și a pornit târșâind 
picioarele spre iazul cel mare. Și-a găsit un loc între ceilalți oameni 
strânși pe marginea apei— cu toții locuiau în parc. S-a spălat bine pe 
mâini, dar tot i-a rămas pământ sub unghii. Își jupuise pielea din jurul 
lor în timp ce săpase— preț de câteva clipe, a urmărit picăturile de 
sânge care cădeau în apa întunecată, formând pete în formă de 
norișori. 

Nico a dat la o parte murdăria de la suprafața apei, şi-a scos din 
rucsac bețișorul cu rizuri, cu care și-a periat dinţii. Ca de obicei, apa 
avea un gust scârbos, ca de nutreţ mucegăit, iar Nico a avut grijă să 
nu înghită niciun pic. Lumina era foarte puternică. Mai încolo, în 
mijlocul iazului, se vedea reflexia orbitoare a soarelui. O vreme, Nico 
s-a uitat la ea, până au început să-l doară ochii. 

Rătăcite şi tulburate, gândurile s-au întors la el, iar în cele din urmă 
s-au domolit. „Mergi, i-au șoptit ele. Ridică-te şi mergi.” 

Nico s-a ridicat în picioare, aruncându-și în spate ranița în care își 
ducea toată avuţia. A simţit că i se scurge sângele din cap și s-a 
clătinat pe picioare. Era slăbit și avea o senzație de greață. În jurul 


său, parcul era înţesat cu refugiați. Pajiștile cu iarbă galbenă erau de 
mult bătătorite, iar copacii fuseseră tăiaţi, cioturile lor înălțându-se 
jalnic din loc în loc. Nico a făcut un pas înainte, lăsându-și trupul să 
intre în ritmul mersului. Fără grabă și fără niciun ţel, îşi croia drum 
printre adăposturile de scânduri și corturile peticite, făcute din haine 
vechi. Trecea pe lângă grupuri de copii murdari, slabi ca niște bețe, pe 
lângă bărbaţi și femei cu priviri pierdute, care se vedea că nu erau 
chinuiți nu doar de prezentul deplorabil. După înfățișare, unii erau 
khosieni, însă cei mai mulți erau refugiați de pe continentul sudic, 
pathieni şi nathalieni; iar alții veniseră de curând din nord, din insula 
Lagos și din Insulele Verzi. Deşi în număr foarte mare, erau 
surprinzător de tăcuţi. Desigur, se auzeau câinii lătrând și copiii 
plângeau după sânul mamei, dar, una peste alta, lumea își păstra 
energia pentru lucruri mai importante decât vorbitul. 

Simţind miros de mâncare gătită, stomacul lui Nico a început să 
chiorăie. De două săptămâni, nu mai mâncase nimic în afară de supa 
cerșetorilor— chee fierbinte, cu bucăţi de keesh plutind în el. Cu un 
asemenea regim, nimeni nu putea spera să supraviețuiască mult timp, 
iar pantalonii lui Nico deja începuseră să fluture pe el, agățați de 
cureaua căreia cu doar câteva zile în urmă fusese nevoit să-i dea o 
nouă gaură. În timp ce mergea, își simțea oasele ieşite în afară 
frecându-se de hainele sale aspre și murdare. Lena avea dreptate: dacă 
nu găsea niște mâncare ca lumea în scurtă vreme, avea să se întindă 
pe pământ și să moară, la fel ca Boon. 

„Mergi, nu te opri”, încerca să-l liniştească. 

A ieșit din parcul Triumful Soarelui și a ajuns în cartierul învecinat, 
pe ale cărui străzi oamenii mergeau agale, fie tăifăsuind, fie adânciți 
în gândurile lor. Roţile ricșelor troncăneau pe caldarâm, purtând 
pasageri de toate soiurile, iar dinspre sud, de la mai puţin de un laq, 
se auzea răpăitul puștilor. 

Cu capul plecat, a pornit spre centrul orașului, în direcția de unde 
veneau împușcăturile. Câteva străzi mai încolo, a cotit și a ajuns pe 
Bulevardul Minciunilor. Zgomotul era asurzitor, ca și când ai fi ieșit 
dintr-o peşteră adâncă și ai fi fost asaltat de o ploaie torențială. De 
aceea, aproape toată lumea era nevoită să strige. Hoardele de artiști 
ambulanți sunau din zurgălăi și cântau la fluier pentru mărunțiș, iar 
clopoțeii tubulari atârnaţi de-a lungul străzii zăngăneau în bătaia 
brizei. Părea că locuitorii din Bar-Khos voiau să facă multă gălăgie, ca 
să îndepărteze din viaţa lor orice zgomot ce le-ar fi putut aminti de 
asediu. 

Mare parte din bulevard era mărginit de copaci, iar în unul dintre 
ei, pe o creangă răsucită atârnată deasupra străzii, stătea o coțofană 
care urmărea traficul de sub ea. Din obișnuință, Nico a ridicat privirea 
spre pasăre. 


Ceea ce i-a amintit de o altă dimineață. Cea în care plecase de 
acasă pentru totdeauna. 

Și atunci văzuse o coţofană. Râsese de el de pe acoperișul căsuţei, 
atunci când pornise la drum în zorii zilei, cu ranița în spate şi cu capul 
plin de naivitate. Nu-i plăcea pasărea aceea, la fel cum nu-i plăceau 
superstițiile absurde, și totuși se uitase la ea și dăduse din cap, la fel 
cum făcea întotdeauna mama lui, apoi a pornit pe poteca ce ducea la 
drumul de coastă, iar de acolo avea să ajungă în oraș după patru ore 
de mers. Nu voia să sfideze soarta tocmai acum. 

În dimineaţa aceea, descoperise că plecarea de acasă nu era deloc 
evenimentul fericit la care visase de atâta timp. Cu fiecare pas, 
sentimentele de vinovăţie îi apăsau pieptul din ce în ce mai tare. Ştia 
că, găsindu-l plecat, mama lui avea să sufere îngrozitor. lar Boon... 
Boon avea să pătimească în felul lui câinesc. 

Înainte să plece, își mângâiase ușor câinele, care dormea liniștit pe 
vechea pătură din petice întinsă sub patul lui Nico— de când 
îmbătrânise, câinele începuse să doarmă până târziu. Boon scâncise în 
somn, ca un căţeluș, și trăsese un pârț. 

— Nu pot să te iau cu mine, îi şoptise Nico. Nu ţi-ar plăcea la oraș. 

Apoi plecase în grabă, înainte să se poată răzgândi. 

Vina nu-l împiedicase să plece, dar, în timp ce mergea, își dăduse 
seama dintr-odată, cu o forță neașteptată, că nu înfrunta doar 
pâlcurile de trestie, tufele de iarbă roşie şi poteca șerpuitoare. În fața 
lui se întindea acum un vast teritoriu necunoscut, un viitor 
descurajant și plin de necunoscute. Gândul acesta ar fi fost suficient ca 
să-l întoarcă din drum, dacă ar fi avut altă opțiune— dar nu avea. Mai 
bine să plece decât să rămână în atmosfera apăsătoare a căsuţei, 
împreună cu Los, cel mai recent iubit al mamei lui. Nico îl considera 
un ticălos. Era un om pe care îl disprețuia. 

În dimineața aceea, Nico avea şaisprezece ani. La un cot al 
drumului, după ce casa copilăriei sale dispăruse la orizont, fusese 
copleșit de o singurătate și o neliniște cum nu mai trăise niciodată în 
viaţa lui, de un sentiment dezolant de înstrăinare. 

La auzul pașilor lui Boon apropiindu-se din spate, deși n-ar fi vrut, 
Nico se bucurase în sinea lui. Câinele apăruse lângă el, dând bucuros 
din coadă. 

— Du-te acasă! îl mustrase Nico, cu un glas nu tocmai convingător. 

Dar Boon sufla din greu, neluându-l în seamă— nu avea de gând să 
meargă într-un loc unde nu se afla și Nico. 

După încă o încercare de a alunga câinele, dar fără tragere de 
inimă, îi ciufulise blana de pe gât și îi spusese: 

— Bine, hai cu mine. 

Apoi, sub cerul din ce în ce mai luminos al dimineţii, își 
continuaseră împreună lungul drum spre oraș. 


Acum, amintindu-și ziua aceea, pe chipul lui Nico s-a aşternut un 
zâmbet. Nu-i venea să creadă că se scursese doar un an de atunci. Lui i 
se părea că trecuse o viață întreagă. Și-a dat seama că adevărata 
măsură a timpului era schimbarea. Schimbarea și pierderea. 

Mergea spre sud, odată cu lumea care voia să ajungă în bazar sau 
în port. Dar încă nu știa încotro s-o apuce, pentru că nu avea în minte 
nicio destinaţie. De o parte și de alta a bulevardului, se înălțau clădiri 
cu trei-patru etaje, cu acoperișuri năpădite de verdeață. Mult deasupra 
hornurilor, baloanele negustorilor pluteau în aer, ancorate cu funii. 
Nacelele de răchită se legănau în bătaia brizei, iar în unul dintre ele 
Nico a zărit chipul unui puști. Băiatul privea spre coastă, cu mâna 
streașină în dreptul ochilor, urmărind platformele de semnalizare din 
depărtare, în căutarea unui semn care să anunțe venirea unor 
negustori. În spatele puștiului, lumina orbitoare a soarelui 
transformase albastrul cerului în alburiu, iar câțiva pescăruși se roteau 
în văzduh, nu mai mari ca niște grăunțe. 

Nico a cotit instinctiv spre Bulevardul Gato, apoi a intrat în bazar. 
A fost surprins de alegerea lui inconștientă. Bazarul prezenta puţine 
atracții pentru un om lihnit, care nu avea niciun ban în buzunar. Și 
totuși, acolo obișnuiau să vină el și mama lui ca să vândă pe câțiva 
bănuţi potcheenul fermentat în casă, deplasându-se în oraș cu căruța 
lor șubredă. Când era mai mic, pentru el călătoriile acelea erau 
punctul culminant al lunii— erau pline de peripeții, dar, mulțumită 
mamei, se simțea în siguranţă. 

O ricșă a trecut pe lângă el chiar în clipa când a pășit în hărmălaia 
bazarului— un talmeș-balmeș frenetic. Piaţa vastă, cu laturile 
îndepărtate învăluite în fum și praf, se deschidea spre mare și spre 
digurile de piatră cenușie ale portului, în care pădurea de catarge se 
legăna în bătaia brizei. Celelalte trei laturi erau mărginite de arcadele 
umbrite ale tavernelor unde se vindea chee, ale hanurilor și templelor 
închinate Marelui Nebun. Piaţa era acoperită cu un labirint de tarabe, 
în care sute de oameni se înghionteau, se tocmeau și studiau mărfurile 
expuse la vânzare. Dintr-odată, Nico a simţit nevoia de a se pierde în 
furnicarul acela și s-a lăsat purtat de puhoiul de lume. 

De jur împrejur, în marea de tarabe și dughene culorile străluceau 
scăldate în soare. Nico alunga muștele de pe față, asaltat de duhoarea 
jilavă de transpiraţie, de izul înțepător al mirodeniilor, de mirosul 
baligii, parfumurilor și fructelor. Stomacul îi luase foc, mușcând din 
propria-i mucoasă și din trupul său slăbit, cu fiecare pas pe care îl 
făcea. Nico era amețit și avea impresia că umbla printr-o lume ireală. 
Ochii săi erau interesați doar de mâncarea de pe tarabele care deja se 
goliseră pe jumătate. Mintea îi era asaltată de imboldul de a fura un 
măr sau o bucată de crab afumat. Dar a îndepărtat acest gând, 
întrucât, dacă ar fi fost urmărit, n-ar fi avut suficientă putere să fugă. 


O vreme, ca să alunge tentaţiile, s-a oprit la umbra unei dughene 
să-i asculte pe câţiva negustori ambulanți cântând cu însuflețire în 
mijlocul mușteriilor. Melodiile lor erau plăcute, chiar dacă nu cântau 
despre subiecte profunde, ci doar despre mărfurile la ofertă și 
prețurile zilei. Lui Nico i-a venit ideea să le ceară ceva de mâncare, 
oferindu-se să muncească pentru ei. Dar au clătinat din cap: nu aveau 
timp de el. Iar expresiile lor dădeau de înţeles că abia se descurcau ei 
înșiși. O bătrână care vindea lichior de mere și cartofi pe jumătate 
putrezi a râs de parcă Nico i-ar fi zis o glumă bună... dar a redevenit 
serioasă când i-a văzut privirea pierdută și trupul sfrijit. 

— Mai vino peste câteva zile, i-a spus bătrâna. Nu-ţi promit nimic, 
dar s-ar putea să am nevoie de tine pentru niște munci. Mai treci pe 
aici, da? 

Nico i-a mulțumit, cu toate că bătrâna nu-i fusese de mare ajutor. 
Peste câteva zile, avea să fie mult prea slăbit. 

Poate că sosise timpul să se întoarcă acasă, şi-a zis amărât în sinea 
lui. Ce mai putea face în oraș acum? Garda Roşie nu voia să-l 
primească; nici nu mai ținea minte de câte ori încercase să se înroleze, 
la fel ca tatăl său pe vremuri, dar era prea tânăr și nu l-ar fi crezut 
nimeni dacă ar fi pretins că ar fi fost mai în vârstă. Iar în Bar-Khos nu 
prea se găsea de muncă. În ultimul an, abia dacă reușise să prindă 
niște zile de lucru, mai ales în port, unde transpirase din greu pentru 
câţiva bănuți. În rest, doar disperarea zilnică. Pur și simplu erau prea 
mulți oameni pentru prea puţine slujbe. În plus, din cauza crizei de 
alimente pricinuită de asediu, devenea din ce în ce mai greu să 
supraviețuiești în oraș. 

Desigur, confederaţia de insule cunoscută sub numele de Mercia 
încă era liberă, însă era asediată în mod eficace de blocadele maritime 
ale mannienilor, la fel cum Bar-Khos era asediat de a Patra Armată 
Imperială. Nu exista nicio rută sigură spre și dinspre aceste insule. 
Întrucât toate naţiunile din jurul Midăr&sului fuseseră cucerite, cu 
excepția califatului deșertic din est, toate apele erau patrulate de flota 
imperială. Rămăsese deschisă o singură rută comercială spre Mercia, 
cea spre Zanzahar, care era extrem de periculoasă: de-a lungul ei, se 
dădeau lupte crâncene zi de zi, iar navele erau jefuite deseori de 
dușmani. 

Încetul cu încetul, blocadele sugrumau viața Porturilor Libere și, 
drept urmare, multă lume supraviețuia doar din keeshul distribuit 
gratuit de consiliul orășenesc sau din ce cultivau pe acoperișurile 
caselor ori în micile grădini de legume sau din tâlhării și prostituție 
sau deghizându-se în călugări Dao, singurii care aveau dreptul legal de 
a cerşi pe străzi. Toţi ceilalți flămânzeau, la fel ca Nico. 

Măcar acasă ar fi avut niște mâncare în stomac și un acoperiș 
deasupra capului. În plus, cunoscând-o bine pe mama lui, cu siguranță 


deja îl dăduse afară din casă pe Los, după ce se lămurise în cele din 
urmă ce soi de om era; sau poate că Los o părăsise, luându-i toate 
bunurile de pret— oricum ar fi fost, cu siguranţă locul tatălui său 
fusese luat de un alt bărbat. 

Şi totuși, detesta gândul de a se întoarce la mama lui ca un ratat, 
nevoit să admită că nu era capabil să se descurce pe picioarele lui. 

„Dar chiar eşti un ratat. Nici măcar n-ai fost în stare să ai grijă de 
Boon. L-ai lăsat să moară.” 

Nu era pregătit pentru acest gând. Și l-a alungat din minte, 
închizând ochii și înghițind în sec. 

Era aproape ora prânzului, iar asagoul începuse să fluture 
umbrarele cu suflarea lui fierbinte. Întotdeauna îşi făcea simțită 
prezenţa în acea perioadă a anului şi mai ales la ora aceea. Încetul cu 
încetul, căldura din ce în ce mai arzătoare conducea oamenii spre 
sălile mai răcoroase ale tavernelor, unde își puteau face siesta stând la 
câte o masă, discutând afaceri sau jucând o partidă de ylang, cu cești 
de chee gros în față. Aproape fără să simtă căldura, Nico a traversat tot 
acel furnicar și a ajuns în colțul sud-vestic al pieţei, care, cu un oftat 
de ușurare parcă, se deschidea spre întinderea vastă a portului. 

Acolo Nico i-a văzut pe artiștii de stradă, cu accesoriile lor. Stăteau 
în picioare sau pe jos, alături de fluxul continuu de docheri care lega 
portul de bazar. Mulţi se pregăteau să plece la siestă, dar cei mai 
tenace— care poate erau și cei mai săraci— păreau hotărâți să 
rămână, în ciuda căldurii. Nico a trecut pe lângă niște jongleri, experți 
în cititul pe buze și călugări cerșetori aşezaţi în faţa bolurilor— falși 
călugări, după cum îi spunea întotdeauna mama lui —, iar în cele din 
urmă a ajuns la un grup de artiști care abia se vedeau din pricina 
mulțimii strânse în jurul lor. S-a dat mai aproape să-i vadă mai bine. 

Era o echipă de actori: doi bărbaţi și o femeie pe care nu-i mai 
văzuse niciodată. Fără să mai stea pe gânduri, s-a strecurat printre 
oameni și a ajuns în față. 

Piesa avea o poveste destul de simplă: un cultivator de alge de 
mare se îndrăgosteşte de o frumoasă vrăjitoare a mării. Se numea 
Povestirile peștelui şi era narată de cel mai tânăr dintre cei doi bărbaţi 
— care nu părea mai în vârstă decât Nico— în proza simplă care de 
ceva vreme devenise mai populară decât vechile povestiri înzorzonate. 

Tânărul recita povestea cu o voce pițigăiată și tremurătoare, în 
timp ce femeia și bărbatul mai în vârstă își interpretau rolurile 
pantomimice. Era evident de ce atrăseseră un număr atât de mare de 
spectatori. Femeia— înaltă, suplă și frumos bronzată— juca rolul 
vrăjitoarei într-un costum adecvat, adică era aproape goală: nu era 
acoperită decât de pletele ei lungi și aurii și de algele înfășurate în 
jurul anumitor părți ale trupului. Sfârcurile și carnea delicată a 
coapselor erau tulburătoare, distrăgând atenţia lui Nico de la acțiunea 


piesei. 

Lui Nico îi plăcea să-i urmărească pe artiștii ambulanți oriunde îi 
vedea și i se părea că femeia aceea era o bună actriță, al cărei talent 
contrasta puternic cu modestele înzestrări ale partenerului ei. Jocul lui 
avea tuşe prea groase, iar spectatorii nu-i acordau multă atenție— la 
fel ca el, cu toții erau fermecaţi de trupul femeii. 

Nico încă se uita vrăjit la ea atunci când aplauzele celor din jur au 
anunțat tragicul sfârşit al piesei— cultivatorul de alge se îneca în 
mare, înotând după iubita lui. În timp ce tânărul se plimba printre 
spectatori cu o pălărie goală în mână, Nico și-a dat seama că rămăsese 
cu gura deschisă și a închis-o imediat. Actrița și-a aruncat pe umeri o 
mantie subțire, după care și-a scos algele și le-a aruncat într-o găleată 
de lemn. Apoi și-a dat părul pe spate și s-a uitat de jur împrejur, 
privirea ei întârziind o vreme pe chipul lui Nico. 

Cu un an în urmă, Nico ar fi plecat capul rușinat. Dar în tot 
răstimpul pe care îl petrecuse în oraș, învățase să susțină privirea celor 
care îl cercetau cu interes, întrucât i se întâmplase asta de multe ori. 
Nu înţelegea de ce. Nu se considera foarte chipeş— fusese slab chiar și 
pe vremea când mânca bine. Iar chipul său, ori de câte ori și-l studiase 
în oglinda scorojită a mamei, întotdeauna i se păruse ciudat: avea 
nasul ușor cârn, gura îi era lată și cărnoasă, fața— plină de pistrui, ca 
a unei fete, iar dacă se uita cu atenţie între sprâncene, unde își 
scărpinase băşicile de la vărsat de vânt, distingea două cicatrice 
circulare. 

Așa că nu înțelegea de ce ochii cu gene lungi ai actriței rămăseseră 
fixaţi asupra lui atât de mult timp. Dar cel puţin a reușit să susțină 
privirea ei calmă o vreme, măcar câteva secunde, înainte ca ochii ei 
plini de încredere în sine să-i înfrângă pe ai lui, curmându-i 
îndrăzneala și obligându-l să privească în altă parte. 

— Te-ai înroșit, s-a auzit o voce de lângă el. 

Era Lena, care stătea chiar în spatele lui, cu ochii mijiți în bătaia 
soarelui. Era drăguță așa, fără obișnuita încruntătură care îi accentua 
trăsăturile pathiene. 

— E foarte cald, i-a răspuns el, iar colțurile buzelor subțiri ale Lenei 
s-au arcuit în sus, apoi, pe ton bănuitor, Nico a adăugat: Nu te-am 
văzut când am venit aici. 

— Te-am urmărit, a recunoscut ea sec. Ca să mă asigură că... mă 
rog... că te simţi bine. 

N-o credea. Până atunci, Lena nu se arătase foarte preocupată de 
binele altora. Nico s-a întrebat ce urmărea. 

— Să ştii că-mi pare rău pentru câinele tău, a continuat ea. Zău. Dar 
trebuie să facem ceva, Nico. Trebuie să facem rost de niște mâncare. 

Nico a ridicat din umeri: 

— N-o să mai împartă keesh până mâine. Oricum, mă gândesc că 


poate a venit timpul să mă întorc acasă. 

— Dar nu-ţi dorești asta, nu? 

— Deloc. 

— Foarte bine, pentru că am o idee mult mai bună, dacă ești 
interesat. Un mijloc să facem bani. 

„Ah, şi-a zis în sinea lui, deci asta era.” 

Stătea atât de aproape de el, încât îi atingea pieptul cu unul dintre 
sâni. Ceea ce l-a surprins, cu atât mai mult cu cât bănuia că nu era o 
simplă întâmplare. Nico s-a uitat cu atenţie la ea de sub borul pălăriei, 
întrebându-se— nu pentru prima oară— cum ar fi fost s-o sărute. 

— De ce mă încearcă bănuiala că s-ar putea să nu-mi placă? a zis el 
cu voce aspră. 

Lena și-a îndepărtat de pe față o șuviţă de păr negru și i-a răspuns 
calm, pe un ton intim: 

— Pentru că n-o să-ţi placă. Dar nu prea mai avem de ales, nu-i așa? 


Rafalele asagoului măturau acoperișurile din Bar-Khos, aducând 
nisip fin din deşertul Alhazii, aflat șase sute de laq mai la est. Praful i- 
a intrat în ochi, iar Nico a făcut o grimasă, dorindu-și să plece de 
acolo. Nu-i plăceau înălțimile. 

De pe acoperișul unde stătea, Nico vedea atât Scutul, cât și Muntele 
Adevărului, încununat de parcul în mijlocul căruia se înălța clădirea 
impozantă, plină de ferestre, a Ministerului de Război. Preţ de câteva 
clipe, vântul s-a oprit, dându-i impresia că se închisese ușa unui 
cuptor. Din depărtare, se auzeau bubuiturile regulate ale tunurilor, 
urmate de țipete estompate. 

— E o nebunie. Dacă ne prind? 

— Auzi, a ripostat Lena din spatele lui, ori facem asta, ori cobor în 
port şi-mi ridic fusta pentru oricine e dispus să mă plătească. Ce 
preferi? 

— Dar n-ai nicio fustă. 

— Poate că după ce-mi desfac picioarele de câteva ori, o să-mi pot 
cumpăra una. Și poate te faci codoşul meu. Ba chiar încep să cred că 
ti-ar plăcea să stai cu mâinile în sân. 

Nico a oftat și a mers mai departe. La sugestia Lenei, își scosese 
pantofii şi îi ţinea în mâini, ca să pășească mai sigur pe acoperișul de 
țiglă. Într-adevăr, era un sfat bun, dar ţiglele încinse îi frigeau tălpile, 
aşa că înainta aproape în pași de dans. 

— Îmi ard tălpile! s-a plâns el. 

— Vrei să cazi și să-ți crăpi capul? 

— Vreau să cobor de pe acoperișul ăsta. Asta vreau. 

Dar Lena nu i-a răspuns. 

Mergeau pe acoperișul în pantă al unei taverne, la trei etaje 
deasupra străzilor. Taverna era alcătuită din două clădiri, dintre care 


una era mai înaltă. În fața lor se ridicau cele două etaje în plus ale 
clădirii mai înalte— un perete văruit în alb, cu tencuiala coșcovită, 
presărat cu ferestre strâmte. Unele erau închise cu obloane, dar altele 
fuseseră lăsate deschise, fluturându-și perdele, din dantelă fină. 

La picioarele lui Nico, şopârlele stăteau întinse la soare, aruncându- 
le priviri străvechi și maligne, în timp ce Lena o luase înainte, 
uitându-se rapid și temător de jur împrejur. S-a apropiat de una dintre 
ferestrele deschise, dar, auzind voci dinăuntru, s-a lăsat imediat pe 
vine. Apoi s-a apropiat tiptil de alta, s-a uitat înăuntru, dar nefiind nici 
aceea goală, a mers la următoarea. 

O vreme, Nico a sărit de pe un picior pe altul, ca să-și protejeze 
tălpile de fierbințeala ţiglelor, dar, în cele din urmă, şi-a pus pantofii 
la loc, întrebându-se ce Er&s căuta acolo împreună cu fata aceea și 
dacă Lena mai făcuse asta vreodată. Dacă ar fi fost prinși, ar fi fost 
biciuiți în public. 

— Asta, i-a șoptit ea, iar Nico s-a apropiat cu grijă de fereastra 
aleasă de Lena. Intră și cotrobăie în bagaje după o pungă cu bani. 

— Eu? s-a mirat Nico. 

— Da, tu. Până acum n-ai făcut decât să te plângi. 

— Lena, vorbesc serios, hai să plecăm înainte să fie prea târziu. 

Chipul fetei s-a încruntat și mai tare: 

— Vrei să mănânci pe ziua de azi sau nu? 

— Nu, dacă trebuie să fac chestia asta. Fă cum vrei, eu plec. 

Dar Lena l-a înhăţat de braț când a dat să-i întoarcă spatele. 

— Vorbesc serios, i-a zis ea printre dinţi. Dacă nu faci asta, chiar am 
să mă duc în port. Fac orice, nu-mi pasă. N-am de gând să mor de 
foame, cum a păţit câinele tău. 

Vorbele și strânsoarea ei păreau să-l fi vrăjit, iar stomacul îi 
chiorăia, îndemnându-l să meargă mai departe. În cele din urmă, a 
încuviinţat din cap cu un aer nătâng. 

Lena i-a dat drumul, după care și-a împreunat mâinile ca să-i 
sprijine piciorul. Abia dacă își dădea seama ce făcea în timp ce se 
cățăra pe perete, strângând din dinți. 

Cu gesturi stângace, s-a strecurat printre perdelele de dantelă, 
încercând nu să facă zgomot. Tremura din toate încheieturile și simțea 
pe palme căldura tocului vopsit în alb. Și-a coborât picioarele spre 
podeaua de piatra, iar când a atins-o cu tălpile, s-a îndreptat de spate 
și, în clipa următoare, a înlemnit. 

Pe pat era întins cineva îmbrăcat cu o mantie neagră. 

Nico a simţit că se sufocă, iar inima a început să-i zvâcnească cu 
atâta putere, încât era sigur că bătăile ei puteau fi auzite de la mare 
distanță. Dar omul din pat dormea, pieptul său ridicându-se și 
coborând într-un ritm lent și regulat. 

Pielea bărbatului era foarte neagră. Nico și-a dat seama că era un 


farlander— un farlander bătrân și chel, cu o faţă aspră și uscăţivă, 
brăzdată de riduri. Și de câteva picături ce străluceau în razele de 
soare strecurate printre perdelele unduitoare. 

„Plânge în somn”, şi-a zis în sinea lui. 

Din cadrul ferestrei, Lena îl urmărea cu o mină încruntată. Preţ de 
câteva clipe, Nico nu și-a putut lua privirea de la fața bătrânului, dar, 
în cele din urmă, a reușit să-și înăbușe frica și sentimentul de 
vinovăţie care îl cuprinseseră dintr-odată. Și-a încleştat pumnii 
transpirați şi s-a apropiat tiptil de un scaun făcut din crengi răsucite, 
pe care se afla o raniță din piele. A pus mâna pe ea fără să facă niciun 
zgomot. Lena şi-a dezvelit dinţii și i-a făcut semn cu mâna să se 
grăbească. 

Cu mâinile tremurânde și cu sudoarea înțepându-i ochii, Nico a 
început să răscolească prin ranița din piele— treabă migăloasă și 
complicată. Preţ de o clipă, a auzit voci de pe hol, iar podelele au 
scârțâit sub pașii cuiva care a trecut prin fața ușii. Ceea ce l-a făcut să 
se grăbească, iar în cele din urmă a găsit o pungă doldora de monede. 

Lena i-a făcut iarăși semn cu mâna. Bătrânul dormea în continuare. 

Chiar în clipa când voia să se îndepărteze de scaun, Nico a văzut 
ceva atârnat pe speteaza lui. Era un fel de colier, dar nu unul frumos 
lucrat, cu argint și pietre preţioase, ci unul foarte urât, cu un 
pandantiv maroniu, de forma unei nuci, pătat cu ceea ce părea să fie 
sânge uscat. 

„Un sigiliu, şi-a zis Nico în sinea lui. Bătrânul poartă un sigiliu.” 

Aproape mecanic, mâna lui s-a întins după pandantiv. Dar, în 
spatele lui, bătrânul a scos un geamăt. Nico s-a oprit la timp, 
trăgându-și repede mâna. Ce o fi fost în mintea lui? 

A dat să plece, și puţin a lipsit să scape punga pe podea. Bătrânul 
farlander stătea în capul oaselor, privindu-l cu niște ochi ciudaţi. 

Nico a simţit că i s-au înmuiat picioarele. Nu putea să se miște. S-a 
uitat la ușă, la fereastră, apoi și-a petrecut limba peste buzele uscate. 

Bătrânul a întors capul, cercetând camera de la stânga la dreapta. 
Părea că abia putea să vadă. 

— Cine-i acolo? a hârâit el. 

Nico nu s-a mai putut stăpâni. A străbătut camera din șase pași 
mari și a sărit pe fereastră. 

— S-a trezit! i-a spus Lenei printre dinți, mergând pe acoperișul 
înclinat, sub privirile şopârlelor. 

— Dar e aproape orb, din câte mi-am dat seama, i-a răspuns Lena. 
Grăbeşte-te! 

Nico mergea mai încet, având grijă să nu alunece pe ţigle. 

Au ajuns la capătul acoperișului, care dădea spre al altei clădiri, 
aflat cam un metru mai jos. 

— Arunc-o la mine! a zis Lena, întorcându-se spre el, cu privirea 


aţintită spre pungă. 

Nico a rămas nemișcat, cu punga strânsă la piept. Nu voia banii 
aceia, dar, fără să-și dea seama de ce, nu voia să-i aibă nici ea. 

Lena a dat să înhaţe punga, dar Nico a făcut un pas în spate. 

În clipa aceea, i-a alunecat piciorul stâng. 

A căzut într-o parte și a văzut mâinile Lenei întinzându-se cu 
disperare spre el— să prindă punga, desigur —, apoi s-a izbit cu toată 
greutatea de ţigle, icnind și împrăștiind șopârlele, și asta a fost: a 
început să se rostogolească zgomotos pe panta acoperișului, ajungând 
repede la marginea lui, unde picioarele i-au căzut peste jgheab și, cu 
un geamăt, a încercat să se agaţe cu mâinile de el, dar n-a reușit. 

A căzut. 

Nico a ţipat cu toată forța pe care o mai avea în plămâni. S-a lovit 
cu umărul de firma tavernei, iar trupul i s-a răsucit încă o dată în aer 
şi a căzut cu fața în jos spre tenda de la parter. Se apropia urlând de 
strada pavată, ducându-și mâinile la față ca s-o protejeze, iar după ce 
a sfâșiat pânza tendei, s-a prăbușit peste o masă din fața tavernei. 

Cu respiraţia întretăiată, Nico zăcea între rămășițele mesei, în timp 
ce bucăţile de lemn, vopsea și pânză cădeau în jurul lui ca niște fulgi. 
După câteva clipe, o bătrână grasă a venit să-i dea o mână de ajutor, 
în timp ce mușteriii din jur înlemniseră cu ceştile de chee la gură. Nico 
era buimac, incapabil să respire. Pălăria de pai zăcea pe caldarâm, iar 
lui nu-i venea să creadă că încă era în viață. 

Dar ghinionul a făcut ca punga cu bani să-i scape din mâini în timp 
ce se rostogolea pe ţigle, urmând o traiectorie mai lentă și mai 
complicată, dar inevitabilă, spre marginea acoperișului. În timp ce 
femeia se apleca să-l ajute, punga s-a spart chiar în fața lui Nico, iar 
monedele de aur și de argint s-au împrăștiat pe stradă, zornăind și 
reflectând razele soarelui. Bătrâna a dus mâna la gură, iar trecătorii şi- 
au întors privirile. Lucrurile s-au legat imediat— băiatul prăbușit, 
puzderia de monede, căderea de pe acoperișul tavernei— și, în câteva 
clipe, s-a auzit o ploaie de urlete. 

„Hoţul!” strigau oamenii, în timp ce Nico era prea ameţit ca să se 
miște. „Hoţul!” strigau ei în cor, în timp ce Nico zăcea pe spate şi se 
uita la acoperișul de pe care tocmai căzuse— Lena dispăruse, și doar 
soarele mai era martor la soarta lui mizerabilă. 

În buimăceala lui, Nico spera că totul era doar un vis, un coşmar 
din care avea să se trezească în curând. Dar, în scurtă vreme, două 
mâini brutale i-au alungat fantezia. Și, în timp ce era ridicat în 
picioare, realitatea l-a izbit cu o forță mai mare decât caldarâmul. „Pe 
Eres..., urla o voce în capul lui, ... totul e real... chiar se întâmplă!” 

Apoi a leşinat. 


CAPITOLUL 3 - Vizite 


Nu doar că nu mai petrecuse nicio noapte într-o temniță, dar nici 
măcar nu mai văzuse vreuna până atunci. 

Înăuntrul ei, majoritatea deţinuţilor se puteau plimba liber, ba 
chiar avea și un fel de tavernă pentru cei cu bani, a cărei bucătărie 
servea o mâncare mai bună decât terciul împărțit gratuit tuturor. Una 
peste alta, gardienii— cei mai mulți recrutaţi chiar din rândul 
prizonierilor— se ţineau deoparte și lăsau deținuții să se descurce 
singuri. 

Nico s-a așezat în colțul uneia dintre multele celule din labirintul 
de sub curtea principală. Stătea întins pe niște paie mucegăite, pline 
de păduchi, cu o singură lampă cu ulei agățată deasupra ușii. Paiele 
duhneau a urină stătută, iar printre ele mișunau libărcile. 

În celulă se mai aflau câţiva hoți și datornici cam de vârsta lui 
Nico, ba chiar și mai tineri. Tovarășii de detenţie nu-i dădeau nicio 
atenţie, cei mai mulți dintre ei fiind într-un continuu du-te-vino. Nico 
le era recunoscător pentru asta, stând liniștit în colțul său și oblojindu- 
şi trupul învineţit şi dureros, în timp ce gândurile i se învălmășeau în 
minte ca niște păsări negre dornice să-l chinuiască. Oricât ar fi 
încercat, nu putea să nu se gândească la mama lui și la casa 
părintească. 

Şi-ar fi ieşit din minți dacă ar fi aflat ce se alesese de el: un hoț de 
rând prins asupra faptului. Ar fi fost extrem de furioasă pe el. 

Dar nici mama lui nu era complet lipsită de vină. La urma urmelor, 
ea era la fel de vinovată ca și el pentru toate necazurile pe care le 
îndurase de când venise la oraș, în urmă cu mai bine de un an. Ea era 
cea care avusese nevoie să-și umple viața cu un șir de iubiți 
nepotriviți. Ea era cea care nu luase în seamă neînțelegerile dintre Los 
şi fiul ei, ceea ce-l făcuse pe Nico să plece de acasă— iar acum 
ajunsese în temniță. 

Los fusese una dintre multe alegeri neinspirate pe care le făcuse 
mama lui. În prima noapte când îl adusese acasă de la taverna de la 
răscruce, îmbrăcat în niște haine elegante, dar prea mari pentru el— 
sigur erau furate —, Los se uitase cu atenţie la lucrurile din căsuţă, ca 
şi când ar fi încercat să le stabilească valoarea— inclusiv pe a mamei 
lui. Era limpede ce intenţii avea cu ea în noaptea aceea: au făcut atâta 
gălăgie în dormitor, încât Nico a fost nevoit să-și ia aşternutul și să se 
culce în grajd, lângă zelul lor, pe care îl chema Ferice. 

Îi purta pică din pricina slăbiciunii ei pentru bărbaţi. Ştia că avea 
motivele ei, știa și că nu pe ea trebuia s-o învinovăţească pentru soarta 
lor, mamă și fiu. Dar așa simțea și nu avea ce-i face. 

Ziua aceea fusese cea mai rea din viața lui, iar restul ei s-a scurs 
îngrozitor şi parcă atemporal, Nico fiind stăpânit de o stare de 


sfârșeală. Odată cu lăsarea nopții— anunţată nu de scăderea luminii, 
ci de stingerea lămpilor și de trântirea în depărtare a unor uși grele —, 
duhoarea a devenit și mai insuportabilă: o miasmă insidioasă și 
înecăcioasă, care purta cu sine mirosurile animalului uman ţinut 
închis prea mult timp în propria lui murdărie. Era atât de puternică, 
încât Nico şi-a acoperit nasul și gura cu o basma. Dar nu-i era de mare 
ajutor, aşa că din când în când trebuia să se aplece pe o parte și s-o 
ridice, ca să scuipe saliva amăruie ce i se aduna în gură. 

În plus, armistițiul care domnise în rândul deținuților pe timpul 
zilei nu era valabil şi în orele întunecate ale nopții. Într-o altă celulă a 
izbucnit o ceartă: strigăte, sudălmi, apoi urletele cumplite ale unui om 
aflat în suferință, care în cele din urmă s-au transformat în scâncete, 
după care nu s-a mai auzit nimic. O vreme, dinspre peretele de piatră 
din spatele lui s-au auzit niște bufnituri, ca și când cineva de pe partea 
cealaltă s-ar fi izbit cu capul de el, strigând de fiecare dată niște 
cuvinte înăbușite care ar fi putut fi: „Daţi-mi drumul, dați-mi drumul”. 

Nico nu reușea să adoarmă. Și totuși, era epuizat de întâmplările de 
peste zi și de gândul la ce avea să urmeze. Stătea întins pe paie, 
ascultând sforăiturile tovarășilor de celulă și dând câte un bobârnac 
libărcilor care i se cățărau pe trup. Se blestema pentru că venise la 
oraș, pentru că îl luase pe Boon cu el, pentru că se vârâse în planul 
nebunesc al Lenei. 

Ştia că nu trebuia să aibă încredere în ea, dat fiind că în prezența 
lui se arătase lipsită de scrupule. Oare ce făcea în clipa aceea? Măcar 
îi păsa că fusese prins de gărzi și aruncat în temnița orașului, în 
aşteptarea pedepsei? Greu de crezut. 

Nico stătea cu ochii ațintiți în beznă, știind foarte bine ce pățeau 
hoţii prinși în oraș. Și tocmai la soarta lui încerca cel mai mult să nu 
se gândească. La ultimul Festival al Recoltei, văzuse un hoț biciuit și 
însemnat cu fierul roșu, iar tânărul delincvent nu era cu mult mai în 
vârstă decât Nico. 

Nu știa dacă va putea suporta o asemenea pedeapsă. 


Mai târziu în noaptea aceea, Nico s-a trezit din moțăială, simțind o 
mână pe picior și o față care îi sufla în nas aer urât mirositor. S-a 
ridicat imediat în capul oaselor, l-a îmbrâncit pe bărbatul nevăzut și a 
strigat ceva— era mai degrabă un țipăt de spaimă decât niște cuvinte 
distincte. S-a auzit o înjurătură înăbușită în întuneric și târșâitul cuiva 
care se retrăgea. 

Nico și-a frecat fața ca să se trezească de-a binelea, apoi s-a 
ghemuit lângă perete. 

Trebuia să scape de acolo. Abia putea respira în duhoarea aceea 
insuportabilă. Întunericul îl învăluia ca o pătură din catifea groasă. Se 
simțea prins în cursă, întrucât ştia că, până să se crape de ziuă, nu 


putea să se ridice și să iasă din temniță după voia sa, nici măcar să 
vadă cerul și să simtă pe față aerul proaspăt de afară. I-a venit în 
minte o amintire, care era mai degrabă rememorarea unei emoții 
puternice— ziua în care găsise o capcană în timp ce se plimba pe 
dealurile de deasupra casei lor: în latul de sârmă era prins piciorul 
unui câine sălbatic, cu carnea sfâșiată până la os. 

În întuneric s-a auzit târșâitul unor pași: iarăși se apropia cineva. 
Nico s-a încordat, pregătit să riposteze. 

„Dacă nu te îndepărtezi, am să-ți smulg carnea cu dinţii, și-a zis în 
sinea lui.” 

— Stai liniştit, i-a şoptit o voce. Îți sunt prieten. 

Un bărbat a luat loc lângă el, scotocindu-se prin haine. 

O flacără s-a aprins în întuneric, la început fiind prea strălucitoare 
ca să te poți uita la ea. Nico a mijit ochii, apărându-și fața cu o mână. 
Preţ de câteva clipe, flacăra a sfârâit şi a tremurat la capătul înnegrit 
al unei ţigări de foi, transformându-l în roșu incandescent. Apoi, 
bărbatul a stins chibritul, aruncându-i pe amândoi într-un întuneric 
mai adânc decât înainte. 

— Ştii, am stat treaz toată noaptea, încercând să-mi dau seama de 
unde îţi știu chipul. 

Necunoscutul a tras din ţigară, iar vârful ei roșu a trosnit ușor, 
luminându-i trăsăturile și umbrindu-i adânciturile feței. 

— Tatăl tău, a zis el, expirând fumul. L-am cunoscut pe tatăl tău. 

Nico a clipit, văzând încă pete luminoase. 

— Da, sigur, i-a răspuns el pe un ton sarcastic. 

— Nu mă face mincinos, băiete. Semeni leit cu el. Taică-tu era 
căsătorit cu o roșcată pe nume Reese. O femeie frumoasă, dacă îmi 
amintesc bine. 

Nico şi-a luat mâna de la faţă, domolindu-și furia pentru moment. 

— Da, mama mea, a încuviințat el. Deci chiar l-ai cunoscut? 

— La fel ca pe ceilalți tovarăși de arme. Am luptat cu el sub ziduri 
timp de doi ani. 

— Frai din trupele speciale? 

— Bineînţeles. Dar, slavă Nebunului, toate astea pare că s-au 
întâmplat în altă viață. Acuma îmi câștig existența— una modestă —, 
jucând rash. În restul timpului, când nu-mi pot plăti datoriile, sunt 
obligat să stau aici, i-a explicat el, frecându-și miriștea din bărbie. Dar 
tu? Cum de ai ajuns în situația asta? 

Nico nu avea niciun chef să-i povestească întreaga tărășenie. 

— Mi-a zis medicul că aerul de temniță îmi face bine la plămâni, 
aşa că mai vin pe aici din când în când. 

— Şi taică-tu era un om spiritual, i-a răspuns vocea, fără cea mai 
vagă urmă de amuzament. Era singurul lucru care îmi plăcea la el. 

Necunoscutul a spus aceste ultime cuvinte pe un ton de reproș. 


Nico l-a sesizat imediat și a așteptat să continue. Fumul de tutun i-a 
mângâiat fața preț de o clipă, mirosul său plăcut contrastând cu aerul 
greu din celulă. Și-a amintit de nopţile petrecute în jurul focului prin 
parcuri sau în câte o clădire părăsită, alături de Lena și de toți ceilalți 
cu care se împrietenise de când nu mai avea adăpost: Nico spunea 
glume, sticlele de vin ieftin și ţigările din grindeliau: treceau de la 
unul la altul și toată lumea râdea din suflet, la adăpostul cercului cald 
de lumină, care ţinea la distanță ziua grea ce avea să vină în mod 
implacabil. 

— Nu ne-am înţeles bine întotdeauna, a continuat bărbatul, vorbind 
cu năduf. Odată, m-a acuzat că am trișat la rash. Şi bineînțeles că nu s- 
a mulțumit cu atât. M-a dat în vileag în față întregului detașament. 
Am pierdut o grămadă de bani din cauza lui taică-tu. Dar i-am plătit- 
0... 

S-a auzit un tuset, care ar fi putut foarte bine să fie un râs aspru. 

— Sincer să fiu, n-am fost deloc surprins când am aflat că a 
dezertat. Ultima oară când i-am văzut ochii speriați, mi-am dat seama 
la ce se gândea. Era limpede ca lumina zilei. 

Nico şi-a încleștat fălcile, iar nările i-au fremătat. A tras aer în piept 
şi a zis calm: 

— Tata nu era laş. 

Iarăşi s-a auzit acel tuset: 

— Nu la asta mă refer. Pentru că, la urma urmelor, orice om e laș, 
în afară de nebuni. Nu vreau să spun decât că unii sunt mai speriați 
decât alții. 

Acum, respirația lui Nico era suficient de zgomotoasă cât să se audă 
peste sforăiturile celorlalți deținuți. 

— Stai liniștit, i-a spus necunoscutul. Sunt doar vorbe, iar vorbele 
nu valorează nimic. Hai, ia şi tu un fum. 

Dar Nico n-a luat în seamă capătul încins al țigării, pe care bărbatul 
i-a ridicat-o în dreptul feţei, ci s-a gândit la tatăl lui. Şi-l amintea ca pe 
un bărbat înalt, cu spatele drept și părul lung, cu vorba blândă și ochii 
plini de bunătate. Bărbatul care râdea nebunește, cu o halbă de bere 
în mână, şi își lua soția la dans, apucând-o pe după talie, sau care își 
înhăţa jitara și se străduia să le cânte niște melodii prost compuse. O 
excursie pe care o făcuseră împreună pe dealurile singuratice. O Zi a 
Nebunului însorită, când îl dusese pe Nico pe o plajă, unde el se uitase 
la mare, iar Nico se jucase pe mal. 

Nico avea zece ani atunci când tatăl lui se înrolase în trupele 
speciale. Băiatului i s-a explicat că dușmanii erau mai insistenți decât 
înainte. În fiecare zi, era descoperit câte un nou tunel mannian, iar 
uneori, mannienii nimereau în galeriile apărătorilor. Specialii sufereau 
pierderi importante și aveau nevoie de voluntari. 

Timp de câte o lună, tatăl său mergea la oraș să lupte sub zidurile 


Scutului, după care se întorcea acasă un pic schimbat. Cu fiecare 
întoarcere acasă, era din ce în ce mai tăcut și mai puţin chipeș. 

Odată, s-a întors din oraș cu o ureche lipsă, în locul ei rămânând 
doar un orificiu. Dar Reese tot l-a îmbrățișat și i-a șoptit vorbe duioase 
la urechea rănită, suficient de tare cât să audă și Nico, spunându-i cât 
de bucuroasă era că îl vedea în viață. Altă dată, tatăl a apărut în 
pragul ușii cu capul bandajat. Câteva zile mai târziu, când l-a dat jos, 
părea că cealaltă ureche îi fusese roasă de un câine. Cu timpul, 
sprâncenele aproape că i-au dispărut, părul lung i s-a transformat într- 
o perie, iar cicatricele i-au acoperit pielea capului, fața și buzele. Și 
începuse să-și încovoieze spatele lat, ca și când i-ar fi fost frig tot 
timpul. 

Mama lui Nico încerca să ascundă groaza pe care i-o pricinuiau 
toate aceste schimbări ale bărbatului pe care îl iubea, însă deseori o 
trăda expresia feţei. 

Când, în cele din urmă, tatăl său a primit pentru prima oară o 
învoire mai lungă, Nico abia l-a mai recunoscut pe bărbatul care, după 
ce s-a uitat la fiul lui ca la un străin, a rămas o vreme singur în ploaie. 
Tatăl lui nu mai zâmbea, vorbea rareori, bea mult și țipa din pricina 
celor mai mici neajunsuri. În scurtă vreme, atmosfera din casă a 
devenit apăsătoare, iar Nico era mai tot timpul tensionat, așteptându- 
se din clipă în clipă să izbucnească un scandal. 

Așa că a început să plece mai des de acasă împreună cu Boon, 
plimbându-se prin pădure și pe dealurile din preajma casei. Când era 
vreme rea, Nico stătea în camera lui, cu ușa închisă, și își depăna în 
minte poveștile pe care le știa sau își amintea Povestirile peștelui, pe 
care le văzuse în vizitele la oraș, petrecându-și timpul în lumea 
fanteziei. 

Într-o noapte, tatăl lui s-a îmbătat şi, cuprins de o furie sălbatică, 
şi-a bătut soția, târând-o de păr prin cameră, în timp ce Nico ţipa și îl 
implora să înceteze. Însă acesta şi-a lovit fiul, trântindu-l la podea, 
după care s-a oprit brusc, s-a uitat la expresia îngrozită a băiatului și a 
ieşit împleticindu-se din casă. 

A doua zi dimineaţă, când s-a întors, și-a strâns lucrurile și a plecat, 
în timp ce Nico și mama lui încă dormeau ghemuiţi în patul mic din 
camera băiatului. Nico a avut impresia că i se cască o prăpastie sub 
picioare, iar mama lui a plâns mult timp după aceea. 

Acum, Nico și-a încleștat pumnii în bezna celulei și a oftat. 

— A avut motivele lui să plece, i-a spus el bărbatului nevăzut. 

Capătul ţigării a strălucit de două ori, apoi a pălit. 

— Mda, mă rog, speriat sau nu, mă gândesc că tu știi cel mai bine 
ce-a fost în mintea lui. 

— Ce vrei să spui? 

— Vreau să spun că sângele tatălui sigur curge și prin vinele fiului. 


Ce e adevărat despre tine e adevărat și despre el. 

Nico a simţit că îi năvălește sângele în obraji și a întors capul în 
altă parte. Nu voia să mai aibă de-a face cu acel străin. 

Dintr-o altă celulă s-au auzit niște strigăte, însă cuvintele abia 
puteau fi distinse: un nebun care prevestea că mannienii aveau să vină 
pe mare și să-i ardă pe toţi de vii. 

Vizitatorul și-a stins ţigara, strivindu-i vârful de podea, aproape de 
mâna lui Nico. În cele din urmă, s-a ridicat cu un icnet şi a rămas 
nemișcat o clipă, îngăimând ceva pentru sine. Apoi s-a întors și l-a 
bătut ușor pe umăr cu mâna lui grea. 

— O să fie bine, fiule, i-a spus el. Poţi să te culci acuma. 

Străinul s-a îndepărtat, lăsând în urma lui miros de tutun. 

După aceea, pe Nico nu l-a mai deranjat nimeni. 


Mama lui l-a vizitat a doua zi dimineaţă, îmbrăcată în negru, ca și 
când ar fi venit la o înmormântare. Avea ochii umflați de plâns, iar 
părul roșcat, strâns bine la spate, dădea un aer hotărât chipului ei 
obosit. O vedea pentru prima oară după mai bine de un an. 

Venise împreună cu Los, care, îmbrăcat în hainele lui cele mai 
bune, își luase un aer compătimitor, prefăcându-se îngrozit de 
boroboaţa tânărului Nico. Stăteau față în față într-o pivniță boltită, de 
o parte şi de alta a gratiilor care îi despărțeau pe deţinuţi de vizitatori. 
Los a fost cel care a vorbit primul. 

— Arăți rău, a zis el. 

Nico rămăsese fără cuvinte. Mama lui și Los erau ultimele persoane 
pe care se așteptase să le vadă. 

— De unde ai aflat? a întrebat-o el, cu glas scăzut. 

Mama s-a apropiat, ca şi când ar fi vrut să întindă mâna spre el, 
însă a fost împiedicată de gratii, iar ochii i s-au umplut brusc de 
mânie. I-a răspuns pe un ton rece: 

— Bătrâna Jaimeena te-a văzut târât de gărzi pe străzi și a venit în 
sat să-mi spună. 

— Ah, a spus Nico. 

— Ah? Asta e tot ce ai de zis în apărarea ta? 

Furia mamei l-a lovit ca un suflu, aprinzând tăciunii care dormitau 
în el din ziua când plecase de acasă. 

— Nu ţi-am cerut să vii aici, a ripostat el. Și nici lui. 

Chipul mamei luă o mină surprinsă, iar Los s-a apropiat de ea, 
fixându-l pe băiat cu o căutătură aspră. 

Nico i-a înfruntat privirea. Nu voia nici în ruptul capului să fie el 
cel care se uită primul în altă parte. 

Mama a dat să-i spună ceva, dar a şovăit. Deodată, umerii i-au 
căzut și platoșa i s-a făcut țăndări. A întins o mână printre gratii, iar 
Nico a simţit-o pe ceafă, degetele strângându-l cu putere și trăgându-l 


spre ea, într-o îmbrățișare despărțită de barele reci de metal. 

— Fiul meu, i-a șoptit ea la ureche. Ce-ai făcut? Nu m-am gândit 
niciodată că ai putea să furi. 

Nico a fost surprins să simtă înţepăturile lacrimilor în ochii săi: 

— Îmi pare rău. Eram disperat, n-aveam ce mânca. 

Mama i-a mângâiat faţa, vorbindu-i drăgăstos: 

— Dacă ai ști câte griji mi-am făcut pentru tine. De fiecare dată 
când veneam la oraș, mă uitam după tine, dar nu vedeam decât 
oameni înfometați. Și mă întrebam dacă ai reușit să supravieţuiești. 

Nico a tras aer în piept și i-a zis cu voce tremurătoare: 

— Boon... a murit. 

Mama l-a strâns și mai tare, izbucnind în lacrimi. Lui Nico i s-a 
înmuiat inima și a plâns împreună cu ea, lăsându-se pradă emoțiilor, 
în intimitatea durerii lor împărtășite. 

Dintr-odată, ușa încăperii pentru vizite s-a deschis. Nico a ridicat 
privirea, ştergându-și lacrimile, și a rămas cu gura căscată. 

Era farlanderul, bătrânul de la care furase cu o zi înainte. 

Nou-venitul a rămas în prag, cu capul plecat într-o parte, ținând în 
mână o ceașcă de piele cu chee fierbinte. Era mai scund decât păruse 
când stătea întins în pat. Cu capul ras și mantia lui neagră, avea 
înfățișarea unui călugăr, dar un călugăr neobișnuit, pentru că în 
cealaltă mână ţinea o sabie în teacă. Mama lui Nico s-a îndepărtat de 
gratii, uitându-se şi ea la bătrân. 

Bărbatul s-a apropiat cu pași mici pe podeaua de piatră și s-a oprit 
în fața lor, mișcările lui discrete și calme semănând cu legănarea 
cheeului din ceașcă. 

De aproape, ochii farlanderului erau cenușii, însă căutătura lor era 
foarte pătrunzătoare. Puțin a lipsit ca Nico să se dea un pas în spate. 
Nu mai avea de-a face cu un bătrân proaspăt trezit din somn, clipind 
dezorientat, ca și când n-ar fi putut distinge lucrurile din jur. 

— EI e hoțul? a întrebat-o bărbatul pe mama lui Nico. 

Mama și-a șters lacrimile, îndreptându-și spatele: 

— E fiul meu. Și e mai degrabă nechibzuit decât hoț. 

Preţ de câteva clipe, bătrânul l-a cercetat cu privirea pe Nico, de 
parcă s-ar fi uitat la un câine pe care voia să-l cumpere. În cele din 
urmă, a încuviințat din cap: 

— Atunci să stăm de vorbă. 

S-a apropiat de unul dintre scaunele din centrul pivniţei și s-a 
aşezat cu spinarea dreaptă, odihnindu-şi sabia în poală, apoi a pus 
ceaşca pe podea. 

— Numele meu e Ash. Și, nechibzuit sau nu, fiul dumneavoastră a 
furat bani de la mine. 

Simţind că se putea târgui cu el, mama lui Nico și-a recăpătat 
calmul obișnuit și s-a așezat pe un scaun în faţa lui: 


— Reese Calvone. 

Los s-a apropiat de ea și, cu un gest precaut, și-a sprijinit o mână pe 
umărul ei. Însă Reese i-a dat-o la o parte, iar el s-a retras la perete, 
lângă ușă, urmărindu-i în tăcere, cu coada ochiului. 

— Nu încape îndoială că fiul dumneavoastră are să fie biciuit și 
însemnat cu fierul roșu, după cum se obișnuiește prin părțile astea. Mi 
s-a spus că, pentru furtul pe timpul zilei, pedeapsa e de cincizeci de 
bice. 

Mama lui Nico a încuviințat din cap, ca și când bătrânul i-ar fi pus 
o întrebare. 

— E o pedeapsă grea. 

Reese și-a mijit ochii verzi, apoi i-a aruncat o privire lui Nico şi s-a 
uitat iarăși la străinul din faţa ei. 

— Păreți împăcată, a observat el. 

— Aţi venit aici ca să vă desfătați? 

— Nicidecum. Ca să cunosc fiul, trebuie ca mai întâi să cunosc 
mama. Ceea ce l-ar putea ajuta pe băiat. 

Reese și-a privit mâinile, iar Nico i-a urmat privirea. Erau mâini 
înăsprite de muncă, acoperite de zgârieturile și arsurile acumulate de- 
a lungul anilor; păreau mai bătrâne decât chipul ei, care își păstrase 
frumuseţea, în ciuda lacrimilor și grijilor. Reese a tras aer în piept 
înainte să vorbească: 

— E fiul meu și îi cunosc sufletul. Ştiu că îşi poate îndura pedeapsa. 

Nico și-a mutat privirea de la mama lui la bătrân, dar pe chipul 
acestuia nu se citea nimic. 

— Dar dacă ar exista o altă cale? a întrebat-o farlanderul. 

Reese a clipit: 

— Ce vreţi să spuneţi? 

— Că ar putea scăpa de loviturile de bici și de stigmatul pe mână. 

Reese s-a uitat iarăși la fiul ei, dar Nico încă îl cerceta atent pe 
străinul cu mantie neagră. Bătrânul avea ceva care îi inspira încredere. 
Poate autoritatea lui relaxată— nu autoritatea cuiva care a fost 
învestit cu ea și a învățat s-o adopte în felul său de a fi, ci una cu totul 
naturală, rezultatul sincerităţii, onestităţii și spiritualității. 

— Ce vreau să vă spun trebuie să rămână între acești pereți. 
Bărbatul dumneavoastră trebuie să plece, apoi am să vă explic despre 
ce e vorba. 

Los a pufnit— nu avea de gând să plece. 

— Te rog, i-a spus Reese, întorcându-se spre Los, care s-a prefăcut 
rănit în orgoliu. Pleacă, a insistat ea. 

Los încă ezita. S-a uitat la bătrân, apoi la Nico, iar în cele din urmă, 
din nou la Reese. 

— Aştept afară, a spus el. 

— Bine. 


Los a părăsit încăperea, aruncându-i bătrânului încă o privire 
încruntată, înainte să închidă ușa în urma sa. După ce zgomotul ei a 
răsunat în pivniță, farlanderul a continuat: 

— Doamnă Calvone, nu am mult timp, așa că trebuie să trec direct 
la subiect. 

Dar apoi s-a oprit, iar Nico l-a văzut mângâindu-și cu degetul teaca 
de piele a sabiei. 

— După cum vedeţi, sunt bătrân, a zis el, cu un zâmbet discret în 
privire. Pe vremuri, un băiat ca al dumneavoastră n-ar fi putut intra 
pe fereastra mea fără să mă trezească. I-aș fi retezat pe loc mâna cu 
care mi-a furat punga. Dar azi, am dormit dus, epuizat de zăpușeala 
după-amiezii, ca un bătrân ce sunt. 

Apoi a plecat privirea: 

— Sănătatea mea... nu mai e ce era odată. Nu știu cât îmi voi mai 
putea face meseria. Pe scurt, potrivit tradiției din ordinul meu, a sosit 
timpul să-mi iau un ucenic. 

— Mai degrabă sunteţi singur, i-a răspuns tăios mama lui Nico, și vă 
doriți un băiat drăguţ. 

Farlanderul a clătinat simplu din cap. Nu. 

— Şi ce meserie aveţi? Sunteţi îmbrăcat ca un călugăr, dar văd că 
aveţi o sabie în mână. 

— Doamnă Calvone, i-a răspuns el, desfăcându-și larg brațele, ca și 
când i-ar fi arătat ceva evident, sunt un roshun. 

Nico nu s-a putut abține să nu izbucnească în râs. Hohotul său avea 
un ton isteric, iar când l-a auzit răsfrânt în bolta pivniţei, l-a curmat 
brusc. 

Ambele fețe se întorseseră spre el. 

— Vreţi să mă fac ucenicul unui roshun? a întrebat el în cele din 
urmă. Sunteţi nebun? 

— Ascultă-mă, i-a spus farlanderul. Dacă îţi dai consimțământul, am 
să vorbesc azi cu judecătorul. Îi voi cere să renunțe la acuzaţii şi îi voi 
da niște bani care să le răscumpere osteneala, atât lui, cât și 
temnicerilor. Și astfel vei scăpa de pedeapsă. 

— Vă daţi seama ce-mi cereți? a protestat mama lui. S-ar putea să 
nu-mi mai văd fiul niciodată. Și-ar putea pierde viaţa într-o astfel de 
meserie. 

— Suntem în Bar-Khos. Dacă rămâne aici, mai devreme sau mai 
târziu, s-ar putea să fie chemat să-și riște viaţa pe ziduri. Da, munca 
mea e periculoasă, dar am să-l pregătesc bine, iar când am să-l iau cu 
mine în misiune, o să fie un simplu observator. După ce îşi va termina 
ucenicia, va putea alege să se dedice acestei meserii sau să meargă 
oriunde îşi va dori. În momentul acela, va avea bani și o pregătire 
folositoare. Va putea chiar să se întoarcă în Bar-Khos, dacă orașul va 
rezista până atunci. 


Preţ de câteva clipe, s-a uitat la Reese, care cântărea în minte 
vorbele bătrânului, apoi a continuat: 

— Mă aşteaptă o navă în portul aerian. În câteva zile, reparaţiile vor 
fi gata şi vom pleca spre ţinutul ordinului meu. Acolo va fi familiarizat 
cu modul nostru de viață și vă asigur, doamnă Calvone, că 
întotdeauna voi pune viața fiului dumneavoastră mai presus de a mea. 
Acesta este jurământul meu solemn. 

— Dar de ce? De ce fiul meu? 

Întrebarea l-a luat prin surprindere pe farlander. Și-a trecut o 
palmă peste perii de pe capul ras, făcând un zgomot ca al pietrei 
frecate pe cel mai fin glaspapir. 

— Fapta lui dovedeşte îndemânare și un pic de curaj. Iar noi căutăm 
astfel de calități. 

— E singurul motiv? 

Bătrânul s-a uitat la ea o vreme destul de îndelungată. 

— Nu, nu e singurul, a recunoscut el, sprijinindu-se de spetează și 
plecând iarăși privirea spre bucata de podea care îl despărțea de 
Reese. În ultima vreme, am avut niște vise care, deși pentru 
dumneavoastră sigur n-au nicio semnificaţie, pentru mine sunt un fel 
de îndrumare. Și simt că mă călăuzesc în direcţia cea bună. 

Mama lui Nico îl privea cu ochii mijiți. Bătrânul încă nu reușise s-o 
convingă. 

— Vreau să merg, a zis Nico dintr-odată, de dincolo de gratii. 

Ambele capete s-au întors iarăși spre el, iar Nico a zâmbit, 
simțindu-se ridicol. Reese s-a încruntat. 

— Vreau să merg, a repetat el, de data asta pe un ton mai ferm. 

— Ba n-ai să te duci, i-a răspuns ea. 

Nico a încuviințat din cap, puţin trist. Ştia cu ce se ocupau 
roshunii, toată lumea știa. Ucideau oameni. Îi omorau în somn pentru 
banii pe care îi primiseră ca să ducă la bun sfârșit o răzbunare. Nu se 
vedea făcând aşa ceva— pentru nimic în lume —, și totuși, putea să 
plece imediat după ce-și termina ucenicia, înzestrat cel puţin cu noi 
abilități şi experiențe. Poate că, într-un fel, tocmai aceasta era șansa 
de a face ceva cu viața lui. Poate că Marele Nebun avusese dreptate și 
în zilele cele mai negre erau sădite semințele unor vremuri mai bune. 

Dar poate că, în loc să scape de o pedeapsă, nu făcea decât să o 
schimbe pe una și mai rea. 

Nu avea de unde ști. Și nu putea afla decât dacă accepta 
propunerea bătrânului. 

— Ba da, mamă, a zis el pe un ton hotărât. Am să mă duc. 


CAPITOLUL 4 - Steagurile cuceririi 


— Mi-e foame, s-a plâns tânărul preot Kirkus. 

Femeia care stătea întinsă pe divan în fața lui a afișat un zâmbet 
care aproape că i-a despicat în două trăsăturile ofilite, dând la iveală 
niște dinți frumoși, care nu erau ai ei. 

— Bine, a murmurat bătrâna preoteasă, care își plimba o unghie 
dată cu ojă pe pântecele strălucitor și umflat, urmărind niște vergeturi 
vechi şi conturul inelului de aur prins în buric. Carnea e puternică, 
Kirkus. Dar nu poate deveni cu adevărat sacră decât atunci când 
acționează în armonie cu voința. Înfrânge-ţi foamea. Data viitoare 
când vei mânca, s-o faci pentru că așa au hotărât atât stomacul, cât și 
voinţa ta. Așa reuşim să ne întețim poftele la maximum și să obținem 
mai multă putere. Așa se dobândește Mann. 

— Începi să mă plictisești, a mormăit Kirkus cu un aer iritat. Nu-mi 
oferi decât predici pe care le-am mai auzit de o mie de ori. 

Râsul ei l-a făcut să se gândească la o bucată de hârtie frecată 
înadins cu piciorul de podea. N-a făcut decât să-l enerveze și mai tare. 
Râzând în continuare, preoteasa și-a răsucit trupul osos pe divan, 
expunându-și la soare spatele gol, brăzdat de riduri. Hohotele ei s-au 
revărsat peste marginea vasului imperial, căzând în apa maronie a 
fluviului Toin, printre mișcările lente și plescăitoare ale vâslelor, apoi 
s-au îndepărtat lent spre țărmul nămolos, unde un crocodil a tresărit și 
s-a afundat în curentul leneș, reflectând preţ de o clipă lumina 
soarelui. 

Preoteasa a închis brusc gura, scoțând un clănțănit. 

— Dar îmi pare că ai uitat de tine, nu crezi? Nici nu ţi-a căzut bine 
cașul de la gură, că ai și început să te crezi următorul Sfânt Patriarh. 
Foarte bine, tinere, dar mai avem de străbătut un drum lung, și eu 
sunt cea care trebuie să te instruiască până când te vei dovedi demn 
de credință. Trebuie să ştii toate lucrurile pe care ţi le spun... Însă nu 
ajunge să le știi. Trebuie să le și simţi, chiar în măruntaie. 

— Deja le simt în măruntaie, a ripostat el. Tocmai asta e problema, 
cotoroanţă ce ești. 

În privirea preotesei se citea o apreciere moderată. Kirkus știa că 
era elevul ei preferat, iar uneori, când se uita așa la el, se gândea la ea 
ca la o sculptoriță obsedată, care stă închisă într-un pod de ani întregi, 
trudind cu prea multă pasiune la ultima ei creație. Un pic dezgustat, 
Kirkus și-a îndepărtat privirea de la ochii ei înfometați. S-a uitat la 
sclava care stătea în spatele divanului său, răcorindu-l cu un evantai 
din pene de struţ— era o fată nathaliană suplă, cu părul roșcat 
atârnându-i în jurul sânilor mici și tari, cu ochii distruși acoperiţi de o 
eșarfă din mătase de culoare piersicii și cu mănuși albe în mâini, în 
caz că ar fi atins din greșeală pielea divină a lui Mann. „Pofte”, și-a zis 


Kirkus în sinea lui, uitându-se la pielea fină a sclavei, care se întindea 
în ritmul mișcărilor ei regulate. Preţ de o clipă, și-a închipuit cum ar fi 
fost s-o posede chiar atunci și acolo, în acel spațiu privat, izolat de 
restul punţii prin paravane. O fată oarbă și surdă, căreia nu-i mai 
rămăsese decât simţul tactil— capacitatea de a simți durerea sau 
plăcerea. Dintr-odată, trupul său a răspuns gândului care îi trecuse 
prin minte. 

— Răbdare, i-a spus bătrâna preoteasă cu voioşie în glas, 
îndreptându-și ostentativ atenţia spre dovada înflăcărării lui. O să 
oprim în următorul port pe la amiază. Cred că ai auzit de el. Se 
numește Skara-Brae. 

Kirkus a încuviințat din cap. Citise despre el în Descrierea 
Imperiului, cartea recent publicată a lui Valores, și voia să 
preîntâmpine o prelegere a preotesei şi pe această temă. 

— Acolo vom găsi alte jucării pentru iniţierea ta, i-a spus ea. lar 
după aceea, vom merge în vizită la marele preot al orașului, unde vom 
bea şi vom mânca după pofta inimii. 

— Măcar de-am găsi acolo mâncarea după care tânjesc, a răspuns 
Kirkus posac, aruncând încă o privire insistentă spre sclavă. 

— Copil slab ce ești. La sfârșit, ai să vezi că a meritat efortul. Ai 
încredere într-o femeie bătrână care nu-ți dorește decât binele. 

Preţ de câteva clipe, bătrâna s-a uitat la fluviu, iar trăsăturile feţei i 
s-au destins: i-a revenit o amintire de demult— poate propria ei 
inițiere în tainele preoției— și, dintr-odată, pe chipul ei s-a așternut 
un aer de tinereţe, ca un reflex al rememorării. 

— Până la noaptea Cullului, a zis ea, privind în continuare apele 
fluviului, vei fi atât de plin de dorință, încât atunci când îi vei da frâu 
liber, vei ști în sfârșit ce înseamnă să fii divin. Crede-mă pe cuvânt, 
scumpul meu băiat. 

„Încă o predică”, s-a gândit Kirkus în sinea lui. Dar şi-a stăpânit 
nemulțumirea și i-a răspuns cu un mormăit aprobator, numai ca să-i 
închidă gura. „Las-o să se delecteze cu înțelepciunea ei deşartă”, a 
hotărât el. Preotesei nu-i mai rămăsese nimic, cu siguranță nu 
frumuseţea, și nici măcar vreo influență reală la curtea mamei lui. 

Kirkus încerca să se gândească la alte lucruri. Cerceta fluviul și 
malul îndepărtat în căutarea a ceva interesant care să-i atragă ochii 
rătăcitori. Dar nu vedea decât păsări și insecte bâzâitoare, iar din când 
în când câte un zel cu dungi albe și negre, adăpându-se la mal. Deja se 
plictisise de toate astea. Navigau de douăsprezece zile pe fluviul acela 
molcom și urât mirositor— după ce, timp de douăsprezece luni 
nesfârșite, călătoriseră prin întreg imperiul —, și niciodată în acest 
răstimp nu i se dăduse voie să acţioneze liber, după propriile lui 
dorinţe. 

Şi totuși, ce putea face? La urma urmelor, cotoroanța era bunica 


lui, Kira. 


Toin era unul dintre marile fluvii care se vărsau în Mider&s. Cobora 
de pe platourile impresionante ale Munţilor Aradèrēs, mai întâi sub 
forma unor pâraie iuți, care apoi se reuneau în câțiva afluenți și 
coborau în Lacul Păsărilor, după care își continua înaintarea într-o 
albie din ce în ce mai largă, care în unele locuri avea până la un laq 
lățime. Fluviul era artera vitală a Nathalului, și toate marile orașe ale 
acestei națiuni erau înșirate de-a lungul cursului său. 

Nathalienii erau un popor mândru. Niciodată nu fuseseră cuceriți 
de vecinii lor: Serat la vest, Tilana și Pathia la est. Timp de o mie de 
ani, cultura lor se dezvoltase neîntrerupt, având realizări în filosofie, 
în ştiinţe și în arte. Daoismul ajunsese și în țara lor, iar nathalienii îl 
asimilaseră în cultura lor— la fel cum asimilau toate ideile noi de 
acest fel —, adăugându-l la numeroasele credințe practicate în 
ţinuturile lor. 

Dar acum, nu mai puteau fi la fel de mândri. Cu cincisprezece ani 
în urmă, preţioasa lor independență căzuse sub loviturile năprasnice 
ale Sfântului Imperiu Mann. O vreme, au dus un război de gherilă 
împotriva invadatorilor, dar chiar și acele firave flăcări de rezistență 
se stinseseră de mult. Crucificarea unor orașe întregi ca pedeapsă 
pentru aceste răzvrătiri îi făcuse să se supună până și pe mândrii 
nathalieni. Acum, Nathalul nu mai era decât o provincie a Sfântului 
Imperiu și— la fel ca toate națiunile cucerite— era condus de o 
ierarhie de preoți ai lui Mann. Religiile sale tradiționale fuseseră 
interzise, iar toate preceptele și credințele care nu erau în acord cu 
carnea divină fuseseră cenzurate sau distruse. 

Când, în cele din urmă, extravagantul vas imperial a acostat în 
docul din Skara-Brae, țărmul arăta la fel ca al tuturor așezărilor din 
imperiu. Semnele uriașe atârnau pe fațadele clădirilor vechi și noi, 
înfățișând mărfuri și simboluri ale diferitelor servicii, pentru cei care 
nu știau comercială, iar lângă depozite se vedeau grupuri de bărbați 
care sperau să găsească ceva de lucru pentru ziua aceea, în timp ce 
patricienii rotofei și gărzile lor de corp supravegheau încărcarea și 
descărcarea mărfurilor. Prostituatele și cerşetorii așteptau în gangurile 
umbrite, mulți dintre ei tânjind după o doză de dross. Peste tot, miliția 
imperială veghea la păstrarea ordinii; membrii ei— care în mare parte 
erau recrutați din rândul populației locale— purtau armuri din piele 
albă și aveau expresia circumspectă a celor disprețuiți de propriul lor 
popor. 

Oricât de mult și-ar fi dorit nathalienii redobândirea independenței, 
ocupaţia le adusese un avantaj evident. Cu cincisprezece ani în urmă, 
pe cheiul acela schimbul de mărfuri ar fi fost la fel de molcom precum 
fluviul Toin. Acum, afacerile erau în plină înflorire. 


Când vasul s-a oprit, cheiul a fost cuprins de liniște, iar cele șaizeci 
de vâsle s-au ridicat în aer toate odată. Mai întâi a coborât de pe 
punte un detașament de Acoliţi, înarmaţi cu sulițe și săbii lungi, ba 
chiar și cu câteva puști. Purtau armuri grele de zale, care le ajungeau 
până la genunchi, însă, cu toate că era îngrozitor să le porți pe o 
asemenea arșiță, aceşti preoți-războinici— atât bărbați, cât și femei— 
nu dădeau niciun semn de disconfort. Aveau fețele acoperite cu măști 
albe, presărate cu câteva găuri prin care să poată respira şi vedea, iar 
peste zale purtau rasele cu glugă ale ordinului, din material diafan, de 
un alb orbitor, cu modele din fir de mătase albă, ce reflectau subtil și 
mereu schimbător lumina soarelui. Unul dintre ei a pornit în fugă spre 
oraș, să ducă vești marelui preot care, în același timp, era și 
guvernatorul Bar-Khosului. Fie că îi plăcea sau nu, în seara aceea avea 
să primească oaspeţi la cină. 

Acoliţii au înaintat prin mulțime, cu încrederea unor fanatici 
născuţi și crescuți cu un singur scop, obligându-i pe localnici să 
formeze un cerc mare, deschis într-o parte. După aceea, i-au forțat pe 
cei de pe margine să îngenuncheze, iar membrii miliției locale le-au 
urmat exemplul, împingându-i la pământ atât pe copii, cât și pe 
negustorii bogaţi, până când n-au mai rămas în picioare decât Acoliţii. 

Apoi au apărut doi preoți tolăniți pe o lectică grea, purtată de 
doisprezece sclavi legaţi unul de altul cu lanţuri aurite prinse de gât. 
Acoliţii s-au așezat pe rânduri în jurul lor, în timp ce câteva sute de 
fețe priveau supus în pământ sau încercau să surprindă cu coada 
ochiului aceste făpturi care susțineau că ar fi divinități. Dar nu aveau 
mare lucru de văzut: doar doi oameni întinși pe lectică, cu fețele 
acoperite cu măști de aur și capetele rase strălucind în soare. 

Cu un strigăt, procesiunea a pornit spre străzile mai puţin animate 
ale orașului, umplând liniștea dinainte cu tropăitul bocancilor pe 
caldarâm și cu ţipetele căpitanului Acoliţilor. În fruntea alaiului 
mergea un tânăr care purta stindardul imperial, cu mâna roșie a lui 
Mann. Acoliţii s-au împrăștiat iarăși în jurul lecticii— singuri sau câte 
doi —, obligându-i în mod brutal pe privitori să îngenuncheze. 

— Căpitane, i-a zis Kira conducătorului gărzilor, lasă-i în pace. Nu-i 
putem vedea dacă stau întinși pe burtă. 

Căpitanul a încuviințat din cap și a dat ordinul mai departe. 

Cei doi preoți din lectică erau îmbrăcaţi cu aceleași rase albe ca și 
acoliții. Stăteau întinși confortabil și, din când în când, duceau la gură 
câte un fruct confiat prin crăpăturile înguste ale măștilor. 
Deocamdată, Kirkus nu avea voie să mănânce altceva. În ochii lor se 
citea nerăbdarea, întrucât trecuseră două zile de când nu mai fuseseră 
într-un oraș nathalian și amândoi tânjeau după distracţiile pe care 
aveau să le găsească acolo. 

Kirkus a zărit primul ceva care i-a atras atenția: o tânără cu 


picioarele goale și murdare care vindea batoane de keesh dintr-un coș. 

Bătrâna preoteasă s-a uitat la tânărului ei protejat, conștientă de 
interesul lui. L-a privit cu atenţie, până când Kirkus și-a dres glasul. 

— Aceea, a zis el, întinzând degetul spre fată. 

Căpitanul a dat un ordin, iar un grup din avangardă a înconjurat-o 
imediat. I-au smuls coșul din mână și i l-au aruncat pe jos, apoi au 
dus-o în urma procesiunii. Văzând-o cum se zbate, orășenii care încă 
erau în picioare au scos strigăte îngrijorate. Unii dintre ei chiar au 
făcut un pas spre ea, vrând s-o ajute, dar au fost trași imediat în spate, 
pentru binele lor și al tuturor celor de față. 

Tot ce puteau face era să-i privească pe Acoliți punând-o în lanțuri 
şi ducând-o la coada alaiului, în timp ce fata plângea și se uita în jur 
după ajutor. Privirile mute ale celor de pe stradă deveneau din ce în 
ce mai sfidătoare— era singura forma de protest care le mai rămăsese. 
Însă nici aceasta nu avea să dureze mult. 

Acum venise rândul Kirei. Cu un pocnet din degete, bunica a 
asmuțit Acoliţii asupra localnicilor ostili. În câteva clipe, oamenii s-au 
împrăștiat în toate direcţiile, fugind de violența declanșată brusc, în 
timp ce preoții războinici făceau victime în rândul localnicilor. 

— Minunat! a pufnit Kirkus. Ai gonit toată prada! 

— E un oraș mare. Are multe străzi. 

Desigur, avea dreptate. Străzile din celelalte cartiere erau mai 
liniștite decât cele lăsate în urmă. Dar vestea despre procesiune sigur 
se împrăștiase cu repeziciune, căci străzile erau mai pustii decât ar fi 
fost de așteptat. Și totuşi oamenii îşi vedeau de treburile lor zilnice— 
poate se gândeau că zvonurile erau exagerate sau poate că nu aveau 
de gând să fugă de pe propriul lor pământ. Acum, nimeni nu mai 
urmărea atent procesiunea. 

— Mai vezi ceva interesant, copilul meu? l-a întrebat bunica. 

Kirkus a clătinat din cap, legănându-și masca cu unghiuri ascuţite. 
Dar se uita în jur fascinat, măsurându-i din priviri pe toți cei care le 
ieşeau în cale, așteptând să-i mai atragă atenţia ceva. 

— Din când în când, mă întreb dacă nu cumva, construind un 
imperiu, am pierdut ceva, a zis Kira, uitându-se cu atenţie la tânăra 
care acum mergea în lanțuri în urma procesiunii. Cel puţin așa mi se 
pare uneori. Orice câștig presupune o pierdere. Și orice pierdere, un 
câştig. Pe vremuri, trebuia să facem toate astea pe furiș, folosindu-ne 
de șiretlicuri: înhățam beţivi care ieșeau din cârciumă și porneau 
bălăbănindu-se spre casă, copii rămași pe străzi până târziu sau 
călători naivi. Dar asta se întâmpla cu mult timp în urmă. Și mi se 
pare că era cumva mai bine. 

Kirkus abia dacă o asculta, uitându-se cu atenţie de jur împrejur— 
aştepta cu înfrigurare. 

În cele din urmă, lectica a oprit într-o piață gălăgioasă. Kirkus și-a 


dat seama că era centrul orașului, căci unde altundeva te-ai fi putut 
aştepta să vezi o ţeapă de metal ruginit ridicându-se din pavajul de 
piatră la o înălțime de peste treizeci de metri. 

Bunica i-a observat uimirea. 

— A fost ideea lui Mokabi, i-a explicat ea. După ce orașul a fost 
cucerit... 

— Știu. 

Localnicii își vedeau de treabă, fără să acorde multă atenţie 
monumentului. Kirkus a văzut ghirlandele de flori stivuite în jurul 
soclului său împestrițat, lângă care soldaţii stăteau de strajă, privindu- 
i cu luare aminte pe trecători. 

Orașul Skara-Brae fusese ultimul bastion al nathalienilor în timpul 
celei de-a Treia Cuceriri. După ce fusese înfrântă pe câmpul de luptă, 
Hano, tânăra regină a Nathalului și, totodată, geniul militar al ţării, se 
retrăsese în Skara-Brae împreună cu trupele care îi mai rămăseseră. 
Mareșalul Mokabi, comandantul Armatei a Patra, a pornit în 
urmărirea ei și a asediat orașul, cerând ca porţile să fie deschise, 
altminteri toți cei dintre zidurile sale ar fi fost măcelăriți. Se spune că 
tânăra regină s-ar fi oferit să se predea doar ea, însă soldaţii și 
locuitorii orașului n-au vrut s-o lase. Cu toţii au plătit prețul suprem 
pentru sfidarea cuceritorilor. 

Când, în cele din urmă, orașul a capitulat, cu mari pierderi pentru 
Armata a Patra, mareșalul Mokabi a hotărât să organizeze o ceremonie 
în cinstea trupelor cuceritoare, care făcuseră atâtea sacrificii în timpul 
acelei campanii. Mai întâi, au transformat orașul într-un bordel, 
omorând femeile cu care deja îşi făcuseră mendrele sau care nu li se 
păreau atrăgătoare. Apoi, într-un acces de inspiraţie, mareșalul a 
ordonat să se toarne o țeapă înaltă din armurile topite ale soldaților 
săi care căzuseră în timpul asediului. După ce au turnat țeapa de peste 
treizeci de metri, au fixat-o într-un soclu de ciment, apoi au întins-o la 
orizontală în piaţa centrală, să o vadă toată lumea. 

În a cincea noapte de la capitularea oraşului, în toiul unei petreceri 
pline de băutură și excese, soldaţii mareșalului i-au tras în țeapă pe 
ofițerii nathalieni și pe conducătorii orașului. Femeile și bărbații au 
fost înfipți în ţeapă cu burta sau cu spatele, apoi trași pe toată 
lungimea ei— mulți dintre ei murind pe loc —, până când ţeapa s-a 
umplut. Chiar în vârful ei, au înfipt-o pe regina Hano. 

La un semn al mareșalului și cu un salut zbierat în cinstea 
înfrângerii reginei— cel puțin așa susține Valores în cartea lui —, 
teapa plină de cadavre a fost înălțată de trei sute de localnici luați 
sclavi, urmând să rămână acolo ca un monument închinat cuceririi. 

Era o poveste nemaipomenită, iar câțiva ani mai târziu, întâlnindu-l 
pe Mokabi la aniversarea Sfintei Matriarhe— chiar mama lui Kirkus 
—, tânărul a rămas fără cuvinte când a trebuit să răspundă la 


întrebările binevoitoare ale bătrânului cu privire la studiile pe care le 
urma— Kirkus fusese copleșit de venerație la gândul că se afla în 
prezența unei legende în carne și oase. Dar, stând în fața mareșalului, 
limba lui tânără împietrise și din alt motiv, unul mai subtil, pe care l-a 
înțeles după câteva nopți nedormite în patul său din Templul 
Șoaptelor. Pentru că în clipa când tânărul Kirkus strânsese mâna 
puternică a mareșalului, palma lui rece și un pic jilavă îl 
înspăimântase. Dintr-odată, toate poveştile despre faptele de vitejie 
ale mareșalului deveniseră mai mult decât simple cuvinte pe o pagină. 
Omul acela, căruia îi simțea pulsul în propria-i palmă, poruncise 
masacrarea a mii de oameni— între care se numărau nu doar soldați 
înfrânți, ci şi femei și copii, bătrâni și prunci. În clipa aceea, lui Kirkus 
i se făcuse scârbă de atingerea lui Mokabi, ca și când o simplă 
strângere de mână l-ar fi putut infecta cu ceva respingător, cu ceva 
impur. După aceea, chiar avusese impresia că mâinile îi miroseau a 
sânge. Oricât de mult și le-ar fi spălat, tot mai simțea mirosul acela 
metalic, atunci când rămânea singur noaptea, doar cu gândurile lui. 

Senzaţia aceea s-a atenuat abia după ce a împlinit paisprezece ani 
şi i s-a permis să-și împartă patul cu prietenii săi din templu: uneori, 
Brice și Asam, dar, după o vreme, mai ales Lara. Având de explorat 
aceste experiențe noi și îmbătătoare, a mai uitat de petele de sânge pe 
care își închipuia că le avea pe mâini. În aceeași perioadă, s-au 
înmulțit şi lecţiile despre ritualurile lui Mann și a trecut prin prima 
purificare rituală. Mama lui îi permitea din ce în ce mai mult să fie 
martor la intrigile și responsabilităţile pe care le presupunea accederea 
ei la tron. Cu timpul, Kirkus a început să-și depășească sensibilitățile și 
a învățat să înţeleagă necesitatea acțiunilor nemiloase și egoismul 
fundamental al compasiunii. lar în rarele ocazii când se simțea 
copleșit de senzația de impuritate— fie că era vorba de o clanță 
unsuroasă, de un pahar de vin din care băuseră și prietenii lui sau 
chiar de un bazin în care se scăldaseră și alții —, avea grijă să se 
retragă în intimitatea camerei sale înainte să cadă pradă impulsului de 
a-și freca până la sânge părțile pângărite. La urma urmelor, era preot 
inițiat al lui Mann și primul moștenitor al tronului, așa că nu-și putea 
permite să dea dovadă de slăbiciune. 

— Vii? l-a întrebat bunica lui, coborând din lectică. 

Kirkus și-a smuls privirea de la țeapa uriașă şi mai ales de la petele 
de rugină împrăștiate de-a lungul ei. S-a uitat la Kira preţ de câteva 
bătăi ale inimii înainte să înțeleagă ce-i spusese. 

A clătinat din cap și a urmărit-o pe bătrâna preoteasă umblând prin 
piață, însoțită doar de sclavii ei personali, gustând după pofta inimii 
dulciurile și vinurile din partea locului. A refuzat escorta militară, 
protejându-și viaţa doar cu puterea înfiorătoare a veșmintelor sale 
albe, care împrăștia mulțimile oriunde s-ar fi dus. 


O vreme, Kirkus a rămas pe loc, mulțumindu-se să savureze 
posibilitățile care i se deschideau, construind în minte fantezii cu 
localnicii care îi atrăgeau atenţia. În cele din urmă, după ce a hotărât 
ce îşi dorea, s-a ridicat în picioare. 

Cu mai multă discreție de data aceasta, i-a indicat cu mâna pe cei 
care îi plăceau: două surori frumoase, cu plete blonde ce ajungeau 
aproape până la pământ; un măcelar gras care își mânuia satârul cu 
multă dibăcie și care ar fi putut să opună rezistență, un tânăr care îi 
amintea de Asam, prietenul său din copilărie, și o vânzătoare de pește 
bătrână, dar care încă avea un trup suplu, puternic și interesant. 

Acoliţii s-au strecurat prin mulțime, înhățându-i pe cei indicaţi. 
Ţipetele victimelor se auzeau doar preţ de câteva clipe, pierzându-se 
repede în hărmălaia din piaţă. Kirkus privea din lectică freamătul 
produs de Acoliţi, urmărind cu atenție cum se propaga în mulțime. Era 
vrăjit de spectacolul oferit de prietenii și rudele înspăimântate care se 
agățau de cei smulși de lângă ei și cereau ajutor de la cei înghesuiți în 
jurul lor. Fiecare victimă era luată pe rând, iar ţipetele de groază erau 
din ce în ce mai puternice, reușind în cele din urmă să acopere chiar si 
hărmălaia pieţei. 

În clipa aceea, Kirkus şi-a dat seama că, în lunga viață care îl 
aştepta, nu avea să se plictisească niciodată de astfel de zile. 

Kira se întorcea cu un paner plin cu mărfuri alese după pofta 
inimii, lăsând în urmă tarabe părăsite și coşuri aruncate pe jos, ai 
căror proprietari fugeau ţipând în toate părțile, cu gând să dea alarma 
pe străzile alăturate. În spatele lecticii, groaza celor care tocmai 
fuseseră luaţi sclavi se ridica în aer ca o forță palpabilă, în zăngănitul 
lanțurilor cu care erau încătușați. 

Câteva străzi mai încolo, un bărbat îmbrăcat cu hainele din piele 
decolorată ale unui curier s-a apropiat de capătul din față al 
procesiunii, călare pe un zel vărgat, agitat din pricina atmosferei 
apăsătoare din jur. Călărețul a schimbat câteva vorbe cu căpitanul 
acoliților, i-a înmânat o hârtie împăturită, apoi s-a întors și s-a 
îndepărtat în galop. 

Kira a citit biletul cu uimire crescândă în ochi. 

— Se pare că vestea sosirii noastre în oraș n-a stârnit doar frică. 
Ascultă ce scrie: În seara aceasta, când vă veţi întâlni cu Marele Preot 
Belias, să vă uitaţi îndeaproape la cum îi vin veșmintele. Sub ele veţi găsi 
doar un șarlatan. 

— E semnat? a întrebat Kirkus, fără mult interes. 

— Un supus loial al lui Mann. 

Kirkus a ridicat din umeri. 

— Aşa se întâmplă peste tot pe unde mergem, a zis el cu dispreț. 
Marele preot cu siguranță are dușmani care speră să-și amelioreze 
situația cât timp ești în oraș. 


— Mintea ta se arată a fi perspicace atunci când o pui la treabă. S-ar 
putea să ai dreptate, dar bine ar fi să-l observi cu atenție pe acest 
preot. Trebuie să dobândești abilitatea de a-i deosebi pe adevărații 
credincioși de cei prefăcuți, după cum trebuie să ţi-o însușești și pe 
aceea de a ști cum să te porți cu ei dacă se dovedesc a fi fățarnici. 

— Pur și simplu ne descotorosim de ei, ce-ar fi de învăţat în privința 
asta? a răspuns el, apoi și-a întors privirea spre stradă, căutând în 
continuare. 

— Uneori, a zis ea cu blândeţe din spatele măștii, mă uluieşte lipsa 
ta de imaginație. Trebuie să mai lucrăm la acest cusur. 

Apoi a pocnit din degete, chemându-l la ea pe căpitanul Acoliţilor. 

— Acum vom merge la palatul marelui preot, i-a spus preoteasa. 
Vreau să mă odihnesc o vreme, înainte să luăm masa cu acest bărbat 
care ne conduce orașul. 

— După cum vă e voia, a răspuns căpitanul, plecând capul. 

Apoi procesiunea a luat-o din loc. 


— M-am plictisit, a spus Kirkus, fără să se adreseze cuiva anume. 

Tânărul preot era doar un oaspete la cina aceea, și totuși stătea 
chiar în capul mesei, dând pe gât vinul tare din Serat ca și când ar fi 
fost apă. 

— Nu-l luaţi în seamă, a sugerat Kira familiei care îi găzduia. S-a 
îmbătat. 

Belias, marele preot al orașului și, în consecinţă, guvernatorul său, 
a încuviințat cu un zâmbet scurt și un pic tensionat, ștergându-și cu o 
batistă broboanele de sudoare de pe scăfârlia rasă. În seara aceea, nu 
se simţea deloc la largul său, cu toate că luau cina în sala de ospeţe a 
propriului său palat, fiind gazda acelor doi nou-veniți din îndepărtatul 
Qos, capitala Sfântului Imperiu Mann. Poate din pricina felului în 
care se uita la el bătrâna preoteasă, în ai cărei ochi licărea ceva 
indescifrabil. 

Belias îşi dorea ca musafirii să termine mai repede de mâncat și să 
se retragă devreme în camerele lor. Avea nevoie să stea de vorbă cu 
subalternii săi, să afle dacă populaţia orașului respecta interdicția de a 
mai ieși pe străzi, pe care o instituise în grabă când aflase de sosirea 
musafirilor. Dar, în ultimele două ore, fusese captiv la masă și se 
prefăcuse interesat de ce spunea bătrâna, în timp ce se uita la ritmul 
în care înfulecau și beau, încercând să-i grăbească prin rugăciuni 
rostite în gând. Trăgea nădejde că, în scurtă vreme, aveau să se sature. 

Soţia lui durdulie stătea tăcută alături de el. Era îmbrăcată cu cele 
mai fine mătăsuri din Farland și purta bijuterii extravagante, demne 
de o regină— una minoră, din provincie. A aruncat încă o ocheadă 
spre tânărul și chipeșul preot, care stătea ca un rege în capul mesei, 
însă Kirkus iarăși a ignorat-o în mod fățiș. Și Belias s-a prefăcut că nu 


vede nimic. Nu era deloc surprins de avansurile soţiei lui. Întotdeauna 
fusese atrasă de putere— tocmai de aceea se și căsătorise cu el. 

Marele preot i-a aruncat o privire fiicei sale, Rianna. Belias apela 
deseori la ea atunci când avea nevoie de sprijin. Rianna îi șoptea ceva 
logodnicului ei, un antreprenor din pătura patricienilor, cu zece ani 
mai în vârstă decât ea. Acesta terminase de mâncat și se uita la cei trei 
preoți cu o neîncredere abia mascată. 

Era o cină destul de apăsătoare: cu toții mâncau în tăcere în sala 
răcoroasă, ascultând ploaia răpăind în vitralii, clefăiturile și 
zăngănitul tacâmurilor în farfurii, iar din când în când câte o replică 
de curtoazie, la care se adăugau strigătele sclavilor lăsați în ploaie, pe 
aleea de pietriș. 

Belias fusese informat de cancelarul său cu privire la cele 
întâmplate în dimineaţa aceea pe străzile din Skara-Brae. Acesta era 
unul dintre motivele pentru care transpira atât de abundent și se 
prefăcea interesat de resturile reci din farfuria sa. Potrivit rapoartelor 
pe care le primise, populaţia orașului era în mare fierbere. Îi cereau 
înapoi pe cei dragi răpiți în ziua aceea, altminteri, amenințau că avea 
să curgă sânge. Belias era foarte îngrijorat de această bruscă 
manifestare publică a furiei, întrucât îi cunoștea foarte bine pe 
nathalieni și ştia cât de ușor era ca aceștia să ajungă la revoltă. La 
urma urmelor, și el era nathalian. 

— Te simţi bine, mare preot? l-a întrebat Kira cu glas blând, deşi 
Belias bănuia că orice dovadă de blândeţe din partea acelei femei 
semăna mai degrabă cu felul în care o pisică se joacă cu un șoarece. 

Marele preot s-a străduit să-și păstreze cumpătul. Nu, nu se simțea 
deloc bine. Scorpia aceea bătrână era mama Sfintei Matriarhe, iar 
bădăranul care se legăna pe scaunul din capul mesei lui nu era altul 
decât unicul fiu al Matriarhei, succesorul la tron. Ceea ce era suficient 
pentru a zăpăci un preot simplu dintr-o provincie a imperiului. 

— Da, mă simt bine, i-a răspuns el preotesei în cele din urmă. Dar 
mă întrebam... vedeți... de ce ați avut nevoie să luaţi atâția sclavi 
astăzi? 

Bătrâna a sorbit delicat dintr-un pahar de vin, fixându-l pe Belias 
cu privirea peste marginea lui. Apoi a plescăit din buze și i-a răspuns 
cu o voce ale cărei inflexiuni aminteau de scârțâiturile unor trepte de 
lemn: 

— În curând, nepotul meu cel bădăran are să fie iniţiat. Am adunat 
toate cele trebuincioase pentru ritual, oprindu-ne din loc în loc de-a 
lungul fluviului, în orașele care ne-au atras atenția. Anul acesta, l-am 
însoţit în marele pelerinaj. Sunt sigură că, preot fiind, și tu ai 
întreprins această călătorie, a adăugat ea, după care, preț de o clipă, a 
cercetat cu atenţie cupa de cristal din mână, ca și când ar fi căutat o 
imperfecţiune, iar Belias a văzut că bătrâna se uita la el prin 


transparenţa sticlei. 

Marele preot a încuviinţat din cap, zâmbind prosteşte, fără să dea 
un răspuns propriu-zis. Nu, nu făcuse acea mare călătorie, însă nu 
avea de gând să recunoască acest lucru în fața ei. Era un pelerinaj 
lung şi extrem de costisitor, dacă voiai să-l întreprinzi în condiții 
confortabile, și presupunea tot felul de orgii și încălcări ale tabuurilor, 
ceea ce probabil i-ar fi dat gata inima și așa slăbită. Belias pur și 
simplu nu găsise timp pentru așa ceva. 

— Înţeleg, a zis Kira, la care zâmbetul a dispărut de pe chipul 
marelui preot. 

Nu-și dădea seama ce înțelesese bătrâna, dar inima a început să-i 
bată un pic mai tare. Vrând să-şi demonstreze calmul, a vârât în gură 
o bucăţică de lemn dulce:;, dar încercarea lui a dat greş, întrucât a 
încercat s-o înghită aproape nemestecată și s-a înecat cu ea. 

Fiica lui i-a întins o cupa cu apă, un aer de îngrijorare încrețindu-i 
fruntea. Belias l-a golit și i-a zâmbit Riannei în semn de mulțumire. 
Fata purta o rochie de bumbac moale, de culoare verde, care se asorta 
cu părul ei roșcat și îi ascundea sigiliul pe care, la insistența tatălui, îl 
purta întotdeauna la gât. Mai înainte, Belias o mustrase între patru 
ochi pentru că, de fiecare dată când apărea în public, își ascundea 
sigiliul. Marele preot îi explicase că, purtat în felul acesta, nu îi putea 
fi de niciun folos. Dacă îl ținea ascuns, sigiliul nu-i putea împiedica pe 
oameni să-i facă rău. Însă Rianna nu înţelesese niciodată pe deplin 
riscurile presupuse de faptul că era fiica marelui preot al orașului. Iar 
tatăl ei spera să nici nu le înțeleagă vreodată. 

Acum, când fiica i-a întors zâmbetul de pe cealaltă parte a mesei, 
Belias regreta vorbele aspre pe care i le spusese mai devreme. Știa că 
deja îl iertase. Întotdeauna îl ierta. 

Și îi părea bine că, în seara aceea, cei doi musafiri nu aduseseră în 
discuţie chestiuni legate de doctrină și ritualuri. Întotdeauna se 
străduia s-o protejeze pe Rianna de miezul întunecat al acelei religii, 
de secretele și ritualurile ei ascunse. Preţuia foarte mult inocența ei— 
singura lumină din viața lui altminteri banală. 

— Uită-te la el! a zis bătrâna mai în glumă, mai în serios, întinzând 
degetul spre nepotul ei și făcându-l pe Belias să tresară. Îmbătat cu vin 
şi ghiftuit până la refuz, și tot se plânge că e plictisit. Îţi vine să crezi 
că, în ultimele douăsprezece luni, a văzut un întreg imperiu 
perindându-se prin faţa ochilor săi, priveliști pe care doar câţiva 
privilegiați sunt sortiți să le admire? Ei bine, nu, tot ce face e să se 
plângă că mai vrea, atât de alintat este. 

La auzul acestor vorbe, Kirkus a râgâit zgomotos. 

„Nu există alt Dumnezeu în afară de tine însuţi”, a recitat Belias în 
gând, ca și când ar fi devenit dintr-odată un adevărat credincios al lui 
Mann, uitându-se pe furiș la tânărul beat, care stătea tolănit pe 


scaunul din capul mesei. Oare acela era într-adevăr următorul 
conducător al unui imperiu și al unei religii care se întindeau pe două 
continente, cuprinzând mai bine de patruzeci de rase diferite? 

Spre deosebire de mulți dintre compatrioţii săi, care, dacă ar fi 
putut, ar fi luptat pentru independență până la moarte, Belias se 
considera un om realist. După părerea lui, era o trăsătură esenţială în 
viață, dar care, din păcate, le lipsea cu desăvârșire nathalienilor. Cu 
excepția negustorilor, poate, care erau în stare să recunoască o bună 
oportunitate de afaceri atunci când aceasta venea peste ei, spărgându- 
le ușa cu bocancii. 

Cu mulți ani în urmă, când armata imperială trecuse prima oară 
granița nathaliană, înaintând aproape fără oprire, Belias recunoscuse 
viitoarea ocupaţie drept ceea ce era de fapt— ceva inevitabil. Și astfel, 
după ultima luptă dată de regina Hano și oastea ei chiar acolo, în acel 
oraș bătut de soartă, în care avusese norocul să nu se afle în zilele 
asediului— plecase departe, la moșia familiei, împreună cu soţia și 
fiica lui —, Belias, politician tânăr și ambițios, trecuse de partea 
cuceritorilor. Şi se făcuse tocmai preot al lui Mann, văzând în această 
poziție singura modalitate de a avansa în noua ordine politică. Fusese 
destul de ușor. Nu trebuise decât să studieze timp de trei ani la noul 
complex de temple deschis în Serat— unde, mânaţi de dorinţa de a 
îmbrăca veșmintele ordinului, veneau la învățătură mulți tineri din 
provinciile imperiului— apoi a trecut cu mult curaj prin Cull, ritualul 
misterios care reprezenta ultima iniţiere în doctrina lui Mann. 

Trecerea de partea cuceritorilor se dovedise un succes, iar lui Belias 
îi plăcea să-și amintească avantajele acestei hotărâri în nopțile 
întunecate în care îl chinuiau mustrările de conștiință. La urma 
urmelor, acum era guvernatorul propriului său oraș. 

Dar, în ciuda acestui pragmatism, sau poate tocmai din cauza lui, 
Belias își înțelegea foarte bine compatrioții mai puţin sofisticaţi. Un 
episod precum cel din ziua aceea, o incursiune a preoților militari în 
orașul său, putea fi suficient pentru a declanșa o revoltă, deşi toți 
localnicii știau că ar fi fost reprimată sângeros. Dacă s-ar fi iscat o 
astfel de răzmeriță, Marele Preot Belias ar fi fost fără îndoială un om 
mort. Nathalienii pe el l-ar fi spânzurat primul, întrucât era considerat 
capul trădătorilor. Şi chiar dacă ar fi reușit cumva să evite linșajul, 
preoțimea i-ar fi venit de hac pentru că permisese izbucnirea unei 
asemenea revolte. L-ar fi denunţat ca fiind un om slab, nedemn de 
cinstea de a-l sluji pe Mann, și ar fi fost caterisit prin metoda lor 
preferată— prin înfigerea într-o țeapă deasupra unui rug aprins. 

Și toate s-ar fi întâmplat numai din pricina acelor fanatici din Q'os, 
care stăteau la masa lui, în casa lui, în orașul lui, înfruptându-se din 
mâncarea lui, în timp ce sclavii lor jegoși făceau zarvă pe aleea lui. 
Nathalienii s-ar fi revoltat tocmai din pricina musafirilor, care și ei ar 


fi putut sfârşi tot în ștreang. Ceea ce, pentru el, n-ar fi fost o 
compensație: ar fi murit odată cu ei. 

„Mann”, a zis preotul în gând, cu amărăciune. Carnea divină. Belias 
se străduise din răsputeri să înveţe tot ce se putea despre religia 
devorantă pe care o îmbrățișase. Și credea că o înțelegea cu adevărat. 

Sfântul Ordin al lui Mann nu fusese sfânt dintotdeauna. Pe vremuri, 
era doar un cult urban sumbru, un zvon șoptit în orașele-stat din 
Lanstrada, unde era folosit de mame ca o ameninţare pentru copiii 
neascultători. Însă asta se întâmpla pe vremea când cultul tainic al lui 
Mann nu ajunsese să domine în bogatul oraș-stat Q'os— ai cărui 
locuitori erau dominați de frica și de superstiţiile stârnite de anii de 
boli și secetă —, unde preluase puterea printr-o lovitură de stat 
cunoscută sub numele de Noaptea cea mai lungă. 

Stimulat de victorie și de ambiția de a-și consolida puterea cât mai 
repede cu putinţă, cultul a folosit marile bogății ale orașului pentru a 
transforma armata într-o mașinărie de cucerit; visul lor era să 
răspândească filosofia manniană în întreaga lume cunoscută. La 
început, expedițiile lor militare nu au avut succes, dar, în cele din 
urmă, înarmaţi cu un nou model de tun— adică mai puţin expus 
riscului de explozie accidentală și alimentat cu mai puțin praf de 
pușcă —, soarta lor pe câmpurile de luptă s-a schimbat. Astfel a 
început o epocă a invaziilor și a dominaţiei, care a dus la formarea 
brutală a unui imperiu în mai puţin de cincizeci de ani și la 
schimbarea naturii înseși a războiului. 

De-a lungul acelor cinci decenii de putere, cultul se înveșmântase 
în mantia divinității. Într-o perioadă destul de scurtă, se transformase 
într-o religie de stat, iar multe dintre obiceiurile sale timpurii 
deveniseră tradiție. Unul dintre aceste obiceiuri era Cullul— un ritual 
de inițiere în care preoţii neofiți își pierdeau vârfurile degetelor mici, 
apoi omorau cu mâinile goale un om nevinovat, această încălcare a 
tabuului având rolul de a transforma sufletul primar al preotului într-o 
entitate de neoprit. 

Cel puţin aceasta era semnificaţia oficială, cu toate că, pentru 
Belias, acest ritual era o adevărată sminteală— în lunga noapte a 
iniţierii sale, nu simțise decât un puternic dezgust. În timp ce unii 
preoți mai fervenți repetau această ceremonie de multe ori de-a lungul 
vieţii, crezând că așa vor perfecționa carnea divină, Belias nu repetase 
niciodată experiența, ba chiar se străduia să nu-și amintească nimic 
din noaptea aceea. Și nici nu povestise vreodată familiei lui ce făcuse 
ca să obțină veșmintele albe ale statutului său. 

Până atunci nu păruse să conteze că Belias nu credea în niciuna 
dintre absurdităţile mai profunde pe care se baza religia lui Mann. Era 
un preot ambițios și versatil în cadrul unei religii care nu avea nimic 
de-a face cu altruismul și sacrificiul de sine, ci doar cu puterea și 


divinizarea de sine, și tocmai de aceea Belias, care în tinerețe fusese 
interesat doar de propria-i persoană, nu se simţise decât rareori un 
impostor. 

În mod ciudat, Belias începea să se simtă ca un şarlatan abia acum, 
stând la masă cu acei fanatici din Q'os— preoți adevărați, în toate 
sensurile cuvântului, cu capetele rase cu grijă şi cu nenumărate inele 
înfipte în pielea feței. Cu acest gând în minte, marele preot urmărea 
scena din fața lui, copleșit de un sentiment de neliniște ce creștea cu 
fiecare clipă. Se întreba care ar fi fost soarta lui, dacă musafirii s-ar fi 
îndoit de el. 


Kirkus era enervat. Vinul i se părea acceptabil, mâncarea măcar 
fusese sățioasă, dar se simțea de parcă și-ar fi petrecut ultima oră 
luând cina cu niște cadavre, atât de formale și de crispate erau 
conversațiile mărunte din jurul mesei. Nu era prima oară când, în 
ultimele șase luni, își dorea să fi fost în Templul Șoaptelor, alături de 
egalii săi. 

Gândurile posomorâte i-au fost întrerupte de un țipăt ascuţit venit 
de afară. Probabil că unul dintre sclavii de curând dobândiți tocmai 
fusese redus la tăcere cu lovituri de bici. 

— Era și timpul, a comentat el, umplându-și din nou paharul cu 
mișcări stângace. 

Și totuși, această aroganță era în bună măsură doar simplă paradă, 
căci Kirkus nu era nicidecum bădăranul alintat care se prefăcea a fi: 
pur și simplu îi făcea plăcere să pară așa în astfel de momente. 

Însă nimeni n-a răspuns la remarca lui, în jurul mesei auzindu-se 
doar clefăituri şi zăngănitul tacâmurilor. 

Kirkus a coborât privirea spre masă, apoi și-a aranjat tacâmurile în 
perfectă ordine. Scrâşnea din dinți, simțind că, dacă nu făcea repede 
ceva să scape de plictiseală, avea să turbeze. 

Preţ de câteva clipe, Kira și marele preot au purtat o conversație 
despre fluviu și despre cât de departe în amonte era Lacul Păsărilor, 
iar Belias transpiră mai abundent decât înainte. 

— M-am plictisit! s-a plâns iarăși Kirkus, mai tare de data asta, dar 
nu suficient cât să întrerupă conversaţia de curtoazie dintre cei doi. 

Și totuși, suficient cât s-o determine pe fiica marelui preot să-și 
ridice privirea din farfuria cu somon proaspăt. A întors capul, 
aţintindu-și asupra lui ochii negri, plini de indignare. Era prima oară 
când întâlnea privirea lui Kirkus de când se așezaseră la masă. Cu un 
aer ostentativ, tânărul preot s-a uitat chiorâș la ea, apoi la logodnicul 
ei, speculantul acela viclean, care i-a susținut și el privirea preţ de o 
clipă. Apoi, ca la un semn, Rianna și viitorul ei soț și-au îndreptat 
iarăși atenţia spre farfuriile din faţa lor. Kirkus s-a uitat la ei în 
continuare, observând privirile pe care cei doi le-au schimbat între ei 


după aceea. Aveau ceva în comun— îi unea o legătură tainică. 

„Probabil o călărește ca un armăsar ori de cât ori părinţii pleacă de 
acasă”, și-a zis Kirkus cu ciudă. Și dintr-odată, o amintire și-a croit 
drum în mintea lui: Lara și ultima oară când făcuseră amor, pofta ei 
nestăvilită de sex, intensificată de droguri, oferindu-i un extaz cum nu 
mai trăise până atunci. 

Amintirea aceea i s-a prăvălit în pântece ca o bilă de plumb, 
răscolindu-i memoria. Și-a adus aminte de o seară petrecută în 
dormitorul umbrit şi răcoros al bunicii, care, cu glasul ei strident, îi 
turuia despre lucrurile pe care ar fi fost bine să și le îndepărteze din 
minte în zilele acelea, în care nu voia să se gândească decât la 
următoarea întâlnire cu Lara. Pentru el nu contau decât parfumul 
pielii ei netede și catifelate, pe care își dorea s-o mângâie şi s-o muște, 
râsul ei cristalin și melodios, stârnit de lucruri pe care nu putea decât 
să le bănuiască, imaginea chipului ei perfect, îmbujorat de pasiune, 
sub el sau deasupra lui, darurile spontaneității și entuziasmului. 

— Kirkus, micuța Lara nu-ți va putea fi niciodată glammari, îi 
spusese bunica fără menajamente, după ce, timp de o oră, îi explicase 
încă o dată că doar femeile lui Mann puteau da mai departe puterea și 
bogăţia familiilor lor, căci numai despre ele se putea ști cu siguranță 
că aveau sânge străvechi. Trebuie să te gândești la lucrurile astea mai 
mult decât la cine îți satisface puța, l-a mustrat ea. Nu uita că neamul 
Larei deja este înrudit cu al nostru. Tu, copilul meu, trebuie să-ți alegi 
consoarta cu gândul la beneficiile pe care le putem obține, adică dintr- 
o familie pe care dorim s-o aducem de partea noastră. Pentru tine, 
Lara nu poate fi mai mult decât este deja, și amândoi trebuie să vă 
mulțumiți cu atât. 

Kirkus se răstise la bătrână, cerându-i să-și vadă de treburile ei, iar 
Larei nu-i povestise nimic din toate astea— nici n-ar fi știut cum. Și 
totuși, fata aflase cumva de discuţia lor. 

Lara fusese nervoasă în ultima noapte pe care o petrecuseră 
împreună— deși atunci numai ea știa că era ultima. După câteva ore 
de jocuri amoroase, se luaseră la ceartă de la ceva lipsit de importanță 
— o vagă neînțelegere pe care nici acum nu reușea să şi-o amintească. 
Lara făcuse o adevărată criză de nervi, urlând că nu voia să-l mai vadă 
niciodată, iar Kirkus râsese de scena ei și se gândise că era doar una 
dintre ciondănelile lor obișnuite— nu știa că o pierduse. 

Câteva zile mai târziu, la Ball da Pierce, Lara sosise cu un nou iubit, 
idiotul de Da-Ran, care mergea ţanțoș alături de ea, îmbrăcat cu o 
armură de gală, împodobită cu panglici, și cu o rană proaspătă pe 
obraz— în săptămâna aceea, tocmai se întorsese din nord, unde fusese 
să cucerească niște triburi. 

În noaptea aceea, Lara nu-i aruncase nicio privire lui Kirkus. 

Nici măcar una. 


Rianna, fiica lui Belias, se uita la logodnicul ei într-un fel care îl 
stânjenea pe Kirkus. Dacă ar fi fost măcar un pic înclinat spre analiza 
de sine, şi-ar fi dat seama că era invidios. În schimb, tânărul preot 
stătea la masă din ce în ce mai prost dispus, urmărindu-i cu o privire 
posomorâtă. 

Kirkus a observat că Rianna își ținea o mână sub masă. Uitându-se 
mai cu atenţie la fata marelui preot, a observat că braţul i se unduia 
ritmic— era o mișcare foarte delicată, abia perceptibilă. Kirkus a scos 
un mormăit ușor și, cu subtilitatea bătătoare la ochi a oamenilor beţi, 
s-a prefăcut că-și scapă şervetul nefolosit pe podea, apoi s-a aplecat să 
tragă cu ochiul sub masă. Și a văzut. Mâna ei fragilă și albă, cu 
mănușă de mătase, îl mângâia delicat între picioare pe logodnicul ei. 

Kirkus a luat șervetul și s-a ridicat. Acum zâmbea și, când s-a uitat 
iarăși la Rianna, i s-a părut dintr-odată că vede o altă persoană, 
scrutându-i îndelung trupul suplu, învăluit în rochia verde: sânii îi 
plesneau de tinereţe, iar gâtul lung, ca de lebădă, îi susținea fața 
catifelată și mândră, fardată cu alb și stacojiu, încadrată de un păr 
bogat, de culoare roșcată. 

— O vreau pe ea, a zis el cu voce tare, iar cererea lui pătimașă a 
atras atenţia tuturor celor de la masă. 

— Ce-ai zis, dragul meu? l-a întrebat bunica din celălalt capăt al 
mesei, scorpia bătrână prefăcându-se că nu auzise. 

Kirkus a arătat-o cu degetul pe Rianna. 

— O vreau pe ea, a repetat tânărul preot. 

Mama durdulie a fetei a avut pentru prima oară o reacţie în seara 
aceea. A chicotit în pumn, ca şi când s-ar fi trezit dintr-odată în 
prezența unui nebun. Dar ceilalți comeseni nu erau deloc amuzați. 
Rămăseseră agățaţi de cuvintele lui Kirkus, cu gurile căscate de 
uimire, dar niciunul nu şi-a pierdut cumpătul. 

— Vorbești serios? l-a întrebat bunica, pe un ton care dădea de 
înţeles că trebuia să fie sigur pe sine înainte să-i răspundă. 

Kirkus știa foarte bine ce-i cerea. În Qos, Kira îi putea refuza o 
asemenea poftă, aşa cum făcuse cu Lara, când, după noaptea balului, 
băiatul i-o ceruse numai pentru el— bătrânei îi fusese teamă ca nu 
cumva să tulbure delicatul echilibru de putere pe care îl stabilise 
mama lui, ca să-și poată menţine poziția. Dar aici? Aveau de-a face 
doar cu un preot de provincie neghiob. Iar înștiințarea pe care o 
primise mai devreme se dovedise a fi adevărată. Se vedea limpede că 
Belias doar juca rolul de slujitor al lui Mann, nu îl îndeplinea din 
convingere. 

— Ştii foarte bine ce sunt oamenii aceștia, a răspuns Kirkus. Da, 
bunico, o vreau pe ea— pentru Cullul meu. 

Tânăra roșcată a dus o mână la gât și s-a întors către tatăl ei, 
așteptând ca Belias s-o asigure că nu are de ce să-și facă griji. 


Logodnicul Riannei și-a sprijinit o mână pe braţul ei și s-a ridicat în 
picioare în semn de protest, dar nu a spus nimic. lar mama fetei a 
continuat să chicotească. 

Bătrâna Kira a oftat. Ce gânduri îi treceau prin minte în clipele 
acelea n-ar fi putut spune niciunul dintre comeseni, nici măcar Kirkus. 
Preoteasa l-a fixat îndelung cu privirea pe nepotul ei, aflat în celălalt 
capăt al mesei, iar acesta a făcut la fel, tăcerea din sala de ospeţe 
devenind o prezenţă apăsătoare. 

Kira s-a întors spre Belias, cercetând cu atenţie chipul lui crispat, 
albit de frică. Ceea ce a părut să-i uşureze decizia. Zâmbetul care i s-a 
aşternut pe chip era doar simplă politețe. 

— Mare Preot Belias, a zis ea calm, așezând tacâmurile lângă 
farfurie, aş vrea să-ți pun o întrebare. 

Nathalianul și-a dres glasul: 

— Vă ascult, stăpână. 

— Care crezi că e cea mai mare amenințare pentru ordinul nostru? 

Belias a deschis și a închis gura de câteva ori înainte să prindă glas: 

— Nu... nu ştiu. Stăpânim cea mai mare parte a lumii cunoscute. 
Suntem puterea dominantă peste tot. Nu... văd nicio amenințare 
pentru ordinul nostru. 

Ochii bătrânei s-au închis, ca și când pleoapele ar fi fost prea grele. 

— Cea mai mare amenințare, a zis ea cu glas solemn, va veni 
întotdeauna din interior. Trebuie să ne păzim întotdeauna de propriile 
noastre slăbiciuni— să nu ne pierdem rigoarea și să nu-i primim în 
ordinul nostru pe cei care nu cred cu adevărat. Așa ajung religiile să-și 
piardă sufletul și să devină lipsite de sens. Sunt sigură că înţelegi acest 
lucru. 

— Stăpână, eu... 

Kira a deschis ochii, iar marele preot a tăcut. Mâinile lui sprijinite 
pe fața de masă tremurau în mod vizibil. 

— Îţi mulțumesc pentru ospitalitatea din această seară, i-a spus 
Kira, ştergându-se la gură cu șervetul şi punându-l pe masă. 

Apoi a ridicat în aer o mână scheletică și a pocnit din degete o 
singură dată, făcând un zgomot ca de os rupt. Cei patru Acoliţi care 
așteptau în sală s-au pus în mișcare în același timp. 

Rianna a scos un țipăt când i-a văzut apropiindu-se de ea. 

Mânat de disperare şi spaimă, logodnicul a reușit să-l lovească cu 
pumnul în falcă pe unul dintre Acoliți. 

În clipa următoare, un alt Acolit a scos sabia, iar logodnicul a 
ridicat antebraţul din instinct, să pareze lovitura. Dar Acolitul i-a tăiat 
mâna cu ușurința unui măcelar, apoi și-a înălțat din nou sabia și i-a 
spintecat clavicula. Braţul retezat a căzut zgomotos pe podea, 
rostogolindu-se de câteva ori și oprindu-se în mâna întoarsă cu palma 
în sus, iar logodnicul s-a prăbușit și el pe podea, urlând și împroșcând 


sânge în toate părțile. 

Mama Riannei s-a ridicat în picioare și a vomitat un șuvoi de 
creveţi nedigerați pe fața de masă brodată. 

Tatăl a îngăimat niște vorbe fără șir, iar apoi, cu pași împleticiți, a 
pornit spre fiica lui, ocolind masa şi ridicând glasul. Însă a alunecat în 
balta de sânge care se lățea pe podea, iar când și-a recăpătat 
echilibrul, a dus o mână la piept, strângându-și veștmântul în pumn, 
cu un aer deznădăjduit. 

Ușile din capătul îndepărtat al încăperii s-au deschis, iar gărzile 
palatului au dat buzna înăuntru, cu săbiile scoase din teacă, 
presimțind pericolul. Și au văzut întreaga scenă: stăpânul lor se clătina 
pe picioare ca un beţiv, un bărbat însângerat tipa pe podea, fiica 
marelui preot se zbătea în braţele Acoliţilor, iar la capetele mesei, cei 
doi musafiri din Q’os, drapaţi în alb, stăteau calm și sorbeau vin. 

După câteva clipe, gărzile s-au dat în spate și au ieșit din sală, 
închizând ușile cu grijă. 

Belias a scos un geamăt, apoi a căzut în genunchi lângă Kira, iar 
aceasta s-a ridicat în picioare. 

— Vă rog! abia a reușit el să spună, cu mâna strânsă la piept. 

În mâna preotesei a apărut un cuţit mic şi, cu o mişcare discretă, i-a 
tăiat beregata. 

— Luaţi-o și pe mama fetei, a poruncit ea, rămânând nemișcată 
lângă muribund. 

Acoliții au înhăţat-o pe femeia durdulie, apoi le-au târât pe 
amândouă— mamă și fiică— afară din sală. Kira a plecat privirea spre 
Belias și s-a uitat în ochii lui disperaţi. 

— Nu fi necăjit, i-a spus ea, deși probabil că marele preot nici 
măcar n-o mai auzea. Ai trăit bine pe seama noastră— dar s-a 
terminat. 

Bătrâna a păşit peste marele preot, lăsând pe podea un șir de urme 
însângerate. 

Kirkus și-a terminat paharul de vin dintr-o sorbitură, după care s-a 
ridicat și el de la masă. 

În holul spaţios al palatului, gărzile așteptau cu un aer de spaimă 
abia disimulat. În fruntea lor se afla Egan, cancelarul marelui preot, 
ale cărui mâini erau ascunse de mânecile rasei sale albe. Părul cărunt 
al cancelarului contrasta puternic cu roșeaţa feței lui, pe care, în 
prima clipă, Kirkus a interpretat-o ca fiind expresia furiei, însă apoi a 
observat o strălucire lacomă în privirea lui, care acum le urmărea pe 
Rianna și mama ei în timp ce erau scoase afară în ploaie. Tânărul 
preot s-a întrebat dacă nu cumva el era cel care le trimisese biletul. 

— Cancelar Egan, avem nevoie de un nou mare preot, i-a adus la 
cunoștință Kira. 

— Într-adevăr, a răspuns el cu glas mieros. 


— Sper să fii un slujitor al credinței mai dedicat decât a fost 
vreodată predecesorul tău. 

Egan a plecat capul: 

— Era slab, stăpână. Eu nu sunt așa. 

Kira l-a măsurat din priviri încă o clipă, apoi a pufnit, s-a răsucit pe 
călcâie și a ieșit din palat. 

Kirkus a urmat-o cu un aer supus. 


CAPITOLUL 5 - În zbor 


Cabina mirosea a umezeală, mucegai și vomă. Nu mișca nimic 
înăuntru, însă legănarea discretă a dirijabilului era vădită de scârțâitul 
grinzilor de lemn, de zăngănitul lămpii atârnate în tavan și de 
senzațiile de urcare și coborâre din adâncul pântecelui. Palid la față, 
Nico stătea întins în cușeta lui. 

După ce nava s-a ridicat din Bar-Khos și s-a înălțat pe cerul acoperit 
de nori, Nico a urmărit cu un gol în stomac priveliștea neobișnuită a 
pământului micșorându-se sub el, ținându-se de balustradă cu o 
senzație de amețeală. De trei zile, zăcea în cușeta lui, copleșit de 
teamă și greață, aplecându-se din când în când peste marginea patului 
să vomite într-un ciubăr de pe podea. Îi era greu să vorbească, întrucât 
avea gâtlejul inflamat de fiere. Mânca puţin, înghițind doar atâta apă 
și supă câtă putea digera înainte să verse. În fiecare clipă, treaz sau 
cufundat într-un somn agitat, era conștient de miile de metri de aer 
care se căscau sub el și de tensiunea constantă din funiile şi bârnele cu 
care carena era prinsă de fragilul balon cu gaz. Pentru Nico, orice 
țipăt scos de un membru al echipajului, orice zgomot de pași sau 
schimbare de direcție a navei prevesteau un dezastru iminent. 
Niciodată în viaţa lui nu se simţise atât de rău. 

Cea mai mare parte a timpului și-o petrecea singur. Împărţea 
cabina cu Ash, însă farlanderului nu-i plăceau deloc lungile accese de 
vomă ale lui Nico— bătrânul își pierdea răbdarea, lăsa deoparte cartea 
de poezie din care citea tot timpul și ieșea bombănind pe punte. Așa 
că cel care îl îngrijea pe Nico, aducându-i mâncare și apă, era Berl, 
musul navei. 

— Trebuie să mănânci, a stăruit musul, întinzându-i castronul cu 
supă. Ai ajuns piele şi os. 

Însă Nico a strâmbat din nas, dând castronul la o parte, iar Berl l-a 
mustrat pentru încăpățânarea lui. 

— Atunci nişte apă, a continuat musul. Trebuie să bei un pic de apă, 
chiar dacă ai s-o vomiti. 

Nico a clătinat din cap. 

— Dacă nu vrei, va trebui să-l chem pe stăpânul tău. 

În cele din urmă, Nico a acceptat să ia o gură de apă, fie şi numai 
ca să-i facă pe plac lui Berl, apoi l-a întrebat în ce parte a zilei erau. 

— Încă un pic şi se înserează. Dar n-ai cum să-ți dai seama din 
cabină, pentru că stai toată ziua cu obloanele trase. Ai nevoie de aer 
proaspăt— miroase îngrozitor aici. Nu-i de mirare că stăpânul tău stă 
mai mult pe punte. 

— Nu-mi place priveliștea, i-a răspuns Nico, și şi-a amintit de prima 
dimineață pe navă, când deschisese obloanele și se trăsese îndărăt 
văzând perspectiva care îl întâmpinase. 


A scos un geamăt, ducând mâna la stomacul suferind: 

— Cred că sunt grav bolnav. 

Berl i-a răspuns cu un zâmbet: 

— Prima oară când am zburat, mi-a fost rău o săptămână întreagă. 
Așa păţeşte toată lumea. Dar unii dobândesc aripi mai iute decât alții. 

— Aripi? 

— Da. Nu-ţi face griji, în câteva zile o să te simţi bine. 

— Simt că mai am un pic și îmi dau duhul. 

Musul a apropiat iarăşi burduful cu apă de buzele lui Nico. 

Berl părea să nu aibă mai mult de paisprezece ani, cu toate că avea 
încrederea în sine a unuia mai în vârstă. Nico s-a șters la gură, 
uitându-se la el cu atenţie. Fața lui îngustă era presărată cu cicatrice 
mărunte, concentrate deasupra sprâncenelor și mai ales sub ochi, care 
și ei păreau niște răni de mult vindecate. 

— Am lucrat sub Scut, i-a explicat Berl, intuindu-i curiozitatea. 

„Ah”, şi-a zis Nico în sinea lui. Tatăl său îi povestise că uneori 
armata trimitea băieți în tunelurile de sub Bar-Khos, în spaţii prea 
strâmte pentru bărbaţii în toată firea, dar suficient de largi pentru 
copii și câini de atac. I-a spus lucrul acesta lui Berl, explicându-i că 
tatăl său luptase în trupele speciale— poate din imboldul de a stabili o 
legătură cu el. Musul s-a mulțumit să încuviinţeze din cap, așezând 
burduful cu apă pe podea, alături de ciubăr. 

— Ajunge deocamdată, a zis el. Dar trebuie să bei în continuare, m- 
ai înţeles? 

— Așa am să fac, i-a răspuns Nico. Dar spune-mi, unde suntem 
acum? 

— Deasupra insulei Salina. Am ajuns la coasta ei sudică în 
dimineața asta. 

— Credeam că deja am pornit spre insula Cheem. 

— Când o să prindem un vânt favorabil. Căpitanului îi place să 
economisească praf alb ori de câte ori se poate. Odată porniţi la drum, 
o să ne îndreptăm spre nord și o să trecem prin blocadă. Dar nu-ţi face 
griji, mannienii au puţine nave ca ale noastre, iar Șoimul nostru e 
foarte rapid. O să depășim repede blocada. 

S-a ridicat în picioare și a adăugat: 

— Vino și tu pe punte mai încolo, dacă te simţi în stare. Aerul 
proaspăt o să-ţi facă bine. 

Apoi a pornit cu pași siguri pe podeaua înclinată din pricina 
urcușului navei. Nico auzea vuietul tuburilor de propulsie, alimentate 
cu prețiosul lor combustibil. 

Înainte ca Berl să iasă din cabină, s-a întors spre el și, apucându-se 
cu mâna de toc, l-a întrebat: 

— Chiar te pregăteşti să devii roshun? 

— Cred că asta ar trebui să fie un secret, i-a răspuns Nico. 


Musul a încuviințat din cap, apoi a rămas pe gânduri câteva clipe, 
răsfrângându-și buza de jos. În cele din urmă, a ieşit, închizând ușa 
șubredă în urma sa. 

Nico s-a întins la loc și a închis pleoapele. Se simţea mai bine dacă 
nu avea în fața ochilor cabina înclinată. 

Deja i se părea că viaţa pe care o dusese în Bar-Khos rămăsese 
foarte mult în urmă. 


A doua zi dimineaţă, s-a simţit mai bine. Era ca și când trupul s-ar fi 
săturat de traumele lui și ar fi decis să se relaxeze, în ciuda 
numeroaselor sale temeri. Nico a oftat ușurat și s-a dat jos din cușeta 
îmbibată cu transpiraţie. 

Cabina lui se afla în partea din spate a navei. Sub fereastra oblonită 
din fundul camerei, se afla o poliţă ce susținea o chiuvetă, iar alături 
de ea, într-un colț, se vedea un capac ce acoperea latrina. A inspirat 
adânc și a tras de câteva ori de oblon, până a reușit să-l deschidă. L-a 
întâmpinat un cer limpede, presărat cu doar câţiva nori ce pluteau la 
nivelul navei. Nico a clipit de câteva ori, briza ușoară trezindu-l de 
tot. În pofida sa, a cedat impulsului de a privi dincolo de pervaz. Mult 
sub navă, se întindea un peisaj colorat în verde și cafeniu— judecând 
după coasta curbată, părea o insulă —, cu drumuri care, după ce 
şerpuiau între câteva orașe nedesluşite, ajungeau toate la un port 
fortificat. Râurile strălucitoare ce coborau din munţii împăduriți, 
alimentând mai multe lacuri înainte să se verse în mare, alcătuiau un 
spectacol ameţitor. Nico s-a agăţat de tocul ferestrei, încercând din 
răsputeri să-şi păstreze cumpătul. 

A vărsat ciubărul în privată, ca să scape de duhoarea de vomă, apoi 
și-a dat jos hainele împuţite. Înainte de plecare, Ash îi adusese o 
geantă cu cele trebuincioase pentru călătorie, iar Nico a scos din ea un 
săpun și s-a frecat bine din cap până-n picioare, umplând podeaua de 
apă. Apoi a luat un beţișor cu rizuri nou, l-a desfăcut din hârtia cerată 
în care era împachetat și și-a periat dinţii apăsat și îndelung. 

În timp ce se îmbrăca cu un rând de haine curate— o flanelă din 
bumbac moale, bluză și pantaloni din pânză rezistentă, cizme din piele 
şi o curea cu cataramă din lemn de esență tare —, și-a dat seama cât 
de hămesit era. 

Cu paşi mici și precauţi, Nico a ieșit din cabină, după care, ghidat 
de mirosul de chee, a străbătut coridorul şi a ajuns într-o încăpere 
mare, cu tavan jos. Membrii echipajului erau strânși în jurul meselor 
din sală, vorbind cu glas scăzut în timp ce își luau micul dejun, iar 
aerul întunecat deja se umpluse cu fum de pipă. Câţiva i-au aruncat 
priviri încruntate în timp ce s-a apropiat de celălalt capăt al încăperii, 
unde, prin ferestruica deschisă a bucătăriei, se zărea bucătarul— un 
bărbat chel și costeliv, cu mustăţi răsucite tatuate pe obraji, care 


împărțea căni cu chee fierbinte și farfurii cu brânză și biscuiţi. Berl era 
și el în bucătărie, vârând lemne în vatra de cărămidă. Musul l-a salutat 
pe Nico, fără să se oprească din treabă. Nico şi-a pus niște mâncare 
într-o farfurie, iar bucătarul i-a întins o cană de chee, după care s-a 
întors la treaba lui, care părea să constea în trântitul tigăilor, 
aruncatul cârpelor ude de colo-colo, transpiratul abundent și înjuratul 
în barbă. Nico a luat loc la o masă liberă și a început să mănânce cu 
grijă, punându-și stomacul la încercare. S-a uitat la tunurile așezate pe 
afeturi de o parte și de alta a sălii bine încălzite, încercând să ignore 
privirile încruntate ale echipajului. S-a întrebat dacă întotdeauna erau 
așa de prietenoși. 

După ce a terminat, i-a mulțumit bucătarului și a urcat treptele ce 
duceau la puntea superioară. Pășea cu grijă, mâinile lui alunecând 
uşor pe balustrade. Aproape de capătul scării, a făcut o pauză, să-şi 
tragă sufletul. 

În cele din urmă, a urcat pe punte și, preţ de o clipă, şi-a închipuit 
că se afla pe un vas maritim, ce se legăna pe ape adânci, nu pe o navă 
ce plutea în aer. Căci puntea Șoimului nu era cu nimic diferită de ale 
vaselor pe care le văzuse în port: în spatele său se afla o dunetă:s), iar 
în față, o teugăw. La doi pași de el, câțiva membri ai echipajului 
stăteau de vorbă şi împleteau niște funii. În celălalt capăt al punţii, un 
alt grup juca arşice— se certau între ei, iar unul îl ținea zdravăn pe un 
tovarăş care voia să sară la bătaie. Cu toţii erau destul de tineri: puţini 
păreau să aibă peste douăzeci de ani. Erau foarte slabi, purtau barbă și 
aveau părul ciufulit. 

Puntea era stăpânită de o liniște ciudată, întreruptă doar de câteva 
plesnituri de pânză. Nico a ridicat privirea și a văzut uriașul balon de 
mătase albă tremurând în bătaia vântului, prins într-o rețea de funii și 
bârne. Balonul arunca o umbră enormă pe toată lungimea punţii. De 
vârful său erau prinse mai multe pânze, bine întinse între traverse din 
lemn de tiq, iar pe laturile lui se vedeau alte două vele din același 
material, care aduceau cu niște aripi uriaşe. Câţiva oameni erau 
cocoțaţi pe balon, urcând și coborând în mod miraculos pe plasa cu 
care era înconjurat. Aveau picioarele goale, iar tălpile lor roz, murdare 
de praf, alunecau pe niște funii ce păreau mult prea șubrede pentru a 
le conferi o asemenea siguranță. „Nişte nebuni, și-a zis Nico în sinea 
lui. Nebuni de legat.” 

La înălțimea la care se aflau, aerul era destul de rece. Briza îi 
pătrundea prin haine, făcându-i pielea de găină. Preţ de o clipă, s-a 
gândit să se întoarcă în cabină, să-şi ia pelerina, dar apoi l-a văzut pe 
Ash stând turcește pe puntea de la proră. Bătrânul era îmbrăcat cu 
obișnuita lui mantie neagră și părea adâncit în meditaţie. 

Nico şi-a dat seama că, dacă nu se uita peste balustradă, se putea 
deplasa fără probleme pe punte, așa că pur și simplu a continuat să-şi 


închipuie că se afla la bordul unui vas obișnuit, ce plutea pe apele 
mării. Cu privirea aţintită asupra punţii, a pornit spre treptele ce 
duceau la puntea supraînălțată de la proră și a urcat lângă bătrân. 

Ochii lui Ash păreau închiși, cu toate că, printre gene, i se vedea 
strălucirea ochilor, privirea lui pe jumătate adormită concentrându-se 
asupra unui punct ce putea fi sau aproape, sau foarte departe. 
Bătrânul era nemișcat ca o stană de piatră: nici măcar pieptul nu i se 
unduia în ritmul respirației. 

— Cum te simți? l-a întrebat Ash, fără să se clintească. 

Nico s-a cuprins cu braţele, încercând să se încălzească. 

— Mai bine, a răspuns el. Îți mulțumesc pentru grija pe care mi-o 
porți, bunicule. 

Bătrânul a râs sec. 

— Nu sunt aici ca să-ți port de grijă, băiete, a zis Ash, apoi a deschis 
ochii, s-a uitat la el și i-a întins mâna. 

Nico s-a uitat o clipă la mâna lui neagră, cu unghii lucioase, tivite 
cu piele deschisă la culoare. Apoi a apucat-o cu putere— era aspră ca 
scoarța de copac— și l-a ajutat pe bătrân să se ridice în picioare. 

— Dacă poți să mergi, înseamnă că te simţi bine, a zis Ash. Așa că a 
sosit timpul să-ți începi pregătirea. Prima lecție: eşti ucenicul meu. 
Așa că îmi vei spune „maestre” sau „maestre Ash”, niciodată 
„bunicule”. 

Nico a simţit că se îmbujorează. Nu-i plăcea tonul bătrânului: 

— Cum spui tu. 

— Băiete, nu mă provoca. Am să te pun la pământ, dacă ești 
obraznic cu mine. 

Vocea lui Ash îi amintea de cea a tatălui său, de după ce intrase în 
trupele speciale, sau de cea a tâmpiţilor pe care îi aducea acasă mama 
lui. 

— Atunci loveşte-mă, a zis Nico. Ar fi o lecţie pe care deja o știu 
bine. 

Expresia lui Ash nu s-a schimbat deloc, dar Nico a observat cu 
coada ochiului că bătrânul și-a încleştat pumnul drept și s-a încordat. 

Şi totuși, în loc să-l lovească, Ash a expirat adânc și a zis: 

— Hai să luăm loc. 

Apoi a îngenuncheat pe punte, de data asta cu fața spre ucenicul 
său. După o clipă de ezitare, Nico i-a urmat exemplul. 

— Inspiră adânc, i-a cerut Ash. Bine. Și încă o dată. 

Nico s-a supus și a simțit cum îl părăseşte furia. 

— Aşa, a continuat Ash. Tu ești mercian. Poporul tău crede în Dao, 
pe care uneori îl numește destin. Deci înseamnă că știi căile Marelui 
Nebun. 

Problema pusă de bătrân l-a luat prin surprindere pe Nico. 

— Desigur, a răspuns el cu oarecare precauţie, iar Ash s-a mulțumit 


să încuviințeze din cap— era un semn că voia să audă mai mult. Am 
fost la temple de câteva ori și i-am ascultat pe preoți recitându-i 
cuvintele. Iar de Ziua Nebunului, mama mă punea să stau lângă ea 
când făcea invocații. 

Bătrânul a încruntat sprâncenele, părând neimpresionat: 

— Spune-mi, ştii unde s-a născut Marele Nebun? 

— Am auzit că s-ar fi născut pe una dintre luni și că ar fi căzut la 
Eres pe o stâncă în flăcări. 

Bătrânul a clătinat din cap: 

— S-a născut în urmă cu șase sute patruzeci și nouă de ani, în 
ținutul meu natal— Honshu. Acolo a luat naștere daoismul. Marele 
Nebun nu a pășit niciodată dincolo de graniţele acestui ținut, în ciuda 
legendelor voastre, care susțin contrariul. Marea Discipolă a fost cea 
care a propovăduit Calea în bazinul Midèrēsului. Ea și ucenicii ei au 
răspândit Calea— în diferitele sale forme— în toate insulele din sud, 
inclusiv în a voastră. Dar spune-mi, obișnuiești să meditezi? 

— Așa cum fac călugării? 

— Da, aşa cum fac călugării. 

Nico a clătinat din cap. 

— Hoh. Deci nu știi nimic despre religie, după cum mă aşteptam. Și 
ordinul nostru este daoist, dar noi urmăm învățăturile Marelui Nebun, 
fără să ţinem cont de toate aiurelile născocite pe marginea lor. Dacă 
vrei să-i urmezi calea— lucru pe care trebuie să-l faci pentru a deveni 
un adevărat roshun —, atunci trebuie să uiţi toate balivernele astea și 
să te concentrezi asupra unui singur lucru. Trebuie să înveţi cum să fii 
liniștit. 

Nico a încuviințat ușor din cap: 

— Înţeleg. 

— Ba nu, dar ai să începi să înţelegi. lar acuma, fă ce-ţi spun. Așază- 
ți mâna stângă în cea dreaptă. Da, așa. Acum îndreaptă-ți spatele. Mai 
mult, încă ești gârbovit. Bine. Ţine ochii întredeschiși. Alege un punct 
din fața ta și concentrează-te asupra lui. Respiră. Relaxează-te. 

Foarte contrariat, Nico a tras aer în piept. Nu înțelegea ce legătură 
aveau toate astea cu meseria unui roshun. 

— Caută să simți cum îţi intra aerul pe nări, coborând în tine, după 
care e scos afară. Inspiră adânc, până în pântece. Da, exact așa. 

— Şi acuma? a întrebat Nico, pe care deja începeau să-l doară 
genunchii. 

— Stai așa. Lasă-ţi gândurile să se liniștească. Golește-ţi mintea. 

— Ce rost au toate astea? 

Ash a pufnit ușor, dar a continuat să privească în gol. 

— O minte mereu ocupată e bolnavă. O minte liniștită intră în 
armonie cu Dao. lar când intri în armonie cu Dao, acționezi în 
armonie cu toate lucrurile. Aceasta este învățătura Marelui Nebun. 


Nico a încercat să facă ce-i ceruse bătrânul. Era ca și când ar fi 
jonglat cu trei lucruri odată: trebuia să fie atent la propria-i respirație, 
să-și țină spatele drept și să se concentreze asupra unei așchii de pe 
balustrada de lemn din fața lui. Dar uita întruna să fie atent la unul 
dintre ele și devenea din ce în ce mai nemulțumit. Timpul s-a dilatat 
până când n-a mai fost în stare să-și dea seama dacă stătea acolo de 
câteva clipe sau de câteva ore. 

Părea că, pe măsură ce încerca să se liniştească, mintea lui își dorea 
tot mai mult să stea de vorbă cu ea însăși. Simțea mâncărimi pe față, 
coloana rigidă îl durea, iar genunchii îi erau chinuiți de junghiuri. 
Exerciţiul acela ar fi putut foarte bine să fie o formă de tortură, iar 
după o vreme și-a îndreptat atenţia în mod voit asupra altor lucruri: 
încotro mergea nava, ce aveau să mănânce la prânz, orice lucru care l- 
ar fi putut face să uite de poziţia lui incomodă. 

În clipa când s-a auzit clopotul care anunța sfârșitul orei, a avut 
impresia că trecuseră câteva ceasuri bune. 

Ash s-a ridicat în picioare, foșnindu-și uşor mantia. De data asta, 
bătrânul a fost cel care l-a ajutat pe Nico să se ridice. 

— Cum te simţi? l-a întrebat Ash. 

Nico a hotărât să nu-i spună primul lucru care i-a venit în minte. 

— Calm, a minţit el, dând din cap. Foarte liniștit. 

În ochii bătrânului farlander a strălucit un licăr amuzat. 


La câteva ore după acest exercițiu de meditaţie, nava a coborât mai 
bine de o sută de metri, în speranța că va da peste un vânt mai 
favorabil, și într-adevăr a nimerit într-un curent rapid îndreptat înspre 
nord-vest. Pe puntea supraînălțată de la pupă, cu părul său negru, dat 
cu ulei, fluturând într-o parte, căpitanul a ordonat ca palele de 
direcție din spatele balonului să fie strânse, iar cele laterale să fie 
ridicate, glasul său tunător împrăștiind echipajul pe reţeaua de funii 
încă înainte să fi terminat de vorbit. Căpitanul Trench era un bărbat 
înalt, de vreo treizeci de ani, ras cu grijă și extrem de slab. Mâinile lui 
albe şi osoase se odihneau în buzunarele unei tunici de un albastru- 
cenușiu, care părea să fie parte dintr-o uniformă de marină, deși nu 
avea însemnele niciunui rang; o purta fie dintr-un capriciu, fie ca să 
arate că înainte avusese o carieră în marină, întrucât acum comanda o 
simplă navă comercială— chiar dacă una foarte impresionantă. Ochiul 
său teafăr privea spre balonul cu gaz care îi ţinea suspendaţi și care 
flutura neîncetat pe partea de unde bătea vântul. Animalul său de 
companie— un kerido care îi stătea pe umăr și îi cârâia la ureche, ca 
şi când ar fi purtat o conversație— a ridicat un picior în același timp 
cu stăpânul său, ca să-și mențină echilibrul. Asemenea unui pește, 
Șoimul s-a întors cu o smucitură în direcția curentului de aer, puntea 
sa legănându-se uşor dintr-o parte în alta. 


Nava a continuat să coboare, iar Nico s-a agăţat cu putere de 
balustradă, ascultând cu neliniște scârțâitul bârnelor de deasupra 
capului său, care legau carena de balon. Vântul a umflat pânzele 
arcuite de pe laturile balonului, iar lângă timonă un membru al 
echipajului s-a uitat cu atenţie la un instrument rotitor și a strigat 
viteza de deplasare. 

În sfârșit, plecau din Porturile Libere. 

În seara aceea, au luat cina împreună cu căpitanul în cabina lui 
impresionant amenajată în dunetă— era o cameră cu tavan jos, care se 
întindea pe toată lățimea navei. De-a lungul peretelui dinspre pupă se 
întindea un șir de ferestre, ale căror geamuri groase erau împărțite în 
romburi de o rețea de plumb, unele ochiuri fiind colorate în verde sau 
galben. Dincolo de ele, orizontul se contopea cu norii luminați de 
soarele la asfințit. 

Au avut parte de un meniu îndestulător: supă de orez, cartofi copti, 
legume verzi, vânat afumat şi vin. Mâncărurile le-au fost servite în 
farfurii de porțelan fin, de un alb cenușiu— păreau foarte scumpe. 
Fiecare avea pictat în centru un șoim în zbor. Nico a presupus că era 
un cadou. 

S-a vorbit foarte puţin în timpul mesei, fiecare aplecându-se 
deasupra farfuriei sale aburinde. Ash și căpitanul mâncau cu 
concentrarea celor care voiau să savureze bucuriile vieţii, cât se mai 
putea. Dalas, secundul căpitanului— un corician masiv, cu părul 
răsucit în şuvițe, îmbrăcat cu o vestă de piele și cu un corn de 
vânătoare atârnat la gât —, era mut din naștere. Chiar și keridoul, 
animalul de companie al căpitanului, care la început se agitase din 
pricina celor doi musafiri, stătea acum liniștit pe masă, lângă farfuria 
stăpânului, pocnind ușor din cioc și uitându-se cu poftă la comeseni. 
Lui Nico îi amintea de Boon: pe vremea când încă nu plecase de acasă, 
Nico se aşeza la masă și mânca ce gătea fără tragere de inimă mama 
lui, iar din când în când arunca pe furiș sub masă câte un dumicat 
pentru câinele lui. Era prima oară când vedea un kerido, cu toate că 
mai auzise de ei din reprezentațiile de stradă după Povestirile peștelui, 
în care se vorbea despre negustorii care se aventurau în oazele de 
pădure din deșert, unde înnebuneau și își pierdeau viața. Povestirile 
întotdeauna descriau keridoul ca pe un animal periculos, în ciuda 
dimensiunilor sale reduse. Acum, văzând o asemenea creatură în fața 
sa, Nico îşi dădea seama de ce. Culorile pielii sale rezistente te 
trimiteau cu gândul la o vegetaţie abundentă, învăluită în umbră, la 
mișcările precaute și la atacurile neașteptate ale unui animal de pradă. 
Lui Nico nici măcar nu-i trecuse prin minte că putea fi transformat 
într-un animal de companie. 

Vinul fusese scos dintr-un dulap încuiat, fixat de podea, iar Ash, 
Dalas și căpitanul deja începuseră fiecare câte o a doua sticlă, în timp 


ce Nico încă sorbea din primul său pahar— i se părea că cei trei deja 
se chercheliseră. 

— Ce bine că ai reușit în sfârşit să te pui pe picioare, a zis căpitanul 
Trench cu glas calm, folosindu-și batista pe post de şervet ca să-și 
şteargă buzele palide și uitându-se la Nico cu ochiul vătămat, ca și 
când ar fi văzut mai limpede cu el. 

Chiar și în lumina catifelată a apusului, care se revărsa în cabină, 
pielea căpitanului avea o nuanţă ce amintea de cenușiul lucios al ploii. 

Auzind remarca lui Trench, Ash a bombănit, iar Nico s-a uitat la el, 
însă bătrânul nu i-a aruncat nicio privire. 

— E destul de greu să te obișnuieşti cu cerul, a continuat căpitanul, 
cu pronunția sa blândă și precisă, ce dădea de înţeles că avusese parte 
de o educaţie aleasă. Multă lume spune că e mai rău decât pe mare. 
Așa că n-are de ce să-ți fie rușine. Crede-mă, nici eu nu mă simt 
tocmai bine când mă întorc pe uscat. Ca să fiu iarăși sigur pe 
picioarele mele, am nevoie de o zi întreagă în pat cu o prostituată 
focoasă, a zis Trench, zâmbindu-i amabil lui Nico și ridicând o 
sprânceană, după care a întors repede privirea în altă parte, ca şi când 
s-ar fi rușinat că spusese prea mult. 

Nico s-a străduit să-i răspundă cu un zâmbet, căci era greu să nu-l 
îndrăgești pe căpitan. Începea să înțeleagă că, pentru Trench, era 
important să fie simpatizat de cei care îi țineau companie— ceea ce i 
s-a părut surprinzător, după ce, în ziua aceea, îl văzuse pe căpitan 
țipând la un membru al echipajului care făcuse o manevră greșită: 
vorbele îi ieșeau incoerent din gură, însoţite de atâta salivă, încât Nico 
se gândise că poate avea o doagă sărită. În cele din urmă, își făcuse 
apariția Dalas, care îl trăsese pe Trench în cabina lui, departe de 
privirile echipajului, însă nu și de urechile lor. 

Acum, căpitanul era calm. Zâmbea relaxat, iar în ochiul teafăr, ușor 
inflamat, se citea un fel de scuză: demonii care păreau să-l chinuie 
erau ținuți în frâu de natura sa mai blândă, care părea să fie și cea 
autentică, așa că Nico se simțea la largul lui în prezența căpitanului, 
în ciuda accesului de furie din ziua aceea. 

De pe cealaltă parte a mesei, Dalas îl privea liniștit pe Nico, 
îndesându-și mâncare în gură cu o furculiță. Coricianul masiv a ridicat 
mâna liberă și a făcut un semn în limbajul muţilor, atât de rapid, încât 
Nico abia a reușit să-l urmărească: pumnul încleștat mișcat de la 
stânga la dreapta, o unduire, o lovitură de sus în jos, apoi palma 
ridicată în aer. 

— Nu-l lua în seamă, l-a sfătuit Trench, expediindu-l pe Dalas cu un 
gest al mâinii. 

Dar Nico a continuat să se uite la mâna coricianului, care acum se 
odihnea pe fața de masă, cu arătătorul frecându-se nervos de vârful 
degetului mare. 


— De ce? a întrebat el. Ce a zis? 

Trench a dus batista mototolită la gură și i-a răspuns din spatele ei: 

— A zis, tinere prietene, că nu crede că ai mai navigat vreodată, 
darămite să fi zburat. 

Coricianul se oprise din mestecat, cu obrazul drept umflat de 
mâncare, așteptând răspunsul lui Nico. 

— Păi, are dreptate, a recunoscut Nico. 

— Da, dar nu cred că ai observat cum a spus-o. Gestul de mai 
adineauri, cu încheietura moale, înseamnă că a fost o insultă, i-a 
explicat Trench, clătinând din cap spre Dalas, cu un aer plin de reproș, 
iar acesta i-a răspuns cu o încruntătură. Dalas s-a născut pe un vas. Și 
toată viața și-a petrecut-o pe nave de diferite tipuri. De multe ori se 
arată disprețuitor față de cei care n-au fost niciodată pe mare. I se 
pare că oamenii de felul ăsta își stabilesc prioritățile în mod greșit. 

Nico le-a zâmbit amândurora: 

— Odată, când aveam zece ani, înotam în mare și am dat peste un 
buștean pe care l-am folosit pe post de barcă. 

Trench și-a luat imediat batista de la gură. 

— Un buștean, zici? 

— Unul mare. 

Trench a încercat să-şi rețină râsul, iar acesta s-a transformat într- 
un tuset pe care și l-a înăbușit cu batista. Chiar și expresia lui Dalas s- 
a îmblânzit, suficient cât să poată înghiți mâncarea din gură. 

— Nu prea ai băut, a observat căpitanul, după ce și-a revenit. Berl, 
umple-i paharul, te rog. 

Musul, care aştepta lângă masă, a făcut imediat un pas în față și i-a 
mai turnat niște vin în pahar, deși era aproape plin. 

Nico s-a uitat la paharul din fața lui. 

— Văd că încă nu i-ai prins gustul, i-a spus Trench, privindu-i peste 
marginea cupei sale. Dar, crede-mă, o să înceapă să-ți placă. Când 
duci o viață ca a noastră, se întâmplă foarte uşor. Uită-te la maestrul 
tău, de exemplu. Când a fost ultima oară la bordul Șoimului, a trebuit 
să țin băutura sub cheie— avea o sete de neostoit. 

— Prostii, a zis Ash, după care a dat pe gât restul de vin și a întins 
iarăși paharul spre Berl. 

Nico s-a sprijinit de spetează, lăsând discuţia să treacă pe lângă el. 
A luat paharul de pe masă, numai ca să aibă ceva de făcut cu mâinile. 
În jurul lui, bârnele scârțâiau într-un ritm neregulat, care îl trimitea cu 
gândul la dealurile împădurite de acasă și la zilele când stătea singur 
între pinii care se legănau și gemeau în bătaia brizei de la amiază. A 
mai luat o gură de vin. I-a lăsat un gust dulce, nu ca poșirca amară pe 
care o bea mama lui din când în când. S-a gândit că ar fi putut să-i 
placă, dacă ar fi avut suficienți bani cât să și-l permită. 

I-a venit în minte o imagine cu tatăl său. Era foarte beat, sufla din 


greu pe nas și încerca să scoată limba, dar se tot împiedica în buza de 
jos. Nico a pus iarăși paharul pe masă. 

Trench s-a lăsat și el pe spetează, menținându-și echilibrul doar pe 
picioarele din spate ale scaunului. Oftatul său nu a făcut decât să-i 
accentueze mina obosită. 

— Ti-am întrerupt vacanţa pe uscat, a zis Ash pe un ton de scuză. 

— Pe a mea și pe a întregului echipaj, a mormăit Trench, apoi și-a 
îndreptat scaunul. 

Pe buzele lui subțiri s-a așternut un zâmbet, iar ochiul său teafăr, 
pe jumătate închis, privea absent spre masă. 

— Membrii echipajului sunt cam nemulțumiți de căpitanul lor, a 
continuat Trench. Şi îi înţeleg. Abia ne-am întors din ultima cursă. Ai 
văzut în ce stare proastă se află nava, și asta după o săptămână 
întreagă de reparaţii. lar acum, trebuie să treacă iarăși prin blocadă, la 
după doar o săptămână de odihnă pe uscat. E greu pentru ei. Pentru 
noi toţi, a adăugat căpitanul, tamponându-și faţa cu batista. 

Ash și-a şters vinul de pe buze: 

— Măcar de data asta e o călătorie scurtă. 

— Într-adevăr, a încuviințat Trench. Dar nu tocmai profitabilă: doar 
niște pânză pe care o putem schimba pe grâne, ceea ce măcar o să-i 
mulțumească pe investitorii mei. Și, desigur, în felul ăsta mă achit de 
datoria față de tine. Presupun că acuma suntem chit, nu? 

— Nu-mi datorai nimic. 

— Ai auzit? a pufnit Trench către keridoul său, care și-a retras 
gheara solzoasă cu care încerca să ajungă la resturile din farfuria 
căpitanului și s-a uitat la el. Chiar și acum ia în derâdere serviciul pe 
care mi l-a făcut. 

Cu un aer absent, Trench a luat o bucată de lemn dulce pe jumătate 
mâncată și i l-a întins keridoului, care a deschis ciocul să-l înhaţe. 

— Promite-mi ceva, i-a zis căpitanul lui Ash, apoi a făcut o pauză, 
iar Nico s-a îndepărtat de masă cu un aer alarmat. 

Trench s-a uitat la creatura care stătea între ei. Prin ciocul deschis, 
keridoul a scos limba spre căpitan— o chestie lungă și ţeapănă, 
curbată la capăt, ca o suflătoare pentru copii —, făcând un zgomot 
care, în mod limpede, se voia amenințător. Trench i-a vârât lemnul 
dulce în gură, apoi a continuat: 

— Data viitoare când o să mă atace pe la spate un marinar într-o 
tavernă, fă-mi o favoare și lasă-l să mă înjunghie. Prietenia e una, iar 
datoria, altceva— mai bine mă aleg cu ficatul spintecat decât să am 
iarăși o obligaţie față de tine. 

Ash a încuviinţat uşor din cap. 

Nico urmărea cu atenție keridoul, care ţinea lemnul dulce cu 
ambele gheare și smulgea fâșii din el, lovindu-l iute cu ciocul. După 
câteva clipe, s-a trezit că ţinea tacâmurile ridicate, ca și când ar fi vrut 


să se apere. 

Dintr-odată, cabina s-a umplut cu o lumină strălucitoare. Soarele 
era la apus, proiectându-și ultimele raze prin vitraliile de la pupă și 
imprimând romburi colorate pe grinzile aflate la mică înălțime 
deasupra mesei, pe pereţii lambrisaţi, pe biroul lung, acoperit cu hărți 
ale căror margini erau fixate cu pietre rotunjite. Nico a aruncat o 
privire spre birou. Era suficient de aproape de hărți cât să distingă 
câteva detalii: bucăţi de uscat pierdute într-o mare de simboluri, 
notații și fâșii curbate, alcătuite din săgeți. Păreau hărți ale aerului și, 
în același timp, ale uscatului. 

Gândul acela l-a făcut să-şi arunce privirea dincolo de birou. Prin 
porțiunea de jos a ferestrelor de la pupă se vedea marea, care din 
pricina înălțimii părea netedă, fără niciun val. 

— Nu vă supăraţi, a îndrăznit Nico, luându-și privirea de la abisul 
acvatic, cât o să dureze traversarea? 

Căpitanul s-a întunecat la față preț de o clipă, apoi s-a aplecat în 
față şi a făcut un semn spre el cu mâna în care ținea cupa. Vinul a 
sărit din pahar, iar Berl s-a încruntat, văzând petele roșii de pe fața de 
masă. 

— Depinde, a zis Trench, cu o voce mai sigură decât înainte. 
Cândva în noaptea asta, o să ne apropiem de blocada maritimă 
imperială. Poate că vântul o să-și menţină cursul. Și poate că nu au 
nicio navă în aer. 

— În aer? a bâiguit Nico. Adică aeronave manniene? 

— În zona asta, e întotdeauna posibil. 

Nico s-a uitat iarăși la Ash, dar bătrânul se prefăcea interesat de 
fundul paharului său. 

Trench i-a sesizat neliniștea. 

— Dar e puţin probabil, a adăugat el. Cele mai multe dintre păsările 
lor de război se află în est, unde jefuiesc navele de pe ruta spre 
Zanzahar. Acolo au loc cele mai multe incidente, nu aici. Crede-mă, 
ştiu ce vorbesc. Numai cu Zanzaharul mai putem face comerț, aşa că 
într-acolo se îndreaptă cele mai multe nave comerciale, inclusiv 
Șoimul. Când vasele maritime nu pot trece de blocadă sau suferă 
pierderi însemnate, negustorii aleg calea aerului. Așa că, de aproape 
patru ani, am tot făcut cursa spre Zanzahar, i-a explicat căpitanul, 
apoi a dus paharul la gură și l-a dat de dușcă. Sunt sigur că ai auzit tot 
felul de povești despre asta. 

Într-adevăr, Nico auzise tot felul de povești. Că aeronavele 
manniene aşteptau de-a lungul rutei, strânse laolaltă ca lupii în haită, 
gata să se năpustească asupra navelor comerciale, și că numărul 
acestora scădea de la an la an. Nu era nevoie ca Trench să-i explice 
toate astea, pentru că se citeau în tonul lui sumbru, un ton care a 
întrerupt keridoul din ciugulitul lemnului dulce, făcându-l să-și 


întoarcă privirea spre căpitan. 

Și Nico se uita ţintă la Trench, care nu mai părea prezent în 
scaunul său— ai fi zis că se pierduse printre petele de vin de pe fața 
de masă. După câteva clipe, în bătaia ultimelor raze ale soarelui, 
Trench a tresărit și a ridicat privirea, ca și când ar fi revenit dintr-un 
loc foarte îndepărtat, și a întors uşor capul spre lumina muribundă. 
Văzut din profil, nasul lui era foarte coroiat, ceea ce poate însemna că 
prin vine îi curgea și sânge de alhazii— cu toate că, în cabina aceea, 
căpitanul nu era decât stafia unui alhazii, aducând mai degrabă cu un 
khosian suferind, care își conduce nava cu o mână stângă care îi 
tremura din când în când și cu o dreaptă un pic mai vânjoasă, al cărei 
pumn părea să strângă tot timpul o batistă din bumbac alb, brodată cu 
fir mătase, îmbibată cu sudoare. 

Nico şi-a înfipt furculița într-un cartof din farfurie, apoi și l-a 
îndesat în gură. Era rece, și iar i se făcuse greață, dar l-a înghițit. Nu-i 
plăcea discuția aceea. În Bar-Khos, zidurile încă stăteau în picioare, ca 
simbol al protecţiei, iar viața mergea înainte. Dar aici nu se vedea 
decât cerul şi, din câte își putea da seama, soarta lor depindea întru 
totul de vânt și de noroc. Nu era o perspectivă încurajatoare. 

Şi ce avea să urmeze după traversare? Faimoasa Cheem— insula cu 
râuri multe, sălașul Regilor Cerșetori. Potrivit lui Ash, aveau să 
meargă în munții din centrul insulei, unde își avea ascunzișul ordinul 
rOshunilor și unde avea să se antreneze ca să devină asasin. Viaţa 
părea mai simplă în Bar-Khos, unde trebuia doar să se zbată zi de zi 
pentru supraviețuire— și acolo măcar îl avea pe Boon alături. 

Dintr-odată, s-a auzit un strigăt de afară. 

Trench şi Dalas s-au uitat unul la altul. Strigătul s-a auzit din nou. 
Keridoul a înhățat în cioc ce mai rămăsese din lemnul dulce și s-a 
cățărat pe umărul căpitanului. Dalas s-a ridicat în picioare— deși 
stătea adus de spate, creștetul lui mai avea un pic și se lovea de 
grinzile tavanului— și a ieșit cu pași mari din cabină. 

— Un pic mai devreme decât ne aşteptam, a zis Trench cu glas 
scăzut, ștergându-se la gură încă o dată. 

S-a ridicat și el în picioare, iar scaunul s-a dat în spate cu un 
scârțâit. 

— Vă rog să mă scuzațţi, a zis el, a înhățând paharul, Berl și vinul 
urmându-l îndeaproape. 

Nico și Ash au rămas singuri, în liniștea care a cuprins dintr-odată 
cabina. 

— O navă, i-a explicat Ash. 

— Mannieni? a întrebat Nico pe un ton îngrijorat. 

— Să mergem să vedem. 


La început, în aerul rece al amurgului, Nico nu a reușit să distingă 


nimic. Stătea alături de Ash și se uita în aceeași direcţie în care privea 
toată lumea, inclusiv keridoul. Dar nu vedea decât întinderea mată a 
mării sub cerul bătut de vânt. 

Apoi a zărit-o. Spre est, pe apa mării— o pânză albă. 

— Aţi reușit să distingeți culorile pavilionului? l-a întrebat căpitanul 
pe Dalas. 

Coricianul a clătinat din cap, legănându-și cozile care îi ajungeau 
până la mijloc. 

— În zona asta, nu poate să fie decât o navă imperială: dacă nu e un 
vas comercial, atunci e unul de recunoaștere. 

Trench părea că vorbește ca pentru sine, dar apoi și-a scărpinat fața 
palidă și şi-a ridicat privirea spre Dalas. Coricianul și-a încrucișat 
braţele tatuate şi a ridicat din umeri. 

Se strânseseră pe puntea de la pupă, în jurul timonei— era locul cel 
mai înalt de pe navă. Nico tremura, iar ochii îi lăcrimau din pricina 
vântului șfichiuitor. Căpitanul a luat o gură de vin, plescăind din buze, 
iar cu cealaltă mână, în care încă ţinea batista, a mângâiat lemnul 
lucios al balustradei, ca şi când ar fi șters-o de praf. Ash îi spusese mai 
devreme că Trench construise Șoimul pornind de la un vas salvat 
dintr-un naufragiu. Ca s-o cumpere şi s-o transforme într-o aeronavă, 
cheltuise toată averea familiei sale— și ceva în plus. 

Căpitanul a făcut patru pași spre balustrada de la pupă, patru pași 
înapoi, apoi s-a oprit lovind puntea cu cizmele. 

— Culorile pavilionului! a strigat el spre punctul de observaţie de la 
puntea teugii, cu o mână pâlnie la gură. Ai reușit să le vezi? 
— Încă e prea departe, căpitane, i-a răspuns cel care făcea de cart. 

Trench a dus mâna la bărbie, apoi a ridicat privirea spre balonul cu 
gaz, pe care amurgul îl scălda într-o lumină stacojie. La momentul 
acela al zilei, o pereche de ochi ageri care ar fi privit în direcţia lor ar 
fi zărit aeronava de la o distanță de câţiva laq. 

— Oare ne-au văzut? Asta e întrebarea pe care trebuie să ne-o 
punem, a bombănit Trench, privind spre pânza care plutea pe apă. 

Preţ de o clipă, a părut că soarele răsare iarăși din dreptul acelui 
vas îndepărtat. O lumină orbitoare, de culoare galbenă, s-a înălțat spre 
cer și, câteva momente, a rămas suspendată pe bolta din ce în ce mai 
întunecată. Sub ea, marea reflecta strălucirea amurgului precum un 
disc incandescent, iar nava manniană proiecta pe apă o umbră neagră 
și lungă. 

Trench și-a golit paharul de vin, apoi i l-a întins lui Berl și a spus: 

— Acum știm cum stau lucrurile. 

Lumina a coborât ușor, reflexia ei în apă transformându-se într-un 
cerc din ce în ce mai mic. În cele din urmă, a căzut în mare, dar a 
continuat să ardă în timp ce se scufunda. Nico s-a frecat la ochi ca să 
scape de imaginile remanente și i-a deschis din nou chiar în clipa când 


o nouă lumină se ridica spre cer— tot dinspre est. Ceea ce însemna că, 
deși nu îl vedeau încă, pe mare se mai afla un vas. 

— Cred că au o formaţie navală în zonă, a zis Trench. Dacă au și 
vreo pasăre de război în apropiere, o să ne trezim cu nenorociţii ăștia 
pe cap înainte de răsărit. 

Nico a tresărit. 

— Stai liniștit, l-a sfătuit Ash. 

Bătrânul rOshun stătea nemișcat lângă el, cu mâinile îngropate în 
mâneci, privind strălucirea din ce în ce mai slabă a semnalului 
luminos. 

— Ce ordoni, căpitane? l-a întrebat marinarul de la timonă, un 
bătrân cu o ureche zdrențuită. 

— Aprinde tuburile de propulsie, Stones, și virează spre vest. Iar 
după ce se întunecă de-a binelea, să ne aduci iarăși pe cursul inițial. 

— Am înţeles, căpitane. 

Trench a dat capul pe spate, uitându-se la cele câteva stele care 
apăruseră pe cer. 

— Dalas, i-a spus el secundului, să ai grijă ca în seara asta să fim 
bine camuflați, cu inspecții după fiecare cart. Toţi cei care aprind vreo 
lumină în timpul nopții să fie trimiși în santină:s). 

Apoi a coborât privirea. 

— Mi s-a făcut sete, i-a zis el lui Ash, dinţii săi albi sclipind în 
întuneric. Hai să terminăm sticla aia de vin. 


Nico nu avea chef să se întoarcă la rămășițele reci ale cinei, așa că s- 
a dus în cabina lui, singur și agitat. Cușeta din lemn părea mai tare în 
noaptea aceea. Prin tavan se auzea murmur de voci: Trench și Ash 
beau și discutau în continuare. Oricât s-ar fi străduit, nu reușea să se 
liniștească. Se tot gândea la viitor— la a doua zi și la cea de după, la 
săptămânile, lunile și anii care îl așteptau. Pentru el, somnul avea să 
fie un sanctuar interzis în noaptea aceea. 

După câteva ore, Ash a intrat cu pași grei în cabina întunecată, 
duhnind a vin. S-a așezat pe pat cu un icnet, iar Nico i-a urmărit 
silueta vagă întinzându-se pe spate. Bătrânul a dus o mână la frunte. 
Respira profund, ca și când asta l-ar fi ajutat. S-a scotocit prin 
buzunare și, în cele din urmă, a dat peste săculețul pe care îl avea tot 
timpul la el. A vârât în gură o frunză de dulce și a început s-o mestece, 
respirând zgomotos pe nas. 

— Maestre Ash, a şoptit Nico spre silueta lui întunecată. 

Preţ de o clipă, s-a gândit că farlanderul nu-l auzise, dar apoi Ash a 
plescăit din limbă și a zis: 

— Da? 

Nico avea în minte o mulțime de întrebări. Nu discutaseră decât 
foarte puțin despre ordinul rOshunilor, despre ce avea să facă acolo, 


despre sigilii și despre cum funcționau. Ar fi vrut să afle o mulțime de 
lucruri. 

În schimb, Nico s-a mulțumit să spună: 

— Voiam doar să știu dacă te simți bine. 

N-a primit niciun răspuns. 

— Am văzut că mesteci des frunze de dulce, a adăugat Nico. 

Când s-a auzit în cele din urmă, vocea roshunului era aspră și 
reținută: 

— Am niște dureri de cap, atâta tot. 

Nico a încuviințat din bărbie, ca și când gestul său ar fi putut fi 
observat în întuneric. 

— La fel era și bunicul meu, a continuat bătrânul. Mă rog, nu era 
bunicul meu adevărat, dar așa îi spuneam eu. A murit apărând Scutul. 
Ţin minte că și el mesteca frunze de dulce. Când l-am întrebat de ce 
avea migrene, mi-a zis că din pricina ochilor. Începuse să-i slăbească 
vederea și îl durea capul de la atâta mijit ochii. 

Dintr-odată, patul a scârțâit, semn că bătrânul se întorsese cu 
spatele la el. 

— Dar eu am vedere bună, a adăugat roshunul. Iar acuma culcă-te, 
băiete. 

Nico a oftat și s-a întors pe spate, aţintindu-și privirea în 
întunericul cabinei. Ştia că somnul încă era departe. 

Undeva deasupra lui, în cabina căpitanului, o pereche de cizme a 
umblat de colo-colo toată noaptea. 


CAPITOLUL 6 - Păsările de război 


În zori, nu se mai vedea nicio pânză la orizont. Trecuseră de navele 
imperiale cândva în timpul nopții, de-a lungul căreia Nico se răsucise 
de pe o parte pe alta, dormind în reprize scurte, animate de vise urâte. 
În cele din urmă, când s-a trezit de-a binelea, era singur în cabină. 
Lumina zorilor pătrundea pe fereastră, iar în josul ei se zărea linia 
orizontului. Nava începuse să ia altitudine. 

Sala de mese era întunecată și aglomerată, iar membrii echipajului 
discutau între ei, în timp ce Nico stătea lângă tejgheaua bucătăriei și, 
cu ochii încă încețoșați de somn, își punea pe farfurie keesh cu unt și 
prăjituri cu semințe de mac. Echipajul era mai binedispus acum, după 
ce trecuseră de blocada manniană, și măcar nu se mai uitau chiorâș la 
el. Și totuși, în încăpere domnea sentimentul că pericolul încă nu 
trecuse. 

Nico a mâncat pe săturate, trupul său resimțindu-se încă după 
foamea pe care o îndurase în ultimul an, iar în timp ce sorbea dintr-o 
ceaşcă de chee, făcută din piele gudronată, și-a amintit de fiertura 
cerșetorilor din Bar-Khos. S-a gândit la Lena și la ceilalți cunoscuți ai 
săi din oraș, ba chiar și la mama lui. În cele din urmă, s-a trezit de-a 
binelea. 

Când mai avea doar o gură de chee în ceașcă, Nico a tresărit din 
pricina unui sunet cu totul neașteptat— șuierul un corn de vânătoare 
de pe puntea superioară. Echipajul a înlemnit, iar sala s-a scufundat în 
tăcere. 

Cornul a răsunat din nou— trei note ascuţite —, iar pe puntea de 
deasupra s-a auzit zgomot de paşi precipitați. 

Dintr-odată, membrii echipajului s-au ridicat înjurând de la mese și 
au dat buzna spre treptele ce duceau pe punte sau spre tunurile 
înșirate de o parte și de alta a sălii de mese. 

Obloanele ce acopereau deschizăturile pentru tunuri au fost 
ridicate, iar lumina soarelui s-a revărsat în încăperea cu tavan jos. 
Nico s-a ridicat în picioare, copleșit de spaimă, iar cineva a trecut în 
fugă pe lângă el, lovindu-l din greșeală, dar fără să se oprească să-i 
ceară scuze. În mijlocul haosului creat, membrii echipajului care 
ieşiseră pe punte strigau și trăgeau de funii, să scoată gurile micilor 
tunuri prin deschizături, iar cei rămași în sala de mese cărau praf de 
pușcă, ghiulele, bolovani, lanţuri încurcate și găleți cu ţinte vechi, 
înjurându-i pe cei care le stăteau în cale. Prin ferestruicile tunurilor 
intra o briză ce împrăștia aerul plin de fum din sală, aducând cu sine 
plesniturile pânzelor și duduitul conductelor în care ardea prețiosul 
praf alb. Curiozitatea l-a mânat spre una dintre aceste deschizături. 
Nava urca în continuare, iar el s-a apropiat cu pași nesiguri de tun, 
sprijinindu-se cu o mână de o grindă de deasupra lui. 


Unul dintre marinarii care manevra tunul a scos capul prin 
ferestruică. Nico s-a aplecat într-o parte, încercând să vadă pe lângă 
tun și trupul marinarului. 

Un punct alb se apropia de ei. 

— Pasăre de război, a strigat marinarul după ce și-a tras capul 
înăuntru, ştergându-și faţa încruntată. 

Dintr-odată, Nico a simţit imboldul de a-l găsi pe Ash și de a 
rămâne în preajma lui. S-a răsucit pe călcâie și a pornit spre treptele 
ce duceau pe punte. În faţa lui a apărut Berl, care ducea un braț de 
arme. 

— Ia şi tu una, i-a zis musul, pornind pe scară alături de el. 

Nico a înhățat un fel de sabie scurtă, vârâtă într-o teacă lată de 
vreo cincisprezece centimetri. 

Pe puntea superioară domnea haosul. Marinari înarmaţi cu săbii și 
topoare se ajutau unii pe alții să îmbrace pieptare de piele, un grup de 
la pupă monta pe trepiede trei archebuze, cu ţevile îndreptate spre 
tribord, alături de un tun cu suport rotativ, iar alții îşi încordau 
arcurile, cu un genunchi sprijinit pe punte. Dar Ash era de negăsit. 

Nico a plecat privirea, examinându-și arma. Avea un mâner simplu 
din lemn, lustruit de folosirea îndelungată. A scos-o din teacă și a 
văzut că era un fel de satâr. Îi dădea o senzaţie neplăcută şi era destul 
de grea ca să poată fi mânuită cu o singură mână. Preţ de o clipă, când 
s-a gândit că va trebui s-o folosească împotriva unui om, l-au trecut 
fiorii. 

A pornit cu ea în mână spre cealaltă latură a punţii, parcurgând în 
fugă ultimii pași, căci vasul s-a înclinat spre tribord. S-a oprit în 
balustradă, iar vântul puternic i-a suflat părul în ochi. 

În dreapta sa, pe puntea de la pupă, căpitanul Trench privea printr- 
un monoclu și discuta cu Dalas. Aerul obosit de pe chipul său 
dispăruse cu desăvârşire: era în continuare palid și avea ochii injectați, 
însă avea o postură relaxată și vorbea pe un ton ferm. Dincolo de 
păsărea de război, soarele se ridica din mare. 

Nava se apropia de ei dinspre tribord, însă Șoimul își menținea 
cursul, înaintând spre nord-vest. Nico a dus mâna streașină la ochi: în 
fața lor, spre est, se zărea o altă aeronavă, al cărei curs avea să se 
intersecteze cu al lor. 

„Ca niște gheare, și-a zis în sinea sa. O să ne prindă la mijloc.” 

— Băiete! 

Nico s-a răsucit pe călcâie. Printr-o despicătură în mulțimea de pe 
punte, l-a zărit pe Ash— era singur pe puntea de la proră și stătea în 
genunchi. Bătrânul roshun i-a făcut semn din cap să se apropie. 

Nico a străbătut lungimea navei, ţinându-se cu grijă de balustradă 
— traversarea a fost destul de ușoară, întrucât puntea Șoimului se 
îndreptase. Apoi a urcat treptele și s-a apropiat de bătrân. 


— Ai ajuns târziu, a zis Ash, clătinând cin cap. 

— Târziu? Pentru ce? 

— Pentru ședința de dimineață. Ai uitat? 

— Ash, în caz că n-ai observat, suntem într-o situaţie dificilă. 

— i-am spus că pentru tine sunt „maestre” sau „maestre Ash”. 
Acum ia loc. 

— Dar nu avem timp de așa ceva! 

Bătrânul a oftat. 

— Nico, cel mai bine o să înveţi atunci când sunt pe teren și îmi fac 
treaba. Asta— și a făcut un gest larg cu mâna, înfruntând o rafală de 
vânt— e treaba mea. 

Nico nu știa ce să răspundă. Cu o mină încruntată, s-a așezat în 
genunchi, la fel ca rōshunul, punând satârul alături. 

— Ţine minte, trebuie să te concentrezi asupra respirației. 
Urmăreşte aerul care intră și iese din plămâni. 

„E absurd”, și-a zis Nico în sinea lui. Preţ de câteva clipe, a încercat 
să facă ce-i spusese bătrânul, dar printre stâlpii balustradei a văzut 
cum cea de-a doua navă duşmană se apropia din ce în ce mai mult. 
Acum, nu mai era doar un punct, ci se transformase într-o pată albă. 

— Relaxează-te, i-a spus roshunul. 

În mod ciudat, pe măsură ce respiraţia şi inima lui Nico se 
domoleau, agitația de pe punți începea să se domolească și ea. 

În liniștea care a învăluit nava, nu se mai auzeau decât scârțâitul 
bârnelor și vuietul tuburilor de propulsie. 

Echipajul nu mai avea altceva de făcut decât să aştepte. 

Nico a închis ochii și a simţit că asta îl ajută. După câteva clipe, l-a 
cuprins un vag sentiment de detaşare, care l-a făcut să uite de durerile 
tot mai mari din picioare și spate. Se concentra asupra aerului rece 
care îi intra şi îi ieşea din plămâni. Un moment de calm, lipsit de orice 
gând. Apoi durerea s-a întețit, iar gândurile i-au revenit. S-a uitat 
printre gene la pasărea de război. Era și mai aproape. 

Clopotul navei a bătut ora, lăsând impresia că era o zi obișnuită la 
bordul unei nave. Însă lipseau cu desăvârșire obișnuitele râsete aspre, 
iar echipajul vorbea foarte puţin. 

Ash a expirat prelung. 

— Acum trebuie să ne pregătim, a zis el, ridicându-se de pe punte. 

Nico s-a ridicat şi el, făcând o grimasă de durere din cauza 
picioarelor înţepenite, apoi l-a urmat pe bătrân, care se apropiase de 
balustradă. 

Păsările de război erau acum atât de aproape, încât Nico reușea să 
distingă carenele curbate ce atârnau de baloanele cu gaz. Navele 
inamice erau de două ori mai mari decât Șoimul, carenele lor având 
câte două rânduri de tunuri. Prima era chiar în spatele lor, iar cea de-a 
doua, aflată încă destul de departe în fața lor, a făcut un viraj de 


interceptare, etalând un flanc al balonului, pe care era imprimată o 
palmă roșie de mari dimensiuni. 

— De ce nu schimbăm direcţia? a întrebat Nico, văzând soldații 
imperiali aliniați de-a lungul balustradelor. Ar trebui să virăm spre 
vest, în direcția vântului, și să încercăm să scăpăm. 

— Căpitanul e un om ager la minte. Foarte probabil, la vest de noi 
se află o altă pasăre de război. De obicei, atacă în formaţie de trei. Iar 
astea două încearcă să ne îndrepte spre a treia. 

— Deci pur şi simplu o să ne intersectăm cu nava din față? 

— Dacă am face un viraj, am pierde din viteză și am putea intra în 
raza tunurilor de pe nava din spate. Așa, cel mai bine e să ne angajăm 
într-o luptă scurtă cu pasărea din față, apoi să trecem pe lângă ea, în 
timp ce virează să pornească în urmărirea noastră 

— Nu pare un plan strălucit. 

— E cel mai bun pe care îl avem. În împrejurările astea, eu, unul, 
asta aş face. Căpitanul are viteza de partea lui, pentru că Șoimul e o 
navă rapidă. Așa că va încerca să depăşească nava din față. 

În clipa următoare, Trench a rupt tăcerea care învăluia punţile. 

— Pregătiţi-vă! a urlat el, în clipa când nava din față și-a intersectat 
cursul cu al lor, iar echipajul s-a ghemuit, căutând adăpost. 

Tunurile imperiale au ieşit prin deschizăturile carenei, împroșcând 
văzduhul cu nori de fum. 

— Jos! a strigat bătrânul, trăgându-l pe Nico spre podea chiar în 
clipa când o bucată de balustradă de lângă ei s-a făcut țăndări. 

Ceva negru a trecut rotindu-se peste capetele lor. Asurzit de 
zgomotul tunurilor, Nico a icnit, acoperindu-și capul cu mâinile. 
Printre bubuituri, răzbăteau strigăte ce păreau lipsite de orice noimă. 
Apoi s-a auzit un trosnet puternic, urmat de scârțâit de lemn și de o 
bufnitură. În clipa următoare, ceva s-a prăbușit peste el. 

— Băiete! 

Nico a simţit niște mâini care l-au înhățat de haine. A ridicat 
privirea și l-a văzut pe Ash trăgându-l de sub un morman de parâme 
de susținere, apoi a dat cu putere din picioare până și le-a smuls din 
talmeș-balmeșul de funii. 

— Sabia mea! i-a strigat bătrânul. Adu-mi sabia din cabină! Repede! 

Bătrânul l-a ridicat în picioare și l-a împins pe treptele ce coborau 
pe puntea principală. Nico a alunecat pe spate, iar când a ajuns jos și- 
a dat seama că puntea era pătată cu sânge. Chiar lângă mâna lui 
dreaptă, zăcea un marinar mort, cu capul strivit. Nico s-a tras în spate, 
fără să-și ia ochii de la priveliștea aceea înfiorătoare: smocuri de păr și 
bucăți de os însângerate amestecate cu fâșii de piele. Și ceva 
cenușiu... „Pe Erēs, e creier!” Nico s-a ridicat imediat în picioare și a 
luat-o la fugă, cu spatele încovoiat, sărind peste marinarii culcați cu 
fața la pământ și ocolindu-i pe cei care dădeau fuga spre locul unde 


căzuseră parâmele care legau carena de balon. Pasărea de război 
executa un viraj, ca să se plaseze paralel cu babordul Șoimului. 

— Nenorociţilor! a urlat Trench de pe puntea de la pupă, ţinându-se 
de balustradă și uitându-se la nava care cotea în jurul lor. 

Puntea trepida sub picioarele lui Nico. Tunurile Șoimului, care 
acum păreau jalnic de puține, începuseră să bubuie și ele, împroșcând 
ghiulele, lanţuri și alte proiectile în balonul și în parâmele de susținere 
ale dușmanului. Fumul înecăcios se ridica peste balustrade, iar Nico a 
început să tușească şi să se frece la ochi. În învălmășeala de pe punte, 
acompaniată de răpăitul archebuzelor, un marinar a apărut dintr- 
odată în fața lui Nico— avea un aer mirat pe chipul de o paloare 
cadaverică și, după o clipă, s-a prăvălit peste balustradă, căzând în 
gol. Un altul, un tânăr costeliv, stătea pe loc și plângea în neștire. 

În cele din urmă, Nico a zărit capul scărilor. Ceva fierbinte i-a 
zburat pe la ureche și, în clipa următoare, iarăși au sărit așchii din 
balustradă. S-a aruncat spre scară, răsucindu-se pe o parte, și s-a 
rostogolit pe trepte până pe podeaua sălii de mese, unde s-a oprit cu 
un icnet, simțind dureri la coaste. A început să tușească din pricina 
fumului de praf de pușcă ce umplea încăperea. Cu puţin timp în urmă, 
acolo își luase micul dejun într-o atmosferă liniștită, învăluit în fum de 
pipă, dar acum, marinarii manevrau tunurile fumegânde și pășeau 
peste camarazii lor răniți, fără să ia în seamă strigătele lor de ajutor. 
Nico a rămas nemișcat pe podea: câteva clipe, nu s-a gândit la nimic— 
se simțea complet gol pe dinăuntru. Obţinuse fără niciun efort calmul 
despre care îi vorbea Ash. Vedea totul ca printr-un tunel îngust, iar 
sinele său era foarte departe de tot ce vedea. A zărit păsărea de război 
trecând prin dreptul ferestruicilor, iar tunurile ei au tras din nou, 
umplând cu fum negru spaţiul dintre cele două nave. Încăperea s-a 
întunecat dintr-odată. Ghiulele spărgeau carena și împrăștiau în aerul 
înecăcios așchii albe de lemn, care se izbeau de grinzi și tunuri, iar în 
cele din urmă se împlântau în carnea marinarilor. 

Sala de mese nu era cu nimic mai sigură decât puntea superioară. 
Nico s-a răsucit gâfâind pe burtă și a pornit în patru labe spre cabina 
lui, îngăimând vorbe fără noimă. După câţiva metri, i-a ieşit în cale 
Berl, care îl ducea la adăpost pe un camarad rănit. Musul l-a văzut pe 
Nico mergând în patru labe, dar nu s-a oprit. 

Odată ajuns în cabină, Nico a închis ușa și a rămas câteva clipe 
sprijinit de ea, ca să se liniştească. Tremura din toate încheieturile. 

„Eres mare!”, și-a zis în sinea lui, ţinându-se de burtă. Simțea că 
mai avea un pic şi făcea pe el. 

S-a apropiat clătinându-se de privata din fundul cabinei și a ridicat 
capacul, dând la iveală o conductă groasă și murdară, la capătul căreia 
se căsca hăul de deasupra mării. Și-a desfăcut cureaua, și-a dat jos 
pantalonii şi s-a așezat deasupra găurii, scoțând un geamăt de ușurare. 


Nu-și imaginase că încleștarea avea să fie atât de înfiorătoare. 
Răpăitul proiectilelor în carenă era asurzitor și ar fi vrut să se ascundă 
sub patul de lemn, ca un băieţel. Tată lui îi spusese odată că, în timpul 
luptei, unora li se înmoaie picioarele și rămân ţintuiți locului. La 
momentul acela, Nico își închipuise că tatăl lui se referea la bărbații 
slabi de înger, care nu erau făcuți pentru război. 

„Poate că era un laș”, s-a gândit Nico în sinea lui, simțind un gust 
amar în gură. „Poate că și eu sunt laș. Poate suntem amândoi niște 
lași, tată și fiu.” 

Nico a scuipat, apoi și-a trecut o mână tremurândă peste buze. S-a 
şters în grabă cu o frunză de graf și şi-a ridicat pantalonii. 

Sabia lui Ash atârna deasupra patului său. Dacă nu ar fi văzut-o, 
Nico ar fi uitat de ce venise acolo. A luat-o și s-a întors în vălmășagul 
din sala meselor, apoi a urcat în fugă pe punte. 

A doua pasăre de război trecuse de ei, iar acum executa un viraj la 
pupa Șoimului, în timp ce prima pasăre pe care o zăriseră încă se 
străduia să-i prindă din urmă. Nico s-a dus în fugă lângă Ash, care se 
afla tot pe puntea dunetei, și s-a aplecat pe vine, ca și când stâlpii 
subțiri care susțineau balustrada l-ar fi putut proteja de proiectile. 

— Sabia! a strigat Nico, întinzându-i arma. 

Ash a plecat capul și s-a uitat la ea preţ de o clipă, de parcă și el ar 
fi uitat că-l trimisese s-o aducă. În cele din urmă, a luat-o și a zis: 

— E periculos aici. 

— E periculos peste tot! i-a răspuns Nico. 

În clipa următoare, i-au trecut pe deasupra capului nişte proiectile 
metalice și s-a aplecat și mai mult. Keridoul stătea chircit lângă 
timonă și, văzându-l pe Nico ghemuit la fel ca el, s-a repezit spre el și 
i-a sărit în brațe— respiraţia fierbinte a animalului duhnea a mâncare 
în curs de descompunere. 

Dalas manevra tunul montat pe suportul rotativ, luând la ţintă 
balonul vasului mannian, al cărui flanc era acum perpendicular pe 
pupa Şoimului. Căpitanul Trench, care se afla alături de el, a verificat 
traiectoria tunului, după care și-a lovit secundul cu palma pe umăr. 

Nico și-a acoperit urechile chiar în clipa când a tras coricianul, iar 
keridoul i-a tresărit în braţe. 

În partea din față a balonului inamic a apărut o crăpătură. Preţ de 
câteva clipe, nu s-a întâmplat nimic, mătasea sfâșiată fluturând la fel 
ca în dreptul celorlalte despicături. Dar apoi, prova balonului s-a lăsat 
ușor, iar nava a început să coboare lent. 

— Bună lovitură! a spus Ash. 

Ca în toiul unui atac de furie, pasărea de război a tras cu toate 
tunurile de pe flancul îndreptat spre $oim. Forța proiectilelor l-a 
trântit pe spate pe Nico, tăindu-i respirația— avea impresia că tocmai 
fuseseră izbiți de un val. Așchiile i-au împuns picioarele, gura i s-a 


umplut de praf, iar labele keridoului i s-au strâns în jurul gâtului. Ca 
prin ceață, l-a văzut pe Dalas întins pe spate, în mijlocul altor marinari 
căzuți pe punte. Jumătate de timonă fusese sfărâmată, iar Stones nu se 
vedea pe nicăieri. În mijlocul acestei scene, Trench se bălăbănea ca un 
om beat. 

Ash încă era în picioare, alături de rămășitele balustradei, cu 
spatele ușor încovoiat, ca și când ar fi înfruntat un vânt puternic. 
Bătrânul se uita la ceva, iar Nico i-a urmărit privirea. Un obiect mare 
tocmai țţâșnise dintr-un nor de fum de la prora celeilalte păsări de 
război și se îndrepta spre Şoim, trăgând ceva după el. 

O ancoră cu gheare de pisică a trecut pe lângă Nico și a aterizat pe 
puntea principală. De ea era agăţat un lanț ale cărui zale grele au 
sfărâmat balustrada de la pupă. Capătul său era bine fixat de prora 
navei manniene. 

— Repede, aruncaţi-o peste bord! s-a auzit vocea aspră a 
căpitanului, care își venise în fire. 

Câţiva marinari au dat fuga spre ancoră, dar deja era prea târziu. 
Lanţul s-a întins, iar Nico a urmărit cu groază ancora care s-a târât pe 
punte, iar în cele din urmă s-a agăţat de marginea dunetei, înfigându- 
se adânc în scânduri. 

Șoimul s-a scuturat, pierzând viteză. Erau prinși ca peştele în cârlig. 

— Suntem pierduţi! a strigat Nico, speriat la culme, fără să-i pese că 
suna ca un actor plin de emfază ce declamă în faţa publicului— ce se 
întâmpla era o adevărată nebunie. 

Ash a plecat capul spre ucenicul său, în timp ce nava urmăritoare 
se apropia din ce în ce mai mult, iar marinarii încercau să smulgă 
ancora, sfărâmând cu topoare scândurile din jurul ei. Preţ de câteva 
clipe, Ash n-a spus nimic, ci a rămas nemișcat, uitându-se țintă la 
Nico, iar în cele din urmă a izbucnit în râs— hohotele sale se 
răspândeau în văzduh, vădind nu doar o ironie mușcătoare, ci și bună 
dispoziție: 

— Voi, tinerii, cădeți imediat pradă disperării. 

Nico a strâns mai tare keridoul în brațe, amândoi tremurând din 
toate încheieturile. 

— Căpitane! a strigat Ash. Întoarce nava! 

— Să întorc? s-a mirat Trench. Eşti nebun? 

„Da, a hotărât Nico în sinea lui. Are o doagă sărită. Pe Er&s, orice ar 
spune, să nu-l iei în seamă!” 

— Întoarce nava! a repetat roshunul. 

Trench a dat fuga la timonă, învârtind ce mai rămăsese din ea. 
Șoimul a virat puternic, iar lanţul s-a frecat de marginea babordului, 
distrugând o bună bucată din balustradă. Vasul mannian a virat și el, 
însă nu la fel de brusc, iar lanțul s-a slăbit. 

— Azvârliţi-o peste bord! a strigat căpitanul către echipaj. 


Dalas, care deja se ridicase în picioare, s-a năpustit și el spre 
ancoră, trăgând de ea cu toată puterea. El și alți șase marinari au 
reuşit s-o ridice, apoi s-au apropiat în grabă de marginea punţii și au 
aruncat-o peste bord. 

Trench a răsucit iarăși timona, așezând nava pe cursul inițial. În 
timpul încleștării, pierduseră din înălțime, ajungând la o altitudine 
unde vântul le era favorabil. Pânzele laterale s-au umflat, iar Șoimul a 
țâșnit înainte. 

— Daţi-le îngrijiri răniților, a strigat Trench. Și trimiteţi cusătorii în 
balon— pierdem gaz din compartimente. 

În clipa aceea, marinarii au înţeles că pericolul trecuse, dar nu au 
chiuit aşa cum făceau eroii din basme. Dimpotrivă, în timp ce navele 
imperiale se îndepărtau din ce în ce mai mult, pe punţile Șoimului s-a 
lăsat o liniște adâncă. 

— Sper să nu consideri sfatul dinainte drept un nou serviciu pentru 
care va trebui să te răsplătesc, a bombănit Trench peste umăr, în 
direcția lui Ash. 

Dar bătrânul roshun n-a spus nimic. 

Nico se uita ţintă la el. Chiar și acum îi stăruiau în urechi țipetele 
celor răniți, care probabil nu aveau să apuce sfârșitul zilei. 

„Sunt mult prea tânăr pentru asta”, şi-a zis în sinea lui, 
recăpătându-şi brusc luciditatea. 


CAPITOLUL 7 - Congresul 


— Avem nevoie de aceste nave, Phrades, a spus prim-ministrul 
Chonas, aplecându-se în față, ca şi când ar fi vrut să adauge mai multă 
greutate vorbelor sale. 

A ridicat pumnul în fața celor doisprezece miniștri reuniți în cadrul 
consiliului de război și l-a strâns până i s-au albit articulațiile. 

— Poporul trebuie să mănânce! a adăugat el. 

Phrades, ministrul Construcţiilor Navale, s-a întors către fiul său, 
amândoi stând la masa ovală din sala de ședințe, înconjurați de ceilalți 
miniștri. Cei mai mulți aveau fețele date cu pudră albă, semn al 
apartenenţei lor la clasa michin6, cu toate că erau și câteva excepții 
notabile. Phrades nu mai putea vorbi cu glas tare— lumea zicea că din 
pricina unui cancer al gâtului —, așa că îi şoptea fiului său, a cărui 
față tânără contrasta puternic cu paloarea tatălui său, fiind bronzată și 
nepudrată, așa cum era moda în rândul tinerilor michin€. Fiul a 
ascultat atent, cu capul ușor plecat, apoi și-a dres glasul și s-a ridicat 
în picioare. 

— Înţelegem foarte bine și trebuie să ne crezi când îți spunem că 
facem toate eforturile pentru a duce la îndeplinire această sarcină. 
Toate resursele care puteau fi redirecționate deja au fost folosite 
pentru a termina navele mai repede. Ba chiar am contribuit la 
construirea lor cu o parte din averea familiei noastre, ocupându-ne de 
importul materiilor prime necesare. Dar, din păcate, nu putem face 
mai mult decât facem în prezent. Mai avem nevoie de o lună pentru a 
termina ultimele nave comerciale aflate în construcție în docurile din 
Al-Khos. Până atunci, va trebui să ne bazăm pe navele private pentru a 
face față nevoilor. Mă tem că poporul va trebui să strângă cureaua 
încă un pic. 

Stomacul cuiva din sală a chiorăit chiar în clipa aceea, iar câteva 
capete s-au întors în direcția din care s-a auzit zgomotul. 

Prim-ministrul Chronas nu era genul de om care să se lase distras 
de atâta lucru și nici nu obișnuia să accepte cu ușurință un refuz. 

— Și ce a răspuns Pincho la cererile noastre? a întrebat el, 
referindu-se la adunarea generală de pe insula Minos, centrul 
democraţiei merciene. 

— Şi ei construiesc cât pot de repede, dar încă sunt ocupați cu 
reparaţiile navelor avariate în timpul furtunilor de primăvară. Noile 
vase nu vor ajunge la noi mai înainte de începutul toamnei. 

— Cel puţin, a intervenit ministrul Memes, sprijinindu-și fața 
bronzată pe mâinile împreunate, vom reuși să aducem rezervele de 
hrană la un nivel satisfăcător înainte de venirea iernii. 

Înstăritul exportator de podoabe a vorbit pe un ton reținut în sala 
uriașă, conștient de statutul pe care îl avea în ochii celor din jurul său, 


întrucât își obținuse averea considerabilă și puterea politică în ciuda 
provenienţei sale din clasele de jos— un alt semn că vremurile se 
schimbaseră. 

— Ușor de zis, a răspuns prim-ministrul Chronas, căci puţini dintre 
noi, cei din această sală, par să sufere de foame. 

Şi totuși, Chronas era destul de slab, ca și când chiar ar fi suferit de 
foame din când în când. Prim-ministrul a ridicat mâna pentru a 
respinge protestele celor din jurul mesei, apoi a continuat pe un ton 
resemnat: 

— Într-adevăr, trebuie să punem flota militară mai presus de orice. 
E preferabil ca poporul să mai strângă puţin cureaua, a adăugat el, 
plimbându-se prin sală și privind în jur pe sub sprâncenele sale 
stufoase, decât să pierdem supremaţia navală și, odată cu ea, totul. 

A făcut o pauză și a zis: 

— Generale Creed, ai vreo doleanță? 

În clipa aceea, stomacul înfometat al lui Bahn a chiorăit din nou. 
Și-a luat privirea de la mâncărurile care așteptau lângă ușa principală 
a sălii și s-a îndreptat de spate. Stătea alături de general, la unul dintre 
capetele mesei, iar în fața lor se înălțau ferestrele scăldate în soare ale 
galeriei de sud. Generalul nu a dat niciun răspuns, iar Bahn nu a simţit 
nicio modificare în postura bătrânului războinic. 

Privind cu coada ochiului la superiorul său, a văzut că generalul 
Creed, Lordul Protector al Khosului, se uita pe fereastră la marea 
azurie din Golful Rafalelor. Din sală nu se puteau vedea stâncile pe 
care se înălța clădirea Congresului și nici mahalaua shoalilor de la 
poalele lor, care era pe jumătate înghițită de valuri în timpul 
furtunilor. În schimb, ferestrele se deschideau spre o priveliște 
plăcută: atmosfera era foarte limpede în ziua aceea și totul se vedea în 
detaliu, astfel încât împrejurimile păreau mai aproape decât în 
realitate. Câteva nave de război cu trei catarge patrulau pe mare, 
arborând stindardul khosian. Se aflau dincolo de raza de acțiune a 
puternicelor tunuri manniene amplasate pe țărmul îndepărtat, care din 
sală se vedea ca un șir de dealuri roșietice, albite de soare și presărate 
cu fortificații cenușii. Forturile erau mai numeroase în jurul orașului 
Nomarl, unde, între zidurile portului, uriașele nave manniene încă 
zăceau carbonizate în apa sărată a mării, după ce fuseseră incendiate 
de un raid khosian în urmă cu trei zile— ultima acțiune încununată de 
succes a khosienilor. 

Generalul Creed părea să privească spre imaginea difuză a orașului 
fortificat— o pată întunecată la orizont —, cu aerul că și-ar fi dorit să 
se întoarcă acolo. 

„Iarăşi visează cu ochii deschişi”, s-a gândit Bahn, lovindu-i uşor 
piciorul cu al său. 

— Da, domnule prim-ministru, a răspuns Creed pe un ton calm, ca 


şi când ar fi ascultat totul cu atenţie. 

Scaunul a scârțâit ușor, iar bătrânul s-a ridicat în picioare, cu 
armura lui lustruită scăldată în soare. Generalul și-a sprijinit palmele 
de tăblia de tiq a mesei, uitându-se pe rând la miniștrii strânși în jurul 
ei. Nu părea impresionat de ce vedea. 

— Da. Cer să revenim la chestiunea forturilor de pe coastă. Și n- 
aveţi decât să bombăniţi, domnilor, dar vreau să lămurim problema 
aceasta aici și acum. 

— Generale Creed, am discutat chestiunea de multe ori. Știm foarte 
bine că forturile noastre de pe coasta de est au efective reduse. Dar ce 
crezi că putem face? 

— Domnule prim-ministru, forturile noastre nu au efective reduse, 
cum îi place consiliului să spună. Adevărul este că în ele nu sunt 
soldați aproape deloc. Sunt deservite doar de niște mici efective care 
nu pot decât să le întreţină și să le repare, nu mai mult— de aceea, 
forturile nu pot opune o rezistență serioasă. Au puțin praf de pușcă și 
foarte puţine tunuri, deoarece toate resursele sunt mobilizate pentru a 
apăra Bar-Khosul și coasta sudică. Drept care nu avem nicio soluție 
pentru un atac surpriză dinspre coasta de est. 

— Desigur, presupunând că un astfel de atac surpriză este posibil, 
generale. Până acum, flota a treia ne-a apărat cu succes. Să sperăm că 
o va face în continuare. 

Creed a îndepărtat comentariul cu un gest al mâinii: 

— Domnule prim-ministru, coasta de est e prea întinsă pentru a 
putea fi protejată de flota a treia. Până acum, am avut noroc, asta-i 
tot. Acum, că insurecția de pe insula Lagos a fost, în sfârșit, înăbușită, 
iar portul ei se află în mâinile mannienilor, aceștia au un excelent 
punct de pornire pentru atacurile împotriva noastră. Nu ne mai putem 
bizui pe marina militară pentru protecţie. Domnule prim-ministru, 
trebuie să trimitem soldaţi în forturi. 

Ca de obicei, prim-ministrul Chronas— care nu era doar politician, 
ci și filozof— a primit cu un aer binevoitor cererea vechiului său 
prieten și oponent. 

— Înţeleg situația, Marsalas, a spus el, încuviințând din cap. Ştii la 
fel de bine ca mine că nu avem suficiente resurse pentru recrutarea și 
întreținerea de noi soldaţi. De unde am putea lua acești luptători 
suplimentari? Cumva ai găsit dintr-odată o soluție? 

—  Împărțim trupele în două și folosim o jumătate pentru 
completarea efectivelor din forturi. 

Propunerea lui a fost întâmpinată cu proteste vehemente din partea 
celor de la masă. 

— Asta nu e o soluţie, generale, a intervenit o voce. 

Era Sinese, ministrul Apărării— al treilea om în ierarhia puterii din 
Khos —, care stătea picior peste picior, sprijinindu-și mâinile cu 


mănuși albe pe măciulia de fildeș a bastonului. 

— Acest cabinet, a continuat el, nu va permite ca resursele noastre 
să fie reduse și mai mult. Chiar dacă am reuși să echipăm complet 
forturile, e puţin probabil ca acestea să poată ţine piept unei invazii de 
amploare. Propunerea ta nu aduce nimic nou. 

A făcut o pauză, s-a răsucit și s-a adresat celui de lângă el: 

— Domnule ministru Eliph, am auzit că ai vești mai urgente din 
partea corpului diplomatic. 

— Așa este, a încuviințat Eliph, evitând privirea încruntată a 
generalului, apoi a tăcut preț de o clipă, să-și adune gândurile. 
Ambasadorul nostru din Zanzahar a aranjat noi tratative cu Califatul 
pe marginea propunerii lor recente. Acesta crede că sunt sinceri în 
ceea ce privește extinderea graniţei lor maritime mai aproape de noi. 

Cuvintele sale au stârnit dezaprobarea a jumătate din asistenţă, 
vădită de oftatul general şi de clătinarea capetelor. Mulţi credeau că 
recenta propunere a Califatului nu era decât vorbărie goală— o nouă 
manevră în disputa comercială a Califatului cu Mann. 

— Califatul nu-și dorește decât să sprijine acest război cât mai mult 
cu putință, i-a răspuns Chronas, ca și când ar fi vorbit cu un copil, 
pentru că obține profituri considerabile, furnizând praf de pușcă 
ambelor tabere. 

Unii au bătut darabana pe masă, în semn de încuviințare, în timp 
ce alții au protestat zgomotos, cerând dreptul la cuvânt. După aceea, 
reuniunea s-a transformat într-o serie de dispute. Bahn știa foarte bine 
că miniștrii puteau continua așa timp de o oră, ba chiar mai mult. 

Era foarte cald în sala uriașă, cu geamurile orientate spre soare. În 
ciuda ventilatoarelor acționate manual și a brizei reci care pătrundea 
prin ferestrele lăsate deschise, în încăpere plutea un iz de transpirație 
pe care parfumurile grețos de dulcege nu reușeau să-l acopere cu totul. 
După o vreme, interesul lui Bahn a făcut loc unei atenţii de 
complezenţă, iar în cele din urmă, a început să se gândească la cu 
totul alte lucruri. 

Sperase ca, în ziua aceea, să audă o decizie cu privire la criza 
alimentară prin care treceau, dar părea că nu se putea face nimic în 
legătură cu asta. Rezervele de hrană ale Khosului se diminuaseră și 
mai mult după ce pierduseră o flotă ce transporta grâne pe drumul de 
întoarcere din Zanzahar. În teorie, Khosul putea supraviețui și fără 
aceste importuri, întrucât, la urma urmelor, era grânarul Insulelor 
Merciene. Dar, în ultimul deceniu, din cauza fluxului constant de 
refugiați pe care, în cele din urmă, mercienii hotărâseră să-i 
găzduiască— dându-și seama că aveau nevoie de acești oameni 
disperaţi —, Khosul încetase de mult să mai producă suficient pentru a 
hrăni şi celelalte insule. Întrucât recolta de grâu din acel an încă nu 
era gata, iar o mare parte din importuri era expediată în alte părți, 


rațiile deveniseră și mai mici decât înainte. 

După ce observase că fiul şi soția lui slăbiseră atât de mult, încât 
începuseră să li se vadă oasele prin piele, Bahn hotărâse să nu mai 
mănânce deloc din rațiile săptămânale ale familiei, pretinzând că 
putea servi masa când mergea la Scut sau la minister. Dar şi soldaţii 
de acolo sufereau de foame la fel ca toată lumea, primind porții 
neîndestulătoare pentru un bărbat. 

Un pumn s-a izbit de masă, chiar lângă mâna lui, smulgându-l din 
gândurile sale. Bahn s-a uitat el de parcă ar fi căzut din cer. 

— Ajunge! a tunat generalul, întrerupând disputele miniștrilor. 

S-a ridicat în picioare, fără să se uite la prim-ministru, ci doar la cei 
din jurul mesei, și a zis pe un ton hotărât: 

— Discutam despre forturi! Și mai am ceva de spus cu privire la 
această problemă. Dacă decideţi să nu apărați forturile, atunci va 
trebui să ne apărăm prin alte mijloace. Nu mai putem sta cu mâinile 
în sân la adăpostul zidurilor noastre înalte. Trebuie să atacăm, să 
purtăm lupta pe teritoriul dușmanului. 

„Să atacăm?”, și-a zis Bahn în sinea lui, devenind brusc atent. 

Bătrânul Phrades s-a ridicat în picioare, răsturnându-și scaunul și 
îngăimând vorbe pe care nu le putea auzi nimeni. Apoi s-au ridicat şi 
alți miniștri, care au contribuit cu glasuri mai puternice la protestul 
lui Phrades. Bahn s-a lăsat pe spate, încercând să se facă nevăzut în 
fața brusc înfuriatului michin€, și s-a uitat la feţele pudrate înșirate în 
jurul mesei. Oamenii aceia erau educați încă din copilărie să nu-și 
manifeste emoţiile decât atunci când era absolut necesar. Ba chiar se 
spunea că îşi acopereau fața cu pudră ca să ascundă fie și cea mai 
discretă urmă de îmbujorare. Acum, pe chipurile lor ostile Bahn a 
văzut sângele strămoșilor lor ieşind în sfârșit la iveală, întunecând 
paloarea tenului lor pudrat. Era același sânge care cursese prin vinele 
străbunicilor şi străunchilor, acei patricieni înstăriți care îl dăduseră 
jos de pe tron pe singurul Mare Rege al întregii Mercia, sprijiniți doar 
de o armată populară, care se împotrivea planurilor regelui de a 
întreprinde o campanie de cucerire— căci aceste ambiţii imperiale nu 
erau pe placul locuitorilor din Porturile Libere. 

— Cu ce să atacăm? a întrebat ministrul Sinese, agitându-și bastonul 
în aer. 

— Cu trupele noastre, la naiba! Da, iar vin cu soluţia asta. Avem 
suficienți oameni cât să lansăm o ofensivă asupra Nomarlului. E atât 
de aproape, încât se vede cu ochiul liber, ba chiar ai putea să întinzi 
mâna și să-l atingi cu bastonul. 

În timp ce vorbea, Creed a făcut un gest cu mâna, mai întâi spre 
ferestre, apoi spre peretele dinspre est, ca și când ar fi putut vedea 
întreaga coastă prin el: 

— Mai întâi, cucerim Nomarlul, apoi, cu ajutorul trupelor din Minos 


şi din celelalte insule, putem pune stăpânire și pe alte porturi de pe 
coasta Pathiei. În felul acesta, stabilim niște capete de pod pe 
continent, după care putem deschide un nou front de luptă. E un 
mijloc prin care ne putem oferi opțiuni. La ce ne folosesc trupele, dacă 
tot ce facem e să așteptăm în spatele zidurilor, cu șanse de izbândă din 
ce în ce mai mici? În tot acest timp, soldaţii noştri stau degeaba— sunt 
doar niște guri de hrănit și nu ne aduc decât linişte sufletească. Ei 
bine, domnilor, a încheiat el, plimbându-și privirea încruntată de la un 
ministru la altul, suntem foarte departe de liniştea sufletească. A sosit 
momentul să atacăm. 

Înainte de întrunire, Creed nu-i vorbise despre această propunere 
lui Bahn, care era ajutorul său cel mai apropiat. Dar Bahn știa că 
bătrânul general putea fi nu doar foarte calculat, ci şi foarte spontan. 
Poate că adusese iarăși în discuţie problema forturilor numai pentru 
ca, după aceea, să ceară ce voia cu adevărat: o nouă ofensivă 
împotriva Imperiului. Sau poate că, stând pe scaun în sală și privind 
peste canalul îngust care îi despărțea de orașul inamic, se trezise în el 
pasiunea pentru acțiune și se lăsase purtat de ea. 

Sinese, ministrul Apărării, a potolit adunarea cu un gest al mâinii, 
sprijinind vârful bastonului în podea. 

— Generale Creed, noi deja ne-am formulat poziția în ceea ce 
privește trupele noastre— atât azi, cât și la şedinţele anterioare ale 
acestui cabinet. Fără trupe suplimentare, nu ne vom lăsa expuși, 
întrucât mannienii pot lansa oricând un nou atac de proporţii asupra 
Scutului. Şi, de vreme ce— după cum îţi place să ne aminteşti — 
suntem foarte vulnerabili și pe coasta de est, avem un motiv în plus să 
ne păstrăm trupele intacte, astfel încât să putem riposta, în caz că 
Imperiul încearcă vreodată să ne atace pe acolo. Generale, în clipa de 
față, nu avem cum să reluăm operaţiunile ofensive împotriva 
mannienilor. În Porturile Libere, încercăm să producem cât mai 
repede tunuri moderne, puști și nave— avem nevoie de ele mai mult 
decât oricând. Şi suferim de foame pentru că Zanzaharul ne vinde la 
fel de scump și grânele, și praful de pușcă. Chiar și așa, abia reuşim să 
ţinem situaţia sub control. 

— 'Ţinem situația sub control? De zece ani, ne împing încetul cu 
încetul tot mai în spate. Chiar în clipa asta, zidul Kharnost e gata să 
cedeze pe la înnădituri. Nu ne aflăm într-o situație stabilă, și trebuie 
să vă iasă asta din minte— dacă asta credeți. Nu, avem de-a face cu o 
execuţie lentă, dar sigură. Şi dacă nu schimbăm nimic, atunci cu toţii 
suntem ca și morți. 

Prim-ministrul și-a dres glasul și, de sub streașina sprâncenelor sale 
stufoase, i-a aruncat lui Creed o privire inteligentă. 

— Ca de obicei, generale, tu ești reformatorul. Tot ce contează 
pentru tine e victoria. Ai fi în stare să schimbi lumea, dacă ai ști că 


asta ne poate salva. Ai fi dispus să ne lipsești de singurele noastre 
trupe, într-o încercare nebunească de a obține o victorie glorioasă. Și 
totuși, oricât de mult am putea câștiga, gândește-te la tot ce am putea 
pierde. 

Iar Bahn și-a dat seama că era de acord cu prim-ministrul, cu toate 
că nu ar fi recunoscut-o niciodată în fața superiorului său. „Așa e, deja 
am pierdut prea mult”, și-a zis în sinea lui. 

— Vă lăsaţi înșelați de precauţie, a răspuns Creed, pe un ton 
surprinzător de calm, iarăși fără să se adreseze prim-ministrului, ci 
întregii adunări. Vă înșelați cu toţii. De unde atâta timiditate? O 
înţeleg la tineri, dar nu la oamenii în toată firea. Trebuie să scăpăm de 
ea. 

— Ţi-ai spus punctul de vedere, Generale. Vrei să-ți supui la vot 
propunerea? 

Creed a pufnit, apoi s-a întors cu spatele, târșâind cizmele, și s-a 
îndepărtat de masă. Bahn s-a uitat după superiorul său trăgând adânc 
aer în piept. „Ce-o fi cu el?”, s-a întrebat în sinea sa. 

Apoi și-a venit în fire şi a pornit în urma generalului. 

— Nişte nătărăi, a zis Creed, suficient de tare cât să fie auzit de 
toată lumea. 

Când s-a apropiat de ușă, s-a oprit şi s-a întors către masa pe care 
se aflau mâncărurile și vinurile îndoite cu apă pregătite pentru acea 
şedinţă. Mâncare era simplă și nu tocmai multă, dar în ochii lui Bahn 
avea splendoarea unui festin. 

— Poftim, a pufnit generalul, iar Bahn n-a făcut decât să clipească 
atunci când Creed i-a pus în mână un castron de lemn plin cu fructe, 
peste care a aruncat și o ruladă. Pari al naibii de hămesit, a adăugat 
el, apoi a ieșit din sală. 

Bahn a ezitat preț de câteva clipe. A aruncat o privire spre miniștrii 
din spatele său, care se uitau cu toţii la el, apoi s-a întors iarăși spre 
mâncarea de pe masă. I-a atras atenţia mai ales o bucată de brânză cu 
dungi albăstrii de mucegai, al cărei miros se simţea de la câțiva metri. 
S-a gândit că ar fi putut ţine până la botezul fiicei sale, apoi a făcut un 
pas și a luat-o cu grijă de pe masă. 

Înainte să plece, a făcut o plecăciune în fața adunării, rămânând 
înclinat cât a numărat până la trei. 

Feţele albe ale miniștrilor s-au întors ca la un semn. 


CAPITOLUL 8 - Cheem 


Inima Lumii era calmă în dimineața aceea și la fel de albastră și de 
pustie precum cerul care se arcuia deasupra sa asemenea unei imense 
bolți de safir strălucitor, tivind-o cu un orizont limpede pe toate 
părțile, mai puţin pe cea dinspre vest, unde munții se înălțau printre 
aglomerări de nori. Lumina soarelui cădea pe suprafața liniștită a 
mării, reflectându-se sub forma valurilor de căldură, iar păsările 
strălucitoare se roteau fantomatic în văzduh. Dinspre sud, o briză 
ușoară mângâia luciul apei, spulberând spuma subţire a valurilor 
domoale. 

O chohpra, cum îi spunea echipajul Șoimului, adică o zi perfectă. 

Șoimul zbura la mică altitudine deasupra apelor liniștite ale 
Miderăsului, ca o pasăre de mare ce pluteşte pe deasupra valurilor— o 
pasăre ce îndurase prea mult timp forțele naturii, iar acum se bucura 
că ajunsese la capătul călătoriei. Deși era destul de zdrenţuită, nava 
făcuse traversarea într-un timp scurt, însă acum, apropiindu-se de 
insula de destinaţie și de portul Cheem, redusese mult viteza. 

Pescărușii se țineau după ea, înhățând bucăţile de keesh aruncate 
de la prora navei de un bărbat cu pielea întunecată. Ash era urmărit 
de câțiva marinari bandajaţi care se odihneau pe punte, clătinând din 
cap și luându-l peste picior în şoaptă. Pentru ei, pescărușii erau 
șobolanii mărilor, aşa că de ce le dădea de mâncare bătrânul acela 
nesăbuit? 

Însă bătrânul nesăbuit părea să nu fi băgat de seamă zeflemeaua 
lor. Și nici Nico, ce stătea alături de el. Ucenicul se uita când la chipul 
concentrat al lui Ash, care se juca cu păsările hulpave, când la portul 
din zare, în raza căruia erau ancorate multe vase. Orașul se întindea la 
poalele unor dealuri, iar dincolo de ele, cât vedeai cu ochii, se înălțau 
munți negri, cu vârfurile înzăpezite. 

Era singurul oraş și singurul port cu apă adâncă de pe muntoasa 
insulă Cheem. Și era un port mare, deși nu la fel de mare precum Bar- 
Khos. În plus, era un loc rău famat și, de data aceasta, reputația 
oglindea realitatea. 

La fel ca toți copiii mercieni, Nico crescuse cu povești despre hoţii 
din Cheem. În Porturile Libere, părinţii obișnuiau să-şi amenințe 
odraslele neascultătoare cu tâlharii din Cheem, care răpeau copii și îi 
făceau sclavi. Părinţii îi zugrăveau ca pe niște monștri, născocind 
poveşti întortocheate în care hoţii lăsau câte un vas de jucărie lângă 
patul copilului obraznic pe care plănuiau să-l răpească. Dacă simplul 
avertisment nu era suficient pentru a inspira un comportament mai 
bun, părintele punea în timpul nopţii o navă de jucărie lângă patul 
copilului, ca să-l sperie, și doar cei mai neascultători nu erau cumințiți 
de acest semn de rău augur. 


Aceste temeri se adânceau atunci când copilul ajungea la 
maturitate și descoperea că tâlharii nu răpeau doar copii, ci și bărbați 
şi femei în toată firea. 

Tocmai de aceea ușurarea pe care o simțea Nico la gândul că 
scăpase teafăr în timpul traversării era acum umbrită de o nouă 
teamă. De fapt, ar fi preferat să aterizeze oriunde altundeva decât 
acolo. 

Briza caldă era impregnată cu mirosurile pătrunzătoare ale mării, 
iar ori de câte ori scădea în intensitate, de pe punţile navei se ridica 
un iz înțepător de gudron încins. Vântul le era prielnic, însă tuburile 
de propulsie ardeau în continuare. Nava a ajuns deasupra zidului 
exterior al portului, în dreptul intrării înguste a canalului de acces— 
acesta era mărginit de ziduri alunecoase pe care se înălțau forturi din 
cele noi, cu secțiune circulară, despre care se spunea că puteau devia 
ghiulele. Privind în jos, Nico a văzut câteva tunuri ieșind din forturi, 
iar pe acoperișurile lor plate, câteva baliste de model mai vechi; 
soldaţii cu pelerine spălăcite stăteau sprijiniți în sulițe și se uitau la 
nava ce plutea pe deasupra lor, arborând steaguri negre ca să-și 
semnalizeze neutralitatea. 

Ash îşi terminase keeshul, iar pescărușii începuseră să scoată țipete 
nemulțumite. Dintr-odată, nava a virat, echipajul ajustând imediat 
poziția pânzelor laterale, și a pornit spre o plajă situată lângă latura 
de sud a portului, unde se afla un turn înalt, construit pe stâncă, pe 
care flutura o mânecă de vânt. De-a lungul țărmului se înșirau 
câțiva stâlpi de ancorare, iar pe plajă zăcea o aeronavă fără balon, pe 
jumătate putrezită. 

— Să stai în preajma mea, l-a sfătuit Ash pe Nico. O să rămânem în 
oraș doar câteva ore, dar poveştile pe care poate că le-ai auzit despre 
acest oraș nu sunt lipsite de adevăr. Portul Cheem e plin de ticăloși. Pe 
timpul zilei, o să fim în siguranță, dar chiar și așa, să nu te îndepărtezi 
de mine. 

— Cât o să dureze călătoria până în munți? 

— Destul de mult, dar e un ţinut prielnic, dacă știi potecile. Și 
liniștit. Sunt puţini cei care locuiesc în interiorul insulei, cu excepția 
ordinelor religioase care trăiesc în sihăstrie. 

— Și a şcolilor de asasini, nu? 

Ash s-a încordat: 

— Nu suntem tocmai niște asasini, băiete. 

De pe flancul drept al navei s-au ridicat câţiva norișori de fum 
negru. Ancorele au fost aruncate și târâte prin apă, până au ajuns pe 
țărm, înţesate cu alge. Apoi au fost aruncate și nişte funii, iar cei de pe 
plajă le-au înhăţat și le-au înfășurat în jurul stâlpilor de ancorare. 
Legănându-se în bătaia brizei schimbătoare, Șoimul a început să 
coboare. 


Când nava a ajuns aproape de plajă, navigatorii au sărit peste bord, 
să lege bine funiile, iar Trench și-a făcut apariția pe punte, cu keridoul 
agăţat de gât. Căpitanul şchiopăta din pricina unei răni din timpul 
confruntării cu mannienii. 

— Te-am adus acasă, i-a spus el lui Ash. 
— Da. Îţi mulțumesc. 

Trench a dat mâna cu Ash, apoi cu Nico, iar keridoul i s-a cocoţat 
pe umăr, mormăind și el în semn de bun-rămas. Din păcate, Berl nu a 
venit să-și ia la revedere. Băiatul zăcea în cușeta lui, transpirând 
abundent din cauza febrei. Îşi pierduse un picior în timpul bătăliei. 

Nico s-a clătinat ușor în clipa când carena cu fundul plat a atins 
nisipul, apoi și-a aruncat geanta pe umăr. Ciudat. Acum, că Șoimul 
ajunsese pe uscat, aproape îi părea rău că trebuia să coboare. 

— Haide, i-a spus Ash în timp ce înainta pe pasarela elastică. 


Până la urmă, în ciuda tuturor avertismentelor, portul Cheem s-a 
dovedit a fi dezamăgitor. 

Ash mergea cu o asemenea viteză și hotărâre, încât lui Nico i-a fost 
greu să vadă ceva din oraş. Au rămas acolo doar cât să facă rost de 
niște provizii şi de doi catâri care să-i ducă spre sudul insulei. 

La început, ceea ce l-a îngrozit pe Nico cel mai mult a fost 
duhoarea orașului. După o ploaie recentă, străzile erau desfundate, iar 
apele menajere se scurgeau pe marginile sau chiar pe mijlocul lor, 
prin rigole împuţite, mirosul insuportabil fiind accentuat de cadavrele 
de câini și pisici— într-un loc, ignorat complet de trecători, zăcea 
cadavrul unei tinere despuiate. 

În faţa unui magazin, Nico a dat o mână de ajutor la legarea 
proviziilor proaspăt cumpărate de spinările catârilor. După ce a 
terminat, a fost nevoit să se dea la o parte din calea gărzilor orășenești 
— un detașament de mercenari alhazii cu pielea întunecată, îmbrăcați 
în armuri bălțate, care au trecut în viteză pe stradă, rostind vorbe 
înspăimântătoare într-o limbă străină. Puțin timp după aceea, Nico și 
Ash au trecut pe lângă aceleași gărzi, care se străduiau să potolească 
un scandal în fața unei cârciumi. Era o încăierare în toată regula: 
câțiva bărbați zăceau în noroiul din fața localului, în timp ce 
dinăuntru se auzeau strigăte și zăngănit de săbii. 

S-au îndepărtat în grabă de locul acela, pornind spre sudul orașului. 
Ash striga în comercială la ștrengarii soioși care blocau străzile, 
dându-i la o parte din calea sa cu ajutorul câtorva monede aruncate pe 
jos. Puştii îl trăgeau pe Nico de mânecă, cerându-i mâncare, bani, un 
pic de grindelia sau o doză de dross. Și peste tot vedeai prostituate 
goale, acoperite din cap până în picioare cu vopsea aurie. Îşi agitau 
sânii spre Nico, iar el se uita la sfârcurile lor, singurele părți care nu 
erau vopsite. 


Pieţele de sclavi erau o priveliște insuportabilă. Printre scândurile 
ţarcurilor, Nico zărea înghesuiți laolaltă bărbaţi, femei și copii în 
zdrenţe, care erau vânduți ca niște vite. 

— Venerați carnea! striga un predicator de stradă, stând în picioare 
într-o astfel de piață. Veneraţi carnea sau veți fi luați sclavi, căci toți 
cei slabi merită să fie înrobiţi! 

— Ce predică omul ăsta? a întrebat Nico. 

Ash a scuipat la picioarele predicatorului când a trecut pe lângă el. 

— Religia lui Mann, a răspuns roshunul în cele din urmă. 


Spre deosebire de Bar-Khos, portul Cheem nu se putea mândri cu 
nicio fortificaţie, iar Nico a fost surprins să vadă că, pe măsură ce 
înaintau, locuințele mai înstărite care mărgineau drumul făceau loc 
unor cocioabe izolate, iar în cele din urmă orașul se termina, fără să 
fie delimitat de niciun zid de apărare. Nico se legăna ritmic pe 
spinarea catârului, simțind că începe să se relaxeze. 

Drumul şerpuia pe la poalele dealurilor ce mărgineau coasta, fără 
să se îndepărteze de marea presărată cu vase. Cheem era o insulă 
alcătuită în mare măsură din munți, iar bună parte din pământul ei 
arabil se găsea de-a lungul coastei și în numeroasele văi înguste care 
înaintau printre piscurile împădurite. Cea mai mare parte a zilei, au 
mers pe același drum, trecând pe lângă câteva cătune și case izolate, 
iar oamenii care le ieșeau în cale îi priveau cu un aer neîncrezător, 
fără ca măcar să-i salute. Spre seară, au cotit spre vest, într-o astfel de 
vale îngustă, şi au străbătut câteva pământuri arabile, până au ajuns 
într-o zonă cu ierburi sălbatice, bună doar pentru păscut turme de oi. 
Coastele ce mărgineau drumul începeau să fie acoperite cu păduri 
tăcute de pin negru. 

Pe măsură ce urcau în munți, starea lui Ash se schimba. Pe chipul 
lui s-a așternut liniștea, privirea i-a devenit mai blândă, iar gura sa 
inspira cu plăcere aerul proaspăt și nemișcat. 

— Pari bucuros că te-ai întors aici, a observat Nico. 

Dar singurul răspuns pe care l-a primit din partea roshunului a fost 
un mormăit. Bătrânul călărea în liniște, iar Nico se gândea că Ash 
dăduse uitării comentariul său, însă zece-cincisprezece minute mai 
târziu— în timp ce soarele la asfințit accentua ultimele culori ale zilei, 
iar aerul rece al serii se umplea de miros de rășină —, farlanderul i-a 
răspuns: 

— Munţii aceștia... sunt casa mea. 

În cele din urmă, s-au oprit într-o poiană largă, înconjurată de 
arbori jupe bătrâni, ale căror frunze argintii luau nuanţe de auriu și 
roșu de la lumina amurgului. Nico avea spatele înțepenit din pricina 
călăritului, iar pe fund îi apăruseră vânătăi. Ash a luat o frunză de 
dulce din săculeţ și a vârât-o în gură— o nouă migrenă. Apoi a întins 


niște pături, a scos merindele și a frecat catârii cu iarbă, în timp ce 
aceştia mâncau fructe sălbatice dintr-un tufiș. Nico a smuls niște 
scoarță rășinoasă dintr-un arbore cicado ca să aprindă focul, după care 
a început să strângă crengi. 

În cele din urmă, Ash s-a așezat pe pătură cu un vădit aer de 
ușurare. Se uita la cerul din ce în ce mai întunecat și bea dintr-o 
ploscă de lemn, în timp ce Nico pregătea focul. Cu o bucată de 
cremene și una de oțel, ucenicul a făcut scântei deasupra scoarței 
fărâmițate, apoi a suflat uşor, până s-a aprins. Lemnul umed împrăștia 
un fum alb care contrasta puternic cu munţii negri care îi înconjurau. 

— S-a făcut frig, a zis Nico, frecându-și mâinile deasupra flăcăruilor. 

Se mai îngrășase de când plecase din Bar-Khos, dar încă era destul 
de slab, așa că simţea frigul din plin. 

Bătrânul a izbucnit într-un râs zgomotos: 

— Am să-ți povestesc odată despre frigul adevărat. 

— Te referi la vendeta care te-a purtat până în ţinuturile îngheţate 
din sud? 

Ash a încuviinţat din cap, dar n-a mai spus nimic. 

La fel dăduse din cap și prima oară când venise vorba despre asta, 
înainte să plece din Bar-Khos: ucenicul îi pusese o mulțime de 
întrebări despre ultima vendetă, însă nu primise decât răspunsuri 
evazive. Nico strânsese din dinți de nemulțumire, și la fel a făcut și 
acum, fiind dornic să afle mai multe despre ţinuturile acelea 
legendare, despre care auzise doar din povești şi cântece. 

— E adevărat că oamenii de acolo îşi mănâncă semenii? a insistat 
Nico. 

— Nu, își mănâncă doar dușmanii. Îi lasă să îngheţe peste noapte, 
apoi le smulg carnea de pe oase. 

În mod ciudat, imaginea aceea înfiorătoare i-a făcut stomacul să 
chiorăie. Nico era lihnit după drumul lung pe care îl făcuseră în ziua 
aceea. A aruncat o creangă pe foc, apoi încă una. 

— Tot nu mi-ai povestit cum ai reușit să te întorci pe coastă. Ai zis 
că îţi pierduseși câinii. 

S-a auzit o răsuflare şuierătoare printre dinți încleștați. 

— Altă dată, băiete, i-a răspuns Ash. Deocamdată, hai să ne 
bucurăm de liniște. 

Nico a oftat, legănându-se pe vine. Nu se uita la bătrân. 

— Poftim, i-a zis roshunul, întinzându-i plosca. 

Preţ de câteva clipe, Nico nu l-a luat în seamă, uitându-se la 
flăcările răscolite de o pală de vânt și la scânteile care străluceau în 
noapte. 

— Nu-mi place băutura, a răspuns el în cele din urmă. 

Ash a stat pe gânduri o vreme. 

— Tatăl tău... era bețiv? 


Acum, era rândul lui Nico să evite întrebarea. Și-a frecat iarăși 
mâinile, suflând în ele, și a văzut cu coada ochiului că Ash se uita la 
el. 

— Iar lucrul de care te temeai la tatăl tău, a continuat bătrânul, e 
lucrul de care te temi cel mai mult și la tine. 

— Uneori, când se îmbăta, devenea furios, a recunoscut Nico. Nu 
vreau să fiu și eu ca el. 

— Înţeleg asta. Dar nu eşti ca tatăl tău, băiete, la fel cum el nu era 
ca tine. Hai, ia o gură. Moderaţia e bună în toate, chiar și când vine 
vorba de moderaţia însăși. În plus, o să te mai încălzești un pic. 

Nico a oftat încă o dată, apoi a luat plosca de la bătrân și s-a uitat 
la ea câteva clipe. 

— Ai grijă, e o băutură tare. 

Nico a dus-o la buze şi a luat o gură. Băutura sălcie i-a pișcat 
gâtlejul și l-a făcut să tușească. 

— Ce-i chestia asta? a pufnit el, întinzându-i plosca. 

— Apă. Şi câteva picături de sudoare de ibos sălbatic. 1 se zice 
„focul din Cheem”. 

Numele nu i-a făcut o bună impresie lui Nico. Deja simțea o 
fierbințeală pulsându-i în măruntaie, dar își dădea seama că era o 
căldură iluzorie. Tatăl lui îi explicase odată că, dacă adormeai beat în 
frig, puteai să mori. 

— Crezi că e înțelept să ne îmbătăm în noaptea asta? a întrebat 
Nico. 

Bătrânul a fluturat din mână, ca și când ar fi alungat o muscă: 

— Relaxează-te, băiete. Unde mai pui că o mahmureală o să ne 
ajute la ce avem de făcut mâine. 

Ceea ce, pentru Nico, nu avea niciun sens, dar n-a mai spus nimic. 

Apoi au luat cina— șuncă afumată și keesh —, au dat pe gât câteva 
cești de chee pregătit cu apă dintr-un râu și au mai băut niște foc din 
Cheem, devenind din ce în ce mai veseli, pe măsură ce stelele se 
aprindeau pe cer. Focul trosnea și împrăștia scântei în întunericul 
întețit de lumina flăcărilor, iar ei și-au dat jos încălțările, să-și 
încălzească picioarele la căldura lui. 

— Mai avem mult de mers? a întrebat Nico în cele din urmă, după 
ce a stat pe gânduri o vreme, uitându-se la flăcările care sfârâiau și 
dansau voios în fața lui. 

— Poftim? 

— Până la mănăstire. Mai e mult? 

Bătrânul a ridicat din umeri. Luase o piatră în mână și se juca cu 
ea, aruncând-o în aer și prinzând-o cu multă îndemânare. 

— De ce ridici din umeri? 

— Pentru că nu știu. 

„Cred că s-a îmbătat”, şi-a zis Nico în sinea lui. 


— Cum de nu știi cât mai avem de mers, din moment ce aici 
locuiești? 

— Nico, ai încredere în mine. Ai să înţelegi totul dimineaţă. 
Deocamdată, bea și bucură-te. După noaptea asta, când o să ajungem 
în cele din urmă la Sato, o să ai parte de multă muncă și de 
antrenamente dure. 

Fără nicio tragere de inimă, Nico a luat iarăși plosca din mâna 
rOshunului. A luat încă o gură din băutura aceea îngrozitoare, apoi i-a 
înapoiat plosca bătrânului, s-a întins pe spate și s-a uitat la stele, cu o 
mână sprijinită sub cap. Era din ce în ce mai frig. 

Cu coada ochiului, a văzut că Ash încă ţinea piatra în mână și își 
studia sigiliul de la gât. Nico s-a întors să se uite la el: bătrânul avea 
un aer încruntat, de om adâncit în gânduri. 

„Ar fi trebuit să-mi dau seama, și-a zis Nico în sinea lui. E un bețiv 
melancolic, la fel ca tata.” 

Ash și-a luat privirea de la sigiliu și a văzut că Nico se uita țintă la 
el. A mormăit și l-a vârât la loc sub mantie. 

— Ce-i? l-a întrebat el. 

— Nimic, Ash... maestre Ash. Am o întrebare. 

Bătrânul farlander a oftat: 

— Întreabă-mă. 

— Mi-ai spus că sigiliul pe care îl porți nu e al tău, ci al cuiva care a 
murit. 

— Da. 

— Dar dacă sigiliile astea au rolul de a-i împiedica pe oameni să le 
facă rău celor care le poartă, cum se face că tu nu porți un astfel de 
sigiliu? De ce nu te protejezi și tu de ameninţarea unei vendete? 

Dinţii lui Ash au strălucit în lumina focului. 

— În sfârșit, o problemă care merită discutată, a zis el, aruncând 
iarăși piatra în aer și înhățând-o cu precizie. 

Bătrânul s-a dat mai aproape de el, ca și când ar fi vrut să-i facă o 
mărturisire. 

— Am să-ți spun un lucru, Nico, a început Ash, cu respirația 
fierbinte, şi să nu-l uiţi niciodată. Răzbunarea, băiatul meu... 
răzbunarea e un ciclu fără sfârșit. Îşi are obârșia în violență şi dă 
naștere la violență. Iar între ele, nu e decât violență. De aceea noi, 
rOshunii, nu purtăm sigilii pentru protecţie. De fapt, noi întotdeauna 
sperăm ca sigiliile acestea să împiedice violenţa, întrucât știm mai 
bine ca oricine că, în lumea asta, răzbunarea nu servește nicio valoare 
pozitivă. Dar asta e profesia spre care ne-au purtat viețile noastre. 

— Din ce spui, pare că ceea ce faceţi e rău. 

— Noi nu gândim în termeni de bine și rău. Meseria roshunilor e 
neutră din punct de vedere moral, iar acesta e un lucru pe care trebuie 
să-l înţelegi foarte bine, pentru că este miezul crezului nostru. 


Lucrurile stau așa: noi suntem niște pietre pe o pantă, puse în mișcare 
de mișcarea altor pietre. Pur și simplu urmăm cursul natural al 
lucrurilor. 

Apoi a rămas pe gânduri preț de câteva clipe. 

— Dar niciodată nu trebuie să facem din meseria noastră o 
chestiune personală, a continuat el. Altminteri, devenim mai mult 
decât o simplă forță aflată în mișcare. Devenim parte a acestui ciclu. 
Dacă aș fi omorât în timpul unei vendete, mi-ar lua locul un alt 
rOshun, apoi încă unul, și încă unul, până când purtătorul sigiliului ar 
fi răzbunat, iar datoriile noastre, duse la îndeplinire. Și atunci vendeta 
s-ar sfârși. Nu purtăm sigilii și nici nu căutăm răzbunare pentru noi 
înșine. Şi în felul acesta, întrerupem ciclul violenței. 

Bătrânul a încheiat cu o gură zdravănă din ploscă, apoi s-a șters la 
gură și l-a lovit ușor pe Nico: 

— Înţelegi? 

Nico simțea că i se învârte capul. Și nu doar de la băutură. 
Gândurile îi erau confuze. Khosienii înțelegeau vendeta— o aveau în 
sânge și îi știau impulsul la fel de bine precum știe peştele să înoate. 
Legendele lor erau pline de răzbunări și crime sângeroase, iar 
personajele care voiau răzbunare întotdeauna erau eroii poveştilor. 

În cele din urmă, a încuviințat din cap, cu toate că era destul de 
nelămurit. 

— Bine, a conchis Ash. Înseamnă că ai învăţat cea mai prețioasă 
lecţie dintre toate. 

O bucată de jar a sărit din foc, iar trosnetul l-a făcut pe Nico să se 
ridice în capul oaselor. A urmărit jarul strălucind pe iarba de la 
picioarele lui, până s-a transformat în cenușă, apoi a acceptat o nouă 
gură din ploscă. Iluzorie sau nu, căldura pe care o simţea în măruntaie 
era plăcută. Se gândea că deja se cherchelise și a hotărât că, la urma 
urmelor, nu era un lucru chiar atât de rău. Ba chiar era vesel, iar 
greutățile parcă nu-l mai apăsau atât de tare. S-a întins iarăși pe spate, 
să privească cerul nopții. 

Acolo, în munți, stelele erau mai luminoase, iar cele mai 
strălucitoare păreau să pulseze. Mișcând capul de la stânga la dreapta, 
Nico putea urmări pe bolta cerească dâra lăptoasă a Marii Roţi, iar 
dacă îşi cobora privirea în dreapta focului, vedea constelaţiile lui 
preferate ţintuite pe fundalul negru: Stăpâna, care ținea în mână o 
oglindă spartă, și— alături de ea, dar mai sus— Marele Nebun, 
Înțeleptul Lumii, la picioarele căruia stătea mangusta lui credincioasă 
— patru stele mici, dispuse în zigzag —, singurul tovarăș care îi 
rămăsese după ce renunțase la tronul său ceresc, hotărând să străbată 
lumea și să răspândească învăţăturile lui Dao. 

O stea căzătoare a brăzdat cerul, urmată aproape imediat de o alta, 
iar spre est, o cometă își purta coada luminoasă pe firmament. Nico s- 


a lăsat pătruns de priveliște, simțindu-și sufletul cuprins de pace. 

O pace întreruptă din când în când de Ash, care chicotea ca pentru 
sine la lumina focului. 

Dar Nico nu-l lua în seamă, închipuindu-și că era foarte beat. Și 
totuși, bătrânul continua să chicotească. 

— Ce te amuză? l-a întrebat Nico în cele din urmă, simțind că i se 
împleticește limba. 

Ash se legăna în faţă și în spate, încercând să se abțină, dar când a 
văzut expresia de pe chipul lui Nico, a început să râdă și mai tare. A 
întins plosca înspre Nico, a încercat să spună ceva, dar n-a izbutit din 
pricina hohotelor, așa că a trebuit să încerce încă o dată. 

— Suntem pierduţi! a strigat el, imitând vocea tânără a ucenicului 
său. 

Nico s-a încruntat, iar sângele i-a năvălit în obraji. Ultimele lucruri 
pe care voia să și le amintească în clipa aceea erau confruntarea 
aeriană și momentul în care își pierduse cumpătul. Era o rușine pe 
care voia s-o păstreze adânc îngropată. 

A deschis gura, vrând să-l reducă pe bătrân la tăcere cu vorbe 
mușcătoare, dar Ash a făcut un semn cu mâna în direcţia lui, părând 
să-și dea seama ce avea de gând să spună, ceea ce l-a făcut să râdă și 
mai tare. 

Poate din pricina focului din Cheem, sau poate datorită strălucirii 
din ochii lui Ash, în care nu se citea nici răutate, nici dispreţ, Nico s-a 
simțit dintr-odată molipsit de veselia bătrânului, dându-și seama de 
partea amuzantă a întâmplării, fără să-i mai fie rușine. Dintr-odată, a 
izbucnit şi el în râs, legănându-se în față și în spate, la fel ca 
farlanderul, și amândoi au hohotit ca niște smintiți, până le-au dat 
lacrimile. 

— Suntem pierduţi! a strigat Ash încă o dată, și amândoi au râs în 
neştire, ținându-se de burtă, în timp ce flăcările le luminau feţele, iar 
stelele străluceau la o zvârlitură de băț deasupra capetelor lor. 

— Suntem pierduţi! au ţipat amândoi în noapte. 


CAPITOLUL 9 - Pustiul minţii 


— Ce-i acolo? 

— Un tufiş. 

— Văd şi eu asta, dar ce-are aşa deosebit? 

— Adică? 

— Păi, de ce stai locului holbându-te la el? 

Stăteau amândoi acolo uitându-se pur și simplu la un mic tufiș 
verde de lângă un pârâiaș de munte susurând. Era dimineaţă devreme, 
soarele le bătea cu putere în ochi. Nico rămăsese cu o senzație 
puternică de greutate în cap după noaptea trecută. 

— Ai mai văzut vreodată un tufiș ca acesta, Nico? 

— Nu-s prea sigur. 

— Atunci uită-te mai de-aproape. Privește-i fructele. 

Nico a cercetat cu atenție fructele. Erau mici, de un negru 
strălucitor. Erau însemnate cu pete albe stranii, care semănau cu niște 
tigve minuscule. 

— Nu, nu cred. 

— Sigur n-ai mai văzut așa ceva. Sunt doar câteva asemenea tufișuri 
pe toată insula Cheem. Au fost aduse aici din Zanzahar și provin chiar 
de pe Insula Cerului. 

Nico asculta oarecum nerăbdător. Avea o senzaţie de sfârşeală la 
stomac și nu-și dorea decât să se întindă pe jos și să-și petreacă restul 
zilei încolăcit. Dacă așa se simțea focul din Cheem în dimineaţa de 
după, atunci jura să nu mai bea niciodată chestia aia scârboasă. 

— inerea mea de minte, Nico, a spus Ash îngenunchind în fața 
arbustului. A cules două fructe de pe aceeaşi ramură și le-a dat drumul 
în vechea lui cană de cositor. Nico s-a uitat la el, așteptând și altceva. 
Bătrânul a oftat, oprindu-se din ceea ce făcea. 

— Când am venit prima dată în Cheem să fondăm ordinul, a început 
el, am făcut asta pentru că în munții ăștia erau stabilite deja multe 
secte vechi. Ordine religioase în locuri îndepărtate, unde adepţii 
obișnuiesc să se retragă din lumea oamenilor. Puţini oameni trăiesc 
aici. E o pustietate și nu-i prea greu să te pierzi în ea. Dar asta n-a fost 
suficient pentru ca ordinul nostru să rămână ascuns. Ne temeam că, 
dacă s-ar întâmpla vreodată ca un roshun să fie prins, ar putea trăda 
locul în care se află mănăstirea și ne-ar fi pus tuturor viețile în pericol. 
Așa se face că propriile noastre amintiri privind localizarea sa au 
fost... alterate. Adânc îngropate. Profetul din Sato cunoaște tehnica 
prin care poți face asta. 

Ash a început să terciuiască fructele cu o creangă ruptă, încet și cu 
atenţie, concentrându-se asupra a ceea ce făcea. 

— Când o să folosesc zeama acestor fructe, o să-mi dezvăluie 
amintirile care mi-au fost ascunse. O să-mi arate drumul. 


Ash a scuipat ușor în cana de cositor, apoi i-a întins lui Nico să facă 
la fel. Nico s-a încruntat, ulterior s-a aplecat înainte și a scuipat în 
cană. Ash a amestecat și mai bine fructele zdrobite. 

— Dacă n-o prepar corect, a mărturisit el pe un ton vesel, poate fi 
fatală. 

I-a făcut semn lui Nico să îngenuncheze lângă el. Acesta a ezitat 
mai întâi, întrebându-se în ce-l mai băga bătrânul de data asta. A 
îngenuncheat oricum. Capătul crengii se itea din cană, iar Ash a 
înălțat-o înspre fruntea lui Nico, după care a împins-o cu repeziciune 
la loc. 

— Stai liniștit, băiete. 
— De ce trebuie s-o iau eu? 
— Ca tu să nu-ți amintești drumul. 

Ash tamponă fruntea lui Nico cu zeama fructelor, mormăind ceva 
pentru sine. Apoi îşi unse propria piele cu amestecul acela. 

— Și-acum ce urmează? a întrebat Nico în timp ce bătrânul își spăla 
ceaşca. Dâra albastră de pe fruntea lui se uscase deja, bătând în roșu. 
— Stai liniștit. Ia-o încet. O să vezi în curând. 

Așa că Nico s-a liniștit. S-a încovrigat cu genunchii la gură și a 

adormit pe loc. 


Visele au venit asupra lui ca smoala neagră care se prelinge pe 
pământ. L-au învăluit, încet, dar sigur, strecurându-i-se prin porii 
pielii până la cap, astfel încât mintea a ajuns să i se prelingă și ea ca 
smoala. 

În aceste vise părea să fie pe deplin treaz, uneori. Era spre asfinţit, 
maestrul mergea în faţa lui, amândoi călare pe catâri, pe măsură ce 
înaintau cu greu prin păduri cu trunchiuri argintii, unde nici măcar 
adierea vântului nu provoca vreun sunet sau vreo mișcare. Cerul părea 
cenușiu și spălăcit deasupra capetelor lor și mult mai jos decât de 
obicei, aproape prăbuşindu-se peste ei. Norii fugeau încolo și încoace 
pe întinderea lui, colorați în albastru de lunile surori, care se roteau 
pe cer mult mai sus și mai repede decât în mod normal. Nico s-a uitat 
la cer o vreme, cu lunile în spatele norilor, una albă și cealaltă 
albastră, ca și cum un segment de timp pulsa în interiorul lui, infinit și 
nesfârșit şi circular și, înainte de a-şi da seama, norii și lunile 
dispăruseră și era deja ziuă, deşi una subţire ca apa, încă bântuită de 
noapte. Traversau pe catâri o vale cu stânci ascuţite, Ash cânta o 
melodie simplă într-o limbă străină cât de tare îl ţinea gura, ecoul 
acesteia rostogolindu-se pe pantele stâncoase şi întorcându-se la ei, 
dând naștere unei armonii nemaiauzite de el. 

Nico plângea, din motive numai de el știute, în vreme ce stăteau 
chirciți în jurul unui foc de vreascuri într-o peșteră ce mirosea a 
excremente de liliac și alge. Ash plângea și el, suspinând, după familia 


pe care o pierduse cu mulți ani în urmă, soţia lui preaiubită și tânărul 
său fiu; iar la vederea acestora Nico nu s-a mai putut abține, propriile 
suspine preschimbându-se brusc în hohote de râs, iar Ash s-a înfuriat 
pe el, strigând din nou în limba aceea străină, mai mult niște 
mormăituri decât cuvinte— dar asta n-a făcut decât să înrăutățească 
lucrurile cu Nico, care arăta cu degetul spre bătrânul farlander 
copleșit de mânie crescândă și-i striga „Totul e pierdut! Totul e 
pierdut!”, până ce Ash a dat să-l înșface, dar el s-a aplecat înainte și a 
căzut şi s-a rostogolit lângă foc— astfel că flăcările s-au stins— și nu s- 
a mai ridicat. 

Dar nu, lucrurile nu stăteau chiar așa, fiindcă ploua și ei alunecau 
în noroi în timp ce-și îndemnau catârii să urce o pantă împânzită cu 
firicele de apă îngheţată, iar norii erau atât de negri și joşi, încât era 
cu neputinţă de ghicit un anume moment al zilei, iar în fața lor 
bolborosea zgomotos o cascadă uriașă învăluită în negură, iar ei erau 
uzi până la piele de perdeaua de stropi, apropiindu-se tot mai mult de 
căderea aceea de apă pe o potecă înfricoşătoare care se târa pe 
marginea unei prăpăstii înalte de vreo trei sute de metri. Au trecut 
chiar prin cascadă și au intrat într-un tunel de un verde strălucitor și 
straniu din cauza lichenilor care căptuşeau pereţii, bătrânul strigând 
ceva încurajator în mijlocul zgomotului aceluia asurzitor, mult prea 
puternic să înțeleagă ce-a spus, curgerea continuă provocându-i o 
senzație de ameţeală în stomac și una și mai puternică în cap. 

Apoi mai mult ca sigur că a visat, pentru că nu mai era în munții 
Cheem, ci pe o pajiște întinsă care părea fără sfârșit sub soarele care 
strălucea fără putere și palid. O pasăre singuratică dădea ocoluri largi 
pe cer. Mușştele zburau în roiuri prin iarbă, dar nu se zărea nici picior 
de animal, nu se auzea niciun sunet de viață. Noaptea s-a lăsat într-o 
clipită. Lunile surori străluceau deasupra. Se uita în jos la un bărbat 
încolăcit lângă un arbust, învelit în piei de animale, care dormea dus. 
Bărbatul nu era singur. Nişte forme înaintau în tăcere în direcția lui. 
Din câte și-a putut da seama Nico, erau năluciri de coșmar, pentru că 
arătau ca niște insecte, păianjeni sau poate furnici, doar că uriașe. 
Fiecare părea de mărimea unui catâr şi mai degrabă galopa decât 
alerga. 

Era doar un vis, Nico era conștient de asta, doar că total diferit față 
de tot ce visase vreodată. El nu părea să facă parte din vis— mai 
degrabă plana undeva deasupra într-o formă indefinită, asistând la 
coșmarul altcuiva. Și mai era încă o ciudățenie la mijloc, pentru că 
părea să-l cunoască pe bărbatul cu pricina, deși abia reușea să-i 
distingă chipul în întuneric. 

Dintr-odată, Nico a început să strige la străinul ce-i părea familiar 
să se trezească, să-și adune armele și să se apere; fără niciun efect 
însă, pentru că din gâtlej nu-i ieșea niciun sunet. A strigat și mai tare, 


a început chiar să tipe, pe măsură ce umbrele se apropiau de 
mogâldeaţa aceea adormită. Dar n-a declanșat decât o adiere ușoară, 
foşnetul câtorva frunze în copacul sub care dormea. 

O păstaie s-a desprins de pe o creangă altminteri golașă. Poate era 
chiar ultima păstaie din copac. S-a lăsat dusă de vânt și s-a rotit încet 
spre pământ, asta înainte să se oprească chiar pe obrazul bărbatului 
adormit. 

Într-o clipită, acesta era în picioare și lupta să-şi apere pielea. 


— Băiete! 

Nico s-a trezit brusc, răsuflând zgomotos. 

Ash îl scutura ușor, ținând în mână o cană de chee aburind. Nico s-a 
uitat spre el clipind buimac. Timp de câteva secunde n-a fost în stare 
să se miște; apoi, cu oarece efort, s-a ridicat. 

Şi-a întors capul să vadă unde se aflau. O altă vale înaltă, după câte 
se părea. 

— Uşor, băiete, a spus bătrânul farlander, potrivind mâna lui Nico 
în jurul cănii. Privirea lui avea o lucire sălbatică în dimineața aceea. 

— Am ajuns? a întrebat Nico. 

— Aproape. Cum te simţi? 

Nico a gemut în semn de răspuns. Se simțea mai slăbit ca niciodată 
şi o durere enervantă îi zvâcnea undeva în spatele ochilor. Hainele îi 
erau și ele vraişte, rupte și pătate de mizerie și frunze. Nici Ash nu 
arăta mai bine, cu mantia flenduri, cu fața soioasă și cu o barbă 
cenușie care începea să-i mijească. 

— Cât timp...? a început Nico, neștiind cum să continue întrebarea. 

— Cinci zile, cred— poate mai mult. Te-ai descurcat bine. Ai făcut 
față. 

Nico a sorbit din cheeul fierbinte, deși abia îi putea percepe gustul. 
Simţea nevoia urgentă de a-și curăța dinţii. A studiat mai cu atenție 
împrejurimile, acum că-şi scuturase somnul de pe ochi. O vale înaltă 
era împărțită în două de un râu lat care curgea liniștit pe lângă 
bivuacul lor și la oarecare distanță de doi catâri care pășteau câțiva 
metri mai încolo. 

A privit în susul râului, pe lângă vâltorile care se înghesuiau de-a 
lungul malurilor ondulate, înspre pășunea îngălbenită care se întindea 
în faţa lor pe tot cuprinsul văii, fremătând în adierea dimineţii care 
purta mirosuri de keesh fierbinte și de usturoi prăjit și uneori câte o 
părere de hohot de râs îndepărtat. Chiar pe malul înalt al văii era o 
construcție mare din cărămizi roșii, cu un turn înălțându-se într-unul 
din colţuri. În jurul ei se îngrămădea o pădure mică de copaci pitici 
colorați în galben. 

În dimineaţa aceea au strâns tabăra pe îndelete. Nico stătea tăcut și 
aştepta ca cheeul să-i liniștească burta goală, cercetând alene 


împrejurimile în timp ce plăpândul lor foc de tabără ţinea muștele la 
distanță. Ash s-a bărbierit și s-a spălat în râu, stând în apă până la 
mijloc, în pielea goală, tușind când și când din cauza șocului produs 
de apa rece. Nico încerca să așeze cap la cap puţinele lucruri pe care și 
le amintea despre cele cinci zile dinainte... mai curând fragmente de 
amintiri, scene clare complet scoase din cadru și, încă și mai 
neobișnuit, visul straniu despre un bărbat care-i părea cumva 
cunoscut... Nimic din toate astea nu părea să aibă sens. 

S-a hotărât în cele din urmă că are mare nevoie să se spele și să-și 
curețe dinţii. A înlăturat, odată cu hainele, și aceste câteva amintiri 
nesemnificative, a scos din boccea o bucată de săpun și un beţișor cu 
rizuri şi s-a dus să i se alăture lui Ash în apa de munte lentă și rece ca 
gheața. Pe alocuri era destul de adâncă pentru a înota și și-a petrecut 
astfel cea mai mare parte a dimineţii înotând sau plutind pe spate, 
razele soarelui revărsându-se deasupra lui din înalt, ocazionalii și 
timizii păstrăvi curcubeu lăsând dâre în jurul degetelor sale. Mușchii 
încordați și tensionați i s-au relaxat treptat. Nenumăratele sale tăieturi 
şi julituri au început să-l usture în atingere cu răcoarea bine-venită a 
apei. 

În timp ce Nico se usca folosindu-și tunica, tremurând din toate 
încheieturile în aerul rece, s-a pomenit uitându-se lung la un tufiș mic 
care creştea pe malul râului. Era din aceeași specie cu cel care i-a 
trimis pe ei în ciudata lor călătorie în munți în urmă cu patru sau cinci 
zile, cu fructele sale de un negru strălucitor și cu însemne albe. Nico l- 
a făcut atent la ele pe Ash. 

— Da, o să ne folosim din nou de fructele lui când o să plecăm, i-a 
explicat bătrânul. Nu te neliniști, a spus el, observând îngrijorarea 
fățișă a lui Nico, o să mai stăm pe aici destule nopți. 


Erau urmăriți, şi-a dat seama Nico, în timp ce urcau din fundul văii 
pe spinarea catârilor. Ash i-a observat privirea scrutătoare în timp ce 
el cerceta stâncile care se înălțau în apropiere. 

— Îţi pierzi vremea, a fost tot ce-a avut de zis Ash înainte de a-și 
îmboldi catârul înainte. 

Le-a luat mai mult decât credea Nico să-și croiască drum în sus, 
înspre mănăstire. Fumul se înălța leneș din multele hornuri ale clădirii 
şi obloanele ferestrelor fără geamuri erau deschise ca să pătrundă 
lumina zilei. Pe măsură ce se apropiau de păduricea dimprejur, au 
început să treacă pe lângă grădini înconjurate de ziduri păzite de 
oameni cu mantii negre; bărbați aparținând unor rase diferite, 
nădușind în soarele fierbinte de munte, unii râzând sau sporovăind în 
timp ce lucrau, alții singuratici și preocupaţi doar de munca lor. 

Mulţi l-au salutat pe Ash când a trecut pe lângă ei, ridicându-și 
pumnii în semn de bun-venit. Alţii s-au înclinat cu palmele 


împreunate pentru a-i da salutul tradițional al Căii, sami, buzele lor 
schiţând un zâmbet ușor. 

— Ash, a strigat un farlander bătrân, cu o străfulgerare de zâmbet 
ce-a lăsat la vedere dinții cu strungăreaţă în vreme ce se unduia în 
fața lor în picioarele goale, înhățându-și cu mâinile tivul mantiei. Cam 
de aceeași vârstă cu Ash, dezvăluia aceleași trăsături neobișnuite, deși 
era mai îndesat de statură și-și etala un smoc de păr negru înspicat cu 
argintiu în vârful capului. Pe Dao, credeam că ești mort și îngropat în 
gheață de-acum, gâfâi roshunul. 

— Ce mai faci, bătrâne prieten? îl întrebă Ash. 

— Mai bine, acum că te-ai întors la noi în siguranţă. Și deloc singur, 
din câte văd. 

— Ăsta-i ucenicul meu, a arătat Ash cu degetul peste umăr înspre 
Nico. Nico, salută-l pe bătrânul ăsta nebun, căruia i se spune Kosh. 

Ochii bărbatului s-au făcut şi mai mari când Nico a schiţat spre el 
un zâmbet palid. 

— Unul tăcut, a remarcat Kosh bine dispus. 

— Foarte. Vorbeşte doar când nu trebuie. 

— Ei bine, a spus Kosh, o să vă las să vă instalați. Dar trebuie să 
facem o băută diseară și să auzim istorisiri din călătoria voastră. 
Bărbatul a plesnit uşor spatele catârului lui Ash pentru a-i da direcţie. 
Nico l-a urmat, întorcându-se în șa cât să-l vadă pe rōshun cum se 
îndreaptă de mijloc şi se înclină respectuos în direcția lui Ash, aflat 
deja cu spatele în timp ce se îndepărtau. 

— Copacii ăștia..., a început Nico, în timp ce catârii tropăiau pe o 
potecă de pietriș care înainta în pădure. Copaci mici, acoperiți cu 
scoarță maro-aurie, cu cununi de frunze arămii și cu flori roşiatice în 
formă de stele. Nu mai văzuse așa ceva până atunci. 

— Copaci din Mali. Provin tot din Insule. De la ei luăm sigiliile. 

— Din seminţele lor? 

— Da. 

— Semințele se transformă în sigilii? 

Ash a slobozit un oftat. 

— Semințele sunt sigilii, Nico. Deşi toți copacii ăştia speciali pe 
care-i vezi în jur... sunt cu toții goi și n-o să dea fructe. Bătrânul a 
smucit sigiliul mort care încă-i atârna la gât. O să caut un loc potrivit 
la marginea pădurii şi-o să-l îngrop pe ăsta. În scurt timp, mai scurt 
decât îţi închipui tu, o să se transforme într-un copac ca ăștia, dar, 
asemenea celorlalți, n-o să aibă rod în el, pentru c-a apărut dintr-un 
sigiliu care nu mai respira. 

— Aşadar, pădurea asta... toți copacii din jur... Nico a rămas 
uitându-se cu gura căscată la pădurea dimprejur, care fusese redusă la 
tăcere de liniștirea momentană a vântului. Cu toţii au crescut din 
sigilii ale celor morți? 


— Da— absolut toți. 


Bărbaţii trăgeau cu arcul pe câmpul deschis din fața mănăstirii, pe o 
fâșie largă de iarbă în permanență tunsă de câteva capre răzlețe care 
nu păreau deloc deranjate de săgețile care le zburau prin aer chiar 
deasupra capetelor. 

Nico a privit cum cel mai bătrân dintre arcași, singurul farlander 
dintre ei, a făcut un pas înainte când i-a venit rândul. Poate că 
zâmbea, deși era greu de spus cu certitudine— pentru că pielea îi era 
atât de tăbăcită, iar spatele așa de încovoiat, încât chipul îi atârna 
deasupra de parcă era gata-gata să cadă. Ceilalți bărbați au tăcut când 
farlanderul și-a luat arcul. Fără să-și ridica privirea, a tras adânc aer în 
piept, apoi şi-a ţinut respiraţia. Când a dat drumul aerului și-a 
îndreptat spatele, înainte de a întinde coarda și de a elibera săgeata 
dintr-o singură mișcare fluidă, rămânând în poziţia asta până ce 
săgeata, străbătând aerul, s-a înfipt chiar în centrul țintei fixate la 
distanță. 

— Ha, a exclamat Ash aprobator, în timp ce-și continuau drumul pe 
catâri. 

Au tropăit printr-o intrare îngustă aflată pe una dintre laturi și au 
pătruns într-un perimetru de pământ prăfos, mărginit în toate cele 
patru părți de clădirea mănăstirii. În mijlocul curții era un alt pâlc de 
copaci mali, șapte la număr cu toţii, înconjurați de un gard din țăruși 
vopsit cu alb. O tăcere stranie se înstăpânise în acest loc îngrădit. 
Iradia din mijlocul unui grup de câteva siluete cu mantii, aşezate pe 
pământ cu picioarele încrucișate, fiecare cu spatele rezemat de câte un 
copac. Oamenii erau adânciţi profund în meditaţie și nu le-au acordat 
nicio atenție nou-veniţilor, cu excepția unuia, un alhaziiu bărbos 
îmbrăcat cu un cazoc fără mâneci. A slobozit un căscat la vederea lor, 
s-a ridicat și s-a îndreptat spre ei cu pași mari, în lumina dimineții. 

— V-aţi întors, a spus bărbatul de statură masivă când ei au coborât 
de pe catâri. 

— Baracha, l-a prezentat Ash, în semn de salut, iar alhaziiul a 
înclinat ușor din cap. 

— Arăţi bine pentru unul despre care se crede că-i mort. 

Catârul a smuls frâiele din mâna lui Ash, nerăbdător. 

— Era cât pe ce, a mărturisit el, liniștind animalul agitat. Ce s-a mai 
întâmplat pe-aici cât am fost plecat? 

— Nimic interesant. Baracha a ridicat din umerii săi masivi. Ne-am 
rugat cu toții să te întorci teafăr, desigur. 

A pus mâna pe nasul catârului lui Ash, în timp ce vorbea, și s-a 
uitat drept în ochii animalului până ce acesta a stat locului și s-a 
liniștit. 

— Cine-i ăsta? a întrebat el, abătând atenţia lui Nico de la râshunul 


care medita în mijlocul curții. De la distanța aceea vedea limpede 
nenumăratele tatuaje care brăzdau pielea neagră a bărbatului, rânduri 
curgătoare cu caractere alhaziene mărunte, acoperindu-l în întregime, 
chiar și pe chipul său bărbos. Versete sfinte, fără îndoială, fiindcă așa 
auzise el că se practică în rândul acestor oameni ai deșertului. Ochii 
negri au alunecat cu grijă peste Nico înainte de a reveni la Ash. 

— Ucenicul meu, exclamă Ash, iar Nico a observat schimbarea 
subtilă de expresie de pe chipul lui Baracha, mușchii feței încordându- 
se a surpriză preț de o clipă. 

Baracha a zâmbit și şi-a pironit privirea asupra lui Nico. 

— Atunci are multe de învăţat. 

Zâmbește fals, s-a gândit Nico și a ajuns la concluzia că omul ăsta 
își bate joc de el. S-a simţit îmboldit de o rafală de furie. Asta l-a făcut 
să vrea să-i demonstreze de ce-i în stare. 

Nico a arătat cu degetul către pâlcul de copaci mali din mijloc. 

— De ce stau așa, singuri? 

— Singuri? a răspuns Baracha, întorcându-se și el să se uite. 

— Maestrul Ash mi-a povestit adineauri cum vă plantați sigiliile 
lipsite de viață în pădure. Mă întrebam cum au crescut atunci ăștia 
șapte copaci aici. 

— Nu-ţi dai seama? l-a pus la încercare alhaziiul. 

Doar că Nico înțelesese deja, ăsta fiind și motivul pentru care 
întrebase. 

— Bănuiesc, atunci, că aceşti copaci au crescut din sigilii care 
încă... respiră. Asta înseamnă că sunt purtători de seminţe ei înșiși. 

Baracha și-a plecat capul într-o parte. 

— Nu-ţi dibuiesc accentul, băiete, de unde ești? 

— Bar-Khos, l-a lămurit Nico, mirat el însuși de mândria pe care și-a 
depistat-o în voce. 

— Un mercien? Trebuia să-mi dau seama, la cât ești de mic și 
nemâncat. Și alhaziiul a zâmbit din nou, ca și cum și-ar fi bătut joc de 
el. 

— Noi, mercienii, ne-am descurcat destul de bine în a-i ține pe 
mannieni în chingi în ultimii zece ani, a ripostat Nico. 

— T-adevărat, a recunoscut Baracha, punând o mână pe gâtul 
catârului. Animalul a tresărit. Dar ar trebui să te înfrânezi de la 
asemenea vorbe cât stai pe-aici. Poate că maestrul tău a uitat să-ți 
explice lucrurile astea. Avem aici oameni din toate colțurile 
Miderăsului. Nu facem politică. 

— Atunci îți sugerez să nu provoci asemenea discuţii, a spus Ash cu 
blândeţe. 

Alhaziiul s-a uitat lung la bătrânul farlander. Care i-a susținut 
privirea. 

Baracha a pufnit, apoi s-a întors şi a luat-o la picior fără niciun 


cuvânt. 

— Un om dur, a murmurat Nico, uitându-se după Baracha cum se 
îndepărta. 

— Adâncul pustiului naște oameni duri, a replicat Ash. Iar marea lui 
pustietate îi înzestrează cu multă imaginaţie. Te previn să nu provoci 
pe nimeni, Nico, cât ești pe aici, în special pe ăsta. Hai acum. Avem 
multe de făcut înainte de a mânca. 


Au mâncat keesh și tocană rămase de la prânz, dat fiind că 
pierduseră masa de amiază cât timp și-au ţesălat catârii și și-au luat în 
primire schimburile primenite. După ce au terminat de mâncat, Ash i- 
a arătat lui Nico ușa de la camera de pază unde avea să stea alături de 
ceilalți ucenici și l-a lăsat acolo să se acomodeze. 

Nico s-a simţit brusc părăsit, stând singur pe coridorul exterior, 
după ce bătrânul s-a îndepărtat pe nesimţite. Noua lui mantie neagră 
îi atârna ţeapănă și grea de pe umeri, mirosind vag a muguri de brad. 
S-a adunat în sine câteva clipe, așa cum îl învățase bătrânul s-o facă, 
apoi a deschis ușa. 

Era o cameră mare cu dușumele de lemn și cu grinzi de lemn 
lăcuite. Un șir de ferestre dădea afară în curte, cu priciurile aranjate 
pe latura opusă. Camera era goală, cu excepţia a doi ucenici care 
stăteau pe paturi. Unul dintre ei era preocupat să-și coase o ruptură în 
mantie, cu faţa încrețită de concentrare. Nu părea să aibă mai mult de 
cincisprezece ani, lenjeria albă atârnându-i de pe trupul slăbuţ. 
Celălalt ucenic, cam de aceeași vârstă cu Nico, stătea pe spate cu o 
carte în mână, părul lung strălucindu-i ca grâul în lumina care 
pătrundea prin ferestre. Amândoi și-au ridicat privirea când Nico a 
intrat tăcut în cameră. 

Nico i-a salutat încet, apoi a căutat cu privirea un prici liber. S-a 
oprit lângă unul cu un cufăr gol la picioare. 

— Salut, a răspuns tânărul cu părul ca grâul, punând cartea jos, 
apoi s-a ridicat în picioare şi a străbătut camera. Când a întins mâna, 
Nico s-a uitat lung la ea câteva clipe, apoi i-a luat-o și a strâns-o. 

— Trebuie să fii ucenicul maestrului Ash, a spus tânărul vorbind 
tărăgănat, apoi a observat expresia de uimire de pe faţa lui Nico. 
Zvonurile circulă rapid pe aici. Sosirea voastră a fost subiectul de 
discuţie al ordinului în timpul mesei. 

— Am înţeles, a zis Nico. 

— Eu sunt Al6as, iar acela-i Flores. Nu-i prost-crescut. Doar că n-are 
limbă. 

Băiatul numit Florés și-a deschis larg gura, ca să se vadă că-i goală. 
Nico a zâmbit stânjenit și a privit în lături, cumva cam prea repede. 

— Nico, s-a prezentat amândurora, în timp ce-și rânduia în cufăr 
cele câteva bunuri personale. 


— Ştim, a spus Alas. Am fost avertizat de maestrul meu să stau 
departe de tine. 

— Maestrul tău? Nico şi-a ridicat privirea. 

— Da, Baracha. Am înţeles că v-aţi întâlnit deja. 

— Se pare că maestrul tău îi judecă pripit pe ceilalți. 

— Bănuiește c-o să ne certăm, dat fiind că tu ești mercien, iar eu 
imperial, a spus Al6as, studiindu-l cu niște ochi indolenţi, inteligenţi. 
În timp ce Nico se străduia să-i întoarcă privirea sigură pe sine, s-a 
pomenit gândind: „Un imperial? Atunci mă aflu față-n față cu 
dușmanul. Ciudat că nu pare așa de înspăimântător.” 

— Deci, a spus celălalt, cum ţi se pare? 

— Poftim? 

— Să stai aici sporovăind cu un mannian împuţit? 

Nico a cântărit întrebarea. 

— E în regulă, a răspuns în cele din urmă. Deși, momentan, sunt 
oarecum mahmur, deci mi-e greu să discern o adevărată neplăcere. 

Zâmbetul lui Al&as părea sincer. 

— Atunci îmi pare bine să te cunosc, a încheiat el. 


CAPITOLUL 10 - Un abandon 


Nico încerca să-și găsească locul în noua conjunctură, dar nu era 
așa uşor. 

La mănăstire mai erau încă nouă ucenici, bărbaţi cu toții. Nu 
însemna că femeilor le era interzisă intrarea în ordin— pur și simplu 
nu erau niciodată recrutate și nici nu se cereau a fi. 

Deloc surprinzător, toți acești tineri se exprimau în răspândita 
limbă comercială, vorbirea fiindu-le împănată cu cuvinte și expresii 
din mai vechile— și uneori încă nativele— limbi din locul de baștină. 
Nico era încântat că primul lucru pe care l-a învăţat la mănăstire au 
fost niște înjurături pe care nu le mai auzise niciodată. 

În fiecare dimineaţă tinerii se trezeau înainte de a se lumina de 
ziuă și se spălau în baia comună, alături de ceilalți roshuni tăcuţi din 
ordin. Apoi luau loc în sala de mese scăldată în lumina lumânărilor, 
fără ca soarele să fi răsărit încă deasupra munților din est, și mâncau 
un mic dejun simplu din terci de ovăz și fructe uscate, însoțit de apă 
sau chee, la alegere. Ucenicii trebuiau să se asigure că s-au îndestulat 
suficient, pentru că următoarea și singura masă a zilei pentru ei avea 
să fie cina. De multe ori se culcau flămânzi, hrana fiind insuficientă să 
le satisfacă nevoile. Se părea că roshunii urmăreau să încurajeze furtul 
de alimente. Cu siguranță nu condamnau o asemenea activitate, ci 
doar îl admonestau pe ucenicul care fusese suficient de neîndemânatic 
cât să se lase prins asupra faptului. 

Imediat după masă urma lecţia care fusese programată prima 
pentru dimineața respectivă, chipurile tinerilor strălucind în lumina 
timpurie a zorilor. Pentru Nico, restul zilei era format dintr-un talmeş- 
balmeș confuz de instrucțiuni repede date uitării și de lecţii cu greu 
înţelese în privința scopului la care i-ar fi folosit. 

Masa de seară, când sosea în cele din urmă, constituia o ușurare de 
neimaginat. Stătea și mânca într-o stare de epuizare indiferentă, 
gândindu-se doar la priciul lui. 

Ucenicii proveneau din toate colțurile Imperiului, dar se manifesta 
o surprinzătoare lipsă de tensiune în ceea ce privește diferențele 
culturale dintre ei. Cu toate acestea, Nico era pregătit pentru ce putea 
fi mai rău, nefiind prea sociabil încă de mic. În copilărie frecventase 
școala locală și cunoștea părerea colegilor cu privire la firea lui 
solitară și la limba ascuţită pe care o vădea atunci când era provocat. 

Dar nu și aici, se părea. Cei câțiva de la care s-ar fi așteptat să se ia 
de el— Sanse cel uriaș care avea de partea lui forța, Arados cel mic și 
fioros care simțea cea mai mare nevoie de a le dovedi câte ceva 
celorlalți— se ţineau deoparte, dintr-un motiv sau altul. La început, 
Nico a pus-o pe seama stricteții disciplinei din mănăstire. După o 
săptămână și-a dat seama că era vorba de mai mult de-atât. A înțeles 


că erau cumva fascinați de Ash și că, din această pricină, o parte din 
acel respect se revărsa şi asupra lui Nico, în calitatea lui de cel dintâi 
ucenic pe care și-l luase Ash vreodată. 

Acele prime săptămâni de antrenament aveau să fie cele mai 
dificile. Cumva, nimbul care părea să-l înconjoare pe Ash, și într-o 
anumită măsură și pe Nico, a început să lucreze împotriva lui. Nico se 
simțea de parcă ar fi avut de confirmat o anumită reputaţie, pe care 
nu făcuse nimic s-o obțină— dacă n-ar fi fost decât supoziţia celorlalți 
ucenici că trebuie să fie ceva extraordinar în legătură cu el, dacă 
fusese prima alegere a lui Ash. Totuși, el nu se simțea deloc special. 
Habar n-avea de ce-l alesese Ash, deși bănuia că asta nu prea avea de- 
a face cu înzestrările lui. 

Nico le-ar fi dezvăluit adevărul gol-goluţ, dar ori de câte ori încerca 
s-o facă, resimțea o anumită rezistență interioară care-l oprea. A 
început să se bucure de mica lui glorie personală. Ceilalţi îl tratau cu 
un respect oarecum neobișnuit pentru el, care hoinărise pe străzile din 
Bar-Kosh, iar înainte de asta împărțise cocioaba cu șirul considerabil 
de iubiți indiferenți ai mamei. Și-a dat seama că se ținea mai drept ca 
niciodată în prezența celorlalți. Acum le susținea privirea fără să se 
mai uite imediat în lături. 

Și astfel, în acele prime zile, s-a străduit din greu să facă o impresie 
bună, însă strădania lui n-a făcut decât să-i saboteze și mai mult 
acţiunea. 

S-a dovedit neîndemânatic în timpul lecţiilor de cali— stilul de 
luptă cu sabia practicat de rōshuni şi menit să se dovedească util în 
confruntarea cu mai mulți adversari în sensul avansării în 
permanență, niciodată al retragerii. Avea să-și dea sufletul alergând, 
vomitând pur și simplu din cauza ostenelii; și-a rupt două degete în 
lupta corp la corp și-a plâns de la șocul provocat de simpla lor vedere 
atârnându-i din încheieturi; s-a pierdut cu firea din cauza frustrării 
provocate de oni-oni, un test al reflexelor care-i punea pe participanți 
să încerce să se pălmuiască ori de câte ori bătea un gong. A căzut 
chiar în timp ce călărea un zel, și nu o dată sau de două ori— și puțin 
a lipsit să-și rupă gâtul în cursul acțiunii. 

În orice caz, Nico s-a făcut remarcat în alte acțiuni, atât cât să-și 
păstreze intactă reputaţia în ochii celorlalți. S-a repezit și a sărit și s-a 
cățărat cu naturaleţe în timpul orelor de acrobație; s-a descurcat foarte 
bine mai ales la jocurile de rol, care presupuneau folosirea 
subterfugiilor şi a deghizărilor; a deprins repede regulile unei spargeri, 
cu alte cuvinte ale intrării frauduloase; a rămas nedescoperit ore 
întregi în timpul testelor de camuflare și tăinuire; a excelat la trasul cu 
arcul, dovedindu-se a fi deosebit de priceput, având atât un ochi 
înnăscut pentru asta, cât şi multă experienţă la împușcat păsări pentru 
mama lui când era acasă. Și, mai presus de toate, a excelat în ali, 


reprezentând artele combinate ale evaziunii— cunoscută și ca a da bir 
cu fugiții— pentru care Nico s-a descoperit a fi nemaipomenit de 
talentat. 

În alte împrejurări, Nico s-ar fi aşteptat să sufere de dor de casă, 
tânjind după străzile familiare din Bar-Kosh sau chiar după căsuţa 
mamei. Însă pentru un rōshun în formare ca el erau, pur și simplu, 
prea multe de învăţat și de făcut pentru ca în mintea lui să mai fie loc 
pentru asemenea gânduri perturbatoare. Doar noaptea un sentiment 
puternic de izolare punea stăpânire pe sinele lui, dar nici atunci 
pentru multă vreme, fiindcă era atât de ostenit, că adormea în câteva 
minute. 

În tot acest timp s-a întâlnit de prea puţine ori cu Ash. S-ar fi părut 
că bătrânul nu se implica în instruirea ucenicilor. Nici măcar 
propriului ucenic nu-i dădea sfaturi, intenționând probabil în schimb 
să-l antreneze pe Nico doar pe câmpul de luptă, unde se spune că se 
termină învăţarea și începe cunoașterea. 

În mare, bătrânul farlander își petrecea timpul de unul singur, 
rareori căutând să-și întâlnească tânărul protejat. Se părea că s-a 
descotorosit de Nico cu prima ocazie care i s-a ivit. 

Nico era uimit de acest aparent abandon mai mult decât ar fi 
recunoscut-o vreodată. 

— Ascuţiţi-vă cuţitele! 


Holt a strigat din răsputeri deasupra capetelor celor zece ucenici 
adunaţi în curte într-o zi însorită, dar vârtoasă. Îndată, aceştia și-au 
plecat capetele concentrându-se asupra sarcinii. 

Nico n-a schițat nicio mișcare, nu azi. În schimb, s-a uitat să vadă 
ce fac ceilalți. Stătea mai ales cu ochii pe Aléas, în privința căruia 
observase deja că încercase să stabilească cum stau lucrurile de la bun 
început. După o vreme, apucând un cuţit de practică din lemn într-o 
mână și un cuțit pentru cioplit din oțel în cealaltă, a început să 
cioplească un vârf nou pentru bucata de lemn rămasă tocită de la 
ultima ei întrebuințare. Guppy, așa îi ziceau acestui gen de cuţit de 
practică, poate și pentru că avea chiar formă de pește. Armei îi lipsea 
un capăt și era făcută dintr-o bucată de viță-de-vie de iarnă, o specie 
rară de lemn de esenţă tare care se găsește în mod normal pe cele mai 
abrupte stânci aflate în bătaia vântului și care, nu se știe din ce 
motive, înfloreşte doar în miezul iernii. 

Brusc, Ash și-a făcut apariția lângă Nico, strângând în mână o 
ploscă din piele plină cu chee. Tras la față, bătrânul stătea și se uita la 
el cum lucrează, aruncând o privire crucișă către vântul puternic care 
făcea ca mantia să-i fluture în jurul gleznelor. 

Era în ziua scenariilor, a situaţiilor imitative care ar fi trebuit să 
reproducă, într-o anumită măsură, posibilele împrejurări de pe câmpul 


de luptă. Prezenţa maeștrilor era obligatorie în cadrul acestor reuniuni 
care aveau loc o dată la două săptămâni, așa că azi erau neobișnuit de 
încordați și serioşi. 

Nico nu mai vorbise cu Ash de șase zile. Bătrânul ajunsese să fie ca 
o fantomă pentru el, Nico zărindu-l doar când trecea prin dreptul 
ferestrelor sau în somn. Chiar și ceilalți tineri au început să remarce 
această lipsă de atenţie față de ucenicul său. Vorbeau în șoaptă despre 
asta, fascinaţi de un astfel de comportament venind din partea celui 
mai faimos roshun al ordinului, și îi aruncau lui Nico priviri stranii ori 
de câte ori se întâmpla să treacă pe lângă ei. 

— Grăbiţi-vă, n-avem toată săptămâna numai pentru asta! Holt 
stătea cu privirea pironită asupra lor, ţinându-și bărbia ridicată. 

Nico a încercat vârful lamei de lemn și a găsit că-i suficient de 
ascuţită ca să taie pe cineva. Și-a supt degetul în timp ce aștepta și nu 
s-a uitat deloc la Ash. 

Holt a trecut printre ei, verificându-le lamele și adunând cuţitele de 
oțel pe măsură ce înainta. 

— Fiți atenți, tineri cavaleri, a spus blondul Pathian. Scenariul de 
azi va fi să ne jucăm de-a șoarecele și pisica. Da, Pantush, știu cât de 
mult îți place asta. Alegeţi-vă cu toţii un partener ca să putem începe. 

Un partener? Nico a căzut pe gânduri și a aruncat o privire 
deznădăjduită în jur în vreme ce toți ceilalți tineri se grupau repede în 
perechi cu prietenii lor. În câteva minute, se stabiliseră deja perechile 
de ambele părți. În fața lui Nico, la câţiva metri prin praful stârnit de 
ceilalți, Aléas stătea de unul singur, prea priceput pentru ca vreunul 
dintre ei să și-l dorească drept opozant tocmai în ziua aceea. 

Lui Nico i-a sărit inima din piept când tânărul i-a aruncat un 
zâmbet sfidător. În spatele lui Aléas, Baracha se uita la Ash cu o 
căutătură întrebătoare. 

— Pisică, șoarece, aripa de vest, primul etaj... spunea Holt, punând 
mâna pe capul unui băiat, apoi pe al celuilalt. Pisică, șoarece, aripa de 
vest, primul etaj... 

A ajuns lângă Nico și Al6as și a zâmbit. Zâmbeau cu toții, cu 
excepția celor doi aflați față în față. 

— Pisică, a spus el accentuând intenționat cuvântul și atingând cu 
palma capul lui Nico. Șoarece, și a arătat spre Aléas. 

Celor doi maeștri le-a dat următoarea indicație: 

— Aripa de vest, mansarda. Dar aveţi grijă să nu distrugeți ceva pe- 
acolo, domnilor. 

Apoi a bătut din palme și a luat-o înainte, strigând încă o dată: 

— Aveţi timp până la prima bătaie de clopot. Unul trebuie să se 
ascundă, celălalt trebuie să-l găsească. Primul care-l rănește pe celălalt 
câștigă. Dacă rămâneți ascunși până la bătaia clopotului câștigați, de 
asemenea. Cam asta-i tot. Şoarecii pot s-o ia din loc! 


Alas pornise deja, îndreptându-se grăbit către ușa care dădea în 
aripa de vest. Alerga ca un atlet pe pistă, absolut sigur pe forțele sale 
fizice. 

Primul care varsă sânge, s-a gândit Nico în sinea lui, cu mâna deja 
încleştată pe pumnalul de lemn. Gura i se uscase de mult. Cât de 
adâncă putea fi rana pe care o face chestia asta? Cât de rău aveai voie 
să-l rănești pe celălalt? Le cam stă-n fire roshunilor ăstora să nu-ți 
spună prea multe, ca să te lase apoi să-ți spargi capul de unul singur. 

Baracha rămăsese undeva în spate, cu braţele încrucișate, cu 
dispreţ în privire, sigur de o victorie ușoară. 

— Mai bine ar fi fost băiatul tău șoarecele, nu? Am auzit că se 
pricepe să se-ascundă. 

Ash și-a luat o poziție ţeapănă, de parcă ar fi fost prea sătul de 
viață ca să-și mai țină limba în frâu. 

— Poate că, dacă tu însuţi ai fi fost ceva mai priceput în a te 
ascunde, am fi fost amândoi scutiți de multe necazuri cu ani în urmă. 

Dinspre rōshunii aflaţi suficient de aproape să-l poată auzi a venit 
ceva ca o huiduială. Baracha și-a dres glasul și a lovit pământul cu 
piciorul. 

Pentru Nico a fost oarecum dureros să vadă cum bătrânul îi ia 
partea. Dar știa, de asemenea, că la mijloc e ceva mai mult de-atât. 
Era vorba de mai vechea rivalitate dintre cei doi— sau, cel puţin, de 
sentimentul rivalității care părea să vină dinspre Baracha. 

O respirație ușoară lângă ureche, mai curând ca o adiere blândă. 

— Să ştii că Aléas nu se va ascunde ca un șoarece. Se va poziționa 
pentru atac, așa cum o face mai degrabă prădătorul. Să fii atent, 
băiete! 

— Pisicile pot să plece! a venit ordinul. 

Ucenicii care rămăseseră pe loc s-au îndreptat în fugă spre intrările 
în clădirea mănăstirii. Nico a ezitat, apoi a întâlnit în sfârșit privirea 
bătrânului farlander. Ceea ce-a văzut l-a făcut să închidă ochii. 

„Crede că o să pierd!” 

Cu o slabă încuviințare a capului, bătrânul i-a făcut semn lui Nico 
să plece. 

Băiatul s-a îndreptat spre ușa îndepărtată care dădea în aripa de 
nord. Era brusc concentrat asupra sarcinii de îndeplinit, simţea nevoia 
imperioasă de a le dovedi tuturor că se înșală. 


Cel puţin era bine că nu mai stătea în bătaia vântului. 

Mănăstirea era chiar mai tăcută decât de obicei, ocupanţii săi 
eliberând cea mai mare parte a încăperilor pentru după-amiaza aceea 
consacrată scenariilor. Aripa de vest adăpostea biblioteca și spațiile de 
studiu, dar și holul impresionant folosit pentru meditaţia în spațiu 
închis. Spațiile acestea erau luminate din belșug de ferestre largi și 


miroseau a lemn lăcuit și a praf aşezat în timp. 

O rafală din exterior când Baracha, apoi Ash au intrat pe hol, 
plosca cu chee fiind încă în mâna farlanderului. Ambii purtau 
banderole albe și trebuiau să-i urmeze de la distanță doar ca 
supraveghetori, deoarece nu aveau voie să dea niciun fel de 
instrucțiuni în cursul confruntării care urma. Scopul era ca tinerii să 
învețe făcând, pentru a le alimenta astfel încrederea în propriile 
instincte. 

Mansarda, cum spusese Holt, aşa că Nico s-a îndreptat spre casa 
scărilor, apoi a urcat până la primul etaj. Un rōshun tânăr a trecut în 
fugă pe lângă el. Se purta de parcă Nico nici n-ar fi fost acolo. 

Scările din lemn care dădeau în mansardă se aflau la capătul 
îndepărtat al unui coridor străjuit de uşile dormitoarelor individuale. 
Fereastra de la capătul opus dădea înspre valea stâncoasă și înspre un 
povârniș de stânci întunecoase din spate. O masă de nori scămoși și 
zdrențuiți se mișca în derivă deasupra unui vârf îndepărtat. Nico a stat 
locului să cerceteze trapa deschisă din vârful scărilor. Era întuneric 
acolo sus. Poate ar trebui să caute mai întâi o lanternă? 

Nu, s-a gândit, era o prostie, n-ar face decât să se transforme într-o 
pradă ușoară. 

Ash și Baracha așteptau undeva în spate, în capătul opus al 
coridorului lung. L-au privit cum își scoate sandalele, punându-le cu 
grijă deoparte. 

Respirând adânc, Nico a început să urce cât de încet putea, căutând 
acea parte a treptelor care scârțâia cel mai puțin sub greutatea lui. S-a 
lăsat brusc în jos când s-a apropiat de intrare. Ar fi fost un loc la fel de 
bun ca oricare altul din care Al6as să pornească o ambuscadă, imediat 
ce Nico și-ar fi băgat capul înăuntru, orbit momentan de întuneric. 

Au trecut câteva clipe de gândire, dar nu i-a venit nicio idee. 

Mai rămânea un singur lucru, atunci. 

S-a cățărat repede, a pătruns prin deschizătură și s-a rostogolit pe 
podeaua scârțâitoare a mansardei. S-a întins pe spate acolo cu cuțitul 
la înaintare, așteptând atacul. 

Când a văzut că nu se întâmplă nimic, a rămas locului, încercând 
să-și țină respiraţia. Făcuse deja destul zgomot intrând. A rămas în 
poziția aceea până când vederea i s-a obișnuit cu lipsa luminii și 
treptat a putut distinge în jur contururile unor obiecte întunecate. 

Nico s-a ridicat fără zgomot și s-a îndepărtat câțiva centimetri din 
deschizătură. Mansarda era călduroasă și mai mare decât s-ar fi 
așteptat. Întunericul o învăluia complet cam de la trei metri în jur, dar 
putea ghici dimensiunile locului după mișcarea slabă a aerului. Peste 
tot era plin de lucruri depozitate acolo: lăzi și cutii, mormane de 
haine, mobile vechi, chiar șiruri de arme. Ca să te ascunzi aici cu 
succes nu trebuia decât să alegi un loc, orice loc, și să stai acolo fără 


să te miști. 

Nico a făcut un pas înainte, căutând să afle dacă podeaua va scârțâi 
sub greutatea lui, apoi încă unul... Vântul de afară se năpustea asupra 
ţiglelor de lemn de pe acoperișul de deasupra capului. Unele erau 
destul de slăbite să zăngăne, iar acum corul lor funcționa ca un 
acompaniament straniu al vântului care șuiera şi el. 

S-a oprit chiar la capătul porțiunii de lumină ce se infiltra prin 
trapă. Și acesta era un loc bun pentru atac. Nico era încă vizibil cum 
stătea acolo, în timp ce atacatorul putea să rămână ascuns în 
întuneric. 

Al€as era aproape. Simţea asta. 

Nico a încercat să pătrundă cu privirea în spaţiile întunecate din 
jur. În dreapta lui, o pânză de păianjen atârna din acoperișul înclinat, 
strălucind într-un alb fantomatic. Sub ea era un talmeș-balmeș de 
forme pe care abia le putea distinge. În stânga lui bezna era și mai 
adâncă, lumina fiind blocată de ceva de proporții. Nico a făcut un pas 
îndărăt. S-a tras câțiva centimetri într-o parte ghemuindu-se, 
continuând să cerceteze cu privirea la dreapta și la stânga. Și-a deschis 
gura ca să audă mai bine. Stătea și aștepta, aproape fără să respire. 

Brusc, Nico și-a dat seama de absurditatea situației: asemenea 
copiilor care se joacă de-a v-aţi ascunselea, înarmaţi doar cu niște 
cuțite de lemn. Dar apoi s-a dus cu gândul la cuțitul din mâna lui 
Al6as, aflat fără îndoială undeva pe-aproape, la fel de ascuţit ca al lui 
și la fel de capabil să rănească. Nico a început să-și simtă bătăile 
inimii în urechi. 

Preţ de-o clipă lumina din spate s-a micșorat, învăluind totul într- 
un întuneric și mai adânc. Și-a întors capul să vadă cum siluetele lui 
Ash şi Baracha pătrundeau prin deschizătură. Nici ei n-au făcut deloc 
zgomot. 

Nico le-a făcut semn să nu-i stea în cale, iar ei s-au înghesuit la 
fiecare capăt al trapei, până când lumina, și așa slabă, a revenit. 

„Acum, și-a spus el, gândeşte.” 

Pânza de păianjen din apropiere s-a mișcat. Nico a avut timp doar 
să se tragă în spate rapid când o formă indistinctă a venit înspre el de 
undeva din dreapta. A simţit o pală de aer pe față, o mișcare vagă, 
apoi a făcut un salt înainte, cu cuțitul întins. Doar că a lovit în aer, 
apoi a simţit împunsătura durerii mai întâi în obrazul stâng, apoi din 
nou, în dreptul. 

A fost destul de surprins să se lase în spate pe vine. Ghemuindu-se 
acolo, şi-a dus o mână la față, sângele curgându-i deja printre degete. 

— Vai, a gemut el. 

Al€as a pășit înaintea lui în lumina slabă. Tânărul își mânjise fața 
cu funingine, așa că numai pielea de lângă linia părului îi mai 
rămăsese albă. Undeva în mansardă s-a auzit un râs înfundat, înainte 


ca Baracha să înceapă să coboare scările zgomotos. 

Ash stătea încă și aștepta, în timp ce Nico s-a ridicat în picioare și 
s-a întors spre el. Nu-şi dădea seama după expresia chipului său la ce 
se gândește. 

Ash a luat o gură de chee şi-a plescăit din buze. 

— Mai încearcă, a murmurat Ash. Trebuie să fii pregătit când o să 
te iau pe câmpul de luptă. Apoi s-a îndepărtat, cu o învolburare a 
mantiei. 

Al€as a dat din cap înspre rănile de pe fața lui Nico. 

— Acoperă-le cu ceară de albine, i-a sugerat el. Așa, n-o să rămâi cu 
cicatrici prea mari. Hai să te ajut. 

Pentru o clipă, Nico s-a pomenit singur în întunericul umed și rece 
al mansardei. Sângele i se prelingea încet printre degete. Cu mâna 
dreaptă tremurândă a căutat siguranța dată de podeaua rece și tare și 
şi-a dat drumul în jos, cu picioarele bălăbănind prin trapă. A slobozit 
o respirație lungă, apoi a așteptat să i se liniştească bătăile inimii. 


CAPITOLUL 11 - Cullul 


Noaptea se pârjolea în propria căldură. 

În mijlocul Lacului Păsărilor, barja imperială se zguduia uşor, 
departe de luminile orașelor ce scânteiau de-a lungul țărmurilor. O 
muzică gălăgioasă se auzea dinspre acele orașe peste apa liniștită, dar 
şi strigăte și hohote de râs și lătrături de câini. 

Pe barjă însă singurul sunet era dat de murmurele sclavilor și de 
bubuitul ritmic, ca bătăile inimii, al unei singure tobe. Atmosfera avea 
ceva ireal, era apăsătoare. Sclavii nathalieni simțeau asta, ghemuindu- 
se înspăimântați în cuști, în capătul apropiat al barjei. Știau, cel puţin, 
de ce fuseseră răpiți așa brusc din mijlocul traiului lor liniștit din Toin. 
Asta avea să fie ultima lor noapte de captivitate. 

Peste duhoarea specifică a sclavilor plana un miros înțepător de 
tămâie de mosc care venea dinspre prora vasului, unde cei doi preoți, 
dezbrăcaţi, stăteau în picioare, înconjurați de propriii servitori. Pielea 
goală le strălucea în lumina mangalului arzând, scânteietoare de la 
uleiul cu care fuseseră unși din belşug de către servitori. Doi dintre 
sclavii nathalieni stăteau deja întinși pe jos în acel capăt al vasului. Al 
treilea se oprise în sfârșit din tipat și se zvârcolea chiar atunci pe 
punte, nu se putea spune dacă mort sau viu. 

Un Acolit se ducea în grabă să mai aducă în faţă încă un sclav. 
Majoritatea captivilor nathalieni au protestat, ghemuindu-se în fundul 
cuștii, în timp ce gărzile își croiau drum printre ei ca să mai apuce cu 
brutalitate pe încă unul dintre ei. De data asta au pus ochii pe o 
femeie de vârstă mijlocie, a cărei rochie elegantă din mătase era 
pătată şi zdrenţuită de prea lunga captivitate. Nu a opus rezistență. 
Părea chiar că nici nu este conștientă de prezența lor. Lângă ea, o 
femeie tânără cu părul roșcat a slobozit un țipăt şi s-a agăţat de brațul 
însoțitoarei. 

Unul dintre Acoliți a împins-o în lături pe femeia mai tânără, care a 
căzut pe spate scâncind. Înainte de a o împinge afară din cușcă pe 
femeia mai în vârstă, i-au smuls bijuteriile scumpe de la gât și i le-au 
aruncat la picioare, unde au strălucit alături de lanţul lung cu care 
fusese legată de glezne. Ceilalți sclavi priveau scena empatizând în 
grade diferite, dar şi cu ușurarea că nu fuseseră ei aleşi. Rușinea plana 
apăsătoare în interiorul cuștii: abia se puteau privi unul pe altul în 
ochi. 

Dar femeia nu era atât de neajutorată pe cât păruse la început. 
Când Acolitul a început s-o tragă după el, s-a împiedicat și s-a eliberat 
din strânsoarea lui, făcând brusc o săritură agilă înspre balustrada din 
capătul cel mai apropiat al barjei. Unul dintre Acoliţi a încercat s-o 
oprească, doar că a fost un pic prea târziu. S-a aruncat peste margine, 
prăbușindu-se în apă cu un răpăit înfricoșător, apoi a dispărut imediat, 


fiind trasă în moarte de cătușele cu care îi fuseseră prinse gleznele. 

Fata roșcată a scâncit privindu-și mama cum dispare peste 
marginea vasului. Rianna a slobozit un sunet jalnic, animalic, dar 
cuprindea toate emoţiile care mai rămăseseră în sinea ei. 

Nici măcar nu părea să-și dea seama de mâinile tremurânde care 
smulgeau pumni întregi de păr de pe scalpul ei sângerând. Mintea nu-i 
mai era ancorată în realitate, deşi mai era capabilă încă să gândească, 
într-un oarecare sens. Gândurile ei sunau cam așa: „Acum mama mea 
e moartă, tata la fel, iubitul meu Marth e și el mort, și eu sunt moartă, 
totul, totul, absolut totul e mort”. 

Vai, Erēs, a strigat fata în mintea ei, copleșită de imaginea subită a 
mamei sale zbătându-se să-și scape viaţa acolo jos, în adâncurile negre 
şi îngheţate ale lacului. „Vai, mamă, dragă mamă...” 

Ca să nu se mai gândească la lucrul acela îngrozitor, a început să se 
izbească cu capul de gratiile cuștii, iar şi iar. O femeie de alături a 
încercat să-și arate susținerea cuprinzându-i umerii cu braţul. Șoptind 
vorbe de alint, ea o strângea din ce în ce mai tare, ca și cum prin asta 
ar fi vrut să înceteze amândouă să mai tremure de frică. 

„Fă şi tu la fel, i-a șoptit Riannei o parte a minţii sale. Aruncă-te în 
apă de îndată ce te scot de aici.” 

„Nu, a spus o altă voce, nu meriți o moarte așa curată. Cu toții au 
murit din cauza ta... pentru că l-ai înfruntat pe preotul acela tânăr cu 
disprețul din ochii tăi și l-ai făcut să te dorească.” 

— Mamă, a spus ea cu o voce spartă, și totul s-a prăbușit în sinea sa. 
Trebuia să scape din acest coșmar. Trebuia să se trezească și să revină 
la lumea ei proprie. 

Într-un fel, dorinţa i s-a îndeplinit. A leșinat şi s-a cufundat într-un 
întuneric dulce. 


Când și-a venit în fire, se pare că destul de curând, stătea ghemuită 
încă lângă bare printre ceilalți tovarăși de suferință. Rianna avea 
senzația că se sufocă atunci când spaima a luat-o din nou în ghearele 
ei. Încerca să respire, cerând aer. 

O putea lua razna, își putea pierde minţile cu totul dacă n-ar fi 
observat că mâna i se încleștase pe ceva ce-i atârna la gât. 

Fără să se gândească, și-a folosit cealaltă mână ca să-și descleșteze 
degetele albe și osoase, uitându-se în jos la obiectul pe care-l ținea 
strâns. Sigiliul, s-a gândit ea, privindu-l buimacă, un obiect cu totul 
ignorat până acum. Era sigiliul pe care tatăl îl cumpărase pentru ea la 
cea de-a șaisprezecea aniversare, preocupat cum era de siguranța 
familiei. 

Rianna fusese îngrozită când tatăl o forțase la început să-l poarte. 
Obiectul acela era la fel de oribil de privit pe cât era de atins. Fusese și 
mai înspăimântată în prima noapte în care s-a trezit și a văzut că era 


viu şi respira la pieptul ei. 

Dar tatăl fusese de neînduplecat. „Sunt Marele Preot al acestui oraș, 
fata mea, i-a reamintit el. Mulţi ar vrea să mă vadă mort și, dacă nu 
pot ajunge să-mi facă rău mie, ar putea încerca să-mi rănească familia. 
Trebuie să porți mereu asta, e spre binele tău.” 

Se certase cu el plângându-se de cât de urât poate să arate, apoi a 
început să tipe că nu e drept, el nu e obligat să poarte așa ceva— nici 
măcar mama, atunci de ce-ar purta ea? Tatăl nu se lăsase însă convins. 
„Mama ta îmi urmează exemplul, îi explicase el. Ordinul Mannienilor 
nu-mi dă voie să port așa ceva. Ar fi luat drept slăbiciune”, și 
așteptase lângă patul ei până i-au secat lacrimile. 

„Ai grijă de el, o mai avertizase. Soarta lui e strâns legată de a ta— 
şi dacă sigiliul moare, la fel vei păți și tu.” 

Rămăsese împietrită la gândul că e legată atât de puternic de 
această oribilitate. Cu chiu cu vai acceptase să-l poarte permanent, 
deși a încercat mereu să-l ascundă pe sub haine. Asta îl înfuriase pe 
tatăl ei, care îi spusese că nu-și atinge scopul dacă e ținut ascuns 
privirii. 

„Oare talismanul ăsta i-ar opri pe preoții din Q’os?” se întreba ea 
acum, în timp ce sigiliul pulsa în mâna ei ca o făptură vie. Un sigiliu 
era un sigiliu, nu-i așa? Oare se poate ca și preoții lui Mann să fie 
forțați să plătească pentru moartea ei ca oricine altcineva? 

Era o şansă la un milion, a înţeles ea, și s-a simţit crunt de vinovată 
să gândească astfel. 

Dar dacă își dădea jos de la gât chestia aia și o lăsa să cadă 
neobservată pe punte? Sigiliul nu trebuia purtat ca atare ca s-o apere 
de propria moarte; era legat de ea acum, indiferent cât de departe s-ar 
fi aflat fizic. Ce-ar fi dacă l-ar ascunde vederii și i-ar lăsa să facă ce vor 
cu ea? Cum ar fi dac-ar avea puterea să facă așa ceva? Dacă ar ucide- 
o, ar urma o adevărată vendeta. Ar putea pune asupra acestor animale 
răzbunarea celor dragi. 

Rianna a gemut cu putere, îndoindu-se de curajul ei de-a face un 
asemenea sacrificiu. 

Dintr-odată, alegerile pe care trebuia să le facă erau la fel de 
insuportabile ca situaţia disperată în care se aflase mai înainte. Rianna 
era împietrită de neputinţa de a lua o hotărâre și pe punctul de a-și 
pierde minţile. 

Însă curând au venit s-o ridice. 

— linişte! a strigat Acolitul mascat, târând-o pe spate până în 
capătul cel mai îndepărtat al punţii. 
— Așteaptă! a strigat ea. Sunt protejată, nu vezi? 

Dar Acolitul nu avea cum să vadă asta, pentru că era prea 
întuneric, iar el era prea surescitat de tensiunea crescândă care se 
simțea în aer. A aruncat-o pe blana de lângă unul dintre mangali și 


fata a văzut strălucirea de oțel a unui cuţit scos din teacă. 

Bărbatul i-a plimbat cuțitul pe spate, despicându-i rochia de la gât 
până la mijloc. A încercat s-o ţintuiască de punte în zbaterea ei cu un 
genunchi plasat dureros între umeri. A apărut un alt Acolit ducând 
ceva într-un vas de sticlă. S-a aplecat până în dreptul feţei sale, 
arătându-i că în borcan are ceva ce aducea cu un vierme: un monstru 
gras şi de un alb insuportabil care încerca să se elibereze din 
închisoarea de sticlă. 

— Așteaptă! a strigat ea, în timp ce Acolitul înclina vasul și-i 
apropia capătul deschis de spatele ei gol. 

Atunci ea și-a blestemat tatăl, l-a blestemat cu toată înverșunarea 
care-i mai rămăsese, pentru că a îngăduit ca familia lui să se amestece 
cu astfel de oameni, cu această religie obscenă. La ce i-o fi stat capul? 
Ce atrocități ca aceea care urma să se întâmple o fi săvârşit el însuși în 
numele lui Mann? 

Rianna a slobozit un urlet: durerea era de nesuportat. Dar ceea ce 
era mai rău, mult mai rău, era senzaţia dată de viermele care încerca 
să-și croiască drum prin carnea ei. 

Acolitul a eliberat-o din strânsoare și Rianna a încercat să se ridice, 
cu mâinile bâjbâind înspre rana deschisă din spate. Un deget i-a 
alunecat înăuntru, căutând intrusul. 

Apoi s-a întâmplat ceva cu totul neașteptat: puterile au lăsat-o cu 
totul. S-a prăbuşit din nou pe punte, lângă ceilalți trei sclavi care 
zăceau deja acolo, zbătându-se neputincioşi, doar albul ochilor 
rămânând vizibil. Rianna n-a mai fost în stare să miște sau să 
vorbească. Tot ceea ce putea să mai facă era să asiste la ce avea să 
urmeze. 

Au fost aduși mai mulți sclavi și fiecare a primit câte un vierme, pe 
rând. În curând, sumedenie dintre ei zăceau întinși şi paralizați pe 
punte. Atmosfera de panică a sporit odată cu ritmul ușor crescând al 
acelei singure tobe. Cei doi preoți priveau numărul tot mai mare de 
victime cu o plăcere bolnăvicioasă în ochi. Schimbau câte o vorbă 
unul cu celălalt mângâindu-și propriile corpuri și din când în când 
inspirau profund dintr-un vas aburind umplut cu un fel de narcotic 
lichid, lanţurile de aur atent lucrate ale piercingurilor faciale 
zăngănind pe suprafața vasului. 

S-a început cu omorârea unui singur sclav, un bătrân cu ochii atinși 
de glaucom; femeia preot, goală, cu sânii lăsaţi clătinându-se în jos 
când s-a aplecat deasupra lui cu un cuțit. 

Instantaneu, atmosfera a atins un punct de tensiune maximă. 
Impresia era că preoții dărâmaseră nu doar o simplă barieră fizică 
odată cu acțiunea cuţitului preotesei, ci și una abstractă: un înveliș al 
lumii care cuprindea întreaga viață, protejând în mod normal privirea 
de o realitate exterioară golită de umanitate, fără limite și ostilă. 


Ţipetele bărbatului care-și dădea duhul au străpuns noaptea. Sclavii 
paralizaţi asistau neputincioşi la soarta care li se pregătea, în timp ce 
bătrânul zăcea pe punte tremurând și dându-și suflarea, la gură 
formându-i-se bulbuci de sânge. Această înjunghiere, însă, nu era 
decât preludiul. 

Femeia în vârstă s-a întors și i s-a adresat preotului mai tânăr, 
Kirkus, care stătea locului tremurând și holbându-se la cuțitul din 
mâinile ei pătate de sânge. Preoteasa și-a aruncat ochii către o tânără 
din stânga Riannei, pironind-o cu privirea. 

— Sus, i-a spus bătrâna, fluturând din cap. 

Brusc fata a fost în stare să se miște. S-a ridicat în picioare, apoi, 
brusc, a luat-o la fugă înspre margine. 

— Stai! a răbufnit bătrâna vrăjitoare. Tânăra s-a prăbușit în 
genunchi, puterea din picioare lăsând-o brusc. 

— Acum e rândul tău să încerci, și-a instruit bătrâna preoteasă 
nepotul. 

Kirkus și-a îndreptat privirea asupra unui bărbat gras care încă era 
încins cu şorțul de măcelar pătat de sânge. 

— Vino aici! i-a poruncit. 

Măcelarul a horcăit ridicându-se. S-a uitat către balustrada 
îndepărtată, apoi către Kirkus înainte de a sta ezitând în picioare. 
Hârâind din gâtlej, s-a strecurat brusc pe lângă tânărul preot, 
mișcându-se repede pentru statura lui masivă. 

— Opreşte-te! i-a poruncit Kirkus, dar bărbatul îl apucase deja de 
gât în timp ce-l părăsea vlaga din picioare, și l-a tras pe Kirkus în jos 
odată cu el. 

— Concentrează-te, prostule, l-a admonestat bătrâna, care stătea 
lângă el. 

Kirkus se sufoca și se zbătea din greu să se elibereze. 

— Încetează, a izbucnit preoteasa. 

Măcelarul gras şi-a eliberat strânsoarea și s-a prăbușit în genunchi, 
cu palmele lipite de punte, strigându-și furia către blana de sub ochii 
lui. 

— Cred că ăsta a fost soldat pe vremuri, a spus bătrâna. 

— Știu, i-a întors-o Kirkus iritat, frecându-și gâtul învineţit. Are și 
un tatuaj sus, pe braţ. 

— A, a observat ea. Un marinar nathalian. 

A pășit uşor în spatele bătrânului veteran. I-a apucat capul cu 
degetele ei ca niște gheare și l-a tras puternic în spate, astfel că el s-a 
îndreptat pe genunchi. 

— Ochii, i-a şoptit ea la ureche. Scoate-ţi ochii. 

Bătrânul a dat drumul unui potop de blesteme. Mâinile însă i s-au 
ridicat involuntar de pe lături către față. Tremurau din cauza luptei 
care se dădea cu propria voință, dar nu şi-a putut opri degetele să se 


curbeze și să intre în găvanele ochilor, pe care i-a smuls violent. 

A slobozit o șuierătură, dar lucru greu de crezut, n-a ţipat atunci 
când globii oculari i-au sărit din găvane ca niște mici ouă fierte și i s- 
au bălăngănit atârnându-i pe obraji. 

— Seamănă mai degrabă cu un porc gras dus la măcelar, a spus ea, 
lăsându-l să se prăbușească pe punte. 

Kirkus a mai inhalat o dată profund din vasul cu narcotice. Bătrâna 
a venit lângă el, lovindu-l în stomac. 

Rianna privea scena cu ochii măriți. Capul îi vuia de urlete. 

— Fă ce vrei, i-a spus vrăjitoarea tânărului cu o voce răguşită. În 
seara asta trebuie să omori în tine toate vocile conștiinței care încă te 
mai bântuie. 

Tânărul preot ezita. Îi cerceta pe sclavii înșiruiți pe punte, apoi s-a 
întors să mai inhaleze o dată din vas. 

— Eşti în stare să faci asta, l-a încurajat cotoroanța. Avem toată 
noaptea înainte. Fă tot ce-ţi trece prin cap, cum spuneam. 

Privirea lui s-a oprit asupra Riannei, iar fata a încercat s-o evite. 
Însă trupul ei n-o mai asculta: ochii i s-au închis doar preț de o 
secundă. 

Îi întinse vasul preotesei, apoi păși în direcţia fetei. Din gâtlejul ei 
nu a ieșit niciun sunet. 

Mâini lacome i-au smuls veșmintele care-i mai rămăseseră. Chipul 
lui părea o mască. Stătea și se uita la sânii ei albi cum se ridicau și 
coborau, la sfârcurile întărite de spaimă. Sigiliul încă i se odihnea 
între sâni, pulsând la fel ca întotdeauna. Tânărul își aţinti privirea 
asupra lui, nedumerit mai întâi, apoi străfulgerat de o înţelegere 
teribilă. 

Şi-a dezvelit dinţii și s-a repezit asupra ei. La început, fata a crezut 
că vrea s-o muște, dar a văzut cum a rupt sigiliul cu o smucire 
furioasă. L-a aruncat în flăcările mangalului. 

— Carnea e fermă, i-a șuierat în față tânărul preot cu o respirație 
puturoasă. 

Între timp însă, Rianna îşi dădea deja sfârşitul. 


CAPITOLUL 12 - Vendeta 


— Unde mergem? a întrebat Nico, în timp ce încerca să ţină pasul 
cu Ash în aripa de vest a mănăstirii, de-a lungul coridorului principal 
cu lambriuri din tiq, coborând într-o pivniță întunecată în care erau 
depozitate butoaie și cutii și multe alte chestii. Ash s-a deplasat fără 
zgomot către centrul dușumelei din lemn, statura sa aruncând o 
umbră lungă proiectată de singurul felinar atârnat deasupra. Nico s-a 
oprit lângă el. I-a urmărit privirea lui Ash îndreptată în jos, la 
picioarele lor. 

Bătrânul a scos o cheie din mantie. Era la fel de subţire ca un cui de 
tâmplărie și bine șlefuită la unul din capete. S-a aplecat s-o introducă 
într-o gaură din podea pe care Nico nu putea s-o vadă. O răsucire și un 
clic, şi brusc Ash a deschis o trapă care lăsa vederii niște trepte de 
piatră şi o pală de aer stătut. Au coborât în tăcere. 

După ce au mers douăsprezece trepte, au ajuns la un tunel scund, 
umed și l-au parcurs către sursa de lumină care venea dinspre capătul 
lui. 

— Îi spunem camera de veghe, i-a explicat Ash încet, dând din cap 
în semn de salut către cei doi roshuni cu părul lung care au 
îngenuncheat, stând cu spatele unul la altul, în mijlocul bolţii puternic 
luminate în interiorul căreia se aflau acum. Un tavan tencuit în alb se 
arcuia înalt deasupra capetelor lor, o rădăcină de copac rătăcită pe 
acolo ieșind din tavan ca să atârne, parcă fără sens, în aerul plin de 
fum. Tavanul se curba în jos înspre o zonă circulară a zidului tencuită 
în același alb mohorât, umed. 

Zidurile erau luminate de nenumărate felinare și punctate ici și 
colo de șiruri de firide micuţe, construite cu sutele unele peste altele. 
În interiorul acestor mici firide Nico a putut distinge formele 
întunecate cunoscute ale sigiliilor agăţate în cârlige. Erau cu miile de 
jur împrejur. 

Ceea ce în mod obișnuit ar fi constituit o experiență solemnă, faptul 
de a sta la o adâncime apreciabilă sub pământ înconjurați de o 
veritabilă mulțime de sigilii era în schimb ceva straniu și suprarealist, 
dat fiind că toate sigiliile se mișcau. Nico s-a uitat mai de aproape la 
ele. A avut nevoie de câteva minute, ca și cum mintea lui refuza să 
accepte lucrurile drept ceea ce erau, dar brusc sensul scenei i-a 
devenit limpede și şi-a dat seama că, în mod constant, poate de cinci 
ori pe minut, cele câteva mii de sigilii inspirau și expirau asemenea 
unor mici plămâni din piele. 

Toate, cu excepţia unuia singur. 

S-au oprit în fața lui, Nico auzindu-și propria respirație bubuindu-i 
în urechi, în timp ce Ash îl lămurea cu o voce scăzută cum acela 
murise în cursul nopții și că spera să fie vorba de o moarte accidentală 


sau naturală, nicidecum de crimă, care să atragă după sine vendeta. Și 
spunând acestea, Ash l-a scos de pe cârlig și s-a strecurat afară din 


camera de veghe, cu Nico alergând în devălmășie în urma 


lui. 

Au părăsit mănăstirea în pas rapid. 

— Unde mergem? a întrebat Nico, în timp ce se întorceau să urce pe 
o cărare care să-i scoată din vale. 

— Să vedem pe cineva, i-a aruncat Ash peste umăr. Un om la care 
ar fi trebuit să te duc în vizită cu mult timp în urmă. 

— Atunci de ce n-ai făcut-o? 

Farlanderul a coborât o pantă mică din pietre și și-a continuat 
drumul fără să răspundă. Nico s-a cățărat după el, mărindu-și pasul ca 
să țină ritmul, în timp ce ierburile uscate i se încolăceau de picioare. 

— Cine-i omul ăsta? a strigat el. 

— Un Profet. Ne va descifra sigiliul și apoi ne va spune ce s-a 
întâmplat noaptea trecută. 

— Atunci e-adevărat? a respirat din greu Nico. Ce spun ceilalți 
ucenici, că e un făcător de minuni? 

— Nu. Profetul înțelege doar înțelepciunea înaltă. Prin tehnica pe 
care şi-a perfecționat-o și ajutat de o mare liniște interioară, poate face 
lucruri care le reușesc altora doar accidental, dacă se întâmplă asta. 

— Nu înţeleg. 

— Ştiu. 

Au urmat cursul râului pentru scurt timp, apoi s-au îndepărtat de 
el, mărșăluind pe un pământ mocirlos care băltea sub picioarele lor 
încălțate în sandale. Ash continua să meargă fără efort, ca şi cum și-ar 
fi făcut plimbarea de după-amiază. Lângă el, Nico transpira din greu. 

— Profetul este cel mai important membru al ordinului nostru, 
băiete. Să nu uiţi asta când o să te întâlneşti cu el. Învățăturile 
noastre, istoria noastră, toate au fost transmise mai departe prin 
intermediul Profeţilor. Dacă n-am fi avut Profet, am fi ajuns orbi, 
lipsiţi de direcție. Doar el se poate uita în inima unui sigiliu pentru a 
ne spune ce trebuie să știm despre el. Poate privi, în egală măsură, și 
în inima unui novice, ca să-și dea seama dacă e de valoare. Într-un fel, 
chiar o să facă asta în ceea ce te privește. 

— Urmează să fiu judecat? 

— Nici n-o să-ţi dai seama. Se va ocupa în special de sigiliu. 

— Tot mai cred că e un făcător de minuni. 

— Băiete, nu există minuni. Ceea ce face Profetul este cât se poate 
de normal. 

— În bazarul din Bar-Kosh am văzut odată un om care putea sta cu 
picioarele-n sus sprijinindu-se doar în buze. Putea face un anumit fel 
de flotări când stătea cu buzele lipite de pământ. Dacă nici ăsta nu-i 


un miracol, atunci nu mai știu ce altceva ar putea fi. 

Ash a dat dezaprobator din cap. 

— Profetul este ceea ce voi, mercienii, numiți... un fenomen. Nu toți 
Profeţii noștri au fost așa, dar acesta... acesta este un om atât al 
cunoașterii, cât şi al intuiției. Când a venit prima dată aici, în Miderss, 
a auzit de Zanzahar și de nenumăratele lucruri pe care le aduceau 
acolo de pe Insula Cerului. A călătorit spre oraş ca să le cerceteze, deși 
nu a fost întotdeauna limpede pentru ce fuseseră făcute acele lucruri. 
Semințele copacilor mali, de exemplu. În oraș se vând ca farmece rare 
în stare să se lege de purtătorul lor. Într-un anumit fel înglobează în 
ele viața persoanei respective, astfel încât purtătorii, prin practicarea 
anumitor tehnici, pot retrăi acele evenimente în vise pe care ei le aleg. 
Profetul— el a fost cel care a descoperit cum să secționeze acele 
semințe și să le grupeze în perechi, ca să le putem folosi după nevoile 
noastre. Se poate spune că a inventat sigiliile. 

— Și atunci cum avea loc vendeta mai înainte? 

— Foarte greu. Ash a aruncat o privire îndărăt către ucenicul său. 
Trăsăturile sale întunecate emanau o anumită strălucire, o vitalitate 
care părea să-i fi lipsit o vreme. Ţi s-au vindecat destul de bine rănile, 
i-a spus ucenicului. 

— Da, l-a aprobat Nico. 

Era adevărat. Rănile provocate de Al6as fuseseră niște tăituri destul 
de mici, cum s-a dovedit ulterior. Nici măcar n-a fost nevoie să fie 
cusute. Nico pur și simplu pusese pe ele miere de albine, cum i-a 
sugerat chiar Al€as, drept pentru care rănile nu s-au învineţit, ci au 
rămas deschise și roșii timp de câteva zile, înainte de a prinde crustă, 
provocând neplăcerea unei mâncărimi permanente, mai mult ca orice 
altceva. Când Nico şi-a zărit mai târziu chipul, la lumina lumânărilor, 
în sticla unuia din geamurile de la bucătărie, a fost oarecum 
dezamăgit de ceea ce a văzut. Micile cicatrici îl făceau să pară mai 
bătrân, a hotărât în sinea sa. 

Profetul trăia singur într-o chilie mică undeva mai în susul văii. 
Chilia lui se afla pe o movilă de iarbă în curbura formată de un pârâu 
mic și învolburat care curgea printre stânci înverzite de mușchi. 
Copacii o protejau în partea de unde sufla vântul, jupe noduroase 
pline de flori și o trestie plângătoare mare ale cărei frunze se târau pe 
cursul apei și se zbuciumau în curgerea ei. Chilia însăși nu era nimic 
altceva decât o colibă, cu o tăietură dreptunghiulară făcută în unul 
dintre pereți care dădea înspre pârâu și care servea și de fereastră, și 
de ușă. 

— Nu uita ce ţi-am spus, i-a zis Ash pe când se apropiau. 

Nico l-a urmat înăuntru. Preţ de o clipă, în lumina prăfoasă a 
soarelui care se infiltra prin deschizătură, se întreba dacă au ajuns în 
locul potrivit. 


În mijlocul colibei micuţe, Profetul stătea cu picioarele încrucişate 
pe un covoraș țesut din papură, cu faţa la ușă și cu ochii pe jumătate 
închiși. Era un bărbat numai piele și os, foarte înaintat în vârstă, cu o 
peliculă albă acoperindu-i ochii tăinuiţi şi cu o piele precum aceea a 
fructelor lăsate prea mult la soare. Era, evident, un farlander, iar 
pielea lui întunecată contrasta puternic cu marile smocuri de păr alb 
care-i ieșeau din nări și din urechi. Scalpul îi era complet chel. Lobii 
urechilor, supuși mutilărilor ritualice, îi atârnau obscen deasupra 
umerilor într-un fel nemaivăzut de Nico până atunci. 

Nico s-a întors cu gura căscată spre Ash, ca să-l vadă îngenunchind 
pe pământ. Cu o smucitură a capului, i-a făcut semn lui Nico să 
îngenuncheze alături. 

Farlanderul străbun se uita lung la Nico în tăcere, într-un fel care-i 
amintea băiatului de una dintre pisicile mamei sale, ca și cum s-ar fi 
uitat la ceva ce nici măcar nu era de față. Bătrânul a clipit încet, apoi 
şi-a răsfrânt buzele într-un zâmbet care i-a descoperit gingiile fără 
dinți. A dat din cap o dată în chip de salut, părând încântat la vederea 
tânărului din fața lui, sau cel puțin amuzat. 

A devenit serios întorcându-se spre Ash care, fără vorbe, a pus 
sigiliul în mâinile tremurânde ale bătrânului. 

Au așteptat răbdători. O psalmodiere a umplut aerul în timp ce 
bătrânul Profet a murmurat ceva semănând cu un scâncet în limba 
farlanderilor și a zgândărit păduchii de care îi era plină mantia. Apoi a 
tăcut, stând complet nemișcat, cu ochii închiși, o muscă răzleață 
aşezându-i-se pe capul chel, plin de pete maronii. Senzaţia era ca și 
cum cele câteva prime sesiuni de practicare a meditaţiei pe Soim, în 
care Nico nu fusese în stare să se inițieze, și durerea care-i încerca 
trupul s-au transformat până la urmă în agonie. Într-adevăr, încercase 
să se inițieze în meditaţie, dar a fost inutil, pentru că era prea 
nerăbdător să stea să vadă ce se va întâmpla mai departe. Și-a mușcat 
buzele cu un aer absent și a început să privească îndelung lambriurile 
vopsite de pe peretele opus. 

A resimţit o adevărată ușurare în momentul în care bătrânul Profet 
a rupt liniștea meditativă, plescăindu-şi buzele uscate și îndepărtându- 
se de sigiliul fără viață adăpostit în căușul palmelor. 

— Shinshd ta-kana..., a cârâit el cu o voce ascuţită. Yoshi, li-naga! 
Apoi a dat din cap și s-a încruntat cât se poate de trist. 

— Crimă, i-a tradus Ash băiatului, cu o voce gravă. 


În seara aceea, pe când râshunii îşi isprăveau cina grupați în jurul 
meselor din marea sală de mese care ocupa cea mai mare parte a 
aripii de nord din clădirea mănăstirii, iar lumânările străluceau în 
contrast cu lumina slabă care intra prin nenumăratele ferestre, un 
sunet neașteptat făcut de tacâmuri pe sticlă a pus capăt sporovăielilor 


domoale. 

Nico a privit în sus de la masa la care stătea alături de ceilalți 
ucenici, încă mestecând la ultima îmbucătură de prăjitură cu orez. 
Al6as a încetat să-i mai vorbească și a făcut la fel. Din spatele 
încăperii, un farlander uscăţiv s-a ridicat încet din scaunul de lemn. 
Era mai în vârstă decât Ash, dar nu la fel de bătrân și de ofilit ca 
Profetul. Nico știa că el este Oshō, liderul ordinului, bărbatul care 
întemeiase mănăstirea însăși acolo, în munții Cheem. L-a văzut de 
câteva ori șontâcăind pe acolo, dar nu l-a auzit niciodată vorbind. 

Vocea bătrânului rōshun a răsunat limpede de-a lungul sălii reduse 
la tăcere. 

— Prieteni, s-a adresat el mulțimii de chipuri întoarse acum spre el. 
În această noapte ne-a fost dat să ne asumăm o sarcină împovărătoare, 
de o natură cu totul aparte. Unul dintre patronii noștri a pornit-o spre 
Marea Cale. Profetul ne-a dat de ştire că a fost o crimă. Ne-a mai spus, 
cu ajutorul înțelepciunii sale, cine s-a făcut vinovat de acest act. Oshō 
a făcut o pauză și a studiat fiecare chip pe rând, analizându-i pe toţi să 
vadă cât sunt de atenţi sau căutând poate o altă calitate numai de el 
știută. 

— În seara aceasta trebuie să declarăm vendeta unui preot al lui 
Mann. Dar nu orice preot, luaţi aminte. Nu, ca de obicei, viaţa refuză 
să fie chiar atât de simplă. În seara aceasta îi declarăm vendeta lui 
Kirkus dul Dubois, adică fiului lui Sasheen dul Dubois, Sfânta 
Matriarhă a lui Mann. 

Camera s-a umplut de șoapte. Nico i-a aruncat o privire lui Ash, 
care stătea la aceeași masă înaltă ca și bătrânul lider. Ash abia dacă se 
atingea de pocalul cu apă, cu o expresie mai degrabă neutră pe chip. 

— Am declarat de multe ori vendeta față de cetățenii Imperiului, 
dar niciodată unuia aflat într-o asemenea poziție. Faptul de a proceda 
aşa în noaptea asta presupune un risc extrem. Kirkus știa că victima 
lui poartă un sigiliu și că se află astfel sub protecţia noastră. Așadar, 
Imperiul cu siguranță știe că vom căuta să ne răzbunăm pe el 
personal. Fără îndoială că vor face tot ce le stă în putere să ne 
oprească, inclusiv, presupun, să pună la cale distrugerea noastră 
completă. Până la urmă, este singurul copil al Matriarhei înseși. 

Cred că prima lor reacţie va fi să ne dibuiască agenții risipiţi prin 
toate porturile din Miderăs, din falsa convingere că oamenii noștri din 
orașe știu cam pe unde se află mănăstirea. Cum nu ţinem legătura cu 
patronii noștri decât prin intermediul agenţilor, asta-i cam tot ce pot 
face mannienii pe moment. Am dat instrucțiuni ca în seara aceasta să 
fie trimise păsări mesager către toți agenţii, ca să-i avertizeze să fie 
vigilenţi. 

Pentru că asta poate avea urmări pentru noi toți, am ales să vorbesc 
aici într-un spaţiu și timp când ne adunăm să ne împărtășim cu toții 


din bunurile de hrană. Trebuie să fim cu toții, și fiecare în parte, 
conștienți de ceea ce ne asumăm în seara aceasta. În spiritul celor 
spuse, nu desemnez pe nimeni ca responsabil pentru această vendetă. 
În schimb, o să vă rog ca trei dintre voi să se ofere voluntari. 

A urmat o pauză, apoi în mijlocul sălii de mese un bărbat s-a 
ridicat târșâindu-și scaunul pe podea și bătând din palme înaintea lui. 
Aproape la fel de repede, mulți alți rōshuni s-au ridicat de pe scaune. 

— Vă mulțumesc. Osh5 le-a zâmbit. Ia să vedem acum pe cine avem 
aici. A, Anton, tu o să mergi. Și Kylos din insulele mici. Și tu— da, 
Baso, te văd— și tu o să te duci. Bine, trei dintre cei mai buni. Ceilalți 
s-au întors la locurile lor, lăsându-i pe cei trei să stea singuri în 
picioare, deasupra unei mulțimi de capete. Mă tem că trebuie să 
plecaţi în seara asta. S-ar putea să fie deja prea târziu să-l mai 
prindem pe Kirkus dul Dubois înainte de a reuși să se întoarcă în Q'os, 
dar tot trebuie să ne grăbim înainte ca Imperiul să aibă suficient timp 
să se pregătească de represalii contra noastră. Pentru că trebuie să ne 
luăm revanșa, în ciuda amenințării evidente la adresa propriului 
ordin. 

Nu uitaţi că o femeie nevinovată a fost omorâtă în seara asta. Viaţa 
i-a fost luată pe nedrept de acest tânăr preot. Încă o dată, și știm cu 
toții asta din pricina caracterului său excepțional, se vădește justețea 
misiunii noastre. De data aceasta nu-l hăituim pe ucigașul unui 
nemernic bogat sau pe patricianul care și-a prins fratele înșelându-l cu 
nevasta lui sau pe o femeie amestecată în acțiuni care nu lasă loc unor 
alternative rezonabile. Aici nu există nicio nuanță de gri, așa cum se 
întâmplă adeseori, și pentru care căutăm iertare în ceasurile noastre 
de neliniște. 

Capetele s-au mișcat în semn de aprobare, cu o singură excepție, a 
observat Nico. Baracha, așezat lângă Ash, părea nemulțumit și dornic 
să se exprime. 

— Hăituim un monstru de cea mai josnică speţă. Iar noi avem un 
jurământ de ţinut, pe care-l vom împlini indiferent de consecinţe. 
Pentru că, dacă noi, roshunii, avem vreo valoare în lumea aceasta, 
atunci acesta e momentul s-o dovedim. Asta este. 

Şi-a plecat capul. 

— Asta-i tot. 


— E o afacere proastă, a atenţionat liderul ordinului rshunilor în 
dimineața următoare, din scaunul căptușit din biroul lui, aflat în 
turnul mănăstirii. Vorbea în limba nativă Honshu, cu silabele sale 
dure și scurte, așa cum făcea întotdeauna când erau singuri. 

Ash, așezat pe scaunul de lângă fereastră, din partea opusă a 
camerei, nu i-a răspuns. 

— Ne confruntăm cu un întreg imperiu urmărind această vendetă, a 


continuat Oshō. Mă rog ca asta să nu fie spre pieirea noastră. 

— Am mai făcut și altă dată față unor dușmani puternici, maestre, i- 
a amintit Ash încet. 

— Da, şi am pierdut cu toții. 

La această observaţie un muşchi de pe fața lui Ash a tresărit 
puternic. 

— Poate că n-am avut altă opțiune atunci, i-a întors-o el. Așa cum 
nici acum nu avem alta. Ce altceva putem face decât să ne onorăm 
jurământul și să acţionăm potrivit cu cha? 

Un cuvânt interesant, cha. În limba comercială obișnuită ar fi 
nevoie de multe cuvinte pentru a-l defini, precum „centru”, „linişte” 
sau „inimă curată”. 

— Cha?... a cugetat Oshō, cu o ironie vizibilă în zâmbetul subțire. 
Cha-ul meu îmi este totdeauna limpede, prietene, când îmi tai brânza, 
sau îmi beau cheeul, sau trag pârțuri în vechiul meu pat de brad. Dar 
când stau şi cuget asupra unor lucruri precum cel de față, periculoase 
pentru viitorul mănăstirii înseși, sau asupra riscurilor de care trebuie 
să fiu conştient de dragul viitorului fiecăruia dintre noi, propriul meu 
cha se tulbură de neliniște. Și atunci mă întreb dacă nu cumva am 
rătăcit calea. 

— Aiurea, a izbucnit Ash. Noaptea trecută ai venit şi ne-ai explicat 
tuturor de ce trebuie să punem în practică această vendetă, indiferent 
de consecințe. Acţiunile tale au fost decisive. Ce altă certitudine mai 
vrei? 

Oshō a oftat. A răspuns pe un ton scăzut, ca și cum ar fi vorbit doar 
spre sine. 

— Și tot timpul m-am întrebat dacă vorbele mele nu ne conduc 
cumva înspre un alt masacru sau un alt exil departe de casă. 

Ash și-a întors privirea spre fereastră. Se simţea obosit astăzi, ca în 
toate celelalte zile de când revenise la mănăstire, pentru că i se 
înteţiseră durerile de cap și dormise foarte prost. Dar nu era ceva nou 
pentru el. De multe ori, înaintea unei vendete, corpul său aștepta să 
ajungă din nou la un liman de liniște înainte de a lăsa să se instaleze 
orice altă boală sau vătămare. 

Întotdeauna intenţionase să-şi fie propriul tovarăș cât timp locuia 
aici, la mănăstire. Totuși, de când s-a întors, a devenit și mai 
însingurat decât înainte. Când se simțea destul de bine, se antrena 
dincolo de zidurile mănăstirii sau făcea plimbări lungi prin munți, 
evitându-i pe cei pe care-i întâlnea în drum, inclusiv pe tânărul său 
ucenic. Cel mai des, însă, stătea de unul singur în chilie, dormind 
atunci când putea s-o facă, sau citind poezia vechii țări, sau meditând, 
pur şi simplu. Nu voia să-i lase pe ceilalți membri ai ordinului să vadă 
că este bolnav. 

— Nu felul acesta de certitudine îl caut, a insistat Oshō. La viața 


mea am fost mai mult decât un simplu roshun. Am luptat în fruntea 
armatelor pe câmpul de bătălie, îți amintești? Am fost comandant de 
flotă pe marele ocean de furtuni. Odată am asasinat un lord 
preaputernic într-o întâlnire întâmplătoare pe care am simţit-o ca pe o 
mică veșnicie de trei secunde. Nu, nu siguranța acţiunilor mele este 
ceea ce-mi lipseşte sau mi-a lipsit vreodată. Mă gândesc că Chan este 
ceea ce am pierdut, şi asta îmi slăbește puterea hotărârilor luate. 

Alt cuvânt interesant, Chan. Ca şi cha, putea însemna multe lucruri 
în limba comercială: pasiune, credință, dragoste speranţă, artă, curaj 
orb. Uneori se putea referi și la misterioasele căi înțelepte ale 
Nebunului. Era, de fapt, manifestarea exterioară a lui Cha în acţiune. 

— Au ajuns să mă obosească genul ăsta de treburi, asta-i tot. Prea 
mare parte a vieţii mi-am petrecut-o ca roshun; soldat, general, nimic 
altceva. Simt că-i o viață care nu mai valorează mare lucru. Când va 
sosi momentul, o să-i predau frâiele lui Baracha. E un diplomat mult 
mai versat decât mine, chiar dacă cha-ul lui e tulbure. 

— Pfui, dac-ar fi fost el acum la conducere, ne-ar fi pus să cădem la 
învoială cu mannienii şi să negociem o răscumpărare în schimbul 
vieţii tânărului preot. 

— Păi, atunci poate că Baracha este mai înțelept decât îi arată 
vârsta. Cine poate spune c-ar fi procedat greșit, dacă asta ne garanta 
supraviețuirea? 

Ash a simțit cum îi urcă sângele în obraji, dar s-a abținut să spună 
ceva. 

— Tu n-ai fost niciodată un rōshun în trecut, Ash, în vechea țară, 
aşa cum am fost eu, a continuat Oshō. Nu știi cum era pe-atunci— nu 
prea știi. Patronii noștri de acolo purtau un medalion simplu pe care 
să-l vadă toată lumea și, dacă erau înjunghiaţi, strângeam toate 
informațiile posibile care să ne conducă spre asasin. Era o treabă 
murdară, îți garantez. Uneori omoram pe cine nu trebuia. Alteori nu 
dădeam deloc de urma vinovatului. Chiar și astăzi, aici, în Miderăs, cu 
toate sigiliile și cu toți copacii aduși direct din Insulele Cerului, nu am 
reușit întotdeauna să ducem vendeta până la capăt. 

— Da, dar am încercat întotdeauna. Asta este și promisiunea pe care 
o facem. 

— Promisiunea noastră, da, a fost de acord Oshō. Dar în țara 
străveche, promisiunile noastre erau mereu practice. Mă îndoiesc că 
ne-am fi riscat vreodată întregul ordin, ca acum. 

Ash a clătinat din cap. 

— Așa o fi. Dar aici, pe pământul acesta, suntem diferiți de vechii 
asasini. Am rămas neutri față de toată politica lumii și nici nu facem 
vreun fel de manevre spre folosul nostru. Pur și simplu le facem 
dreptate celor care au nevoie de ea. Dacă nu ne riscăm viața acum, 
atunci promisiunea făcută față de toţi acei oameni nu înseamnă nimic, 


noi nu însemnăm nimic, și toate idealurile pentru care am trăit până 
acum nu sunt decât o mare amăgire. 

Oshō i-a ascultat cu atenție cuvintele. Părea că nu e nimic în 
neregulă cu ele. 

Ash a continuat: 

— Ce obișnuiai să-mi spui întotdeauna când mă arătam neliniștit de 
o decizie pe care trebuia s-o iau? 

— Multe lucruri, și mai multe dintre ele fleacuri. 

— Da, dar care era lucrul pe care mi-l spuneai de fiecare dată? 

— A, a mormăit bătrânul general. „Zâmbeşte și-aruncă zarurile.” 

— Un sentiment demn, asta e credința mea dintotdeauna. 

Osh5 a oftat din răsputeri. Dar ca o formă de ușurare totuși, nu de 
exasperare, şi s-a relaxat în scaunul lui confortabil, cu ochii ațintiți 
asupra unui lucru de pe masa de chee din mijlocul încăperii, poate 
asupra jocului razelor de soare pe suprafaţa sa. Masa însăși era din tiq 
sălbatic, sculptată din podeaua uneia dintre ambarcaţiunile care îi 
aduseseră până aici tocmai din Honshu, cu treizeci de ani în urmă. 

Ash îl cerceta pe bătrânul acesta pe care-l cunoştea aproape de 
când se ştia pe lume. Maestrul părea să nu-și dea seama că se scărpina 
alene cu o mână pe piciorul stâng. Ash a observat asta însă și a zâmbit 
în sinea lui, fără să spună ceva. 

Se părea că, într-un fel sau altul, discuţia se încheiase pentru 
moment. Fiecare a căzut într-una din acele stări paşnice de tăcere care 
poate dura ceasuri întregi, fără ca vreunul să simtă nevoia de a spune 
ceva. Undeva sub ei s-a auzit un zăngănit, destul de slab însă din 
cauza distanței, probabil că scăpase cineva un braț de arme de 
instruire sau poate căzuse un vraf de farfurii în bucătăria aflată în 
apropiere. Vine prânzul, s-a gândit Ash, așa că probabil au fost 
farfurii. Mirosuri plăcute dădeau buzna prin fereastra deschisă: keesh 
copt și tocană suculentă. 

Osh5 s-a foit în scaun, a aruncat o privire în jos, a observat mâna 
cu care se scărpina pe picior. Și-a retras-o, năucit. 

— Sunt douăzeci de ani de când am un picior de lemn și tot îmi 
scarpin mâncărimile imaginare ca și cum chiar ar exista. 

Ash îl auzea însă cu greu. Durerea sâcâitoare de cap i se întețea. Și- 
a dus o mână la frunte. 

— ȚŢi-e bine, prietene? 

Osh5 s-a ridicat în tăcere, și-a potrivit piciorul fals și a început să 
şchiopăteze de-a lungul camerei până la scaunul confortabil de lângă 
fereastra luminată de soare în care stătea Ash. 

— Da, a venit răspunsul lui Ash, dar vocea îi tremura. Își apăsă 
tâmplele cu degetele, încercând parcă să-și smulgă durerea. 

— Te chinuie iar durerea de cap? îl întrebă Osho punându-i o mână 
pe umăr. 


— Da. 

— Se înrăutățește, nu? 

Ash a bâjbâit în mantie, după care şi-a scos săculețul. Degetele îi 
tremurau deschizându-l și scoțând o frunză de dulce uscată. Și-a băgat- 
o în gură, vârând-o între limbă și obraz. 

— S-a înrăutățit așa tare în ultimul timp, încât uneori nu mai văd 
nimic. 

Mâna lui Osh5 i-a strâns umărul. Nu-i stătea în fire să ofere un gest 
de mângâiere. 

Ash a mai scos o frunză de dulce și a băgat-o în gură, în partea 
cealaltă. 

— Te pot ajuta cu ceva? Ch'eng, poate? 

— Nu, maestre. Nu mă poate ajuta. 

— Te rog, mai lasă-mă cu maestre. Nu mai ești ucenicul meu de 
mult, foarte mult timp. 

Durerea i s-a diminuat treptat. Cel puţin atât cât Ash să-i poată 
întoarce zâmbetul— deși evita ochii maestrului, care deveniseră 
întunecaţi și apoși dintr-odată. 

— Îmbătrânim mai mult decât credem, a spus el în încercarea de a- 
şi mai ridica moralul. 

— Nu, a răspuns Osh6, șchiopătând înapoi către scaunul său 
căptușit. Tu îmbătrânești mai mult decât crezi. Eu sunt deja conștient 
de propria decrepitudine și plănuiesc să mă retrag cât de curând 
posibil, cu restul de demnitate care mi-a mai rămas. 

— Și eu mă gândeam la asta, a recunoscut Ash. 

Bătrânul general s-a cuibărit în scaunul său și l-a țintuit pe Ash cu o 
privire familiară după atât amar de ani— cu capul dat pe spate, cu 
trăsăturile ascuţite concentrate la maxim, cu ochii pe jumătate închiși 
măsurând pe oricine i-ar fi ieșit înainte. Mi-am făcut atâtea speranțe 
când te-am văzut cu un ucenic, după atâţia ani. Ce te-a făcut să te 
răzgândești? 

— Nu m-am răzgândit. Dar am avut o discuţie cu tine, acum câteva 
luni. În capul meu. 

— Când erai pe gheaţă? 

A dat din cap. 

— Atunci poate că a fost mai mult de-atât. Am avut un vis cu câteva 
luni în urmă. Era foarte frig. Nu credeai că o să supraviețuieșşti. 

— Nu, nu credeam. Dar mi-ai propus un târg și mi-ai promis că voi 
ajunge teafăr acasă dacă mă-nvoiesc. Așa că am acceptat. 

— Înţeleg. Și care era târgul? 

— Că nu mă vei opri din ceea ce fac atât timp cât pregătesc un 
ucenic. 

Oshō a chicotit. 

— A, asta explică totul. Da, un târg cinstit— unul de care mă voi 


ține. 

— Bun. 

— Acum povestește-mi. Cum l-ai ales pe el? 

Ash nu prea știa cum să răspundă la asta. Preţ de o clipă era înapoi 
în Bar-Khos, bântuit de vise în timpul unei sieste caniculare 
prelungite, când un tânăr s-a strecurat în camera lui să-i fure punga. 

În visele lui de atunci, Ash era din nou acasă: micuțul sat Asa, 
adânc ascuns într-o curbură a văii adânci— privirea lunecând repede 
în jos peste nenumăratele terase de orez și orz către o întindere 
nesfârșită de mare albastră care se desfășura înaintea ochilor. 

Butai, tânăra lui soţie, era şi ea acolo. Stătea în pragul ușii căsuţei 
lor, cu un coș de flori sălbatice în mână. Avea un adevărat talent să le 
transforme în parfumuri rare, uimindu-l de fiecare dată cu miresme 
noi, şi își privea fiul într-un moment în care el cioplea o bucată de 
lemn într-un mod simplu, practic; un băiat de paisprezece ani, poate. 

Ash le-a făcut cu mâna, dar cei doi nu l-au văzut— râdeau, în 
schimb, de ceva ce spusese băiatul. Frumoasă când râdea, soția lui era 
la fel de tânără cum fusese întotdeauna. 

Apoi Ash s-a trezit într-o cameră străină, într-un oraș străin, într-un 
ținut străin, într-o viaţă străină care cu niciun chip nu mai putea fi a 
lui... cu ochii umeziți de durere, cu un sentiment de pierdere la fel de 
puternic ca și cum totul s-ar fi întâmplat abia ieri. Durerea de cap era 
atât de intensă, încât îl orbea. Strigase la cineva de alături, crezând o 
clipă că e fiul lui— dar, chiar în timp ce făcea asta, ştia că n-are cum 
să fie fiul său. În momentul acela trăise un sentiment atât de adânc al 
izolării, că n-a putut face nicio mișcare. „O să mor singur, se gândise 
el. Chiar așa, orb, fără nimeni alături.” 

— Se pare, s-a auzit spunându-i lui Osh6, că a fost anume ales 
pentru mine. 

Oshō a părut să accepte asta, cel puţin în parte. 

— Nu te întrebi cu ce scop? 

— Nu știu, dar se pare că amândoi avem nevoie unul de altul, 
oarecum. Nu pot spune cum. 

Oshō a dat din cap, cu un zâmbet înțelept, dar oricare i-ar fi fost 
bănuielile, a preferat să nu le dea glas. A spus, în schimb: 

— Deci nu te-ai răzgândit să preiei frâiele de la mine? M-am gândit 
că poate o să vrei asta, dacă te tot întărât pomenindu-l pe Baracha. 

Ash nu s-a mai putut uita în ochii maestrului. 

— Ce rost ar avea? Boala mi se înrăutățește și nu cred că mai am 
mult timp de trăit. Știi despre tatăl meu și tatăl lui înainte de el. După 
ce au fost loviți de orbire, s-au apropiat cu pași repezi de capăt. 

Zâmbetul de pe fața lui Oshō a pălit, înlocuit fiind de o anumită 
gravitate. A tras adânc aer în piept. 

— Şi eu mă tem ca și tine, a recunoscut el. Dar am sperat altceva. 


Îmi pare tare rău, Ash. Eşti unul dintre tare puţinii prieteni care mi-au 
mai rămas. 

O mierlă cânta undeva în curte. Ash și-a mutat atenția asupra ei, 
distanțându-se parcă de manifestarea emoțională neobișnuită a 
prietenului său. 

Tânărul Oshō nu fusese niciodată așa deschis— nu acel Oshō care 
se antrenase ca roshun în vechea ţară și în străvechile timpuri în care 
doar câțiva supraviețuiau încercărilor grele. Același Oshō care părăsise 
ordinul inițial al roshunilor după ce membrii lui au trecut de partea 
lorzilor preaputernici și care a ajuns soldat mai târziu și a luptat la 
Hakk și Aga-sa și cumva le-a supraviețuit amândurora; care continuase 
să câștige laurii unul după altul în lungul război cu lorzii, cucerindu-și 
faima şi obținând o poziție înaltă în atât de osândita Armată a 
Poporului. În vremurile acelea ar fi fost de neconceput să-l auzi pe 
general deplângând deschis soarta unui tovarăș de arme. Chiar și mai 
puţin după ce ulterior i-a dus în exil, a fost singurul general capabil să 
găsească o ieşire scăpând cu o mână de oameni intactă după ultima 
capcană, funestă, care pusese capăt Revoluţiei Poporului o dată pentru 
totdeauna. 

În acele timpuri Osh5 fusese agil, puternic şi dur, un adevărat 
afurisit. Mâna lui de fier îi ţinuse împreună în lunga lor călătorie către 
Midèrēs, când cei mai mulți din flotă, inclusiv supăratul pe viaţă Ash, 
își doriseră pur și simplu moartea după înfrângere și după pierderea 
celor dragi fie căzuţi în luptă, fie lăsaţi în urmă. Când au ajuns în 
sfârșit aici, în Midèrēs, iar cei care părăsiseră flota puseseră mâna pe 
arme ca să slujească drept mercenari pentru Imperiul Mann, Osh6 a 
apucat pe o cale diferită și mult mai nesigură. Cea a râshunilor. 

Dar iată că acum nu era decât un bătrân ramolit pe un scaun 
rablagit pe măsură, ambii, și omul, și scaunul, dând la iveală smocuri 
de păr și scârțâind de fiecare dată când trupurile lor apăsate de timp 
își deplasau centrul de greutate; un bătrân care le dădea voie 
regretelor să-și croiască drum din inimă în afară, pe măsură ce se 
apropia de sfârșit. 

Ash a privit atent pe fereastra înaltă cu turelă către copacii mali 
care umpleau mijlocul curţii. Mierla cântătoare putea fi văzută 
cocoțându-se acolo, cu penajul albastru precum cerul distinct în 
mijlocul frunzelor de bronz. 

— Să fii trist față de moarte înseamnă să fii trist față de viaţă, a 
declarat Ash. 

— Știu, a spus bătrânul general, dând din cap. 

Cei doi veterani stăteau acolo, în apusul de soare în care jucau fire 
de praf, ascultând o vreme cântecul scurt, vioi al păsării de vară 
târzie. Îşi caută pereche, s-a gândit Ash. O pereche pe care a pierdut-o. 

— Îmi doresc doar..., a reuşit să spună Oshō în cele din urmă, dar a 


şovăit, și a lăsat celelalte cuvinte să plutească în aer nerostite. 

— „Să mai văd o dată Muntele de Diamant”, a încheiat Ash în locul 
lui, recitând un poem vechi. „Și să-mi apropii buzele de cei iubiți.” 

— Da, a spus Osho. 

— Ştiu, prietene. 


CAPITOLUL 13 - Serese 


O tăcere stranie s-a așternut asupra mănăstirii după ce Oshō a 
anunțat vendeta și după plecarea celor trei roshuni însărcinați s-o 
ducă la îndeplinire, sugerând un nou sens al unui țel de atins, care 
lipsise până atunci. Chiar și cei mai în vârstă, care își petreceau timpul 
mai degrabă cultivându-și grădina decât implicându-se în 
antrenamente, au început să-și recultive propriile abilități. RSshunii se 
strângeau laolaltă, vorbind pe un ton serios, iar râsul a devenit în 
general mai puțin obișnuit. 

Ucenicii însă au rămas necontaminați de această gravitate. Erau 
încă prea ignoranți în ceea ce privește dificultatea situației, iar 
regimul de antrenament punitiv la care erau supuși era suficient 
pentru a le menține minţile tinere concentrate asupra preocupărilor 
zilnice. 


Nico nu fusese niciodată în stare să-și facă uşor prieteni, iar acum a 
descoperit că nu se schimbase prea mult, nici chiar aici, în acest loc al 
izolării. Prezența constantă a celorlalți părea să-l fi epuizat după un 
timp, ajungând în punctul în care se retrăgea în sine însuși ca să 
scape. Uneori, şi Nico știa asta, atitudinea lui îl făcea să pară distant. 

În trecut descoperise că această reticență a atras după sine partea 
oarecum meritată de necazuri, dar aici a constatat că e valabil 
contrariul. Ceilalți ucenici păreau să-l simpatizeze destul de mult și 
glumeau și intrau în vorbă cu el destul de ușor. Dar simțeau, de 
asemenea, și distanța pe care el o punea între ei și, ajungând să-l 
cunoască un pic mai bine decât la început, n-au luat asta ca pe o 
formă de aroganță, ci ca pe o dorință de a fi lăsat în pace. Îi respectau 
dorința, doar că, procedând astfel, îl lăsau adesea pe dinafara acelor 
momente de camaraderie adevărată pe care le împărtășeau unii cu 
alții, astfel încât chiar și atunci când el dorea sincer tovărășia lor, nu 
prea reușea să topească distanţa care se instalase între el și ceilalți. 

A fost o adevărată ironie a sorții să descopere, așadar, că mai exista 
un ucenic aflat într-o situație similară şi că acela nu era nimeni altul 
decât Alas. 

ÎI simpatizau cu toții și pe Al6as, dar era ucenicul lui Baracha, pe 
care-l disprețuiau cu toţii. Mai mult decât atât, era vorba totuși despre 
maniera de-a fi a lui Aléas. Tânărul era modest în felul lui, dar toți 
ceilalți își dădeau seama cât de ieşit din comun era, de fapt. Asta îi 
neliniștea pe tovarășii săi. Un așa talent combinat cu o asemenea 
modestie le sugerau, când cugetau la asta în sinea lor, că Al6as le era 
oarecum superior, ceea ce-i făcea automat pe ei să-i fie inferiori. Iar o 
aşa dinamică a relaţiilor personale nu constituie o bază solidă pentru 
prietenie. 


Totuși, tocmai din cauză că Nico și Al6as erau amândoi străini de 
restul, situaţia lor comună i-a făcut să se apropie unul de altul. Se 
asemănau întru câtva. Uneori, ambii râdeau de ceva ce numai ei 
socoteau a fi destul de amuzant sau unul constata că vorbele sale 
susțin opinia celuilalt într-o dezbatere în grup. Alteori formau o 
echipă tocmai din lipsă de altceva. Cu toate acestea, distanța dintre ei 
se păstra, la fel ca și cu toți ceilalți— Nico fiind oarecum intimidat de 
acest tânăr sigur pe el, în timp ce Al6as se simțea constrâns de dorința 
maestrului său de a-i ține departe unul de altul. 

Pentru Nico, un singuratic înnăscut, viața de aici nu era deloc așa 
cum și-o imaginase înainte, deşi cu greu se putea spune că ar fi avut 
nişte așteptări clare cu privire la ceea ce avea să găsească acolo după 
sosirea la mănăstire. Dar oricât ar fi fost de neclare reprezentările sale 
despre acel loc straniu unde bărbaţii erau antrenați să ajungă asasini, 
lucrurile stăteau în realitate altfel. 

Timp de ceasuri întregi, în fiecare zi, se lupta cu aerul pe terenul de 
instrucție, înjunghia sau rănea manechine umplute cu paie, se 
ascundea de dușmani imaginari, arunca cu săgeți în ținte aflate la 
distanță și concepute sub formă de oameni. Era însă atât de preocupat 
să-și facă treaba bine, ca să-și păstreze reputaţia, ca să depășească 
provocările fiecărei noi zile epuizante, încât rareori se oprea să facă 
legătura dintre toate aceste acțiuni și realitatea la care trimiteau sau 
cu calea pe care o apucase acum. Pentru că era antrenat cu grijă să 
treacă peste un prag fără să se gândească sau să ezite. Se aștepta de la 
el ca într-o zi să fie capabil să comită crime cu sânge rece. 

Ziua aceea era totuşi destul de îndepărtată, iar până atunci 
antrenamentul îl făcea insensibil față de o asemenea perspectivă, iar 
efortul intens îi tulbura capacitatea de a cugeta la ce vor duce toate 
acestea. După o vreme, Nico nu se mai gândea deloc la asta. 

A fost, aşadar, o surpriză plăcută pentru el să-și dea seama cu câtă 
nerăbdare a început să-şi aștepte ședințele zilnice de meditaţie. Aveau 
loc de două ori pe zi și durau câte o oră. Unii dintre ucenici nu le 
vedeau cu ochi buni, mai ales cei care încă ţineau la vechile lor 
convingeri religioase, altele decât daoismul, ceea ce era ciudat, gândea 
Nico, de vreme ce tot ceea ce li se cerea ucenicilor era angajamentul 
de a respecta practicile daoiste ale liniștii. 

Nico nu era nici el un credincios fervent, în trecut fiind prea puțin 
legat de ritualurile la care mama lui îl obliga să participe, practicate 
de acei călugări plictisitori în templele lor pline de fum ori de câte ori 
avusese nefericirea să fie târât cu forța până acolo. Însă acum începuse 
să aștepte cu nerăbdare aceste ședințe de o oră în tăcutele strane din 
lemn lăcuit din sala impozantă sau afară în curte, când vremea era 
frumoasă. Nu prea aveau de-a face cu religia, a descoperit el, pentru 
că roshunii nu erau preocupaţi de doctrină. Pur și simplu 


îngenuncheau acolo, cu mâinile odihnindu-se în poală, și se 
concentrau asupra fluxului calm al inspiraţiei și expiraţiei până ce un 
sunet de clopoțel anunţa sfârșitul ședinței. 

Cu timpul, Nico a descoperit că liniştea era uşor de atins odată ce a 
învăţat să se relaxeze menținându-și însă capacitatea de concentrare. 
La sfârșit se simțea împrospătat și adunat în sine; altfel spus, îi era mai 
bine în propria piele. 

Au trecut câteva săptămâni bune până și-a amintit să trimită o 
scrisoare acasă. Se simţea oarecum vinovat că își uitase mama așa de 
repede. Cu scrisul lui de mână dezordonat, a anunțat-o că o duce bine 
şi a umplut restul paginii cu relatarea unor aspecte mai mundane ale 
noii sale vieți. A omis cu grijă orice referire la anumite situații 
disperate prin care a trecut. 

Kosh, vechiul prieten al lui Ash, s-a arătat destul de încântat să se 
îngrijească de expedierea scrisorii și a luat-o cu el în drumul său spre 
Portul Cheem pe care îl făcea împreună cu alți râshuni care mergeau 
să facă aprovizionarea. De acolo a fost dată în grija unui contrabandist 
care își câștiga existența forțând blocada manniană a Porturilor 
Libere. Nico a sperat să ajungă în cele din urmă la mama lui. E 
adevărat că după aceea nu s-a mai gândit prea mult la ea. 

De fiecare Zi a Nebunului primeau liber și puteau să desfășoare 
activități de voie. În asemenea zile, când ceilalţi se adunau în grupuri 
de câte doi sau trei, Nico îi lăsa cu zeflemele și micile lor complicități 
şi o pornea de unul singur în drumeţie prin munții înconjurători, să 
petreacă câteva ore plăcute în propria companie, înconjurat de 
splendoarea lor înaltă și pură. Era un adevărat festin spiritual pentru 
el să fie singur cu gândurile lui care, în asemenea zile aparte, după o 
plimbare destul de lungă, erau mai mult un fel de ne-gânduri, la fel ca 
în copilărie, când se aventurase până pe dealurile din jurul casei ca să 
petreacă o după-amiază întreagă doar cu Boon; momente de pace, un 
fel de a ajunge la liniște. 

Toată această rutină şi-a pus amprenta sa specială asupra lui. 
Pentru o vreme, Nico nu părea nici că avansează, nici că dă înapoi. 


Într-o dimineață, înainte de micul dejun, Nico a zărit o fată 
străbătând curtea și a fost destul de luat prin surprindere ca să scape 
din mână găleata cu apă. Nu doar faptul că aparținea sexului opus l-a 
luat pe nepusă masă și a făcut să-i sară inima din piept. Și nici 
înfățișarea ei: o rochie neagră simplă care se potrivea cu părul care-i 
cădea lung și drept pe spate, încadrând un chip luminos cu trăsături 
ascuţite şi ochi mari. Mai degrabă era vorba de felul ei de-a merge, 
zvelt, sigură pe sine, cu o grație a mișcărilor evidentă de sub rochia ei 
care i-a captivat privirea sa de bărbat dornic de atâta timp de o 
asemenea privelişte. Nico a uitat de găleată, luând-o la goană după ea, 


privind-o cum intră pe ușa care dădea în aripa de nord a mănăstirii. S- 
a gândit repede ce scuză să inventeze ca s-o urmărească și să afle cine 
este. 

Nico a dat buzna pe ușă și s-a uitat în dreapta și în stânga. 
Dispăruse. Pentru o clipă s-a întrebat dacă n-a fost o nălucire de-a lui. 


În următoarele zile a văzut-o din nou de câteva ori. Dar de fiecare 
dată era doar o apariție fulgurantă, și de fiecare dată el era ocupat cu 
antrenamentele sau în drum spre antrenamente și nu a putut zăbovi. 
Era frustrant și în curând și-a dat seama că își arunca mereu privirea 
încoace și încolo, căutând-o. 

— Cine-i? l-a întrebat pe Al&as într-o seară la cină. 

— Cine? a replicat Al6as trădându-se prin tonul pretins neștiutor. 

— Ştii cine! Fata pe care o tot văd pe aici. 

Al€as i-a aruncat un rânjet crud. 

— Aia nu-i doar o fată, Nico. Aia e fata maestrului meu și ai face 
bine să-ți ţii privirea departe de ea— ca să nu mai vorbim de mâini. 
Maestrul meu este groaznic de protector. 

— Fiica lui Baracha? Nico a rămas stană de piatră la așa o veste. 

— Nico, măsura în care ţie îți place sau nu-ți place un om nu prea 
are de-a face cu modul lui de a procrea. 

— Și cum o cheamă? 

— Serese. 

Era un nume de rezonanță merciană și Nico a remarcat asta. 

— Da, a căzut de acord Alas. Mama ei a fost merciană. Dar ce-i cu 
tot interogatoriul ăsta, sau nu-i nevoie să-ntreb? 

— Ce interogatoriu? a spus el, privind în lături. 

Dar apoi a continuat: 

— Cât timp stă pe-aici? 

Al€as a oftat: 

— Ce şarlatan mai ești! Dă-mi voie să mă repet, cu riscul de a părea 
pisălog! Este fiica lui Baracha și a venit aici pentru câteva săptămâni, 
să-și viziteze tatăl. Când se va încheia vizita, se va întoarce în Q'os, 
dat fiind că acolo lucrează pentru noi. În cazul în care, în timpul 
şederii sale la mănăstire, a fost molestată sau acostată în vreun fel— și 
prin molestată înțeleg dacă a fost interpelată, privită, făcută obiect al 
dorinţei în timpul bâjbâielilor tale nocturne pe sub pătură— dacă se 
întâmplă oricare dintre aceste lucruri între tine și ea în tot acest timp, 
atunci fii sigur că maestrul meu o să-ți pună un cuţit la coaie. Uită-te 
la el cum stă acolo. Se uită la noi chiar acum. Mai târziu o să mă 
muștruluiască pentru simplul fapt că am vorbit cu tine. 

Nico s-a rezemat precaut de spătarul scaunului. Nu se îndoia deloc 
de valabilitatea avertismentului lui Alcas. 

Chiar și așa, după ce Al6as s-a întors la mâncarea lui, Nico a 


cercetat sala de mese să-i mai surprindă o dată privirea fetei și a fost 
foarte dezamăgit când nu s-a întâmplat asta. 


În dimineaţa următoare li s-au încrucişat în sfârșit căile și el a 
simțit instantaneu că le-a fost menit să se întâlnească. Nico credea în 
asemenea lucruri. 

Era de Ziua Nebunului, așadar, ziua lui liberă, și intra la spălătorie 
să-și primenească niște schimburi înainte de a o porni în plimbarea lui 
obișnuită de-a lungul văii. 

Acolo, în aerul plin de aburi din încăperea cavernoasă, ea își 
storcea ultima dintre hainele sale. Nico s-a oprit în ușă, neștiind dacă 
să intre sau să plece. 

— Bună, i-a spus ea pe un ton amical, după ce a aruncat o privire 
peste umăr. 

Tonul ei l-a convins să intre. A închis ușa în spatele lui și a 
traversat încăperea. Și-a lăsat hainele lângă conducta de metal cu apă 
clocotind deasupra focului, apoi a dat din nou din cap în direcţia ei și 
a zâmbit. 

Fata a terminat de împăturit o vestă udă și a așezat-o pe grămada 
de rufe deja aranjate în coş. Avea mânecile rochiei suflecate și părul 
negru strâns la spate, iar fața îi era îmbujorată de căldură și osteneală. 
Nico şi-a dat seama că erau cam de-o vârstă. 

— Ce-i? a întrebat ea cu un zâmbet fugar, conștientă de faptul că o 
analiza. 

El a clătinat din cap. 

— Nimic. Eu sunt Nico, ucenicul maestrului Ash. 

A văzut-o cum s-a schimbat la față auzind asta— ca un fel de 
reconsiderare a omului cu care vorbea. Ochii ei negri au prins a-i 
scruta trăsăturile, părând să zăbovească asupra lor. Era genul de 
privire, după cum și-a dat el seama, care-l făcea mereu să se uite în 
lături roșind— iar în interior îl transforma într-un idiot luat cu 
tremurici. 

Nico a păstrat tăcerea, temându-se că orice i-ar ieși din gură ar 
putea fi niște bâlbe sau prostii sau, mai rău încă, și una, și alta. 

— Eu sunt Se&rese, ea spus fata, cu o voce gravă și răgușită. Ceea ce 
i-a provocat un fior în coapse. 

— Știu, a spus el, și a regretat imediat. 

Ea a părut încântată de asta— faptul că ştia cum o cheamă sau că 
părea brusc stânjenit, nu știa care din două. 

— Atunci trebuie să fii merciană, a îndrăznit el, încercând să-și 
recâștige stăpânirea de sine. Se&rese. Înseamnă „ascuţit” în limba 
veche. 

— A, cred că ţi-am recunoscut accentul. 

— Da. Sunt din Bar-Khos. 


— Aha. Impresionată din nou. 

De afară s-a auzit un clopot bătând ora. 

— Ei bine, îți aparţine, a spus ea arătând către apa care clocotea, în 
timp ce-și aranja ultima haină spălată. 

— Așteaptă, a spus el pripit, chiar când și-a amintit puternicul 
avertisment al lui Al6as. Dar pulsul i s-a întețit la gândul de a-i cere 
fetei să accepte să-și petreacă ziua lui liberă cu ea. Își imagina cum 
vor cutreiera valea împreună, vorbind, râzând, ajungând să se 
cunoască unul pe altul. E ziua mea liberă, i-a explicat el. O să ies să 
mă plimb după ce termin aici. Ce-ar fi să vii cu mine? 

Ea a părut să cugete la asta cel puţin preţ de câteva secunde. Dar 
apoi a scuturat din cap. 

— O să mă aștepte tata, mi-e frică. 

— O, a spus Nico, învins; deşi o mică parte din el se simțea ușurată. 

— Poate altă dată, a spus ea, luminându-se. Când s-a aplecat să-și 
ridice coșul, Nico nu s-a putut abține să nu-i admire formele văzute 
din spate. 

— Stai, a spus el brusc. Dă-mi voie să te ajut. 

— E în ordine. Mă descurc. 

El s-a făcut că n-o aude și i-a înșfăcat oricum coșul. Era mai greu 
decât se așteptase și abia și-a înăbușit un geamăt. 

Serese l-a urmat afară, în lumina puternică de pe hol, unde fețele le 
străluceau de transpiraţie, iar părul le atârna în șuvițe din cauza 
aburului. S-au oprit, s-au privit unul pe altul. Inima lui continua să 
bată nebunește. 

A dat s-o atingă. 

— Serese? 

Baracha stătea în ușa deschisă care dădea în hol. 

Fata și-a dat ochii peste cap. 

— La revedere, a murmurat zâmbind o scuză. S-a dus să i se alăture 
tatălui, privind încă o dată în urmă. 

Baracha a privit amenințător la Nico, cu o expresie întunecată pe 
chip. 


Era într-o după-amiază pașnică de Zi Întâi, iar Nico și ceilalți 
ucenici transpirau executând obișnuitele tehnici cali. Terenul de 
antrenament era plin de roshunii adunaţi să-și exerseze fiecare 
abilităţile, spaţiul acela deschis abia reușind să-i cuprindă pe toți, în 
vreme ce, din turnul său, Oshō putea fi văzut uitându-se la ei de la 
fereastra care dădea în curte. 

Ucenicii fuseseră expediaţi într-un colț îndepărtat, respirând din 
greu din cauza exerciţiilor de lovire pe care le practicaseră deja, acum 
executând niște combinații simple de lovituri din interior cu lovituri 
din exterior, așa cum îi instruia Baracha pe un ton nervos între un 


exercițiu și altul. 

În ziua aceea părea să fie la fel de irascibil ca întotdeauna, nici mai 
mult, nici mai puţin ca altădată, iar mâna lui aplicase deja scatoalce 
mai multora dintre ei care se mișcau prea lent pentru starea lui de 
spirit. La un moment dat a ridicat tonul la Al6as, pe motiv că nu era 
atent la ce făcea, ceea ce nu era neobișnuit, pentru că întotdeauna își 
bruftuluia tânărul ucenic mai mult decât pe toți ceilalți, dar lui Nico 
nu-i plăcea să asiste la așa ceva, cum nu le plăcea nici celorlalți. Cu 
toții știau că Al6as era cel mai bun dintre ei și că nu merita un 
asemenea tratament. 

Tocmai în plină tiradă a sa o tăcere bruscă s-a lăsat peste terenul de 
antrenament. Baracha s-a oprit în mijlocul frazei, ochii furioși 
scânteindu-i să descopere sursa acestei noi perturbări. 

Acolo, umblând prin praf, Ash își făcuse apariția, ducând în mână o 
sabie băgată în teacă, ieşind să se antreneze și el odată cu ceilalți, mai 
degrabă decât să exerseze de unul singur în zori. 

Rōshunii adunaţi acolo s-au întors rapid să-și vadă de ale lor, dar 
ucenicii și-au dat seama că nu se mai pot concentra la fel de bine. 
Mulţi se uitau cu coada ochiului la bătrânul cu mantie neagră care se 
antrena împreună cu toți ceilalți, lama sabiei scânteind și strălucind în 
lumina soarelui, cu o serie de mișcări mult prea rapide pentru ca 
majoritatea să le poată urmări. Sursa aceasta de distragere nu a făcut 
decât să înrăutățească și mai mult dispoziţia lui Baracha, care i-a 
readus la ordine cu palme pe câţiva dintre ei, până când s-au 
concentrat cu toată seriozitatea asupra propriilor exerciții. 

După o vreme le-a permis să ia o pauză în care să bea apă și să 
respire. 

— Văd că bătrânul se joacă astăzi alături de noi, a strigat Baracha în 
direcția lui Ash, destul de tare să-l audă toţi cei aflați în preajmă. Ash 
i-a întâlnit privirea o fracțiune de secundă, apoi și-a văzut mai departe 
de rutina lui. L-a ignorat deliberat pe masivul alhaziiu, iar Nico a 
văzut că lipsa lui de reacţie l-a lovit în orgoliu pe celălalt. 

În timpul pauzei, câțiva dintre ucenici s-au adunat în jurul lui Nico 
și l-au întrebat cum se manifesta maestrul lui în acțiune. Nico a 
aşteptat ca întrebarea lor avidă să lase loc tăcerii nerăbdătoare, apoi a 
mărturisit dintr-o suflare: 

— Este precum centrul de linişte al unei furtuni, iar ceilalți au dat 
din cap, reprezentându-și scena în minte. Iar Al6as a chicotit. 


În dimineaţa următoare, Nico s-a întâlnit din nou cu Baracha în 
drum spre exercițiile de tras cu arcul. Alhaziiul tocmai ieșea din sala 
de arme și i-a tăiat calea văzându-l că înaintează spre el. 

— Tu! a hămăit el. 

— Eu? 


— Da, tu. Vino cu mine. 

— Trebuie să ajung la lecţie. O să întârzii. 

— Vino! Baracha s-a răstit scos din fire. 

Nico a înghiţit în sec în timp ce alhaziiul parcurgea holul. Pentru o 
clipă s-a gândit să spele putina, dar asta ar fi părut stupid și 
copilăresc. Dimpotrivă, s-a impulsionat să meargă înainte. 

Au trecut în grabă prin bucătăria foarte încinsă. Cei doi bucătari nu 
i-au luat în seamă, preocupaţi să se ciondănească cine poate să 
folosească o oală. În capătul bucătăriei Baracha s-a oprit şi a deschis o 
trapă din podea. A coborât în întuneric. 

Nico s-a uitat în jos către treptele de piatră și la statura masivă a lui 
Baracha dispărând în beznă. Se întreba despre ce-o fi fost vorba. Dar 
apoi și-a dat seama imediat ce se întâmplă. 

„Un tată furios, extrem de protector.” 

— Aici jos, a răsunat ecoul vocii lui Baracha, care l-a tras parcă pe 
Nico după el, făcându-l să pună piciorul pe prima treaptă. Pe restul le- 
a coborât ca prin vis. 

Era o debara, cu pereţi din piatră și răcoroasă. Singura lumină 
venea de la treptele din spate. În întuneric Nico distingea forme 
atârnate în cârlige de oţel fixate de tavanul de lemn: hălci de vânat, 
afumate și sărate, lângă saci de făină, mirodenii sau legume uscate. 
Ceva se legăna în cârlig chiar în dreapta lui. O pasăre abia curățată de 
pene și cu măruntaiele scoase. 

A luat-o în direcţia aceea, oprind în trecere balansul păsării cu o 
singură mână. A simtit-o la degete rece și cărnoasă. 

În faţa lui, o siluetă s-a mișcat în întuneric. A văzut o străfulgerare 
subită de alb: dinţii dezveliți în rânjet ai lui Baracha. 

„N-am făcut nimic rău, s-a încurajat Nico în sinea lui. Doar am 
vorbit și noi câteva minute.” 

Asta nu i-a fost de mare ajutor, iar sudoarea a început să-i picure 
de pe frunte. 

— Aici, băiete. 

Nico a înghiţit nervos în sec. Într-un moment deplasat de fantazare 
şi-a dorit să fi avut o sabie la el. 

Tăcerea era grea ca într-un mormânt. Baracha stătea sprijinit de 
ceva, cu brațele încrucișate. Pe măsură ce se apropia, Nico a văzut că 
era ghizdul înălțat al unei fântâni de piatră, lat de vreo doi metri, 
acoperit de un grilaj ruginit din fier. În interiorul lui, la mare 
adâncime, putea auzi ecoul unei ape repezi curgătoare. 

Fără vreun alt cuvânt, Baracha s-a întors și și-a pus mâinile pe 
grilaj. L-a deschis icnind de efort și cu un scrâșnet de balamale. 

Nico s-a uitat în întunericul de jos. Apa curgea învolburându-se, 
nevăzută, dar înfricoşătoare. I-a simţit răcoarea pe faţă. Era un izvor 
subteran care își croia drum chiar pe sub construcția mănăstirii. 


Nico a făcut involuntar un pas în lături. 

— Ce vrei de la mine? a întrebat el. 

Baracha s-a aplecat să ridice ceva de jos. Era o găleată, plină de 
mușchi, fixată de o sfoară putredă. Capătul sforii era legat de grilajul 
de fier. 

Alhaziiul a coborât găleata în întuneric. 

— Cred că fiică-mea a pierdut ceva ieri, i-a explicat. Vreau să te 
cobori tu acolo să cauţi. 

Nico s-a mai îndepărtat cu un pas de fântână. 

— Sunt cât se poate de sigur că n-o s-o fac. 

Sfoara aproape s-a smuls din mâna lui Baracha, luată brusc de apă. 
El a strâns-o și mai puternic. Nico a auzit găleata izbindu-se de pereţii 
fântânii, zgomotul apei fiind şi mai puternic la depășirea obstacolului. 

— O s-o faci, i-a spus Baracha. Într-un fel sau altul, ai să cobori 
acolo. 

Nico a privit uluit fața ascunsă de umbră a bărbatului. Nu-și dădea 
seama dacă vorbea serios. 

„Dacă încearcă să mă sperie, are sorți de izbândă!” 

Nico a încercat să fugă, dar picioarele îi păreau înțepenite pe 
podeaua de piatră. Baracha a înaintat cu un pas spre băiat, trăgând 
sfoara după el. Nico tot nu se putea mișca. 

Tânărul şi-a deschis gura— să strige după ajutor, să-și pledeze 
nevinovăția, nu era sigur— când o palmă grea i-a poposit pe umăr. 
Degetele lui Baracha i s-au încleștat pe mantie. Haina i s-a strâns în 
jurul gâtului. Fără prea mare efort, alhaziiul masiv l-a împins îndărăt 
spre fântână. 

— Dă-mi drumul! a strigat Nico, simţindu-și picioarele târându-se 
pe podea. S-a încordat, încercând să scape din strânsoarea celuilalt. 

— Nu! a ţipat el furios, când gura întunecată a fântânii i-a apărut 
înaintea ochilor. A încercat să ridice mâna spre faţa lui Baracha, 
degetele bâjbâind sălbatic după ochii celuilalt. Bărbatul și-a ridicat 
capul cât să nu-l ajungă. Strânsoarea i-a slăbit puțin când i-a băgat 
capul lui Nico în fântână, încercând să-i tragă și restul corpului. 
Mâinile lui Nico au bâjbâit să se agaţe de ghizdul lipicios, în timp ce 
apa nevăzută se învolbura rece ca gheaţa pe sub pământ. 

Și atunci, mărinimos, Baracha și-a slăbit strânsoarea și Nico s-a 
eliberat dintr-un salt. S-a îndepărtat clătinându-se de torționar, 
prinzând expresia amuzată de pe fața acestuia. 

—  Nemernicule, i-a aruncat Nico, retrăgându-se în grabă, 
împiedicându-se de obstacolele atârnate de cârlige, în timp ce râsul lui 
Baracha îi sfârteca spatele cu batjocura pe care o transmitea. 

Nico nu s-a oprit decât după ce-a ajuns afară, în aer liber, înghițind 
cu noduri, închizând ochii pe jumătate în lumina soarelui și 
blestemându-se pentru cât de prost fusese. 


Serese, din câte a auzit după aceea, a fost trimisă din mănăstire în 
aceeași zi. 


CAPITOLUL 14 - Asigurări divine 


În anticamera fără ferestre a arenei cunoscute ca Shay Madi, Kirkus 
își privea mama vorbindu-le preoților adunați înaintea ei. 

Cei doi ani petrecuţi în calitate de Sfântă Matriarhă a Imperiului 
începuseră să-și pună amprenta asupra ei, în ciuda Laptelui Regal atât 
de costisitor pe care-l consuma în fiecare dimineaţă. Ridurile vizibile 
care-i brăzdau fruntea puteau proveni doar din obiceiul de a se 
încrunta de îngrijorare, deși azi şi aici, în public, mama lui prefera să 
zâmbească, și încă să zâmbească des. 

Îmbătrânirea vizibilă fusese primul lucru pe care Kirkus îl 
observase la întoarcerea din călătoria prin Imperiu împreună cu 
bunica lui, când dăduse cu ochii de chipul mamei pentru prima dată 
după multe luni. Fusese și primul lucru pe care îl comentase, ceea ce îi 
adusese ei râsul pe buze și lui un sărut blând pe frunte din partea 
mamei. 

Cu excepţia lănțişoarelor preoțești de aur atent lucrate care se 
legănau prinse de la lobii urechilor până la nări și a reflexiei luminii 
pe luciul craniului ei ras, mama lui putea fi confundată cu matroana 
unui bordel obscen de la oraș ajunsă în punctul culminant al unei 
nopți acceptabil de aglomerate. Faţa netedă a lui Sasheen era 
îmbujorată de la căldura emanată de atâtea trupuri strânse laolaltă, de 
nenumăratele lumini de gaz din alcovurile acoperite de funingine 
înșirate de-a lungul pereţilor și de lipsa oricărei adieri venind dinspre 
intrarea însorită din zidul aflat în spatele ei și care dădea spre estrada 
imperială. Stătea cu o mână în șold. Sub bărbia ridicată, sânii grei 
împungeau pânza albă a rochiei. 

Ademenitoare, dar periculoasă era primul gând care trecea prin 
mintea majorității bărbaţilor. Era, probabil singurul lucru pe care 
Kirkus îl știa despre tatăl său— în măsura în care ea era un indiciu al 
gusturilor acestuia în materie de tovarăşe de pat. 

Preoții și preotesele care umpleau încăperea vorbeau între ei, cu 
excepția celor adunaţi chiar lângă Sfânta Matriarhă. Aceștia o ascultau 
cu respect pe Sasheen, dar vorbeau la rândul lor cu o lipsă de 
formalism obișnuită pentru Marii Preoţi din Q’os și care-l luase prin 
surprindere pe Kirkus în cea dintâi împrejurare în care s-a aflat în 
prezența curții liderului anterior, Patriarhul Nihilis. Kirkus se 
așteptase la un grad mai mare de pompă și ceremonial, așa cum se 
obișnuia la ceremoniile oficiale de stat. 

În schimb, marii preoți din Q'os se comportau ca niște camarazi 
incomozi implicaţi într-o conspirație de proporții și insuportabil de 
ambițioasă: nu mai puţin decât luarea în stăpânire a întregii lumi. 
Deferenţa pe care alegeau să i-o arate Sfintei Matriarhe nu venea doar 
din respectul față de poziţia acesteia, dat fiind că ajunsese în felul în 


care o făcuse la conducerea Imperiului Mann, venind parcă de 
nicăieri, ci din teama față de graba cu care înăbuşea până și cel mai 
mic semn de nesupunere, așa cum se întâmplase cu moartea atâtora 
dintre foștii lor colegi. 

Exista o ameninţare care le sufla în ceafă chiar acum, întruchipată 
de două gărzi de corp ale ei de statură masivă, cu ochii mascaţi de 
ochelari de protecție cu lentile fumurii, astfel încât nimeni să nu-şi dea 
seama de direcţia privirii lor și cu mâinile acoperite de mănuși cu 
ţinte otrăvitoare. 

Kirkus era atent doar pe jumătate la ce aveau de spus mama lui sau 
ceilalți. Astăzi nu avea loc o întrunire oficială a curţii, ci era doar o 
după-amiază de relaxare la Shay Madi, în care membrii castei 
superioare aveau ocazia să socializeze în timp ce vizionau 
divertismentele din arena publică. Cu toate acestea, era vorba despre 
bărbați și femei aflaţi în poziţii superioare și nu se puteau abţine să nu 
tragă sfori pentru a obține avantaje materiale. 

Kirkus le-a dat voie acestor preocupări meschine să treacă peste el 
în vreme ce îmbuca din carnea moale a unui fruct de parmadio, 
tremurând la fiecare împunsătură de plăcere narcotică dată de 
spargerea în dinți a sâmburilor amari. Din când în când, privirea îi 
cutreiera încăperea și-i cerceta pe ocupanții acesteia inhalând din 
vasele lor aburinde sau din licorile răcoroase aromate. Dar de fiecare 
dată, operaţia aceasta de scrutare sfârșea prin a se opri asupra ușilor 
duble masive din capătul cel mai îndepărtat. 

Lara nu avea să apară astăzi, bănuia el. Într-adevăr, ultimul său 
iubit, generalul Romano, venise de unul singur și stătea acum într-un 
colț, prins într-o discuție înfocată cu generalul Alero. Chiar în timp ce 
Kirkus îl analiza pe tânărul general, bărbatul și-a întors capul și cei doi 
și-au încrucișat privirea. 

Scântei de ură se transmiteau în schimbul de priviri. 

Romano era nepotul ultimului Patriarh și era considerat urmașul 
cel mai notabil din rândurile celei mai vechi și mai puternice familii 
din cadrul ordinului. Tânărul Romano era cel dintâi rival în raport cu 
poziția deținută de Sasheen, deși era clar că avea să aștepte ca domnia 
ei să ajungă la capăt înainte de a încerca să preia conducerea, 
perioadă în care mulți se așteptau de la Kirkus însuși să-și asume 
poziția de Patriarh; nici că se putea ca Lara să-și fi găsit un nou iubit 
mai bine poziționat împotriva lui Kirkus decât acesta de acum. 

În partea cealaltă a camerei, Romano a dat din cap în direcţia lui 
Kirkus, care s-a înclinat ca răspuns, ferindu-și ochii. 

Lara ar fi venit cu Romano, dacă ar fi avut chef. Era evident că încă 
îl evita pe Kirkus. Ultima lui răbufnire în public, în băile de sus din 
Templul $oaptelor în ziua întoarcerii sale, a constituit un motiv de 
jenă pentru amândoi. 


Sperase că, văzând-o pe Lara din nou, avea să rămână calm și 
înţelept în privința situaţiei lor. Spera că se maturizase cel puțin până 
în acest punct în timpul aventurilor sale peste hotare. În schimb, de 
îndată ce dăduse cu ochii de ea, trupul lui a suferit o reacţie 
copleșitoare de şoc, astfel că, stând acolo în turnul său, uluit în vreme 
ce ea trecea pe lângă el fără să arunce nici măcar o privire în direcția 
lui, Kirkus s-a trezit țipând în spatele ei când fata se îndepărta, vocea 
tremurându-i atât de tare de furie, încât a avut nevoie de câteva clipe 
bune ca să-și dea seama ce spusese. 

— O să-ți cer în curând consimțământul, Matriarhă, îi șoptea 
preoteasa Sool mamei sale. Să mai fie cam o lună de acum încolo până 
la aniversarea Augeriilor din Mann. 

Kirkus simţea că i s-a pus un nod dureros în gât. Și-a mutat privirea 
de pe ușile închise către fundul încăperii și s-a concentrat din nou 
asupra conversației generale din jurul lui. 

Preoteasa Sool îşi ținea capul plecat, făcând pe supusa loială, deși 
Kirkus bănuia uneori că lucrurile stau cu totul altfel. 

— Va trebui să știu dacă planurile noastre de comemorare sunt 
adecvate. La urma urmelor, acesta este anul în care sărbătorim cea de- 
a cincizecea aniversare a domniei manniene. Poate că ne poți da și tu 
câteva idei. 

— O, nu te aștepta să scoţi ceva de la mine, i-a replicat mama lui cu 
o fluturare a mâinii, cu cealaltă ținându-și rochia ridicată deasupra 
unei coapse întinse, să se răcorească. O să te las pe tine și pe ai tăi să 
luaţi asemenea decizii, știi asta. Crede-mă, am alte lucruri care să mă 
preocupe chiar în momentul de față. 

— Da, a spus Sool umilă, capul plecându-i-se și mai mult. Cred că 
am şi auzit de ele. Această nouă petiție a lui Mokabi: un alt plan de 
invazie a Porturilor Libere. Bătrânul războinic se agită, fără îndoială, 
tot mai mult, acum că se apropie clipa retragerii. 

— Ca de obicei, urechile tale prind doar șoapte purtate pe aripile 
plictiselii. Era multă nerăbdare în tonul mamei sale și o oboseală pe 
care Kirkus a observat o mai des ca niciodată în aceste zile. 

— Totuși. Chiar și așa... a continuat Sool, apoi s-a întrerupt brusc. 

Lui Kirkus îi venea să râdă de ea. 

— S-ar părea că tu și mama sunteți cele mai bune prietene, a spus el 
glumind. Cine altcineva ar asculta cicălelile voastre? 

Sool a zâmbit, deși putea la fel de bine să fi fost și o grimasă. 

— Mama ta ţi-a dat naștere la vremea ei, a spus ea. Ai putea avea 
un pic de respect pentru ea, puișor. 

Replica lui a fost un alt pocnet de semințe zdrobite în dinți. A 
renunțat să rostească ce-ar fi vrut să zică în continuare. 

Kirkus privise cu interes acest schimb de replici. În felul ei subtil, 
Sool fusese ca o mătușă afectuoasă pentru Kirkus pe măsură ce băiatul 


a crescut, cel puţin în măsura în care putea fi afectuoasă oricare dintre 
femeile ordinului, unde asemenea legături se alimentau din loialitate 
și necesitate— cu siguranță nu din dragoste și rar din bunătate. În 
copilărie, Kirkus trăise în Templul Șoaptelor, în apartamentele mari 
ale mamei și ale bunicii, una dintre ele fiind ultima glammari, sau 
consoartă aleasă, pentru Patriarhul Aslan, cealaltă, un sfetnic de 
încredere pe căile credinţei. Sool le vizitase adesea pe femeile de 
acolo, fiind uneori însoțită de fiica ei, Lara. În serile de vară, Sool le 
istorisea povești din trecut, el și Lara stând împreună în balconul 
camerei sale, cu nenumăratele animale pe care le adunase de-a lungul 
anilor ţipând și trăncănind în cuștile lor, în timp ce lumina înserării 
plana ca un giulgiu deasupra orașului Qos care se întindea la 
picioarele lor. 

Din acel punct înalt de observaţie situat într-o aripă a Templului 
Șoaptelor, forma completă a orașului insulă era pe deplin vizibilă. Pe 
coasta de est, un limb natural de pământ pătrundea diagonal în mare; 
spre nord se puteau vedea cele patru gropi de gunoi făcute de oameni, 
care semănau atât de mult cu niște degete: toate cele Cinci Orașe, cum 
erau cunoscute la modul colectiv, fiecare populând marginea apei cu 
clădiri. În copilărie, Kirkus cercetase locurile de la est la vest: insula se 
putea vedea în forma unei mari mâini deschise, cu palma orientată 
spre cer, degetul său mic trunchiat pentru a simboliza degetul mic 
parțial amputat al urmașilor lui Mann. Nu se plictisise niciodată de 
acest peisaj, copil fiind, cocoțat acolo, în chiar inima orașului. 

În acele seri călduroase de altădată, Sool își depănase poveştile cu o 
voce aspră șoptită, ca şi cum cuvintele ei erau obiecte de preț care 
trebuiau păzite. Îi vorbise băiatului de vremea când propria ei mamă 
și bunica lui lucraseră în secret în tinerețea lor pentru cult, în acea 
perioadă de foamete şi ciumă cunoscută drept Marea Încercare, fiecare 
dintre ele neînfricate, înrudite spiritual, recrutarea lor în ordin fiind 
rezultatul faptului de a fi împărțit fără supărare același bărbat. 

Ambele luaseră parte la Noaptea Cea Mai Lungă, seara aceea care 
urmase distrugerii orașului prin foc. Acționând împreună, îl omorâseră 
pe unul dintre oficialii cei mai importanţi ai orașului, care trăia într-o 
splendoare opulentă în palatul său, în timp ce orașul zăcea în ruine și 
în foamete de jur împrejur. Ambele asistaseră la execuţia frenetică a 
reginei-copile, avându-și chiar fiecare micul său rol în asta. 
Îngenuncheaseră epuizate şi gâfâind la picioarele Marelui Preot Nihilis 
însuşi, când a fost uns drept Primul Sfânt Patriarh din Mann. 

Sool le spusese lui şi Larei toate aceste lucruri, și multe altele, 
mândră se pare de legătura de rudenie dintre familia ei şi a lui, de 
ascensiunea reunită a lor la putere. Abia după ce a mai crescut, Kirkus 
a aflat și celelalte variante ale acestor povești. Și-o amintea pe bunica 
lui, pe jumătate tăiată după o curăţare ritualică, zăcând în pat și 


vorbind ca în transă, înșfăcându-l pe Kirkus de mână pentru a-l ţine 
alături în timp ce-i povestea despre asasinarea vechii sale prietene, 
mama lui Sool, pentru că renunțase să urmeze căile lui Mann. 

Trecuse deja mai bine de un an de când Kirkus n-o mai întâlnise pe 
Sool în carne și oase. Cum stătea în fața ei în învălmășeala din 
anticameră, a văzut-o prin ochii sinelui său de copil și s-a întrebat 
când au pierdut legătura aceea specială care-i procurase atâta bucurie 
în copilărie. A presupus că s-a întâmplat poate din cauza faptului că el 
şi Lara au luat-o pe drumuri diferite, dar reflectând mai profund, și-a 
dat seama că povestea e mai veche de atât. De când crescuse, și-a dat 
el seama, de când nu mai avea nevoie în viaţa lui de oameni ca 
matroana aceasta binevoitoare. 

„O să mă debarasez de femeia asta, s-a gândit Kirkus, uitându-se în 
ochii ei albaștri și ea într-ai lui. Și de toată bunăvoința pe care mi-a 
arătat-o vreodată.” 

Kirkus şi-a ridicat mâinile la piept, apoi le-a întins înainte, într-un 
gest de concesie. Femeia a clipit, luată prin surprindere. 

Lângă el cineva își dregea vocea. Era Cinimon, marele preot al 
sectei Monbarri— acel cult în cult ai cărui membri se declaraseră 
inchizitori și apărători atât de fervenţi ai credinţei, că-i speriaseră pe 
toți ceilalți. Bărbatul vorbea cu o voce asemenea nisipului mișcător de 
pe cursul unui râu, expresia fiindu-i indescifrabilă în spatele poverii 
lăsate de nenumăratele piercinguri care-i împodobeau fața. 

— E adevărat, așadar? a întrebat-o el pe Sasheen. Mokabi crede că 
în sfârșit poate învinge rezistența Porturilor Libere? 

Sasheen a plecat capul parcă pentru a reflecta asupra întrebării. 

— Asta crede el, da, deși nu ne-am făcut timp propriu-zis încă să ne 
uităm peste propunerile lui. I-a aruncat o privire lui Sool. Mă voi 
întâlni în curând cu generalii mei ca să discutăm problema aceasta. 
Vei fi primul, desigur, care va auzi ce-am hotărât. 

— Mai trebuie să decidem și în chestiunea Zanzahar, a mormăit 
micul  Bushrali din spatele buzei pocalului, Marele Preot al 
Regulatorilor, evident că deja beat. Aceste discuţii echivoce în privința 
prețului cerealelor și sării nu ne sunt de niciun folos nouă. Dacă nu 
micșorăm prețurile, iar Califatul își extinde apele teritoriale cu două 
sute de laquri înspre Porturile Libere, aşa cum ameninţă s-o facă, 
atunci acest război de uzură se poate transforma într-un război fără 
sfârșit. 

Cinimon a dat din cap, masivele sale piercinguri faciale zornăindu-i 
laolaltă, în timp ce ochii negri îi străluceau în mijlocul lor. Braţele și 
picioarele preotului erau goale sub sutana lui în întregime albă; se 
încreţeau din cauza ţepilor de metale preţioase îngropate sub piele, 
ţepi care se desfășurau ca o mulțime de șerpi în jos înspre glezne și 
către picioarele încălțate în sandale— de parcă, în orice moment, 


aveau să iasă de sub piele și să se răsucească liberi pe pământ 
asemenea unor creaturi vii. 

— Ar trebui să venim cu propriile cereri înaintea Califatului, s-a 
văicărit preotul. Ar trebui să insistăm să nu le mai vândă Porturilor 
Libere cerealele pe care le cumpără de la noi. Este de-a dreptul 
obscen. Nici măcar nu mai încearcă să ţină ascunsă practica asta. 

— Înaintează tu o asemenea cerere și riscăm un embargo, s-a văitat 
Bushrali, oprindu-se să-și ducă mâna la buzele înroșite de vin ca să 
mascheze un râgâit. Și ce-o să ne facem atunci, fără un furnizor 
constant de praf de pușcă? 

— Așa să fie, atunci, a intervenit Kirkus, destul de indignat în cele 
din urmă ca să se bage în discuţie. Poate că a sosit momentul să 
punem la încercare monopolul acesta al Zanzaharului și să vedem cât 
timp vor supraviețui fără cerealele noastre. M-am uitat și eu peste 
cifre la fel ca toată lumea. Nu sunt sigur că vorbesc doar despre un 
singur rezultat. 

— Foarte bine spus, a căzut de acord Cinimon, iar mama lui l-a 
privit şi ea cu interes, deși n-a zis nimic. 

Bushrali şi-a manifestat iritarea fluturându-și pocalul, un jet de vin 
roșu revărsându-se pe podeaua de marmură asemenea unor perle de 
sânge. 

— Cifrele sunt exacte, tinere stăpân. Stocurile noastre de praf de 
pușcă se vor termina înainte ca Zanzahar să fie nevoit să caute grâu, 
sare și orez în alte părți. Crezi că vor permite ca lucrurile să urmeze 
alt curs? Crezi că ne vor raţionaliza proviziile de praf de pușcă doar 
pentru că nu le place să negocieze? Ei știu până la ultimul gram ce se 
găsește în depozitele de pe cuprinsul întregului Imperiu. Știu cât 
folosim lunar împotriva celor din Bar-Kosh și de aiurea. Știu și când 
un depozit de-al nostru s-a deteriorat până la a nu mai putea fi folosit. 

— Pe cine credeţi că încearcă din greu Regulatorii mei să 
contracareze? Pe rebeli și pe eretici, poate? Da, într-adevăr, pentru că 
în fiecare săptămână predăm sute de asemenea trădători în mâinile lui 
Monbarri al lui Cinimon după ce noi înșine ne-am făcut felul cu ei. 
Dar vă spun un lucru: cel puţin jumătate din rapoarte exprimă 
îngrijorări doar la adresa lui El-mud. Aripa Nopţii are ochi și urechi 
pretutindeni și trebuie să găsim o modalitate de a-i neutraliza. 

Bărbatul s-a oprit, observând scânteia de mânie din ochii lui Kirkus. 
Părea să-și amintească, în sfârșit, cui i se adresa, pentru că s-a înroșit 
brusc, scalpul său chel fiind de o paloare cadaverică în contrast cu 
roşeaţa feţei, și a aruncat o privire în direcţia lui Sasheen și a celor 
două gărzi de corp care o flancau. Bărbatul s-a făcut mic. 

— lartă-mă, i-a spus lui Kirkus. Se pare că am băut prea mult și că 
încep să dau lecţii unui bărbat ca și cum ar fi încă un copil. 

Kirkus a continuat să-l țintuiască cu privirea, bucurându-se să-l 


vadă cum se agită. Cinimon a fost cel care a rupt în cele din urmă 
tăcerea care se lăsase între ei. 

— Aș crede, Bushrali, că tu ar trebui să fii ultimul care să accepte 
aşa un deficit în dotările sale. 

— Eu nu măsluiesc adevărul așa cum fac alții, i-a întors-o el. 

Pe un ton mult mai temperat, i s-a mai adresat o dată lui Kirkus. 

— Acești oameni ai deșertului din Zanzahar au transformat într-o 
adevărată artă jocul cu umbrele și obținerea de informații de mai bine 
de o mie de ani. Nu poţi spera să-i prosteşti pentru mult timp. Agenţii 
din El-mud sunt adevăratul motiv al monopolului din Zanzahar. Nici 
măcar nu ne putem gândi la o invazie a Califatului fără ca ei s-o afle. 
Să vorbeşti despre aceste lucruri, chiar și aici, în această încăpere 
plină de oamenii cei mai loiali, înseamnă să spui prea multe. 

— Păi, tocmai de aia nu e decât vorbărie goală, l-a întrerupt 
Sasheen însăși, cu blândeţe. Nu avem nici un fel de intenţii privind 
Zanzahar, nici acum, nici mai târziu. Și părea sinceră în ceea ce 
spunea, deşi chiar în acel moment Kirkus și-a dat seama că mama sa 
nu exprima pe deplin adevărul. Mormăitul lui de neîncredere i-a atras 
o scânteie de avertizare din partea ochilor ei. Şi-a ascuns repede 
zâmbetul luând încă o îmbucătură de parmadio. 

— Poate că ai uitat lecţiile de istorie pe care am insistat atât de mult 
să-ți fie predate? i-a reproșat ea. Cum au căzut cei din Markesh când 
au atras un embargo asupra lor pentru că au ţinut pentru ei Insulele 
Cerului și sursele de praf de pușcă de acolo? 

Cunoștea prea bine istoria, dar nu avea de gând să înghită 
momeala. A continuat să mestece și i-a întors mamei privirea cu care 
îl cerceta ea însăși. 

— Fără artilerie, dușmanii i-au făcut una cu pământul în curs de 
zece ani. Ar trebui să ţii minte asta, fiule. Markesh era departe de a fi 
slab. Imperiul lor comercial era atât de influent, încât chiar și acum 
toți cei din Mideres tot mai vorbesc limba comercială. Dacă nu erau 
ei, încă mai foloseam cu toţii tuburi de fier drept tunuri și bețe goale 
pe dinăuntru pe post de puști. Și totuși au căzut. Chiar crezi că suntem 
imuni față de o soartă similară? 

— Noi suntem Mann. Ei nu erau. 

— Noi suntem Mann, e adevărat. Dar nu suntem invulnerabili. 
Poate că în timpul recentului tău cull ţi-ai adus aminte și de asta, nu? 

N-a mai spus nimic, cel puţin nu în faţa celorlalți. 

Kirkus i-a aruncat cotorul de la parmadio unui sclav care trecea pe 
acolo și şi-a șters mâinile de mantie. Nu a mai spus nici el nimic, iar 
conversaţia a luat-o în alte direcții. 

Mama lui se făcuse lividă la întoarcerea sa, furioasă până la punctul 
de a-l plesni, când a aflat că a înjunghiat-o pe purtătoarea unui sigiliu 
în timpul cullului. 


— Crezi că nu vor încerca să pună mâna pe el, chiar și aici? urlase 
Sasheen la bunica lui. 

— Putem invoca accidente în apărarea noastră, dacă o s-o facă, a 
auzit-o replicând pe bunica lui, de după ușa grea unde se pitise să 
asculte. Linișteşte-te, fata mea. Nu am ajuns atât de sus temându-ne de 
năravurile roshunilor. O asemenea îngrijorare este semn de slăbiciune. 
Trebuie să te eliberezi de asta. 

Kirkus însuși nu-și făcuse inițial asemenea griji. Cullul îl schimbase, 
într-un fel sau altul. Obișnuita lui aroganță zilnică luase în schimb 
forma a ceva mult mai profund, astfel că se simţise îndreptățit în 
fiecare dintre acţiunile sale, nesemnificativă sau plină de consecinţe, 
oricum ar fi fost ea. Ştia, odată cu fiecare atingere a degetelor, că 
luase viața cuiva cu propriile mâini. Își subjugase voinţa sarcinii 
respective ca să descopere că nici nu era așa de greu, la urma urmelor. 
În final, Kirkus experimentase pentru câteva momente bucuria cărnii 
divine. 

La sosirea acasă, la Templu, după marele lor turneu de inițiere, se 
așteptase pe jumătate ca Lara să ardă de nerăbdare să-l vadă pe 
bărbatul proaspăt maturizat din viața ei și să-i sară grăbită în braţe 
într-o manifestare pe deplin satisfăcătoare de regrete și lacrimi. 
Ultimul lucru la care se gândise era perpetuarea vechii lor ostilități. 

După această ultimă lovitură de respingere, Kirkus s-a descoperit pe 
sine devenind extrem de retras în apartamentele sale, ținându-i mai 
tot timpul la distanță pe ceilalți prieteni ai săi. A început să reflecteze 
la imaginea sigiliului atârnând la gâtul fetei moarte. La el soseau 
neinvitate povești despre râshuni, despre miturile imposibile care-i 
înconjurau. Își simțea stomacul dat peste cap de vârtejuri de spaimă, 
până ce nou-descoperitul său sentiment al puterii a început să se 
diminueze. 

Aveau să mai fie și alte culluri, și alte purificări. Avea să simtă din 
nou puterea de atunci și să exerseze acest simț până ce va ajunge să și- 
l însușească cu totul. Dar între timp simţea acea neliniște tulburătoare 
care-l măcina stând treaz noaptea, ascultând ușile care se închideau în 
depărtare, tăcerile care nu erau deloc tăceri, ci doar sunete prea 
subtile ca să le perceapă. 

Kirkus și-a privit mâinile și le-a simţit sudoarea lipicioasă. Nările 
păreau să-i fie înfundate de mirosul arenei de afară, care pătrunsese în 
el. 

„Trebuie să mă spăl”, s-a gândit. 

S-a întors să-și ceară scuze că pleacă, dar l-a văzut pe preotul 
Heelas apropiindu-se dinspre intrarea care ducea la loja imperială, 
bărbatul fiind învăluit în dantela care a fluturat o clipă când a trecut 
printr-o perdea de lumină solară în anticamera dinăuntru. 

— Sfânta Doamnă, a anunțat îngrijitorul mamei sale cu o 


plecăciune. Oamenii te așteaptă. 

Rumoarea din cameră a încetat. Într-adevăr, vocea mulțimii se 
amplificase între timp până la a deveni o incantaţie percutantă pe care 
Kirkus o resimțea în stomac. 

— Atunci să mergem să le facem pe plac, a spus Sasheen, cu 
zâmbetul înflorindu-i pe chip într-o clipă. 

Kirkus și-a şters din nou mâinile de mantie și a oftat, urmând-o 
afară, marii preoți înșirându-se în spatele lor. 

La apariția lui Sasheen, o sută de mii de voci și-au vuit aprobarea 
din lojele vastei arene. Ea a ridicat o mână să-i salute și pentru o clipă 
Kirkus a uitat de nemulțumirile sale personale, simțind un puseu de 
entuziasm străbătându-i corpul. 

În loja imperială rezervată Sfintei Matriarhe și preoților ei era mai 
răcoare, cerul de deasupra fiind senin și strălucitor. Pe nisipul arenei 
Shay Madi, o mulțime de bărbaţi și femei goale stăteau strânși laolaltă 
în lanţuri, arătând ca niște refugiați ai unei catastrofe naturale. Erau 
eretici de pretutindeni din Imperiu, surprinși practicând vechile religii 
— un semn pe furiș făcut unuia dintre spiritele protectoare, o 
rugăciune adresată Marelui Nebun— și pârâţi de un vecin sau chiar de 
către o rudă. 

Printre ei erau și unii săraci; cei fără adăpost sau infirmi, cei care 
abia se puteau hrăni pe ei înșiși, nicidecum să prospere. Aceștia erau 
oamenii considerați rebuturi în ochii lui Mann, cu toții paraziți și 
hoituri, aflați la distanță de ani-lumină de carnea divină. 

Unul câte unul, aceștia erau stigmatizați de membrii Monbarri în 
sutane albe, de inchizitorii necruțători ai lui Cinimon, piercingurile lor 
grele atârnând întunecate în lumina soarelui. Unii aveau să fie trimiși 
de aici către tigăile sărate ale Marelui Mangal, ca să-și petreacă restul 
scurtelor vieți în robie. Dar majoritatea aveau să ajungă sclavi în 
orașele Imperiului, ca muncitori sau chiar ca obiecte sexuale. Cei 
nefolositori aveau să devină sursa de divertisment a mulțimii aici, în 
arenă. 

Activitatea de stigmatizare a încetat repede, acum că Sasheen 
stătea cu amândouă mâinile ridicate. Membrii Monbarri stăteau 
pregătiți cu laţurile de frânghie și cu fiarele înroșite transpirând de 
efort și așteptându-i cuvintele. Mulțimile au amuţit. 

Sasheen a strigat cu o voce limpede și înaltă care a răsunat în 
celelalte loje ale arenei. Le-a vorbit ceea ce doreau să audă mai mult 
de la Sfânta Matriarhă: cum, în devoțiunea lor, erau cu toții parte din 
Mann; cum prin marea lor loialitate construiseră împreună ca un 
singur om acest mare imperiu. Erau biruitori în viaţă, le-a declarat ea, 
pentru că au contribuit la răspândirea credinței adevărate, iar când 
moartea va veni să-i ia, îi va găsi la fel de biruitori. 

Toate nu erau decât prostii, Kirkus știa prea bine asta, în timp ce se 


uita pe deasupra mulțimilor strânse laolaltă; deși se umfla în pene de 
mândria momentului. Privirea i-a coborât spre arenă și a poftit la 
şirurile albe ale femeilor goale adunate ca o turmă în mijloc, fiecare 
stând cu fața spre interior parcă pentru a-și ascunde rușinea și a-și 
păzi ochii de ceea ce o înconjura. Kirkus le putea auzi respirația 
epuizată, dar și, în depărtare, strigătul strident al pescărușilor în golful 
Primului Port. 

Mama sa l-a apucat brusc de încheietura mâinii, luându-l prin 
surprindere când i-a ridicat-o în aer și i-a strigat numele în fața 
mulțimilor. Un alt vuiet s-a făcut auzit. 

Kirkus a simţit cum i se umezesc ochii. Cum i se face pielea ca de 
găină. Încă o dată a fost umplut de Mann, de sentimentul propriei 
importante. 

De divinitatea lui. 


CAPITOLUL 15 - Inshasha 


— I-ai spus maestrului Ash despre asta? l-a întrebat Al6as. 

Nico, cu o furcă în mână, a îndesat gunoiul împrăștiat într-o 
căldare și a clătinat din cap. 

— Nu l-am mai văzut de atunci. 

— Poate-i mai bine să nu afle, l-a sfătuit Al6as, și el cu o furcă în 
mână, stând într-o rază de soare care pătrundea prin ușile deschise ale 
grajdului unde fuseseră amândoi trimiși de Olson, însărcinat cu 
disciplina în mănăstire, din cauza proastei îndepliniri a sarcinilor de 
curățare a bucătăriei în seara precedentă. 

În jurul lor grajdurile erau goale, catârii şi cei câțiva zeli aflați în 
proprietatea mănăstirii fiind scoşi la păscut pe pantele mai joase. 
Sarcina lor aici era să adune gunoiul care urma să fie folosit pe post de 
combustibil. Al€as a căscat, la fel de obosit ca și Nico de pe urma 
nopții dinainte petrecute afară, în timp ce ucenicii îşi făceau turele 
obișnuite de pază. 

— Asta n-ar face decât să-i învrăjbească și mai mult. Maestrul meu 
s-a jucat cu tine, Nico, dar eu te-am avertizat cu privire la ce s-ar 
putea întâmpla. Putea fi și mai rău. 

— Dar n-am făcut decât să vorbesc cu ea... doar un moment. 

Al6as s-a întins de spate, cu un pocnet de oase. 

— Sigur că asta ai făcut, a spus el. Și lasă-mă să ghicesc. Când 
maestrul a dat peste voi, care doar vorbeaţi, tu stăteai probabil 
aproape de ea, cu limba pe afară, cu ochii țintă pe rotunjimile ei și cu 
cocoșelul la fel de țeapăn ca degetul meu mic pe sub mantie. Un 
bărbat ca Baracha, dacă e vorba despre fiică-sa... o să observe 
treburile astea. Și Alcas a mimat o ridicare solemnă din sprâncene și s- 
a întors să mai găsească nutreţ de luat în furcă. 

Şi Nico i l-a dat cu împrumut, în forma unei mâini pline de gunoi 
presărate deasupra capului. 

— De ce-ai făcut asta? Acum o să trebuiască să mă spăl ca să dau jos 
mizeria asta de pe mine! 

— Scuză-mă, cred că mi-a alunecat degetul mic. 

Tânărul s-a încruntat, ştergându-și petele proaspete de murdărie de 
pe mantie. Și el, la rândul său, a aruncat cu un maldăr de gunoi în 
Nico, dar acesta a reușit să oprească mare parte cu furca. 

La care au început brusc să se dueleze. 

Greu de crezut că era ceva serios: un simulacru de luptă mai 
degrabă, învârtindu-şi armele în jur astfel încât să le direcționeze mai 
întâi să împungă. Plănuiau să înceapă de aici, dar, în timp ce se făceau 
că se ciopârțesc și se străpung unul pe altul, înaintând sau dând 
înapoi, acest joc de-a du-te-vino s-a transformat în ceva mult mai 
serios. 


Chiar și când folosea o simplă furcă, Al6as era un duelgiu mai bun 
decât Nico, fiind cu cel puţin zece clase peste el. Nico improviza 
oricum, așa cum îl învățase viața dură pe străzile din Bar-Khos. A 
aruncat spre Aléas cu un bulgăre ud de gunoi, astfel încât tânărul 
mannian a încercat să se eschiveze, și, fiindcă Nico a anticipat această 
reacție, iar Al6as nu făcea decât să reacționeze, Nico a putut să-l 
urmărească cu o lovitură îndreptată înspre capul rivalului. Doar că în 
entuziasmul și lipsa lui de abilitate, Nico a aruncat arma mult prea 
tare și mult prea dezlănţuit, lovindu-l pe Aléas la gură și despicându-i 
buza de sus, astfel că din tăietură a început să curgă sânge. 

— Îmi pare rău! și Nico şi-a ridicat mâna liberă. 

— Îţi pare rău? Aléas s-a întors şi s-a ridicat, iar în mişcarea lui de 
răsucire a făcut o fandare cu mătura înspre Nico, pocnindu-l abil peste 
cap. 

Nico s-a clătinat dând înapoi, cu capul învârtindu-i-se. 

Acum era rândul lui Al6as să ridice o mână, înainte de a-și arunca 
furca pe podeaua acoperită cu paie ca să se trântească lângă ea. Și-a 
tamponat buza spartă cu un deget, zâmbetul său crispat nefăcând 
decât să sporească fluxul de sânge. 

— Sper că n-am dat prea tare, nu? a întrebat el, bătându-se de două 
ori cu degetul peste cap. 

Nico s-a prăbușit și el pe podea, fără suflu. Firele de praf dansau 
între ei în lumina soarelui, domolindu-se pe măsură ce ucenicii își 
recăpătau suflarea. 

— Au fost întotdeauna așa? a întrebat Nico. 

— Cine? 

— Maestrul Ash și Baracha, desigur. 

Al€as și-a supt buza de jos un moment. 

— Așa ar spune cei mai în vârstă. Dar eu personal cred că situaţia s- 
a înrăutățit după Masheen. În mare parte e vina maestrului meu. Nu 
poate suporta să fie întrecut de cineva. 

— Ash a fost mai tare decât el? Surpriza din vocea lui Nico era 
evidentă. S-a gândit la Ash cu statura lui plăpândă și pielea zbârcită, 
cu frecventele lui dureri de cap; și l-a imaginat și pe Baracha 
antrenându-se cu sabia, bărbatul masiv de statură și rapid în mișcări. 

— Nu în sensul ăsta. Aléas s-a ridicat, s-a rezemat pe-o parte și a 
scuipat sânge. Ash a avut îndrăzneala să-mi salveze maestrul când 
acesta nu se mai putea salva de unul singur. 

— Ce? Spune-mi mai mult! 

— Fă-te comod. E o poveste lungă. 


Cu șase ani în urmă, la scurt timp după venirea lui Aléas la 
mânăstire ca să-şi înceapă antrenamentul, Baracha intrase în genul de 
necaz de care se teme cel mai mult orice rshun aflat pe câmpul de 


luptă. Fusese prins. 

Baracha fusese însărcinat cu împlinirea unei vendete în Masheen. 
Sau, mai precis, în zona muntoasă cunoscută sub denumirea de Marele 
Masheen, care înconjura acel oraș estic extraordinar din delta fluviului 
Aral, unde apele topite din ghețarii lanţului muntos Marele Pash se 
scurgeau, în debite slabe și ample, înspre Midèrēs. 

Baracha fusese trimis acolo să-l omoare pe „Regele Soare”, un 
bărbat care pretindea a fi încarnarea lui Ras, zeitatea locală a soarelui, 
şi care, incredibil, ajunsese să fie crezut pe cuvânt de muntenii de 
acolo, care erau la fel de superstițioși în religia lor ca toți esticii, dacă 
nu chiar mai mult. 

În acele locuri circula o profeție: cum că, atunci când muntele se va 
prăbuși și va zdrobi Șarpele Lumii încolăcit în bârlogul lui din inima 
stâncoasă a muntelui, va apărea un zeu în formă umană din ținuturile 
soarelui răsare și va trăi printre ei ca să vestească o nouă epocă de 
iluminare. Chiar şi în contextul subjugării religiei native de către 
Imperiul mannian— care, cu câteva decenii în urmă, își anexase 
Masheen drept cea mai îndepărtată provincie dintre cuceririle estice— 
credinţa localnicilor în această profeție a rămas predominantă. 

Nici măcar nu știau despre ce munte e vorba în legendă. După ei, 
toți munţii ascundeau în inima lor răul și trebuiau colindați cu grijă. 
Cu toate acestea, când un cutremur îi scutura atât de puternic și 
suficient de mult, încât un vârf întreg să se prăbușească, cu excepția 
unei singure coloane de piatră înconjurate de o movilă impresionantă 
de moloz, asemenea unei pietre funerare... și când din est a apărut un 
om cu pielea de aur în fruntea unui grup de discipoli care-i venerau 
divinitatea... oamenii din Masheen au îngenuncheat la picioarele lui și 
i-au oferit tot ce aveau. 

Acest Rege al Soarelui își exercita dominaţia dintr-un vast palat 
cocoțat pe spinarea cea mai înaltă a unui munte care se înălța 
deasupra orașului port Masheen. Orașul Norilor, i-au spus ei. Regele 
Soare era bătrân și deja decrepit pe atunci, din câte își putuse da 
seama Baracha în timpul primei săptămâni petrecute în orașul port. Se 
părea că acea nouă epocă de iluminare adusese prea puţine schimbări 
în viaţile oamenilor, cu excepția impunerii unui nivel și mai ridicat de 
fiscalitate. Unii au ajuns să se manifeste cinic față de această zeitate a 
locului, care se instalase cu mult deasupra muncii lor și cerea tribut ca 
orice alt stăpân tiranic. Regele Soare trăia acum retras, văzându-se 
doar cu cei câțiva oameni în care avea încredere deplină. O dată pe an 
elabora câte o declaraţie din Slăvita lui Înțelepciune, oferită populației 
în forma a mii de pergamente scrise de mână cu multă dăruire. 
Întotdeauna, tendința acestora era de a le umple urechile cu vorbărie 
goală și ameninţări. 

Se spunea că în Orașul Norilor nu trecea nici o săptămână fără ca 


vreun oficial sau un preot să nu fie omorât prin ardere de viu din 
motive de trădare. Regele Soare interzisese folosirea tuturor armelor 
în interiorul palatului, cu excepția celor aflate în mâinile cerberilor 
săi, Fecioarele Slăvite— paznici femei alese de tinere din haremul său 
pentru dragostea manifestată față de stăpân. În paranoia sa, 
interzisese și portul pălăriilor și al articolelor de îmbrăcăminte cu 
mâneci. În timpul nopţilor, din profunzimile sanctuarului său îi 
răzbăteau urletele până hăt departe pe Marea Mideresului, atât de 
mult înnebunise, după cum circulau zvonurile. 

Baracha fusese prins chiar când încerca să pătrundă în sanctuarul 
interior, care era ca un palat în interiorul altui palat, izolat de restul 
Orașului Norilor pe propriul său promontoriu de stâncă și cunoscut 
drept Sanctuarul Interzis. Se pare că subestimase vigilența cerberilor. 
Chiar și așa, era înarmat din greu, și fecioarele au pierdut un procent 
însemnat din confrerie înainte ca Baracha să fie copleșit de numărul 
lor și pus la pământ inconștient. 

Fusese aruncat într-o celulă de piatră din măruntaiele Sanctuarului 
Interzis, unde îl torturaseră timp de câteva zile fără nicio milă. Voiau 
să știe cine era, de unde venea— și, desigur, de ce venise să le 
asasineze zeul. 

Baracha nu le dezvăluise nimic cu gura lui. Era evident că nu știau 
despre secretul vinovat al Regelui Soare— cum că acest așa-zis zeu 
tocmai își omorâse fiul de doisprezece ani— un purtător de sigiliu a 
cărui viață a fost curmată într-o clipă de nebunie. Regele Soare îl 
prezentase drept un accident misterios, deși rōshunii știau că n-a fost 
aşa. 

În cea de-a cincea zi a captivităţii sale, îl târâseră într-o cameră 
lambrisată cu lemn, cu o perdea de dantelă la capătul îndepărtat și îl 
imobilizaseră legându-l de mâini și de gât cu fâșii din piele de una 
dintre coloane, înainte de a-i sfâşia și ultimele zdrențe rămase pe corp. 
Apoi aduseseră înăuntru unul dintre ciobăneștii sălbatici ai regiunii, 
duhnind de propriul jeg și înnebunit de foame, zgâriind podeaua 
lăcuită cu ghearele în semn de împotrivire. Apoi îl lăsaseră singur cu 
Baracha. Câinele se uitase la el precaut din cealaltă parte a camerei, 
după care își aplecase capul scoțând un mârâit. 

Ştia la ce se reped mai întâi câinii trăiţi în sălbăticie, la organele 
genitale moi ale prăzii. Brusc, Baracha devenise foarte conștient de 
propria goliciune. 

Animalul se îndreptase spre el, legănându-și capul plecat deasupra 
podelei, adulmecând. Ajunsese suficient de aproape cât să-i poată 
vedea noroiul uscat în blană, care se strânsese în smocuri, în care 
jucau păduchi albi. Dulăul se oprise la câțiva metri distanță şi mârâise 
dezvelindu-și colții. 

Baracha mârâise și el la câine. 


Când animalul se năpustise înainte, repezindu-se deja spre vintrele 
lui, Baracha se pomenise, dintr-odată, rostogolindu-se pe podea 
împreună cu animalul, cu degetele mari strângându-l de gât, în timp 
ce câinele căuta să-l apuce cu picioarele. Nu slăbise deloc strânsoarea, 
în ciuda rănilor sălbatice pe care animalul i le provocase. După câteva 
minute lungi și insuportabile, animalul își dăduse ultima suflare în 
strânsoarea lui. 

Pe măsură ce reflexele câinelui se domoleau și propria privire i se 
limpezea, văzuse sforile rupte în jurul încheieturilor și pielea sfâșiată 
pe dedesubt, dându-și seama că s-a eliberat în momentul de maximă 
teroare. Deși refuzase să-l numească așa, spunându-i moment de 
neatenţie. 

Un scâncet straniu se auzise din spatele perdelei de dantelă. 
Baracha îşi dăduse seama atunci că Regele Soare îl privea— și că 
respectivului îi era frică de roshun. 

Sângerând şi împleticindu-se, Baracha fusese înconjurat din nou de 
paznicii feminini și scos repede din scenă. Fusese pus să coboare pe 
scări până ce a ajuns din nou în grota de piatră care-i slujise de celulă. 
Îl informaseră că mai aveau şi în ziua următoare un câine pentru el; și 
că aveau să se asigure ca data viitoare sforile să fie mai bine strânse. 

Până la momentul respectiv, mănăstirea Sato începuse deja să se 
neliniștească pentru soarta lui Baracha. Profetul avusese o viziune în 
somn: Baracha se afla în chinuri prelungite și inimaginabile. Îi 
trimiseseră vorbă lui Ash— care se nimerise să fie pe insula Lagos la 
momentul acela— printr-o pasăre mesager direcționată către agentul 
de acolo. Se grăbise să ajungă pe continent, în Masheen, iar de acolo 
către Orașul Norilor, deghizându-se ca unul dintre nenumărații adepți 
care mergeau la palat să-și preamărească zeul. Planul fusese pus la 
cale după mai multe zile de recunoaștere. 

În Sanctuarul Interzis urma să aibă loc o sărbătoare în cinstea uneia 
dintre amantele preferate ale zeităţii. Doar discipolilor celor mai de 
încredere li se îngăduise accesul la acest eveniment. În noaptea 
festinului, aceşti oaspeți privilegiați erau tratați cu cele mai exotice 
gustări: molii coapte şi creveţi cu miere, păsări nezburătoare rare 
nejumulite, ouă ochiuri de muala, specii grotești de peşti așa de mari 
că n-au putut fi gătiți în bucătăriile din Sanctuarul Interzis, ci au fost 
pregătiți în altă parte, în complexul care forma palatul și aduși sub 
escortă până la sala de ospăț. În centrul acestei experienţe de 
descoperire a unor rafinamente culinare se afla un vierme fojgăitor. 
Creatura fusese adusă înăuntru de patruzeci de slujitori ai palatului și 
întinsă de-a lungul unei mese lungi de aproape cinci metri. Era gros 
cât un butoi și alb ca orice larvă, nefiind niciodată expus la lumina 
zilei în timpul îndelungatei sale vieți între crevasele și cavernele 
pământului. Oaspeţii nu gustaseră încă din această delicatesă când 


însuși Regele Soare își făcuse intrarea în sală, flancat de cerberii lui 
mereu la datorie. Se așternuse tăcerea în timp ce toți i se închinau 
până la pământ. 

Nimeni nu observase ce anume ieşea la iveală pe o latură a 
viermelui uriaș. 

Ceva începuse să-și facă apariția dintr-una din marile crestături 
făcute de bucătari în carnea creaturii pentru a o împăna cu tot felul de 
umpluturi aromate. Dar apoi cineva slobozise un țipăt— nimeni alta 
decât amanta sărbătorită a Regelui Soare— și o mulțime de capete se 
întorseseră cu freamăt tocmai la timp ca să vadă un braț care încerca 
să iasă. Fusese urmat de un cap, de un alt braț și apoi de întregul corp 
al unui bărbat, care sărise apoi pe podea gâfâind. Se ridicase în 
picioare fără şovăire, hainele fiindu-i îmbibate de sucurile interne ale 
viermelui. 

În capătul îndepărtat al sălii strălucea Regele Soare, trupul său gol 
fiind acoperit cu aur lucitor, părul și genele nu mai puţin. Străinul 
nepoftit, pe de altă parte, era fără nicio podoabă, cu mâinile goale. 

În timp ce-și croia drum către Regele Soare, discipolii se dăduseră 
la o parte din faţa lui, mulți respirând din greu din cauza șocului la 
vederea pielii lui negre ca tăciunele. Se părea că Șarpele Lumii 
revenise printre ei în formă umană. 

Fuseseră aşa de uluiți de această apariţie întunecată— chiar și 
gărzile feminine rămăseseră împietrite uitându-se cu ochii larg 
deschiși la silueta care se apropia— încât parcă paralizaseră când 
străinul se îndreptase către podiumul pe care stătea Regele Soare și se 
aplecase înainte ca și cum ar fi vrut să-i ofere un sărut. 

Cuţitul fusese cel care rupsese vraja, în cele din urmă, apărând ca 
din pământ, pentru a fi pus la gâtul regelui cu pielea aurită. 

— Înapoi! urlase Ash, oprindu-i chiar în clipa când se năpustiseră să 
sară în ajutorul stăpânului. Se părea că, la urma urmelor, nu-l 
considerau a fi deloc invincibil. 

Rămăseseră privind lama apăsată pe gât, apoi chipul străinului, cu 
ochii și dinţii de un alb uimitor. 

Ash poruncise ca tovarășul lui să fie eliberat și adus în fața sa. Cum 
nimeni n-a schițat niciun gest, a repetat comanda— de data asta 
adresându-se chiar Regelui Soare. 

— Fă-o, spusese el, și o să-ți cruț viața. 

Fie că l-a crezut sau nu, Regele Soare a răspuns printr-un gest 
tremurând schițat în direcția adepților săi. 

Se scurseseră momente bune așteptând ca Baracha să fie adus din 
celulă. Trecuse chiar destul timp ca discipolii să înceapă să se 
frământe şi să murmure între ei. Un miros de transpiraţie provocată de 
frică emana din pielea Regelui Soare. Situația ar fi devenit ridicolă 
dacă gărzile n-ar fi prins a se agita, ajungând la capătul răbdării. Ash 


era pe deplin conștient de faptul că, în ciuda riscului cu care s-ar fi 
confruntat zeul, una dintre ele ar fi putut în orice moment să rupă 
rândurile și să se năpustească asupra lui. 

În cele din urmă, ușile se deschiseseră cu zgomot, Ash 
recunoscându-l cu greu pe Baracha în timp ce-l trăgeau în sală. Când 
prizonierul își ridicase privirea și, cu singurul ochi teafăr, îl văzuse pe 
bătrânul farlander stând acolo în mijlocul lor, presupusese că Ash 
venise să pună capăt vendetei şi să moară apoi alături de el. Nu ar fi 
fost cu putință nicio scăpare pentru ei odată ce Regele Soare era 
asasinat. 

— Acum, spune-mi, îi poruncise Ash zeului. Spune-mi cine ești cu 
adevărat. 

Regele Soare părea pe punctul de a ceda, sudoarea curgând de pe el 
în valuri. În jurul tălpilor goale se formase deja o adevărată baltă. 

Odată cu prima picătură de sânge ivită în vârful cuţitului, falsa 
divinitate începuse să bolborosească, moartă de spaimă. 

Le spusese tuturor cine era cu adevărat: cum se născuse în mijlocul 
unei bande de pungași, care-și câștiga existenţa comițând tâlhăriile 
una după alta. Vorbise despre cum auziseră ei de muntele care se 
prăbușise, de profeția străveche şi de ideea care-i venise de a se 
deghiza în zeu, familia lui de escroci dându-se drept primii săi 
discipoli. Cu vocea transformată în șoaptă, își mărturisise crimele și 
trădările comise la adresa lor în anii următori— nemaiavând încredere 
în ei odată ce și-a instaurat dominația, eliminându-i pe toți într-un fel 
sau altul până ce n-a mai rămas decât el. 

În acel moment al confesiunii, privirile alerte din jurul lui Ash și al 
lui Baracha începuseră deja să exprime nesiguranţă, apoi furie. 

— Vă rog, implorase el. Cu siguranță am fost călăuzit aici de mâna 
unui zeu. Cine ar fi putut face toate astea fără o scânteie de ajutor 
divin, vin eu și vă întreb? Dacă nu sunt zeu, atunci vă dați seama că 
sunt cel puţin intermediarul ales al unui zeu. 

Mulțimea strânsă la un loc nu schițase niciun gest să-l oprească pe 
bătrânul rōshun când a dat să plece. Se întorseseră însă către bărbatul 
gol, acoperit cu aur, care tremura în faţa ei... și se năpustise asupra lui 
asemenea animalelor sălbatice asupra prăzii. 


— Și tu ştii toate astea de la vorbăreţii ăia doi de Ash și Baracha? a 
întrebat Nico, uitându-se cruciș din cauza luminii din grajd. 

— Ei, le-am mai înflorit și eu pe ici, pe colo, recunosc. Și am mai 
auzit şi alte versiuni ale poveștii. Dar tot ceea ce contează este că 
maestrul meu n-a fost ceea ce se cheamă recunoscător pentru 
intervenţia lui Ash. Dimpotrivă, s-a simţit de fapt desconsiderat și de 
atunci n-a mai pierdut niciun prilej să-şi măsoare forțele cu ale 
salvatorului său ori să emită comentarii răutăcioase la adresa lui. Cel 


mai mult își dorește să aibă loc o confruntare între ei, ca să 
dovedească faptul că nu-i cu niciun chip pe locul doi. 

— Dar tu crezi că Ash ar ieși învingător dintr-o asemenea 
confruntare? 

— Sigur că da. N-ai auzit ce-am spus? 

Al€as s-a cotrobăit prin mantie în timp ce vorbeau. A scos două 
prune uscate și i-a aruncat una lui Nico. 

— Doar atât îți spun, a continuat el. Gândește-te la o sută de 
vendete organizate de acest ordin— nouăzeci și nouă dintre ele o să 
aibă de-a face cu uciderea unor negustori lacomi sau iubiți geloși. Dar 
nu și în cazul lui Ash: roshunii îi zic într-un anumit fel aici. Îi spun 
inshasha, ceea ce înseamnă ucigaș de regi. 

Nico a mușcat din fructul uscat, savurând gustul puternic de 
afumătură pe limbă. A înghiţit, gândindu-se la toate câte auzise până 
atunci. 

— Şi lui Baracha cum îi spun? a întrebat el. 

Înainte ca Aléas să poată răspunde, o umbră le-a căzut pe picioare. 
Olson stătea în ușă, cu mâinile în șold. 

— Ce-i cu leneveala asta? a zâmbit el disprețuitor, luându-i în 
primire pe cei doi ucenici tolăniți pe podeaua grajdului. S-a uitat ţintă 
la buza însângerată a lui Al6as. Şi v-aţi și luptat. S-a repezit spre cei 
doi înotând în mantie și i-a apucat de câte o ureche, trăgând cu 
putere. 

— Sus! Sus! le-a poruncit el, săltându-i în picioare. 

Durerea subită a fost destul de ascuţită ca să i se împăinjenească 
ochii lui Nico. 

— Cum îi spun lui Baracha? a șuierat el totuși, încovoiat în 
strânsoarea degetelor lui Olson. 

Sufocându-se într-un amestec de râs și durere, Al6as a reușit să-i 
mai spună: 

— Alhaziiu! 


— Ce se întâmplă aici? a tunat o voce din partea cealaltă a curții 
când Olson i-a târât, făcându-i să se clatine, afară din grajd. îi 
aparținea lui Baracha. Își întrerupse şedinţa de antrenament în 
mânuirea paloșului lat. 

Ambii tineri s-au îndreptat de spate instantaneu când Olson le-a dat 
drumul. 

— I-am prins trândăvind și mâncând bucate furate. E limpede că s- 
au și luptat. 

— E adevărat, Al6as? și-a întrebat Alhaziiul ucenicul. Te iei acum la 
păruit în gunoi ca un copil? 

— Deloc, a replicat Al6as, ștergându-și ultimele dâre de sânge de pe 
bărbie. Ne exersam mai degrabă la capitolele la care suntem deficitari. 


Mă tem că și eu am fost mai lent în a mă apăra. 

— Doar exersaţi? bărbatul de statură masivă l-a apucat pe Alas de 
bărbie, inspectându-i rana. Neplăcându-i ce vedea, i-a dat drumul. Ţi- 
am spus să stai departe de ăsta, și acum înţelegi și de ce. Nu uita, te 
antrenezi să devii un rōshun. Nu ne rezolvăm neînțelegerile asemenea 
câinilor care se încaieră pe stradă. Dacă aveţi o problemă unul cu 
celălalt, atunci trebuie s-o rezolvăm în mod cuvenit. 

Al6as și Nico au schimbat priviri temătoare. 

— Dar n-avem nicio problemă unul cu altul, a spus Al6as cu grijă. 

— Cum? Păi, sângerezi, băiete. 

— Da— dar n-a fost decât un accident. 

— Tot insultă rămâne! 

— Maestre, a spus Al6as, nu m-am simţit deloc insultat. Doar 
exersam. 

— Taci din gură, Al6as. 

Ucenicul s-a uitat posomorât în pământ. 

— Trebuie să rezolvăm asta în mod cuvenit, a repetat Baracha, 
schimbând o privire atotştiutoare cu Olson. Și o vom face în felul 
consacrat — înțelegeți asta amândoi? 

„O, nu”, s-a gândit Nico, neplăcându-i ce auzea. 

— O idee bună, a spus Olson, cu o sclipire de interes în ochi. O să le 
pun la dispoziţie ce le trebuie. Și a luat-o grăbit spre aripa de nord. 

—Păi, ce ne trebuie? a răsunat vocea lui Nico, fără ca el să se 
adreseze cuiva anume. 

— Mergem la pescuit, a spus Al6as oftând, cu privirea pironită încă 
în pământ. 

„La pescuit?” s-a minunat Nico, dar știa că nu trebuie să deschidă 
gura din nou. S-a întrebat, în schimb, cu o panică crescândă, ce caznă 
teribilă se putea ascunde în spatele unei expresii atât de inocente. 


CAPITOLUL 16 - La pescuit 


— Văd că păstrezi distanţa față de el, a observat Kosh vorbind 
honshu, limba lor maternă. 

— Păstrez distanța față de toți, i-a întors-o Ash, trecându-i vechiului 
său prieten tigva de dovleac cu Focul din Cheem. 

Kosh a sorbit o înghițitură și i-a dat-o înapoi. 

— Da. Dar mai ales față de băiat, asta voiam să zic. 

— E mai bine așa pentru el. 

— Serios? E mai bine pentru el sau mai bine pentru tine? 

Ash s-a sprijinit cu spatele de copacul sub care stăteau la capătul 
pădurii mali. A mai tras o dușcă și a simţit cum lichidul îi alunecă pe 
gât, ajungându-i în stomac. Era o zi neobișnuit de fierbinte pentru 
munții Cheem, astfel că umbra de aici, de sub coroana copacului mali, 
era o ușurare pentru cei doi farlanderi. Sunetele zilnice ale mănăstirii 
din apropiere se stingeau în tăcerea văii care se întindea în fața lor. 
Valea însăși părea ceva mic și prețios printre munţii falnici care se 
înălțau de jur împrejur: piscuri acoperite de zăpadă avântându-se în 
văzduh în depărtare, în apropiere — pantele mai joase împânzite de 
capre sălbatice, iar deasupra lor — albastrul intens al cerului, norii 
care pluteau de-a lungul și de-a latul părând mai subțiri decât hârtia. 

Kosh a râgâit. 

— Am expediat o scrisoare adresată mamei lui, știi, a spus el cu 
fermitate. 

— Ai citit-o înainte? 

Un scuturat din cap. 

— Băiatul pare un suflet sensibil. Am auzit că e singuratic în cea 
mai mare parte a timpului. 

— Poate că-i place așa. 

— Da, ca și maestrului său. Și totuși, stau și mă întreb. Mă întreb 
dacă e pregătit pentru toate astea. 

Ash a pufnit. 

— Cine-i pregătit vreodată pentru asta? 

— Noi am fost. 

— Noi eram soldaţi. Deja știam ce înseamnă un măcel. 

— Soldaţi sau nu, am fost amândoi predestinați pentru felul acesta 
de viață. Deși, când mă uit la băiatul tău, nu văd așa ceva în ochii lui. 
Un luptător ar putea deveni, da... dar un vânător, un asasin? 

— Vorbești prostii, Kosh, așa cum ai făcut mereu. Doar un lucru 
contează în munca asta, chiar în lumea asta. Și pe ăsta îl are din plin. 

— O mamă frumoasă dornică de acțiune palpitantă? 

Ash și-a ridicat bărbia. 

— Are inimă, i-a tăiat-o scurt. 

Un timp au stat jos şi au scrutat valea învăluită în lumină, fără să 


vorbească. Soarele se oglindea în tremurul apei râului, dând naștere 
unei panglici lungi, răsucite, de argint cu străluciri de aur. Ash își 
dădea seama că pe Kosh încă îl bântuiau întrebări nerostite. Le ţinuse 
pentru sine încă de când Ash se întorsese pentru prima dată la 
mănăstirea Sato cu un ucenic la purtător. 

— Sunt doar surprins, asta-i tot, a spus Kosh în cele din urmă. Nu 
mă gândeam să te mai văd cu un ucenic după atâta timp. Şi se mai 
spune că năravul din fire n-are lecuire. Apoi a adăugat cu o voce 
domoală: Timpul și-a încheiat până la urmă acțiunea vindecătoare? 

Ash l-a privit pieziș, răspunzându-i tacit. 

Kosh a dat din cap. Şi-a ferit ochii și a cercetat cu atenție 
depărtările — văzând poate propriile amintiri ale zilei despre care 
niciunul dintre ei nu voia să vorbească. 

Cu mult timp în urmă, Ash și-a dat seama că nu-și poate readuce în 
minte chipul fiului său decât dacă rememora ultimele momente din 
viața băiatului. Ironia memoriei, s-a gândit el: să revadă limpede doar 
cele mai dureroase clipe posibile. 

Acum putea revedea clar trăsăturile fiului său, care semăna mai 
mult cu mama lui decât cu el. Fiul său, antrenat pentru a deveni 
cavaler, la vârsta de doar paisprezece ani, arătând stângaci în armura 
lui grea din piele în timp ce ducea sulițele de rezervă, având atârnate 
de corp ploștile cu apă. Băiatul străduindu-se să ajungă la el printre 
morții şi cadavrele împrăștiate peste tot în jur, pe un deal mic din 
extrema stângă a liniei principale a frontului, păşind cuprins de o frică 
năucitoare. Cuvintele lui Ash se pierdeau în tumultul asurzitor al 
luptei care făcea prăpăd în preajma lor. Faţa fiului său se albise brusc 
la vederea cavaleriei înfierbântate năvălind asupra ariergărzii lor 
împrăștiate. Oamenii generalului Tu, propriii oameni din Armata 
Poporului, trecuţi de partea lorzilor în schimbul bogățiilor în aur. 

Ash își dăduse seama în acel moment că bătălia era pierdută pentru 
ei şi, de asemenea, că fiul său era mort, chiar înainte ca un călăreț să 
se lase în jos în șa și să-și lipească lama sabiei de gâtul băiatului, 
luându-i capul dintr-o lovitură... astfel că într-o clipă băiatul era aici, 
iar în următoarea devenise doar o formă a groazei care să fie mereu 
retrăită mental de atunci înainte, un lucru prăbuşindu-se fără viață, ca 
să se piardă printre ceilalți morți risipiţi pe câmp. 

Ash ar fi luptat scos din minți în cazul în care Kosh și cavalerul său 
nu l-ar fi imobilizat și nu l-ar fi târât de lângă trupul băiatului și afară 
de pe câmpul de luptă, întregul lor flanc stâng risipindu-se deja ca 
puful luat de vânt. Din poziția lui Osho semnalul de retragere 
rămăsese neobservat, pentru că traseul era deja ascuns vederii. În timp 
ce se retrăgeau într-una din râpele care brăzdau câmpul de luptă, 
împreună cu garda sa de corp, generalul se plasase în calea cavaleriei 
ce-i urmărea, luptându-se cu încăpățânare, în timp ce oamenii săi, în 


jur de trei mii, o luaseră la fugă învălmășindu-se, ca să-și scape pielea. 

La momentul respectiv, mulți se consideraseră norocoși că au 
scăpat cu viață. Ash nu le-a împărtășit niciodată părerea. 

În acel moment a început să sune un clopot. Putea să fi sunat de 
câteva minute bune înainte să le fi atras atenţia celor doi. 

Ash și Kosh au tresărit și au privit îndărăt înspre mănăstire. 

— E pentru micul dejun? 

— Am luat micul dejun acum două ore. 

— Atunci ce-ar putea fi? 

Dar Ash se ridicase deja, făcându-i semn lui Kosh să-l urmeze. 


Nico stătea în picioare conștientizând ce urmează să se petreacă în 
timp ce clopotul continua să reclame zgomotos prezenţa celorlalți, 
bărbaţii din mănăstire adunându-se grupuri-grupuri în curte în jurul 
lor. Niciunul nu ceruse să se tragă clopotul— nici Olson, nici Baracha 
—, dar un alt roshun, al cărui nume îi rămăsese necunoscut lui Nico, 
văzând ce urmează să se petreacă, o fi rânjit în sinea lui și și-a asumat 
sarcina de a-i convoca pe toți să asiste la sportul de după-amiază. 

Toţi roshunii din mănăstire păreau să fi ieșit în aer liber. Dat fiind 
că era Ziua Nebunului, adică ziua lor liberă, îşi petreceau timpul 
vorbind și râzând, căldura soarelui de vară târzie aducând zâmbetul 
pe buzele tuturor. 

Al€as stătea la zece pași distanță, cu Baracha șoptindu-i la ureche. 
Tânărul nu părea mai împăcat cu ceea ce tocmai li se întâmpla decât 
era Nico. 

Chiar atunci Ash a intrat pe poartă călcând cu pași mari, avându-l 
alături pe Kosh, cei doi umblând cu alura grijulie a unor bărbați care 
erau deja ușor piliți. Minunat, s-a gândit Nico. „Acum o să am ocazia 
să mă fac de râs în fața bătrânului.” 

Ash s-a oprit și a cercetat scena ce i se înfățișa vederii. Buzele 
umflate ale lui Al6as, bărbia lui încă murdară de sânge uscat; Baracha 
dominându-l; expresia sumbră de pe chipul lui Olson, dar privirea 
amuzată; spaţiul deschis dintre cei doi ucenici și colecţia de obiecte de 
pe jos— două role de gută de pescuit, fiecare prevăzută cu un cârlig și 
cu năluci rotative de argint și lângă ei două năvoade mari și 
voluminoase. 

Ash s-a apropiat de ucenicul său fără a scoate un cuvânt, iar Nico a 
hotărât în sinea sa că nu i se va adresa bătrânului farlander până ce 
acesta nu va prelua inițiativa dialogului. Stăteau astfel unul lângă altul 
ca o pereche de muţi, rōshunii murmurând între ei de jur împrejur. 
Al6as a scuturat din cap, dar Baracha s-a încruntat, apoi i-a şuierat 
ceva în față. Şi-a împins ucenicul către echipamentul împrăștiat pe jos, 
sângele prelingându-se din nou pe bărbia lui Al6as. 

— E o mare prostie, a izbucnit Nico în cele din urmă către maestrul 


v 


său. 

Cu colțul ochiului, l-a văzut pe bătrân dând din cap. 

— Văd şi eu asta, a spus el. 

Olson şi-a ridicat mâinile ca să liniștească mulțimea adunată acolo. 

— Un pas în faţă, le-a poruncit el celor doi ucenici. 

Amândoi tinerii s-au apropiat de uneltele de pescuit; Al6as le 
cerceta cu privirea, pe ele sau pământul pe care stăteau; Nico, în 
schimb, îl cerceta pe Aléas, dar acesta îi evita privirea. 

— Avem propria metodă de a rezolva neînțelegerile aici, la Sato, a 
anunțat Olson. Vă veţi rezolva și voi problemele, amândoi, în acest 
mod străvechi, pentru că din înțelepciune s-a născut. 

Olson a arătat spre echipament. 

— Fiecare va alege unul dintre aceste obiecte. Astfel înarmați, vă 
veţi croi drum către şirul de iazuri din susul văii. Acolo veţi pescui 
până la prânz, prinzând cât de mulți pești puteţi, de ce mărime puteți, 
apoi vă veţi întoarce imediat. Aveţi trei ore la dispoziție. Dacă nu 
sunteți înapoi când sună clopotul, atunci veţi fi descalificaţi. Cel care 
aduce cu sine cei mai mulți peşti aici în curte la momentul respectiv 
va fi declarat câștigător. Disputa voastră va fi atunci soluționată. Aţi 
priceput amândoi? 

Al6as a dat din cap ranchiunos. Nico i-a urmat exemplul o clipă 
mai târziu. 

— Bun. Acum veniţi să alegeți. 

Nico s-a uitat către bătrânul farlander ca să-l îndrume. Ash a clipit, 
nelăsând să se vadă nimic în exterior. 

„Pescuit? s-a gândit el. Poate chiar se referă doar la pescuit.” 

Dar, în același timp trebuia să fie mai mult de atât, iar interesul 
manifestat de ceilalți roshuni confirma asta. Ucenicul era marca 
maestrului. O întrecere publică între ei doi era o întrecere publică 
între Ash şi Baracha. 

Nico își dorea să poată spune lucrul acesta, să le spună celor doi 
bărbați să se ducă să-și rezolve neînțelegerile între ei și să-l lase în 
pace pe el. A păstrat însă tăcerea. La urma urmelor, s-a gândit el, s-ar 
putea să am o șansă să-l întrec pe Al6as aici. 

Cu o capacitate reînnoită de concentrare, Nico și-a descoperit 
privirea cercetând obiectele risipite pe jos. „Pescuit la undiță sau la 
năvod?” s-a întrebat el. Cu năvodul ar prinde mai mult pește, dar ar fi 
mai greu de dus, după cum arăta, îngreunat de câteva pietre legate de 
jur împrejurul marginilor. Ar trebui mai întâi să alerge tot drumul 
până sus cărând povara aceea în spate, și apoi să aibă grijă să se 
întoarcă devreme ca să poată ajunge până ce sună clopotul. Nu, nu era 
suficient de puternic pentru asta. Ar pierde prea mult timp. Apoi, Nico 
ştia să pescuiască. Un năvod ca acela ar speria toți peștii după prima 
aruncare. Aşa că, dimpotrivă, s-a aplecat şi a luat de jos rola mică de 


gută. 

I-a aruncat din nou o privire lui Ash. Aproape imperceptibil, 
bătrânul farlander a dat din cap aprobator. 

Al€as a ales și el. Nico a simţit un fior mic de satisfacţie, pentru că 
celălalt tânăr optase pentru năvodul greu. 

— Ţineţi minte, a spus Olson, cel care se întoarce cu cei mai mulți 
peşti în intervalul de timp dat este câștigător. Acum daţi-i drumul. 

Un cor de râsete și chiuituri s-a ridicat din rândul roshunilor când 
Al6as a săltat năvodul în spate și a luat-o la fugă spre poartă. După o 
clipă de ezitare, Nico i-a urmat exemplul. 


Era un urcuș care te încingea și te făcea să transpiri. Nico a alergat 
până ce au început să-l doară picioarele, dar a continuat să-şi mențină 
ritmul, primind mai devreme ceva încurajări când l-a depășit pe Al6as 
pe poteca de piatră, tânărul încetinind deja pasul sub povara 
năvodului atârnându-i în spate. 

— O să-ţi păstrez niște peşte! i-a strigat peste umăr, dar Aléas nu i-a 
răspuns, ținându-și capul în jos, cu picioarele sleite. 

Nico și-a smuls mantia grea în timp ce alerga, astfel că rămăsese 
doar în lenjeria de corp subțire, gri. Și-a aruncat mantia departe în 
ierburile înalte ca să nu-i vină și lui Al6as aceeași idee. 

Menţinându-și atenția concentrată asupra terenului înaintea 
fiecărui pas, Nico și-a stabilit o cadență pe care știa c-o poate păstra. 
În dreapta lui, cursul râului lovea malul în sus, dar Nico s-a ținut 
departe ca să evite pământul mocirlos de pe margini. Soarele se 
ridicase și mai sus, deși nori mai denși alunecau pe deasupra văii de 
undeva de sus, pentru a-i mai îmblânzi dogoarea, și după ei a venit un 
vânt care i-a fluturat părul și a făcut ierburile să se miște lin încoace și 
încolo în jurul lui. 

Nico a trecut de coliba Profetului și a dat scurt din cap către 
călugărul care stătea afară, desenând ceva pe o bucată de pergament. 
Bătrânul i-a răspuns dând și el din cap. 

Oprindu-se doar o clipită pentru a sorbi o gură de apă din partea 
îngustată a râului, a îndrăznit să arunce o privire în spate și abia a 
putut zări silueta lui Al6as târându-se cu greu de-a lungul aceleiași 
poteci. A fost o priveliște îmbucurătoare. 

O jumătate de oră mai târziu Nico a ajuns în vârf, unde a stat iar în 
cumpănă în fața cursului râului și a unor pârâiașe clipocinde. A văzut 
păstrăvii sărind în ochiurile de apă formate în jurul lor și a ales rapid 
locul cel mai potrivit, un heleșteu mare cu vegetaţie luxuriantă, de 
care s-a apropiat ghemuindu-se. 

A desfăcut firul în grabă, în timp ce analiza heleșteul și peştii care 
înotau în apele lui limpezi. Apoi a scuturat cârligul și năluca, până ce 
ambele au fost pe deplin descâlcite. Și-a dat seama că avea nevoie de 


o plută, așa că a tăiat o ramură dintr-unul din tufișurile bătute de vânt 
şi a legat-o de fir. Cu o ultimă respirație profundă a aruncat ansamblul 
de pescuit în apă și s-a ghemuit jos să aștepte. 

Peştii erau flămânzi. De îndată ce năluca argintie a scânteiat în apă, 
un păstrăv s-a repezit în sus, apucând dintr-odată și cârligul, și năluca. 
Nico a slobozit un strigăt de bucurie și a tras repede firul. Era un pește 
mic, dar nu conta mărimea. A simţit cât e de ușor când l-a scos din 
apă, manevrându-l cu grijă acum, când peștele se zbătea la capătul 
firului. L-a luat în mână, ud și alunecos și adevărat, în timp ce încerca 
să se elibereze din strânsoarea lui. Dată fiind experiența din copilărie, 
a scos peștele din cârlig și i-a curmat viața izbindu-l de o piatră. 

A aruncat repede cârligul înapoi în apă, inima bătând-i cu putere în 
piept. Nu-i venea să creadă cât era de uşor totul, iar faţa i s-a luminat 
într-un zâmbet de bucurie. „O dată, micii mei prieteni”, le-a spus el 
peştilor încă neprinși, „îmi surâde și mie norocul.” 


Orele treceau încet. Nico manevra cârligul și firul, așteptând ca 
heleşteul să arate îndeajuns de pescuit, apoi s-a mutat la unul mai mic 
şi a continuat să-și încerce norocul acolo. 

Era o treabă adevărată și plină de satisfacţii. Starea lui de spirit era 
la fel de caldă și ușoară ca și razele soarelui pe braţele lui goale. O 
briză sufla jos în șanțul săpat de cursul râului, destul de răcoroasă ca 
să fie reconfortantă. O pasăre cânta undeva în afara vederii. Apa 
scânteia. Muștele zburau în cercuri leneșe, venind uneori destul de 
aproape ca să-i bâzâie în urechi. 

Nu l-a mai văzut pe Aléas din nou, ceea ce i s-a părut straniu. La 
început și-a făcut griji că tovarășul său ar putea pune la cale ceva 
necinstit. Dar, pe măsură ce trecea timpul și soarele se apropia de 
crugul cerului, și-a permis să creadă că Al6as o dăduse cumva în bară. 
Poate că îşi scrântise glezna sau poate că decisese pur și simplu să 
pescuiască undeva mai jos pe cursul râului, după ce își dăduse seama 
că năvodul era prea greu de cărat. 

Douăzeci și doi de păstrăvi mici stăteau pe iarbă lângă el, aliniați 
de-a lungul unui fir de rezervă. Din unghiul pe care-l făcea soarele pe 
cer, și-a dat seama că mai are cam jumătate de oră înainte să 
trebuiască să pornească la drum îndărăt. Era hotărât să-şi acorde 
suficient timp pentru întoarcere. 

Era atât de pierdut în calcule, că nu a auzit sunetul stins al mișcării 
care se apropia din spate. 

O pasăre și-a întrerupt cântecul la jumătate. Un smoc de iarbă a 
foşnit ca și cum ar fi fost călcat în picioare. Nico n-a observat nici una, 
nici alta. În schimb, odată cu o adiere ușoară de vânt, i-a ajuns la nări 
un anumit miros. L-a adulmecat, fără să conștientizeze însă ce face: 
mintea sa, revenită la starea de veghe și precauţie, a încercat să 


localizeze în aer mirosul ajuns pe neașteptate la el— ceea ce a și făcut. 
Era duhoare de transpiraţie. 

Nico s-a întors brusc alertat. 

Doar că era deja prea târziu. 


— Urăsc să-ți fac așa ceva, chiar urăsc asta, dar maestrul meu nu-mi 
prea dă de ales. Așa că iată-ne ajunși aici. 

Impresionante cuvinte, s-a gândit Nico, dacă n-ar fi fost decât 
faptul că erau spuse pe un ton ce nu trăda deloc lipsa de suflu, de 
parcă Al6as tocmai inspira aerul proaspăt al zilei când, în realitate, se 
străduia să coboare dealul cu o pradă de pești atârnată de o sfoară 
lungă aruncată pe un umăr și cu un năvod de pescuit umplut cu un 
Nico ghemuit pe celălalt umăr. 

Nico a clipit să-și îndepărteze sudoarea din ochiul stâng. Celălalt 
era deja închis din cauza umflăturii provocate de o lovitură pe care nu 
și-o amintea. Tot ce ținea minte era că s-a întors și a văzut ceva ca un 
fascicul de mișcare, apoi pe sine înghesuit aici— în cea mai jenantă 
poziție pe care și-o amintea vreodată. 

— Vorbele tale, a murmurat Nico printre dinții încleștaţi și prin 
apăsarea ascuţită a ochiurilor plasei brăzdându-i faţa în zig-zag, nu 
prea au puterea să mă liniștească acum, Aléas. 

Celălalt bărbat s-a încruntat, ca o confirmare că trăiau într-o lume 
lipsită de recunoștință, iar el, cel mai mult dintre toți, avea de suferit 
de pe urma acestui lucru. 

— De ce faci asta? l-a întrebat Nico, cu un fir al năvodului între 
dinți. Ţi-e chiar atât de frică de maestrul tău? 

Aléas s-a oprit o clipă. S-a întors să vorbească, de parcă Nico era 
chiar lângă el. 

— Nu-i vorba de frică, Nico. L-aș putea învinge pe omul ăsta cu 
orice fel de armă ar alege el pentru mine, doar că el nu știe lucrul 
ăsta. 

— A, da? a spus Nico, alocându-și timp. 

— Îi datorez viața, Nico. Ce alegere îți rămâne când îi datorezi 
cuiva atât de mult? 

Al€as s-a pus din nou în mișcare, iar Nico a tresărit din cauza 
durerii din membrele crispate provocate de fiecare pas legănat, fiind 
deja înţepenit, cu excepţia unui singur braţ pe care a reușit să-l scoată 
din năvod. 

— O să mă revanșez faţă de tine, s-a auzit din nou vocea celuilalt, 
deşi mai înceată decât înainte. Îţi promit c-o s-o fac. 

Nico a simțit cum sfoara năvodului îi cedează în dinți. Cu mâna 
liberă a tras din greu și a reuşit să mai desfacă un nod... apoi altul, 
până când s-a rostogolit dintr-odată prin gaura pe care a făcut-o și a 
căzut pe pământ lăsându-se într-un umăr. 


Al€as s-a întors imediat și s-a uitat la el cum se ridică împleticindu- 
se, cu o privire de interes amuzat pe față mai degrabă decât de 
surpriză. Însă mai ținu în mâini năvodul gol aruncat peste umăr. 

Nico i-a curmat zâmbetul de pe față cu un croșeu brusc de dreapta. 
În timp ce Alas se clătina încercând să-și restabilească echilibrul, 
piciorul lui Nico l-a prins cu atâta precizie în crăcană, încât el însuși a 
tresărit din cauza impactului brusc. 

Al€as s-a albit la față. 

S-a așezat printr-o aplecare delicată cu respiraţia șuierândă și 
ținându-se cu mâinile de burtă. 

— Pe toți sfinţii, și a respirat adânc. Chiar era nevoie să faci asta? 

— Cam astea sunt opțiunile între care pendulăm în lumea asta 
nenorocită. Așa că iată-ne ajunși aici. 


— Ar trebui să sosească în orice moment de-acum, a hotărât Kosh, 
trecându-i lui Ash tigva de dovleac. 

— Chiar crezi că poate să câștige? a întrebat Osh6, supraveghind 
încă intrarea în curte. 

Kosh a ridicat din umeri. 

— Ai spus mereu că o victorie nu este niciodată sigură, nici măcar 
după ce este câștigată. 

Oshō a chicotit auzind răspunsul, ceea ce a făcut să-i salte inima de 
bucurie lui Ash. 

— Dacă o să câștige băiatul tău, a comentat Baracha, privind de 
asemenea către intrare în timp ce cu o mână se bătea neliniștit peste 
picior, o să-mi mănânc limba exact cum mi-o sta atunci în gură. 

— Te rog, a spus Kosh, aş prefera să nu faci asta. 

Într-un colț al curții, clepsidra cu apă ticăia zgomotos măsurând ora 
care se scurgea. Ash a fost surprins să simtă în stomac furnicături de 
neliniște. Poate că nu era decât tensiunea lui Baracha transmițându-i- 
se şi lui, într-o oarecare măsură. Dar poate că, totuşi, chiar voia să-l 
bată pe alhaziiu la jocurile lui meschine. 

Dacă nimic altceva n-ar fi mai bun pentru băiat, o victorie în fața 
tuturor l-ar ajuta să se impună, iar asta ar contribui la creșterea 
respectului de sine. 

— Vin, a spus Kosh, cu un minut înainte ca ucenicii să apară sub 
bolta de la intrare. Unii dintre rōshuni au slobozit urale, în timp ce se 
ridicau în picioare sau ieșeau în curte. 

— Ha! a exclamat Kosh. Merg unul lângă altul. Și fii atent, duc 
peştele între ei! 

„Ce-i asta?” s-a gândit Ash, fața schimonosindu-i-se într-un rânjet. 

Baracha și-a încrucișat brațele. Maxilarele i se încleștau puternic 
dintr-o parte în alta, de parcă încerca într-adevăr să-şi mănânce limba. 

Amândoi băieţii erau plini de transpiraţie și murdărie și, oprindu-se 


în fața roshunilor adunaţi acolo, privirea lor transmitea clar că-și 
încheiaseră socotelile, indiferent ce părere ar avea oricine altcineva. 
Dintr-o smucire, au aruncat năvodul și păstrăvii morţi într-o grămadă 
în fața maeștrilor. 

— Să terminăm cu asta, a murmurat Aléas către Baracha, iar 
bărbatul masiv a dat din cap. 

RoOshunii s-au apropiat mai mult de cei doi ucenici, iar Kosh i-a 
plesnit pe fiecare pe spate, în timp ce Aléas și-a petrecut un braţ peste 
umerii lui Nico cu un zâmbet tăcut. 

Oshō a remarcat primul apropierea Profetului. I-a atras atenţia lui 
Ash făcând câţiva pași înainte, aruncându-și privirea spre intrare, 
unde se oprise bătrânul, așteptând în arșița zilei. 

S-a lăsat tăcerea când și ceilalți roshuni i-au remarcat prezența. 
Ieșind din mijlocul lor, Osh5 și Ash s-au apropiat de bătrân. 

— E ceva în neregulă, a remarcat Al€as, trăgându-l pe Nico după el. 

— Ken-dai, i-a spus răspicat Profetul lui Osho, vocea răsunându-i cu 
putere în tăcerea care se lăsase brusc. 

— Ken-dai, i-a răspuns Osh6. 

— Ce-i asta? a șoptit Nico, dar apoi Profetul a continuat: 

— Ramaji kana su. 

Al6as s-a apropiat de urechea lui Nico. 

— A avut un vis, i-a tradus el. 

— San-ari san-re, su shidō matasha. 

— A spus că trebuie să luăm la cunoștință, înainte să se mai 
întâmple și altele. 

— An Roshun tan-su... Anton, Kylos shi-Baso... li an-yilicho. Naga-su! 

Al€as a tras cu putere aer în piept, așa cum au făcut toți cei din 
jurul lui. În liniștea lăsată în momentul acela, a șoptit: 

— Cei trei roshuni ai noștri, cei care au fost trimiși împotriva fiului 
Matriarhei... au fost uciși cu toţii în Q'os. 

— An Baso li naga-san, noji an-yilicho. 

— Baso şi-a luat singur viața, după obiceiul străvechi, mai degrabă 
decât să cadă în mâinile preoților. 

Totul în jur înmărmurise în aşteptarea altor cuvinte, dar se părea că 
nu mai are nimic să le spună. 

— Hirakana. San-sri Dao, su budos, a spus Profetul la sfârșit, 
atingându-și ușor mâinile una de alta. Apoi s-a răsucit pe călcâie și s-a 
îndepărtat, urechile lui mari fluturând dintr-o parte în alta în timp ce 
dispărea prin poarta care dădea în curte. 

— Asta-i tot. Dao cu voi, frații mei. 

Toate privirile s-au întors către Oshō. Nico a observat că 
farlanderul avea pumnii strânși puternic, deși expresia de pe chip îi 
rămăsese de un calm desăvârșit. 

Tăcerea s-a prelungit, dat fiind că râshunii adunaţi acolo așteptau 


un cuvânt din partea conducătorului lor— poate chiar un discurs de 
un fel sau altul sau câteva cuvinte în semn de omagiu la adresa 
tovarășilor morți. Dar lui nu i-a ieșit niciun cuvânt din gură. Încetul cu 
încetul, tăcerea a luat forma unui gol care trebuia umplut cu ceva. 

Atenţia lui Nico a rămas concentrată pe mâinile lui Oshō, degetele 
albindu-i-se în strânsoarea tensionată. Dat fiind că insolitul clipei se 
prelungea, câțiva roshuni mai tineri au prins a se mișca neliniștiți. 

Ash a început prin a face un pas înainte. La vederea lui, Baracha a 
procedat la fel. Ambii au încercat să vorbească în același timp. 

— O să mă duc eu, a declarat Ash. 

— La fel și eu, a spus Baracha. Cei doi s-au uitat unul la altul cu o 
uimire nedisimulată. 

În spatele lor, Nico şi Aléas au avut aceeași reacție. 


CAPITOLUL 17 - Războiul subteran 


Bahn şi-a petrecut cea mai mare parte a zilei în subteran. 

A fost trimis de Generalul Creed în încrengătura de tuneluri și 
camere care-și croiau drum pe sub pământ și prin fundaţiile zidului 
exterior— Zidul Kharnost— unde geniștii şi trupele Speciale lucrau 
fără oprire ca să împiedice subminarea Scutului de către dușman. 
Instrucţiunile lui erau simple: estimează, pe baza a ceea ce vezi cu 
ochii tăi, condiția actuală a oamenilor de jos. 

„Asemenea nălucilor”, a fost concluzia lui Bahn, în prima oră 
petrecută în subteran în acele spaţii întunecate și reci unde munceau 
din greu și uneori se și luptau. 

Geniștii erau murdari și zdrențăroși. Mulți erau criminali grațiați 
doar cu condiția să muncească aici, deși unii s-au oferit voluntari, în 
mare parte foști mineri și muncitori pricepuţi. Orice porțiune de piele 
care nu fusese încă acoperită de jeg strălucea într-un alb bolnăvicios 
în lumina palidă a felinarelor. Săpau gunoi și transportau gunoi și 
propteau acoperișuri cu cherestea gudronată într-o tăcere sumbră 
precum cea a unui coșciug. Zilele de lucru pentru sclavi erau 
epuizante și nemiloase, lăsându-le prea puţin timp pentru somn. 
Lucrau în schimburi de unsprezece ore, timp de o jumătate de zi, 
interval care în tuneluri părea mai degrabă dublu, apoi, prin rotaţie, 
reveneau la suprafață unde sorbeau aerul curat și își clăteau privirea 
cu lumina soarelui asemenea oamenilor întorși din moarte. 

Cei din trupele speciale erau o cu totul altă rasă. Supli și sălbatici 
ca înfățișare, în carcasele compacte, scârțâitoare ale armurilor din 
piele neagră și cu feţele lor goale pline de cicatrici, stăteau grupaţi pe 
echipe în camere mici în care abia încăpeau cu toții, jucând cărți sau 
punându-și la punct echipamentul sau pur și simplu așteptând, cu 
ochii opaci din cauza plictiselii, un semnal brusc de alarmă. Aveau cu 
ei câini, animale puternice cu faţa teşită special antrenate pentru 
urmăririle subterane, la fel de speriate ca şi stăpânii lor. Stăteau cu 
lesele legate de stâlpi, cu trupurile protejate similar într-o formă mai 
simplă a armurii din piele; din când în când, le zvâcneau urechile la 
lătratul îndepărtat al altor câini de sub pământ. 

Aerul era plin de miasme și îmbâcsit. Lumina scăzută făcea ochii să 
se strângă involuntar. Tăcerea punea presiune pe auz, ca și cum ar fi 
fost preludiul la ceva îngrozitor. 

Asta a fost prima vizită a lui Bahn în tuneluri. Asemenea majorităţii 
soldaţilor obișnuiți, le evita bucuros și asculta poveștile despre luptele 
subterane cu un amestec de groază față de ce li se întâmpla oamenilor 
acelora și de ușurare că nu era el însuși acolo jos. Nu se putea abține 
să nu se gândească la fratele său care a trăit odată în acele tuneluri, 
petrecându-și turele într-o stare de plictiseală în calitate de Special 


voluntar, știind că în orice moment putea să sune alarma, chemându-l 
la o luptă sordidă și disperată într-un culoar negru ca smoala, nici mai 
înalt, nici mai lat decât un stat de om. Fratele lui, Cole, a rezistat doi 
ani în aceste tuneluri înainte de a ceda din cauza tensiunii acumulate, 
când a dezertat din armată și și-a părăsit familia și tot ceea ce-i era 
cunoscut. De atunci n-a mai vorbit niciodată despre experienţele lui 
sub pământ, nici măcar cu Bahn. 

Ajungând la capătul unui tunel atât de jos, încât Bahn a trebuit să 
se aplece ca să evite grinzile lăsate ale acoperișului, pe jumătate 
mâncate de putregai— un tunel care înainta în zig-zag pe o distanță 
de sute de metri luminat de felinare înșirate mult prea departe pentru 
ca lumina lor să se întâlnească și prevăzut la fiecare cotitură cu o ușă 
grea care era deschisă și închisă după ei de către un membru al 
trupelor speciale și cu o podea încărcată de lut care se afunda și se 
înălța din nou, ducând sub Zidul Kharnost, apoi în afară, dincolo de 
el, pe sub un pământ al nimănui. La capătul marelui tunel, cu acel 
simț al greutății apăsându-i deasupra capului ca un cer de pământ, 
Bahn s-a pomenit direcționat către un scaun de lemn plasat în 
perimetrul straniu al unui post de ascultare, o încăpere suficient de 
mare cât să cuprindă două buncăre, un birou, o găleată pentru nevoile 
personale și doi Speciali asudaţi. S-a așezat cu o oarecare nesiguranță, 
apoi și-a lipit urechea de deschiderea unui dispozitiv conic care 
semăna cu un megafon, iar acesta la rândul său fiind lipit de un perete 
de gunoi solidificat. 

În profunzimile tăcute ale locului, Bahn asculta urletele îndepărtate 
și frenetice ale unui om. 

— Genist inamic, presupun, a explicat unul dintre Speciali. Blocat 
sub niște dărâmături undeva. 

Bahn a ridicat privirea şi l-a văzut zâmbind sarcastic. 

— Probabil că e și prima dată când o păţește, altminteri n-ar ţipa în 
halul ăsta. 

Celălalt Special a ridicat capul din locul în care stătea cioplind o 
bucată de lemn. 

— Poartă întotdeauna un clopot la ei, așa că, dacă rămân blocaţi, 
pot dezlega limba clopotului şi pot suna după ajutor. În felul ăsta 
irosește mai puțin aer decât o face strigând. Și-a smucit capul către 
perete. Dar ăla e speriat rău. 

Bahn i-a lăsat în cele din urmă în încăperea ca o celulă murdară. Pe 
drumul de întoarcere, mergând în aceeaşi căruță cu roți mici trasă pe 
două șine de metal de un catâr pitic, a auzit sunând o alarmă. 
Ajunseseră la o răscruce de tuneluri unde, dintr-un culoar la stânga, se 
auzea un zăngănit de clopot, destul de tare cât să sperie catârul 
mărunțel. 

— Dă-i drumul, a spus căruțașul, încercând să liniștească animalul 


speriat, chiar în timp ce un detașament de Speciali alerga în fața lor 
de-a lungul răscrucii, deplasându-se aplecați și înarmați cu priboaie. 

Catârul s-a speriat din cauza alarmei și a lovit cu copitele în aer. 
Nereușind să scape de hamuri, n-a făcut decât să se sperie și mai tare. 

Cu mâinile întinse înainte, căruțașul s-a dus să-şi calmeze catârul, 
cloncăind cu limba și vorbindu-i pe un ton scăzut. Catârul s-a repezit 
la el cu dinţii, cu ochii dați peste cap, apoi a început să se izbească cu 
omoplaţii de perete, de hamuri, de tot, prăbuşindu-se cu bufnituri 
surde, asemenea unui pumn uriaș lovit de pământ. Bahn a coborât din 
căruță şi a păşit înainte să dea o mână de ajutor. Era clar că vor fi 
nevoiţi să înfrâneze animalul înainte ca acesta să-și rupă gâtul. 

Bahn nu s-a putut apropia prea mult, cu căruțașul care-i stătea în 
cale. S-a retras în spatele căruței și a scrutat tunelul ca să vadă care-i 
situația. S-a oprit, cu o mână ridicată ca să-și protejeze fața, catârul 
dând din picioarele din spate chiar lângă el și reușind să despice 
lemnul atelajului și să se lovească și pe el în burtă, totodată. „Nu-i 
bine pe aici, s-a gândit el. Trebuie s-o iau roată prin față.” 

S-a strecurat înainte chiar când animalul a început să azvârle iar 
din picioare. Doar că l-a simţit apropiindu-se și a lansat o copită care 
i-a aplicat o lovitură în lateral de i s-a tăiat respiraţia. Bahn s-a 
rostogolit la pământ, simțind cum șinele de fier îl lovesc în spate. A 
rămas acolo disperat încercând să-și recapete suflul. 

Nu exista nicio modalitate de a liniști creatura aceea. În cele din 
urmă, căruțașul a trebuit să pună capăt vieţii catârului trecându-i 
cuțitul peste gât, cu o hotărâre necruțătoare pe chip. 

„Milostivule Nebun”, s-a gândit Bahn mai târziu, cu mâinile încă 
încleştate pe partea corpului lovită, care-i zvâcnea puternic, picioarele 
luându-i-o cât se poate de repede în direcţia razelor de soare care 
coborau prin puțul de intrare asemenea mâinii binevoitoare a unei 
zeități blajine... 

Aici şi-a pierdut fratele meu mințile. 


Bahn se simţea prea scos din fire ca să urce dealul la Minister și să- 
şi întocmească imediat raportul. I se terminase oricum tura pe ziua 
respectivă, așa că a hotărât să lase raportul pe a doua zi și a oprit, în 
schimb, o ricșă aflată în trecere, i-a dat omului adresa în timp ce se 
instala în scaunul îngust și a început să se delecteze cu spectacolul 
oferit de cerul liber de deasupra. 

Străzile erau aglomerate cu forfota obișnuită a traficului și a 
comerțului. Ricșa înainta prin mulțime cu dificultate, dat fiind că 
proprietarul ei îl trăgea după el pe Bahn în ritm de melc, strigând 
atunci când voia să-și croiască drum prin aglomeraţie. Traversând 
Cartierul Bărbierilor, au trecut pe străzi pe care Bahn și-a petrecut 
copilăria și tinerețea, un cartier sărac, dar unit al frizerilor, și 


magazine cu amănuntul, și locuinţe închiriate dărăpănate, presărat 
acum cu cărucioare de cerșetori și prostituate guralive, o priveliște la 
care nu ar fi fost martor la lumina zilei înainte să înceapă războiul. S-a 
uitat la fetele străzii în timp ce ricșa trecea pe lângă ele, 
îmbrăcămintea lor frivolă ascunzând prea puţin de ochii lui hoinari. 

După-amiază târziu a ajuns la locuinţa lor din cartierul de nord al 
orașului, situată cât mai departe posibil de Scut. Cu ușurarea 
treburilor duse până la capăt pentru ziua respectivă, a coborât din 
ricșă în stradă în fața casei chiar în clipa în care cumnata lui, Reese, 
trecea pe acolo împingând propriul său cărucior. 

Cât de stranii sunt întâmplările acestea, s-a gândit Bahn, simțind 
cumva amestecul Destinului, al lui Dao în aceste coincidente, fratele 
lui zăbovind încă în gândurile lui. 

Reese l-a îmbrățișat dându-i o sărutare pe obraz, iar el a condus-o 
în mica lor locuință cu două niveluri. Era oarecum mai spațioasă decât 
primul cămin de deasupra băilor publice pe care-l împărţise cu 
Marlee, deşi era destul de strâmtă. Casa era goală, ceea ce l-a luat prin 
surprindere pentru o clipă, după care și-a amintit că soţia lui plecase 
împreună cu copiii în vizită la sora ei astăzi. 

El și cu Reese au băut chee și au stat de vorbă pe balconul de la 
primul etaj, fiind prima oară când se întâlneau de la ultima ei vizită în 
oraș. 

— Unde-i Los astăzi? a spus el politicos, gândindu-se că ar trebui s-o 
întrebe despre ultimul ei partener, cel puţin în virtutea 
convenienţelor. 

Reese a ridicat doar din umeri. Bahn știa că Los putea să dispară cu 
zilele fără a sufla o vorbă despre peregrinările sale. Pariind la jocuri 
de noroc și frecventând prostituate, a presupus Bahn, pe baza părerii 
sale vagi despre omul cu pricina. Los era la vârsta înrolării, ceea ce 
însemna fie că evita citația, fie că reușise să-şi răscumpere libertatea. 

Era păcat, a cugetat Bahn, fiindcă era neîndoielnic că bărbatul avea 
să se reîntoarcă la ea când va rămâne fără bani sau nu va mai avea 
unde să tragă. 

— Va sosi în curând momentul ceremoniei de numire a fiicei tale, a 
amintit Reese cu un zâmbet forțat. 

— Așa-i, a spus Bahn, încercând să respire cât mai ușor. A 
descoperit că partea vătămată nu-l mai durea așa tare dacă-și controla 
respiraţia. 

— Am pus deoparte pentru asta câteva alimente. Nişte cartofi 
pentru plăcinte, niște ardei în ulei. Mă tem că-i cam tot ce pot găsi. 

— E drăguţ din partea ta, a oftat Bahn. Marlee pare să nu mă creadă 
când îi spun că nu prea se mai găsește mâncare pe nicăieri. 

Reese a dat din cap gânditoare, uitându-se atent în ceașcă. 

— Te frământă ceva, a spus el. Se vede de la o poștă. 


Femeia n-a zis nimic, așa că el a continuat și, în timp ce se gândea 
ce-ar putea spune mai departe, și-a dat brusc seama ce-o neliniștea. 
— E vorba de Nico, nu-i așa? 
Ochii ei au scăpărat și Reese a privit în lături. 
— A plecat, a mărturisit ea. 
— A plecat? Unde, mai exact? 
Iarăşi ridicarea aceea din umeri, de parcă totul era fără speranţă. 
— A părăsit orașul ca să urmeze un fel de... ucenicie. 
— Ce? 

Durerea din partea vătămată a corpului s-a intensificat brusc. Și-a 
încetinit voit respiraţia în timp ce-o aștepta să-i răspundă. Era evident 
că Reese voia să spună mai multe, dar că ezita, apoi a părut să renunțe 
la efortul de a mai vorbi, ca și cum ar fi fost ridicol de pus în cuvinte. 

— Ai veşti de la el? E bine? 

Nu prea părea să ştie. 

În mod normal, Reese vorbea cu ușurință cu Bahn. Între ei exista 
un anumit gen de apropiere, de deschidere care s-a intensificat după 
ce fratele său, Cole, a părăsit-o, ca și cum această pierdere comună i- 
ar fi ajutat să împărtășească și alte aspecte legate de intimitate și grijă. 
Vorbeau adesea despre Cole, comunicându-și puţinele zvonuri despre 
el, pe care le auzeau de la bătrânii veterani pe care-i întâlneau sau 
care-i vizitaseră special ca să le aducă vești. Ultimul traseu cunoscut al 
lui Cole ducea în Pathia, unde se zvonea că ar fi fost spânzurat pentru 
un jaf la drumul mare, deși alții pretindeau că el era acum un fel de 
explorator, trecând munții în lumea Marii Tăceri, ca să trăiască în 
sălbăticie acolo timp de luni întregi. Cât de tulbure să-i fi fost mintea, 
se gândea Bahn adesea, să părăsească o asemenea femeie ca să se ducă 
să trăiască singur în sălbăticie? 

Durerea din coaste a lui Bahn se ducea acum înspre vezică. Avea 
nevoie să se ușureze. Blestemându-și trupul pentru proasta 
sincronizare, și-a cerut scuze și s-a ridicat. 

— ȚŢi-e bine? l-a întrebat Reese. 
— Da. Doar câteva coaste atinse, recunosc. Nu voia să zică nimic 
despre tuneluri, care i-ar fi reamintit inevitabil de Cole. 

Bahn s-a îndreptat către privata din spatele curţii ca să constate că 
urinează cu sânge. Cu tunica ridicată și strânsă în dinți, și-a verificat 
vânătăile urâte de pe coaste și a căutat încă o dată să depisteze 
eventualele coaste rupte. Mulţumit să constate că erau toate intacte 
încă, Bahn și-a dat părul pe spate, și-a netezit tunica și s-a întors să 
plece. 

De îndată ce s-a întors în balcon, s-a întrebat dacă nu făcuse o 
greşeală să-și lase cumnata singură. Reese încă stătea cu un braț 
sprijinit de balustrada de lemn și cu celălalt ținând ceașca în poală, 
dar scruta strada cu şiruri de copaci cu o privire meditativă. 


Părea să nu observe că el s-a așezat din nou precaut. La oricine 
altcineva, Bahn ar fi văzut în comportamentul acesta un soi de 
pierdere de sine, dar nu la Reese. 

— La ce te gândești? a întrebat-o domol. 

S-a întors să-l privească, zâmbetul ei scurt semănând cumva a 
scuză. Ceaşca de chee părea să zacă uitată de-acum în mâna ei. 

— Mă gândeam... mă gândeam cum Nico şi Cole au plecat amândoi. 

Vocea îi suna încet, reținută, asemenea strigătului slab al unui om 
prins captiv sub pământ, fără să vadă, să simtă sau să audă, învăluit în 
întuneric. 


CAPITOLUL 18 - Surorile Pagubă și Jale 


Lunile surori străluceau deasupra capului pe un cer senin, împânzit 
cu stele. Au răsărit într-o plinătate care făcea privirea să se îngusteze 
— şi s-au înălțat împreună pe o traiectorie care le-a purtat parțial de-a 
lungul Marii Roţi, centrul galactic vizibil, punând în umbră acea vastă 
revărsare de lumină stelară. Doar o dată pe an cele două luni surori se 
înălțau împreună în toată splendoarea lor și, prin asta, anunțau 
apropierea zilelor de toamnă. Poate că acesta era motivul pentru care 
primiseră denumirea lor aparte: Surorile Pagubă și Jale. 

Cele două siluete care urcau dealul erau mici și insignifiante sub 
panorama cerului galactic. Noaptea era suficient de luminată ca să 
vadă pământul dinaintea lor și mergeau cu capetele plecate, 
supraveghindu-și pașii, gânditori. Din cauza asta, a fost ca o surpriză 
pentru ei să se apropie în cele din urmă de coliba minusculă, 
observând că se ivise deodată în întuneric, așezată pe cursul unei ape 
curgătoare ce amintea de flăcările ce se spărgeau într-un foc aflat la 
distanță. Dar nu era niciun foc aprins în colibă în noaptea aceea, 
înăuntru ardea un singur felinar, aruncând un fascicul de lumină 
galbenă primitoare prin deschizătura ușii. Au urmat-o înăuntru fără 
ezitare. 

Profetul stătea cu picioarele încrucișate pe un covor, cu o carte 
deschisă în poală. Se uita în jos oblic printr-o pereche de ochelari cu 
rame exagerat de groase, la literele de-o șchioapă. 

A trecut o vreme până și-a remarcat oaspeţii, iar Nico stătea în 
picioare acolo cu o răbdare împuţinată, dorindu-și ca Ash să-și dreagă 
măcar vocea ca să le anunţe prezența. 

Când Profetul s-a uitat în sfârşit la ei, le-a zâmbit și a așezat cartea 
cu grijă deoparte, alături de multe altele. Le-a făcut semn să se așeze. 

Ash a început să vorbească. Celălalt bărbat încuviința, ascultându-l 
cu atenție, punând din când în când câte o întrebare. Cuvintele le erau 
domoale, ca un fel de respect pentru tăcerea nopții înconjurătoare. 
Bătrânul Profet nu părea deranjat de această intruziune târzie; 
dimpotrivă, părea să-l bucure compania. Era ca şi cum s-ar fi așteptat 
la o asemenea vizită din partea unui roshun în noaptea aceea. 

Când el și Ash au ajuns spre finalul discuţiei, Profetul a luat o cutie 
din lemn lăcuit dintr-un colț al colibei și a pus-o pe podea în faţa lui. 
Cu degetele tremurătoare, a început să scoată din ea diverse obiecte și 
Nico le-a cercetat cu atenție în timp ce erau aranjate pe covor. 

O tablă neagră pătrată avea o bucată de cretă pusă deasupra. Peste 
ea, un mănunchi de ceea ce păreau a fi trestii uscate, fiecare cam de 
treizeci de centimetri lungime. Au rămas neatinse câteva minute, timp 
în care Profetul a meditat printr-o serie de respiraţii atent concentrate. 
Apoi și-a anunțat dispoziția de a începe bătând scurt din palme. 


Când s-a pus pe treabă, mâinile i se mișcau cu repeziciune pentru 
cineva de vârsta lui. A împrăștiat mai întâi mănunchiul de trestii pe 
covor și a trecut repede cu mâna peste ele ca să împartă în două 
grămada obţinută. A adunat apoi jumătatea dreaptă și, printr-o 
mișcare lină, a scuturat ușor fiecare trestie trecând-o dintr-o mână în 
alta, oprindu-se de fiecare dată când mai rămânea cu patru sau mai 
puţine în mâna dreaptă. Făcând asta, prindea trestia sau trestiile între 
două degete și lua totul de la capăt, lăsându-le deoparte pe cele care 
deja se detașaseră. 

Odată ce spaţiile dintre cele cinci degete au fost ocupate cu fire de 
trestie, s-a oprit să numere câte erau. Numărul obținut părea să aibă o 
oarecare semnificație. A făcut un semn cu creta pe tablă— o singură 
linie— și a aruncat jos trestiile ca s-o ia de la capăt. 

Era un proces de durată, în timpul căruia Profetul mai trăgea câte o 
linie pe tablă, fie una groasă, fie una subțire, care s-au adunat treptat 
într-o serie. Nico a pierdut noţiunea timpului și deja îi cădeau ochii de 
somn când Profetul a părut să ajungă la capăt, având șase linii cu totul 
trasate acum pe tablă. 

Bătrânul se uita în jos la rezultate, mormăind în sinea lui. 

— Ken-yoma no-shid6, i s-a adresat lui Ash. RSshunul a dat din cap 
cu gravitate în semn de răspuns. 

Profetul a continuat să bolborosească, subliniind ceea ce prezicea. 
Când s-a oprit din nou să cerceteze plăcuţa, Nico i-a cerut lui Ash să-i 
traducă. 

Ash a fost deranjat de întrerupere, dar o privire către ochii obosiţi 
ai lui Nico a părut să-l înmoaie, măcar atât cât să-i dea o explicație 
scurtă. 

— L-am întrebat cum ne vom descurca în această vendetă. Mi-a 
vorbit de tunet, de o mare tulburare— cum un eveniment șocant va 
determina cursul neobișnuit al acțiunii. Acum taci, vine partea cea 
mai importantă. 

— După tulburare, vei avea înainte două cărări, a anunţat Profetul 
folosind brusc, corect, comerciala, aruncând o privire în direcția lui 
Nico înainte de a se întoarce să susțină căutătura intensă a lui Ash. 

— Alegând una din căi, vei da greș în sarcina ta, deși nu va fi ceva 
rușinos şi vei mai avea multe de făcut... Alegând-o pe cealaltă, vei 
câştiga, dar te vei face de rușine în final și asta n-o să-ţi fie pe plac. 

Ash a cugetat la divinaţie. Și-a dres vocea. 

— Asta-i tot? 

Profetul a zâmbit binevoitor, dar nu i-a răspuns. 

Au plecat la scurt timp după aceea, aplecându-se și bâjbâind 
drumul spre ușă. Când Nico s-a îndepărtat de Profet, acesta a strigat 
după el: 

— Băiete! 


Nico s-a întors la chemarea acestuia. Bătrânul își țocăia gingiile și 
se uita în sus la el. 

— Nu mi-ai cerut o divinaţie. E dreptul tău, în seara asta. 

— Nu știam ce să-ţi cer. 

Bătrânul farlander și-a înclinat capul. 

— Nu vrei să pornești în această aventură nebunească a lor. 

Nico a privit îndărăt ca să-și dea seama dacă Ash asculta, dar 
maestrul ieșise deja afară. S-a uitat din nou la Profet, cu gura deschisă, 
dar fără să scoată vreun cuvânt. 

— Te temi că nu ești pregătit pentru această vendetă în care te bagă 
maestrul tău. Crezi că te depășește cu mult. 

Era adevărat. Toată ziua, Nico s-a străduit să accepte gândul că 
dimineața următoare avea să părăsească refugiul secret din munți, 
acest loc în care începuse să se simtă un pic ca acasă. Și pentru ce? Ca 
să traverseze marea către orașul Q'os, care era chiar inima Imperiului, 
ca să-l omoare chiar pe fiul Matriarhei, el abia fiind în stare să țină 
sabia în mână. Dulce Er&s, îi îngheţa sângele în vine numai când se 
gândea la asta. 

— O să-mi asculți povaţa, atunci? l-a întrebat Profetul. 

Nico şi-a dres vocea. 

— De fapt, nu-s încă sigur dacă pot să am încredere în toate 
lucrurile astea... divinaţia și celelalte. Povaţa ta s-ar putea să se 
irosească degeaba pe mine. 

— Ţine minte asta, tinere prieten: semințele lucrurilor arată ce fel 
de roade vor da. 

Nico a dat din cap, mai mult din politețe, dacă nu de altceva. 

— Când va sosi vremea să-l părăsești, trebuie să-ți asculți inima. 

— Ce? 

Bătrânul a zâmbit şi a început să pună la loc mărunţișurile din fața 
lui. 

Nico s-a retras repede spre ușă şi a ieșit. 

Erau învăluiți de liniștea nopții; chiar și cursul râului suna mai 
liniștit în urechile lor. Maestrul Ash stătea în tăcere lângă el, privind 
cum apa se aduna și se revărsa printre pietre. 

Au mers împreună spre casă în semiîntuneric. 

— Ce tip ciudat, a comentat Nico. 

Ash s-a întors instantaneu spre ucenicul său. 

— Îi datorezi mai mult respect omului aceluia, a răbufnit el. Dar 
apoi a părut că-și regretă izbucnirea și a încercat să spună altceva— 
ceva ca o scuză, poate. Dar nu și-a găsit cuvintele. S-a întors și a 
continuat să meargă. 

În timp ce lunile surori Pagubă şi Jale străluceau ca să le lumineze 
drumul, cele două siluete au coborât încet, fiecare dintre ei fiind 
pierdut în propriile gânduri. În vale, luminile calde şi primitoare ale 


ferestrelor mănăstirii ieșeau clar în evidență în decorul pădurii de 
frunze argintii. 


CAPITOLUL 19 - Diplomatul 


În prima zi de toamnă din ceea ce curând avea să fie cel de-al 
cincizecilea an al lui Mann, într-o furtună asurzitoare care biciuia 
aerul ca să se năpustească asupra tuturor asemenea unui torent de 
alice de gheață, un bărbat a ieșit în grabă pe poarta întunecată și 
acoperită de la Templul Șoaptelor, și-a ridicat gluga peste scalpul ras 
şi a pornit la drum cu pas iute pe scândurile podului de lemn, mantiile 
sale preoțești albe fluturând în propriul lor vârtej de aer, urma pașilor 
săi fiind măturată de şuvoaiele de apă murdară ce se scurgeau în 
șanțul aflat dedesubt. 

Bărbatul nu s-a oprit când a trecut pe lângă Acoliţii mascaţi aflați la 
datorie la postul de control de la capătul îndepărtat al podului. 
Privirea i-a rămas fixată în pământ în timp ce pașii îl purtau pe 
străzile pustii din Cartierul Templului, pielea producându-i o 
mâncărime permanentă, astfel încât își scărpina continuu braţele și 
fața. Câţiva dintre tovarășii lui preoţi au trecut în fugă cu capetele 
aplecate în semn de supunere față de elementele naturii. Apa bălților 
împroșca cu murdărie. O pisică albă s-a ghemuit pe un prag, privind 
în tăcere. 

În urma lui, cu mult în urma lui, Templul Șoaptelor se contura în 
perdeaua de ploaie asemenea unei ființe vii; aripile clădirii acoperite 
de piroanele atât de numeroase că păreau un înveliş de blană; un turn 
care nu era doar un turn, ci o coloană uriașă răsucită de piloni 
canelaţi și turnulețe se răsucea și se încovoia din cauza benzilor de 
piatră. Odată cu fiecare pas, tânărul preot îl simţea în spate, ca o 
santinelă masivă care îl supraveghea. Era o prezenţă care-i moleșea și 
mai mult starea de spirit— acest sentiment de confuzie cu care se 
trezise în dimineaţa celei de-a douăzeci și patra aniversări. 

Cu cât se îndepărta mai mult, cu atât mai aglomerate deveneau 
străzile. Deasupra capului se înălța un murmur de voci și ţipete 
sălbatice, asemenea celor dintr-o menajerie exotică. Ploaia se 
transformase într-o burniță constantă în timp ce preotul intra în marea 
piață numită Piaţa Libertăţii, în care clădirile îndepărtate de marmură 
se înșirau pe trei părți ale spaţiului deschis, iar în spatele lor, în rând, 
erau turle mai puţin vizibile, piroane palide parțial ascunse de 
perdeaua de ploaie. 

Vremea rea nu a reușit să împrăștie mulțimea numeroasă de 
fanatici adunaţi deja în piață în așteptarea apropiatului festival al 
Augeriilor lui Mann, până la care mai era totuși o lună. Majoritatea 
erau pelerini din toate părțile Imperiului, strânși în număr mai mare 
decât de obicei de aceste Augerii marcând a cincizecea aniversare a 
domniei  manniene: bărbați și femei deopotrivă, străini care 
îmbrățișaseră cu fervență religia lui Mann, deși mulți dintre 


compatrioţii lor încă mai cârteau cu amărăciune și aşteptau o 
insurecție. Cu toții purtau veșmântul comun al adepților laici, o 
mantie de un roșu aprins atârnându-le până aproape de picioarele 
goale. Poalele hainelor îmbibate de apă stăteau mărturie pentru 
convertirile lor anterioare: urme albe de palme deschise atât de 
marcate de timp, încât erau acum de un roz murdar. 

După câţiva ani de trăit în acest oraș, tânărul preot Ché tot nu era 
obişnuit cu priveliștea şi gălăgia acestor mulțimi de adepți. În timp ce- 
şi croia drum pe dalele de piatră care pavau piaţa, a scrutat 
împrejurimile de sub faldurile protectoare ale glugii sale. 

Pelerinii strigau în diferite limbi în vreme ce tropăiau sălbatic pe 
loc. Sau ascultau cu ochi strălucitori predicile inflamante ale preoților 
cocoțaţi pe scene acoperite, instigatori care strigau și se ambalau cu 
fervoare la gesturile lor de aprobare din cap și la acordurile lor 
verbale. Îşi scrijelau cu țepușe feţele care le sângerau, sau defilau cu 
capul în flăcări, sau copulau direct pe pământ, sau pur și simplu se 
învârteau pe acolo ca niște vizitatori năuciţi, cu gurile căscate la tot ce 
se întâmpla în jur. 

Che a ocolit un bloc compact de conformism care se întindea de la 
un capăt al pieţei până aproape de celălalt, zece mii de convertiți care 
se uitau la Templul Șoaptelor învăluit în ploaie, cu toții îmbrăcați în 
mantii roșii identice, cu mâinile ridicate deasupra capului, cu gurile 
psalmodiind continuu, cu fețele strălucindu-le de acea fervoare care îi 
făcuse să bată tot drumul către Sfânta Q'os pentru ritualul convertirii. 

Ca un singur trup, au îngenuncheat pe dalele de piatră, zece mii de 
mantii foșnind asemenea adierii vântului. S-au prosternat la pământ, 
apoi s-au ridicat iarăși, doar ca să ia ritualul de la capăt. Tânărul preot 
a continuat să meargă pe lângă șirurile de convertiți care se 
prelingeau unul câte unul, așteptând să le vină rândul să facă un pas 
în față ca să primească pe piept atingerea unei mâini pictate din 
partea unui preot consacrat din Q'os. Ché nu și-a încetinit ritmul nici 
măcar aici, pelerinii dându-se la o parte din calea lui după ce i-au 
recunoscut mantia albă. A trecut printre picioarele unei statui 
picurânde a lui Sasheen, Sfânta Matriarhă, stând călare pe un zel alb, 
și pe lângă cea a lui Nihilis, Patriarhul fondator al noului ordin, cu 
fața din bronz necruțătoare și străveche. 

Către capătul estic al pieței, gloata începea să se subțieze, pelerinii 
amestecându-se cu cetățenii obișnuiți care-şi vedeau de treburile 
zilnice. Căruţele comercianților locului erau deja instalate, cu 
prelatele lor simple, lăsate, de sub care proprietarii vindeau pahare 
din hârtie cu chee fierbinte, boluri cu alimente, pelerine de ploaie 
făcute sul. Alţii stăteau în ploaie, fluturând suvenire: figurine ieftine 
de tablă ale lui Sasheen, Mokabi, Nihilis. Supravegheau practicile din 
jurul lor fără niciun semn de căldură în ochi și aruncau priviri furișe 


în direcția Regulatorilor simplu îmbrăcaţi care stăteau în perechi la 
marginea mulțimii, supraveghind tot ce se întâmpla. 

Doi gardieni călare pe zeli s-au oprit să-i facă lui loc să treacă, cu 
arbaletele nearmate odihnindu-li-se în poală. Ché nu s-a obosit să le 
remarce prezenţa, ci s-a grăbit să iasă din piață luând-o pe strada 
Dubusi de pe latura estică. A cotit repede la stânga, apoi la dreapta pe 
câteva străduțe lăturalnice, zgomotul mulțimii îndepărtându-se de el 
la fiecare pas. Simţurile îi erau în alertă la orice semn că ar fi fost 
urmărit. 

În momentul în care s-a apropiat de una dintre turlele mai mici, 
ploaia îi făcuse deja mantia din albă, cenușie. Haina i se lipea de brațe 
şi de picioare, scoțându-i în relief mușchii bine conturaţi pe dedesubt. 
Senzaţia de mâncărime de pe față era încă insuportabilă, astfel că s-a 
oprit înaintea podului din faţa turnului mai mic, și-a scos gluga și a 
ridicat privirea înspre cerul întunecat, apoi a făcut câteva mișcări de 
dezmorţire a gâtului în ploaia liniștită. După un minut de asemenea 
relaxare, a scuipat o gură de apă acidă și şi-a șters ochii. 

Un stol de lilieci dădea rotocoale pe acolo, lăsându-se uşor în jos. 
Erau mai mari decât cei pe care se obișnuise să-i vadă zburând 
deasupra orașului, folosiți pentru supraveghere sau ca mesageri trimiși 
de la un templu la altul. A presupus că acestea trebuie să fie noile 
Păsări de război pe care Imperiul le-a perfecționat în ultimii ani, 
create cu scopul precis de a aduce ordine pe câmpul de luptă și și-a 
dat seama că era adevărat când le-a văzut întorcându-se brusc și 
îndreptându-se spre Piaţa Libertăţii: un mesager zburător, cu scopul de 
a uimi pelerinii în privința nesfârșitelor inovaţii ale lui Mann. 

Che a pus piciorul pe pod, pășind rar. Ajungând la intrare, s-a oprit 
lângă o ușă masivă din metal. Un grilaj era incastrat în ușă la nivelul 
capului, deşi știa că era prea întuneric ca să vadă ochii care cu 
siguranţă îl supravegheau din spatele uşii. O trapă s-a deschis undeva 
pe la mijloc pentru a putea să-și confirme prezența. Ché s-a mai 
scărpinat o dată la gât, înainte de a-și strecura ambele mâini în spațiul 
întunecat din spatele trapei. 

În timp ce o serie de trosnete anunțau manevrarea diferitelor 
încuietori ale ușii, tânărul preot și-a retras mâinile, și o ușă mai mică 
s-a deschis în interiorul celei mari. Era îngustă și scundă, menită să 
forțeze orice vizitator să se aplece și să se întoarcă într-o parte ca să 
poată trece prin ea. Fiind mic de statură, Ché a putut intra fără să fie 
nevoit să-şi plece capul. 

„Fiecare intrare, o binecuvântare”, s-a gândit sec; şi până și aici, în 
inima Sfântului Imperiu al lui Mann, nu i s-a părut deloc ciudat să-și 
amintească acea vorbă străveche a râshunilor. 


Templul Sentiaților era tăcut la ora aceea timpurie. Podeaua lui 


circulară era la fel de întunecată ca de obicei, fără ferestre cum era și 
luminată doar de câteva lămpi cu gaz sfârâind de-a lungul peretelui 
curbat. Cei doi acoliți la datorie priveau din spatele măștilor când Ché 
şi-a scuturat de apă capul ras, asemenea unui câine, apoi și mantia 
îmbibată de umezeală. 

— Plouă, a spus el, ca și cum și-ar fi cerut scuze. 

Gărzile s-au întrebat dacă nu cumva era tâmpit, unul dintre acei 
preoți tineri privilegiați care trec uneori de hățișul examinărilor cu 
ajutorul banilor și al relaţiilor părinților. 

Cel mai înalt a arătat peste cap; asemenea unui alt turn care-l 
supraveghea. 

— Noi deservim doar casta superioară, a spus gardianul. Spune cu 
ce treburi pe aici. 

Che s-a încruntat. 

— Mai mult asta, mă tem. 

Au mai avut suficient timp doar să-și deschidă larg ochii înainte ca 
pumnalele să se împlânte în gâtlejurile lor. 

Cei doi acoliți au început să se zbată în locul unde se aflau. Ché și-a 
retras simultan ambele pumnale și în același moment a făcut un pas în 
lături pentru a evita să fie împroşcat cu sângele care știa exact când și 
unde va ţâșni. A descris în mers un cerc strâns în jurul bălții de sânge 
care se lățea, uitându-se în jur să verifice dacă a avut sau nu martori, 
şi s-a întors la timp ca să-i vadă pe cei doi gardieni cum se zbat de la 
genunchi în sus, unul dintre ei rostogolindu-se pe-o parte pe podeaua 
de piatră, celălalt pe cealaltă parte, apoi pe spate. 

Ché nu simțea nimic. 

A acţionat rapid ca să tragă cadavrele de la vedere în spatele unei 
statui a unei celebrități imperiale; Arhigeneralul Mokabi— în 
retragere— a constatat, când s-a oprit suficient pentru a inspecta nișa 
în care stătea. Bălțile de sânge aveau să semnaleze incidentul, dar în 
întunericul acesta ar fi trebuit să treacă cineva direct pe lângă ele ca 
să se întâmple așa. 

Dar avea suficient timp pentru treaba pe care trebuia s-o 
îndeplinească. 

S-a ghemuit în umbră, folosind un cuţit ca să scoată mantia unuia 
dintre cei doi bărbați. A împăturit veșmântul pe braţ. 

Scara nordică era o spirală de trepte rotindu-se în jurul unui pilon 
central. Che a urcat şapte etaje, comportându-se normal, ca și cum ar 
fi fost unul dintre obișnuiții locului. Niciunul dintre cei cu care s-a 
întâlnit nu s-a obosit să-l întrebe ceva. 

S-a oprit la etajul șapte al turlei, unde scara se deschidea către o 
cameră luxuriantă și spațioasă de marmură roz cu o fântână de apă 
țâșnind chiar în mijloc, înconjurată de plante în ghiveci. Aerul din 
acest spațiu emana mirosul pătrunzător al narcoticelor dătătoare de 


plăceri. Trei eunuci rași în cap și durdulii se odihneau pe marginea 
fântânii, purtând mantii largi și fiind, totuși, înarmați cu pumnale. Din 
când în când se împroșcau cu apă unul pe altul, aruncând ocheade 
galeșe către cei doi preoți aflați pe partea opusă a fântânii, unul având 
întipărită pe chip o expresie de nerăbdare, celălalt de plictiseală acută. 
Din spatele lor, printr-o boltă făcută din mozaicuri senzuale și 
mătăsuri roșii foșnitoare, s-au auzit râsete, de bărbaţi și de femei 
laolaltă, amestecate cu muzica flautelor și cu ritmul potolit al unor 
tobe, bătând asemenea unui puls stabil. 

Ché, încă ezitând în vârful scării, și-a aplecat capul sub nivelul 
etajului aceluia. S-a zgâriat fără să-și dea seama la braț în timp ce-și 
calcula rapid opțiunile. 

S-a retras la etajul inferior, aparent gol, cu excepţia rezonanţei 
constante a unor sforăituri în grup. 

O fereastră lăsa să pătrundă o lumină palidă în spaţiul întunecat 
din faţa lui. Che s-a apropiat de ea, a deschis-o în interior și și-a scos 
capul în ploaie. 

Privind în sus, şi-a dat seama că lucrurile stăteau chiar așa cum se 
așteptase să se întâmple. O fațadă de beton, aproape verticală, 
prevăzută cu ornamente decorative amplasate la prea mare distanță 
unul de altul ca să permită cățărare. Era lipsită de ferestre pentru încă 
patru etaje de acolo în sus. 

Ché a acţionat rapid. Mai întâi și-a pus mănuși din cea mai fină 
piele, apoi a scos un vas de lut din echipamentul fixat pe lungime pe 
sub mantiile preoțești. Vasul era sigilat cu un dop gros de ceară și 
avea o curea de umăr prinsă de o sârmă înfășurată de mai multe ori în 
jurul gâtului. Când a scos dopul de ceară, un miros de grăsime 
animală și de alge marine i-a luat cu asalt nările; a verificat dacă 
respectivul conţinut alb cremos nu s-a întărit înăuntru. Mulțumit de 
constatare, şi-a petrecut cureaua peste cap, astfel că vasul îi atârna 
lângă șold, apoi a scuturat mantia împăturită pe care a luat-o de la 
gardian. A început să taie materialul în fâșii folosind un cuţit ascuns în 
cizme. O singură dată a aruncat o privire în spate ca să verifice 
împrejurimile; dar chiar și atunci nu s-a oprit din treabă. 

Cu fâșiile de pânză îngrămădite în alt buzunar, Ché a făcut un salt 
pe pervaz și s-a întors, astfel că stătea acum cu spatele în ploaie. Avea 
un echilibru fix, asemenea celui al unui acrobat pe sârmă. Cu toate 
acestea, spațiul gol de dedesubt i-a dat senzaţia de vertij. 

A scos o fâșie de pânză pe care a înfăşurat-o ca pe o minge, apoi a 
introdus-o în vas înainte de a fixa mingea îmbibată de peretele 
exterior, lângă pervazul ferestrei, unde atârna pe suprafața de beton. 

A procedat la fel și cu celelalte fâșii, lipind nu mai puțin de șase 
mingi de pânză de suprafaţa care-i era la îndemână. În momentul în 
care o fixa pe ultima, prima și cea mai de jos se întărise deja în forma 


unui suport pentru picioare. 

Che și-a scos cizmele. Le-a legat una de alta cu șireturile și le-a 
atârnat de gât. Cu titlu de încercare, a întins un picior descult într-o 
parte și a testat prima treaptă. Rezista foarte bine. 

— Mama Lumii, apără-l pe cel nechibzuit, a murmurat el și a pășit 
în exterior cu toată greutatea. Ché nu îndrăznea să privească în jos. A 
început să urce, cu o expresie cruntă pe chip. 


În ciuda vârstei sale relativ tinere, Ché avea experiență la astfel de 
treburi. Îşi descoperise o aptitudine înnăscută pentru asta, care era 
surprinzătoare, luând în considerare faptul că nu primise niciun fel de 
instruire în chestiunea respectivă. 

Asemenea gânduri îi treceau prin cap în timp ce se străduia să urce 
peretele aproape vertical al unui turn într-o ploaie rece ca gheața, la 
câteva sute de metri de la nivelul solului, degetele tremurându-i din 
cauza efortului, apa intrându-i în ochi. O viaţă lipsită de opțiuni. 

De exemplu, copilăria lui. 

Che a fost norocos în momentul conceperii sale. Se născuse într-o 
familie extrem de bogată— clanul de negustori Dolcci-Feda, cu 
depozite acoperind jumătate din partea de nord a docurilor. La vârsta 
de treisprezece ani, ducea o viață destul de fericită într-o suburbie 
bogată din estul orașului. Ca orice băiat la anii lui, era una-două pus 
pe șotii și curajos, deși uneori și foarte sălbatic. Dar viaţa i se 
schimbase dramatic când intrase într-un necaz pe care și-l făcuse 
singur— cel mai rău fel de necaz, în care era implicată fiica unei 
familii ai cărei membri erau rivalii comerciali ai familiei sale. Pe scurt, 
Che le răpise cea mai scumpă comoară odată cu copila. 

Într-o după-amiază sufocantă, cu nori negri de furtună plutind jos 
peste oraș, Ché fusese obligat să asiste la un duel cu săbii între tatăl 
său și tatăl fetei, cum era obiceiul soluționării disputelor în Q'os. Deși 
amândoi bărbaţii fuseseră răniți, supraviețuiseră, dar fără un omor 
conflictul nu putea fi rezolvat. După câteva zile, o lovitură de tun a 
dărâmat peretele exterior al dormitorului lui Ché. Din fericire, nu era 
în cameră în momentul respectiv. 

Lovitura fusese lansată cu o piesă de artilerie instalată pe furiș pe 
acoperișul unei case vecine, ai cărei proprietari erau plecaţi să-și facă 
vacanţa de vară la podgoriile lor din Exanse. Tatăl lui Che fusese scos 
din minți de această întâmplare. Mai târziu, când norii de praf se 
așezau încet peste locuința impozantă, starea lui de spirit ajunsese să 
fie tăcută și iritată. 

Chiar și în cadrul armatei, praful de pușcă era produsul cel mai 
greu de găsit. Însă asta nu-i descurajase pe inamici. De asemenea, nu 
se simţiseră împiedicaţi, în privința asta, nici de sigiliul pe care Che îl 
purta la gât încă de la vârsta de zece ani și care-l proteja prin 


intermediul amenințării cu o vendetă. Era evident acum că dușmanii 
lor nu se vor da în lături de la nimic pentru a soluţiona disputa. 

Che era singurul fiu al familiei, iar într-o zi avea să preia frâiele 
întregului imperiu financiar. 1 se adusese rapid la cunoștință că trebuie 
să plece ca să-şi scape pielea. Tatăl său nu găsise nicio altă soluție de 
a-i apăra viața. 

În dimineaţa următoare, Ché fusese transportat pe furiş, într-o 
trăsură închisă, la agenta locală a ordinului roshunilor. Odată aflat în 
siguranță în interiorul clădirii, cu ușile încuiate, cu ferestrele 
acoperite, cu flacăra lămpilor micşorată, tatăl său îi oferise femeii o 
mică avere în aur, încercând s-o convingă să-l ducă pe Ché undeva 
departe ca să fie antrenat ca ucenic de roshun. Ea șovăise la început, 
dar tatăl lui Ché insistase și o implorase, precizând că viaţa băiatului 
depinde doar de ea. 

O săptămână mai târziu, Ché pornise într-acolo, după ce stătuse 
ascuns în pivnița agentei. A apărut cineva însărcinat să-l preia, un 
rOshun de vârstă mijlocie cu maxilare puternice și ochi duri, violeți— 
semn distinctiv al celor din High Pash. Bărbatul își mormăise numele, 
Shebec, după care nu a mai vorbit mai deloc. Fără a avea ocazia să-și 
ia rămas-bun de la familie, Che fusese urcat pe furiș pe un vas care a 
ridicat ancora chiar în clipa în care s-au urcat la bord. Peste exact o 
săptămână, ajunsese în Cheem, iar de acolo începuse o călătorie 
ciudată și înfricoșătoare prin munții insulei. 

Și așa s-a întâmplat că răsfățatul Ché și-a petrecut restul 
adolescenţei învățând cum să ucidă fără milă și cu orice ar fi avut la 
îndemână. Pe măsură ce săptămânile se preschimbau în luni, iar lunile 
în ani, fusese uimit să constate că nu ducea deloc dorul familiei, nici 
al vieţii de lux pe care o lăsase în urmă. 

Ché avusese întotdeauna o ușurință la învăţat, astfel încât, în 
calitate de asasin ucenic, progresase rapid. Își făcuse repede prieteni şi 
avusese grijă să nu-și facă deloc dușmani. Cu toate acestea însă, era un 
tânăr neliniștit în propria piele. 

Noaptea, stând pe priciul său în dormitorul care-i găzduia pe toți 
ucenicii, Ché obișnuia să viseze visele altcuiva. 

Visa că trăia o cu totul altă viaţă— o viaţă în care mama și tatăl său 
nu erau părinţii lui adevăraţi, nici casa lor adevăratul lui cămin. Iar 
aceste viziuni de noapte erau atât de reale, atât de întemeiate în fapt 
şi de elaborate în detalii, încât se trezea dimineața simțindu-se străin 
de sine însuși, zbătându-se să priceapă ce era adevărat și ce era doar o 
născocire. Deseori, în secret, Ché se temea să nu-și piardă cumva 
mințile. 

Pe măsură ce treceau anii, a făcut tot ce-a putut să-și păstreze 
rațiunea netulburată. A ţinut pentru el visele acelea despre o altă 
existenţă. 


În cele din urmă, a devenit bărbat. A devenit râshun. 


La momentul respectiv păruse a fi o zi ca oricare alta, cu excepția 
faptului că era ajunul aniversării sale de douăzeci şi unu de ani, care 
însemna de fapt prea puțin pentru Ché. Maestrul său, Shebec, 
încurcase iar zilele, cum făcea mereu, crezând că era deja ziua lui Ché. 
Shebec făcuse mare tămbălău pregătindu-i un tort de miere îmbrăcat 
în nucă, apoi luaseră loc și băuseră împreună niște vin. Pe Ché nu-l 
lăsa inima să corecteze greșeala maestrului său, dar când se retrăsese 
în camera lui, o făcuse cu un sentiment crescând, indefinibil de 
neliniște. 

În noaptea aceea, pentru prima dată de la venirea lui la mănăstire, 
Che nu visase absolut nimic. Dormise profund, fără să se zvârcolească 
în pat, fără să mormăie pe întuneric, și se trezise în dimineața 
adevăratei sale aniversări ca să constate că nu mai era deloc el însuși. 

Dintr-odată, ca și cum ar fi văzut printr-o fereastră deschisă spre o 
priveliște care fusese mereu acolo, dar care nu fusese conștientizată, i 
se arătase clar adevărul despre viaţa lui. Și în intimitatea camerei sale 
micuţe, îngrijite, în lumina timpurie a dimineţii intrând prin găurile 
din oblon, Ché s-a zguduit de hohote amare de râs, dar și de lacrimi 
de ușurare, de disperare pentru tot ce pierduse. 

Nu își luase rămas-bun de la maestrul său. Se împotrivise nevoii de 
a-l căuta pe Shebec, de a-i spune la revedere măcar la modul subtil, 
poate printr-un zâmbet. Se temuse că bărbatul mai în vârstă avea să-i 
ghicească adevăratele intenţii. Che ieșise pe porțile mănăstirii în timp 
ce restul membrilor ordinului se trezeau încet pregătindu-se pentru 
noua zi, lăsând în urmă tot ce era al lui, cu excepția unei ranițe ticsite 
cu hrană rece. 

Nu coborâse valea, ci o luase de-a curmezișul ei. Un munte mic, cu 
pante cenușii, pe care-l numeau Bătrânul, se înălța deasupra unei văi 
întortocheate tăiate în două de un torent puternic. În lumina zorilor 
Che începuse să urce panta abruptă de șisturi de pe Bătrânul. Știa 
unde stă ascunsă în post cea mai apropiată santinelă a roshunilor, care 
supraveghea poteca șerpuind în jos, și se asigurase că o ia pe un traseu 
care să-l scoată în spatele santinelei. Odată ajuns în vârful muntelui, 
privise în urmă la mănăstirea Sato cu inima tulburată. 

După care s-a întors și a coborât pe partea cealaltă. 

Avea să mai urce multe trecători înalte în zilele care aveau să vină, 
mergând pe urmele caprelor de munte, croindu-și drum pe traseele 
care traversau stânci perpendiculare, cu prăpastii înfricoșătoare 
căscate sub el. Ché căutase numai rutele care să-l scoată treptat în 
vale. Hoinăreala lui căpătase sens, asemenea apei care caută marea, 
pe măsură ce se îndepărta temeinic de inima lanțului muntos lăsat în 
spate. 


Era zdrențăros și înfometat când a coborât de la poalele dealurilor 
pe coastă, douăsprezece zile trecând deja de când plecase din Sato. 
Cumpărase mâncare de la localnicii aspri pe care îi întâlnise pe drum 
şi un catâr în primul oraş port în care a ajuns, și astfel își croise drum 
de-a lungul coastei către Portul Cheem. 

De aici, luase o ambarcaţiune rapidă direct spre Q’os. 

Che nu s-a mai întors niciodată. 


Acum, aflat la multe etaje deasupra pământului, trei ani mai târziu, 
Ché s-a agăţat cu degetele de o fereastră deschisă. Dacă s-ar fi 
întâmplat să se uite în jos chiar atunci, ar fi zărit un șir descrescând de 
cârpe solidificate coborând în spirală pe curbura turnului— pentru că 
a urcat nu doar în sus, ci și în jurul turnului, fixându-și noi suporturi 
pentru mâini și pentru picioare pe măsură ce urca. Oricum, Che nu s-a 
uitat în jos. 

Sunetul unei partide de sex s-a rostogolit pe fereastra deschisă 
deasupra lui. Era puternic și neliniștit, și a așteptat fără să se 
gândească la ceva anume până când a încetat. Nu a durat prea mult. 

O privire curajoasă aruncată în cameră a dezvăluit spatele unui 
bărbat gras, albicios și plin de bube, înainte de a fi acoperit de o 
mantie trasă în grabă. 

— Recunoștința mea, i-a șoptit preotul femeii care stătea tolănită și 
goală pe patul mototolit, înainte de a ieși în grabă fără să se mai uite 
înapoi. Ché nu a reușit să vadă cum trebuie fața femeii, dar ceva 
anume din înfățișarea ei i-a trimis inconștient un fior de avertisment 
de-a lungul șirei spinării. A așteptat rămânând nevăzut și a ascultat 
foşnetul mătăsii în timp ce se acoperea și ea. 

Che și-a vârât garota între dinți. 

Apoi, luptându-se cu inerția propriului trup, și-a făcut vânt pe 
geam. 

A intrat în cameră și a strâns în pumn bucata de sârmă, chiar în 
clipa în care ea s-a întors și și-a dus mâna la gură, ca și cum ar fi vrut 
să înăbușe un strigăt. 

Cu un oftat, Ché s-a tras înapoi lângă pervazul ferestrei. A lăsat să-i 
cadă garota în poală în clipa în care femeia și-a luat mâna de la gură. 

— Nu poți folosi ușa, ca toți ceilalți? a întrebat ea, încruntându-se 
acum. 

— Bună, mamă, a spus el. 

Femeia și-a luat un răgaz ca să se aranjeze. A tras așternutul din 
pat, a pulverizat în aer o undă de parfum greţos, care mirosea a lotus 
sălbatic și-l râcâia pe gât. S-a oprit în cele din urmă și, cu un rictus 
interogator care-i tulbura trăsăturile frumoase, s-a întors spre el. 

— Ai venit să mă omori? a întrebat ea, făcând un semn din cap spre 
laţul garotei. 


— Firește că nu, a protestat el, am fost instruit să înscenez lovitura, 
apoi să mă întorc imediat la Templu. 

— Deci te afli aici în practică. Dar ce demon îi posedă, mă întreb, ca 
să te trimită să-i faci asta propriei tale mame? 

Ché a rămas calm în aparență, ca întotdeauna, deși în interior 
simțea cum îl năpădea o furie tăcută. 

— Nu ştiu, a recunoscut el. De obicei locuiești la etajul superior, nu- 
i aşa? 

— Ah, a făcut ea alintându-se, ca și cum tocmai ar fi realizat un 
adevăr neașteptat. Da, desigur. M-au pus să mă mut aici doar în 
dimineața asta. 

Când femeia s-a apropiat de el, a simţit o urmă de parfum de mosc. 
Ea i-a zâmbit, aproape seducător, singurul zâmbet pe care părea să-l 
practice. 

— Mă întreb, a cugetat ea, ce-ai fi făcut dacă ti-ar fi ordonat să-i iei 
viaţa propriei tale mame? 

Che s-a încruntat. A ascuns garota între pliurile mantiei, incapabil 
să se uite în ochii ei. 

— Și eu mă întreb dacă ţi-ar mai fi plăcut așa mult partida de sex 
dacă ai fi știut că singurul tău fiu stă atârnat chiar sub fereastra ta. 

Ea s-a îndepărtat la replica asta, strângându-șşi mai bine mantia 
subțire în jurul trupului. 

— Nu ar fi trebuit să mă provoci, s-a adresat el spatelui ei țeapăn. 

Ea a traversat camera în direcția mesei, și-a turnat apă dintr-o 
carafă într-un pahar de cristal, câteva felii de coajă de portocală 
plutind la suprafaţa apei. 

Mama lui— deși cuvântul îi venea lui Ché cu oarecare dificultate— 
își păstrase frumuseţea în ciuda vârstei. Avea patruzeci și unu de ani 
acum, a socotit el, în contra unor minciuni inutile care susțineau 
altceva. De asemenea, nu mai era sub nicio formă aceeași femeie pe 
care și-o amintea din copilărie, trăind în cea mai bogată suburbie din 
Qos, fără nicio grijă pe lume. 

De fapt, mama aceea a amintirilor nu existase niciodată. Nici viața 
respectivă în sine. 

Ceea ce descoperise pe neașteptate Che la mănăstire, în dimineaţa 
celei de-a douăzeci și una aniversări, era asta: fiecare amintire pe care 
o avea despre viața anterioară exilului în Cheem era contrafăcută. I-au 
fost toate implantate în minte pentru ca tânărul Ché să le ia drept 
realitate. 

Când se trezise în dimineața respectivă, își dăduse seama de asta 
cât se poate de limpede; și de faptul că mintea lui fusese instruită să-și 
amintească totul fix în ziua aniversării a douăzeci și unu de ani. 
Asemenea fluxului care curăță totul, amintirile lui adevărate 
dispăruseră printre ruinele fostei sale vieţi, ducându-le la vale 


asemenea unor resturi inutile. În schimb, Ché descoperise că nu era 
descendentul unei familii bogate de negustori. Era, dimpotrivă, doar 
un bastard, cu tatăl necunoscut și cu mama adevărată o Sentiată 
devotată într-unul din multele culte ale dragostei fondate în interiorul 
ordinului mannienilor, în care Che fusese inițial crescut ca un Acolit, 
un preot în devenire. 

Invadat de fluxul amintirilor, Ché se pomenise zbătându-se 
neajutorat și sufocându-se, având doar un singur scop căruia merita să 
i se consacre: să plece din Cheem, să se întoarcă în Q’os. 

Doar în momentul întoarcerii propriu-zise în capitală, și-a dat 
seama cu exactitate ce i se făcuse. Ché fusese folosit în interesul 
Imperiului. Se temeau de râshuni, după câte se părea, și, cu mulți ani 
înainte, socotiseră precaut să trimită pe unul dintre novicii lor ca să se 
antreneze ca unul dintre acești asasini ascunși, cu speranța de a obţine 
informații despre ei nu doar în privința felului de-a fi și a metodelor 
specifice, ci şi, mai important de-atât, a localizării, în cazul în care 
Imperiul ar fi avut vreodată nevoie să contraatace ordinul. 

Îl aleseseră pe Ché pentru această misiune specială în urma unui 
proces de selecție necunoscut lui. Poate că fusese o alegere la 
întâmplare. Poate că manifestase aptitudini speciale pentru genul 
acesta de însărcinare. Timp de câteva luni supuseseră mintea aceasta 
de treisprezece ani la un regim intensiv de manipulare psihologică, 
narcotizându-l dincolo de limita stupefacţiei în timp ce-i prelucrau 
mintea crudă, reprimându-i amintiri esențiale, implantând și 
potențând altele. 

Desigur că aceste revelații îl șocaseră profund pe Ché. Fără să aibă 
timp să simtă din nou pământul sub picioare după întoarcerea sa, 
chiar să fie din nou sigur de identitatea lui, Regulatorii imperiali îl 
interogaseră pe Ché pe tot parcursul unei luni pline folosind droguri 
ale adevărului și hipnoza ca să scoată de la el totul, până în cel mai 
mic detaliu. Mulţumiţi că se dovedise curat, ordonaseră să i se 
cresteze vârfurile degetelor mici, ca parte a iniţierii în ordinul lui 
Mann. Ca să nu mai vorbim de cât de mulțumiți ar fi fost dacă ar fi 
continuat să dea curs vocației sale de asasin— nu ca roshun, desigur, 
ci ca unul de-ai lor. 

Nu-i lăsaseră nicio posibilitate de opțiune în această privinţă. 

— Apă? a întrebat mama lui, traversând camera cu paharul întins 
spre el. 

Che a acceptat. A băut-o dintr-o suflare și, preţ de-o clipă, a stat 
pur și simplu acolo, savurând gustul apei în gura lui. 

Cu toate acestea, lumea se infiltrează în toate momentele de liniște. 

„Trebuie să aflu de ce m-au trimis astăzi aici, ca să simulez moartea 
propriei mele mame. Dulce Eres! Uită-te la ea, târfa lipsită de minte. 
În devoţiunea sa pentru ei, poate să creadă că ăștia doar se joacă cu 

noi. 

Pentru o clipă a simțit impulsul de a prinde și de a-i scutura trupul 
subțire în strânsoarea lui, pentru ca apoi s-o plesnească puternic peste 
față, iar și iar, până când se trezeşte la realitate— formată din viețile 
pe care le trăiau și el, și ea. 

În loc de asta, Ché şi-a dres vocea. 

— Ce mai faci? a întrebat-o. 

— Cum? A, sunt bine, mulțumesc. Stătea acum în fața oglinzii, 
desfăcându-și buclele blonde și lungi cu un pieptene cu dinţii fini 
sculptat în os, părul fiind un însemn al chemării sale ca Sentiată. S-a 
oprit ca să se uite la reflexia lui în oglindă. Pe bune, chiar mi-e bine. A 
fost un sezon bun, cu festivalul și toate celelalte. Când a întâlnit un 
nod încăpățânat, a ridicat în aer o șuviță blondă și a dat ușor cu 
pieptenele ca să-l desfacă. De fapt, mi-e mai mult decât bine— mă 
simt minunat, de parcă aș fi iar tânără. Am devenit principalul obiect 
al dorinței unuia din marii preoți ai lui Sasheen. Eu! Îţi vine să crezi 
asta? 

— Da, cred că tocmai i-am zărit dosul gol mai adineauri. 

— Rainee? Oh! Nu, dragul meu. Oh! Nu, până și gândul e oribil. El 
e doar unul dintre obișnuiții patului meu. Farando e dintr-un soi 
complet diferit. E adevărat că e ceva mai urât, dar are putere, forță, 
poziție și mă copleșește cu daruri și nopți frumoase petrecute în oraș. 
Nu mi-aş putea dori mai mult. Dar tu, a întrebat ea, răsucindu-se să-şi 
privească fiul. Tu ce faci? 

Ché se scărpina în cot; nu involuntar, ci intenționat. 

— Sunt bine, a spus, iar în sinea sa a gândit: „Nu-şi aminteşte că e 
ziua mea.” 

— Pielea ta arată ceva mai bine azi. E de la noul unguent? 

Da, îi dăduse să încerce un unguent nou, în speranţa că ar putea 
diminua iritațiile sub formă de solzi care-l chinuiau dintotdeauna. A 
ridicat din umeri— un gest măsurat, prudent, ca toate mișcările lui. 

— Dacă mi-aş putea aminti ce-am folosit pentru tine când erai mic. 
A dat din cap exasperată. S-a dus. Crezi că îmbătrânesc? Hm? Și-a 
studiat reflexia în oglindă. A început să mi se ofilească în cele din 
urmă chipul de la soare— laolaltă cu memoria? 

— Eşti prea bătrână pentru melodramă, îți garantez asta. Mă bucur 
că eşti bine, mamă, dar acum trebuie să plec. 

— Așa de repede? 

— Sunt cronometrat la exercițiul acesta. Și trebuie să și aflu despre 
ce este vorba. 

Ché s-a cocoţat pe pervaz, dar s-a întors pentru o ultimă observaţie. 

— Ceva nu-i în regulă aici, a spus el. Ai grijă. 

Și dispăruse deja chiar în secunda în care ea a deschis gura să-și ia 
rămas-bun. Mama a scos un oftat. 


S-a întors la imaginea din oglindă, fredonând încetișor în timp ce-și 
pieptăna buclele blonde, având grijă să nu bage în seamă ritmul unui 
pat greu care făcea să-i vibreze tavanul. 


— Ţi-a ieşit exercițiul, așa cum ai fost instruit? 

— Da, a replicat Ché. 

— Excelent. Vreo victimă colaterală? 

— Doi acoliți. Morţile lor au fost necesare. 

— Doi? N-ai găsit nicio modalitate să-i ocolești? 

— Mi-ar fi luat mai mult timp. Am ales cel mai scurt curs de 
acţiune. 

— Așa faci întotdeauna. Mă tem că ăsta este roshunul din tine. Bine. 
Şi spune-mi, te rog, ce făcea mama ta? 

Ché s-a dat înapoi pentru o fracțiune de secundă din fața panoului 
din lemn. Se afla într-un alcov în interiorul unei camere întunecoase, 
undeva în labirintul complicat cuprinzând etajele inferioare ale 
Templului Șoaptelor. Alcovul însuși era îmbrăcat în panouri lăcuite 
din lemn de tec întunecat. În spate, la nivelul capului unui om stând 
jos, era un mic ecran de dantelă, ochiurile din interiorul modelului 
fiind întunecate de misterul a cine și ce se putea afla în spatele lui. O 
aromă răcoroasă și picantă pătrundea prin ochiurile dantelei, deși 
absența sunetului sugera că spațiul din spatele panoului era mic și 
intim. 

— Mama pare s-o ducă destul de bine, i-a spus indiferent 
interlocutorului nevăzut. 

— Mă bucură să aud asta. E o femeie deosebită. 

Vocea avea o tonalitate enervant de ridicată, făcând ca vorbitorul 
să pară că se află mereu în pragul isteriei. Ché cunoștea patru voci 
diferite care-i vorbeau din acest alcov— toate acționând ca 
manipulanți ai săi, deși nu avea nici cea mai vagă idee cui îi puteau 
aparține. De asemenea, din același motiv, nu-și cunoștea nici tovarășii 
asasini, pentru că erau cu toţii antrenați separat și li se permitea așa 
rar să se întâlnească. 

Che s-a apropiat din nou de panou pentru că se aștepta să audă mai 
multe. 

— Nu mă întrebi, Ché, de ce ai fost trimis azi acolo? 

— Şi o să-mi spui? 

Un chicotit uşor. 

— Nu, n-o să-ți spun. Dar știu pe cineva care ar face-o, în felul ei 
propriu, ocolit. Ar vrea să vorbească cu tine chiar acum, tinere 
Diplomat. 

— La cine te referi? a spus menținându-și vocea neutră, deși inima 
i-a luat-o razna. 

— Mergi imediat la Camera Furtunii. Te aşteaptă acolo. 


Ché a mers cu un lift zgomotos, flancat de doi acoliți mascaţi cu 
mâinile încleștate pe pumnalele scoase din teacă; îmbibate cu otravă, 
după cum și-a dat seama, pentru că mirosul chestiei ăleia era evident 
în spațiul acela închis. Liftul scârțâia și se zguduia în mod alarmant și 
contragreutatea lui masivă îl împingea încet către vârful turnului. 
Când s-a oprit, cu o zgâlțâire care i-a făcut pe toți trei să se clatine, 
ușile au fost deschise de un alt paznic care aștepta deja în partea 
cealaltă. 

Încăperile din vârful turnului erau mari, dar fără ferestre, iar pașii 
lor răsunau în timp ce se deplasau pe sub tavanele înalte împodobite 
cu frize din ghips, înfățișând chipuri surprinse în toate stările 
emoționale posibile. Pardoseala strălucitoare era din lemn lăcuit 
acoperit cu blănuri de animale exotice, cu capetele lor înfricoșătoare 
încă la purtător și rânjind tăcute la cei care treceau pe acolo. Mobila, 
deși rară, era deosebit de somptuoasă și lucrată cu migală. Aerul era 
înmiresmat, lumina slabă. 

Acoliţii stăteau de pază la ușile momentan închise, prin care se 
puteau auzi voci, îndepărtate și înăbușite. Peste tot pluteau nori de 
fum, purtând miros de narcotice; părea să strângă laolaltă aureolele 
galbene ale lămpilor cu gaz atârnând de pereţii lambrisați. 

La Camera Furtunii se putea ajunge printr-un șir de trepte late 
cioplite în marmură cu nervuri roz. De fiecare parte a fiecărei trepte 
stătea câte un acolit cu o sabie scoasă din teacă, ținută ceremonios pe 
brațul stâng. Aici escorta lui Che s-a oprit, făcându-i semn să continue 
drumul singur. Tânărul a urmat indicaţiile și a urcat scările. 

Prin măştile lor, a observat că ochii gardienilor aveau acea 
strălucire dată de consumul de droguri. Stăteau asemenea unor statui, 
respirând atât de încet, încât mișcarea pieptului era imperceptibilă. 
Plictiseala îi moleșise precum arșița. 

Chiar în vârful scărilor, o ușă masivă din oţel lucrată în relief îi 
bara trecerea. În acel punct, femeia paznic de lângă ușă s-a întors şi a 
lovit-o cu pumnul înmănușat. După o scurtă întârziere, ușa grea a 
scârțâit şi s-a deschis în interior. Un val de sunete a răzbătut 
dinăuntru: ciripitul păsărilor, o cădere de apă, muzică și râsete. Un 
preot bătrân a apărut în ușă și a făcut o plecăciune. 

Che a intrat, neștiind sigur la ce să se aștepte. 

Ferestrele se înălțau din podea până în tavan pe întreaga 
circumferință a camerei rotunde. Se curbau în interior pe înălțime, 
oferind o privelişte mai clară asupra cerului. Chiar acum dezvăluiau o 
învolburare de nori albi și averse de toamnă timpurie, luându-le cu 
asalt suprafața. 

Ché s-a uitat cu atenţie în jur, cercetând fiecare detaliu posibil din 
Camera Furtunii dintr-o singură privire aruncată în fugă— așa cum a 


şi fost atât de meticulos antrenat s-o facă. De fapt, se așteptase la ceva 
diferit de asta; la ceva mai întunecat, mai puţin prietenos. Mai sacru. 
În schimb, spaţiul era unul cald şi deschis. Un foc trosnea într-un 
cămin de piatră chiar în mijlocul camerei, protejat de un șemineu de 
metal care se înălța prin mijlocul podelei unei platforme construite 
deasupra lui; un nivel superior, la care se ajungea pe niște trepte și 
delimitat de pereți subțiri din lemn. Camere de odihnă, a presupus el; 
zone private de relaxare în care puteau fi încă auzite păsări în colivii. 

În spaţiul intim din jurul căminului însuşi, fotolii somptuoase din 
piele erau aranjate în așa fel încât să stea cu faţa către un șevalet, pe 
care era întinsă o hartă extinsă a Imperiului. Mai mulți preoți stăteau 
gârboviţi în fotolii, cu picioarele proptite pe taburete capitonate, bând 
băuturi tari, fumând bețe de hazii sau vorbind pur și simpu unul cu 
altul. Servitorii se mișcau printre ei, purtând platouri cu fructe și alge 
marine sau vase cu narcotice, iar Ché ştia că aveau limba tăiată și 
timpanele perforate. În ceea ce-i privește pe preoţi, i-a recunoscut pe 
toți cei adunaţi în jurul focului, pe fiecare în parte. 

Che era un diplomat, un asasin imperial. O mare parte din așa- 
zisele sale negocieri aveau de-a face cu pioni importanţi din cadrul 
Imperiului. Era treaba lui să ajungă să-i cunoască pe oamenii aceștia, 
pentru că într-o zi i s-ar putea ordona să-l omoare pe oricare dintre ei. 

Majoritatea aveau rangul de general, astfel că nu purtau pe fețe 
obișnuitele bijuterii ornamentale caracteristice preoților lui Mann. 
Excepţia era un singur con ghimpat de argint fixat în sprânceana 
stângă, potrivit modei militare, aşa cum purta şi Ché, de altminteri. 
Erau îmbrăcaţi cu veșmintele ceremoniale simple ale ordinului acolit, 
deși bărbaţii aceștia nu mai prezentau nicio altă trăsătură de 
simplitate. 

A cercetat fiecare chip în parte. Era acolo arhigeneralul Sparus, 
„Micul vultur”, mărunţel și tăcut şi concentrat, întors nu de mult din 
misiunea de reprimare a insurecției în Lagos, dar fără ochiul stâng, pe 
care și l-a acoperit, de dragul stilului, cu un plasture negru. Apoi 
generalul Ricktus, cu fața lui cumplit de arsă și mâinile neplăcute 
vederii, și cu părul lui negru atârnându-i în smocuri deasupra 
pavilioanelor zdrențuite ale urechilor. Lângă el, generalul Romano, 
încă tânăr, chiar copilăros, deși era cel mai periculos om din toată 
adunarea de față și unul dintre cei mai dornici să preia tronul. Și, în 
sfârșit, generalul Alero, bătrânul veteran al campaniei Ghanzi, care 
cucerise mai multe teritorii pentru Imperiu decât oricine altcineva, cu 
excepția arhigeneralului Mokabi însuși— și care a fost condamnat 
pentru asta, pentru că s-a oprit atunci când a făcut-o. 

Toţi acești oameni erau posibili pretendenți la tron, jucători-cheie 
în acel joc subtil, dar mortal al manevrelor politice, care slujea ca 
fundal pentru tot ceea ce se întâmpla în interiorul Imperiului. Fiecare 


avea la îndemână propria grupare. În termeni relativi, Imperiul lui 
Mann era încă tânăr, și se dovedise deja că oricine își putea croi drum 
spre tron dacă era destul de hotărât în acest sens. Matriarha însăși 
slujea ca mărturie vie în acest sens. 

În cameră mai erau alte trei personaje. Unul dintre ele era tânărul 
Kirkus, singurul fiu al Matriarhei. Stătea grămadă într-un fotoliu, cu 
ochii umbriți de intoxicare, dar devenind, nu se știe de ce, însuflețiți 
ori de câte ori se fixau asupra lui Romano. Al doilea personaj era 
bunica tânărului, mama lui Sasheen însăși, dormind tun în fotoliul ei, 
sau cel puţin așa lăsa impresia. În jurul picioarelor ei încălțate cu 
sandale mișunau câteva șopârle solzoase care purtau zgărzi din 
lănțișoare de aur. Ultimul personaj era Matriarha Sasheen în persoană, 
care stătea în fața hărții cu un pocal aurit într-o mână, îmbrăcată într- 
o rochie lungă de șifon verde, care atârna desfăcută de la gât înspre 
glezne, cu excepţia mijlocului, unde era încinsă cu un cordon din 
același material, şi care-i expunea goliciunea de dedesubt. În timp ce 
se mișca, străfulgerări de pântece gol sau de păr pubian sau de sâni 
care se legănau îți atrăgeau privirea, distrăgând atenţia de la faţa ei, 
comună și lipsită de frumuseţe; ochii negri erau puțin prea apropiați, 
nasul coroiat prea lung, însă cu toate acestea femeia avea ceva 
atrăgător în persoana ei. Poate că era vorba despre maniera în care 
făcea paradă de propria persoană, de parcă lumea aceasta i-ar fi 
aparținut în totalitate și ar fi dispus de ea după bunul-plac. Sau poate 
că atractivitatea venea din zâmbetul ei, la care apela adeseori. 

— Dar se poate realiza înainte de venirea iernii? l-a întrebat ea pe 
bătrânul Alero, în timp ce analiza detaliile hărții. 

Generalul Alero s-a foit în scaun. 

— Doar dacă ne hotărâm s-o facem acum și încetăm să ne mai 
ciondănim în privința detaliilor. Bătrânul veteran i-a cercetat pe 
tinerii din jurul lui, făcând să se instaleze o pauză în discuţia lor. 

— Şi încă susţii că are sorți de izbândă? 

Generalul și-a ales cu grijă următoarele cuvinte, ca şi cum cineva ar 
fi putut extrage moneda exactă din palma în care nu au mai rămas 
decât câteva de valoare. 

— Da, cred asta, deşi cu oarecare noroc. Sunt multe aspecte care pot 
merge rău în privința planului și rămâne prea puţin loc pentru 
improvizații. Dacă funcționează, atunci da, va duce la o victorie 
răsunătoare și decisivă. Porturile Libere vor fi ale noastre. Dacă planul 
dă greș..., și-a scuturat capul, va fi un nou Coros. 

Tăcerea copleșitoare coborâtă asupra grupului a făcut să se audă 
ploaia de afară. Ché stătea nemișcat. A văzut, cu colțul ochiului, 
păsări cu penaj strălucitor zburând pe sus, de-a lungul camerei. Un 
servitor se ținea după ele, ștergându-le găinaţul cu o cârpă. 

— Eu încă mai cred că e o nebunie, a intervenit Sparus, Micul 


Vultur. Pielea a scârțâit când ceilalți bărbaţi s-au întors cu fața spre el. 
A inspirat profund din bățul său de hazii, lăsându-i să-i aștepte 
continuarea. 

— Două ofensive navale distincte împotriva Porturilor Libere, ca să 
nu mai vorbesc de cel mai important punct, o invazie pe mare a 
orașului Khos însuși— și, în tot acest timp, cu iarna care se apropie. 
Asta presupunând că infanteria reuşeşte măcar să ajungă intactă în 
Khos, ceea ce e un pariu îndrăzneţ în sine, că diversiunile noastre vor 
funcționa, că flota de atac nu va fi interceptată. Chiar și atunci, în 
cazul în care campania noastră terestră şovăie în vreun fel pe câmpul 
de luptă, va rămâne înnămolită fără speranță până în primăvară. 
Mercienii vor avea timp să se regrupeze, în timp ce Prima Forță 
Expediţionară a noastră va cădea în capcană fără putință de scăpare. 
Va fi mai rău decât la Coros. S-a uitat direct înspre Matriarhă, cu 
singurul său ochi scânteind. Pentru că vă spun un singur lucru. Dacă 
această campanie dă greș, vă veţi pierde tronul laolaltă cu ea. 

— Asta-i o amenințare? l-a zeflemisit tânărul Romano, dar Sparus a 
ignorat remarca și şi-a menţinut privirea fixată asupra lui Sasheen. 
Ceea ce a spus era adevărat. Ordinul mannian îi disprețuia pe 
conducătorii care eşuau în luptă sau care dădeau semne de slăbiciune. 
Tendința era de a scăpa de ei cât se poate de repede. 

Matriarha a străbătut pe nesimţite spațiul dintre ea și Sparus. Și-a 
pus o mână cu unghii îngrijite pe braţul Micului Vultur și i-a zâmbit 
scurt. S-a întors spre ceilalți, mișcarea fiind destul de bruscă, astfel 
încât unul dintre sâni să i se ițească de sub rochie. 

— Ei bine? a întrebat ea, aruncând o privire posomorâtă către 
generalii adunaţi acolo. 

Gura brăzdată de cicatrice a lui Ricktus s-a deschis pentru a vorbi. 

— Sparus are dreptate, a declarat el, cu o voce la fel de aspră 
precum pielea lui arsă. Planul este unul necugetat și nu-mi vine a 
crede că suntem deja atât de disperaţi. Hai să menţinem starea de 
asediu asupra Porturilor Libere. Vor cădea în cele din urmă, atât timp 
cât vom continua să le sugrumăm comerțul. 

— Nu, a replicat Matriarha cu palma ridicată. Am avut motive 
întemeiate să caut soluţii la problema merciană, și ele sunt încă 
întemeiate. Sunt zece ani, de acum, de când le sugrumăm comerțul și 
le batem la porți. Însă Porturile Libere încă rezistă. Ceilalți încep, între 
timp, să prindă curaj văzând rezistența lor. Trebuie să-i învingem pe 
aceşti mercieni și să facem asta la modul decisiv, dacă vrem să evităm 
ca Imperiul să dea semne de slăbiciune. Fără ei, celelalte Porturi 
Libere fie se vor preda, fie vor muri de foame. 

S-a întors la hartă, pe care Che o studiase chiar în timp ce ea 
vorbea. De-a lungul hărții fuseseră trasate linii cu creionul, destul de 
grosiere, arătând mișcări ale flotei și acţiuni terestre. A putut sesiza 


simbolurile a două flote năpustindu-se asupra insulelor vestice ale 
Porturilor Libere, una urmărind arhipelagul, cealaltă înconjurând 
Minos. Departe spre est se putea vedea o a treia flotă, simbolizată 
printr-o săgeată puternic îngroșată trasată dinspre Lagos către Khos. 
Matriarha lovea cu degetul în ea acum. 

— Armata a Şasea rămâne în Lagos la sugestia lui Mokabi. Sunt 
antrenați de pe urma acțiunii lor recente de înăbușire a insurecției. Va 
fi surpriza perfectă, și Mokabi vede asta, așa cum a avut mereu un 
ochi bun pentru asemenea situații. Creăm această Primă Forță 
Expediţionară din Armata a Șasea şi din ce alte rămășițe putem 
strânge la un loc, iar din Lagos le direcționăm direct în jos spre Khos. 

— Dar, Matriarhă, a izbucnit Ricktus, chiar dacă Flota Estică a lor 
va fi atrasă în cele două campanii ale noastre de diversiune în vest, 
escadrilele merciene care apără convoaiele din Zanzahar vor continua 
să rămână active în zonă. Vasele noastre din Lagos sunt, în mare 
parte, vase de transport și comerciale, împreună cu două escadrile de 
soldați. Flota Expediţionară va fi slab apărată, așa cum a observat deja 
şi Sparus. Va fi nevoie doar de câteva escadrile ca să ne trimită 
întreaga forță armată pe fundul Midèrēsului. 

Tânărul Romano, cu un zâmbet mijit în colțul buzelor, s-a aplecat 
în față gata de atac. 

— Nu uitaţi, totuşi, că aceste flote de diversiune vor fi cele mai mari 
flote văzute vreodată pe parcursul acestui război. Mercia nu va reuși 
să le contracareze numeric nici măcar dacă își folosește întreaga forță 
navală. Va trebui să-și retragă Flota Estică ca să apere partea de vest. 

— Astfel grăieşte expertul în tactici navale, a declarat Kirkus pe 
neașteptate, drept pentru care a primit o căutătură fioroasă din partea 
lui Romano, ca răspuns. 

— Flota Expediţionară nu va pierde timpul implicându-se în 
conflicte maritime, domnilor, a declarat Sasheen. Va lovi direct în 
toate escadrilele pe care le va întâlni, iar soldaţii săi se vor sacrifica, 
dacă va fi nevoie, pentru ca mijloacele de transport să-și atingă ţinta. 
Tot ce contează, în ultimă instanță, este ca Armata să ajungă pe uscat. 

Sparus a răbufnit: 

— Lui Mokabi îi convine să stea în vila lui din Palermo și să 
proiecteze mari campanii de bravură pe hârtie ca și cum ar mai fi încă 
arhigeneral. E cu totul altceva, totuși, să te implici într-o asemenea 
expediţie. 

— A fost de acord să-și reia activitatea, dacă aprobăm asta, a 
declarat Sasheen. 

— Da, ca să-și conducă iubita Armată a Patra în timp ce este 
campată în siguranţă în interiorul zidurilor din Bar-Khos. Dacă Forța 
Expediţionară atacă orașul pe dinapoi, atunci aproape că deschid ușa 
pentru el, și uite așa ajunge să facă paradă de victoria lui. Dacă nu, ei 


bine, atunci poate da vina pe altcineva pentru eșecuri și să-și asigure 
întoarcerea în siguranță la proprietatea lui. 

— Mokabi este dedicat acestei expediţii, a protestat Alero, vechi 
tovarăș cu generalul absent. Își va risca viaţa, la fel ca noi toți. 

— Sigur că da, ei bine, se spune că nici nu vrea să se ofere voluntar 
ca să conducă Forța Expediționară. Și îi înţeleg motivele pentru care 
face asta, declarate sau nu. Nici mie nu mi-ar plăcea să conduc o 
asemenea campanie nechibzuită. 

Sasheen și-a terminat băutura și i-a întins paharul gol unui servitor 
care trecea pe acolo. 

— Păcat, Sparus, pentru că speram că o să vrei să mă însoţești. 

— Matriarhă? 

— Voi însoți eu însămi Forța Expediționară. 

Surpriza a tulburat adunarea. Lui Ché, care stătea retras, complet 
ignorat, i s-a pus un nod în gât. 

— Aşa cum foarte bine ați spus, a continuat Sasheen și, pentru o 
clipă, privirea ei a scânteiat mutându-se de la tânărul Romano la 
dolofanul Alero, tronul meu depinde de rezultatul acestei expediţii. Se 
cuvine, așadar, să fiu acolo— să-mi încrucișez spada, cum se spune. 

— Asta-i nebunie curată, Matriarhă. Nu-ţi poți risca viața în 
asemenea hal. 

— Toată viaţa este o aventură riscantă, Sparus. Şi vei merge și tu, 
dacă vrei să-ți vezi Matriarha scăpând teafără din această încercare. 

Romano se amuza, până când Sasheen a ales momentul ca să-i 
arunce un zâmbet tânărului general. 

— Și tu, Romano. Sparus va fi în fruntea Forţei Expediționare, iar tu 
vei fi adjunctul lui. 

Tânărul s-a ridicat brusc, făcând să-i cadă din băţul de hazii o dâră 
de cenușă care i s-a împrăștiat în poală. 

— Alero, Ricktus, voi veţi prelua fiecare conducerea a câte una 
dintre flotele de diversiune și veți declanșa o asemenea furtună acolo, 
încât noi să găsim spaţiu suficient să ne strecurăm. Cam așa vor sta 
lucrurile. 

Tânărul Kirkus s-a aplecat în faţă, cu ochii scânteindu-i. 

— Şi eu, mamă..., și eu aș vrea să merg cu tine. 

— Dar n-o vei face, a replicat ea cu fermitate. Vei sta aici, în 
Templu, până când vom rezolva cealaltă problemă a noastră. 

Zicând aceasta, s-a uitat pentru prima dată la Ché. Fl s-a simțit 
deodată în centrul atenţiei, în timp ce-i susținea privirea. 

— Dar cine știe cât s-ar putea să dureze asta? a întrebat Kirkus. 

— Ar fi trebuit să te gândești la asta, dragul meu copil, când ţi-ai 
îndeplinit cullul și ai profitat atât de necugetat de privilegiile poziţiei 
tale. 

Răspunsul posac al băiatului a fost înăbușit de un croncănit brusc și 


puternic venind dintr-o parte a camerei. Toate capetele s-au întors 
într-acolo, inclusiv al lui Ché. S-a așteptat să vadă vreun animal de 
companie poate, ghemuindu-se pe podea și sfâşiind o halcă de carne. 
Nu era însă decât bunica băiatului, care încă îşi ținea ochii strâns 
închiși. 

— Băiatul a acţionat cum se cuvine, a spus tăios bătrâna preoteasă. 
A acţionat făcându-și datoria potrivit principiilor lui Mann. Nu-l 
învinui pe el pentru asta, fiica mea. 

Matriarha a expirat o gură mare de aer. 

— Fie așa cum ai zis, a spus ea, dar deocamdată nu are voie să iasă 
de aici sub niciun chip. Și a făcut un gest categoric din mână, tăindu-i 
lui Kirkus elanul de a mai protesta. Era nemulțumită de faptul că 
discuţia aceasta se purta în public, şi până și Kirkus și-a dat seama că 
trebuie să tacă, deși îi luau foc obrajii. 

— Acum, a continuat Sasheen. Dacă vreți să mă scuzați. 

Matriarha Sasheen s-a îndepărtat de grup și a trecut deliberat pe 
lângă Che. 

— Vino cu mine, i-a aruncat în treacăt. 

I-a urmat mirosul de parfum până în zona ferestrelor, unde au ieșit 
prin niște uși culisante de sticlă pe terasa care încercuia turnul. Pe 
margine erau diverse plante în ghiveci, care se legănau în vânt. 
Sasheen a închis ușile în urma lor, iar ploaia le biciuia fețele, rece 
precum rafalele de vânt care o purtau încoace și încolo. 

— Poate că te întrebi de ce ţi-am dat voie să asiști la întrunirea 
Consiliului de Furtună. 

— Nu, Sfântă Matriarhă, a minţit Ché instinctiv. 

Ştia că nu trebuie să recunoască deschis lipsa de încredere în el din 
partea superiorilor. Asta ar putea semnala o gândire culpabilizantă, o 
situație periculoasă într-un ordin în care trădarea era aproape o 
doctrină. 

Sasheen a considerat că spune adevărul. 

— Bine, a zis ea în cele din urmă. Instructorii tăi au căzut cu toții de 
acord în privința loialității tale. Poate că aprecierile lor chiar sunt 
corecte. 

EI și-a plecat capul, dar nu a spus nimic. 

— Te întrebi, atunci, de ce te-am chemat? 

— Da, Matriarhă, a replicat el, cu capul încă plecat, iar de data 
aceasta nu spunea decât adevărul. 

— Atunci o să vorbesc deschis. A arătat cu bărbia înspre Camera 
Furtunii. Fiul meu, Kirkus, cel de colo, a ucis pe cineva care purta un 
sigiliu. 

Ché și-a ridicat în sfârșit privirea spre ea. Sasheen era mai înaltă 
decât el, ca majoritatea oamenilor, de altfel. 

— În înțelepciunea ei, mama mea nu a făcut nimic să-l oprească. Ea a 


considerat întotdeauna că roshunii sunt o ameninţare nesemnificativă 
pentru Mann. Eu nu sunt însă atât de sigură. Rochia i s-a deschis în 
bătaia vântului; apa îi șiroia între sâni, peste pântece, până în perii 
încâlciți ai pelvisului. 

— Cu câteva zile în urmă, i-am prins pe trei dintre ei încercând să 
ajungă la fiul meu. Doi erau folosiți ca diversiune, dar al treilea 
aproape a reușit— deși l-am încolţit și pe el la timp. Mi s-a spus că și-a 
luat singur viața. Oricum, vor trimite pe alții. 

— Înţeleg, a spus el. Inima lui Ché bătea mai repede acum. Își 
simțea sângele pulsându-i în degetele de la mâini și de la picioare. 

— Oare chiar înţelegi, mă întreb? 

— Da. Probabil că ştii că am fost antrenat ca rōshun— ca un mijloc 
viitor de protecţie într-o asemenea situație. 

— Atunci știi de ce te-am chemat. 

Che a vrut să se scarpine din nou pe gât, dar s-a împotrivit nevoii 
acesteia. Şi-a întors, în schimb, faţa spre ploaie. Îi biciuia ochii, dar cel 
puțin îi calma mâncărimea. 

— Vrei să te conduc spre adăpostul ordinului râshunilor, a vorbit 
Che cu fața spre vânt, ca să-i poţi distruge înainte de a-ţi distruge ei 
fiul. 

— Într-adevăr, a replicat ea, şi aproape că i-a perceput zâmbetul din 
voce. Am organizat o companie cu cei mai buni comandori care se 
pregătesc chiar acum pentru sosirea ta. Îi vei conduce spre Cheem și 
vei folosi planta aceea a lor despre care-am înţeles că te orientează 
către mănăstire. 

— Sunt pregătiți să urmeze un ghid prin munţi chiar în timp ce 
acesta e cu mintea vraiște? 

— Au aflat despre cunoștințele sedimentate în mintea ta. Și sunt 
pregătiți de orice. Odată ce găsesc mănăstirea aceasta, îi vor ucide pe 
toți cei aflați acolo și îi vor da foc, ca să nu supraviețuiască niciunul. 

Che a respirat ușor pe nări, căutând să atingă o stare de indiferență. 

Ochii femeii s-au îngustat aplecându-se spre el. 

— Poate că misiunea aceasta îți creează neplăceri? 

— Nu cred. 

— Nu te simţi animat, poate, de nişte rămășițe de loialitate față de 
prietenii tăi roshuni? 

„Aha. Acum totul începe să capete sens.” 

— Sfântă Matriarhă, îi sunt loial doar lui Mann. 

L-a pătruns cu privirea până în adâncul ochilor. A devenit conștient 
atunci că-și scărpina brațul— deși nu a îndrăznit să se oprească de 
frică să nu se demaște. 

Sasheen s-a înălțat iar deasupra lui. 

— Înţeleg. Și ia spune-mi— tu și cu mama ta sunteți apropiaţi? 

Brusc, Ché a încetat să se mai scarpine. Și-a luat o clipă de răgaz 


ştergându-și apa care-i şiroia pe faţă. 

— Nu suntem foarte apropiaţi, nu. Am fost despărțiți opt ani, cât am 
fost în Cheem, să mă antrenez ca roshun. 

— Mi s-a spus că ea ține la tine, cu toate acestea. 

— Atunci știi mai mult decât mine! 

— Sigur că da. Sunt Sfânta Matriarhă, la urma urmei. A zâmbit. Dar 
sunt și mamă, a adăugat pe un ton mai sincer. Poţi fi sigur că nutrește 
multă afecțiune pentru unicul ei fiu. 

Sasheen a aruncat o privire în cameră, către propria odraslă. Când 
s-a întors din nou spre Ché, avea o privire grea și dură. 

— Aș avea mare grijă de relația asta, dacă aș fi în locul tău. 
Asemenea legături sunt foarte preţioase în lumea aceasta. Uneori, doar 
loialitatea noastră e singura care le poate menţine. 

Amenințarea ei prea puţin voalată l-a făcut să privească în lături. 
Și-a întors privirea către plantele în ghivece, aliniate pe terasă, 
lovindu-se cu zgomot de ferestrele de sticlă, căutând să se liniștească. 

Sasheen i-a urmărit privirea și şi-a întins mâna spre plante. Cu 
brutalitate, de parcă ar fi fost un animal de companie, a lovit frunza 
uneia dintre plantele agățătoare. 

— Am căzut, aşadar, la înţelegere? 

Che a dat din cap în semn de aprobare, cu un nod în gât. 

— Foarte bine, atunci, păi, hai să nu mai tergiversăm. Întoarce-te la 
instructorul tău. Îți va spune deja ce ai de făcut. 

Ché s-a uitat la ea cu ochii mijiți, când s-a întors cu spatele la el și 
a deschis ușile. S-a oprit în prag și i-a adresat o privire apatică. 

— Şi, Diplomatule... 

— Da, Matriarhă. 

— Să nu mă mai minți niciodată. 


CAPITOLUL 20 - Impresii din Q'os 


Ultimul lucru pe care s-ar fi așteptat oricine să-l audă în mulțimea 
grăbită de la debarcare era o împușcătură. I-a redus la tăcere pe 
călători odată ce zgomotul s-a spart deasupra capetelor acestora și i-a 
făcut să se îndrepte în masă către parapetul ambarcaţiunii rapide 
Mama Rosa, ca şi cum puntea vasului s-ar fi înclinat brusc pe-o parte 
în timpul unei furtuni. 

Oamenii se împingeau și se uitau unul peste umărul celuilalt ca să 
vadă mai bine apele liniștite ale portului aflat dedesubt. Acolo jos se 
zărea o siluetă chiar lângă carenă, împroșcând apa cu toată hotărârea 
unui suflet neliniștit de perspectiva iminentă a înecării. 

— E un om acolo jos, a remarcat Nico uitându-se peste parapet, apoi 
a aruncat o privire în direcţia docurilor, unde a observat un nor de 
fum încă ieşind de pe țeava puștii ținute de un soldat în cuirasă albă. 

— Da, a spus Ash de lângă el. Văd asta. 

Un alt soldat a luat-o grăbit în direcția primului ochitor, care și-a 
desfăcut arma pentru a înlocui cartușul tras. Nou-venitul purta o 
arbaletă, pe care încă o încărca în momentul în care tovarășul său a 
mai dus o dată pușca la ochi. 

Nico a văzut stropii de apă înainte de a auzi cea de-a doua 
împușcătură. A explodat chiar lângă capul înotătorului, deși ţinta nu 
părea s-o fi observat. 

— Ce face? a întrebat Nico, fascinat. 

— Omul acela e un sclav, i-a explicat Ash. Aici în Q’os au mai mulți 
sclavi decât cetățeni liberi— peste un milion, sau cel puțin așa se 
spune. Se pare că acesta a sperat să scape de pe insulă ca pasager 
clandestin la bordul uneia dintre nave. 

— Ei bine, dacă asta i-a fost intenţia, a cam dat-o în bară. 

Ash și-a cercetat ucenicul preț de-o clipă. 

— Poate c-ar trebui să sari în apă şi să-i arăţi cum se face corect. 

O altă împușcătură. Pentru o secundă, Nico a căutat să vadă stropi 
ca semn al locului în care a lovit apa. Dar n-a văzut nimic, apoi 
privirea i s-a oprit pe bărbatul acela, un val stacojiu aprins ieșindu-i 
dintr-o parte a craniului în timp ce se răsucea ușor în apă. Bărbatul a 
rămas cu fața complet scufundată, fără să se miște. 

— L-au omorât, a exclamat Nico. 

— Asta și voiau. 

— Dar... 

— Și-a încercat norocul, i-a spus Ash cu blândețe. A avut ghinion. 
Hai, vino să părăsim vasul înainte ca și ceilalți pasageri să se 
plictisească de a se mai uita la cadavru. Ash l-a apucat de mânecă, 
făcându-i vânt înspre culoar. 

Au coborât pe cheiuri cu bagajele grele în spate, Nico clătinându-se 


într-o stare apropiată de uluire. 

Trecuseră opt zile de când plecaseră din Cheem și, pe măsură ce 
vasul se apropia de Primul Port al marelui oraș insulă, fusese uimit de 
mărimea colosală a liniei orizontului care se întindea în faţa lui. Q’os 
era cel mai mare oraş din lumea cunoscută, mai popular chiar decât 
străvechiul Zanzahar pe coasta îndepărtată a Midăresului. Nico nu mai 
văzuse niciodată înainte clădiri așa de înalte. Se ridicau la dimensiuni 
impresionante către cer, dese precum arbuștii într-o pădure, cu armata 
lor de ferestre întunecate pe fundalul luminii slabe a zilei. Printre ele, 
aglomerându-se mai mult în centrul orașului, coloanele înalte ale 
templelor se înălțau asemenea unor ace care împungeau suprafața 
norilor de joasă altitudine. Ochiului i se păreau imposibile, chiar și 
după relatarea lui Ash despre scheletele de oțel și o formă stranie de 
piatră lichidă. Nu putea spune însă exact ce era cu siluetele care se 
prăvăleau printre vârfurile lor— oameni alungiți prin aripi artificiale, 
i-a spus Ash cu o figură sinceră. Dar apoi nimic nu a mai părut posibil 
cu privire la acel peisaj fantasmatic pe măsură ce se apropia încet de 
prora săltată a navei. 

Acum, un om mort în apă, un câine care trăgea cadavrul cu dinţii și 
sute de oameni vociferând, toate amestecându-se în haosul docului 
care era doar unul dintre multele aflate pe insula Q’os și făcându-l pe 
Nico să se întrebe, în numele Marelui Nebun, ce anume căuta el acolo. 

Se simţea ca o furnică în îmbulzeala atâtor oameni. Clădirile se 
înălțau cu mult deasupra șirurilor de depozite situate pe latura estică a 
portului. În depărtare, o grămadă de coșuri slobozeau în aer un fum 
negru. Cu mâna lui Ash pe umărul său, Nico mergea înainte, fără să 
aibă idee încotro se îndrepta. Au trecut pe lângă un grup de soldați 
tolăniți pe niște lăzi acoperite, apoi s-au apropiat de o clădire uriașă 
deschisă pe o latură și s-au pomenit pășind într-un spațiu uriaș cu un 
acoperiș curbat din sticlă afumată şi bârne de metal. Zgomotul de 
acolo era înspăimântător, prea puternic ca să se mai audă vorbind. 
Nico se uita în jur amuţit în timp ce s-au oprit lângă un pupitru înalt 
care le bloca acum accesul. 

— Următorul! a strigat un funcționar plictisit din spatele tejghelei și 
a gesticulat cu un braţ obosit îndoit din cot, îmbrăcat în robă albă. În 
cealaltă mână ţinea o cârpă zdrenţuită și, când Ash a făcut un pas 
înainte spre pupitru, a început să-şi sufle în ea nasul înroșit. 

Biroul era așa înalt, încât funcţionarul se apleca să-i privească. 

— Aveţi bunuri de declarat? a întrebat preotul pe un ton gutural. 

— Nu, sunt instructor de scrimă, i-a explicat Ash, adoptând un ton 
de sporovăială plăcută, în timp ce trăgea de tunica grea de sub mantie 
ca să-i îndrepte cutele făcute în urma drumului. Am venit aici ca să 
lucrez la Academia Ul Sun Juan și ăsta-i ucenicul meu. 

Nico s-a străduit să zâmbească de complezenţă. 


— Aveţi arme la voi? 

Ash a ridicat rulourile de pânză pe care le avea asupra lui. 

— Bine, bine, a hotărât în cele din urmă funcţionarul. Arăta de 
parcă singurul lucru la care îi stătea mintea în momentul acela era 
propriul pat şi un castron de supă fierbinte. O suprataxă de un marvel 
trebuie plătită de toţi cei care aduc arme pe insulă. Încă doi— câte 
unul de fiecare— pentru a vă plăti amândoi intrarea în oraș. Plus încă 
unul pentru cheltuieli administrative. Asta face patru în total. Bărbatul 
a întins mâna. 

Ash i-a pus monedele în palmă, iar preotul a făcut gestul de a le 
verifica băgându-le între dinți. Pe una a pus-o în buzunar, restul le-a 
introdus printr-o fantă în birou, apoi a mâzgălit ceva pe o bucată de 
hârtie pe care i-a întins-o lui Ash. 

— Bine ați venit în Q'os, a spus el împingând o pârghie, pentru ca 
un grilaj să se deschidă cu un păcănit undeva mai jos de birou, 
invitându-i să treacă dincolo. Următorul! 


Era frig în Q'os, cu soarele ascuns după o pătură groasă de nori. Ash 
şi Nico se ţineau aproape de docuri, pierzându-se în mulțime pe 
măsură ce treceau de pe o stradă pavată pe alta. Clădirile care se 
înălțau pe ambele părți ale străzii erau construite din cărămidă, mai 
degrabă decât din blocuri de piatră. Peste tot se vedeau macarale, 
construcțiile noi ridicându-se pe locul altora demolate sau fiind 
supraetajate pe structuri mai vechi încă în picioare. Peste tot fluturau 
steaguri cu mâna roșie a lui Mann, în timp ce deasupra lor flamuri 
fâlfâiau sus în vânt, de parcă orașul se pregătea de sărbătoare. O 
pictură pe pânză a Matriarhei Sasheen era expusă pe toată fațada unei 
clădiri, în vreme ce bandiere având inscripționat pe ele cuvântul 
Bucurie se întindeau de la o clădire la alta. 

Nico a crezut tot timpul că Bar-Khos era un oraș aglomerat, dar 
acum și-a dat seama că nu era nimic în comparaţie cu această 
metropolă. Străzile erau atât de ticsite, încât oamenii abia aveau loc să 
se miște. Toate modele existente erau la vedere: mătăsuri vaporoase 
din farland, blănuri din nord, costume făcute din pieile vărgate cu alb 
şi negru ale zelilor, pelerine de ploaie din ţesături îmbibate cu uleiuri, 
mantii din penaj cu glugi mari cu ciucuri, atotprezentele mantii roşii. 
Mai evidente însă decât orice erau veșmintele tăbăcite ale sclavilor cu 
zgardă, umblând singuri sau în grupuri de lucru, adesea încărcați cu 
boccele şi pachete. Pe marginea străzii, copiii rostogoleau în găleți 
bulgări aburinzi de bălegar de zeli. De la balcoanele înalte ale 
turnurilor templelor preoții strigau prin portavoce ca să-și amplifice 
glasurile răgușite. Într-o cușcă atârnând de un stâlp în mijlocul unei 
răscruci de drumuri, un infractor gol pușcă stătea cu picioarele 
bălăbănindu-i-se, aruncând cu propriile excremente în orice ghinionist 


care îndrăznea să vină mai aproape. 

Era sezonul umed în Q'os și, parcă pentru a le aminti de asta, a 
început să cadă o ploaie torențială. Aversa a avut rolul de a elibera cel 
puțin drumul, dat fiind că oamenii se repezeau care încotro, ca să 
caute adăpost. 

— Am senzaţia că ne învârtim în cerc, s-a plâns Nico, încercând 
degeaba să-și șteargă fața. 

— Chiar asta și facem. Dacă ne urmărește cineva, ar trebui să ne 
piardă urma, în timp. 

— Cum să ne urmărească? 

— Uite așa. Qos este un oraş în care paranoia e la ea acasă. 
Preoțimea de aici are propria forță secretă de poliție— Regulatori se 
numesc. Toţi cei suspectați de lipsă de loialitate sau de erezie sunt 
arestaţi, întemnițați. Oamenii primesc bani ca să facă pe informatorii 
pe lângă vecinii lor. Cu amenințarea de vendetă planând deasupra lui 
Kirkus, despre care știu acum că e reală după prima noastră tentativă 
de a-i lua viața, Regulatorii vor fi de două ori mai vigilenţi. S-ar putea 
să-i supravegheze atent pe toţi cei nou-veniţi în oraș. 

— Suntem în pericol, chiar şi acum? 

— Suntem în pericol în fiecare moment petrecut aici, Nico. Acum 
ascultă-mă cu atenţie. Cât timp ne aflăm aici, vei face ce-ţi spun, fără 
proteste sau ezitări. Dacă dăm de bucluc, singura ta grijă trebuie să fie 
să-ți scapi pielea. Dacă se întâmplă ceva cu mine, dispari. Fugi. 

Aceste cuvinte n-au avut deloc darul de a spori încrederea lui Nico. 
În timp ce mergeau, nu se putea opri să nu arunce câte o privire peste 
umăr, până când Ash i-a spus să înceteze de a se mai da de gol. Erau 
din ce în ce mai uzi. 

— Ploaia asta îmi intră-n ochi, s-a plâns Nico ajungându-l din urmă 
pe Ash, după ce s-a ferit din calea unei căruţe în mers. Și-mi lasă un 
gust neplăcut pe limbă. 

— Până și cerul e poluat aici. E din cauza cărbunelui pe care-l ard. 
Când nu plouă cu murdărie, orașul este de obicei acoperit cu o ceață 
împuţită. Ceaţa lui Baal îi spun ei, în amintirea unui rege străvechi, 
faimos pentru flatulența lui. Am auzit că se spune că, în timp, te 
obișnuiești cu ea. 

Nico se îndoia de asta. Timp de o oră s-a ţinut după bătrân, 
analizând priveliștile oferite de ciudatul oraș în vreme ce încerca, cu 
un efort tot mai puternic, să ignore faptul că-l rodea rău stomacul 
pentru că rataseră micul dejun. 

În cele din urmă s-au oprit la un han, o clădire îngrămădită din 
cărămizi cenușii vechi, cu ferestrele unsuroase, cu vopseaua 
scorojindu-se pe  cercevele putrede. Clădirea avea o firmă 
supradimensionată la vreo nouă metri deasupra străzii, pe care scria în 
comercială „Hanul Paradisului”, sub care era reprezentat un pat. 


— Ar trebui să fie în regulă, a declarat Ash. Un asemenea loc este la 
fel de prost ca oricare altul din cartier. 

Odată intrați, s-au înregistrat cu nume false, în timp ce stăteau cu 
apa curgând șşiroaie de pe ei pe pardoseala din gresie. Administratorul 
abia dacă și-a ridicat capul din ziar când Ash a semnat în registru. Și-a 
întrerupt lectura doar cât să spună ca pe o poezie: 

— Camere libere la etajul patru. Încercaţi acolo. Fără vizitatori după 
ora nouă. N-aveţi voie să gătiți în cameră. N-aveţi voie să faceți foc, 
nici măcar să aprindeți lumânări. A, a adăugat el, ridicând în sfârșit 
privirea, şi fără să vă aruncaţi mizeriile de la fereastră. Există o 
privată la fiecare etaj pentru asta. E un stabiliment respectabil și vrem 
să-l păstrăm așa, aţi înțeles? 

— Atunci îi voi arăta respectul care i se cuvine, a replicat Ash și și-a 
stors pumnul până când apa a căzut pe registrul deschis, pătând hârtia 
cu puncte cenușii. Administratorul a închis registrul dintr-o mișcare, 
ca să nu mai sufere și alte avarii, şi a anunţat încheierea tranzacţiei cu 
un pufnet zgomotos. Și-a reluat lectura ziarului, în vreme ce Ash și 
Nico au început să-şi care bagajele pe scări. În tot acest timp, 
administratorul s-a uitat la ei cu colțul ochiului. 

A găsi o cameră liberă însemna de fapt să găseşti o ușă, orice ușă, 
cu cheia încă băgată în gaură. Au găsit una la etajul patru, așa cum li 
s-a și spus. Tânărul, care mergea în față, a apucat cheia și a răsucit-o 
în broască. Cheia a refuzat să se miște. 

— Dă-te la o parte, l-a muștruluit Ash. 

Gaura cheii nu era fixată chiar pe ușă. Se găsea mai curând 
incastrată într-o cutie solidă de metal care era fixată pe cadrul ușii. 
Înainte ca să funcționeze cheia, Ash trebuia să bage o monedă într-o 
fantă de pe cutie, o adevărată minunăție din argint, dat fiind că 
monedele mici cădeau înapoi pe undeva pe dedesubt. 

Apropiindu-şi urechea, Nico a ascultat cum moneda grea se 
rostogolește înăuntru, dând impresia că o ia de-a dura în jos chiar prin 
perete. Apoi s-a auzit un clic în interiorul cutiei, cheia s-a răsucit în 
mâna lui Ash, după care acesta a scos-o și a împins ușa. 

Camera era mai mult o glumă, abia oferind spațiu cât să te întinzi 
înăuntru. Era mobilată cu două paturi care se desfăceau din perete, 
puse unul peste altul. În momentul respectiv erau amândouă ridicate. 
Ash a introdus o altă monedă în fanta plasată chiar lângă dispozitivul 
de coborâre al unuia din paturi și l-a lăsat în jos. S-a așezat cu 
greutate, cu pachetul de piele în poală. A oftat ca un bătrân ce era. 

Nico a închis ușa și a făcut cei câțiva pași până la fereastră, unde și- 
a sprijinit pachetul de tencuiala pătată de dedesubt. Camera mirosea a 
tutun, transpiraţie stătută și umezeală și avea cumplită nevoie să fie 
aerisită. A încercat să deschidă obloanele care acopereau fereastra 
minusculă, dar au refuzat să se clintească. 


— Nico, l-a oprit Ash, întinzându-i posomorât o monedă. Nico a 
observat fanta fixată în pervazul ferestrei. Incredul, a lăsat banul să 
cadă înăuntru și a auzit un clic interior în timp ce se rostogolea. În 
cele din urmă a deschis obloanele, doar ca privirea să-i poposească 
asupra unui zid de cărămizi, acoperit de funingine și mânjit de vopsea, 
aflat la nu mai mult de doi metri de partea cealaltă a aleii. 

Ferestrele de vizavi erau deschise aproape complet, încadrând 
spatele unor oameni care se odihneau pe scaune, cu chipuri palide, cu 
gesturi abia schițate, prinși într-o dispută. Aerul care venea de pe alee 
era mai infect decât cel din cameră. Larma orașului pătrundea în 
cameră și Nico s-a aplecat în afară ca să cerceteze până departe aleea 
plină de gunoaie și băltoace de apă; când și-a întors privirea spre 
stânga, a văzut nenumărate alei similare ducând toate înspre golful 
care forma Primul Port. 

A cercetat din nou ferestrele de vizavi, în timp ce tovarășul lui 
despacheta în spatele său. Prin ferestrele situate chiar față în față cu 
ale lor, a văzut un bătrân stând pe un scaun, construind ceva dintr-o 
grămadă de chibrituri. 

Nico a întors spatele priveliștii şi s-a rezemat de pervaz. A observat 
că lumina slabă a zilei nu făcea decât să accentueze aspectul neplăcut 
al camerei. 

— Când ne întâlnim cu Baracha și Al6as? 

— Mâine, a spus Ash, în timp ce-și așeza cu grijă beţișorul cu rizuri 
împachetat și săpunul lângă lavoar. Deși trebuie să ne întâlnim mai 
întâi cu agentul ca să ne asigurăm că au ajuns teferi. 

— Am putea merge acum. 

— Nu. Mai bine așteptăm să se întunece. 

„Minunat”, s-a gândit Nico. Nu-l încânta deloc perspectiva de a-și 
petrece toată după-amiaza în camera aceea, neavând nimic de făcut. 

— Tu ai mai fost în Q’os. Ce-ar fi să-mi arăţi și mie ce merită să fie 
văzut pe aici? 

— Uite, i-a spus Ash, întinzându-i una din cărțuliile pe care le căra 
în bagaj. Poţi citi asta ca să-ți umpli timpul. E scrisă în comercială. În 
ceea ce mă privește, o să trag un pui de somn. 

Nico s-a uitat la cartea care i se oferea, dar nu a luat-o. Poezie, a 
presupus el. Ash citea mereu chestii de-astea. 

— Mai bine-mi petrec ziua smulgându-mi unghiile, ca să fiu sincer. 

Ash și-a ridicat o sprânceană și a pus cartea pe pat. Afișase aceeași 
reacție indiferentă și în timpul călătoriei, de fiecare dată când îi 
dăduse lui Nico ceva de citit şi acesta refuzase. De data asta însă, a 
adăugat: 

— Nu știi să citești, nu-i așa? 

Nico s-a îndreptat de spate. 

— Fireşte că știu să citesc. Doar că prefer să n-o fac. 


— Nu. Probabil că poți citi cuvinte disparate, dar nu cred că te 
descurci să citești cum se cuvine. 

Nico a înhăţat cartea de pe pat. 

— Vrei să-ți citesc ceva? Uite, aici zice... S-a uitat de aproape la 
cuvintele de pe copertă. „Chemarea... lui Heron”, a declamat el și a 
deschis cartea ca să se uite la o pagină imprimată frumos cu negru. „O 
co-lecţie de medi-taţii din... din...”, cuvintele au început să-i joace 
dinaintea ochilor, așa cum se întâmpla întotdeauna. Și-a pierdut 
concentrarea, a clipit încercând s-o regăsească. Dar nu-i era de niciun 
folos. 

Dezgustat, a aruncat cartea pe pat. 

— Nu e ca și cum n-aș fi încercat niciodată, a spus el. Cuvintele 
parcă intră unul în altul. Sar de ici colo, se schimbă în timp ce mă uit 
la ele. Cel puţin la piesele de teatru pot să urmăresc ce se întâmplă. 
Dar nu în cărți. 

— Înţeleg, a spus Ash. Am aceeași problemă. 

— Dar tu citeşti tot timpul! 

— Acum, da. Dar în copilărie aveam probleme și asta mă făcea să 
mă tem de cuvinte. Unii dintre noi se nasc în felul ăsta, Nico. Nu 
trebuie să ne împiedice să citim. Doar că face lectura mai dificilă. 
Trebuie să exersezi și să adaptezi totul la ritmul tău. Vino, stai lângă 
mine și-ți voi arăta. 

Nico ar fi dat înapoi, dacă ar fi putut. Însă a simțit cum pervazul îi 
stă în cale. Ash s-a așezat pe pat, a deschis cartea în poală. A observat 
rezistenţa lui Nico. 

— Ai încredere, Nico. Să poți citi e un lucru bun în viață. 

— Dar nu ai decât poezie. Poezia mă plictisește. 

— Prostii, poezia este ceea ce trăim, ceea ce respirăm. Bătrânul 
farlander a deschis cartea la întâmplare. A analizat o pagină pentru un 
moment, apoi și-a înmuiat degetul în gură și a răsfoit ajungând la alta. 
Ascultă, a spus el. Asta-i despre felul în care scriem uneori poezie în 
Honshu. E Issea, care vorbeşte despre faptul de a sta singur în noapte. 
Pe un ton cald, a prins a citi: 

„Lacul de munte, 

Care soarbe luna, 

Care mă absoarbe.” 

I-a aruncat o privire lui Nico. 

— Simţi asta? Singurătatea? 

— Cred că mai bine o mai citești o dată. E atât de scurtă, că nici nu- 
ţi dai seama când a început. Dar chiar în momentul în care spunea 
aceste cuvinte, Nico s-a simțit îndemnat să se așeze lângă Ash și să se 
uite peste cuvintele din carte. 

Ash a pus cartea în poala lui Nico. 

— Încearcă să citeşti ceva— în ritmul tău. 


Nico a citit cu atenţie fiecare cuvânt, ridicând tonalitatea pe 
măsură ce făcea asta. Imediat ce cuvintele au început să se transforme 
şi să-i sară sub ochi, s-a străduit să se relaxeze. Putea citi atunci când 
își dorea asta. Efortul de concentrare specific actului lecturii îl 
deranja, și frustrarea dată de propria sa neputinţă. Îi venea mai ușor 
cu aceste poeme scurte, într-un limbaj simplu, înconjurate de mult 
spaţiu alb. A răsfoit paginile, alegând poemele după cum îi cădeau sub 
ochi. S-a pomenit citind unul cu voce tare: 

„In prag, 

Spaţiul 

Unei păsări speriate.” 

— Vezi? i-a spus Ash. Citești bine. E greu, dar nu imposibil. 

— Poeziile astea— fie îți vin într-o fracțiune de secundă, fie nu vin 
deloc. 

Ash a dat din cap. 

— Uite, poți păstra cartea. Consider-o parte din formarea ta. 

— Mulţumesc, a spus Nico. N-am mai avut niciodată o carte până 
acum. S-a uitat lung la ea. A trecut cu degetele peste coperta din piele. 

Nico s-a ridicat, cu cartea în mână. 

— Acum te rog, fie-ți milă, putem ieși să facem ceva? 


CAPITOLUL 21 - Orașul paradisului 


Era aproape trei după-amiază, potrivit ceasului agăţat de fațada 
rozalie a templului mannian local. Nico şi Ash luau masa la o cantină 
de pe o stradă laterală, cocoţaţi pe scaune înalte lângă o nișă în perete 
unde erau preluate comenzile clienţilor și prin care se puteau vedea 
bucătarii asudați trebăluind în bucătăria mică, plină de abur. Cei doi 
mâncau în tăcere, învârtind cu nerăbdare tăițeii într-un sos picant, în 
timp ce priveau oamenii trecând grăbiţi prin burnița care cădea din 
cerul apăsător, apa curgând constant pe la colțurile marchizei de 
pânză întinse deasupra capetelor. Ash era mereu în alertă, în ciuda 
oboselii sale evidente. Nico îl cunoștea destul de bine de acum. Își 
dădea seama că bătrânul îi cercetează pe cei din jur cu colțul ochiului, 
căutând, fără îndoială, un semn care să-i dea de știre dacă erau 
urmăriți. Dacă observa ceva, nu arăta asta. 

Templul de vizavi i-a atras atenția lui Nico. Nu era vorba doar 
despre oamenii care intrau și ieșeau, ci de structura însăși. Era 
deosebit de orice templu pe care îl văzuse înainte, fiind practic ca o 
țepușă de piatră care se înălța dintre construcțiile îngrămădite din 
vecinătate; o versiune mai mică a turlelor care se vedeau peste tot în 
restul orașului. S-a întrebat încă o dată cum pot fi prelucrate oţelul și 
piatra lichidă ca să stea în picioare în felul acesta, așa înalte și subțiri. 

A cugetat pe un ton grav: 

— Stau aici, mâncând tăiţei chiar în Q'os, şi-mi dau seama că nu 
ştiu nimic despre oamenii ăștia, decât că, fiind mercian, ei îmi sunt 
dușmani, așadar de temut. 

Ash mesteca încet. A înghițit. 

— Sunt şi ei oameni ca oricare alţii, a spus el, doar că felul lor de a 
fi a devenit unul extremist, la fel și sufletele lor, astfel că se poate 
spune că sunt oarecum bolnavi— bolnavi în spirit. Ash și-a mai băgat 
zgomotos încă o înghițitură de tăiței în gură, aruncând o privire peste 
umăr înspre templu. Dacă le-ai cunoaște preoții, te-ai teme și mai mult 
de ei. 

Nico s-a întrebat dacă era adevărat. Poveștile despre sacrificiile 
umane practicate de preoții lui Mann și actele depravate mai puțin 
semnificative ale adepților săi— stând acum aici, la un colț de stradă, 
în chiar inima Imperiului— începeau să semene a mituri și 
fantasmagorii. Un timp a păstrat tăcere. Apoi s-a pomenit încă o dată 
gândind cu voce tare. 

— Poate că ar fi mai puţine conflicte între noi, a îndrăznit el, dacă 
nu ar exista, în primul rând, toate aceste diferenţe de religie. 

— Poate, a replicat Ash, lingându-și degetele. Dar gândește-te mai 
bine la asta. Crezi că nu ne-am mai război între noi dacă am avea cu 
toții aceeaşi religie sau nu am avea niciuna? Ash a scuturat din cap, 


gest care, în mod curios, părea unul trist. E felul nostru de a fi în 
lumea aceasta, Nico, să pretindem despre convingerile noastre că 
înseamnă ceva pentru noi. Dar războaiele nu se duc decât foarte rar 
din motive religioase. Războaiele se poartă pentru teritoriu şi pradă, 
pentru prestigiu, din prostie. Războaiele au de-a face cu faptul că una 
dintre părți dorește s-o domine pe cealaltă. Dacă există și o diferență 
de religie între națiunile opozante, cu atât e mai bine să se ascundă 
lucrurile pe care le au în comun. Foarte rar intră la mijloc credința 
autentică. Mannienii nu sunt cu nimic diferiți, în ciuda aparenţelor. 
Luarea în stăpânire este crezul lor cel mai puternic. În inima lor, își 
doresc să stăpânească peste absolut tot. 

Peste stradă, ceasul templului a bătut ora exactă. Un preot a apărut 
în balconul înalt din turn și a strigat prin portavoce la oamenii aflați 
dedesubt, în timp ce alte chemări similare răsunau în tot orașul. La 
cuvintele lui înăbușite, Nico a avut parte de cea mai ciudată priveliște 
posibilă. Toţi oamenii de pe stradă s-au oprit din ceea ce făceau și au 
îngenuncheat pe pământ ca unul, înălțându-și fețele și braţele către 
îndepărtatul Templu al Șoaptelor. 

Nico s-a simțit apucat de braţ și tras în jos pe genunchi în timp ce 
Ash făcea același lucru. Privind în jur, și-a dat seama că nu a fost 
singurul mai lent în a face plecăciuni lui Mann, nici singurul căruia 
părea să nu-i convină treaba asta. 

— Chemarea zilnică, a spus Ash cu o urmă de dispreţ în ton și și-a 
aruncat braţele în aer, lăsându-le goale în ploaie, dat fiind că mânecile 
robei i s-au ridicat până la coate. 

Şovăielnic, Nico i-a urmat exemplul, simțindu-se ca un idiot în timp 
ce făcea asta. 


La ora șase au luat un tramcar, o trăsură mare trasă de şase perechi 
de zeli, spinările lor vărgate cu alb și negru aburind de la atâta efort. 
Pe tăblița de deasupra ușii scria: Paradisio City. 

Ash a introdus o monedă de o jumătate de marvel în turnichetul 
din capătul tramcarului pentru a avea acces pe platformă. În spatele 
lui, Nico a procedat la fel. Nu mai erau locuri libere, aşa că Nico a 
urmat exemplul lui Ash și a ocupat plasa de bagaje care se întindea pe 
toată lungimea vehiculului. Plasa însăși era ticsită cu saci cu legume, 
cu rulouri de pânză și chiar cu o ladă de pui vii care se uitau la Nico 
cu ochii lor mici și sticloși. El și Ash se legănau încoace și încolo în 
timp ce tramcarul îşi croia drum prin traficul aglomerat din primele 
ore ale serii, cu săbiile bine ascunse sub pelerinele de ploaie. Pasagerii 
erau liniștiți și trăsura ciudat de tăcută, cu excepția zgomotului 
constant al ploii în ferestre și pe acoperiș. 

— Nimeni nu vorbeşte cu nimeni, a șoptit Nico. Nici măcar nu se 
uită unul la altul. 


Maestrul Ash a schițat un zâmbet. Trăsura s-a golit treptat, în timp 
ce se oprea dintr-o staţie în alta. În cele din urmă s-au eliberat câteva 
locuri, iar Ash şi Nico s-au așezat mai confortabil. Bătrânul farlander 
şi-a închis imediat ochii. 

Nico a observat cum fruntea i se brăzdează de durere. Cu degete 
tremurânde, Ash și-a apăsat tâmplele, ca și cum ar fi vrut să se 
elibereze de o presiune bruscă. Și-a scos una dintre frunzele lui și a 
băgat-o în gură. 

— Nu arăţi prea bine, a observat Nico. 

Cu o voce obosită și cu ochii închiși, maestrul a replicat: 

— Locul ăsta nu-mi face bine deloc, Nico. Trezește-mă când 
ajungem la ultima staţie. Şi spunând asta, şi-a strâns mai bine pe lângă 
corp pelerina umedă și a rămas nemișcat. 


Insula Q'os avea patru golfuri port, fiecare dintre ele format în 
spaţiul dintre „degete”, cunoscute drept cele Cinci Orașe. Primul Port 
era un golf delimitat într-o parte de o limbă de pământ cunoscută 
drept degetul mare, iar de partea cealaltă de ceva ce semăna a deget 
arătător. 

Paradisio City, cunoscut și ca Primul Oraș, era cel mai impozant 
parc de distracţii din Q’os și ocupa cea mai întinsă porțiune de pământ 
formând degetul mare al insulei. Șoseaua principală se desfășura de-a 
lungul coastei și se deschidea înspre Primul Port şi docurile estice 
unde Nico și Ash își închiriaseră camera. Pătrunzând în acest district, 
au văzut acum limpede mănunchiul de turle înconjurând vasta 
construcție de la Shay Madi, cel mai nou și mai mare coloseum de pe 
insulă, ale cărui flancuri se înălțau asemenea unui deal, mai jos, 
deasupra suburbiilor din jur. Acolo s-a oprit tramcarul pentru ultima 
stație, chiar în umbra stadionului gigantic. 

Nico n-a putut decât să se minuneze de mulțimea avântată de 
arcade și coloane, în timp ce ieşeau în ploaie alături de ultimii 
pasageri rămași. Tramcarul s-a retras, zelii părând obosiţi, dar luând 
viteză după ce li s-a ușurat povara și au simţit că e momentul să se 
întoarcă acasă. Călătoria le luase aproape o oră, dacă ceasul public din 
apropiere era bine reglat. S-au pus rapid în mișcare, căutând să se 
refugieze sub glugile mantiilor în fața fenomenelor naturale 
dezlănțuite. 

Mulţimile de petrecăreți traversau străzile din Paradisio în drumul 
lor către stadion. Asta le-a încetinit înaintarea lui Ash și lui Nico, dat 
fiind că ei mergeau în direcția opusă celei urmate de curentul 
entuziast. În cele din urmă s-au oprit pe o stradă lăturalnică liniştită. 
Se făcuse destul de întuneric în momentul în care a apărut un bărbat 
pe picioroange, care aprindea în drumul lui luminile stradale. 

— Lumini de gaz, i-a explicat Ash chiar în clipa în care Nico 


deschidea gura să întrebe. Orașul stă pe un rezervor de gaze, astfel că- 
l folosesc ori de câte ori iese la suprafață. 

Nico a încercat să-și imagineze ce vrea să spună bătrânul cu asta. 

— Gândeşte-te la gazele, l-a intuit din nou Ash, care ies de la spatele 
unui porc. Poţi îmbutelia mirosul acela, sau să-l canalizezi, astfel că va 
lua foc oricând ai nevoie de el. 

— Îmbuteliază gazele care ies din fundul porcilor? 

Bătrânul a oftat. 

— Nu, Nico, îți dădeam doar un exemplu. Dar se folosește cam 
același principiu. 

— Mă minunam eu de ce Q’os miroase așa de rău. 

Ash s-a întors să-i arunce o privire. Bătrânul și-a răsfrânt buza 
inferioară, apoi a tras-o înapoi la loc. 

Pe lângă ei a trecut un grup de femei, sporovăind într-un dialect 
care semăna a comercială, deși o formă rudimentară a ei, și au intrat 
în baia publică în faţa căreia stăteau acum Ash și Nico. Atârnând chiar 
la intrare, un semn i-a atras atenţia lui Nico. Pe el era desenat ceva ce 
semăna a sigiliu de roshun. 

Ash l-a ignorat în timp ce intrau în clădire în urma femeilor. 

În interior, a băgat monede într-o fantă şi a obţinut două prosoape 
curate, înainte de a pătrunde în atmosfera umedă din vestiar. Era 
destul de pustiu pe acolo, cu excepţia câtorva bărbaţi și a unor femei 
vorbind în lumina difuză venită din tavan. 

Nico a intrat într-un compartiment gol la îndemnul lui Ash. A 
aşteptat acolo de unul singur, în timp ce Ash a dispărut din vedere. 
Nico asculta discuţiile din cealaltă cameră, dar păreau plictisitoare și 
nu prea le prindea sensul. 

Un zgomot brusc deasupra capului l-a făcut să ridice ochii. Era Ash, 
uitându-se în jos din tavan printr-un spațiu creat prin îndepărtarea 
unei scânduri mari de lemn. Ash a întins o mână; Nico a apucat-o și a 
fost tras sus în spațiul întunecat, prăfos al acoperișului. 

— Aceste clădiri au poduri comune, i-a șoptit Ash la ureche. Putem 
ajunge la agentul local fără să fim văzuţi intrând în casă. Fără îndoială 
că e supravegheată. 

Ash l-a condus prin întuneric, călcând cu grijă mai degrabă printre 
bârne, decât pe scândurile șubrede. Îşi ținea sabia băgată în teacă într- 
o parte, pentru echilibru. Nico s-a străduit să nu strănute de la atâta 
praf și s-a concentrat să-și mențină propriul echilibru. Se vedea pe sine 
prea ușor rostogolindu-se de pe bârnă și atârnând prin tavan direct în 
braţele unui biet scăldător. 

După un timp Ash s-a oprit. A desfăcut o altă scândură și a pus-o 
deoparte, apoi și-a băgat capul prin deschizătură, cercetând zona 
inferioară. Mulţumit, s-a lăsat în jos prin spaţiul creat, apoi Nico a 
coborât agil după el. 


Se aflau într-un cabinet mic, spinările lor ude uscându-se la un foc 
de cărbuni care furniza și singura sursă de lumină din încăpere. Într- 
un fotoliu adânc din piele stătea o femeie, cu o carte deschisă în 
poală, deși nici silueta ei învăluită în umbră, nici cartea nu i-au atras 
atenția lui Nico. Era vorba mai degrabă de pistolul mare pe care-l 
ținea într-o mână, ațintit direct spre pieptul lui Ash. 

Preţ de o clipă, totul în cameră a rămas nemișcat, cu excepția 
jocului de lumini și umbre de pe pereți și mobila simplă din lemn. 
Apoi o scânteie s-a aprins în cămin și Nico a tresărit. Femeia și-a 
ridicat mâna rămasă liberă. Grijulie, şi-a dus degetul la buze. 

A lăsat jos pistolul pe o măsuţă de lângă ea, urmat imediat de carte. 
S-a ridicat ușor și s-a îndreptat spre cămin, apoi i-a făcut semn lui Ash 
să se apropie. 

Nico l-a urmat și a observat sigiliul care atârna la gâtul femeii, în 
timp ce ea s-a ghemuit acolo și a aşteptat. A văzut-o arătând spre 
şemineu. Ash și-a lăsat jos sabia și a îngenuncheat pe podea, uitându- 
se pe cât de atent a putut prin șemineul luminat de flăcările focului. A 
dat din cap, luându-și sabia înapoi, și s-a ridicat în picioare odată cu 
ea. 

Femeia a părăsit iar în tăcere. Nico a aruncat o privire fugară spre 
șemineu, apoi i-a urmat afară din cameră. 


Într-un coridor scurt, neluminat, au ocolit zona bucătăriei şi au 
intrat în schimb în toaletă. Era un spațiu închis, în care cu greu 
încăpeau toți trei, iar odată ce femeia a închis ușa glisantă, au rămas 
complet pe întuneric. 

Un chibrit a pâlpâit și s-a îndreptat spre perete. A aprins un fitil 
aflat într-un vas cu ulei, adăpostit într-o nișă plină de funingine. Pe 
măsură ce flacăra creştea, uleiul a început să emane un miros de 
caprifoi. Cel puţin acoperea duhoarea din încăpere. 

Odată ce s-au putut vedea din nou unul pe altul, femeia a răsucit 
un robinet într-o altă nișă adăpostind un bazin de spălat pe mâini. 
Sunetul apei care curgea a umplut încăperea. 

— Am dat de necaz, a început ea pe o voce joasă, răgușită, în timp 
ce se învârtea pe lângă Ash ca să se aşeze pe toaletă, în încercarea de 
a le lăsa lor mai mult spaţiu. 

Apoi, fitilul a prins a arde cum se cuvine și, cu lumina răsfrântă 
între ei, Nico s-a uitat în jos ca să vadă un chip la care visase 
îndelung. 

— Ser&se, a izbucnit el. 

Tânăra și-a dus un deget la buze. 

— Nu suntem în siguranţă aici. Clădirea este supravegheată. 

Ash a aprobat din cap, fără să pară deloc surprins. 

— Arăți bine, a observat el. 


Chiar arăta bine, s-a gândit Nico, cu părul împletit în cosiţe, cu 
trupul subțire încorsetat într-un costum de piele maro. 

— Ei bine, tu sigur nu, a replicat ea. Ce-ai păţit? Arăți groaznic. 

— Mulţumesc. Acum spune-mi de cât timp ascultă? 

Serèse a ridicat din umeri. 

— Am găsit dispozitivul în șemineu când m-am întors prima dată în 
oraș. Au lăsat o urmă de funingine unde n-ar fi trebuit să fie vreuna, 
pentru că am curățat cu atenţie înainte de a pleca. A scuturat din cap. 
Ascultaţi-mă, totuși. Nu asta-i problema acum. Tatăl meu a cercetat 
zona înconjurătoare noaptea trecută— știți cât îi place să fie de atent 
— și sunt Regulatori acolo, spionând agenţia din toate părţile. 

— Baracha este, deci, în oraș? 

— Da, dar tot nu asculți. Tata mi-a trimis un bilet, nu a venit 
personal, în care spunea că ar trebui să plec imediat. M-am gândit 
totuși că e mai bine să rămân până veniți voi. Crede că Regulatorii 
supraveghează baia publică la fel de mult ca locul acesta. Nu mă 
întrebaţi cum, dar par să știe de ruta de acces până aici. Poate că v-au 
văzut intrând. 

Nico i-a aruncat o privire bătrânului. „Pe Eres, s-a gândit el. Ar 
putea ști chiar în acest moment că sunt aici.” 

Ash s-a gândit la vestea asta, lovind cu degetul mare teaca sabiei. 
În tăcere, Ser&se şi-a ridicat privirea spre Nico şi a schițat un zâmbet 
palid. „Îi este frică”, şi-a dat el seama, și a fost bucuros să descopere 
că nu era singurul care se temea. Pentru o clipă, uitându-se la ea, şi-a 
amintit de scurta lor întâlnire în spălătoria din Sato, când părul ei era 
umed de atâta abur. Abia dacă putea face legătura între tânăra de 
atunci şi cea de acum. 

— Și întâlnirea? a sondat Ash. Tatăl tău a spus ceva de asta? 

— Da, a spus că o să se întâlnească cu voi mâine, conform planului. 

— Bine. Atunci noi o să plecăm acum. 

— Desigur, a spus Nico. Pur și simplu ieșim de aici, cu totul 
întâmplător, și ei ne salută din mers. Nu găsesc nimic rău în ideea 
asta. Absolut nimic. 

— O să ieşim prin baia publică, când mai pleacă și alţii. Asta cel 
puţin o să-i împrăștie. E cel mai bun lucru pe care-l putem face. 

Serèse a fost de acord. S-a ridicat și s-a strecurat pe hol, spatele ei 
îmbrăcat în piele lipindu-se pentru o clipă de Nico. El și Ash au urmat- 
o în timp ce fata-și trăgea pe ea o mantie de un roșu-închis și înhăța 
un rucsac de pânză care stătea deja pregătit. 

S-au întors în camera de lucru. Ash a îndrăznit să arunce o privire 
printr-o crăpătură făcută în obloane. Nico a preluat inițiativa, 
împingând scaunul de piele sub spaţiul din tavan și făcându-și vânt în 
sus. I-a întins mâna lui Ser&se s-o ajute, dar ea l-a ignorat, dându-i în 
schimb bagajul. S-a cățărat după el, iar Ash a fost ultimul care să urce, 


potrivind cu grijă scândura la loc. 

Vestiarul era tăcut când au coborât într-un compartiment gol. Au 
stat câteva minute să aștepte, înghesuiți unul lângă altul pe banca de 
lemn. Nico simţea căldura piciorului lui Serèse lipit de-al său. A făcut 
tot ce-a putut să ignore asta. 

Ash și-a dus o mână la frunte și a început s-o maseze. 

— Templul, a spus el, ca și cum ar fi vrut să-și mute mintea de la 
durere. Aţi putut strânge niște informații? 

— Am supravegheat zona timp de câteva zile, a șoptit ea. Apoi le- 
am spus lui Baso şi celorlalți ce-am văzut. Adevărul este că nu se 
poate pătrunde. 

— Baso a reușit. 

— Da, a şuierat ea. Şi cât de departe a ajuns? 

Ash n-a putut da replica. 

— Nici măcar nu știm dacă Kirkus mai este înăuntru. 

— Profetul așa credea, înainte de a pleca din Sato. Astfel că nu 
putem decât să presupunem că a rămas înăuntru. 

Au tăcut, în timp ce în vestiarul principal a intrat cineva, fluierând 
tare și aparent pentru sine. Curând l-au urmat și alții, disputând 
alegerea bordelului pe care urmau să-l viziteze după aceea. Ash s-a 
oprit ca să tragă cu ochiul prin ușa compartimentului. 

— Ascultaţi-mă, le-a şoptit el așezându-se iar. Plecăm când pleacă și 
ei. Dacă suntem atacați afară, trebuie să fugiți amândoi, iar o să fac 
tot ce pot să-i țin pe loc. Nico știe unde să meargă. 

— Ştiu? 

— La han, Nico. O luaţi spre docurile din est și, odată ajunși acolo, 
oricine vă poate direcționa înspre han. 

Au așteptat câteva clipe, până ce Ash le-a făcut semn cu capul, apoi 
şi-au ridicat glugile şi au părăsit compartimentul, ieșind în stradă 
după grupul de bărbaţi. Amurgul lăsase loc nopţii, dar cel puţin nu 
mai ploua. Au luat-o brusc în direcția opusă celei urmate de grupul de 
bărbați și s-au îndreptat în pas de plimbare. 

Nico simțea cum ochi nevăzuţi le urmăresc mersul; nu știa dacă e 
pură intuiție sau nu. Ser&se a început să sporovăiască, fie pentru a-și 
masca nervozitatea, fie ca să-i facă să pară oameni obișnuiți. Cuvintele 
ei sunau ciudat pe fundalul acelei străzi întunecate, slab luminate de 
lămpile cu gaz. 

— Numele tău, i-a spus ea, e Nico, nu-i aşa? 

— Da. Ţi-ai adus aminte. 

— Înseamnă chibzuit în limba veche, nu-i așa? 

Nico a simțit cum i se usucă gura cercetând o ușă învăluită în 
umbre în stânga lor. A șoptit că da. 

— Şi ești? 

— Sunt ce? Putea jura că a văzut chiar atunci o umbră în mișcare. 


— Chibzuit, la asta mă refer. Poţi anticipa motivele care-i fac pe 
oameni să acţioneze? 

— Așa voia mama să mă facă să cred. Nico a continuat să cerceteze 
împrejurimile de sub marginile glugii sale și s-a abținut cu greu să nu 
se uite îndărăt pe stradă. 

Ash a părut să-i ghicească neliniștea. 

— Să nu te uiţi înapoi, i-a şuierat. Vorbește în continuare. 

Nico s-a străduit să continue conversaţia. 

O baltă a împroșcat în spatele lor, chiar când Serese a deschis gura 
să spună ceva. 

— Suntem urmăriți, a şoptit ea în schimb. 

În timp ce Nico încerca să se opună imboldului de a o lua la fugă, 
Serese a început să fredoneze ceva pe un ton scăzut. Suna mai mult ca 
un cântec de leagăn pe care Nico l-a auzit în copilărie. 

— la-mă de braţ, i-a ordonat Ash. 

— De ce? a întrebat Nico. 

— Pentru că nu mai văd. 

Ash nu a mai așteptat un răspuns, i-a luat mâna lui Nico și i-a pus-o 
pe braţul lui. Bătrânul își îngusta ochii de parcă ar fi încercat să se 
uite printr-un fascicul de lumină orbitoare. 

Un tramcar tras de un zel a trecut prin dreapta lor, aruncând pe 
stradă o lumină galbenă bolnăvicioasă. Vagonul era departe de a fi 
plin, ferestrele încadrând câte un chip ocazional care privea afară în 
întuneric inexpresiv, pierdut în propria lui lume... De îndată ce a 
trecut, două siluete îmbrăcate cu mantii stăteau în locul lui, 
îndreptându-se spre ei cu intenţia vădită de a le tăia calea. 

— Ce-i? a izbucnit Ash, simțind strânsoarea mâinii lui Nico. 

— Încă doi, în faţa noastră. 

— Atunci o să ne schimbăm traseul, a mormăit bătrânul. 

Nico i-a condus spre stânga, pe o străduță laterală. Serese păstra 
tăcerea acum. Ash și-a desfăcut puţin mantia, trăgându-și sabia la 
îndemână. Nico a procedat la fel, minunându-se de sine în timpul ăsta. 
Tremura din tot trupul. Și-a amintit să se concentreze pe respiraţie. 

Străduța laterală se desfășura în spatele unei clădiri mari de 
marmură, fațada sa impozantă fiind ornamentată cu gargui cu 
chipurile imobilizate în expresii groteşti. Prin ferestrele strălucitoare 
se auzea muzică, un anumit gen de operă care nu era străin de ceea ce 
Nico auzise în Khos. Pe lângă muzică, greu perceptibil, venea din 
spate zgomotul unor flecuri din fier pe trotuar. Nico a aruncat o 
privire peste umăr ca să vadă patru siluete ținându-se după ei. 

— Maestre, a şoptit Nico, în timp ce alte forme le-au tăiat calea 
doar la zece pași în față. Regulatori, fără îndoială. 

Un scrâșnet de oțel în aerul nopţii. Săbiile au strălucit. 

— Opriţi-vă, le-a ordonat o voce. Sunteţi arestaţi cu toţii. 


— Mergeţi mai departe, i-a instruit Ash în timp ce-și arunca pelerina 
de pe umeri. Au înaintat înspre Regulatorii din față, chiar când cei din 
spate i-au ajuns din urmă. 

— Va trebui să luptați, amândoi. Nu uitaţi să respirați și, de îndată 
ce vedeți spaţiu liber, o luaţi la sănătoasa, aţi înțeles? 

Nu era vorba de niciun plan, în ceea ce-l priveşte pe Nico. A apucat 
mânerul îmbrăcat în piele al sabiei sale ca să se asigure, pregătit s-o 
scoată din teacă așa cum fusese instruit s-o facă. Nimic nu-i mai părea 
real acum. 

Una dintre siluete ţinea un pistol în mână. Un pistol. 

— Opriţi-vă! a strigat din nou. 

— Cât de aproape sunt? a întrebat Ash. 

— Şase pași. 

Nico a făcut un salt de uimire în timp ce i-a explodat ceva chiar 
lângă cap. În fața lor, pistolarul a ţipat și s-a rostogolit pe spate la 
pământ. 

Ser&se şi-a aruncat pistolul fumegând și a scos un cuţit de 
vânătoare fără a se opri din mers. Nico a stat locului, minunându-se la 
vederea ei, iar apoi Ash a început și el să meargă. 

Dintr-o singură mișcare fulgerătoare, bătrânul și-a scos sabia și s-a 
aplecat, cu membrul anterior îndoit și cu membrul posterior întins 
înapoi, și a înfipt sabia în burta unui bărbat; cu aceeași mișcare, a 
parat o lovitură de sus a unui alt Regulator, i-a deviat lama, l-a 
înjunghiat. 

Lui Nico i-a scăpat ce s-a întâmplat mai departe. Era deja și el prins 
în vârtejul luptei. S-a abătut din calea unei lovituri, cum fusese învățat 
de atâtea ori s-o facă, şi a simţit răceala lamei trecându-i pe lângă față. 
Este adevărat, i-a răsunat în minte. „Oamenii ăștia încearcă să mă 
omoare.” 

Corpul său a preluat comanda. Și-a tras sabia și la următorul pas a 
împins-o înainte. A simţit ceva opunându-i rezistență, apoi a străpuns 
— o față strâmbându-se de durere la câțiva centimetri distanță de a 
lui. Era un om, un bărbat, înfipt în sabia lui. Acesta se zbătea. Nico îi 
putea simți mișcările disperate prin mânerul sabiei. I-ar fi dat drumul 
dezgustat dacă n-ar fi simțit o uşurare bruscă a strânsorii, dat fiind că 
bărbatul și-a tras sabia din el, a oftat parcă de ușurare, apoi s-a lăsat 
să cadă la pământ. 

Nico s-a tras îndărăt de lângă el. 

Simţea  spadele  încrucișându-se în preajma gâtului său, 
împingându-l înainte şi în jos în timp ce sabia îi era smulsă din mână. 
A lovit pavajul în cădere, cu o greutate apăsându-l pe piept, simțind 
răsuflarea împuţită a unui bărbat, în timp ce un altul îi lega picioarele. 
Blestemând și zbătându-se, Serese a fost aruncată la pământ lângă el. 

Nico şi-a smucit capul și l-a ridicat, cât să vadă ce face Ash. 


Farlanderul era încă în picioare, croindu-și drum printre bărbaţii cu 
mantie adunați în jurul lui. Nico îl privea cu uimire, la fel ca 
Regulatorii care încercau să-l străpungă. Pentru un moment se părea 
că bătrânul nu poate fi oprit, mișcările fiindu-i atât de rapide, încât nu 
lăsau timp de reacție, acţiunile sale părând să le anticipeze pe ale 
tuturor celor strânși în jurul lui. 

Dar Regulatorii erau în număr prea mare, iar Ash avea oricum 
probleme de vedere. A ratat o lovitură și a primit el însuși una care i-a 
rănit brațul stâng, una atât de bruscă, încât i-ar fi retezat cu totul 
membrul dacă bătrânul nu s-ar fi ferit la timp. A primit rana cu un 
geamăt și cu o mișcare defensivă a sabiei. Întunericul s-a lăsat peste 
lumina slabă din cauza sfâșierii bruște a braţului. 

— Fugiţi! a tunat bătrânul farlander, fără să știe că însoțitorii săi 
fuseseră deja puși amândoi la pământ. O altă sabie l-a lovit pe Ash, 
latul lamei izbindu-l într-o parte a capului. S-a rostogolit, s-a lovit de 
perete, s-a prăbușit cu un mârâit și cu sabia deja împinsă înainte. 
Regulatorii s-au tras înapoi din calea loviturii lui. 

Unul a scos un pistol și a ţintit cu grijă spre rotula lui Ash. 

— Maestre Ash! a strigat Nico ca avertisment, încercând să se 
elibereze în timp ce Regulatorul țintea și apăsa pe trăgaci. 

A urmat o întârziere infimă înainte ca praful de pușcă să ia foc... 
după care s-a întâmplat ceva absolut neașteptat. 

Un bărbat masiv a dat buzna în scenă. Cu o singură lovitură, a luat 
scalpul pistolarului, care i-a căzut peste faţă, ţinându-se încă într-o 
fărâmă de piele. Arma a declanșat focul chiar când pistolarul s-a 
rostogolit la pământ. Glonţul a luat-o în sus. Gigantul s-a năpustit 
asupra celor care-i ţintuiau pe caldarâm pe Nico și Serese. 

Era Baracha, iar în spatele lui venea Aléas, cu o privire fioroasă. Ca 
și cum ar fi cioplit lemnul, Baracha lovea și tăia cu sabia lui 
supradimensionată. Al6as venea în spatele lui, acoperindu-i spatele, 
împungând și spintecând în dreapta și-n stânga. Ash a întețit atacul. 

Culcat pe spate, încă năuc de uimire, Nico s-a uitat cum cei trei 
rOshuni şi-au decimat oponenții într-o tăcere necruţător de 
indiferentă. În câteva clipe, toți Regulatorii erau la pământ. 

Un ropot de aplauze s-a auzit din clădirea operei. Spectacolul era 
pe sfârșite. 

Nico tremura neîncetat, iar stomacul i s-a ridicat în gât când și-a 
aruncat privirea peste corpurile sângerând pe pavaj, incapabil să se 
oprească din râgâit din cauza mirosului de fier al sângelui. Omul lui 
era undeva pe acolo, știa asta, cel pe care l-a pus el la pământ. Nici 
măcar nu-și mai dădea seama care din ei este. 

A auzit zgomote și s-a întors s-o vadă pe Serese vomitând lângă un 
perete. L-a surprins să asiste la așa ceva. 

Ash își curăța sabia de mantia unuia dintre cei căzuţi. Baracha 


stătea pur și simplu locului, respirând din greu și privindu-și fiica cu o 
uşurare evidentă. În jurul lor, pe pavajul umed, oamenii căzuţi tușeau, 
respirau șuierător, se chinuiau să se miște. 

— Un masacru pe cinste, a mormăit alhaziiul în direcţia lui Ash. E 
foarte bine că am supravegheat casa. M-am temut că s-ar putea 
întâmpla asta când ați sosit în cele din urmă. Nu ţi-ai luat măsuri de 
precauţie adecvate, bătrâne. 

Ash și-a băgat sabia în teacă cu o mișcare fermă. 

— Şi mie îmi pare bine să te văd, Baracha. 

Un fluierat strident s-a auzit în depărtare. 

— Poate că ar trebui să mai amânăm puţin mica noastră 
conversație? a intervenit Al6as. 

Nico s-a întins să-și recupereze sabia. A încercat de câteva ori s-o 
ridice, după care a observat sângele de pe mâini și și-a şters palmele 
de tunică. Nu s-a curățat de tot. A încercat să bage sabia în teacă, dar 
n-a reușit. 

Ash i-a pus o mână pe umăr. 

— Respiră, i-a zis bătrânul. 

— Da, maestre, a răspuns Nico și a introdus lama în teacă. 

— Pe mâine, atunci? i-a spus Ash lui Baracha. 

— Da, pe mâine— și asigură-te, de data asta, că-ți iei măsurile 
cuvenite de precauţie. 

Prin cuvinte liniștite, Ash i-a dat lui Nico instrucțiuni în privința 
drumului. 


Rana lui Ash a continuat să sângereze rău pe drumul de întoarcere. 
El și Nico au încercat să oprească fluxul, dar sângele tot i se prelingea 
în jos pe mână, picurându-i scânteietor pe degete. Ash a refuzat să ia 
un tramcar ca să se întoarcă la han, considerând că rana sare prea 
mult în evidență ca să poată face asta. Şi-a strâns-o cu o bucată de 
material ruptă din tunică pe drumul de întoarcere, fără să se plângă 
deloc. S-au oprit de două ori lângă niște băltoace adânci la insistența 
lui Nico, care a încercat să se curețe cât de bine a putut de sângele de 
pe mâini. 

— Tot nu vezi încă? a întrebat Nico, în timp ce-și scutura mâinile să 
i se usuce. 

— Ba da, mi se limpezește vederea. 

— Nu prea înţeleg. Ce se întâmplă cu tine, de fapt? 

— Nimic nu se întâmplă cu mine. Ţi-am mai spus, sufăr de dureri de 
cap. Dacă se înrăutăţesc prea mult, îmi afectează vederea. 

Nico nu l-a mai sâcâit cu întrebări, nu atât timp cât era evident că 
maestrul său suferă. 

Când au ajuns în sfârşit la han după aproape o oră, erau sfârșiți de 
oboseală. Au trecut fără probleme pe lângă administratorul din tura de 


noapte care moţăia în recepție, urcând cele patru etaje fără niciun alt 
gând decât acela de a se prăbuși în pat. 

Au deschis mai întâi ușa camerei lor întunecate cu o monedă de un 
sfert de marvel pe care au luat-o din grămada de mărunțiș pe care Ash 
o lăsase în lavoar cu scopul de a-i fi la îndemână. Au introdus apoi o 
altă monedă în fanta de sub lampa cu gaz, pe care au aprins-o cu un 
chibrit. O altă monedă le-a fost necesară ca să desfacă patul lui Nico. 

Înainte de a adormi însă, au trebuit să se îngrijească de rana lui 
Ash. Nico a mai folosit o monedă ca să dea drumul la robinet și să 
umple lavoarul cu apă, monedele rămase zăcând încă pe fundul lui. 
Între timp, Ash a scos trusa medicală și a cotrobăit prin ea după 
bandaje sterile, un flacon cu alcool pur, ac și aţă de asemenea. 

Bătrânul a turnat niște alcool peste rană, șuierând printre dinți în 
timp ce făcea asta. Tăietura nu era foarte adâncă, dar deschisă și 
rozalie. Carnea din jur, pe toată partea superioară a brațului, avea 
acum o culoare de un roșu-închis. A mai turnat niște alcool pe 
bandaje. A folosit un chibrit ca să înroşească vârful acului, apoi a 
băgat aţa cu precizie, deşi îi tremurau degetele în timp ce sângele îi 
curgea din abundență pe braţ. După aceea, i-a întins acul cu aţă lui 
Nico, spunându-i: 

— la şi mă coase, băiete. 

Nico s-a clătinat pe picioare. A clipit, abia mai fiind în stare să-și 
ţină ochii deschişi. Trupul îi tremura de epuizare și abia mai putea să- 
și țină ochii deschişi. Totuși, nu avea ce face, așa că a luat acul și s-a 
aşezat lângă bătrân. A încercat să se convingă pe sine însuși că știe ce 
face, că a fost atent la mânăstire la lecţiile de chirurgie pe câmpul de 
luptă, că nu a pierdut timpul cu Aléas pe ici, pe colo. 

A cusut cu atenție marginile urât inflamate ale rănii, în timp ce Ash 
stătea impasibil și se uita la el cum lucrează. Într-un fel, epuizarea lui 
Nico era, în acel moment, o binecuvântare; mintea îi era prea 
împrăștiată ca să devină sensibilă față de ceea ce vedea. 

În cele din urmă, Ash a dat din cap oftând: 

— E de-ajuns. 

Nico a tăiat aţa cu un cuţit și a fixat un bandaj în jurul braţului cât 
de bine s-a priceput. I-a scos apoi cizmele bătrânului și l-a ajutat să-și 
urce picioarele pe pat, asigurându-se că se sprijinea cum trebuie cu 
capul de pernă. 

Ash a închis ochii. Respirația i-a devenit mai uşoară. 

Nico s-a gândit la acest bătrân dansând pe jumătate orb printre 
Regulatori înarmați, țţinându-și sabia ca pe o pană, toată strălucirea și 
toate miturile create în jurul lui devenind brusc cât se poate de 
adevărate. 

— Cred că am ucis un om în seara asta, a zis Nico încet peste silueta 
liniștită a maestrului. 


Ash și-a ridicat foarte puţin capul, cât să se uite în sus la el. 

— Și cum te simţi, acum că ai făcut-o? 

— Ca un criminal. Ca şi cum am luat ceva ce nu aveam dreptul să 
iau. Ca și cum aș fi devenit altcineva, cineva pătat. 

— Foarte bine, fie să te simți mereu așa. Îngrijorează-te doar atunci 
când nu o să simţi nimic după ce actul s-a încheiat și ţi-ai venit în fire. 

Dar tocmai asta îşi dorea Nico cel mai mult, să nu simtă nimic. 
Cum se putea întoarce acasă la mama lui și să se uite în ochii ei, știind 
ce a făcut? 

— Poate că avea copii, a spus Nico. Un fiu, ca mine. 

Ash și-a închis ochii și şi-a lăsat din nou capul pe pernă. 

— Ai procedat corect, Nico, a spus Ash pe un ton răgușit. 

Cuvintele lui abia dacă au ajuns la urechile lui Nico. Și-a păstrat 
cizmele în picioare în timp ce a făcut cel mai greu salt din viaţa lui ca 
să urce în patul de deasupra. Abia a apucat să se întindă pe salteaua 
subțire când trupul i-a cedat deja. A căzut într-o stare profundă de 
inconștienţă. 

Ambii păreau morți pentru lume, fiecare fiind acoperit cu un strat 
de sudoare și sânge închegat, în neștiință faţă de lupta care se dădea 
în camera de sus, monedele căzând și zăngănind la nesfârșit după alți 
pereţi. 


Era linişte pe străzile din jurul operei. Clădirea masivă însăși era 
învăluită în tăcere, spectacolul fiind încheiat pentru seara respectivă. 
Spectatorii plecaseră de mult acasă sau către alte angajamente 
nocturne. 

Căruța a scârțâit pe roți când un alt cadavru a fost aruncat 
înăuntru. Brigada de curăţare lucra în liniște, cu excepţia a câte unui 
geamăt de epuizare din spatele batistelor înfășurate în jurul fețelor sau 
a înjurăturilor venite ca răspuns la evacuările împuţite ale cadavrelor 
care constituiau obiectul muncii lor. Două siluete se ţineau la o parte 
de scena respectivă, un bărbat și o femeie. El pufăia dintr-un băț de 
hazii; ea stătea rezemată de un perete, înfășurată strâns în mantie. 

— Vine, în sfârșit, a declarat bărbatul. 

O altă căruță trasă de zeli a scârțâit pe stradă, ca o cutie masivă de 
lemn pe roți. Căruțașul mâna zelul cât de încet putea și a tras de 
hamuri când a ajuns lângă cele două siluete. 

— Dar ştiu că a durat ceva, i-a reproșat femeia, desprinzându-se de 
perete. 

Vizitiul a dat din umeri. 

— Cât de mult? a întrebat el, înainte de a coborî. 

— O oră, nu mai mult. 

Căruțașul a cloncănit cu limba și s-a îndreptat spre partea din spate 
a căruţei. A deschis ușile și o pereche de câini-lupi s-au holbat la el 


dintr-o cușcă cu gratii, cu cozile zvâcnindu-le nervoase. 

— Veniţi, dragii mei, le-a spus el. E momentul să vă procurați cina. 

După ce a deschis cușca, le-a legat niște lese groase de zgardă, apoi 
le-a dat voie să coboare. Dulăii s-au izbit puternic de el, nerăbdători să 
înceapă vânătoarea. Au rămas tăcuți, cu excepția faptului că gâfâiau 
cu gura deschisă. 

— Urma de sânge o ia într-acolo, le-a venit femeia în ajutor. 

Dar câinii o adulmecau deja și au luat-o la goană după miros, cu 
stăpânul abia reuşind să-i țină de lesă. 

— Ne mișcăm repede, a aruncat el peste umăr, nemaiașteptând să 
vadă cine îl urmează și cine nu. 

Cei doi Regulatori au avut un schimb de priviri, apoi s-au luat după 
ei. 


CAPITOLUL 22 - La pescuit cu pietricele 


În orice alt oraș port din Midărăs, s-ar fi dat alarma la sosirea 
neașteptată a unui vas de război fără alte culori pe drapel decât un 
negru neutru şi transportând o forță umană pregătită clar pentru 
război. 

Dar aici era Cheem și asemenea priveliști erau la fel de obişnuite 
precum peştele. În timp ce vasul acosta la debarcader, iar oamenii 
debarcau respectând disciplina militară, câțiva dintre cerşetorii locului 
— majoritatea foști marinari, ciungi sau arși— s-au întors să se uite 
dacă avea sau nu rost să ceară de pomană și s-au hotărât repede că nu. 
Doar unul dintre acești cerșetori și-a lăsat privirea să zăbovească mai 
mult timp: un bărbat la vreo patruzeci de ani, cu braţul stâng 
sfârșindu-se brusc într-un ciot îmbrăcat în piele. Odată, fusese soldat 
în Legiunea Imperială și nu era așa de ramolit din cauza vârstei și a 
drogurilor ca să nu observe însemnele militare imperiale tatuate pe 
încheieturile mâinilor și pe brațele goale ale bărbaţilor care debarcau, 
nici hainele de camuflaj pe care le purtau pe sub mantiile simple, nici 
siguranţa de care dădeau dovadă. 

Comandouri, a tras concluzia bătrânul drogat și a dispărut din nou 
în umbra tocului ușii. S-a uitat cu atenţie în timp ce unul dintre ofițeri 
s-a apropiat de un paznic al cetăţii. S-au făcut niște aranjamente. Au 
fost chemaţi mai mulți gardieni și în curând au apărut și catârii. 
Marinari de pe același vas au descărcat lădițe destul de grele să 
conțină aur și le-au încărcat pe măgari. Când au terminat, ofițerul, 
câțiva dintre oamenii lui și o escortă de gardieni au pornit către oraș 
împreună cu încărcătura lor. 

Bărbaților rămași, poate șaptezeci cu toții, li s-a spus să stea jos. Se 
relaxau în apropiere, în soarele din primele ore ale dimineţii, 
mormăind ori de câte ori erau solicitați de câte o îndatorire. Grupuri 
mici s-au răspândit pe străzi la întâmplare, primind pungi grele și 
instrucțiuni de a procura zeli de călărit, catâri, provizii. 

De pe pragul lui, bătrânul cerșetor, care a uitat de propriile nevoi 
preţ de o clipă binecuvântată, privea cu o încruntare pe chip și cu o 
undă ciudată de nostalgie și se întreba ce bieți nebuni au provocat 
mânia Imperiului acum. 


Un vânt puternic a suflat prin fereastra deschisă a turnului, purtând 
cu el miresmele ploii. Privind afară la cerul care se întuneca, Osh5 și-a 
strâns mai bine pătura în jurul corpului și s-a înfiorat. 

„Vine furtuna”, s-a gândit el, uitându-se peste munți la norii negri 
care se adunau în depărtare. „Și atât de repede după ultima. Iarna 
vine devreme anul acesta.” 

Nu era un gând plăcut. Osh5 nu aștepta cu nerăbdare iernile aici, în 


munții aceștia înalți. Umezeala constantă din aer îi dădea dureri de 
oase, astfel că fiecare mișcare îi solicita puterile. Simplul fapt de a se 
ridica din patul cald era ca o bătălie a voinţei care părea să necesite 
încă și mai mult efort pe măsură ce treceau anii. Iernile îl făceau să-și 
simtă vârsta, într-un fel care-i displăcea profund. 

„Sunt din ce în ce mai slab la bătrâneţe, s-a gândit Osho. Altădată, 
nu aș fi fost asaltat de atâtea îndoieli cum sunt acum.” 

Jos, Baso s-a grăbit să traverseze curtea cu mantia subțire fluturând 
în vânt. Osho l-a urmărit cu privirea, gândindu-se să strige la vechiul 
său prieten. Dar apoi s-a încruntat. 

Nu putea fi Baso. Baso era mort. 

S-a uitat mai atent și a văzut, în schimb, că era Kosh, cu urechile 
roșii și spinarea încovoiată din cauza vântului tăios. A dispărut în 
bucătărie, fără îndoială în căutarea unui mic dejun timpuriu pentru 
stomacul lui mereu flămând. 

Fuseseră vești cutremurătoare despre moartea lui Baso. Oshō 
rămăsese înmărmurit locului cum stătea acolo în curte, alături de 
rOshunii adunaţi, în timp ce Profetul le vorbea despre pierderea 
oamenilor trimiși de ei în Q'os. Oshō își simţise trupul împietrindu-se 
din cauza șocului, durerea din piept fiind așa de puternică, încât abia 
mai putea respira. Pentru o clipă, se gândise că era posibil să sufere un 
atac de cord, chiar dacă senzaţia aceea neplăcută nu a durat mult. 
Pentru prima dată în viaţă, înconjurat de oameni aflați sub comanda 
lui, Osh5 se simţise incapabil să preia frâiele. 

Doar Ash salvase situația, apoi Baracha. Au preluat imperativul de 
a reafirma vendeta, dându-i voie lui Osho să se întoarcă în camera lui 
şi să închidă ușa ferm în urma sa, lăsându-l să jelească apoi în felul 
său, nevăzut de ceilalți. 

Stând acum în fața ferestrei, lui Osh5 i-a venit în minte imaginea 
lui Baso râzând, în timp ce un fulger de lumină a despicat cerul 
deasupra capului său. Lui Osh5 i-a venit să zâmbească amintindu-și 
asta. Nu se mai gândise la întâmplarea aceea de mulţi ani. 

Era o amintire din cea de-a doua zi a plecării lor din vechea țară, 
urmând înfrângerii finale a Armatei Poporului în bătălia de la Hung. 
Osho fusese singurul general care scăpase din capcana aceea funestă. 
În cursul retragerii sângeroase, el şi puţinii oameni rămași din cei 
aflați sub comanda lui reușiseră să ajungă la vasele supraviețuitoare 
ale flotei, ancorate la 30 de laquri în susul coastei. Cu provizii 
adecvate, în dezordine, porniseră să navigheze lăsându-se în voia 
vânturilor, știind că își pierduseră căminul și că exilul era singura lor 
speranță; și aceea o speranță fragilă, dat fiind că flota lorzilor se ivise 
la orizont vâslind cu toate pânzele sus. 

Incapabile să o depășească numeric, vasele flotei sale se 
pomeniseră prinse între coasta stâncoasă la vest și o furtună 


apropiindu-se din adâncul oceanului la sud, care avea să le scufunde 
vasele, dacă mai era vreunul; și, chiar în spate, vasele dușmanului care 
le barau calea, depășindu-i numeric de cel puţin trei ori. 

Într-o ultimă aruncare a zarurilor, fugarii de pe vas se orientaseră 
către furtuna care se apropia ca niște oameni disperaţi ce erau. 

Baso era doar un băiat atunci, nu avea mai mult de șaisprezece ani, 
purtând încă cu mândrie armura lui ponosită, exagerat de mare, când 
majoritatea supraviețuitorilor din învinsa Armată a Poporului și le-au 
scos pe ale lor din teama de a nu se îneca. Cu toţii păreau pierduţi în 
orele acelea întunecate petrecute pe mare. Rugăciunile înălțate 
străbunilor se rostogoleau de pe buze tremurătoare. Printre vânturile 
puternic șuierătoare, printre echipamente și catarge rupte, valurile 
spălau punțţile și înghițeau oamenii sau răsturnau cu totul vasele. 
Nimeni nu se aștepta să mai scape viu din asta. Chiar și Oshō credea 
că sunt condamnaţi la moarte, dacă nu de mâna urmăritorilor, atunci 
de ferocitatea furtunii; cu toate că își păstrase temerile pentru el în 
timp ce ordonase flotei să meargă înainte, făcând pe viteazul doar de 
dragul oamenilor săi, în realitate, în sufletul lui se simțea la fel de 
disperat ca toți ceilalți. 

Dar văzându-l pe Baso râzând cu putere în timp ce vasul se clătina 
sub picioarele lui, iar cerul se dezlănțuia deasupra capului său, atât de 
viu în nebunia momentului și fără frică sau grijă de trecut sau de 
viitor, sau chiar de prezent... Priveliștea aceasta i-a mai îndreptat un 
pic coloana și lui Osh5 și i-a dat curaj atunci când avea cea mai mare 
nevoie de el. 

lar acum Baso era mort, asemenea multor altora, și doar câțiva 
dintre oamenii valoroși aflați inițial în jurul lui mai trăiau. Kosh, 
Shiki, Ch'eng, Profetul, Ash... îi putea număra pe degetele de la o 
mână pe cei rămași acum din vechea ţară. Acești câțiva erau singurii 
care-l mai legau pe Oshō de trecutul îndepărtat din ținutul natal. Se 
părea că, odată cu dispariția fiecăruia, el devenea din ce în ce mai 
vulnerabil la pierderea lor și se gândea cu groază sporită la cine ar 
putea fi următorul. 

Ash avea să fie, știa asta. Ash era următorul pe lista celor ce urmau 
să dispară, iar fostul său ucenic avea să reprezinte cea mai amară 
pierdere dintre toate pentru el. 

Ash era încă undeva acolo, fără îndoială că în Q'os în mijlocul 
vendetei— la vârsta lui, pe Dao! Oshō știa că n-ar fi trebuit să-l lase 
niciodată să plece. Nu pe un om în starea lui. Dar, cufundat fiind în 
propria lui durere, lui Oshō nu îi trecuse prin minte să încerce să-l 
convingă pe Ash să renunțe, cel puțin nu până nu fusese prea târziu, 
după plecarea lui, când Oshō realizase că era foarte probabil ca 
bătrânul său prieten să nu se mai întoarcă din această misiune— așa 
cum nu s-a întors nici Baso. 


Nu știa de ce trăia o presimţire atât de puternică, pentru că nu 
avusese vise sumbre și nici nu primise interpretări nefaste de la Profet. 
Simţea doar o mare greutate în sinea lui ori de câte ori se gândea la 
vechiul lui prieten, ca și cum ar fi fost sigur că nu avea să-l mai vadă 
vreodată. 

Toată treaba regretabilă legată de această vendetă îl făcea să se 
simtă astfel. Singurul gând pe care îl avea era că avea să se sfârșească 
prost pentru ei toți. 

Stând în fereastra deschisă, și-a petrecut brațele în jurul trupului ca 
să se apere de o nouă rafală de vânt. Undeva în afara vederii, un oblon 
s-a izbit o dată, de două ori, apoi s-a lăsat tăcerea. 

Am ajuns melancolic la bătrâneţe, a cugetat el, dar apoi a râs de 
propria prostie. Ştia că vârsta nu are nimic de-a face cu asta. 

Osh5 a închis obloanele, punând o barieră între el și furtuna care se 
apropia din munți. A mai tremurat o dată, apoi s-a întors la cărţile lui 
şi la scaunul lui capitonat de lângă dogoarea plăcută a focului. 


Era după-amiază târziu în Q'os. Taverna Cinci Orașe era la fel de 
aglomerată ca de obicei la ora aceea, cu lucrătorii locali de pe docuri 
și cu vânzătorii ambulanți cinstindu-se pentru ziua care tocmai s-a 
încheiat și cu amestecul obișnuit de străini cazați la multele hoteluri 
din zonă care erau atrași de mâncărurile și băuturile bune ale 
tavernei. Într-un colţ, la flacăra pâlpâindă a unei lămpi cu gaz fixată 
în tencuiala de ipsos afumată, șase bărbați erau prinși într-o 
conversaţie privată. Clienţii obișnuiți nu le acordau prea multă 
atenţie, cu excepţia privirilor ocazionale aruncate în direcţia tinerei 
îmbrăcate într-un costum din piele maro, pentru că era o adevărată 
priveliște pentru ochii obosiţi ai muncitorilor care își petrecuseră ziua 
asudând pentru lefurile lor încă din zori și care se întorceau la neveste 
îmbătrânite probabil înainte de vreme de numeroasele nașteri și de 
dura corvoadă a zilei. 

— Este imposibil, a spus Ser&se cu o voce joasă, deşi vacarmul din 
tavernă era suficient ca să-i înăbușe cuvintele. Părea să nu observe 
privirile lascive ale obișnuiților locului care populau cârciuma. Poate 
că pur și simplu era obișnuită cu genul acesta de atenţie și învățase 
deja să o ignore. Mă îndoiesc că există ceva în Mideres mai bine păzit 
acum decât Templul Șoaptelor. Nu văd nicio modalitate în care ar 
putea fi luat cu asalt. 

Baracha, meditând lângă paharul său de rhulika, a ridicat doar o 
sprânceană a neîncredere. 

— Îţi spun că-i adevărat, tată. Chiar și șanțul din jurul turnului a 
fost umplut cu un soi aparte de peşti, niște chestii mici și devoratoare 
de carne. Atrag mulțimile în fiecare zi, pentru că garda cetăţii a 
început să arunce infractorii în apă doar pentru amuzament. Am văzut 


asta acum trei zile. Era un mare entuziasm al hrănirii peştilor, şi când 
l-au scos pe om din apă, carnea de pe picioare îi era sfârtecată până la 
os. Cum îți imaginezi că o să treci peste un asemenea obstacol? 

Nico, stând pecetluit într-o tăcere mohorâtă chiar lângă maestrul 
său, şi-a ridicat privirea la dezvăluirea făcută de fată. Nu mai auzise 
niciodată de pești mâncători de carne. 

— Îţi spun eu, a zis Baracha, încă neîncrezător. N-am cunoscut în 
toată viaţa mea un loc care să nu poată fi luat cu asalt, cu puţin răgaz 
şi cu ceva inspiraţie. Dacă nu putem înota în șanț, putem pluti pe 
deasupra lui. 

Ser&se a oftat exasperată. 

— Doar dacă poți să treci de bărcile care patrulează în zonă și să 
scapi de supraveghetorii din turlă. Și de patrulele obişnuite aflate de-a 
lungul țărmului. 

— Atunci o să ne prefacem că suntem una dintre acele bărci care 
patrulează în zonă, o să plutim până la turn și o să urcăm în el. 

— Ai ieși în evidenţă chiar și noaptea. Au instalat surse de lumină la 
toate etajele inferioare. N-ai face nici zece metri înainte să te depisteze 
o patrulă sau unul dintre cei care survolează perimetrul. 

— Uităm, deci, de șanț. Furăm niște mantii preoțești, traversăm 
podul şi intrăm deghizați pe poarta principală. 

Părea o treabă ușor de făcut, în felul în care a spus-o Baracha. 

— Da, cu excepţia faptului că nimeni n-are voie să intre pe poartă 
decât după ce și-au pus mâinile pe un grilaj. Sunt verificaţi, să se 
observe dacă le lipseşte sau nu vârful degetelor mici. De fapt, n-are 
nimeni voie nici să pună piciorul pe pod până n-a trecut testul acesta 
de recunoaștere. 

— Păi, atunci răspunsul este evident, a spus Al€as și toți ochii s-au 
întors către el. A zâmbit frumos. Fiecare dintre noi își ciopârțeşte 
vârfurile degetelor mici, așteaptă câteva nopţi până se vindecă 
complet, apoi pătrunde înăuntru teafăr și nevătămat. 

— Taci, Al€as, i-a spus Baracha ameninţător. 

Al6as şi-a ridicat sprâncenele și s-a uitat la Nico. O privire a trecut 
de la unul la altul, deși Nico nu rezona cu zâmbetul șugubăț al 
prietenului său. Era obosit astăzi. Dormise prost, bântuit de coşmaruri 
în care repeta, iar și iar, propriile acțiuni de noaptea trecută. 

— Dacă vrei să găseşti o cale de a intra, a continuat Serese, trebuie 
să fie o metodă pe care n-au anticipat-o. 

Al€as era plictisit de discuţia asta. 

— Nu poate sta în turn pentru tot restul vieţii. Dacă ne este 
imposibil să luăm cu asalt locul, atunci o să-l așteptăm pe el să iasă. 
Poate în timpul Augeriilor. Poate o să iasă atunci. 

— Și dacă n-o face? a întrebat Baracha. Aproape că ne-au prins 
noaptea trecută. Chiar și acum, în timp ce vorbim, scormonesc 


probabil orașul să dea de noi. Cu toții suntem străini aici, cu excepția 
ta. E doar o chestiune de timp cât le trebuie să ne găsească. Acesta e 
departe de a fi un oraş prietenos, în care să stai s-aștepți, dacă n-ai 
observat asta. 

Cuvintele lui au redus grupul la tăcere. Nico a constatat că 
scrutează taverna ca să-și dea seama dacă nu cumva sunt urmăriți. 

Acolo: un bărbat care și-a întors prea repede capul ca să se ferească 
de privirea lui Nico. Acesta l-a cercetat un moment, să vadă ce face 
mai departe. Bărbatul şi-a mai luat o băutură și a continuat discuţia în 
care era prins cu tovarășii săi. 

Nico şi-a amintit să respire iar, încercând să se relaxeze. Probabil că 
individul se holba la Ser&se, doar atât. „Văd fantome, și-a spus sieşi. 
Orașul ăsta împuţit îmi vine de hac. Aș vrea să putem pleca chiar 
acum și să nu ne mai întoarcem niciodată aici.” 

Baracha s-a dat pe spate și a scos afară aerul din plămâni cu 
suficientă forță cât să-și arate nemulțumirea. 

— Ar trebui să-l luăm ca pe un compliment, s-a consolat el. Ne arată 
un respect deosebit. 

Dar nu exista un răspuns la problemele lor, iar Baracha era evident 
supărat în timp ce se trăgea de barba lungă. 

Pe toată durata conversaţiei, Ash a stat tăcut, cu privirea adâncită 
în băutură și cu brațul rănit odihnindu-i-se în poală. Pe măsură ce 
tăcerea se prelungea, și-a ridicat paharul de vin cu brațul teafăr, a 
sorbit o gură și a aşezat paharul înapoi pe masă. 

— Uităm cu toţii un lucru evident, a spus pe neașteptate, fără să-și 
ridice privirea. 

Baracha și-a încrucișat brațele și a oftat. 

— Și care-ar fi acela, preaînţeleptule? 

— Se aşteaptă la furt. Nu la atac. 

Al6as s-a holbat la el, cu ochii măriți de uimire. 

— Să dărâmăm porțile, vrei să spui? 

Ash a dat din cap, cu un zâmbet palid mijind în colțurile buzelor. 

— Un gând minunat, a spus Baracha, cu excepția faptului, fireşte, că 
vom avea nevoie de o armată. 

Ash a studiat pe rând expresia fiecăruia. A mai sorbit o gură de vin, 
a pus cupa goală înapoi pe masă cu o mișcare hotărâtă. 

— Atunci, neliniștiții mei prieteni, trebuie să ne găsim o armată. 


Ziua era luminoasă, soarele strălucind pe un cer senin cum rar 
vedeai. Nu era însă o lumină extraordinară, deoarece scotea în 
evidență mai degrabă mizeria orașului, atmosfera sa lipsită de 
strălucire fiind mai evidentă prin contrast. În timp ce-și croia drum în 
jos pe străduţele întortocheate, Nico remarca cum se transformă în 
schimb în ceva subțire și mut. 


— Nu vreau să supăr pe nimeni acum, a spus Al6as, dar mă tem că 
maestrul Ash și-a ieșit din minți, în cele din urmă. 

Stătea afară din tavernă, împreună cu Nico și Serèse, în timp ce 
maeștrii lor discutau ceva în secret. 

— Mă tem că nici n-a avut prea multe de la bun început, a replicat 
Nico sec. Chiar credeţi că o să ducă la bun sfârșit povestea asta? 
Credeţi așa ceva? 

Al6as a reflectat la această întrebare în timp ce-și analiza maestrul. 

— Sunt amândoi din același aluat, a spus el, cu un semn categoric 
din cap. Acum, că unul a aruncat pastila, celălalt o să trăiască cu 
impresia că nu poate da înapoi. O să facă asta, chit că pun la bătaie 
absolut totul. 

Ceea ce era suficient să-i dea lui Nico fiori pe şira spinării. Și-a 
ridicat privirea spre înălțimile îndepărtate ale Templului Șoaptelor, 
vizibil chiar și de aici, de la docurile estice. Nu-i venea să creadă că 
cei doi chiar se gândesc să atace așa un mamut. Desigur că era doar 
vorbărie-n vânt, orice ar fi crezut Aléas. Planurile lor o să se ducă 
până la urmă de râpă și vor fi nevoiţi să părăsească orașul fără să-și 
ducă până la capăt vendeta. Nu c-ar fi fost prima dată să se întâmple 
asta, din ce-a mai auzit și el. 

Doar că Nico îl cunoștea prea bine pe Ash acum și știa că se 
amăgeșşte cu iluzii false. Şi-a mutat privirea de pe turn și a încercat să 
se gândească la alte lucruri. 

Serèse îl analiza cu atenţie. 

— Cum te simţi în dimineaţa asta? l-a întrebat ea. 

— Un pic obosit, a mărturisit el. N-am dormit bine. Cred c-o să fiu 
tare fericit să plec din locul ăsta. 

— Nu-ţi place aici. 

— Nu, nu-mi place. Sunt mult prea mulți oameni și prea puţine 
locuri în care să poți fi singur. 

Al6as l-a bătut pe umăr. 

— Acum ai vorbit ca un adevărat fermier. 

— Când, păcatele mele, am zis eu vreodată că aș fi fermier? 

— Păi, n-ai zis. Doar că mă iau după miros. 

Nico nu avea chef de obișnuitele lor zeflemele și ar fi spus ceva la 
nervi în replică dacă nu l-ar fi văzut pe Baracha îndepărtându-se chiar 
atunci. Alhaziiul le-a făcut semn cu capul lui Aléas și fiicei sale să-l 
urmeze. 

Al6as și-a luat rămas-bun de la Nico clătinând din cap. 

— Ai grijă de tine, i-a spus Ser&se, în timp ce se grăbeau să-l prindă 
din urmă pe Baracha. 

Ash s-a apropiat cufundat în gânduri. 

— Trebuie să fac niște cercetări, l-a informat el pe Nico. Vino. 

— Așteaptă o clipă. 


Ash s-a întors spre el, nerăbdător. 

— Chestia asta pe care o propui— să luăm cu asalt turnul, adică— 
mie mi se pare curată nebunie. 

Pielea întunecată a farlanderului părea mai subţire în lumina după- 
amiezii. Pierduse mult sânge în noaptea precedentă. 

— Știu, a spus el, și vocea i-a părut a fi obosită. Dar nu-ți bate tu 
capul cu asta. I-am promis mamei tale c-o să am grijă de tine, îţi 
amintești? 

— Mă tem că noţiunea de purtare de grijă a mamei mele e complet 
diferită de a ta. 

Ash l-a aprobat dând din cap. 

— Cu toate acestea, intenționez să-mi țin promisiunea. Când o să 
atacăm turnul, nu vii cu mine. E prea periculos. Nu ai destulă 
experiență pentru o asemenea aventură. Nico, sunt de acord că acest 
plan frizează nebunia, dar mă tem că un strop de nebunie este absolut 
necesară dacă vrem să ne ducem la capăt vendeta. Când o să 
pătrundem înăuntru, tu o să rămâi cu Serese și o să ne ajuţi să evadăm 
din zona înconjurătoare, dacă reuşim să mai și ieşim. 

— Nu doar pentru mine îmi fac griji. 

Bătrânului i-a revenit puţin culoarea în obraji. 

— Înţeleg. Dar asta-i treaba noastră, Nico. Astea sunt riscurile pe 
care trebuie să ni le asumăm. Și a pus capăt dezbaterii ridicând din 
umeri. 

— Am vorbit destul. Vino. 


Casa era pe o stradă cu multe alte case, toate arătând ca niște 
carcase goale rămase în urma foștilor locatari, cu ferestrele sparte sau 
acoperite, cu interioarele pline de dărâmături, câteva fiind arse din 
temelii și devastate. Doar casa asta era încă locuită, învecinându-se pe 
ambele părți cu câte o casă abandonată, dintr-un şir întreg de altele 
asemenea. Chiar şi așa, nu părea cu mult mai locuită decât restul 
caselor de acolo. Ferestrele erau tuciurii din cauza funinginii și 
înnegrite din interior de perdele întunecate. Vopseaua care fusese 
cândva un galben vesel atârna acum scorojită de pe pereţii de 
cărămidă. O giruetă— înfățișând un bărbat gol care ținea în mână un 
fulger— se legăna pe jgheabul acoperișului și se învârtea, scârțâind, în 
adierea uşoară a vântului. 

Nico s-a uitat în sus, simțindu-se în pericol să se oprească sub 
această giruetă care arăta de parcă ar fi stat să cadă în orice moment, 
deși probabil că atârna așa de luni întregi, poate chiar de ani. Prin ușa 
din față, bătaia grea a limbii de clopot încă răsuna în interior, în timp 
ce Ash și-a lăsat mâna în jos și a făcut un pas înapoi. 

În spatele lor, ruinele a ceea ce fusese odată un șir întreg de clădiri 
zăceau în părăsire, distruse de foc cu mult timp în urmă. O grămadă 


imensă de gunoaie se înălța dintre dărâmături, blocând în mare parte 
vederea cerului. Şobolanii fojgăiau pe acolo fără jenă, scormonind 
prin gunoiul care flutura asemenea unor mâini cerând ajutor. 
Duhoarea de putreziciune era insuportabilă. Era aşa de puternică, 
încât nici măcar rafala ciudată de vânt n-o putea împrăștia, ci mai 
degrabă o răspândea în jur în combinaţii bruște, neașteptate, care 
puneau noduri în gât şi făceau ochii să lăcrimeze. 

Nico a încercat să-și țină respirația, întorcându-se cu spatele la 
gunoi și cu faţa la ușa de lemn zgâriată a casei pe care o vizitau. 
Lângă el, Ash a fredonat ceva pentru sine. În urechile lui Nico, asta nu 
suna deloc a muzică; era mai degrabă un șir de cuvinte spuse fără a 
deschide gura propriu-zis. 

— Arta melodiei nu a fost niciodată descoperită de poporul tău? 

Fredonatul s-a oprit, dat fiind că Ash se uita lung la el. Bătrânul 
farlander era cât pe ce să spună ceva când au auzit din interior un 
scaun izbindu-se de podea, sau cel puţin ceva la fel de greu. Cineva a 
tras o înjurătură. Un lanț a zăngănit, apoi a fost tras un zăvor, și încă 
unul. Ușa s-a frecat de podea în timp ce se deschidea în interior. 

— Da? 

Femeia era scundă, gârbovită aproape până la mijloc. Ţinea o 
lanternă într-o mână, un baston în cealaltă ca să se sprijine în el, în 
timp ce-şi întindea gâtul ca să se uite în sus la cei doi străini care 
stăteau în faţa ei. Nico s-a uitat în jos la faţa ei acoperită de murdărie; 
la părul așa de jigărit că semăna cu o blană; la mustața mai bine 
formată decât orice ar fi reuşit el să-și lase vreodată să crească. 

— Am venit să-l vedem pe Gamorrel, a rostit Ash. Spune-i c-a venit 
farlanderul. 

— Cum? a întrebat ea. 

Ash a oftat. S-a aplecat spre urechea ei. 

— Soţul tău, a zis el vorbind mai tare. Spune-i că un farlander 
bătrân vrea să-l vadă. 

— Nu sunt surdă, s-a rățoit ea. Intraţi. Intraţi. 

În interior, casa arăta cam la fel ca în exterior. Au urmat-o pe 
bătrână în timp ce pășea încet de-a lungul holului, Nico și Ash 
mergând unul lângă altul ca într-o procesiune desfășurată într-un 
templu secret, deși era vorba de unul ai cărui pereți erau construiți din 
cărămidă acoperită cu ipsos scorojit şi împodobiţi cu tablouri atârnând 
în rame prea întunecate să se vadă ceva în lumina tremurătoare a 
lanternei ţinute de femeie la înălțimea șoldului ei și a cărui podea de 
lemn iluminată înaintea lor era acoperită din greu cu praf alb şi cu 
pietriș care le zgâria tălpile cizmelor. În aer plutea un miros 
insuportabil, precum cel de varză uitată pe foc timp de o zi și o 
noapte. Un şobolan a foșgăit pe la picioarele lor; alţii colcăiau pe 
lângă pereţi. 


Au urcat un șir de trepte care scârțâiau sub greutatea lor, anunțând 
parcă o prăbușire iminentă. Nu puteau sui decât o treaptă o dată, 
așteptând ca femeia să ia avans, înainte ca ei să poată păși pe 
următoarea. Nico şi Ash s-au uitat lung unul la altul, fără să spună 
nimic. Apoi încă o ușă: un sigiliu desenat cu vopsea roșie, sau cu 
sânge, înfățișând o stea în șapte puncte. 

Au pătruns într-un salon: o cameră luminată de câteva lanterne 
afumate puse pe o masă deja acoperită cu figurine, talismane, mojare 
de piatră şi pistiluri, cuțite, ace de păr și alte obiecte necunoscute. 
Bucăţi de pânză atârnau de tavan, asemenea acoperișului unui cort. 
Sub ele, pe un scaun așezat chiar lângă fereastra cu perdele, stătea un 
bătrân îmbrăcat cu o jiletcă, cu mâinile odihnindu-i-se pe abdomen, 
cu ochii închişi, sforăind zgomotos. În poală avea un morman de 
șobolani, care stăteau acolo cu cozile încolăcite și se uitau la nou- 
veniţii care intrau pe ușă. 

Bărbatul s-a foit la zgomotul ușii închizându-se în spatele lui Nico 
și al lui Ash. O șuviță de păr lins, negru, i-a căzut pe față, iar el s-a 
scărpinat în timp ce continua să sforăie. 

— Gamorrel, a spus Ash tare, scuturând piciorul bătrânului și 
făcând șobolanii să se împrăștie care încotro. 

Bărbatul nu s-a trezit de tot, ci a întredeschis pleoapa unui singur 
ochi doar cât să-i cerceteze, ca și cum ar fi vrut să analizeze situația 
înainte de a se lăsa mai departe în voia siguranţei oferite de somn. La 
vederea lui Ash, a avut o tresărire. S-a ridicat. 

— Trebuia să-mi dau seama, s-a auzit vocea lui înăsprită de timp. 
Doar un rōshun ar fi îndrăznit să deranjeze din somn un sharti. 

— Sus cu tine. Avem treburi importante de discutat. 

— Serios? Ce fel de treburi? 

O pungă din piele plină cu monede i-a aterizat în poală, greutatea 
ei fiind, se pare, suficientă pentru a-l impulsiona. Un rânjet i-a trecut 
pe fața încadrată de favoriţi, dezvelindu-i dinții maronii ca berea. 

— Interesant, a intonat el și s-a ridicat ușor, fără efort. Te rog să 
intri în camera mea. Și l-a condus doar pe Ash în altă încăpere, după 
care a închis ușa cu putere în spatele lor. 

— Ia loc, i-a spus bătrâna lui Nico, arătând spre unul din scaunele 
de lângă fereastră. Chee, da? Vrei chee? 

Nico a zâmbit și a scuturat din cap că nu. S-a gândit la șobolanii 
mișunând peste tot, la jegul și la spurcăciunea din toată casa, la 
mizeria depusă sub unghiile îngălbenite ale femeii. 

— Da? a insistat ea și, înainte ca el să apuce să spună nu, și-a târșâit 
picioarele în altă cameră, ușa deschisă brusc dezvăluind un nor de 
abur care purta cu el adierea umedă de varză. A auzit-o alungând ceva 
ce-i stătea în cale, apoi zăngănitul ceștilor. 

Un ceas mecanic ticăia undeva în salon, deşi nu putea să-l vadă în 


toată dezordinea și haosul care aglomerau pereţii. Scaunul era 
inconfortabil, ca şi cum ar fi stat pe pietriș, așa că s-a ridicat și a 
scuturat pe podea resturi de rahat de şobolan. S-a așezat din nou 
precaut. Era cât pe ce să-și pună mâinile pe brațele scaunului, dar s-a 
răzgândit și le-a așezat în poală. 

Bătrâna a revenit în cameră cu greu, ducând o tavă cu un ibric de 
chee fierbinte şi cu două cești de porțelan alb. 

— Dă-mi voie să te ajut, a spus Nico, ridicându-se și luându-i tava 
din mâini, pentru a o așeza pe o măsuţă laterală. Ea a zâmbit și s-a 
aşezat cu grijă în scaunul din faţa lui, cu palma încă sprijinindu-i-se în 
baston. L-a privit cu atenţie în timp ce turna chee în cești. 

— Mulţumesc, a spus Nico zâmbind și a luat iar loc cu ceașca în 
mână, deși nu a băut din ea. Bătrâna a dat din cap, studiindu-l încă cu 
atenţie. El se minuna ce-o fi avut de văzut. 

— Spune-mi, i-a zis ea, visezi mult? 

Fl a stat o clipă pe gânduri. 

— Puțin cam prea mult, în ultima vreme. 

— Unii visează mai mult decât alții, știi? Unii văd mai mult decât 
alții. Îmi dau seama că ești unul dintre aceia. Eşti norocos. Soţul meu, 
și el e la fel. 

Nico s-a uitat lung în ceașca pe care o ținea în mână. Chee-ul arăta 
destul de plăcut, iar porțelanul era curat. Și-a ridicat privirea și a 
zâmbit, apoi s-a uitat în altă parte și a văzut în cele din urmă ceasul 
pus pe un piedestal lângă peretele opus, unde o haină cu rever atârna 
lângă o pălărie neagră. S-a simţit jenat de privirea ei, iar mirosul 
aburului care continua să intre pe ușa deschisă începea să-i facă rău. 

Nico s-a forțat să se uite la bătrână. Avea culoarea grăsimii arse pe 
sobă. I-a întâlnit ochii apoși, în care a văzut ceva vulnerabil, o 
sensibilitate marcată de răni vechi. A văzut și plictiseală în atenţia pe 
care o manifesta momentan. 

Ea a dat din cap, ca și cum tânărul tocmai s-ar fi întors la ea. 

— De asta e un sharti, știi? Soțul meu, el e foarte puternic în vechile 
căi. Mulţi oameni îl caută încă— cei săraci, cei disperaţi. Mulți 
apelează la serviciile lui. 

— Atunci nu sunteți mannieni? 

— Ce? Mannieni? Nu, băiete. Mannienii ne-ar transforma în sclavi 
sau și mai rău, dacă ar ști ce suntem. Aici practicăm vechile căi, căile 
dintâi. Ei ne numesc eretici. Pe noi și pe cei săraci ne disprețuiesc cel 
mai mult. 

S-a oprit ca să-și ia ceașca de pe masă și să și-o ducă la buzele 
scofâlcite. A sorbit zgomotos, de două ori, apoi a pus din nou ceașca 
pe masă. 

— Nu știi despre ce vorbesc, vechile căi? 

Nico a meditat la întrebarea ei. S-a gândit la mama lui făcând 


semnul de apărare ori de câte ori vedea o coţofană, un obicei pe care i 
l-a transmis până și lui. S-a gândit, de asemenea, cum lăsa mereu o 
candelă aprinsă pe un pervaz deschis în fiecare noapte a solstițiului de 
iarnă. 

— Poate. A scuturat din umeri. Căile astea vechi încă se mai 
practică în altă parte? 

— O, se practică peste tot, dar numai în umbră. În tradiții al căror 
înţeles este de mult ascuns. De cei destul de bătrâni dintre noi care-și 
mai amintesc încă de vieţile noastre vechi anterioare lui Mann, hm? 
Doar în High Pash o să mai găsești vechile căi practicate de toţi, și 
încă cu sens. Și chiar mai departe de atât— în Insulele Cerului, chiar și 
acolo. Așa trăiesc de când lumea, știi? Când mor, se folosesc de 
cunoștințele străvechi pentru a reveni la viaţă. Da, astea sunt lucrurile 
pe care voiau mannienii să le uităm. 

Nico îi asculta cuvintele cu o expresie de aparent interes pe faţă. Se 
împotrivea nevoii de a se scărpina la glezne, unde simţea puricii 
mișunând şi pișcându-l. S-a uitat la ușa închisă și s-a întrebat cât îi 
mai trebuie maestrului Ash să discute. Ce făceau acolo, păcatele lui? 

Femeia a tras aer în piept și a plimbat capătul bastonului dintr-o 
parte în alta în mâna ei uscată. 

— Eşti un băiat bun, a spus ea. Asculţi o femeie bătrână, când ai 
vrea de fapt să fii oriunde în altă parte, nu aici. Acum cred că au 
terminat ce aveau de pus la cale. 

Nico a pus din nou ceașca de chee pe masă chiar în clipa în care a 
auzit ușa deschizându-se. Era deja în picioare când a apărut Ash, cu 
celălalt bărbat venind după el. 

— ... mai aproape de momentul respectiv, atunci, spunea Ash. 

Farlanderul s-a uitat la ceașca de chee de pe masă și s-a oprit s-o 
ridice. A luat o înghițitură mare, apoi i-a zâmbit bătrânei în timp ce 
așeza ceaşca goală pe masă. I-a făcut semn din cap lui Nico să-l 
urmeze în timp ce cobora scările. 

— Mulţumesc pentru chee, a spus Nico repede și s-a dus după el. 


Au luat un tramcar care să-i ducă înapoi în districtul docurilor 
estice, așezându-se pe locurile din spate. Pentru o vreme, Ash s-a uitat 
îndărăt, pe geamurile din spate ale tramcarului. 

— Crezi că suntem urmăriţi? 

Ash a revenit cu privirea înainte. 

— Greu de spus, a șoptit el. Nu părea foarte îngrijorat. 

Tramcarul se legăna trecând printr-o piață mare delimitată pe trei 
laturi de clădiri din marmură albă, umplută aproape în întregime cu 
siluete îmbrăcate în mantii roșii, mii şi mii asemenea. 

— Pelerini, a spus Ash, înainte ca ucenicul lui să apuce să-l întrebe. 

— Mă gândeam să întreb altceva, a spus Nico, destul de tare ca să 


fie auzit peste zgomotul mulțimilor. Când am fost în casa aceea, ai 
obținut ce voiai? 

— Sper că da. 

— Și n-ai de gând să-mi spui mai mult de-atât? 

— Nu încă, nu. 

Nico a eliberat aerul din plămâni exasperat. 

— Asta-i o metodă grozavă de a-ţi instrui ucenicul. Să-i spui cât mai 
puţin cu putinţă, chiar și atunci când întreabă. 

— Pe câmpul de luptă e întotdeauna mai bine dacă rezolvi lucrurile 
pe cont propriu. 

Nico a pufnit. 

— O teorie convenabilă— te scuteşte de a mai răspunde la întrebări. 

— Atunci așa să fie. 

Un obstacol întâlnit pe stradă a făcut să se zguduie ferestrele 
tramcarului. Ash s-a răsucit să se uite pe geamul din spate. După ce s-a 
îndreptat, și-a împreunat degetul mare și arătătorul într-o atitudine 
contemplativă. 

După câteva momente s-a ridicat, apucându-se de plasa de bagaje 
de deasupra capului pentru echilibru. 

— Du-te înapoi și așteaptă-mă în camera noastră. Stai acolo până 
mă întorc. 

Fără să aştepte un răspuns, s-a dus spre ieșire și a sărit în stradă, 
mergând cu pași repezi chiar și când tramcarul a trecut pe lângă el, 
fără să se uite la fața lui Nico lipită de sticla geamului. 

După câtva timp, tramcarul a intrat în districtul docurilor estice și 
Nico a început să recunoască în sfârşit zona. Se uita pe fereastră la 
străzile lăsate în urmă, vaga lor familiaritate oferindu-i un confort la 
fel de vag. Pe trotuar a trecut grăbită o fată. I-a zărit părul negru. 

Nico s-a ridicat, s-a îndreptat spre ieşire şi a pășit în afară. 

— Serese! a strigat el, dar fata era prea departe ca să-l audă. 

A pierdut-o din vedere când a dat colțul clădirii următoare. A fost 
ea, era sigur de asta. Nico a continuat să meargă în aceeași direcție, 
uitându-se și într-un sens, şi în celălalt. Străzile erau aglomerate de 
traficul de după-amiază. Trecătorii se grăbeau pe trotuare, tramcarele 
şi căruțele se hurducau pe stradă. La un templu din apropiere s-a 
anunțat ora exactă, două bătăi de clopot, apoi tăcere. 

A mers pe o stradă cu clădiri identice, cu ferestrele înalte și 
deschise ca să primească aerul orașului, cu sunete industriale 
răzbătând din interior. S-a oprit la una din ferestrele de la parter ca să 
arunce o privire înăuntru. Arăta ca un atelier, deși unul masiv, spațios 
şi prăfuit. Sute de oameni, în mare parte femei și copii, stăteau pe 
şiruri de covoare pe podea și îndeplineau activități simple, repetitive 
care n-aveau un sens imediat în ochii lui. Alți copii măturau resturile 
căzute pe podea şi câțiva bărbaţi în toată firea transpirau în timp ce 


împingeau cărucioare pline cu materiale de-a lungul culoarelor. Cei 
care stăteau pe covoare puneau lucrurile finisate în cărucioarele în 
trecere pe lângă ei, în timp ce alții le scoteau din atelier. Câţiva 
superiori îi păzeau pe muncitori, țipând foarte des când la unul, când 
la altul. După un minut, Nico a trecut mai departe, nevăzând nici 
urmă de Ser&se acolo. Era clar că o pierduse. 

Pentru o clipă a intenționat să se întoarcă la han, dar simplul gând 
de a sta acolo de unul singur, cugetând la ceea ce a făcut noaptea 
trecută, era unul deprimant. Putea la fel de bine să facă o plimbare, 
chiar dacă nici străzile orașului nu erau cu mult mai îmbietoare decât 
camera lui. 

A intrat într-un cartier mai plăcut, în care copacii se înșiruiau de-a 
lungul drumului, iar piaţete mici ofereau spaţii special amenajate 
pentru localuri în care se servea chee sau fântâni cu apă curgătoare 
limpede, atmosfera zonei fiind mai puţin agitată decât cea a docurilor 
estice. Cu toate acestea, Nico simţea în sânge că nu aparține orașului 
acestuia. Nu găsea nimic care să-l atragă și erau prea puţine lucruri 
asupra cărora să-i cadă privirea în semn de recunoaștere. Totul era 
foarte înfricoșător pentru el, nu doar amploarea arhitecturală a 
orașului, ci și felul de-a fi al oamenilor înșiși. 

Cel puțin în Bar-Khos străinii vorbeau cu alți străini. Zâmbetele 
apăreau repede pe fețele vânzătorilor; dacă se isca o încăierare sau 
vreo altercaţie bruscă, erau mereu alții prin preajmă gata să calmeze 
spiritele. Oricât de agitat de război putea fi Bar-Khosul, sau poate 
tocmai din cauza asta, exista încă un spirit al comunității în rândul 
populaţiei sale beligerante, un sentiment al vieților trăite conform 
unui scop comun care trecea dincolo de crezuri, religie sau relații 
personale. Aici însă se remarca atitudinea acidă și disprețuitoare a 
oamenilor ăstora. Era de parcă li s-ar fi promis multe în viață— da, și 
de parcă ar fi obținut totul— și totuși, iată-i aici, în acest punct, încă și 
mai hărțuiți și nemulțumiți decât înainte. 

Poate că Nico avea cea mai mare nevoie să vadă ceva verde și 
spaţios în contrast cu apăsarea nesfârșită a betonului și cărămizilor. 
Într-o doară, a oprit un băiat pe stradă și l-a întrebat unde se află cel 
mai apropiat parc, sperând ca tânărul să nu se uite la el confuz și să-i 
spună că nu există așa ceva. 

Dar băiatul i-a dat niște instrucțiuni cât se poate de simple, se 
părea că parcul era doar la o stradă depărtare, sau cam așa ceva. După 
ce a dat colțul, lui Nico i s-a luminat privirea pentru că, acolo, chiar în 
faţa lui, era într-adevăr un părculeţ verde înconjurat de un gard de 
fier negru. A mărit pasul și s-a grăbit să intre pe o poartă, cu 
încălțămintea scârțâindu-i pe o alee de pietriș. A încetinit treptat 
ritmul ca să analizeze peisajul. Era atrăgător în felul său și destul de 
mare, cu excepția unor siluete ascunse ici și colo în tufișuri ca să-și 


facă nevoile și a câtorva beţivi tolăniți în iarba crescută prea înalt, ca 
şi cum cineva i-ar fi expus la soare. 

Nico a ales un loc pe cât de îndepărtat posibil de obișnuiții parcului 
și s-a așezat jos sub un copac înalt de cicado. Cu fața orientată către 
soarele palid, aproape că a început să se relaxeze. 

În cele din urmă, Nico şi-a închis ochii ca să-şi imagineze că se află 
altundeva. Şi-a închipuit că e din nou acasă în Khos, pe dealurile 
împădurite care se înălțau în jurul micii locuințe a mamei sale. 

În zile ca acestea, când era acasă, ieșea să se plimbe cu Boon, 
rucsacul din spate conținând o bucată de keesh proaspăt copt de 
mama lui, niște brânză, o ploscă cu apă, fluierul pentru păsări, cârlige 
şi undiță. Se îndepărta de problemele obișnuite ale vieţii sale urcând, 
transpirând și croindu-și drum în aerul tare al văilor, starea de spirit 
îmbunătăţindu-i-se cu fiecare pas, în timp ce Boon se hârjonea într-o 
parte sau în alta a lui, adulmecând iepuri, șoareci și orice altceva ar fi 
putut vâna. 

Uneori, după ce Boon se calma suficient ca să stea jos și nemișcat, 
Nico pescuia în lacurile reci de munte, prinzând păstrăvii unul după 
altul, pești pe care-i aducea cu mândrie acasă pentru ca mama lui să-i 
pregătească pentru cină. Alteori, când era într-o dispoziție mai 
contemplativă, găsea câte o lespede veche așezată pe marginea unui 
lac adânc și pescuia cu pietricele, aruncând câte o pietricică ce cădea 
pleoscăind ușor în apă. Se uita atent cum se scufunda ușor. Dacă avea 
noroc, un păstrăv tânăr se repezea spre mica piatră care se scufunda, 
ieşind din câte o ascunzătoare de lângă marginea lacului, doar ca să se 
îndepărteze rapid atunci când își dădea seama că nu era vorba despre 
hrană. În felul acesta Nico pescuia nu pentru hrană, ci pentru simpla 
vedere a peştilor. Petrecea ore întregi în felul acesta. 

Dacă era încă destul de devreme, Nico alegea cel mai apropiat 
munte și urca până în vârf, indiferent cât de obosit sau de flămând era 
sau cât de tare îl dureau picioarele, întrebându-se dacă și tatăl său a 
ajuns vreodată până acolo când ieșise la vânătoare sau într-una dintre 
plimbările lui singuratice. Odată aflat în vârf, se prăbușea la pământ 
alături de Boon, cu respiraţia întretăiată, cu ochii absorbind peisajul 
vast de sub el și întinderea verde-albăstruie a mării. Aerul pe care-l 
respira era ușor sărat. Pielea i se răcorea în adierea ușoară a vântului. 
Se simțea împăcat cu lumea, viaţa sa căpătând mai mult sens, 
problemele părându-i nesemnificative, fără rost; înţelegea că nimic nu 
conta cu adevărat, nici fricile, nesiguranţele, speranţele sau dorințele 
sale, schimbătoare și trecătoare cum erau, doar permanența 
momentului, simplul fapt de a fi. Se uita în ochii blânzi ai lui Boon și 
își dădea seama că animalul îi intuiește deja starea de spirit și-l invidia 
pentru existența lui măruntă. 

— Bună, tu. 


Vocea era a prezentului și Nico a revenit în el doar deschizând 
ochii. Culorile au început treptat să-i pigmenteze vederea, astfel că 
inițial nu a văzut decât o siluetă verde încadrată de cer, deslușindu-se 
deasupra lui. Și-a întins gâtul și a dus o mână la ochi. 

Ser&se, cu mâinile în șolduri, încruntându-se. 

— Stai pe locul meu, l-a anunţat ea, înainte ca el să apuce să spună 
vreun cuvânt. 

— Cum? a întrebat tânărul, ridicându-se. 

— Tu, tu eşti pe locul meu, a repetat ea, iar Nico i-a zâmbit, uimit, 
şi a aruncat o privire în jur la beţivanii și drogații împrăștiați prin tot 
parcul. 

— Înţeleg. Vii des aici, nu-i așa? 

S-a aşezat lângă el și l-a împins într-o parte ca să-şi facă mai mult 
loc sub copac. El i-a simţit căldura corpului; ceea ce i-a transmis o 
senzație fizică de şoc reverberându-i în susul și în josul șirei spinării. 

— Hanul nostru este în apropiere, i-a explicat ea. Tata a refuzat să 
mă lase să stau în mizeria în care au stat el și Aléas jos la docuri, astfel 
că ne-a făcut să ne mutăm cu toții într-un cartier mai civilizat. Ei s-au 
întors la apartament să se odihnească și să facă planuri. Nu mă pot 
gândi la nimic mai plictisitor de atât. Cred că o să fac o plimbare, să 
găsesc un loc să stau la soare. S-a uitat în jur, strâmbând din nas. Şi 
mă tem că e vorba chiar de ăsta. 

Ser&se și-a scos un soi de trabuc maroniu din buzunar și i-a aprins 
unul din capete cu un băț de chibrit. Mirosul de frunze de hazii a 
umplut nările lui Nico în timp ce ea trăgea aerul prin băț și apoi îl 
dădea înapoi afară. 

— Fumezi? a întrebat ea, întinzându-i trabucul. 

Mama lui a considerat mereu că hazii este nociv pentru plămâni, 
chiar mai rău decât tutunul. Parcă pentru a adeveri asta, ea însăși 
tușea să-şi dea duhul după o noapte întreagă de fumat. Nico aproape 
că i-a dat mâna la o parte, dar apoi s-a gândit de ce nu, și a luat 
trabucul precaut. A tras o gură de fum în plămâni. I l-a întins înapoi 
tușind. 

— Te deranjez cumva? l-a întrebat Serese ca aluzie la tăcerea lui, 
pentru că Nico revenise pe jumătate pe dealurile din Khos. 

— Nu. Depănam doar niște amintiri. 

— Ei bine, în cazul ăsta te las cu amintirile. S-a ridicat cu o singură 
mișcare plină de graţie, asemenea unei feline. 

— Nu pleca din cauza mea, a spus Nico repede. 

Ea i-a întins mâna. 

— Doar mă joc cu tine. Dacă vrei să petrecem după-amiaza 
împreună, aș prefera să n-o facem aici. 

Nico nu a putut decât să fie de acord, să-i strângă mâna și să se lase 
tras în sus de la pământ. 


— Unde vrei să mergem, atunci? a întrebat el, cu mâna încă într-a 
ei. 

Ea a ridicat din umeri. 

— Hai să ne plimbăm. 

I-a dat drumul la mână și și-a strecurat, în schimb, braţul pe sub al 
lui. Aerul devenea din ce în ce mai rece în timp ce soarele cobora în 
spatele clădirilor din preajmă. Pe toate străzile, trecătorii se grăbeau 
în sus și în jos; și sclavii cu zgărzi de fier duceau în echilibru pe cap 
poveri grele. Au trecut pe lângă câteva restaurante cu miros de 
mâncare răzbătând prin ușile deschise. 

— ȚŢi-e foame? a întrebat Nico, deşi nu simţea el însuși nevoia de a 
mânca. 

Serèse a scuturat din cap, părul negru răsfirându-i-se în jurul 
umerilor. 

— Am nevoie de aer curat. Nu simți uneori nevoia să te plimbi pur 
şi simplu? 

— Fireşte că da, a răspuns el iute. 

Ea i-a dat din nou băţul de hazii, iar Nico a tras cu putere de data 
asta. 

— Tu și Al6as, i-a spus ea, păreţi să fi devenit prieteni, în cele din 
urmă. 

— Presupun că da. Nu că Baracha... vreau să spun tatăl tău ar fi de 
acord cu asta. 

— Nici nu este. Tu ești ucenicul lui Ash. 

Nico s-a uitat la ea întrebător. 

Ea a ridicat din umeri. 

— Maestrul Ash este cel mai bun din ordin, și toți știu asta. E ceva 
ce nu-i convine tatălui meu, pentru că a fost mânat mereu de dorința 
de a fi el cel mai bun. Și nu poate suporta să nu se întâmple asta. Dar 
nu trebuie să i-o iei în nume de rău. Mama mi-a povestit despre 
copilăria lui, despre tatăl lui, care era cumplit și arogant, dar și îngust 
la minte. Își umilea fiul ori de câte ori avea ocazia şi nu-i arăta decât 
dispreț până în ziua în care a murit. Asta i-a modelat cumva spiritul 
tatălui meu și nu poate face nimic să schimbe situaţia. 

Nico a cugetat la cele auzite și a încercat să le suprapună peste 
imaginea alhaziiului arogant pe care-l știa el. 

Treceau pe lângă cafenele cu mesele în stradă, sporovăiala 
clienților devenind gălăgioasă și răgușită. Umbrele începeau să se 
alungească din ce în ce mai mult. 

— Şi mama mea e oarecum la fel, a spus el după o vreme. Ceva din 
trecutul ei încă o macină și acum. 

— Părinţii? 

— Nu. Tatăl meu. 

Serèse i-a spus ceva în replică, dar n-a auzit. Pașii i-au șovăit și s-a 


oprit. 

Chiar în faţa lor, ceva se învârtea repede spre pământ. Când a 
aterizat, Nico s-a uitat atent la lucrul acela. 

O sămânță de cicado, verdele ei proaspăt contrastând cu cenușiul 
monoton al pavajului. În jurul ei, pe toată strada, frunze căzute zăceau 
călcate în picioare și zdrenţuite. Printre ele erau multe alte semințe 
asemănătoare înaripate, deși mai mici decât le știa el, nu la 
dimensiunea obișnuită. Nico s-a uitat în sus, ochii colindându-i de la 
un etaj la altul al clădirii pe lângă care treceau. Peste marginea 
acoperișului înclinat se răsfrângeau crengile unui copac. 

Serèse i-a urmărit privirea. 

— O grădină pe acoperiș, i-a explicat ea. Celor bogaţi le place să le 
întrețină. Buzele i s-au strâns pentru o clipă. Vino, a spus ea, 
aplecându-se să intre pe o alee de pe latura aceleiași grădini. 

Cu Nico în spatele ei, Ser&se s-a oprit sub o scară fixată de zid 
deasupra capetelor: câte o ieşire de incendiu lângă fereastră, la fiecare 
etaj până sus. Nico și-a dat seama la ce se gândea Serese. 

A avut senzația de amețeală atunci când a ajutat-o să urce 
folosindu-se de umerii lui; el însuși zâmbind, clătinându-se sub 
greutatea ei în timp ce ea şi-a îndoit genunchii și a făcut un salt 
apucându-se de treapta cea mai de jos a scării. S-a tras brusc în sus, 
iar Nico i-a admirat silueta subțire atunci când a scos cârligul, fixând 
scara. 

Scara glisantă a coborât zăngănind, cu ea cocoțată, și s-a oprit chiar 
lângă el. 

— La ce caști ochii? l-a întrebat gâfâind. 


Era o mică grădină de acoperiș, deși frumos aranjată. O mână atentă 
i-a dat voie să crească natural, fără să pară excesiv de sălbatică. Pe 
margini erau copăcei pitici în ghivece de lut și arbuști stufoși în 
crăpăturile solului, acoperiţi cu cribluri de lemn; iarba sălbatică ocupa 
cea mai mare parte a spaţiului dintre ei, presărată cu flori albastre și 
galbene. Chiar în mijloc era o fântână mică, iar cursul apei era 
direcționat printre pietre netede, dar neregulate, ca să dea impresia de 
râu de munte în miniatură. 

Combinația artistică de plante contrasta cu clădirile din jur, dându- 
le impresia lui Nico și lui Ser&se că se află oriunde în altă parte, 
nicidecum în mijlocul celui mai mare oraș din lume. O cabină cu ușă 
se înălța în spatele acoperișului aplatizat, conducând în mod evident 
către o scară interioară. Era încuiată, atunci când Serese a probat-o, 
ceea ce n-a putut decât s-o bucure. S-au aşezat împreună pe o bancă 
de lângă cursul de apă, bucurându-se amândoi în tăcere de grădina 
aceea secretă. De aici, zgomotul permanent al orașului abia se 
distingea. 


Ser&se a aprins un alt băț de hazii și a suflat fumul în lumina în 
scădere. 

— Te-ai descurcat bine, a spus ea. Noaptea trecută, mă refer. 

Era singurul subiect de care nu pomenise niciunul dintre ei încă. 

— Crezi? Am fost așa copleșit de frică, încât mi-a luat minţile. 

— Și ce dacă? N-ai fost singurul. Dar ai făcut ce trebuia făcut. Ai dat 
dovadă de curaj. 

Nico s-a uitat îndelung și atent la fata de lângă el, cântărind-o bine 
din ochi, fără jenă sau intenţii ascunse. Deodată, a observat altceva 
dincolo de masca de strălucire și frumuseţe. Serèse era neliniștită și 
avea mare nevoie de companie. 

A mai tras o dată adânc din trabuc apoi i l-a întins și lui. 

— Curaj? a repetat Nico, de parcă ar fi rostit cuvântul pentru prima 
dată. Pentru o clipă, chipul celui pe care l-a înjunghiat s-a ridicat 
înaintea lui; privirea hotărâtă a bărbatului chiar în timp ce sabia intra 
în el, schimbându-se mai întâi în uimire, apoi, treptat, în 
conştientizarea teribilă a tot ceea ce era pe punctul de a pierde. 

— Nu, nu curajul m-a împins să-mi bag sabia în pântecele omului 
aceluia noaptea trecută. Frica a făcut asta. Nu voiam să mor acolo. Nu 
am vrut ca el să mă omoare pe mine. Așa că am ucis primul. 

S-a simţit luat prin surprindere de felul cum vorbea deschis despre 
cele mai profunde sentimente ale lui. S-a întrebat dacă s-a schimbat 
ceva în el, dacă n-a îmbătrânit puţin începând din noaptea trecută. 
Poate că erau doar efectele relaxante ale fumului de hazii. 

— E amuzant, a spus el, încă gândind cu voce tare. De când am 
plecat din Khos, am ajuns să înțeleg niște lucruri. Tatăl meu, de 
exemplu. Era cel mai curajos om pe care l-am cunoscut, deși în 
momentul respectiv nu prea am înțeles asta. Mă gândesc că, în sinea 
mea, m-am temut tot timpul că a fost un laş, la urma urmelor— 
pentru că a fugit lăsând totul în urmă, așa cum a făcut-o. Când eram 
mai tânăr, aveam asemenea noțiuni despre bravură, curaj în luptă și 
altele asemenea. Genul ăsta de povești, desigur. Dar acum încep să 
înţeleg prin ce trebuie să fi trecut tata în fiecare zi acolo, sub ziduri. 
Acum nu mă întreb decât cum a reușit să trăiască astfel atâta timp, să 
se trezească în fiecare dimineață știind ce-l așteaptă. Acum îmi dau 
seama de ce a ales o viaţă diferită, departe de toate astea, oricare ar 
putea fi ea. Nu-mi doresc decât să am măcar jumătate din puterea lui. 

Nico s-a uitat din nou la băţul de hazii din mâna lui: uitând de el, 
acesta se stinsese. I l-a dat înapoi, aplecând capul. 

— Curajul nu-i o noţiune despre care să știu prea multe lucruri, 
Serese— nu când se ajunge să fie nevoie de el. Ori de câte ori dau de 
bucluc, tot ceea ce simt este frică. 

Ser&se a reaprins trabucul și și-a sprijinit bărbia în pumn. 

— Înţeleg, a spus ea încet, dând fumul afară. Noaptea trecută a fost 


prima dată și pentru mine. Nu cred că mă descurc nici eu prea bine. 

Ochii i-au devenit brusc circumspecți. O umbră trecătoare le-a atras 
atenția spre cer. S-au uitat amândoi la timp ca să vadă o pasăre în 
trecere, aripile ei negre ca de liliac ducând-o în sus către băile 
termale, pe deasupra orașului. Pe Serese a trecut-o un fior. 

— Eşti în regulă? 

— Da, l-a asigurat ea, deși vocea trăda altceva. 

„Abate-i mintea de la lucrurile astea”, i-a sunat în cap. 

— Sune-mi ceva despre tine, Ser&se. 

— Ce-ai vrea să afli? 

— Nu ştiu sigur. Mama ta— vorbește-mi despre ea. 

Întrebarea a fost o greşeală. A văzut-o imediat în ochii ei. 

În același timp, a încercat să-i răspundă. 

— Mama mea a murit acum câţiva ani. Așa mi-am cunoscut tatăl; 
doar după ce ea s-a îmbolnăvit. A venit la noi în Minos, iar când ea s-a 
stins, m-a dus înapoi în Cheem. Am stat acolo până am împlinit 
șaisprezece ani, sus în munți, printre toți bărbaţii aceia care se 
antrenau să ucidă. 

— Nu te-ai gândit niciodată să calci pe urmele tatălui tău? 

— Eu, roshun? Aș urî genul ăsta de viață. 

— Atunci cum ai ajuns aici? 

A zâmbit, deși era un zâmbet strâmb, lipsit de umor. 

— Am luat-o un pic razna din cauza plictiselii. Am încercat de două 
ori să fug. Odată m-am îndrăgostit şi am produs multă tulburare. Apoi 
bătrânul Osh5 a sugerat să mă mut în Q'os. Agenta de aici începea să 
aibă probleme de sănătate și avea nevoie de cineva s-o ajute. Am 
profitat de ocazia asta. Maestra Sar a murit la începutul anului, de 
aprindere de plămâni. Am fost de acord să stau aici până găsesc pe 
altcineva s-o înlocuiască. 

Ser&se s-a uitat la trabucul dintre degete, încă o dată stins. L-a 
aruncat departe. 

— Și tu, inchizitorul meu, cum ai ajuns tu aici, băgat în toată 
povestea asta? 

— În ultima vreme mă întreb și eu asta. 

— Faci să sune totul de parcă ai regreta. 

Nico s-a ridicat și s-a îndreptat spre cursul de apă, pretinzând că 
studiază de aproape relieful. De fapt nu vedea nimic. 

— Nu am vrut să te descos, a vorbit ea din spatele lui Nico, 
deslușind sensul posturii lui. Am fumat prea multă iarbă. A ezitat, 
căutând o explicație mai bună. Ai un anumit fel de-a fi, Nico. Atragi 
cuvintele ca un magnet. 

Fântâna chiar arăta ca un lac de munte miniatural. Nico aproape se 
aştepta să vadă păstrăvi în miniatură înotând sub apă. 

— Ai dreptate, chiar am regrete. De noaptea trecută începând îmi 


doresc să nu fi plecat niciodată din Bar-Khos. Știu acum că asta, și a 
privit în jur, fără să fixeze ceva anume, că asta nu e viață. Ca asasin în 
formare. Ştii, aproape că am uitat ce am fost învăţat să devin, acolo în 
mănăstire. Am fost atât de ocupat de a mă ridica la nivelul 
așteptărilor. Astăzi însă, asta m-a lovit drept în față. 

Serèse i s-a alăturat, venind lângă el. I-a văzut reflexia în apă. 

Nico şi-a trecut mâna peste față, apoi a suflat în palmă. 

— Poate că o să-mi fie mai bine când o să părăsim orașul, a spus el, 
uitându-se la fată, încercând să pară relaxat. Ia spune-mi. Rămâi aici, 
în Q'os, când o să se termine toate astea? 

— Nu, i-a răspuns ea. Va trebui să mă mut, pentru propria mea 
siguranţă. 

— Unde o să te duci? 

— Mă gândeam, cu banii pe care i-am economisit... cred că o să 
călătoresc o vreme, să văd din nou Mercia cât mai este încă liberă. Au 
trecut câțiva ani de când am părăsit insulele și am auzit că prezintă 
destulă siguranță ca o femeie să călătorească singură. Vocea avea 
acum o urmă de zâmbet în ea. Și o să mă relaxez, și o să iau viața așa 
cum este şi o să duc cu mine doar acele lucruri care îmi intră în bagaj. 
La modul simplu și lipsit de griji. Asta mi se pare a fi un plan bun, 
pentru moment. 

— Aşa și este, a căzut de acord Nico, iar în vocea lui era o notă de 
speranță care l-a surprins până și pe el. Da, părea un lucru grozav de 
făcut, să-ți iei bagajul din mers și să călătorești de-a lungul insulelor 
din Porturile Libere. 

Pentru o clipă, s-a bucurat să nutrească fantezia de a face această 
călătorie cu fata de lângă el drept tovarășă, trăind fiecare nouă zi fără 
frică sau ca o amenințare la viața lui. S-a luminat în sinea lui 
gândindu-se la toate acestea, așa ireale cum păreau a fi. 

— Atunci vino cu mine, i-a spus ea, cu un zâmbet pe față. S-a întors 
spre ea, cu un chip impasibil. Am fi tovarăși buni de călătorie, a 
remarcat ea, continuându-și jocul. Ţi-o garantez. 

— Abia dacă ne cunoaștem. 

— Dar ne înțelegem bine, nu-i așa? Îţi dai seama de asta din prima 
clipă în care cunoşti pe cineva. 

— Te rog, a zis el, de ajuns. 

— A, nu-ţi place ce auzi. Și s-a strâmbat în direcţia lui. 

— Cred că, în momentul de față, aş da orice să pot face asta. 

Zâmbetul a pierit din ochii fetei. Nico a simţit atingerea mâinii ei 
pe braţ. 

— Atunci ce te ține aici? Eşti ucenic, nu sclav. 

— Faptul că-i sunt dator vândut maestrului Ash, asta mă ţine. 
Avem... o înţelegere, și o s-o respect. 

— Crezi că nu ţi-ar da voie să pleci, dacă ar ști ce-ţi dorești cu 


adevărat? 

— Nu ştiu ce ar face, a răspuns Nico. S-ar simți nedreptăţit, în cel 
mai fericit caz. 

— Nico... A oftat. Ash este un om bun. Îl subestimezi. L-am urmărit 
când sunteți împreună. Ţine la tine. 

Nico a înțepenit, scăpându-i mâna de pe braţ. 

— Mă îndoiesc de asta. Mă tolerează, da. Deși, de cele mai multe 
ori, îmi evită compania pe cât posibil. 

Fata i-a spus cu blândeţe: 

— Pentru cineva atât de chibzuit, te lași orbit în privinţa asta. 

Nu a înţeles ce-a vrut să spună Serèse cu asta. 

— Este felul lui de a fi, rezervat. Îi ţine la distanţă chiar şi pe cei pe 
care-i cunoaște de multă vreme. A suferit mult, Nico. Toţi bătrânii 
farlanderi au făcut-o. Eu cred, chiar dacă el ar nega asta, că se teme de 
durerea de a mai suferi și alte pierderi. 

Nico nu i-a răspuns, iar tăcerea a fost umplută de sunetul apei 
curgătoare susurând prin mica grădină. Între timp s-a răcorit, astfel că 
Nico tremura și și-a dat seama că în aer era o oarecare umezeală. Îşi 
vedea deja respirația aburind în aer. 

— Se răcorește, a spus el. 

— Se lasă ceața, a replicat fata. 

— Ceaţă? Acum? Locul ăsta are o vreme tare ciudată. 

— E de la munţii de pe continent. Mai bine ne întoarcem dacă vrem 
să nu înghețăm. 

Nico a aruncat o ultimă privire lentă asupra grădinii de pe acoperiș, 
apoi s-a întors cu spatele, străduindu-se să zâmbească. A spus: 

— Maestrul Ash are o poveste despre îngheţ. O să ţi-o spun pe 
drumul de întoarcere. 


Camera i-a oferit un bun-venit neconvingător când s-a întors la han. 
A folosit ultima monedă rămasă ca să deschidă ușa, iar Nico a bâjbâit 
pe întuneric în lavoar ca să găsească eventualele monede rămase pe 
fund. A găsit una, din fericire, și a folosit-o ca să aprindă lampa de 
gaz. S-a așezat apoi pe patul de sus și s-a învelit cu pătura subțire, 
gândindu-se la ultimele câteva ore în timp ce trupul i se încălzea 
treptat. 

Ash s-a întors pe seară, părând și mai obosit decât de obicei. 
Bătrânul s-a izbit de lavoar ca și cum nici nu l-ar fi văzut. 

„O altă durere de cap”, s-a gândit Nico. 

Ash abia dacă a mormăit ceva către el când s-a întins pe patul de 
jos. Nico s-a întrebat ce-o fi făcut toată ziua și s-a gândit să-l şi întrebe 
asta, dar probabil că Ash i-ar fi spus să tacă. În plus, avea alte 
întrebări mai urgente pe care să i le adreseze. 

— E o noapte rece, a rostit bătrânul în sfârșit. 


— Foarte rece. 

— Ai mâncat ceva? 

Nico şi-a dat seama că nu mâncase. 

— Nu, dar nu mi-e foame. Locul ăsta îmi răpește și cea mai mică 
dorință de a mă hrăni. 

Bătrânul s-a ridicat cu grijă din pat. A scotocit prin bagajul lui și a 
scos o turtă de ovăz învelită în hârtie cerată. 

— Maestre Ash... a început Nico și a așteptat ca bătrânul să-și 
întoarcă fața spre el. 

Ash i-a întins turta. 

— Mănâncă, l-a îndemnat, deși Nico a dat doar din cap. 

— Maestre Ash, vreau să te întreb ceva. 

— Atunci întreabă-mă. 

Nico a inspirat profund, adunându-și curajul. 

— Mă gândeam în sinea mea. Nu-s așa sigur că sunt potrivit pentru 
asta— să fiu roshun. 

Ash a clipit, ca și cum nu și-ar fi putut focaliza privirea. A rupt 
ambalajul și a luat el o îmbucătură de turtă de ovăz, încă neluându-și 
ochii de la Nico. 

Ca un torent, cuvintele au prins a curge de pe buzele băiatului. 

— Nu știu dacă am asta în mine. Treaba asta... e mai rea decât mă 
aşteptam să fie. Şi noaptea trecută... A scuturat din cap. Să lupt ca 
soldat, să-mi apăr pământul natal, asta e un lucru, dar nu sunt așa 
sigur de ceea ce facem noi aici. 

— Nico, a spus bătrânul cu blândeţe, cu gura plină de ovăz, dacă nu 
mai vrei să fii ucenicul meu, atunci spune așa și reglăm lucrurile chiar 
acum, ca să poți pleca acasă. 

Nico a sărit în sus. 

— Dar cum rămâne cu înţelegerea noastră? 

— Te-ai ținut de ea pe cât de bine ai putut. Ai muncit din greu și ai 
înfruntat pericolul. Doar spune ce vrei. O să te duc chiar acum la 
docuri și o să-ți găsesc un loc pe un vas. Poţi sta la bord la noapte, iar 
mâine-dimineaţă o să fii deja plecat de aici. Nu ţi-o iau în nume de 
rău. Aş face la fel, dacă aș fi în locul tău. 

Serèse a avut dreptate, s-a gândit Nico. E un om bun. Ash a 
împachetat la loc restul de turtă și s-a întors, încercând s-o bage 
înapoi în bagaj. 

— Vrei să pleci? s-au auzit cuvintele bătrânului, spuse pe un ton 
absent, el stând încă cu spatele la Nico. 

Băiatul s-a uitat în jos la farlander. Bătrânul părea aproape fragil în 
seara asta în epuizarea lui. Felul în care stătea, ușor aplecat deasupra 
bagajului, fără să se miște, aparent fără să respire, așteptând un 
răspuns. 

Întrebarea lui Ash plutea în aer căpătând proporții, punând distanță 


între ei; erau ca niște străini unul de altul în momentul acela, separați 
de drumuri diferite. 

Lui Nico i-a venit ca într-o străfulgerare. „Eşti pe moarte.” 

S-a uitat clipind la bătrân, cugetând la durerile lui de cap, la 
folosirea permanentă a frunzelor de dulce, la nevoia imperioasă de a 
avea un ucenic. Ash era bolnav, și Nico știa că starea lui nu putea 
decât să se înrăutățească. 

Brusc s-a simţit copleșit. S-a gândit: „N-o să mi-o iert niciodată, 
nicio clipă, dacă-l las pe acest farlander bătrân și bolnav aici, în locul 
ăsta îngrozitor, de unul singur”. 

— Nu, maestre, s-a auzit spunând, cred doar că orașul ăsta mă dă 
gata, asta-i tot. 

Ash a rămas o clipă cu spatele întors spre el, umerii ridicându-i-se 
în timp ce a tras aer în piept. 

Când s-a întors, distanţa dintre ei dispăruse; încă o dată reveniseră 
la rolurile familiare de maestru şi ucenic. 

— Ar trebui să dormi, i-a sugerat Ash. Mâine vom avea o zi lungă. 
Putem vorbi mai multe mâine-dimineață, dacă vrei. 

Nico s-a întins pe pat, cu capul sprijinit de braţ. Ash și-a luat 
poziția de meditație pe podea. Acolo respira încet, cu ochii fixați pe 
un anumit punct din podea. 

Băiatul s-a uitat în tavan, la nu mai mult de jumătate de metru 
deasupra capului său. A studiat crăpăturile din ipsos, lumina caldă 
pâlpâind peste ele, petele întunecate de igrasie. Asculta rostogolitul 
monedelor căzând prin pereţi, depozitate în podele și croindu-și drum 
în jos prin canalele colectoare către bolta sigură din pivnița 
îndepărtată a hanului. 

Se întreba cât timp i-a mai rămas bătrânului de trăit. Trebuia să fie 
vorba de o anumită boală, ceva în stadiu terminal. 

Nico avea să rămână cu el, în ciuda îndoielilor care-l încercau. Deși 
ştia că asta este o decizie întemeiată pe loialitate și compasiune, mai 
degrabă decât o dorință reală de a rămâne. 

Când a adormit, la scurt timp după asta, a visat că-l îngropa pe 
bătrân chiar lângă mormântul pe care l-a săpat pentru Boon. Serèse 
era și ea acolo. Rostea câteva cuvinte deasupra mormântului. Nico era 
tăcut: în loc să ţină un discurs, a pus sabia bătrânului pe pământul 
afânat. Când s-au întors cu spatele și s-au îndepărtat de mormânt, a 
simțit un amestec de tristețe și ușurare. De parcă, odată cu fiecare pas 
făcut, i se ușura senzaţia de apăsare din stomac. 

El şi Serese aveau bagaje în spate. Pentru o eternitate după aceea, 
Nico avea să viseze că ei doi călătoreau împreună, lipsiți de griji și 
îndrăgostiți. 


CAPITOLUL 23 - În capcană 


Soarele apunea repede în munţii aceștia. După-amiaza târziu, 
umbrele pe care le aruncau se adunau deja într-un început mohorât de 
amurg. 

Coloana de comandori și-a stabilit tabăra lângă un pârâu limpede. 
Călătoriseră din greu aproape o zi întreagă, în cea mai mare parte pe 
jos, dat fiind că își lăsaseră zelii pe colinele de la poalele munţilor 
împreună cu câțiva dintre oamenii lor. Catârii cărau bagajele mai 
grele, cu un pas mai sigur în munții aceștia decât zelii pursânge cu 
pasul greu pe care-l lăsaseră în urmă. Cumpăraţi în Portul Cheem cu 
monedă imperială, bărbaţii le puneau acum poverile în spate, în mare 
parte alimente și piese mici, dezasamblate de artilerie. Ordinele, 
atunci când erau necesare, erau date cu gesturi tăcute de către ofițeri, 
care se remarcau doar prin însemnul rangului lor tatuat pe tâmple. 

Unul câte unul, s-au întors și ultimii purdași. Erau trupele de elită 
ale armatei imperiale, denumiți astfel după mantiile cu glugă pe care 
le purtau, care erau camuflate cu jocuri de culoare și penaje de iarbă 
și frunze. Fiecare dintre ei era însoţit de un câine-lup masiv, antrenat 
special pentru acest scop. Purdaşii au raportat că zona înconjurătoare 
era liberă. 

Oricum, santinelele au fost postate pe două rânduri în jurul taberei, 
cercetând zona camuflați vederii în ascunzătorile lor improvizate. Nu 
au fost aprinse focuri. Adăposturile oamenilor erau din bucăţi de 
pânză pestriță sprijinite de pari, fiecare fiind suficient de spațios cât 
un om să poată intra de-a bușilea dedesubt ca să se adăpostească de 
ploaie. 

Trupele de comando acționau cu prudență și fără să aibă nevoie de 
multă supraveghere. Colonelul lor, mestecând tutun în timp ce 
urmărea totul din mijlocul taberei, a aruncat o privire satisfăcută 
înainte de a-și lăsa oamenii să-și facă treaba. 

A înaintat de la marginea taberei către forma îngenuncheată a 
Diplomatului. 

— Deci ăsta este? a întrebat ursuz, îngenunchind la rândul lui lângă 
tufișul de fructe de pădure pe care tânărul îl cerceta cu mare atenţie. 

Che a continuat să se uite la tufiș. Era îmbrăcat cu o armură simplă 
din piele pe sub mantia grea din lână vopsită gri. Și-a strâns-o mai 
bine în jurul trupului și a răspuns: 

— Ăsta este. 

Cassus, colonelul, a tras înspre el una dintre boabele negre, 
atârnând încă pe ramură. 

— Seamănă extraordinar de mult cu un craniu, a remarcat cu 
privire la dungile albe de pe fruct. Nu-mi doresc să pun așa ceva în 
gură. 


— Nu se mănâncă. Le prepar cum trebuie și-mi mânjesc fruntea cu 
puţin din sucul acesta. Sunt mortale folosite în oricare alt fel. 

Colonelul a ţinut de creangă destul de mult timp înainte de a-i da 
drumul, făcând să se clatine micul tufiș. Cassus stătea și-l cerceta pe 
omul de lângă el. Ché nu și-a ridicat privirea. 

— Când o să-l foloseşti? 

O ciudată expresie a străfulgerat slab chipul lui Che și a dispărut 
înainte de a putea fi depistată. Cassus s-a întrebat din nou ce anume îl 
necăjea. 

Colonelului îi plăcea să creadă despre el că este un om receptiv. 
Ştia că acest ghid al lor se lupta cu ceva, cu o grijă care părea să 
devină tot mai apăsătoare pe măsură ce se apropiau de țintă. „Nu vrea 
să facă asta”, se pomenea gândind adesea Cassus. 

— În dimineaţa asta, l-a anunțat Ché. Între timp, oamenii au nevoie 
să se odihnească. Nu pot spune cât de repede voi călători sau pe ce fel 
de teren. 

— Și vei delira cu adevărat tot timpul? 

Buzele lui Ché s-au desfăcut într-un zâmbet care i-a dezvelit dinţii. 

— Complet ieșit din minți. 

Colonelului nu-i plăcea asta și a mărturisit-o. Dar se mai plânsese și 
înainte de acest aspect al misiunii lor, iar Diplomatul deja nu mai avea 
mijloace prin care să-l liniștească. Bărbatul nu i-a oferit decât tăcerea 
lui: asta nu era grija sa. 

Cassus s-a întors cu spatele și a supravegheat tabăra, unde oamenii 
aproape îşi terminaseră pregătirile. Unii erau deja întinși pe jos lângă 
corturi ca să-și mănânce porţiile de hrană uscată sau să vorbească 
încet între ei. Alții s-au dezbrăcat ca să se scalde în râu. 

Erau în număr de optzeci și doi când au plecat din Q’os: colonelul 
şi opt detașamente de câte zece oameni fiecare, o companie întreagă 
cu totul; plus încă unul adăugat la numărul lor, acest Diplomat straniu 
care le-a fost trimis de la Comandamentul Suprem. Doi dintre oameni 
se îmbolnăviseră în timpul călătoriei și rămăseseră, așadar, pe vas; alți 
doi rămăseseră în urmă ca să aibă grijă de zeli; un altul își scrântise 
glezna în timpul urcușului în munți. Pierderile acestea reprezentau 
mai puțin decât se așteptase colonelul. Asta l-a lăsat cu șaptezeci și 
şapte de oameni cu totul: nu tocmai patru plutoane întregi. 

Colonelul era totuși îngrijorat. Începuse să-și facă griji dinainte de a 
pleca în această misiune pregătită în grabă. Trebuiau să înfrunte mai 
bine de cincizeci de roshuni, potrivit spuselor Diplomatului. Cincizeci 
de roshuni, pe propriul lor teritoriu, apărându-și vieţile și căminul. 
Comandourile sale puteau fi formate din cei mai buni luptători din 
armata imperială, dar tot îi displăcea acest decalaj de șanse. 

Cassus s-a întrebat de ce Matriarha nu trimite un batalion întreg de 
soldați obișnuiți care să le asigure spatele. Era mai bine ca o asemenea 


misiune să se desfășoare încet, cu un număr mare și copleşitor de 
forțe. Dar a presupus că Regii Cerșetori din Portul Cheem aveau să 
riposteze față de o asemenea putere armată care să acosteze pe 
cheiurile lor, oricât de mult aur le-ar fi fost oferit. 

În plus, poate că zvonurile care circulau acasă erau adevărate. Ceva 
se petrecea în capitală. Companiile erau recompuse din resturile 
rămase de la altele; oameni din avanposturile mai liniștite ale 
Imperiului erau chemaţi înapoi în Q'os. Răspândacii de zvonuri nu 
vorbeau decât despre un singur lucru, și Cassus le dădea dreptate. 
Luase parte el însuși la mai multe invazii, nu doar la una. 

Ché s-a ridicat din poziţia de cercetare a tufișului și a susținut în 
sfârşit privirea colonelului. Încă o dată, Cassus a simțit că îngheață 
sub ochii reci și lipsiţi de expresie ai tânărului. 

— Pe dimineaţă, atunci, a căzut de acord colonelul, vorbind cu gura 
plină de tutun. 

Che a dat din cap și s-a îndepărtat. 

Cassus s-a uitat cum tânărul se îndreaptă spre un cort aflat la 
distanță de toate celelalte și-și aruncă bagajul înăuntru. Bărbatul 
stătea în fața acoperișului său rudimentar cu picioarele încrucișate, cu 
fața spre ultimele raze de lumină, cu mâinile împreunate și ochii 
închiși. 

Arăta ca unul dintre acei călugări complet săriți de pe fix ai lui 
Dao. 

Câţiva dintre oamenii săi au observat ce făcea, cum s-au întors de 
pe vas. Și-au dat ghionturi unul altuia, aruncând priviri răutăcioase. 

„E un tip periculos”, a cugetat Cassus. „Nu mi-ar plăcea să-l 
înfrunt.” Colonelul s-a întors cu spatele, scuipând în același timp în 
iarbă. „Ei bine, în curând ne vom confrunta cu vreo cincizeci 
asemenea lui.” 

Și-a umplut plămânii cu aerul de munte, cercetând vârfurile 
acoperite de zăpadă din jurul taberei. Ştia că sunt undeva pe acolo, 
ascunși într-o vale adâncă în spatele zidurilor mânăstirii. 

„Surpriză”, s-a gândit el în timp ce medita încă o dată la misiunea 
aceasta. „Totul se va transforma într-o mare surpriză.” 


Nico s-a trezit tresărind. Camera strălucea de la lumina de gaz. Ash 
stătea jos pe podea, cufundat încă în meditaţie, cu ochii umbriţi de 
glugă aţintiți în același punct fix de pe ușă. Nico și-a frecat ochii 
obosiţi. Nu-și putea da seama cât timp a dormit. O oră, poate? 

Cineva striga ceva afară pe hol, plângându-și de milă pe tonul spart 
şi în cuvintele lipsite de sens ale unui bețivan. 

A fost singurul lor avertisment. 

Uşa s-a deschis înăuntru izbindu-se de perete, trimițând în aer o 
trâmbă de praf de ipsos. Trupul lui Nico s-a încordat din cauza șocului 


brusc. Și-a deschis gura, poate ca să strige ceva, poate pur și simplu 
pentru că se sufoca. A constatat, în schimb, că se întâmplă unul dintre 
cele mai stranii lucruri: timpul și-a încetinit curgerea pentru el, 
rămânând atârnat pe marginea acelei clipe dintâi. 

Cu colțul ochiului, a văzut cum mâna lui Ash se întinde după sabia 
de lângă el. Dar Nico știa că n-avea să găsească nimic acolo. Sabia era 
împachetată într-un sul de pânză sub pat, unde îl pusese mai devreme, 
după întoarcerea sa. În cadrul ușii a văzut gloata albă a Acoliţilor care 
se năpusteau să intre unul câte unul. Robele păreau surprinse în plină 
mișcare, ca într-un tablou, faldurile lor dând impresia de profunzime 
prin jocul de lumină și umbră, ciudatele modele de mătase ale 
hainelor strălucind în lumină. A văzut oţelul golaș în strânsoarea celui 
mai apropiat dintre ei, rotit ca o prelungire naturală a brațului. O 
strălucire uleioasă dansa de-a lungul lamei, de un albastru-marin, 
galben ca de porumb, maro precum pământul reavăn; în timp ce o 
reflexie a luminii de gaz a strălucit chiar lângă plăsele, asemenea unui 
soare în miniatură. A văzut masca bărbatului și modul în care multele 
sale deschizături erau îngropate într-un negru profund, cu excepția 
albului ochilor— fixați acum asupra bătrânului farlander bâjbâind pe 
podea, luat prin surprindere neînarmat. 

Iar apoi timpul a revenit la normal și totul în jur era un haos, iar un 
mare vuiet umplea urechile lui Nico, paralizându-i și mai mult 
simțurile. Apoi și-a dat seama că Ash era sursa acestui zgomot, încă 
orbecăind pe acolo și făcând singurul lucru posibil în timp ce-l fenta 
pe Acolitul întins spre el cu sabia scoasă. 

Era un sunet animalic, cum Nico nu mai auzise niciodată până 
atunci, cum nu credea că poate să iasă dintr-un gâtlej omenesc. Era 
articulat și direcționat cu așa o putere, că atacatorul lui Ash a rămas 
împietrit pentru o clipă și a dat drumul sabiei din mână ca și cum ar fi 
fost din fier înroșit în foc. 

A fost suficient ca Ash să prindă secunda de care avea nevoie și să 
sară să înșface singura piesă detașabilă de mobilă din cameră. Un 
scaun. I l-a aruncat cu forță în față Acolitului. Oasele au pocnit în 
spatele măștii, iar bărbatul a aterizat clătinându-se înapoi în cei care 
încercau să-și facă loc. Farlanderul a aruncat cu scaunul în el, i-a 
împins pe toți îndărăt, cu propriul avânt, prin ușa deschisă. Cumva a 
reușit să o închidă în ciuda presiunii lor. S-a împins cu spinarea în ușă, 
ţinând-o închisă. 

— Nico..., a spus el, cu o doză de răceală care mai mult l-a 
înspăimântat pe Nico decât l-a calmat. Aruncă-mi o monedă, băiete, 
iute. Şi a dat din cap către lavoar, la care nu ajungea acum, unde 
păstrau mărunțișul de care aveau nevoie ca să alimenteze diferitele 
fante din încăpere. 

Nico s-a dat repede jos de pe priciul lui în timp ce Ash se lupta cu 


ușa, care se zguduia cu putere din cauza celor care încercau să-l dea la 
o parte din cale. 

— Grăbește-te, a şuierat Ash. 

Nico a ajuns lângă lavoar. A căutat bâjbâind o monedă, nevăzând 
nici una, şi brusc i s-a făcut teamă că tocmai o folosise pe ultima— dar 
nu, degetele au dat peste o monedă acolo unde ochii n-au văzut nimic, 
și a ridicat-o, aruncându-i-o lui Ash. 

Ash a prins-o cu o mână și dintr-o singură mișcare s-a răsucit și a 
strecurat-o în fanta din cadrul ușii. A răsucit cheia în broască și și-a 
relaxat puţin postura, în timp ce din broască s-a auzit un clic; lovituri 
de ciocan se auzeau aterizând pe lemnul șubred, iar Ash încă se mai 
împingea în ușă, evident, neavând prea mare încredere în forța 
încuietorii. 

Ash s-a încruntat la el exact atunci când o lamă de topor a trecut 
prin ușă chiar deasupra capului bătrânului, împroșcând cu o grămadă 
de așchii strălucitoare. 

— Fereastra, băiete! Fereastra! 

Lui Nico nu trebuia să i se spună de două ori. Era singurul lor mod 
de a ieși de acolo. S-a dus în grabă la geam și a tras de obloane... doar 
că nu se deschideau și refuzau să se clintească în mâinile lui. Era 
nevoie de o monedă. 

Nico a înjurat în timp ce căuta în chiuvetă să mai găsească una, cu 
toate că, de data asta, știa că le folosise pe toate. 

S-a întors către Ash orbește, frângându-și mâinile, prea panicat să 
mai gândească limpede. 

— Punga! a zbierat Ash. Acolo! Pe pat! 

Destul de sigur pe sine, Nico a deschis bâjbâind punga și a găsit o 
monedă de un sfert de marvel printre celelalte, a dus-o la fantă și a 
încercat s-o introducă cu degetele tremurânde; dar apoi a scăpat-o 
neîndemânatic și trebuit să alerge după ea în timp ce se rostogolea de- 
a lungul camerei, tocmai până la picioarele lui Ash. 

Ash i-a strigat ceva ce n-a auzit. Nico a înhățat moneda și s-a întors 
la cadrul ferestrei. De data asta era mai stăpân pe sine și moneda a 
dispărut în fantă. Băiatul a forțat obloanele să se deschidă. A tras cu 
putere aer în piept. Afară era întuneric și o ceață lăptoasă. Și-a 
strecurat capul afară ca să se uite la aleea aflată cu patru etaje mai jos. 
Nu vedea vreo modalitate de a coborî, nicio scară de incendiu sau 
vreun burlan apropiat. 

— Suntem prinși! a strigat el și a tras capul înăuntru chiar când 
ceva s-a sfărâmat de cercevele. S-a uitat la capătul rupt al unei sulițe 
de arbaletă care zăngănea pe pervaz. Cineva trăgea în el de pe 
acoperișul de vizavi. 

Nico s-a tras repede înapoi din cadrul ferestrei. 

Ash striga ceva despre o săritură către fereastra de vizavi. Fereastra 


în chestiune era închisă bine— și, în plus, într-o clădire la vreo doi 
metri şi ceva distanță. Nico știa că n-ar fi găsit niciodată în el curajul 
de a face o asemenea săritură. 

— Nico! a tunat maestrul său, și tânărul s-a întors ca să vadă cum 
ușa începea să se sfărâme în jurul lui, lama de topor ciopârțind bine 
lemnul. 

Şi-a venit în fire, şi-a dat seama că înhățase cu mâinile scaunul 
rupt. S-a întors la fereastră și a aruncat scaunul afară în noapte. Ceaţa 
s-a răsucit în urma lui, când s-a izbit de obloanele de pe partea 
cealaltă. 

— Deschideţi! a strigat el, dându-se înapoi precaut de la fereastră. 
Deschideţi! 

Obloanele s-au tras la o parte doar cât să lase să se zărească un 
chip. Nico a văzut un bătrân uitându-se ţintă la el. Era același bătrân 
pe care îl zărise în prima zi petrecută aici, care construia diferite 
forme din chibrituri. 

— Te rog, a strigat Nico. A înhățat punga cu bani. Făcându-și vânt, 
a aruncat-o peste alee până în camera bătrânului printre obloanele 
deschise. Ia-i! a spus el. 

Obloanele s-au închis încă o dată cu putere. Nico aproape suspina, 
deși, de fapt, o parte din el se simțea ușurată. O altă săgeată de 
arbaletă a străpuns cerceveaua chiar la câţiva centimetri de mâna sa. 
S-a tras înapoi în cameră. 

Pe neașteptate, obloanele vecine s-au deschis larg. Bătrânul a rânjit 
dezvelindu-și gura fără dinţi și a făcut un semn cu mâna. Apoi s-a dat 
la o parte ca să facă loc. 

Lui Nico i s-a strâns stomacul de spaimă. S-a gândit să facă saltul 
acela. Asta i-a redeșteptat amintiri din Bar-Khos, când a căzut de pe 
acoperișul tavernei. Nu de căderea însăși îşi amintea atât de puternic, 
pentru că n-a fost niciodată în stare să-și amintească prea multe; era 
vorba de momentul dinaintea căderii, când a alunecat de pe margine 
şi a stat atârnat acolo preț de-o clipă, bâjbâind după ceva de care să se 
apuce, dar fără folos. 

Vedea acum măștile acoliților prin gaura din ce în ce mai mare din 
ușă și pe Ash riscându-și gâtul cu fiecare lovitură de topor care se 
oprea lângă el. 

— Nu pot s-o fac, i-a spus Nico. 

Ash a tăcut o clipă, dând dovadă de o înțelegere profundă, apoi s-a 
întunecat. 

— Săbiile, atunci. Aruncă săbiile. 

Nico s-a încruntat, dar a făcut ce i s-a spus. S-a întors cu spatele și a 
scormonit sub pat după săbii, scoțând la lumină rulourile de pânză. A 
ajuns la fereastră şi le-a aruncat în camera de vizavi. 

Nu l-a auzit pe Ash apropiindu-se din spate— zgomotul făcut de 


distrugerea ușii era prea puternic pentru asta. A fost o surpriză, deci, 
când bătrânul l-a înhăţat de la fereastră și l-a împins spre ușă, sau ce 
mai rămăsese din ea, și o surpriză și mai mare încă când l-a ridicat pe 
Nico de turul pantalonilor și de ceafă. A mormăit câteva cuvinte de 
încurajare în limba farlanderilor și s-a îndreptat spre fereastră, cu Nico 
țipând și dând din mâini în timp ce Ash i-a făcut vânt cu putere și l-a 
parașutat în afară. Nico s-a arcuit deasupra aleii. Pentru o secundă, s-a 
gândit că ar putea să reușească. 

Nu s-a întâmplat asta. Fereastra de vizavi i-a dispărut din raza 
vederii înainte să reușească s-o apuce, și brusc iată-l din nou acolo, 
înapoi în clipa aceea de coşmar de care s-a temut cel mai tare, căzând 
repede în moarte. 

De data aceasta, totuşi, mâinile lui întinse la maximum s-au prins 
de ceva și au reușit să se apuce strâns. Era pervazul proeminent al 
ferestrei și s-a izbit cu putere de zid și a rămas atârnat acolo de 
vârfurile degetelor, degetele goale de la picioare căutând un punct de 
sprijin în zidul aspru de cărămidă. 

L-a văzut pe Ash parcurgând în zbor același spaţiu deasupra 
capului său, mantia fluturându-i ca un fulger fără să-l atingă, intrând 
cu capul înainte în cameră. Iar apoi a apărut la fereastră, trăgându-l 
pe Nico în sus și înăuntru. 

Băiatul zăcea gâfâind pe podea. Bătrânul cu chibrituri îl cerceta cu 
o privire răutăcioasă, cu gingiile dezvelite de încântare, stând pe un 
prici lângă o fermă în miniatură construită din chibrituri— complet 
ignorat de Ash, în timp ce râshunul a desfăcut rulourile de pânză ca să 
scoată pe podea cele două săbii, înainte de a le smulge cu repeziciune 
din teacă. I-a aruncat lui Nico sabia lui, în vreme ce tânărul se chinuia 
să se ridice de la podea, și și-a ridicat-o pe-a lui în aer chiar când 
primul Acolit a aterizat pe fereastră în spatele lor. 

Ash l-a împins pe Nico din drum și s-a aplecat să pareze o lovitură 
rapidă îndreptată spre propriul gât. Și-a împlântat sabia în pântecele 
Acolitului, înăuntru și-n afară, cu toată viteza. L-a dat la o parte din 
drumul lui și a făcut o fandare înaintea altui atacant înveșmântat în 
alb, chiar în momentul în care aluneca el însuși. Acesta s-a apărat însă 
mai bine. L-a dezarmat pe Ash dintr-o singură lovitură, făcându-l să 
rateze o împunsătură direcționată spre față. 

Loveau și parau cu rapiditate, cu săbiile încrucișându-se și 
scrâșnind, împingându-i pe Nico și pe bătrân înspre ușa micii încăperi 
și distrugând tot mobilierul din jur în frenezia lor. În mod uimitor, 
ferma construită din chibrituri a rămas neatinsă. 

Nico a dat buzna spre ușa camerei și a deschis-o. Voia să iasă de 
acolo. 

S-a împiedicat pe un culoar întunecat, cu sabia scoasă. Ash s-a 
ciocnit de el, trecând cu spatele prin ușa deschisă, încă apărându-se de 


acolit. La o privire rapidă, cei doi atacanţi păreau mai mult să intre și 
să iasă din cameră. Bătrânul știrb se ţinea departe de ei, frecându-și 
mâinile de bucurie. 

Nico a luat-o la fugă pe coridorul lung, cu Ash pe urmele lui. O față 
uimită în pragul unei uși; o alta închizându-se cu zgomot; o scară 
ducând în sus și-n jos. Nico a luat-o în jos pe scări, sărind trei trepte o 
dată. Se ţinea cu mâinile de balustradă și se clătina la fiecare colț, 
coborând etaj după etaj până ce a fost jos în cele din urmă. A văzut că 
putea să ajungă la ieşire străbătând un coridor lung. 

Ash l-a înhățat imediat ce s-a avântat spre ușă. Bătrânul farlander l- 
a tras îndărăt, l-a împins în direcția opusă în timp ce siluete albe se 
avântau în jos pe scara pe care tocmai o părăsiseră. 

Camere de baie, chiuvete murdare și zolitoare de rufe, ca și un 
miros puternic de scrobeală în aer; auzea șuieratul propriei respirații 
în gâtlej, sunetul tălpilor goale pe pardoseală în timp ce o cotea încolo 
şi încoace; un moment de euforie, o lampă cu gaz pe un perete 
luminând ușa din spate a clădirii, iar apoi Nico a dat buzna afară în 
ceața care umplea noaptea— ca să se pomenească într-o avalanșă 
bruscă de zgomote. 

Așchii de piatră zburau peste tot în jurul lui. Stătea locului, nesigur 
de ceea ce se întâmpla sau din ce cauză îi ţiuiau urechile într-un șir de 
zgomote asurzitoare. După care și-a dat seama că se trăgea asupra lui 
cu nenumărate puști. Mai multe decât auzise el în toată viața lui. 

Ar fi fost răpus de gloanţe dacă Ash nu i-ar fi pus piedică și l-a 
trimis la pământ. S-au rostogolit până au intrat în ceața groasă, 
departe de lumina care răzbătea prin ușă. Ceaţa i-a ascuns vederii, dat 
fiind că gloanţele le treceau pe deasupra capului. În spatele lor, 
Acoliții care-i urmăreau au rămas în cadrul ușii, neriscând să se 
expună rafalelor continue ale colegilor lor. Ash și Nico s-au târât de-a 
lungul străzii. Nico nici măcar nu mai simțea durerea din locurile în 
care genunchii și coatele se juleau în contact cu asfaltul. După ce s-au 
îndepărtat suficient, Ash l-a pus să stea drept pe picioarele care-i 
tremurau ca varga, ținându-l strâns de braţ. 

Au alergat cât au putut de repede. Aici strada nu era luminată, dar 
tot puteau fi văzuți. S-au auzit împușcături, apoi zgomotul pașilor 
care-i urmăreau. 

O siluetă le-a tăiat calea, dar a căzut răpusă în tăcere de lama 
sabiei lui Ash. Nico a sărit peste cadavru, fără să se gândească o clipă 
la el. Mai multe siluete, iar Ash a lovit din nou, neoprindu-se deloc din 
alergare. Nico își scăpase propria sabie undeva în urmă, pe drum. Nu-i 
păsa. O pasăre a trecut chiar deasupra acoperișurilor, neagră și destul 
de rapidă cât să fie văzută prin ceață, dând ocol împrejurimilor. 

Întreaga zonă părea să fie înconjurată și vedeau mișcare ori de câte 
ori treceau pe străzi mai bine luminate decât cea pe care erau. Când 


au ajuns la o intersecţie în formă de T care se deschidea într-o piață 
bine luminată, zgomotul împușcăturilor i-a făcut să se oprească. S-au 
tras înapoi și au văzut că ambele capete erau blocate. 

Nico s-a pitit lângă un zid, încercând să găsească o ascunzătoare, 
dar nici urmă de așa ceva. La fiecare foc de armă, corpul i se încorda 
în așteptarea durerii instantanee. Ash l-a împins cu forță în stradă. Au 
traversat-o mișcându-se pe cât de repede sau de încet puteau. 
Strigătele venind din ambele capete ale străzii trădau victimele 
ocazionale ale focului prietenesc. 

O clădire în față, înghesuită și mai urâtă decât majoritatea 
clădirilor din oraş. Intrarea, neagră ca noaptea, era fără ușă. Au 
pătruns prin ea într-un loc urât mirositor, fără lumină, din spate 
sărind scântei și plouând cu bucăţi de piatră desprinse de pe marginile 
intrării. 

S-au afundat și mai mult în interior, pereţii slab luminați părând a 
fi acoperiţi de graffiti. Era o latrină publică, cu un șir de găuri de WC 
lângă un perete. 

Ash s-a îndreptat către spatele clădirii de mici dimensiuni, unde 
câteva ferestre înguste și jegoase se aliniau sus, de-a lungul zidului. A 
spart una cu mânerul sabiei, după care a înlăturat cioburile rămase pe 
margini. 

— Trebuie să ne despărțim, băiete. Sunt mult mai rapid pe cont 
propriu. Dacă te ascunzi, îi pot trage departe de tine. 

Nico a aruncat o privire în jur. 

— Să mă ascund? Unde anume? 

Ash și-a trecut privirea peste şirul de WC, săpat într-o singură 
bucată de lemn, acoperită de pete dubioase. Bătrânul a tras de 
scândură până a reușit s-o dea la o parte. Mirosul era destul de 
puternic să-i facă greață. Lângă el, lui Nico îi venea să vomite. 

Când maestrul s-a întors cu fața spre el, Nico s-a dat înapoi, șocat 
de expresia de pe chipul celuilalt. Știa ce-i propune Ash și a început să 
dea încet din cap, cu hotărâre. 

— Vrei să mori aici? 

— Atunci nu mă părăsi. O să fugim împreună. 

— Suntem încercuiți, Nico. Trebuie să ne folosim imaginaţia ca să 
găsim o cale de scăpare din asta, cel puţin pentru tine. Acum treci 
înăuntru. 

— Sub nicio formă. 

— Te rog, Nico. Ascultă cum se apropie. 

Era adevărat. Se auzea zgomot de pași tropăind pe stradă. 

— Acum! i-a poruncit Ash și, cu totul împotriva voinţei lui, Nico a 
simțit cum intră în spaţiul gol din privată. 

Un ghiont puternic l-a făcut să se rostogolească înăuntru, unde a 
aterizat pe spate. Trupul i s-a afundat într-o movilă umedă, împuțită, 


care avea consistenţa noroiului și care încerca să-l ia în stăpânire. 
Greaţa a fost atât de puternică, încât de data asta a și vomitat. 

— linişte! i-a spus Ash de deasupra, în timp ce încerca să 
potrivească la loc scândura privatei. Nico și-a pus o mână pe gură, 
înecându-se și tremurând pe tăcute. 

— Ia drumul portului când zona se eliberează, l-a instruit Ash 
printr-una din găuri. O să vezi statuia unuia dintre generalii lor— n-ai 
cum s-o ratezi. O să mă întâlnesc cu tine acolo în zori, dacă reușesc. 
Dar dacă nu mă întorc, atunci părăseşte orașul, Nico. Întoarce-te acasă 
la mama ta. Trăiește mult și bine și gândește-te uneori la mine. 

Bătrânul farlander a îndesat înăuntru o pungă de monede. A scos 
un clinchet surd în murdăria de lângă el. 

— Adio, băiatul meu! 

— Maestre Ash! 

Dar Ash plecase deja. Nico l-a auzit strecurându-se afară prin 
fereastră, apoi s-au auzit pași la intrare, cineva striga și erau deja 
înăuntru. 

Alții au rămas afară. Lumina a strălucit prin găurile de deasupra; a 
văzut umbre mișcându-se, târșâitul cizmelor grele și comenzile date 
prin strigăte în apropiere răsunând în spațiul împuţit chiar deasupra 
capului său. Nico a închis ochii și a încercat să respire fără să se înece 
de la miros. S-a străduit, cu toată puterea voinţei, să nu se gândească 
la ce i-ar face dacă l-ar prinde. 

Lumina a strălucit prin pleoapele sale, dar în momentul în care și-a 
făcut destul curaj să se uite în sus era deja estompată. Urmăritorii au 
trecut mai departe. Încăperea de deasupra lui s-a scufundat în tăcere și 
în întuneric. 

A așteptat. A auzit mai multe împușcături la distanță. Un țipăt. 
Oameni strigând. 

Nico a pierdut noțiunea timpului. A descoperit că faptul de a sta 
complet nemișcat era cel mai bun mod de a minimaliza senzația de 
murdărie de la nivelul pielii. A stat cât se poate de liniștit, încercând 
să respire fără a respira de fapt. 

S-a întrebat cum s-o fi descurcat Ash și era sigur, în ciuda amplorii 
capcanei care li se întinsese, că maestrul său va găsi o cale de scăpare. 
Asta cel puţin îi dădea speranţe lui Nico. 

S-au auzit câini lătrând. Iarăşi voci. Inima lui Nico a încetat să mai 
bată când pașii s-au apropiat din nou de intrare. 

— Au căutat deja acolo, s-a auzit o voce de femeie. 

— Idioţii ăia? S-or fi pricepând să-și învârtă săbiile în aer, dar mă 
îndoiesc de capacitatea lor de observaţie. Cizmele au tropăit iar 
deasupra. O lampă a scânteiat, atuncând umbre. 

— Unde-i Stano? L-ai văzut? Vocea femeii părea îngrijorată. 

— Da, roshunul l-a dat gata în ceață. Ghinion, asta e. 


— Mort? 

— Așa se pare. 

Femeia părea nemulțumită de asta. 

— Când o să-i prindem pe ticăloșii ăștia, o să vreau să-i pocnesc 
prima. 

— Eşti invitata mea. 

Vocea răsuna chiar deasupra capului lui Nico acum. Lumina lămpii 
a pătruns prin gaură. Nico a căutat să se ascundă. 

A apărut un chip. Ochii celuilalt i-au întâlnit pe-ai lui. 

Brusc, dinții au strălucit puternic. 


CAPITOLUL 24 - Așteptând lângă Mokabi 


Ceaţa s-a ridicat prea puţin în zori. 

Acoperea străzile asemenea unui strat de zăpadă pufoasă, 
ascunzând totul în interiorul ei, dar și în exterior, chiar și soarele 
însuşi nu era decât o strălucire vagă lipsită de căldură. Lumina zilei, 
pentru cei destul de nefericiți să fie treji şi deja activi la ora aceasta 
matinală, nu era nimic altceva decât o strălucire palidă care dădea 
formă răcorii dimineţii. Trecătorii se ciocneau unii de alții pe străzi. 
Căruţele se interpuneau în drumul altor căruțe, în timp ce catârii de 
povară scrâșneau din dinți unii la alţii în nervozitatea lor. Ceaţa 
duhnea: se agăța de cerul gurii, intra în ochi. Acoperea cu umezeală 
toate suprafeţele, astfel că până și steagurile fluturânde ale districtului 
atârnau umede. 

Ash mergea pe străzi cu pas grăbit. Mantia îi era plină de apă, la fel 
ca şi hainele de dedesubt. Avea sabia la el, deși o ţinea ascunsă. Mâna 
îi era pătată de sânge închegat în locul unde a picurat din rana care i 
s-a redeschis. Bătrânul farlander mergea șchiopătând ușor. 

În față, monumentul s-a descoperit vederii prin ceață, ca o ţeapă 
uriașă ieșind din întuneric. Pe verticală erau reprezentate siluete care 
se luptau, agonia lor de moarte fiind surprinsă în bronzul atent 
prelucrat. Ash s-a oprit la picioarele monumentului: Generalul 
Mokabi, de trei ori mai mare decât persoana reală, stătea la baza 
țepușei, uitându-se spre exterior. Expresia îi era fixată în triumful 
victoriei, deși era vorba de o victorie greu câștigată, după cum se 
vedea din ridurile obosite ale cărnii. Ţinea brațele încrucișate la piept, 
cu capul ușor dat pe spate: ca și cum ar fi savurat admiraţia celorlalți 
față de marea sa victorie. 

Nico nu era de zărit nicăieri. 

Ash a eliberat aerul din plămâni și s-a așezat cu greutate pe 
parapetul care înconjura monumentul. S-a strâmbat de durere când și- 
a eliberat picioarele de propria greutate. 

Zorile lăsau de-acum loc primelor ore ale dimineţii. Și-a strâns mai 
bine mantia pe lângă trup, deși țesătura umedă nu prea avea cum să-i 
ţină de cald. Nu a mai schițat niciun gest. După o vreme, părea că a 
devenit el însuși parte integrantă a monumentului, astfel că, pe 
măsură ce s-a intensificat circulaţia din zonă, nu l-a observat nimeni 
stând acolo și așteptând. 

Trecută de mijloc, dimineaţa se apropia acum de sfârșit. Dar nici 
urmă de Nico. 

Bătrânul farlander s-a ridicat și s-a învârtit o vreme la baza 
monumentului, pentru a-şi încălzi picioarele. Cerceta ceața 
înconjurătoare în timp ce se mișca. În depărtare, un ceas a bătut ora. 

Pe la începutul prânzului, Ash s-a așezat din nou cu sabia în poală, 


căutând necazul cu lumânarea— era ilegal să porți arme la vedere în 
interiorul cetății. A bătut cu degetul mare în teaca de piele, privirea 
scormonindu-i până departe dintre cutele glugii sale. Dinspre mare, 
aflată undeva la dreapta lui, a venit o adiere de vânt. Frunzele de 
toamnă s-au împrăștiat uscate şi sfărâmicioase la pământ, căzute din 
copaci pe care nu-i putea vedea. Ceaţa a prins a se mișca, apărând 
goluri pe ici, pe colo, deşi refuza încă să se ridice. 

Ceasul a bătut din nou. Ash s-a ridicat încet. 

— Nico! a strigat el. 

Sunetul vocii îi era înăbușit, pierdut în stratul gros de ceaţă. 

În jurul gleznelor, frunzele moarte s-au învolburat. Bătrânul şi-a 
ridicat privirea. 


— Spune-mi chiar acum ce s-a întâmplat! 

Era Baracha, ajuns la capătul răbdării cu tovarășul lui. 

Ash a păstrat tăcerea preț de câteva clipe. 

Bolovanii pe care stăteau cu toţii erau alunecoși de la atâta 
umezeală, având înfățișarea unor roci vulcanice, negre. Ici și colo, în 
adânciturile de pe suprafața pietrei, lacuri minuscule de apă sălcie 
reflectau parțial amurgul, transformându-se când și când în mici râuri 
curgătoare care sfârșeau luând forma unor picături lente și monotone. 
În apropiere, un pescăruş ciugulea fără chef dintr-un crab mort. 

— L-am ascuns și am încercat să-i fac să pornească în urmărire. A 
fost o greșeală. 

— Crezi? a întrebat Baracha, sarcastic. 

— Tată, l-a întrerupt Serese pe un ton tăios. 

Ash s-a uitat în jos la valurile care se spărgeau de pietre la 
picioarele lui. Marea era undeva acolo, ascunsă și tăcută, cu excepția 
acestor franjuri de apă. 

Alas a încercat să vorbească, dar i-a ieșit ceva ca un cârâit. A 
încercat iar. 

— Nu-i vina maestrului Ash. E un miracol că a scăpat. 

Baracha a privit ameninţător către tânărul său ucenic, dar Al6as a 
continuat să vorbească. 

— Şi noi am fi fost luaţi prizonieri dacă nu era privirea ageră a lui 
Ser&se. 

Era primul care punea în cuvinte ceea ce știau cu toții că trebuia să 
i se fi întâmplat lui Nico. Luat prizonier. 

— Ce s-a întâmplat cu voi? a întrebat Ash, ridicând privirea de 
lângă marginea apei. 

— Ser&se a simţit că suntem urmăriți când s-a întors la motel, așa că 
ne-am strecurat afară înainte ca ei să facă vreo mișcare împotriva 
noastră. Dacă nu procedam așa, și a înfruntat privirea maestrului 
înainte de a spune asta, eram cu toții prinși ca gâștele în sac. 


Au tăcut pentru o vreme. Nu era tăcerea aceea liniștitoare pe care o 
presupune adevărata tovărășie; era, mai curând, o izolare individuală, 
fiecare dintre ei fiind prins în propriile sale griji. Valurile s-au izbit de 
țărm. În spate se auzea zumzetul orașului, sunetele ajungând până la 
ei înăbușite și fantomatice. 

Baracha îl cerceta pe bătrânul farlander cocoțat pe o stâncă. A dat 
din nou din cap. 

— Pui ceva la cale. Spune-ne și nouă. 

— Mâine-dimineaţă ar trebui să acționăm conform planului. 

— Aşa zici c-ar trebui? Păi, asta ne lasă prea puţin timp să ne 
pregătim, Ash. 

— Ceţurile astea durează de obicei câteva zile. Mâine ar trebui să 
fie la fel ca azi. Mai încolo, cine știe cum va fi? 

Baracha s-a tras de barbă, picături de apă căzându-i de pe vârfurile 
tocite. 

— Plan? a întrebat Ser&se. Ce plan? 

— Am făcut nişte aranjamente, a răspuns Ash, care ne-ar putea 
deschide intrarea în turn. 

— Şi cu Nico cum rămâne? a întrebat ea. Îl lăsăm pur și simplu în 
mâinile lor? Sfântă Erēs, ce-o fi în sufletul lui chiar acum, în timp ce 
noi stăm aici posaci și ciorovăindu-ne între noi? 

Ash i-a răspuns cu blândeţe: 

— Sunt foarte conștient de ce e în sufletul lui, Ser&se. N-o să uităm 
de el. Acum trebuie să fie deja ţinut prizonier în Templul Șoaptelor, 
pentru că de acolo e direcționată activitatea Regulatorilor. Dacă vrem 
să-l salvăm pe Nico, acolo trebuie să mergem oricum. 

— Să-l salvăm? a izbucnit Baracha, dominându-i cu statura lui. N-o 
să facem așa ceva! Băiatul e pierdut pentru noi, și știm cu toții asta. 
Nu ne mai putem risca vieţile pentru prostii. Dacă luăm cu asalt 
templul, facem asta ca să-l omorâm pe Kirkus. Asta-i misiunea noastră 
aici, nimic altceva. 

— Și ne vom duce misiunea la capăt. Dar înainte de a termina cu 
Kirkus, el o să ne spună unde îl putem găsi pe Nico. Atunci o să faci 
cum vrei. Eu o să mă duc să-mi caut ucenicul. 

— Și eu voi merge, a fost de acord Aleas. 

— Tu o să faci ce ți se spune, băiete, a izbucnit alhaziiul. De îndată 
ce ne achităm de sarcină, o să vii cu mine. Pentru că, dacă o să mai fii 
încă în viață atunci, o să fie un miracol, iar eu n-o să-ți mai risc viața 
încă o dată. Sinceritatea lui l-a lăsat fără grai pe Al6as. Și tu, fata mea, 
toată numai foc și pară, știu ce ai de gând, dar îți spun chiar acum că 
n-o să vii cu noi. Ţie nu-ţi risc viaţa deloc. 

— Nu mă poţi opri, tată. 

Baracha a făcut un pas uriaș în direcția ei, cu pumnii încleștați. A 
făcut un efort vizibil să se abțină. 


— Te pot opri, i-a spus el— și nimeni n-a mai avut nicio îndoială în 
privinţa asta. 

Ser&se s-a ridicat iute în picioare, și ea cu pumnii încleștați, și s-a 
uitat în sus la statura lui masivă. 

— Dacă ar fi fost vorba despre propriul tău ucenic, tată, n-ai fi 
încercat să-l salvezi? 

— Poate, a recunoscut el, evitând privirea lui Alas, dacă existau 
şanse să reușesc. Dar de când îi datorez ceva băiatului aceluia? Ash ar 
fi trebuit să-i poarte mai bine de grijă. Nu prea-i vina mea că a căzut 
în mâinile lor. 

Ser&se s-a uitat în lături dezgustată. 

— Are dreptate, Serese, a spus Ash, ridicând o mână. Nu poți veni 
cu noi. Ne trebuie cineva care să rămână afară, să ne ajute să scăpăm. 
Să pătrundem în templu e un lucru, dar tatăl tău spune adevărul gol- 
golut. Ar fi un miracol să supravieţuiască vreunul dintre noi. lar dacă 
supraviețuim, să plecăm de aici va fi cu totul altceva. Pentru asta ne 
bazăm în întregime pe tine. 

Cuvintele lui au liniștit-o puţin și fata s-a lăsat să cadă înapoi pe 
piatră. 

— Trebuie să ne grăbim, a continuat Ash, dacă vrem să facem rost 
de tot ce ne trebuie. Mă tem că asta ne va solicita toate fondurile 
disponibile. 

Serèse a analizat fața bătrânului. 

— Chiar crezi că poți să-l salvezi? 

Înainte ca el să-i poată răspunde, Baracha a scormonit prundişul 
dintre ei. 

— Nu facem asta ca să salvăm băiatul— ar trebui să vă intre bine în 
cap la toți. Din câte știm, e deja mort. 

Şi-au întors cu toții fețele unul de la altul. Ash s-a uitat din nou 
înspre mare, cercetând-o nu cu ochii, ci cu urechile. Baracha a luat de 
jos o pietricică și a aruncat-o cu zgomot în stâncile din jur. 

Un zgomot de aripi i-a atras atenţia lui Ash. S-a întors la timp să 
prindă imaginea unui pescăruș speriat care-și lua zborul; a văzut mai 
mult golul, spaţiul pe care tocmai îl ocupase. Și-a ridicat privirea și a 
văzut cum pescărușul alb se face una cu ceața. 

Un zâmbet palid i-a luminat chipul. Și-a dat jos gluga, a respirat 
adânc. 

— Trăiește, a declarat. 

Baracha s-a încruntat. Al6as şi Ser&se s-au întors spre el, așteptând 
continuarea. 

— De unde știi asta? a întrebat Baracha. 

— Intuiţia, a spus. Băiatul trăiește. Și are nevoie de ajutor. 


Nico nu avea nici cea mai vagă idee unde se află. 


În momentul capturării, i-au legat încheieturile mâinilor una de 
alta și i-au aruncat o cagulă peste cap. A fost o experiență îngrozitoare 
— lipsa vederii, pânza grea apăsându-i fața în timp ce se sufoca și se 
chinuia să respire, mâinile brutale la contactul cu trupul lui, 
brutalizându-l şi împingându-l dintr-o parte în alta, palmele, 
strigătele, dezorientarea. Vocile care răsunau surescitate în jurul lui. A 
fost trimis un mesager călare, cu mesajul că a fost prins un rōshun, 
zgomotul copitelor îndepărtându-se de el pe strada pe care nu o putea 
vedea. Nico a fost aruncat într-un soi de căruță, mirosul propriilor 
haine pline de murdărie provocându-i greață în timp ce echipajul 
tropăia pe pavaj. Au traversat un pod sau, oricum, un fel de structură 
din lemn. După ce roţile cu margini de fier ale căruței s-au rostogolit 
pe pod, vehiculul s-a oprit în faţa unei porți grele așteptând să se 
deschidă, apoi a trecut printr-o poartă de piatră și s-a oprit iarăși. Nico 
a fost tras afară și împins cu forța de-a lungul unui coridor cu lespezi 
de piatră, apoi pe niște scări, printr-o ușă. 

Acum stătea într-o încăpere anume. Își dădea seama că e mare 
după ecourile care ajungeau până la el prin pânza groasă a cagulei. O 
femeie a strigat undeva în depărtare, sunetul tiradei ei fiind încheiat 
printr-un zăngănit puternic. 

Mirosul de fum de hazii a umplut camera. Oamenii vorbeau pe un 
ton jos undeva în stânga lui. 

— Cheile, a cerut Regulatorul de lângă Nico. 

— O să am nevoie de contract, dacă-l mai ai încă. Era tot o voce 
masculină, una nouă, ieșind parcă din pieptul unui fumător înrăit. 

A urmat un foșnet de hârtii mototolite care erau despăturite acum 
chiar lângă urechea lui Nico. 

— Ai ridicat doar unul, nu? 

— Da, cu unul mai mult decât tot ce-ai prins tu vreodată, Malsh, l-a 
zeflemisit Regulatorul care părea a fi o femeie. 

În timp ce se apropia de prizonier, fumătorul a chicotit asemenea 
unei pisici jucându-se cu un ghemotoc de blană. Nico a auzit 
scrâşnetul de metal al unor foarfeci deschizându-se, după care cineva 
s-a apucat să-i taie hainele de pe el fără discuţii preliminare. 

— O să am nevoie și de un nume, conform regulamentului. 

Vocea femeii era grea de semnificații. 

— Vine și numele, a spus ea tărăgănat. 


Nico a fost condus dezbrăcat și cu capul încă acoperit printr-o serie 
de uși de metal care erau deschise una câte una înaintea lui și închise 
imediat după el, câte un set de chei zornăind de fiecare dată. Podeaua 
de piatră se simţea zgrunţuroasă sub tălpile goale. 

Un bărbat vorbea tare, chiar în față, vocea răsunându-i de-a lungul 
coridorului îngust. Recita niște versuri sau ceva ce semăna a poezie, 


într-o limbă care semăna a comercială doar pe jumătate, restul fiind 
altceva, şi în timp ce Nico era condus înainte, aceeași voce s-a 
apropiat până a părut a sta chiar în faţa lui, apoi a trecut mai departe 
și s-a stins mai rapid decât ar fi fost normal. 

Pasajul cotea lin la dreapta. În curând avea s-o ia și în jos, aşa că 
Nico se dezechilibra, aproape să cadă ori de câte ori piciorul îi călca în 
gol. 

Regulatorii l-au oprit cu o lovitură bine aplicată de picior, apoi l-au 
pus să se întoarcă. 

Zgomotul unei uși de metal răsucindu-se în balamale a răsunat 
asemenea țipătului de spaimă al unei fete. 

Nico a fost împins printr-o ușă, mâinile încătușate lovindu-se de 
picioarele șovăielnice. Uşa s-a închis cu un scrâșnet, schimbând 
tonalitatea spațiului închis în care se afla. 

La început a crezut că era singur, dar apoi a auzit o pereche de 
cizme târându-se pe podea, apoi alta, venind din cealaltă direcţie. I-a 
simțit pe cei doi Regulatori respirând lângă el din amândouă părțile. 

— Întinde-te la podea, i-a ordonat bărbatul. 

— Ce? 

— Întinde-te la podea, a repetat femeia. 

Nico tremura. Îşi auzea, absurd, dinţii clănțănindur-i. 

Genunchii au început să i se curbeze sub el, apoi s-a așezat pe 
podea, cu bărbia odihnindu-i-se pe piatră, cu coastele resimţind 
duritatea podelei. 

A auzit un hohot de râs, concomitent cu pocnitul unor degete. A 
auzit sunetul respectiv de patru ori. 

Prima lovitură a fost suficientă ca să-i uşureze vezica. Trupul i s-a 
chircit și și-a înăbușit strigătul de durere în adâncul fiinţei. 

— S-a pişat deja pe el, a remarcat femeia. 

Apoi i-au aplicat o ploaie de lovituri. 

Nico a încercat să se ferească. Îşi auzea propria voce strigându-le să 
se oprească. În momentul respectiv le-ar fi spus totul, pentru că nu 
găsea nicio fărâmă de curaj în el într-o asemenea situație, despuiat nu 
doar de haine, ci și de demnitate, de spirit. 

Dar nu l-au întrebat nimic. Pur și simplu au făcut cu rândul la a-l 
călca pe picioare sau a-l izbi cu capul de podea sau a-l lovi în coaste; 
nu în mod frenetic, ci cu răbdare, metodic, ca și cum făceau asta zilnic 
şi voiau să-și facă treaba cum se cuvine. 

Aveau să-l omoare, până la urmă; era sigur de asta. Dar când capul 
a început să-i plutească într-o pâclă de întuneric, ușa s-a deschis cu un 
scârțâit și loviturile au încetat brusc. 

— Sfântă Matriarhă, a spus bărbatul gâfâind, luat evident prin 
surprindere. 

S-au auzit pași, împreună cu un foșnet de mantii. 


— Vreau să-l văd, a spus o voce diferită de femeie. 

Cagula i-a fost scoasă de pe cap. Nico zăcea fără aer și uitându-se 
cu ochii pe jumătate închiși la singura lanternă de pe podea. 

A deschis un singur ochi însângerat doar cât să-i vadă pe nou- 
veniți. Cei doi Regulatori se îndoiau puternic de la mijloc în fața unei 
femei înalte de vârstă mijlocie. Aceasta purta roba albă obișnuită a 
ordinului mannienilor. Lângă ea stătea un tânăr și mai înalt, ferchezuit 
şi atletic, îmbrăcat și el în robă. 

— l-ați administrat deja praful adevărului? a întrebat Matriarha. 

S-au uitat cu toții în jos către Nico, sângerând pe podeaua rece de 
piatră. 

— Nu, l-am frăgezit un pic înainte. 

— Foarte bine. I-l puteţi administra acum. 

Au fost transmise rapid ordine cuiva din afara celulei. A apărut un 
preot vârstnic, ținând într-o mână o hârtie albă împăturită. A 
îngenuncheat lângă Nico. Cu blândețe, a atins faţa băiatului până când 
Nico l-a privit în ochi. Un vraci, poate, s-a gândit Nico. Bătrânul a 
despăturit hârtia. Când a suflat peste ea, un praf fin s-a împrăștiat pe 
toată fața lui Nico. 

A strănutat, și-a frecat ochii care-l usturau. Apoi oboseala a pus 
stăpânire pe el, l-a făcut să se lungească la podea. Gândurile au 
început să-i înoate printr-o pâclă groasă ca și cum ar fi fost pe 
jumătate adormit. Uneori ieșeau la suprafață vise, doar ca să dispară 
apoi fără urmă. 

După care Nico și-a mai dat seama ce i se întâmplă doar 
fragmentar. 


„Lasă-ne”, a poruncit o voce de femeie. 

„Matriarhă?” a spus o alta. 

„Voi vorbi eu cu el.” 

„Cum vi-e voia.” 

Nico se plimba pe o cărare îngustă de munte. Capre rumegau iarba 
rară deasupra lui, privindu-l cu colțul ochilor în timp ce trecea pe 
acolo. 

„Behehe!” a strigat el, ca să le arate că era conștient că se uitau la 
el. 

„De ce scoate așa un sunet?” 

„E praful. Pe jumătate visează de-acum.” 

Lui Nico îi era sete și simțea că este apă undeva în față. A urcat o 
culme și a privit într-o prăpastie. Un râu curgea printre pietre la baza 
prăpastiei. A zâmbit. 

„Băiete!” i-a ordonat o voce, de undeva de sus. 

Nico a privit fața unei femei. Era un chip obișnuit, dar urâţit de 
emoţiile care răzbăteau la suprafață din interior. Îi amintea de o 


pasăre, una neagră și feroce. 

Îi punea întrebări și el vorbea... vorbea despre maestrul lui şi 
despre oraș și despre ce făceau acolo. Un tânăr stătea lângă femeie, 
privind în jos către el. Expresia i-a devenit mai răutăcioasă pe măsură 
ce Nico vorbea, buzele curbându-i-se într-un rânjet. Un lup pregătit să 
atace. 

Femeia îl privea cu niște ochi reci ca gheaţa, fără să clipească. Se 
părea că, dacă el continua să vorbească, ea ar putea înceta să-l mai 
fixeze cu privirea aceea flămândă. Nico voia să scape de ea. Voia să se 
întoarcă în universul său intim. A vorbit de Chem și de mănăstirea din 
munții de acolo. A vorbit de Al6as, Baracha și bătrânul Osh5. A vorbit 
de străbunul Profet în coliba lui, cum se scărpina probabil de păduchi, 
dar putea face lucruri pe care Nico nu era capabil să le înțeleagă. 

„Nu mai vorbi aiurea”, i-a cerut femeia și i-a prins faţa în ghearele 
ei. 

L-a întrebat din nou despre maestrul lui: ce intenţiona să facă mai 
departe. Nico i-a spus despre Templul Șoaptelor, cum căutau 
modalități de a pătrunde acolo, ca să-l găsească pe Kirkus și să-l 
înjunghie. 

Atunci femeia s-a înfuriat pe el, deşi nu-şi dădea seama de ce. Poate 
că uitase iar de treburile casnice. Poate c-o să aibă încă o răfuială cu 
Los. 

I-a strâns faţa cu putere în gheare, apoi s-a ridicat. 

„Poate că bunica ta avea dreptate, i-a spus ea tânărului de alături. 
Dacă așa se antrenează acum ca să ajungă roshuni, atunci nu prea 
avem de ce ne teme.” 

S-a aplecat deasupra lui Nico. O picătură de salivă i-a apărut între 
buzele subțiri, de un roșu-aprins. S-a întins și a căzut, oprindu-se pe 
ochiul lui închis. 

„Ai venit aici să-mi omori fiul, micule râshun. Așa că ascultă-mă cu 
atenţie, prietenii tăi vor fi morţi în curând, ordinul tău distrus, iar tu 
— și l-a împuns cu un deget, iar el a tresărit— vei fi dat drept 
exemplu.” 

Tânărul respira greu. Era în stare să-l sfâșie pe Nico. 

„O să termin cu el chiar acum”, a hârâit el. 

„Nu. Poţi să te joci cu el, dar lasă-l în viață. Mâine vor avea iarăși 
loc jocurile. Îl vom trimite acolo. Mă asculți, puişorule?” L-a împuns 
iar pe Nico cu degetul. „Te vom trimite la Shay Madi, unde poți să-ți 
dai duhul sub ochii mulțimilor. Vor avea ocazia să vadă cât de fioroși 
sunt rOshunii cu adevărat și cum ar trebui să tremurăm în fața lor.” 

Şi s-a îndepărtat, cu roba foșnind în urma ei. 

Tânărul a rânjit într-un colț. A călcat cu putere pe mâna lui Nico, 
astfel că s-a auzit ceva pârâind. 

Nico a început să ţipe. 


CAPITOLUL 25 - Curajul nebunilor 


O procesiune ieșea din Templul Șoaptelor. Era o procesiune regală, 
după cum o arătau mărimea și grandoarea ei, dar și stindardele 
arborate, ale Matriarhei înseși, înfățișând un corb negru pe un fundal 
alb. De pe acoperiș, Alcas, Baracha și Ash se uitau cum traversează 
podul peste șanț și își urmează parcursul lent către est, unde urmau să 
aibă loc astăzi o serie de jocuri, în arena Shay Madi. 

Pe străzi, adepţi îmbrăcaţi în roșu dădeau buzna cu sutele ca să 
vadă această procesiune neașteptată a celei Sfinte, isterizându-se de 
parcă i-ar fi părăsit cu totul minţile. Coloane de Acoliţi au apărut și au 
dispărut apoi în ceața lăptoasă asemenea unor fantome, nu oameni, 
unii formând echipe menite să ţină pe loc îmbulzeala mulțimilor de 
fanatici. Palanchinuri purtate de zeci de sclavi treceau legănându-se, 
unul după altul, ocupanţii lor ţinându-se deoparte de ochii mulțimii 
după perdele grele, ornamentate. Câţiva preoți băteau la tobe sau se 
învârteau în cerc cu o frenezie crescândă sau îşi biciuiau spatele gol cu 
crengi de arbuști cu ţepi. Al6as se uita cu atenție, numărându-i pe 
măsură ce se perindau prin fața lui. 

— S-ar putea să ne fie de ajutor, a spus Baracha încordat, că au 
plecat așa mulți de la Templu. 

Ash i-a răspuns scuturând din umeri, apoi a început să trieze 
obiecte dintr-un rucsac de pânză care stătea deschis pe acoperișul de 
ciment. Astăzi era îmbrăcat ca pentru vendetă, așa cum erau cu toții, 
de altfel. Purta bocanci, jambiere din piele tăbăcită în jurul 
genunchilor, o centură solidă, o tunică ușoară fără mâneci și apărători 
pentru braţe. Peste astea și-a aruncat o mantie albă grea care-i ajungea 
până la călcâie. Baracha purta o mantie asemănătoare. Stăteau unul în 
fața celuilalt, flexându-și membrele în noile articole vestimentare. 

— 'Ţeapăn, a mormăit Ash. 

— Ca şi cum aș purta un sac de pânză, a fost de acord Baracha. 

Aceste mantii preoțești ar fi trebuit să-și facă treaba; au fost mai 
ușor de imitat decât toată armura Acoliților. 

În faţa celor doi, Aléas a scos o mantie din propria geantă și s-a 
apucat să și-o tragă peste cap. 

— Nu, i-a poruncit Baracha, nu încă. 

Bărbatul masiv a ridicat un harnașament greu din piele, pe care l-a 
petrecut peste umerii lui Al6as, astfel încât să se lege în formă de X de- 
a lungul pieptului. Apoi el și Ash au început să-i adauge acestuia 
diferitele unelte ale meseriei lor, sau cel puţin pe cele pe care au reușit 
să le strângă, pe parcursul nopţii, de la diferiții comercianţi la negru 
pe care-i cunoșteau în oraș. Acestea constau dintr-un set de cuțite de 
aruncat, cu lamele perforate printr-o serie de găuri ca să fie mai 
uşoare; o mică rangă; un cârlig de agăţat care putea fi strâns; săculeți 


cu scoarță de jupe de pământ amestecată cu semințe de fructe de 
pădure, laolaltă cu pungi cu pulbere inflamabilă; un topor cu extensii 
laterale separate; săgeți pentru arbaletă; două pungi de colțul-babei; o 
trusă medicală și un ghem de funie subțire cu noduri; o ploscă din 
piele plină cu apă; două butoiașe cu praf de pușcă, acoperite cu 
smoală, mai greu și mai costisitor de procurat decât restul 
echipamentului la un loc. Era o povară ridicol de grea, iar Al6as a 
simțit repejor cum i se împleticesc picioarele sub apăsarea ei. 

— O să funcţionezi pe post de cal de povară, i-a explicat maestrul 
său. Ceea ce înseamnă că te ţii după noi orice s-ar întâmpla și ori de 
câte ori avem nevoie de ceva, ne pasezi de urgență. 

Baracha a ridicat o arbaletă mică cu două săgeți. 

— Când nu ne dai nouă ustensile, a spus el îndesându-i tânărului 
arbaleta în braţe, ai face bine să tragi naibii în cineva. 

Al€as a scuturat din cap, străduindu-se să facă un semn. Se simțea 
din ce în ce mai încordat. 

Ash l-a ajutat să-și tragă mantia peste povara adăugată pe 
neașteptate. 

— Arăţi ca o vânzătoare de peşte borțoasă, a spus el, bătându-l pe 
flăcău cu mâna pe umăr. 

Al€as s-a încruntat și a făcut câțiva pași în lături clătinându-se, cu 
mișcări exagerate. Își dădea seama uitându-se la faţa lor că nu oferea o 
priveliște prea plăcută. 

Clopotul de la templu a bătut ora opt. 

— Îţi întârzie armata, a observat Baracha. 

— Ai încredere. Va fi aici. 

Ash s-a întors lângă parapet. Și-a pus un picior pe bordură, 
sprijinindu-se cu brațele încrucișate pe genunchiul ridicat. A privit 
trecând coada procesiunii regale. Și-a ridicat privirea spre turn. O 
vreme, a stat pur și simplu acolo, cântărind situația. 

Se aflau în cel mai avantajos și mai sigur loc pe care l-au putut găsi, 
acoperișul supraînălțat al unui cazinou construit pe o stradă care 
şerpuia de-a lungul unui șanț. Cazinoul era încă deschis la ora aceea 
matinală, dacă puteau fi luate în calcul luminile și sunetele care 
veneau dinspre cele câteva ferestre deschise dedesubt. Al6as și-a mutat 
greutatea de pe un picior pe altul, temându-se să stea jos, ca nu cumva 
să nu se mai poată ridica neajutat. I s-a alăturat lui Ash lângă parapet, 
deși după un moment de uitat înspre turn și-a mutat privirea pe restul 
orașului, greu vizibil din ceață. 

„Aș putea muri astăzi”, i-a răsunat în minte un ecou, parcă desprins 
de faptele pe care le trăia. 

Stomacul părea să-i ia foc. 

În spatele lui, şi-a auzit maestrul spunându-și rugăciunea de 
dimineață. Ştia, fără să se uite, că Baracha avea să îngenuncheze cu 


braţele încrucișate pe piept, cu fața întoarsă către palida strălucire a 
soarelui. Astăzi s-ar fi rugat pentru curaj și pentru binecuvântările 
adevăratului profet Zabrihm. 

Ash a îngenuncheat și el pe acoperișul neted ca-n palmă, luându-și 
poziția de meditaţie. 

— Vino, i-a spus lui Aléas. Stai lângă mine. 

„De ce nu?” s-a gândit Al6as, și s-a chinuit să îngenuncheze lângă el 
cu povara care-l apăsa. 

Al€as a respirat profund, căutând să se liniștească. Nu era, totuși, 
uşor de găsit pacea, pentru că trupul îi era agitat, încordat. Tocmai în 
asemenea momente ajungea să-și dorească să fi crezut din toată inima 
în puterea rugăciunii, ca Baracha. În schimb, el practica propria 
litanie: străduința lui personală de a găsi un sens. 

„Fac asta pentru prietenul meu, a susținut el. Pentru că merită să-i 
fiu loial și pentru că sunt născut din Mann și am multe de ispășit 
pentru căile pe care a ales să le urmeze poporul meu. Dacă mor, e 
drept să se întâmple așa. 

Dacă mor, e...” 

Pași, răsunând de-a lungul acoperișului. 

— lată-ţi armata, a anunţat Baracha sec, ridicându-se în picioare. 

Al6as şi-a întors capul, în timp ce un bărbat se ivea din ceață 
îndreptându-se spre ei și holbându-și ochii la vederea ţinutelor celor 
trei. 

— Nebunilor ce sunteţi, chiar aveţi de gând să faceţi asta, nu? 

— Ai întârziat, i-a răspuns Baracha. 

Bărbatul și-a scos de pe cap pălăria numai ferfenițe. 

— Scuzele mele, a spus el, şi s-a aplecat așa mult, că pălăria din 
mână aproape s-a târât pe acoperișul din beton. Instrucţiunile pe care 
le-am primit de la fată erau cam sărăcăcioase, dar iată-mă aici acum, 
plus că am adus ce vă trebuie. 

Pe când se adunau cu toţii în fața lui, pe Aléas l-a izbit duhoarea 
bărbatului de la o distanță de câțiva metri. Părul lui subţire atârna în 
şuvițe slinoase de pe cap, plin de mătreaţă, iar trupul lui sfrijit se 
încovoia respingător sub o haină soioasă cu revere. Când se scărpina, 
Al€as i-a observat unghiile de la mâini pline de mizerie pe dedesubt. 
Când rânjea, dinţii lui păreau mânjiți cu un terci maroniu. 

Nou-venitul a dat afară aerul puturos din piept scoțând ceva dintr- 
un buzunar adânc al hainei. Era un şobolan, care a început să se zbată 
când l-a apucat de coadă. Animalul era complet alb, cu ochii roz. 

Dintr-un alt buzunar a scos un plic de hârtie împăturit. L-a deschis 
cu o singură mână pentru a da la iveală o grămăjoară de pulbere albă. 

I-a suflat-o în față șobolanului. Creatura s-a smucit și a scos un 
sunet care putea fi luat drept strănut. 

Fascinat, Al6as se uita cum musafirul lor a început să legene 


șobolanul dintr-o parte în alta, animalul luptându-se mereu să scape. 
La un moment dat a exagerat cu balansul, astfel că șobolanul a plonjat 
în sus, s-a dat peste cap și a aterizat direct în gura lui deschisă. 
Bărbatul a închis gura brusc, coada rozalie atârnându-i moale dintre 
buze. 

S-a uitat, pe rând, la fața fiecăruia, observându-le uimirea, cu 
excepția lui Ash, care știa ce urma să se întâmple. 

Bărbatul cu șobolanul s-a lăsat în mâini și pe genunchi. Cu bărbia 
aproape atingând acoperișul, a smucit coada, scoțându-şi șobolanul 
din gură. L-a așezat pe ciment, unde părea a fi mort. 

A suflat aer înspre fața lui micuță. Șobolanul s-a mișcat, zvâcnind 
din mustăţi: ochii i s-au deschis brusc. S-a rostogolit pe-o parte și s-a 
uitat la bărbat ca vrăjit. Acesta l-a luat în mână, după care s-a ridicat 
cu grijă. S-a apropiat apoi de fiecare dintre roshuni. A strâns șobolanul 
cu putere când a ajuns în dreptul fiecăruia, astfel că acesta a slobozit 
câte un jet de urină pe hainele lor. Nările lui Al6as s-au umplut de 
putoare. 

Străinul a scos o pungă de pânză dintr-un alt buzunar adânc. A 
băgat șobolanul în pungă, apoi și-a smuls cu mare grijă un fir de păr 
din cap ca să lege cu el gura pungii. Șobolanul a început să se zbată 
înăuntru, punga nepărând deloc în stare să-l ţină. 

— Ia de-aici, a spus el, dându-i lui Ash punga, toată numai o 
zvârcolire. Ash l-a privit chiorâș. A arătat înspre Baracha, iar bărbatul 
soios i-a întins punga alhaziiului. 

Acesta era şi mai puțin dornic să pună mâna pe ea. 

— O poate duce băiatul, a hotărât el. 

Şi aşa Alas a mai fost încărcat cu încă o povară de dus: de data 
aceasta o pungă cu un şobolan care se zvârcolea. 

— E regele șobolanilor, i-a explicat bărbatul lui Al6as. O să vină 
după el, când o să-i cheme. 

— Și cam când va fi asta? 

— Chiar acum. 

Al€as a privit de jur împrejur. Nu vedea nimic, cu siguranță nu 
șobolani. 

— Mulțumirile noastre, a spus Ash ursuz și i-a întins străinului o 
pungă de monede. 

Acesta a făcut din nou o plecăciune, de data asta mai puţin 
exagerată. Și-a turtit vârful pălăriei după ce şi-a pus-o la loc pe cap. 

— V-aş ura noroc, dar asta pare un lux rar întâlnit astăzi. În orice 
caz, nu merită irosit pe nebuni. La revedere, atunci, Ash. Să ai parte 
de un sfârșit glorios. 

După această binecuvântare finală, s-a îndepărtat șchiopătând. 


— Când am spus că avem nevoie de o armată, a mormăit Baracha în 


timp ce traversau strada și se apropiau de pod, vorbeam la propriu. 
Despre oameni și alte asemenea. Oameni cu arme. Armură. Disciplină. 

Atât cât le permitea vremea, începeau să vadă forme ivindu-se din 
perdeaua de ceaţă şi răspândindu-se în jur. Apăreau șobolanii. 

— Ăștia sunt mai buni, a spus Ash. 

Rōshunul s-a oprit în fața postului de santinelă îngrămădit care le 
bloca accesul pe pod. Un acolit mascat a ieșit din post, cu mâna 
odihnindu-i-se pe mânerul sabiei. A început să vorbească, dar s-a oprit 
brusc în momentul în care Ash a aruncat cu un cuţit în el, înfigându-i-l 
în plămâni. 

Când Ash a retras pumnalul, aerul a șuierat din rana deschisă. 
Bărbatul s-a rostogolit pe o parte, respirând convulsiv în spatele măștii 
asemenea unui peşte rămas fără apă. 

Baracha a păşit peste el. Din interiorul postului de santinelă s-a 
auzit o scurtă încăierare. A ieșit cu un rânjet pe față. Au pășit pe pod. 

Al6as încă mai ținea în mână punga, care atârna moale acum. 
Regele şobolanilor se oprise din zvârcolit. A aruncat o privire peste 
umăr și a văzut o masă diformă care-i urma din spate. Turnul se ivea 
din ceață deasupra capetelor celor trei, cu perechi de ochi ascunse 
care le urmăreau venirea. Nivelurile inferioare ale templului erau 
marcate de creneluri, ieșind în afară în plan perpendicular, astfel încât 
arcaşii să poată trage direct în jos. Al6as încerca să meargă normal în 
mantia sa și cu povara pe care o ducea. 

S-au oprit chiar la baza turnului, în fața porții masive de fier. Un 
grilaj s-a deschis undeva la nivelul mijlocului, lăsând să se vadă doar 
întunericul din spate. 

Al€as a acționat aşa cum i s-a spus. A deschis gura pungii, rupând 
cu ușurință firul de păr care o ţinea legată, și a dat drumul animalului 
prin deschizătură. 

Aproape instantaneu, tovarășii acestuia s-au ivit din ceaţă și s-au 
năpustit spre poartă. Cei trei roshuni s-au tras în lături, dând din 
picioare ca să ţină departe furnicarul de șobolani. La poartă, șobolanii 
s-au cocoțat unul peste altul asemenea unui morman de frunze până 
când au putut să dea buzna prin poarta deschisă. 

— Fum, a cerut Ash, dând nerăbdător din mâna cu palma deschisă. 
Al6as a căutat bâjbâind pe sub mantie unul dintre săculeţii mici plini 
de frunze de jupe și seminţe de fructe și i l-a întins. 

Dinăuntru s-au auzit țipete. S-a declanșat o alarmă, un clopot 
bătând în disperare. 

Farlanderul s-a aplecat și a aprins fitilul săculețului cu un chibrit. L- 
a aruncat la pământ, unde a început să scoată nori de fum alb care 
făceau ca ceața să pară și mai lăptoasă și de nepătruns. O săgeată a 
căzut la picioarele lui Aléas și, fără să stea pe gânduri, acesta și-a 
ridicat arbaleta cu două săgeți ca să ţintească înspre un crenel aflat la 


vreo șase metri deasupra capului și a slobozit o săgeată. Dintr-un alt 
crenel o pușcă a eliberat un nor de fum și un glonte rapid, care n-a 
putut fi urmărit în traiectoria lui decât atunci când a străpuns urechea 
stângă a lui Baracha, lăsând în urmă o dâră de sânge. 

— Al6as! a țipat alhaziiul. Aléas s-a răsucit și a ochit iarăși. 

În timp ce el era ocupat cu întorsul focurilor de armă, Ash și 
Baracha se chinuiau să elibereze unul dintre cele două butoiașe cu 
praf de pușcă, ce-i atârnau pe sub mantie. Baracha a ignorat 
masacrarea urechii, care-i spânzura în fărâme, picurând sânge. 

— Legi nodurile de parcă ai fi maică-mea, a mormăit alhaziiul către 
Ash, amândoi chinuindu-se să elibereze butoiașul. Asupra lor s-a 
năpustit o ploaie de împușcături, zgomotul era asurzitor, așchii de 
lemn zburându-le pe la picioare. Butoiul a fost eliberat în sfârșit. Aléas 
şi-a reîncărcat arbaleta și s-a ghemuit lângă poartă, știind că puteau fi 
împușcați oricând, cu sau fără fum. Dar acum auzea urlete de pe 
creneluri și gărzi care țipau de frică. Șobolanii ajunseseră până acolo. 

Vocea arțăgoasă a maestrului său s-a auzit pe deasupra focurilor de 
armă: 

— Trebuie să folosim mai mult, striga el. Trebuie să folosim ambele 
butoiașe. 

Dar Ash nu îl asculta. A așezat butoiul de lemn lângă poartă, i-a 
înmuiat fitilul în apă și s-a aruncat în lături. 

— La o parte! a țipat Baracha, și toţi trei au sărit de pe ambele părți 
ale podului pe temelia de beton aflată dedesubt. 

Fitilul era unul scurt, deși li s-a părut că a trecut o eternitate cât au 
aşteptat să se aprindă ca lumea. Butoiul cu praf de pușcă era construit 
dintr-o singură bucată de lemn, cu o gaură largă cât un deget la capăt, 
acoperită cu smoală groasă, pe jumătate solidificată. Fitilul trecea prin 
stratul de smoală și, când flacăra pătrundea până în interior, praful de 
pușcă avea să se aprindă la contactul imediat cu focul. 

A explodat brusc. Un curent de aer asurzitor s-a răspândit peste 
capetele lor, urmat de un fum negru înecăcios și de bucăţi de lemn și 
șobolani care au aterizat în apa din șanț, provocând un duș scurt de 
moloz. Și-au ridicat capetele tușind. Poarta era încă intactă. 

Baracha a slobozit un strigăt când a sărit înapoi pe pod. Și-a 
fluturat braţele spre poartă. O săgeată i-a zburat pe deasupra capului, 
dar nu s-a eschivat. Dimpotrivă, s-a îndreptat de spate și s-a uitat în 
sus încruntat. 

Ash a ajuns și el sus dintr-un salt și l-a ajutat pe Al6as să urce din 
nou pe ce mai rămăsese din pod. Acestuia încă îi țiuiau urechile din 
cauza exploziei. Însă nu era timp să te gândești la asta. Prin perdeaua 
de fum a văzut că scândurile podului fuseseră aruncate în aer și că nu 
a mai rămas decât fundaţia de beton, golașă și înnegrită; porțile erau 
şi ele înnegrite, lovite rău, dar aparent intacte. În fața lor, Ash stătea 


locului lovind în teaca sabiei. A schimbat o privire cu Alas, cu 
sprâncenele ridicate. Al6as s-a aplecat să-și reîncarce arbaleta. Au 
urmat mai multe focuri trase asupra lor. Una i-a răzuit lui Baracha 
pielea de pe umăr, înainte de a ricoșa de beton, trecând chiar pe lângă 
genunchiul drept al lui Aléas. 

— Asta-i prea de tot, fir-ar să fie! a răbufnit Baracha, furios. Sper că 
măcar de data asta o să nimeriți pe altcineva! A înșfăcat arbaleta din 
mâna lui Al6as și a țintit către un crenel care încă mai era înconjurat 
de un nor de fum. A tras de două ori. S-a auzit un urlet de durere. I-a 
înapoiat arma ucenicului. 

— Şi acum? a întrebat el, răsucindu-se înspre Ash. Ţi-am spus că 
trebuia să folosim ambele butoaie! 

Ash a dus un deget la buze, încercând să-l facă să tacă. A înaintat 
prin fumul care se împrăștia și a trecut cu mâna peste ușa mai mică 
din cadrul porţii, care atârna acum strâmbă și parțial întredeschisă. S- 
a aplecat înainte, împingând cu putere. 

Uşa s-a prăbușit. A căzut la pământ fără ca măcar să se clatine. 
Dincolo de ușă nu era decât fum și întuneric. 

Cei doi s-au strecurat înăuntru. În spate, Al6as se clătina sub 
povară. Un Acolit zăcea zvârcolindu-se la pământ, acoperit de 
șobolani. Au trecut pe lângă el fără să-i arunce vreo privire. 

Un coridor larg la intrare, pe care se înşiruiau găuri de tragere. Cu 
altă poartă la capătul lui. Dar care era deschisă. 

Dincolo de poartă era o încăpere mare, luminată puternic cu gaz, în 
care mai mulți zeli stăteau legaţi cu frâiele de stâlpi, iar lângă ei erau 
câteva căruţe goale. Foarte aproape erau jgheaburile de apă înșirate 
lângă cei doi pereţi și un staul, asta dacă ar fi fost să te iei doar după 
miros. Din spaţiul deschis se putea pătrunde pe mai multe culoare. 
Roshunii l-au ales pe cel aflat chiar în fața lor, Ash mergând primul, 
iar Al6as venind în urmă. 

Culoarul acesta se deschidea în sanctuarul aflat la un nivel inferior 
din Templul Șoaptelor, cel mai mare spaţiu deschis care se găsea în tot 
turnul. Pereţii de aici aveau aceeași culoare precum carnea vie; în 
colțul opus, un altar pentru sacrificii, din piatră complet albă, era 
scăldat într-o baie de lumină. 

Coloane de marmură roz se înşiruiau pe două rânduri de-a lungul 
întregului sanctuar, înălțându-se către plafonul care se arcuia sus de 
tot, acoperit în întregime cu frize reprezentându-l pe Mann— imagini 
ce reflectau în mare parte haosul care se găsea și jos, pe podea. 

Era un haos creat de panică: disperarea de a scăpa de mulțimea 
rozătoarelor care acopereau acum tot ce mișcă pe acolo. Acoliţii se 
zvârcoleau peste tot de parcă luaseră foc, fiecare fiind învăluit de o 
masă de blană mișcătoare. Unii se tăvăleau pe jos, încercând să-și 
zdrobească astfel atacatorii. Cu toate acestea, cei trei roshuni stăteau 


în mijlocul acestui haos neatinși. 

— Nu mă aşteptam să fie așa ușor, a încercat să glumească Baracha, 
ceea ce numai un alhaziiu putea face atunci când o ureche îi atârna 
bălăbănindu-se. 

Şobolanii s-au dat la o parte din calea lor în timp ce-și croiau drum 
prin măcelul acela. În fiecare dintre colțurile templului se înălța câte o 
scară în spirală, ca o anexă, trei dintre ele ducând în sus. Cea mai 
apropiată însă, din dreapta lor, ducea în jos. Rōshunul s-a apropiat 
ezitând de aceasta, aruncând o privire în întunericul care se căsca 
dedesubt. 

— Încăperile sclavilor, a anunţat Ash. 

— Cum îţi dai seama? 

— După duhoare. 

Roshunii s-au strâns în colțul cel mai îndepărtat al sanctuarului, în 
fața unui bazin cu apă de mică adâncime care se întindea pe toată 
suprafaţa nivelului respectiv și care separa restul templului de altar. S- 
au oprit să se sfătuiască. 

— Crezi că Kirkus mai este încă în Camera Furtunii? a întrebat 
Baracha, în timp ce un Acolit a trecut în fugă pe lângă el și a sărit 
direct în bazin. Niciunul dintre ei nu l-a băgat în seamă. 

— Nu avem altă opţiune decât să presupunem că da. 

— Ar trebui să fie un lift, a spus Baracha. Toate turnurile de felul 
ăsta au unul. Îţi dai seama pe unde ar fi? 

— Acolo, a spus Alas, arătând către o ușă care se distingea cu greu 
pe peretele din spatele altarului. 

— O să încercăm să mergem cu liftul, atunci, a spus Baracha. N-o să 
reușim niciodată dacă o să trebuiască să ne croim drum la fiecare etaj 
ca să ajungem în vârf. 

— De acord. 

Ash a urcat podul îngust care se arcuia peste bazin ținându-și chiar 
şi acum sabia în teacă. Baracha a intrat direct în apă și a traversat 
bazinul. Aléas a preferat podul. 

Cele două uși identice ale liftului erau mici, turnate în fier și bine 
închise. Părea să nu fie nicio gaură de cheie sau vreo altă modalitate 
evidentă de a le deschide. 

— Ranga, a cerut Baracha pocnind din degete, cu mâna întinsă. 

Aléas a început să caute bâjbâind pe sub mantie, până când 
Baracha, nerăbdător, i-a sfâșiat veșmântul în partea din faţă pentru a 
ajunge mai uşor la echipamentul aflat dedesubt. A smuls ranga și a 
început s-o manevreze pentru a deschide ușile. 

Dar ușile nu voiau să se deschidă. 

— Trebuie să le aruncăm în aer, a mormăit el, înapoind ranga. Ash 
a fost de acord și au luat celălalt butoiaș cu praf de pușcă, l-au pus 
lângă ușă și au aprins fitilul. 


— Daţi-vă la o parte! a urlat Baracha în timp ce alergau să se 
ascundă. De data asta au avut suficientă prezență de spirit să-și 
acopere urechile. 

Când fumul s-a împrăștiat, ușile aruncate în aer au lăsat să se vadă 
un puț. Se avânta direct în sus prin întuneric, ca şi cablul de metal 
care atârna bine întins într-o parte și precum scara de fier de lângă el. 

— Speram mai degrabă să prindem o urcare, a comentat Al6as sec. 

— Urcăm, a tunat vocea lui Baracha. 


Al6as a urcat ultimul și a strâns din dinți din cauza efortului în timp 
ce-şi ridica povara, o mână după alta, pe treptele scării. În interiorul 
puțului întunericul era înblânzit de lumina care venea de jos, dar deja 
îl pierduse din vedere pe Ash în bezna de deasupra, acesta deschizând 
drumul urmat de Baracha la oarecare distanță, urcând mai încet din 
cauza staturii lui masive. Puțul mirosea a grăsime și era plin de praf, 
aşa că Al6as a fost nevoit să-și întrerupă suișul de mai multe ori ca să 
strănute. 

După o vreme, a fost nevoit să se oprească şi să se odihnească. Din 
gâtlej i se auzea un șuierat. Plămânii îi luau foc. Și-a șters nasul de 
mâneca hainei, şi-a petrecut un braţ pe după o treaptă a scării, apoi s- 
a fixat în poziţia aceea împreunându-și mâinile. Al6as era puternic și 
în formă, dar se întreba serios dacă era în stare să urce până la capăt. 
Erau prea sus acum ca să mai ajungă până la ei lumina care bătea de 
jos, dar ochii i se obișnuiau cu lipsa ei şi și-a văzut maestrul dispărând 
în întunericul de sus. 

Nu avea altceva de făcut decât să se țină după ei, așa că a început 
să urce iar. 

S-a mai oprit de încă patru ori, târându-se cu greu între aceste 
pauze, înainte de a-şi ajunge maestrul. Baracha atârna de scară în 
întuneric, aşteptându-l. 

— De ce ţi-a luat aşa mult? a șuierat el uitându-se în jos. 

— Admiram peisajul, a spus Al6as. Apoi, ca să mă distrez, m-am 
prins în vorbă cu o fată încântătoare din Exanse. Sau o fi fost din Palo- 
Valetta? Nu-mi mai amintesc. 

— Dă-mi ranga, a mormăit Baracha. 

Al6as s-a conformat, deși n-a fost o manevră prea ușoară, ambii 
atârnând cât se poate de precar de scară. S-a uitat cum maestrul îi 
trece ranga lui Ash, care era împiedicat să înainteze de ceva solid care 
acoperea puţul. Nu după mult timp, așchii de lemn au început să 
curgă de sus. 

Lui Aléas i-a intrat una în ochi, ceea ce l-a făcut să înjure în timp ce 
clipea des ca s-o scoată. Preţ de-o clipă, picioarele i s-au legănat libere 
în aer. 

— Al6as! a șuierat maestrul lui în semn de reproș. 


O scândură întreagă a venit grămadă peste ei, lovindu-se de pereţii 
puțului și dispărând în hăul căscat sub picioarele lor. Au mai urmat 
încă două, după care Ash s-a strecurat prin gaura pe care o făcuse, cu 
Baracha ţinându-se de aproape după el. Al6as, pe jumătate orbit, s-a 
târât cu greutate pe ultima porțiune a urcușului. S-a prins de 
exteriorul unei găuri cu marginile cioturoase care fusese făcută în 
podeaua liftului. În clipa următoare, Baracha l-a înșfăcat de 
harnașament și l-a tras în sus, astfel că s-a trezit atârnând în 
strânsoarea uriașului, cu fața la el, înainte să atingă podeaua cu 
tălpile. Și-a frecat ochiul vătămat, deși asta n-a făcut decât să 
înrăutățească situația. Simțea încă mirosul de fum în nări, ca și 
transpiraţia care îi şiroia pe spate. 

Liftul era închis cu uși de fier, cu câte un mâner curbat pe fiecare 
latură, pus acolo cu intenția evidentă de a le deschide. Prin uși se 
auzeau sunetele înfundate ale clopotelor sunând și o voce care dădea 
ordine pe un ton poruncitor. 

Încă o dată, ranga n-a reușit să deschidă ușile. 

— Înţepenite rău, a spus Baracha gâfâind, în timp ce Ash studia un 
levier de metal care ieșea în afară într-o latură a liftului. L-a împins în 
sus: liftul s-a zgâlțâit și s-a înălțat cu un centimetru. S-a oprit cu 
zgomot, apoi a recăzut în poziția inițială. 

— Nu suntem încă în vârf. Liftul ăsta merge mai sus. 

— Și atunci de ce nu se mișcă? 

Ash a dat cu mâna de o placă de alamă fixată chiar sub levier. Și-au 
apropiat cu toţii privirea și au văzut că în placa aceea erau fixate 
patru butoane de alamă, fiecare dintre ele marcat de o serie de cifre. 
Ash le-a încercat trecând cu degetul peste ele. S-au rotit, asemenea 
unor roți mici pe un ax, dezvăluind diferite numere pe măsură ce se 
mișcau. 

— Am auzit de așa ceva, a ciripit Al6as. Este ca o încuietoare cu 
cifru. Trebuie să setezi numărul corect pe toate cele patru butoane. 

Ash, care încă era cu degetul pe ele, a dat din mână a lehamite. 

— Ar fi un miracol să nimerești combinaţia corectă. Mă tem că 
suntem blocați. 

Chiar când spunea asta, s-au deschis ușile. 

Mai mulți Acoliţi luaţi prin surprindere se uitau ţintă la roshun, 
care le-a întors privirea la fel de surprins. 

Mormăind, Baracha l-a apucat pe Acolitul aflat cel mai aproape de 
el și l-a tras în cușcă. Asta a rupt vraja. 

Ash și Al6as au apucat fiecare de câte un mâner și au început să 
închidă ușile, în timp ce restul Acoliţilor încercau să-și croiască drum 
prin spaţiul dintre uși care se îngusta. Pumni s-au oprit în capul lui 
Al6as, în timp ce mâini ca niște gheare au început să-l tragă de păr. 

Al€as s-a opintit cu mâinile de mâner în timp ce para atacul unui 


Acolit; cu lovituri ricoşând în capul lui, a zărit şiruri de dinți dezgoliți, 
ochi măriți de furie, pe un fundal de capete pocnite şi de săbii căutând 
ocazia să atace. Uşile erau aproape închise acum. Le mai țineau 
blocate umerii și picioarele unui Acolit, care pufnea pe nări din cauza 
efortului, dar încă nu dădea înapoi. 

— Înarmează-te, a ordonat Ash, în timp ce mișca din cap înainte și 
înapoi din calea unui pumn necruţător. Bătrânul și-a scos în sfârşit 
sabia în timp ce și-a tras îndărăt capul din calea unei alte săbii și a 
atacat cu propria-i armă. Liftul a fost împroșcat de sânge, ireal, teribil, 
strălucitor. 

Al€as se chinuia să-și scoată propria sabie. Vederea de la ochiul 
stâng îi era destul de afectată— îi rămăsese sigur o așchie în ochi, pe 
care o simţea ori de câte ori clipea. Și-a eliberat sabia și a lovit fără 
țintă. 

În spate, l-a auzit pe Baracha țipând la prizonierul său: 

— Cifrul! a cerut el. 

— Împinge, l-a încurajat Ash pe tânărul ucenic, încovoindu-se de 
efort. Uşa s-a închis la tanc. 

Mai multe mâini s-au încleștat de marginile ușilor care se 
închideau. Acolitul prins în deschizătură era fie inconștient, fie mort, 
iar ceilalți din spate îl foloseau și ca scut, și ca pârghie. Între timp, Ash 
făcea ravagii cu vârful sabiei. Sângele împroșca și păta podeaua; Alcas 
a alunecat din cauza lui, a bâjbâit ca să rămână agăţat de mânerul 
ușii, și-a scăpat sabia în toată această debandadă din cauza mâinilor 
alunecoase. O durere arzătoare l-a săgetat într-un obraz și și-a tras 
capul în lături, simțind umezeală. A apucat și mai bine mânerul ușii și 
instinctiv și-a retras capul din calea unei săbii pe care nici măcar n-a 
văzut-o. 

— Maestre! a strigat el, întorcându-și capul către alhaziiu. 

Baracha îl ținea strâns pe bărbatul pe care-l interoga și gâfâia din 
greu la doar un milimetru distanță de faţa acestuia. Nu era nicidecum 
un Acolit, ci un preot mai în vârstă, cu creștetul pleșuv și cu peri albi 
care-i ieșeau din nările fremătânde. 

— N-o să scoţi nimic de la mine, ascultă ce-ţi spun. 

— Nu? a replicat Baracha, în timp ce a ridicat mantia preotului 
strecurându-și mâna dedesubt. 

În partea opusă lui Aléas, Ash s-a rostogolit la podea. 

Aléas a slobozit un țipăt în timp ce cu mâinile căuta să apuce 
mânerul rămas liber. Ușile s-au crăpat mai mult, lăsând să intre și mai 
mulți umeri sau mai multe braţe care funcționau ca niște pârghii. 
Al6as a încercat să-şi adune puterile, luptându-se să împiedice 
deschiderea uşilor. „Asta este, s-a gândit el, așteptându-se să 
primească oricând un cuţit în coaste. N-am avut niciodată șanse cu 
adevărat.” 


Preotul s-a ciocnit de spatele lui în lupta cu Baracha. 

— Oprește-te, striga bătrânul cu un accent stricat. 

— Maestre! a încercat Aléas din nou. O față a înjurat chiar lângă el, 
ițită atât de aproape că putea simți mirosul de usturoi din respirația 
celuilalt. Deasupra ei, o bucată de lemn a fost băgată cu forța între uși, 
apoi altcineva a început să le împingă în lături. 

Baracha nu l-a luat în seamă. 

— Numărul, sau ţi-l scot cu de-a sila din tine. 

Ash era la pământ; era conștient, dar se mișca de parcă era beat. 

— Opreşte-te! a ţipat preotul cu o voce la limita unei răbufniri 
isterice. Apoi a prins a striga din toate puterile. 

— Numărul! a tunat Baracha. 

— Patru-nouă-patru-unu! Patru-nouă-patru-unu! Scâncetul groaznic 
al preotului a umplut spațiul acela strâmt, apoi s-a stins brusc. Al6as 1- 
a simţit cum îi alunecă pe lângă picioare. 

Baracha a aruncat ceva zdrenţuit și însângerat la pământ. Aléas a 
simțit cum îi urcă stomacul în gât. Dar n-a avut timp să se gândească 
la asta, pentru că un cuţit îi flutura în dreptul mijlocului, încercând să- 
și croiască drum printre toate ustensilele care atârnau de el. Baracha s- 
a aplecat înspre Ash și a format numărul de cod. 

— Grăbește-te! a mârâit Al€as. 

— Nu funcționează. M-a mințit tâmpitul. 

— Pârghia! Împinge naibii pârghia! 

Cu o zdruncinătură, liftul a început să urce. Strigăte de durere au 
însoţit retragerea bruscă a membrelor dintre uși, care nu s-a deplasat 
în același sens cu liftul, ci au căzut care încotro. 

Al€as s-a lăsat în jos lângă unul din pereţi. Era transpirat ca naiba. 
Trei guri de aer, apoi s-a ridicat sprijinindu-se de perete și a 
îngenuncheat lângă Ash. 

— Ce-i cu el? a întrebat Baracha. 

Aléas a văzut cuțitul ieșind din coapsa bătrânului şi a inspectat 
rana. 

— E doar o tăietură în carne, a anunțat el. A scos cuțitul cu mare 
atenţie. Ash a gâfâit. 

Baracha a mirosit cuțitul. 

— Otravă, a spus el. Repede, băiete, antidotul. 

Al6as a căutat să-și revină în simţiri. Nu era momentul să cedeze 
acum. 

A înșfăcat trusa cu medicamente care-i atârna la șold. 

— Care anume? 

— Toate. 

Al€as a scos toate cele patru flacoane cu antidot și a turnat câteva 
picături din fiecare între buzele lui Ash. 

Liftul s-a oprit zgâlțâindu-i. Baracha s-a repezit către noua pereche 


de uși și a prins zdravăn de mânere ca să le țină închise. Cu toate că 
nimeni n-a încercat să le deschidă. 

Al6as s-a frecat la ochiul inflamat. A ridicat plosca cu apă pe care o 
avea la el și a dat capul pe spate să-și toarne apă. A clipit și a repetat 
procedura. Părea să funcționeze. Apoi a băut însetat. 

— Ulei de papură, a spus tăios Ash de la podea. 

Al€as a îngenuncheat. A scos un recipient mic de lut din trusă, a 
dat la o parte dopul din hârtie, a luat pe deget puțină cremă moale 
precum ceara și a uns cu ea buzele lui Ash. 

Ochii bătrânului au prins repede a străluci. 

— Ajută-mă să mă ridic, i-a poruncit el. 

— Uşor, a spus Aléas, ajutându-l să se scoale. Ai fost otrăvit. 

— Ştiu. Simt și eu. 

Baracha asculta de lângă cele două uși. 

— Cum te simți? a întrebat încet, întorcându-se. Ash a scuturat 
repede din cap. 

— Cred că sunt seminţe sfinte zdrobite, a spus Alas, ţinând aproape 
de nas lama otrăvită a cuţitului. 

— Foarte rare, a comentat Ash. 

— Şi cu efecte greu de înlăturat. Trebuie să te purificăm, de îndată 
ce ieşim de aici. 

— Sunteţi amândoi gata? a întrebat Baracha. 

Ash și-a ridicat sabia de jos. Şi-a scos mantia grea și a folosit-o să-i 
curețe teaca, apoi lama lungă curbată. Arăta ca un fermier care-și 
curăţă coasa. 

O durere ascuţită l-a lovit pe bătrân imediat ce a terminat. S-a 
oprit, lăsându-se pe-o parte în timp ce a tras cu putere aer în piept. 
Era evident că avea nevoie de forță ca să se îndrepte de spate. 

În cele din urmă a făcut semn din cap că da. 

Baracha a deschis ușile. 


CAPITOLUL 26 - Un omor 


Kirkus era bolnav. Stătea lângă ușa masivă boltită, cu urechea lipită 
de ea. De dincolo auzea doar tăcerea. 

Veneau după el, și el o știa, iar faptul de a fi conștient de asta îl 
făcea să vrea să fugă. Dar unde să fugă? Era chiar în vârful cerului— 
chiar în turlă; singura modalitate de a scăpa ar fi însemnat s-o ia în 
jos, chiar printre cei care încercau să-l omoare. 

Nu putea decât să spere că gărzile de la Templu aveau să-i 
oprească. Îi vor opri, era sigur de asta, pentru că fuseseră antrenate 
încă din copilărie pentru un asemenea eveniment. Dar cum, se întreba 
iar, au reușit oamenii aceștia să ajungă așa departe? 

Kirkus s-a îndepărtat de ușă și s-a întors în Camera Furtunii. Tinea 
în mână o sabie scurtă. A ridicat-o şi a rotit-o o dată, de două ori prin 
aer. 

Nu va avea nevoie de ea, și-a spus Kirkus. Nu vor pătrunde 
niciodată acolo. 

Manse, bătrânul preot, stătea în așteptare în mijlocul camerei cu 
mâinile băgate în mâneci și cu capul plecat. O servitoare mută ațâța 
focul, deşi uneori se uita înspre Kirkus. 

— Voi amândoi, la ușă, i-a direcționat Kirkus. Anunţaţi-mă dacă se 
ivește ceva. 

I-a ignorat când s-au strecurat pe lângă el. Umbla încoace și încolo 
prin cameră, oprindu-se în dreptul ferestrei. Și-a lipit fruntea de 
geamul rece. De la această înălțime, era deasupra ceţii; efectul era 
acela de turn care se înălța deasupra perdelei de nori, cu alte turnuri 
de jur împrejur, ițindu-se ici și colo asemenea unor insule. 

A auzit un strigăt răzbătând prin sticla groasă, care s-a înălțat de la 
una din ferestrele de la etajele inferioare. A simţit iar cum i se strânge 
stomacul de spaimă. 

Kirkus se mai temuse doar o dată cu adevărat pentru viața lui până 
acum, și asta se întâmplase cu câţiva ani în urmă, în timpul purificării 
sale. Întrerupsese la jumătate ritualul acela de o săptămână; sub nicio 
formă nu fusese în stare să-și antreneze voința ca să meargă mai 
departe. 

Bunica lui venise atunci la el, dându-i apă în timp ce-i ștergea cu 
un burete mizeria de pe față. În cele din urmă se oprise din tremurat. 
Lacrimile încetaseră să-i mai curgă. Îşi ridicase privirea spre ea, având 
încă halucinaţii. Ştia că era pe punctul de a-și pierde minţile. 

„De ce este carnea divină așa puternică?” îi șoptise ea la ureche. 

Bombănise ceva în semn de răspuns, incapabil să vorbească. 

„Spune-mi!” îi ceruse ea, vocea femeii șfichiuindu-l ca un bici. 

„Pentru că... nu suferă... de slăbiciune”, spusese el pe de rost, fiind 
cu greu în stare să lege cuvintele. 


„Bine. Acum vorbeşte-mi despre slăbiciunea asta.” 

Se simţise atunci de parcă ar fi fost drogat, gândurile refuzând să se 
concentreze. Se luptase să le adune urmărind cuvintele bunicii. 

„Conștiința”, gâfâise el. 

„Bine. Şi de ce considerăm conștiința a fi o slăbiciune?” 

Șovăise aici. Ştia răspunsul, dar în starea de slăbiciune extremă în 
care se afla, mintea îi era zdruncinată și nu se simțea în stare s-o 
spună în cuvinte. 

Cotoroanța zâmbise. „Deoarece, copilul meu, nu este condiția 
noastră naturală.” Iar apoi zâmbetul îi pierise, întrucât băiatului îi 
căzuse capul de epuizare. „Ascultă-mă, este de maximă importanţă!” 

Adunându-și toate puterile, îşi înălțase din nou capul. 

„Până și daoiștii ştiu asta. Nu există un sentiment înnăscut al 
binelui și răului în lume, nici legi inerente ale dreptăţii. O lupoaică se 
simte vulnerabilă când îi iese în cale o pradă tânără și vulnerabilă și o 
devorează? Nu, nu se simte, pentru că trebuie să trăiască și să-și 
hrănească puii. Conștiinţa este un concept pe care doar omul îl 
cunoaște. Oamenii îi învață pe copii asemenea noțiuni, ca să facă 
diferența dintre bine şi rău, dar nimeni nu se naște având deja în el 
convingerile acestea.” 

Kirkus se încruntase. Cunoștea toate astea. De ce îi irosea astfel 
puținul timp care-i mai rămăsese? 

„Acum spune-mi. De ce oamenii le insuflă tinerilor asemenea 
idealuri precum cel al conștiinței? Hm?” 

„Pentru că sunt slabi, răspunsese el, recuperând din memorie 
cuvintele de care avea nevoie. Au nevoie de reguli ca să se apere de 
cei puternici.” 

„Într-adevăr. Pentru că se uită la lumea din jur şi-i văd cruzimea, 
moartea și nedreptatea, norocul chior, luptele pentru supraviețuire și 
dominație, propria lor condiție de muritori, și sunt cuprinși de frică. 
Nu pot înfrunta adevărul crunt; ca să facă asta, ar trebui s-o ia razna, 
aşa cum ei zic despre noi, adepţii lui Mann, că suntem nebuni. Astfel, 
își inventează modalități de protecţie împotriva realităților vieţii; 
conștiința, legile și dreptatea, binele și răul, Mama Lumii. Pentru asta 
se adună în sanctuare, strângându-se unul lângă altul ca să se apere de 
răceala lumii în timp ce se încălzesc la lumina propriilor iluzii.” 

„Dar noi suntem mannieni, Kirkus. Nu suntem așa de slabi. Tu și cu 
mine, noi toţi, cei din ordinul lui Mann, am primit încă din tinereţe un 
set mult mai cinstit de reguli. Am fost obligați să cercetăm lumea și s- 
o acceptăm așa cum este. Aceasta este puterea noastră. Aceasta este 
puterea ta. Nu uita niciodată asta, copile. Nu-ţi uita niciodată puterea, 
pentru că ești puternic, băiete, puternic. 

Acum treci peste asta. Adună-ţi voința. Mergi mai departe.” 

La momentul respectiv, fusese suficient. Reușise să facă față 


purificării. 

Kirkus a dat afară aerul din piept. Respirația lui a aburit geamul și 
a estompat lumea de ceață de afară. Pentru o clipă gândul i-a zburat 
înspre Lara. Se întreba pe unde-o fi astăzi, dacă s-a dus să se uite la 
jocuri, de pildă. 

Ştia că Asam și Brice trebuie să fie deja acolo. Şi-a imaginat cum se 
întâlnesc toți trei în loja imperială, dialogul fiindu-le înlesnit de anii 
petrecuţi în ciorovăieli și jocuri de copii pe holurile tăcute și în 
întunericul adânc din Templul Șoaptelor— ei și Kirkus. Și-a imaginat 
fața mică a Larei la auzul veștii că Kirkus nu va veni astăzi, că era 
captiv în Templu până la noile ordine ale mamei sale. Clipirea blândă 
a ochilor ei auzind asta. Cuvintele ei menite să schimbe complet 
subiectul și care n-aveau deloc de-a face cu Kirkus decât în absenţa 
oricărei pomeniri a numelui său. 

„Lara”, a spus vocea sa lăuntrică. 

Kirkus și-a îndepărtat fruntea de geam. A înconjurat camera, făcând 
un efort conștient să-și încordeze voinţa. S-a oprit lângă unul dintre 
vasele aburinde și s-a aplecat să inhaleze profund, simțind cum 
narcoticul îi înaintează cu repeziciune prin corp. Forța i-a invadat 
mușchii și s-a îndreptat de spate. Și-a rotit iar sabia, care a șuierat prin 
aer. 

Fusese instruit încă din prima tinereţe să folosească o asemenea 
armă. 

Dacă au reușit să se strecoare în templu până aici, avea să-i omoare 
pe toţi. Până la ultimul. 


Era ciudat de pustiu la ultimul etaj. Au pătruns într-o cameră înalt 
boltită, care dădea în alte camere asemănătoare, toate luminate de 
lămpi de gaz cu lumina scăzută. Aerul era înăbușitor de cald. Fuioare 
de fum se încolăceau înspre tavanul acoperit cu ghips ornamental. 
Ușile se aliniau pe pereţii din dreapta și din stânga, din spatele lor 
auzindu-se voci înfundate, din când în când câte un strigăt furios. 

Cei trei roshuni se țineau aproape unul de altul înaintând prin 
camera lungă. Podeaua de lemn lăcuit răsuna sub apăsarea cizmelor 
cu care erau încălțați. 

Un preot cu mantie albă a trecut în fugă pe sub o arcadă la vreo 
cincizeci de pași în fața lor. Le-a aruncat o privire intrușilor, dar nu s-a 
oprit. Au auzit o ușă închizându-se după el, o cheie învârtindu-se în 
broască. Au trecut pe sub aceeași arcadă. 

Doi Acoliți erau postați acolo, fiecare păzind câte o ușă. Și-au scos 
săbiile la apariția râshunilor, dar nu s-au clintit din loc. 

— Aléas, l-a îndemnat maestrul său pe tânăr. 

Al6as şi-a ridicat arbaleta și a ezitat doar o clipă. A tras o dată, de 
două ori, și de fiecare dată a nimerit un Acolit în piept. Amândoi au 


căzut grămadă gâfâind, agățându-se de clanţele ornamentale. 

— Mergeţi mai departe, a sugerat Ash. 

Apropiindu-se de camera următoare, au văzut Acoliţi mascaţi 
învârtind pistoalele în mâini. ROshunii s-au adăpostit de fiecare parte 
a arcadei de la intrarea în cameră. Baracha și-a sfâşiat mantia. Al6as a 
îngenuncheat ca să-și așeze arbaleta pe podea, apoi a dat foc la o 
cartuşieră cu un chibrit aprins cu grijă. Ceva picura pe podea— sânge, 
şi-a dat seama Al6as, de pe obrazul său. 

A aruncat punga arzând în camera dinaintea lui și s-a retras, 
îndesându-şi degetele în urechi. În clipa în care a explodat cu un 
bubuit și o flacără puternică, Baracha și Ash au dat buzna în cameră, 
Al6as venind la câţiva pași distanță din spate. 

Mai mulți Acoliţi s-au clătinat pe picioare orbiți, cu mâinile la 
urechi. 

Ash a rupt vraja, alergând cu o fandare bruscă și o lovitură. Sabia 
lui cânta. Se părea că l-a ratat pe Acolitul din fața lui, dar apoi capul 
bărbatului s-a aplecat pe spate și s-a rostogolit pe podea laolaltă cu 
mâinile, iar din cioturile deschise ale gâtului și ale încheieturilor au 
început să țâșnească jeturi de sânge care i-au împroşcat pe toți cei din 
jur. S-a auzit o împușcătură când Baracha a despicat burta celui de-al 
doilea Acolit, trâmba de fum transformându-se într-un iz amărui în 
timp ce robele albe și-au aruncat pistoalele la schimb cu săbiile, pe 
care le roteau cu sălbăticie în direcţia atacatorilor. S-a auzit o altă 
împușcătură, însă zgomotul ei s-a pierdut în haosul general al luptei. 

Ash și-a croit drum în mijlocul liniei inamice, aplecându-se și 
balansându-se, lovindu-l pe unul și apărându-se de altul. Baracha se 
mișca în spatele lui, acoperind flancurile prin lovituri date în dreapta 
și în stânga. O robă albă a făcut un salt înainte ca să atace partea 
expusă a lui Baracha, o amprentă stacojie fiindu-i aplicată deasupra 
inimii, asemenea unei ținte perfecte. Al6as l-a doborât pe călugăr, 
trântindu-l la pământ. Maestrul său n-a observat. 

În timp ce lupta se intensifica, Aléas şi-a ridicat privirea peste 
capetele combatanţilor şi a observat un șir de trepte, iar în capul lor o 
femeie acolită de vârstă mijlocie, înaltă și nemascată, care încărca un 
pistol. 

Cu sânge rece, Aléas și-a direcționat cea de-a doua săgeată și a 
ţintit spre inimă. 

Coarda arbaletei a plesnit chiar când a slobozit săgeata, capetele 
corzii sărind îndărăt, în vreme ce săgeata a zdrăngănit lovindu-se de 
zidul de piatră din spatele țintei. Ea s-a uitat în sus și i-a aruncat un 
zâmbet dezvelindu-i dinţii vopsiți în roșu. 

Al6as s-a străduit să fixeze ultima coardă rămasă și a urmărit cu 
coada ochiului mișcările femeii care ridica pistolul ca să tragă spre el. 

A văzut fumul, apoi flacăra, a fost lovit pe-o parte a capului, s-a 


clătinat şi a căzut. Sângele i-a țâşnit din scalp. Întins pe spate și 
tremurând, pe jumătate ameţit, cu respiraţia șuierându-i, Al6as bâjbâia 
încă să-și reîncarce arbaleta. 

Acoliţii, ca și cum și-ar fi venit în fire, s-au adunat în jurul lui Ash 
şi Baracha într-un contraatac concertat. Ash se mișca prea repede ca să 
poată fi înconjurat; lui Baracha îi venea mai greu s-o facă, sabia lui 
nefiind atât de ușoară. A primit o lovitură de-a lungul spatelui care i-a 
despicat vesta de piele, dar și propria epidermă pe dedesubt. 

Baracha a strigat ceva în alhaziiană și a rotit sabia în jur fără să se 
uite unde dă, opintindu-se în coastele atacatorului— unde lama s-a 
înțepenit, obligându-l să se oprească să și-o elibereze. Capul 
bărbatului masiv s-a desprins de trunchi, la timp pentru ca Baracha să 
vadă sabia altui Acolit căzând de undeva de sus. I-a spintecat 
încheietura mâinii stângi, după care a lovit podeaua de lemn și s-a 
înfipt în ea. 

Al6as și-a șters ochii când a reușit în sfârșit să monteze coarda 
vibrândă. Maestrul lui țipa într-o răbufnire înfiorătoare de furie și 
durere, în timp ce ochii îi rămăseseră aţintiți pe mâna retezată care 
zăcea pe podea. Baracha și-a ridicat sabia cu cealaltă mână și-a 
spintecat gâtul Acolitului. 

După care a început să se miște frenetic. 

— Aeos, Toomes, coarne de taur, a strigat femeia, bâjbâind și ea să- 
şi reîncarce arma. Flancaţi-l și luaţi-l pe cel tânăr. 

Doi acoliți au ieșit din formaţia de luptă și s-au îndreptat către 
Al€as. 

Acesta, încă la podea, s-a împins în spate în timp ce se grăbea să 
pună o săgeată pe coarda acum întinsă. A lansat-o în stomacul celui 
mai apropiat atacator. Al doilea a făcut un salt în față, după care Aléas 
s-a trezit prins în propria luptă, parând loviturile cu arbaleta 
neîncărcată. Preţ de o clipă s-a panicat când lama a lovit arma din 
mâna lui. Al6as s-a prăvălit la pământ. S-a chinuit să se ridice în 
picioare, echipamentul de luptă îngreunându-i mișcările și abia 
reușind să-și țină echilibrul. Și-a scos sabia. 

Acolitul era priceput, dar la fel era și Al6as. Instinctul îl făcea să se 
aplece înaintea unei lovituri neașteptate; s-a ridicat cu vârful sabiei 
îndreptat spre gâtul celuilalt, lovitură pe care Acolitul a evitat-o cu 
greu. Ambii gâfâiau din greu, unul în armură și celălalt încărcat de 
echipament. Însă Aléas era mai îndemânatic. A parat o ripostă și a 
înaintat, în stilul cali, lovindu-și dușmanul în coaste. A răsucit lama. A 
tras-o. L-a lăsat pe celălalt să se prăbușească la podea. 

Și-a ridicat privirea ca să vadă că lupta era de partea lor. Doar doi 
Acoliți mai rămăseseră în picioare și amândoi îi ţineau piept lui Ash. 
Baracha se îndrepta cu pași mari către femeia aflată în capul scărilor, 
mugind cuvinte al căror sens era înăbușit de propriul lor volum. 


Femeia a tras cu pistolul, dar a ratat ţinta. 

— Vino atunci, ticălos mătăhălos ce ești, a spus ea. 

Baracha a urcat șase trepte, apoi și-a scuturat brațul bont înspre ea. 
Sângele a stropit-o pe ochi. 

Următoarea lui mișcare a fost să-și împlânte sabia în abdomenul ei. 
A tras-o de pe treapta de sus ca s-ajungă la nivelul lui. Și-a folosit 
piciorul cu care a împins-o ca să-și elibereze sabia. S-a prăvălit pe 
scări și a rămas nemișcată. 

Un sentiment de linişte s-a înstăpânit în peisaj. Căzuse și ultimul 
Acolit. Gemete, accese de tuse și râgâituri își găseau ecoul în tavanul 
înalt de deasupra lor. 

Baracha s-a lăsat într-un genunchi. 

— Al6as, a gemut el. 

Al€as și-a croit drum prin carnagiul acela și a sărit în ajutorul 
maestrului. 

Baracha a privit în susul scărilor, unde o ușă masivă boltită bloca 
drumul. 

— Sus, băiete. Du-mă sus. 

S-au chinuit împreună să urce. Era o treabă anevoioasă totuși, dat 
fiind că Baracha pierdea mult sânge. Al6as l-a ajutat să se aplece la 
podea, proptindu-se cu spatele de ușă. Aveau o poziție avantajoasă 
acolo, fiindu-i oricui dificil să-i ia prin surprindere. 

— Garoul, i-a cerut tăios maestrul. Se albise la față și dinţii 
începuseră să-i tremure. Al6as a deschis în grabă trusa medicală și s-a 
pus pe treabă. 

Ash a urcat treptele poticnindu-se și s-a prăbușit rezemat de ușă 
lângă Baracha. Era plin de sânge din cap până-n picioare, deși, din 
fericire, în mare parte nu-i aparținea. 

— Cum te simţi? a spus el gâfâind. 

Baracha s-a uitat în jos la ciotul rămas din mână. Cu garoul strâns 
deasupra rănii, sângele nu mai curgea aşa de tare, deși încă nu părea 
să fie în ordine. 

— Mi-am pierdut mâna, a fost tot ce a putut să spună. 

Al€as și-a împiedicat maestrul să mai adauge ceva, vârându-i o 
fâșie de piele între dinți. A deschis una dintre pungile cu praf de pușcă 
şi a presărat puțin pe rană fără niciun avertisment. Baracha a mușcat 
puternic fâșia de piele, care a scârțâit. Al6as a bâjbâit până a aprins un 
chibrit, apoi l-a apropiat de ciotul mâinii. Pulberea a luat foc, 
cauterizând rana instantaneu. Baracha și-a dat ochii peste cap și a 
leșinat, în timp ce Aléas a început să înfăşoare un bandaj în jurul 
mâinii. 

Lângă ei, Ash cotrobăia în trusa medicală. A scos sticla cu ulei de 
papură și și-a aplicat o parte din crema albă pe limbă. A scuturat din 
cap ca s-o îndepărteze. 


— Suntem într-o formă proastă, maestre Ash. 

— Oho, a exclamat bătrânul. Nu mă aşteptam să ajungem nici până 
aici. 

Al€as s-a îndreptat spre ușă. 

— Ei bine, nu cred c-o să mergem mai departe. Nici măcar cu praf 
de pușcă nu cred c-o să trecem de ușa asta. 

— Prostii, a spus bătrânul. Încă ne putem folosi mintea. 

Fără să se ridice, Ash s-a întins și a bătut cu mânerul sabiei în ușa 
de metal. A așteptat, apoi a bătut din nou. 

— l-am dat gata! a strigat prin ușă. Puteţi ieși! 

Al€as s-a încruntat și a spus în şoaptă: 

— Chiar te aștepți să fie așa de proști? 

— Întotdeauna așteaptă-te la prostie, a răspuns Ash tot în şoaptă, 
când mintea e copleșită de spaimă. 

Ca pentru a-i proba spusele, o voce înăbușită a replicat prin ușă: 

— Cine vorbeşte? 

— Toomes! a răspuns Ash instantaneu. 

N-a urmat nicio reacţie. Au așteptat câteva clipe, dar nu s-a 
întâmplat nimic. 

Al6as se întreba cum îl vor mai găsi pe Nico, în starea lor de acum. 
Nici măcar nu știau unde este ținut prizonier. Situaţia părea disperată. 

S-a auzit o cheie răsucită în broască, o dată și încă o dată. Uşa a 
început să se deschidă. 

Ash s-a sprijinit în sabie și s-a ridicat clătinându-se în picioare. A 
întâmpinat chipul preotului cu un rânjet. 

Înainte ca acesta să poată reacționa, Ash l-a împins într-o parte. O 
femeie stătea chiar în pragul ușii, cu mâinile la gură, cu ochii holbați. 

— Stați liniștiți, le-a poruncit Ash. Al6as, a strigat el peste umăr. 
Tânărul verifica pulsul maestrului său, care s-a dovedit a fi greu de 
găsit. Apoi... a simţit o bătaie de inimă slabă. Ei bine, a presupus el, 
nu prea mai avea ce face pentru Baracha acum, în orice caz. 

L-a urmat pe bătrânul farlander înăuntru. 


Păsările cântau din coliviile de argint. Aerul trăsnea așa de tare a 
droguri, că Al6as a simţit cum îl ia de cap. Și-a înăbușit pornirea de a 
se hlizi. 

Camera era bine luminată, după întunericul din care tocmai 
plecaseră, asta datorită ferestrelor înalte de jur-împrejurul pereţilor. 
Cerul era senin deasupra ceţii, soarele prea strălucitor ca să te poți 
uita la el. 

— Kirkus! a ordonat Ash. 

Bătrânul preot și-a plecat capul. Femeia, aparent o servitoare, și-a 
ridicat privirea pentru o clipită către zona supraînălțată. 

Au trecut pe lângă un foc care trosnea în mijlocul camerei și au 


pășit ușor pe treptele de lemn care duceau la dormitoarele separate de 
pereți din panouri subțiri. Fiecare dintre cele patru camere de acolo 
era goală. 

Ash s-a oprit o clipă. Și-a înălțat capul și a început să adulmece 
aerul. 

S-a răsucit pe călcâie și s-a întors în dormitorul pe care tocmai îl 
verificaseră. 

Ash s-a aplecat să caute sub patul masiv, vârându-și o mână 
dedesubt. A început să tragă până a apărut un picior, apoi un fund gol, 
apoi tot corpul. 

Era un preot tânăr, cu buza de jos plină de ţinte de aur. 

— Kirkus, a spus Ash pe un ton triumfător adresându-i-se ochilor 
înspăimântați, drogaţi ai tânărului, care și-a ridicat mâinile la față 
asemenea unui copil ce se apără de lumina puternică a dimineții. 

— Nico. Unde este? a întrebat Ash. 

Kirkus a clipit, ochii oprindu-i-se în sfârșit pe fața roshunului. Ash 
l-a scuturat mormăind. 

— Plecat, a suflat din greu Kirkus, gesticulând cu o mână prin aer. 
La Shay Madi. 

Spunea adevărul. Aléas și-a dat seama de asta după privirea lui. 

Faptul că și-au plecat capetele auzind asta se pare că i-a dat putere 
tânărului preot. Și-a lăsat braţele în jos, sprijinindu-se în palme ca să 
se ridice. 

— Aţi ajuns prea târziu, i-a anunţat el. E pierdut, cum o să fiți şi voi 
dacă-mi faceţi vreun rău. 

— Fă-i de petrecanie, a spus Al6as cu o voce ca de gheaţă. S-ar 
putea să mai avem încă timp să-l salvăm pe Nico. 

Ash s-a îndreptat de spate și a apropiat sabia de gâtul alb al lui 
Kirkus. 

— Aşteptaţi! a strigat tânărul preot. Faceţi asta pentru aur, nu-i așa? 
Ei bine, am aur, mai mult decât aţi putea risipi într-o viaţă de om. 

— Atunci la ce ne-ar folosi? i-a replicat Ash și, cu o mișcare aproape 
blândă, și-a petrecut vârful sabiei de-a lungul gâtului tânărului. 

Ochii lui Kirkus s-au bulbucat. Limba i-a ieşit din gura căscată. Și-a 
dus o mână la gât, încercând parcă să-l vindece. Degetele i-au fost 
inundate dintr-odată de un stacojiu-aprins. Când sângele a ţâșnit de-a 
binelea, Kirkus a început să se înece. 

S-au uitat la el până când fiul Matriarhei a rămas fără viață. 

Când s-au întors, Baracha își revenise în simţiri și încerca să se 
ridice în picioare. Aléas s-a minunat de rezistența lui. 

— Aţi terminat cu el? l-a întrebat pe Al6as, care-l ajuta să se ridice. 
Acesta a dat din cap. 

— Și băiatul? 

— Shay Madi, a răspuns Al6as sumbru. 


— Poate că a minţit, a încercat alhaziiul să ușureze situaţia, mai 
mult înspre Ash decât către ucenicul său. Dar Ash l-a ignorat și a prins 
a cobori treptele. 

Au ajuns jos cocoţaţi pe acoperișul liftului. 


CAPITOLUL 27 - O zi de bucurie 


Bahn se bucura de mirosul de tămâie care plutea în atmosfera 
întunecată din templul interior. Stătea sub acoperișul înalt, boltit și 
fără ferestre al clădirii, într-o tăcere impregnată de murmurele joase 
ale călugărilor daoiști care-și împlineau ritualul, balansându-se abia 
perceptibil în armura pe care o purta de acum de douăsprezece ore și 
care cântărea deja cât greutatea unui om. Plăcile și tecile rigide, ieșite 
în relief, erau acoperite cu un praf cenușiu fin amestecat cu 
transpirație și simțea mâncărimi în locurile în care pielea de pe 
interior din care era lucrată armura se freca de propria lui piele 
lipicioasă. Era conștient de cât de neplăcut le putea mirosi celor din 
jur, dar se şi bucura de asta, de asemenea. Îl putea ajuta să mascheze 
urmele mirosului de sex. 

Soţia lui părea bucuroasă că reușise s-o facă în sfârșit, deși 
ceremonia de numire a fiicei lor începuse deja în absența lui. Marlee 
ştia să aprecieze aceste breşe pe care Bahn și le făcea în programul de 
la Scut pentru a trage o fugă acasă, nu în ultimul rând pentru că asta 
semnifica o pauză de luptă. 

O parte din Zidul Kharnost se prăbuşise în cursul săptămânii 
anterioare, anticipând o nouă rundă a atacurile de infanterie din 
partea mannienilor care căutau să profite de acest semn de slăbiciune 
în apărarea cetății. Khosienii, la rândul lor, s-au străduit să-i ţină la 
distanță pe invadatori cât mai mult timp posibil pentru a-și repara cât 
mai bine spărtura produsă. Bahn însuși nu a fost implicat până acum 
în lupta de o săptămână de apărare a zidului. S-a aflat acolo în calitate 
de ordonanţă a Generalului Creed, rolul său fiind acela de a observa și 
de a se ţine deoparte de bătălie. Când mannienii atacaseră din nou 
noaptea trecută, Bahn staționase cu echipa de comandă la cel de-al 
doilea zid, de unde privise prin întunericul adânc cum bătălia își 
pierdea din forță sau pendulase în jurul celei mai recente spărturi și 
deasupra parapetului înalt. Percepuse ca prin ceață lupta care se 
dădea în bezna luminată de flăcări și în izbucnirile bruște de 
strălucire, de umbră şi lumină când semnalele luminoase brăzdaseră 
cerul, asemenea visului avut odată despre siluetele omenești care 
cădeau arzând din stele. 

Bahn nu făcuse nimic toată noaptea cu excepția acestei 
supravegheri tăcute și a trimiterii regulate de mesageri la Ministerul 
de Război cu rapoarte despre situaţia apărării. Din când în când 
răspundea câte unui comentariu venind de la echipa de comandă sau 
își manifesta aprobarea față de câte o glumă macabră pe care o făceau 
ceilalți în încercarea de a detensiona atmosfera. Cu toate acestea, era 
al șaselea atac prelungit în tot atâtea nopți, și Bahn se simțea deja 
epuizat. În timp ce soarele răsărea înspre est, peste umărul lor stâng și 


peste zidul mărginaș care proteja pe partea aceea coasta Lansway, 
dușmanii se retrăseseră, luându-și cu ei răniții, iar asaltul încetase din 
fericire. 

Un nou peisaj se ivise după retragere: unul spart și deformat, cu 
siluete în mișcare răspândite peste tot, deşi era o mișcare fragmentată 
și epuizată, și nedirecționată. Bahn îi văzuse pe oamenii din oraș 
împleticindu-se în jur alături de tovarășii de luptă, de parcă erau beți 
— unii probabil că şi erau— sau prăbuşindu-se în genunchi în noroi 
sau pe dalele pătate de sânge de pe parapet. Unii chemau zorile, sau îi 
strigau pe ceilalți, sau râdeau, pur și simplu râdeau. Cu larma luptei 
acum stinsă, Bahn se simţea de parcă un vânt puternic se năpustise 
asupra lui în toate acele ore lungi de întuneric și vigilență, pentru ca 
apoi să se stingă brusc. Ascultase țipetele îndepărtate ale pescărușilor 
mereu flămânzi. Se uitase la celelalte chipuri descompuse din echipa 
de comandă și le susținuse privirile lipsite de expresie. 

Îngheţat pe dinafară şi amorțit pe dinăuntru, Bahn urcase Muntele 
Adevărului ca să-i raporteze Generalului Creed, bătrânul care stătea 
treaz în camerele sale ministeriale, cu perdelele încă trase, cu lămpi de 
gaz scânteind în colțuri, arătând de parcă n-ar fi dormit deloc. 
Duşmanul fusese respins cu prețul vieţii a şaizeci și unu de soldați, îl 
informase Bahn. Unii nu fuseseră încă descoperiți. Mulţi alții 
suferiseră doar răni. Reparaţiile la zidul spart erau aproape finalizate, 
deși era îndoielnic că îl puteau reface altfel decât temporar. 

— Foarte bine, spusese Creed cu o voce obosită, cu spatele întors 
către Bahn, adâncit în fotoliul lui de piele. 

Știind că era deja târziu, Bahn zăbovise la Minister doar cât să-și 
curețe de funingine faţa și mâinile. Ceruse de asemenea niște pâine cu 
brânză de la bucătărie, pe care le-a mâncat la trap, în timp ce cobora 
dealul către apropiatul Cartier al Bărbierilor, în zori străzile fiind pline 
de viață, aproape festive, cum erau și trecătorii lor în finalul unui 
asemenea atac. 

Templul familiei sale se afla în acest cartier— cei din familie pe 
linia lui Bahn, în această zonă unde s-a născut și a crescut. Pe strada 
Quince, prostituatele erau încă la datorie după noaptea precedentă, 
încercând să atragă soldaţii care hoinăreau departe de ziduri și care 
erau ațâțaţi de pofte ca urmare a relaxării de după luptă și a vărsării 
de sânge. 

În timp ce Bahn trecea pe lângă femei, câteva îl strigaseră pe nume, 
cele mai în vârstă, care încă și-l aminteau din tinerețile lui. Le salutase 
din cap cu un zâmbet subțire și mersese mai departe. La intersecţia lui 
Quince cu Abbot îi atrăsese atenţia o fată anume. Stomacul i se 
strânsese la vederea ei. Îl recunoscuse și ea, şi nu după mult timp, ci 
doar după câteva zile care trecuseră, în timp ce-și îndrepta spatele ca 
să-și scoată în evidenţă sânii mici și privea pe sub genele dese. 


Atât de tânără, se gândise Bahn cu ceva în el ce semăna a 
disperare. 

Îşi promisese lui însuși, pentru prima și ultima dată, că n-o să mai 
facă asta. Şi Bahn mersese înainte cu intenţia clară de a ignora fata. 
Întorsese capul doar să schițeze un salut, dar buzele fetei se 
deschiseseră să vorbească și el le văzuse culoarea, de un roșu discret, 
și se oprise. 

Apropiindu-se, văzuse iritația roșiatică din jurul nărilor de la atâta 
dross inhalat și privirea pierdută, de drogată. Părea mai slabă decât la 
ultima lor întâlnire. 

— Ce mai faci? o întrebase Bahn pe fată, cuvintele părând a fi spuse 
pe un ton blând, deşi vocea îi era tensionată din cauza sângelui care-i 
pulsa cu putere. 

— Bine, îi replicase ea, și privirea ei înfometată o întâlnise pe-a lui, 
ațâțându-i dorinţa și-așa puternică. 

Ochii îi zăboviseră peste umerii ei palizi, pe pielea fină de pe piept, 
de sub decolteul adânc al rochiei. Preţ de-o clipă, se gândise cum i-ar 
savura cu gura sânii mici. 

Bahn o trăsese pe-o alee din spatele clădirilor înșirate la stradă, 
simțul timpului reducându-se brusc la o serie de imagini fragmentate 
şi discontinue, asemenea celor din luptă; consumat cu totul de nevoia 
de a-și goli în ea pofta frenetică, împreună cu disprețul de sine care 
sigur avea să capete forță ulterior, şi cu acele imagini, și sunete, și 
mirosuri care îl împresuraseră pe tot parcursul acelei nopți sângeroase 
şi a celor dinaintea ei, și cu sentimentul de vină, de asemenea — de 
ruşine, chiar — față de rolul său de cocoloșit în acest război, cu 
conștiința autoconservării sale în timp ce privea, ceas după ceas, 
bărbaţii și tovarășii murind pe câmpul de luptă pe când el nu era 
decât un spectator pasiv. 

Se eliberase de toate acestea în acele momente prețioase de risipire 
de sine, iar apoi, copleșit de o epuizare goală, îndesase în mâna fetei 
punga cu toți banii pe care-i avea la el. Bahn intenţionase să-i mai 
spună ceva fetei. Ea îi zâmbise scurt, cunoscând felul de a reacționa al 
bărbaţilor. Preţ de o clipă, Bahn se simţise iarăși un băiețandru. 

Acum, în vreme ce călugării își continuau psalmodierea, și cu 
senzaţia trupului fetei încă strâns lipit de al său, Bahn și-a dat seama 
că tremură uşor, poate ca o reacţie de șoc după noaptea dinainte, sau 
poate după evenimentele ceva mai recente. Tremura în aerul stătut al 
templului lângă soţia lui, lângă fiul său, lângă ceilalți membri ai 
familiei, veniți astăzi să asiste la ceremonia de numire a fiicei sale, și 
se gândea, într-un soi de panică, „Sfinte Nebunule, unde mi-a fost 
capul?” 

Totul se întâmplase la lumina zilei, într-o zonă în care mai putea fi 
încă recunoscut de localnici. Îl putea vedea oricine mergând alături de 


fată, oricine care s-o cunoască și pe Marlee. Ce s-ar face dacă fata i-a 
dat vreo boală? Cum ar putea explica asta? 

„Sunt în ghearele unui demon”, și-a spus Bahn sieşi. S-a uitat în jur 
de parcă ar fi fost uluit de acest gând și a văzut în partea cealaltă, într- 
o firidă întunecată de pe zidul opus, o statuetă de aur a Marelui 
Nebun îngenuncheată în contemplaţie, subțire, și pleșuv, și arătos, 
Tânjindu-i cu gura până la urechi. 

Bahn a inhalat mirosul înțepător din atmosferă, având nevoie de 
multe minute până să se oprească din tremurat. „Niciodată”, și-a jurat 
sieși, și gândind asta cu convingere a simțit cum i se liniștește pulsul. 

„E din cauza războiului acestuia”, s-a gândit el. „Îmi corupe 
spiritul, aşa cum corupe tot ce atinge.” 

Ca într-un fel de acord tacit, armele de pe Scut au deschis focul 
chiar atunci, într-o răpăială de sunete constante. Câţiva copii și-au 
întors capetele cu interes; restul congregației a rămas nemișcată. Poate 
că armele anunțau un alt atac mannian după un scurt moment de 
respiro. Poate că era, pur și simplu, începutul unei zile obișnuite la 
Scut. Bahn nu se simţea tentat să-şi bată capul cu asta chiar acum. Nu 
se punea problema să-i ducă lipsa pe ziduri până-ntr-acolo. 

Înaintea familiei sale reunite, trei călugări ai Căii stăteau în jurul 
marginilor de piatră ale unui foc care ardea dedesubt. Era un foc mic, 
dintr-o mână de cărbuni care ardeau mocnit, abia fumegând. Peste 
cărbuni era un morman de frunze de mymar, galbene și răsucindu-se 
în interior dinspre marginile zimțate, fumul lor având o nuanţă 
albăstrie și răsucindu-se în aer în jurul siluetei dragi a fiicei sale, care 
era ținută de călugări deasupra aceluiași foc, în timp ce psalmodiau și 
își mișcau mâinile circular, astfel că fata se rotea odată cu ele, 
înfășurată într-o bucată de pânză. „Nu plânge”, a observat Bahn, iar 
fiica lui a tușit din plămânii ei mici din cauza fumului care plutea în 
jurul ei, clipea din ochi către călugărul mai în vârstă— bătrânul Jerry, 
care se afla aici încă de când Bahn era copil— și analiza smocurile 
albe ale bărbii acestuia. 

Fiica lui trecuse de primul an și era sănătoasă și frumos dezvoltată. 
Pentru mercieni, acesta era un moment de bucurie, clipa în care 
copilul primea în sfârșit un nume. În cazul fiicei sale— care, încă de 
când învățase să meargă de-a bușilea, avea tendința de a da buzna 
peste tot în trap rapid— numele avea să fie Ariale, după calul legendar 
cu aripile la picioare. Marlee însăși a dat de știre că era un nume 
perfect pentru fată, dar Marlee considera că toate lucrurile amuzante 
din viață sunt potrivite și bune. Lui Bahn i-a trebuit ceva timp să se 
obișnuiască cu ideea de a-și numi fiica după un cal. 

Ariale Calvone. Era un nume bun, a hotărât el acum, zâmbind, iar 
zâmbetul acesta l-a ajutat să se regăsească pe sine așa cum n-a reușit 
s-o facă în ultimele zile. 


Cei prezenți astăzi proveneau mai mult din familia lui Marlee: 
mama ei, unchii și mătușile, comercianți și soldaţi în primul rând, pe 
câțiva dintre ei Bahn necunoscându-i mai deloc și cu care abia dacă s- 
a întâlnit din ziua în care s-a unit cu Marlee. Ca familie, arătau bine în 
hainele lor elegante, fiecare ţinându-și spatele drept cu aceeași 
demnitate cu care o făcea și Marlee. 

Prin comparaţie, rudele lui erau puţine la număr și contrastau cu 
ceilalți prin înfățișarea lor neglijentă și prin hainele lor ponosite, 
totuși cele mai bune pe care le aveau pentru asemenea ocazii. Mama 
lui nu era acolo, fiind fără îndoială ocupată să repare încălțăminte și 
articole din piele în micul ei atelier, care servea și de locuință, de pe 
strada Adobe, nu prea departe de aici, de fapt. Bahn nu se așteptase ca 
ea să vină și nici n-ar fi fost în avantajul mamei faptul că au ales acest 
templu de familie al copilăriei lui pentru ceremonia de azi. Propriul 
lor templu local din nordul orașului a fost închiriat în întregime cu 
mult timp înainte. 

Mătușa lui, Vicha, era însă acolo, cu sălbaticul ei păr negru prea 
puțin aranjat pentru această ocazie și cu cele două fiice, Alexa și 
Maureen, ambele pe atât de blonde pe cât era ea de brunetă, cu toate 
încă în doliu după moartea lui Hecelos, soț, tată și meșter dulgher, 
dispărut pe mare când convoiul lui de grâne— cel pe care vasele din 
Al-Khos se străduiau din răsputeri să-l înlocuiască— s-a scufundat la 
întoarcerea din Zanzahar cu cinci luni înainte. Un om bun, după cum 
a considerat Bahn întotdeauna. 

Și Reese era acolo, fascinantă prin frumuseţea ei de roșcată, deși 
ochii îi erau încercănați ca și cum nu ar mai fi dormit de mult. Los nu 
era cu ea, slavă lui Eres. 

Un călugăr tânăr a ieșit din umbră și a început să se învârtă în jurul 
membrilor familiei cu un aeslo de lemn în mână, pe care l-a lăsat să se 
deschidă cu un clichet înainte de a-și scutura încheietura pocnind cele 
două părți ale lui ca pe maxilarele gurii, iar și iar, într-un ritm lent și 
meditativ. În mâna cealaltă purta o cutie a milei goală, ca să ceară 
milostenie în schimbul ceremonialului pe care-l desfășurau în ziua 
respectivă. Cu o expresie solemnă pe chip, membrii congregaţiei au 
pus îndatoritori monede în vas când ajungea în dreptul lor. 

Când călugărul a ajuns la Bahn, acesta și-a dat seama că îi dăduse 
toți banii prostituatei și că nu avea la el nici măcar o monedă. A fost 
nevoit să îndruge o scuză către tânărul ras în cap. Pe Bahn îl irita, 
oricum, această întrerupere permanentă a ceremonialului. În tinereţea 
lui, puteai pur și simplu să lași ce aveai de dat la sfârşitul serviciului 
religios, în drum spre ieşire. Dar se pare că timpurile s-au schimbat, 
chiar și aici. 

Marlee a scos o monedă din punga ei și a oferit-o. L-a întrebat din 
priviri dacă era totul în regulă, simțindu-i tensiunea, și el a dat din cap 


în semn că da, i-a pus o mână pe spate și a tras-o mai aproape. 

Călugării le purtau acum fiica pe sus. Psalmodiau în vechea limbă 
khosiană, sunetele fiind la fel de ușoare și fluide asemenea apei 
clipocind printre pietre. I-au pronunțat numele pe care-l primise și s- 
au rugat să primească cele Nouă Binecuvântări în timpul unei vieți 
lungi şi îmbelșugate de muncă rodnică. Micuța Ariale a chicotit când 
au coborât-o din nou, lovind cu picioarele în veșmintele lor bogate. 
Bătrânul călugăr Jerv a zâmbit uitându-se în jos. 

Era posibil ca într-o altă viață Bahn să fi săvârșit ceremonia aceasta 
pentru copilul altcuiva. Mama lui și-a dorit întotdeauna ca el să 
devină călugăr, fiind cel mai mic dintre cei trei copii ai săi, fratele mai 
mare, Teech, fiind deja implicat în meșteșugul reparării încălțămintei 
şi articolelor din piele, iar mijlociul, Cole, înrolându-se de tânăr în 
armată împotriva voinţei lor. 

Bahn ar fi putut fi potrivit de călugăr pentru că în adâncul inimii 
era un om bun. Rezultatul unei griji materne excesive, tatăl său l-a 
susținut mereu în felul său liniștit. Dar dragostea lui Bahn pentru 
Marlee l-a îndepărtat de traseul respectiv. 

Cu câțiva ani în urmă, fratele lui cel mai mare a murit din cauze 
necunoscute, dându-și brusc duhul în timp ce lua cina. O boală de 
inimă, cum a suspectat vraciul locului. Nu mult după aceea, celălalt 
frate, Cole, soțul lui Reese, și-a părăsit familia, deopotrivă cu cauza 
Bar-Khosului. Cu doi fii dispăruţi așa curând de lângă el, tatăl său, 
copleșit de jale, s-a prăpădit de durere în mai puţin de un an. Mama 
lui Bahn a continuat să lupte pe cont propriu, resentimentul ei mocnit 
şi nedeclarat față de Bahn, singurul fiu care i-a rămas, transformându- 
se în lunile următoare în animozitate deschisă la adresa lui. ÎI șfichiuia 
frecvent cu remarci menite să-i declanșeze sentimentul de vinovăție. Îl 
compara des cu cei doi fii pe care-i pierduse deja. Dădea impresia că 
ea consideră că Bahn e oarecum responsabil pentru condiția nefericită 
a fraților săi și că a atras asupra lor nedreptăţile Destinului pentru că a 
fugit de preoţie. 

Și acum ce era? Bahn chiar se întreba în sinea lui. Un soldat, da, 
deși cu siguranță nu un luptător. 

Doar viața de familie îi dădea lui Bahn siguranța de a fi realizat 
ceva pe drumul pe care o apucase alături de Marlee. Se străduia din 
greu să fie un soț bun, un tată bun, astfel că faptul că le înșela 
încrederea îl durea chiar mai tare decât cuvintele mamei lui. 

„Ei bine, gata, s-a gândit el. O să țin familia asta unită indiferent 
cât m-ar costa.” 


După încheierea ceremoniei şi după ce fiica le-a fost înapoiată 
îmbujorată de atâta agitaţie, cu mirosul de fum încă adiindu-i în părul 
ei moale, familia s-a strâns în piața mică din afara templului, în 


lumina puternică a soarelui, pe care aproape o uitaseră în intervalul 
petrecut înăuntru. Aveau să meargă cu toţii la casa mătușii lui, la 
câteva străzi distanță, unde avea să se ţină o petrecere de familie cu 
alimente puse la dispoziţie de toată lumea, în cantități oricât de infime 
ar fi reușit să facă rost de ele. 

Reese mergea împreună cu Bahn și familia lui. Se agita pe lângă 
Ariale și Juno, fiind la fel de jucăușă cu amândoi. Ea și Marlee 
sporovăiau despre ceremonie, împărtășind impresii, în timp ce 
zgomotul armelor vuia în sud atât de consecvent și regulat, că Bahn 
putea spune că era doar schimbul zilnic de focuri dintre părțile 
adverse. Poate că mannienii renunțaseră deja la momentul respectiv, 
s-a gândit Bahn, și chiar își dorea să se fi întâmplat asta. 

El și Marlee mergeau la braţ, în timp ce Reese le ducea fata în 
braţe, iar fiul lor se ținea după ei. Marlee s-a uitat la el de parcă ar fi 
vrut să spună: „Ei bine, întreab-o”. A dat din cap. 

— Ai mai primit vești de la Nico? a întrebat-o pe Reese, iar ea a 
ridicat-o mai bine pe Ariale pe şold înainte de a răspunde. 

— A sosit o scrisoare săptămâna trecută, pe jumătate scăpată în 
mare, după cum arăta. Nu mi-am dat seama ce spune, dar da, era de la 
Nico. Măcar atât mi-am putut da seama luându-mă după scrisul de 
mână oribil. 

— În sfârșit, vești bune, a spus Marlee. Chiar dacă n-ai putut-o citi. 
Sunt sigură că-i merge bine... pe oriunde o fi. Și Marlee și-a lăsat 
cuvintele în derivă în speranţa că Reese le va spune mai multe despre 
unde plecase fiul ei, dar n-a făcut-o. 

Părăsind piaţa, au văzut un călugăr acoperit ghemuit la pământ cu 
un vas în fața lui. Bărbatul era de vârstă mijlocie și s-a ridicat în 
picioare când a văzut grupul apropiindu-se, apoi le-a ieşit înainte, 
binecuvântându-i şi zornăindu-și vasul în fața lor. Cu excepția mantiei 
murdare, nu arăta mai deloc a călugăr. O cicatrice proaspătă îi brăzda 
fața de la frunte până la bărbie. Nu se mai răsese în cap de câteva zile. 

Un alt călugăr fals, și-a dat seama Bahn. Încă de când consiliul 
declarase cerşetoria interzisă cu excepția motivelor de ordin religios, 
mulți oameni disperaţi apelau la portul rasei, se rădeau în cap și se 
dădeau drept călugări, aşa cum o făcea și cel de faţă. 

Ce rușine, s-a gândit Bahn, furia mocnită izbucnind brusc și 
inexplicabil în sinea lui. 

— Fiţi binecuvântaţi, a rostit cu blândeţe bărbatul în rasă neagră, cu 
câteva monede zornăindu-i în vas. 

Bahn l-a dat la o parte din drum, împingându-l mai tare decât ar fi 
vrut. Un strigăt de surpriză a ieșit din gâtlejul falsului călugăr, în timp 
ce vasul i se rostogolea la pământ, iar monedele se împrăștiau pe jos 
strălucind în soare. 

Toţi membrii familiei s-au oprit să se uite lung la Bahn. Chiar și fiul 


său Juno a clipit cu ochii ridicaţi spre el. 

„Îmi pare rău, s-a gândit Bahn să le spună tuturor. I-am văzut pe 
oamenii noștri murind noaptea trecută în timp ce voi toți dormeați 
fără grijă în paturile voastre tocmai datorită lor. Iar apoi, în dimineața 
asta, i-am tras-o unei prostituate tinere contaminate probabil cu vreo 
infecție, împinsă la asta de sărăcie și de nevoile denaturate ale unor 
soți neînfrânați ca mine.” 

Dar n-a făcut-o, nu în ziua aceea. A afișat, în schimb, zâmbetul de 
scuză al unui soţ bun, al unui tată bun, și-a luat fiul de mână și și-a 
văzut de drum. 


CAPITOLUL 28 - Shay Madi 


Torționarului-șef îi plăcea munca lui. Cel puţin așa i se părea lui 
Nico, în timp ce bărbatul îndesat l-a tras cu brutalitate din ţarcul 
închis de sub arenă, rostind când și când cuvântul „roshun” cu buzele 
lui grase, mânjite, de parcă era cel mai mare blestem posibil. Biciul lui 
i-a sfârtecat de două ori spinarea lui Nico, deși acesta abia dacă a 
simțit ceva. Nu era decât încă o durere adăugată celor multe dinainte. 

— Înăuntru cu tine, a mârâit el, în timp ce-l împingea printr-o ușă 
cu gratii ruginite. Nico s-a împleticit pe un culoar îngust, închis cu 
gratii, pe care l-a văzut că duce spre o altă ușă glisantă, care acum era 
deschisă la rândul său din exterior. 

Un gardian l-a împuns printre gratii cu un baston cu ţinte tocite, 
dar dureroase, obligându-l pe Nico să intre în cuşca aflată de cealaltă 
parte. 

S-a împiedicat de un trup aplecat și s-a rostogolit la podea, țipând 
din cauza noului val de durere care-i zvâcnea în mâna zdrobită. 

Nico simțea doar durere peste tot și era deja într-o stare febrilă din 
cauza asta. Ochiul stâng i se umflase și era de nedeschis; nici măcar 
nu-şi mai dădea seama dacă globul ocular mai era acolo. Buzele îi 
erau ca o masă de carne umflată. Majoritatea dinţilor din față erau 
sparți sau lipseau. Îl durea până și să respire. 

Ușa s-a închis cu zgomot în spatele lui și a fost încuiată de unul 
dintre gardieni, în timp ce torționarul-șef le-a strigat râzând celorlalți 
nefericiți închiși în cușcă: 

— Faceţi-i loc neînfricatului rōshun, a spus el. Poate că, dacă vă 
purtaţi frumos cu el, vă va salva pe toți. 

Nico s-a încolăcit ca o minge și a rămas jos tremurând. Își mirosea 
propria duhoare și, peste ea, și pe a multor altora. Cușca era plină de 
bărbaţi şi femei care-și așteptau moartea. 

A simţit o mână care i se așază pe braţ. S-a uitat cu singurul ochi 
rămas teafăr la fața unui bărbat care privea în jos spre el cu 
îngrijorare. 

— Ia, a spus el încetișor, întinzându-i un cancioc de apă. Nico a 
sorbit şi s-a înecat instantaneu. Ușurel, l-a liniștit bărbatul. Nico a mai 
băut încă puţin. 

A încercat cu grijă să se ridice, doar ca să respire ceva mai ușor. 
Aproape imediat, și-a simţit coastele săgetate de durere. A început să 
gâfâie. 

Bărbatul l-a ajutat, iar alți câţiva i-au făcut loc ca să se sprijine cu 
spatele de gratiile cuștii. A observat că bărbatul avea capul ras și purta 
o rasă neagră. 

— Da, sunt călugăr, i-a răspuns celălalt, ghicindu-i uimirea. 

Nico a dat slab din cap. Era singura mulțumire de care se simțea în 


stare. S-a uitat de jur împrejur la spaţiul acela închis și a văzut că toți 
sunt cu ochii pe el. Și-a lăsat privirea în jos către podeaua de pământ 
acoperită cu paie. 

Un vuiet s-a auzit din arena aflată deasupra, sunetul înăbușit 
trecând printr-o poartă grea aflată la capătul altui culoar cu gratii. O 
femeie întinsă pe jos a gemut în praf. 

— Fie ca Dao să te păzească, i-a spus preotul lui Nico, atingându-l 
iarăși ușor pe braț. Atingerea era liniștitoare, caldă. Călugărul s-a 
întors cu spatele ca să vadă de femeie și să-i ofere și ei puţina ușurare 
pe care o putea da. 

Nico și-a strâns braţele în jurul trupului, mișcându-și membrele pe 
cât de încet posibil. Și-a forțat mintea să se concentreze asupra 
respirației. De câte ori dădea afară aerul din plămâni, se gândea la 
agonia pe care o emana propriul corp. Când trăgea aer în piept, se 
gândea la liniște. 

După o vreme, s-a părut că funcționează— sau cel puţin atât cât să 
poată raţiona limpede. Gândurile erau bune acum. Îl puteau duce 
departe de locul acesta. 

Așa că și-a lăsat mintea să hoinărească. S-a gândit la însoritul Khos, 
la căsuţa lor, la mama lui. Își dorea s-o poată vedea acum mai mult 
decât orice altceva pe lumea asta. 

Timpul a trecut pe nesimţite. Gratiile cuștii au zăngănit înapoia 
capului său. Era din nou torționarul-șef. 

— Aia urmează, a decis bărbatul și a arătat spre femeia care tocmai 
primea ajutor din partea călugărului. Și celălalt, călugărul. 

Alți gardieni i-au împuns pe prizonierii aleși cu bastoanele lor 
țintate, deși păstrau o distanță precaută dincolo de gratii. 

— Sus, sus! au strigat ei. 

Călugărul a ajutat-o pe femeie să se ridice în picioare, ţinând-o încă 
aproape de el. O ușă exterioară s-a deschis înspre cușcă. Au pășit 
împreună pe culoarul care ducea către poartă. 

Gardienii s-au apropiat de culoarul cu gratii și au întins înăuntru 
mâinile acoperite cu mănuși de piele. I-au smuls femeii toate hainele 
până a rămas goală sub privirile lor. Vânătăi roșietice îi acopereau 
corpul pe alocuri. Urme de mușcături, de asemenea. În ceea ce-l 
privește pe călugăr, el avea voie să-și păstreze pe el veșmintele, astfel 
încât mulțimea să-și dea seama ce este. 

I-au întins călugărului o sabie și un scut rotund mic. EI le-a aruncat 
pe amândouă la pământ. 

— N-o să lupt, a spus el hotărât. 

Gardienii au început să înjure și să-l împungă și mai tare cu 
bastoanele. Dar el a continuat să refuze să ia arma sau scutul. Dincolo 
de poartă, mulțimea tălăzuia nerăbdătoare. Gardienii au renunțat să-l 
mai convingă și i-au legat sabia și scutul de încheieturi, unde le-a lăsat 


să atârne fără niciun folos. Mâinile îi tremurau, deși se ținea drept. 

Poarta s-a deschis și lumina palidă a zilei a pătruns în cușcă. Nico 
nu reușea să vadă nimic afară, orbit de lumina bruscă. 

Atât femeia, cât și bărbatul erau împinși să treacă prin poartă. Care 
s-a închis în urma lor, iar mulțimea a început să vuiască. 

Nico a resimțit zgomotul direct în stomac. Aproape că i-a destins 
vezica. S-a abținut, învingându-și nevoia de a urina. Din fericire, după 
câteva clipe, senzaţia s-a diminuat. 

— Ce-o să se întâmple cu ei? a întrebat un alt tânăr, cu vocea 
gâtuită de emoție. Nu a adresat întrebarea cuiva anume. 

Dar plutea în aer, atrăgându-le atenţia tuturor. 

— Vor muri, s-a auzit o altă voce. Un bărbat de vârstă mijlocie, 
stând alături de alți trei— soldați, după cum o arătau cicatricile și 
tatuajele care săreau în ochi și atitudinea lor impasibilă, ca și cum ar 
fi stat de multe ori să-și aștepte moartea în felul acesta. 

Păreau khosieni. 

Din trupele speciale, a ghicit Nico. Ştia din povestirile tatălui său 
cum acei luptători subterani erau uneori prinși când tunelurile se 
prăbușeau în urma lor. 

Soldatul s-a uitat fără milă la tânărul din faţa lui. 

— Bărbaţi cu arme de oţel îi vor măcelări ca pe niște animale. Sau s- 
ar putea să fie sfârtecați de animale înnebunite de foame. 

Tânărul și-a întors privirea în lături, mușcându-și buzele. 

— Există întotdeauna o șansă, a spus altcineva, o femeie cu vechile 
cicatrici ale înfierării pe ambii obraji. Dacă te lupţi suficient de bine, 
se poate ca mulțimea să te cruțe. 

Soldatul a pufnit, iar Nico a înghiţit cu noduri. S-a gândit la femeia 
care era deja acolo, netrecută de douăzeci de ani și speriată de 
moarte. Putea fi Serese, sau oricare altă fată pe care o cunoscuse 
acasă. Ce fel de lume era asta, în care oamenii erau înnebuniţi să vadă 
alți oameni măcelăriți doar pentru propria distracție? 

Din afară s-a auzit un strigăt. Femeia. Stadionul a amuţit. 

Suspinele prin care cerșea îndurare au răsunat în cușcă— apoi s-au 
oprit brusc. Toţi cei dinăuntru s-au uitat în podea doar ca să-și evite 
unul altuia privirea, chiar și soldatul înverșunat. 

Călugărul striga ceva. Nico nu a înţeles ce, deși cuvintele erau 
furioase și pline de patos. A urmat un sunet, precum cel din prăvălia 
unui măcelar, apoi altul. Mulțimea nu a mai vuit de data asta. 

Nico și-a acoperit capul cu un braţ, căutând parcă să se ascundă. 
Odată cu fiecare bătaie de inimă simţea durerea care-i pulsa din 
fiecare rană. A căutat iarăși alte lucruri la care să se gândească, doar 
pentru a-și ţine mintea ocupată. 

S-a gândit la Ash și la faptul că maestrul lui nu a venit să-l salveze 
de la oroarea care i se întâmpla acum. 


Sau poate că a făcut-o, s-a răzgândit Nico, şi acum zace mort, răpus 
fiind în tentativa lui. 

Dar Nico a refuzat să creadă asta. Considera, de fapt, că bătrânul 
este invincibil, o forță a naturii— și nu puteai ucide o forță a naturii, 
ci doar să aștepți să treacă. Atunci unde ești? şi-a admonestat maestrul. 

Poate că Ash nu a încercat deloc să vină după el. Poate că un aspect 
anume al codului roshunilor îi interzicea o asemenea încercare de 
salvare a lui. Codul nu permitea acte de revoltă personală, așa încât 
poate că nu îngăduia nici acte de salvare individuală, nu atunci când 
nevoile vendetei erau imperative. 

Ar fi trebuit să te părăsesc când încă puteam s-o fac, a cugetat Nico. 
Ar fi trebuit să-mi încerc norocul și să mă întorc acasă în Khos, la mama. 

Preţ de o clipă a blestemat ziua în care Ash a intrat în viața lui. Dar 
era, de fapt, o emoție superficială, pe care a alungat-o repede. Nu voia 
să se amărască în privința unor asemenea lucruri acum, când era așa 
aproape de propriul sfârșit. Faptul că l-a cunoscut pe Ash i-a prins 
bine. A fost vina lui că a îngăduit ca lucrurile să ajungă așa departe. 

I-a venit în minte Serèse. Nico nu ar fi cunoscut-o niciodată altfel 
decât datorită maestrului său. Dar iarăși gândurile lui Nico au luat-o 
razna în sinea lui; și l-a imaginat pe prietenul său Al6as ameţind-o pe 
fată cu farmecul și aspectul său plăcut, cucerind-o complet după ce 
Nico n-avea să mai fie. Își imagina cum aveau să-și amintească 
amândoi de bietul Nico— cum le-a fost prieten odată, cu mult timp în 
urmă, un flăcău ciudat, dar cu o inimă bună; și cum era o amintire 
cumplită, chiar și după atâta timp, să te gândești la teribila lui moarte. 
„Ar fi trebuit să ne străduim mai mult să-l salvăm”, aveau să spună ei, 
înainte de a se întoarce în patul lor plăcut ca să-și liniştească regretele. 

Mai multă amărăciune, și-a dat seama Nico. Nu-i stătea în fire aşa 
ceva, sau cel puţin asta a crezut mereu despre el. Dar mama putea fi 
astfel uneori. Poate că era adevărat ce spuneau oamenii, iar părinții își 
puneau amprenta asupra ta, indiferent cum ar fi stat lucrurile. 

Afară, cineva se adresa mulțimii: o voce de femeie, puternică și 
imperativă. După cum suna, părea să fie a Matriarhei înseși. Le spunea 
ceva despre rōshuni. Nico și-a dat seama că vorbea despre el. 

Dulce Eres, încă nu se simțea pregătit. Se întreba dacă va fi 
vreodată. S-a apropiat un gardian care l-a împuns printre gratii în 
coastele deja rupte. A tresărit de durere, ținându-și încă brațul să-i 
acopere capul. Un alt gardian l-a lovit brusc peste spate. 

— Foarte bine! a izbucnit Nico, făcând un efort să se ridice. 

L-au forțat s-o ia pe culoar, unde o robă neagră i-a aterizat la 
picioare. L-au obligat și s-o îmbrace, efortul făcându-l aproape să 
leșine de durere. 

După care i-au dat o sabie scurtă și un scut. Un gardian i-a prins 
scutul de antebraț, deasupra mâinii zdrobite. Oamenii erau tăcuți și 


metodici făcându-și treaba, asemenea unor negustori obosiţi, bucuroși 
că se termină ziua de lucru. Nimeni nu-l privea în ochi, după cum a 
observat. 

— Nu te împotrivi prea mult, i-a sugerat unul dintre gardieni, 
vorbindu-i aproape de ureche. Lasă-i să te dea gata repede. 

Intrarea s-a căscat în fața lui, luând proporţii colosale din cauza 
luminii. Nico și-a acoperit ochii. Spaima îi curgea în vine, paralizându- 
l de neliniște, în timp ce-i făceau vânt pe poartă. 


Soarele strălucea deasupra, umbrit de câţiva nori mici. Ceaţa pe 
care o zărise pe drumul către Shay Madi se ridicase de acum, deși 
nisipul se mai simțea încă umed la picioare. Un miros de carnagiu 
plutea în aer: îi stăruia pe limbă, în cerul gurii. A văzut dâre de sânge 
pe nisip, ducând spre diferite porți închise înșiruite de-a lungul 
pereților. 

Nico a privit în jur la miile de fețe aflate în expectativă în tribune. 
Preţ de o clipă infimă, căutăturile lor au părut să-l devoreze chiar 
acolo, pe loc. Cineva a slobozit un hohot de râs, apoi râdeau cu toţii, 
un vuiet de hohote asemenea unui coșmar devenit realitate. Nico s-a 
făcut mic în sinea lui. Ruşinea i-a biruit panica. 

— Ai venit să ne omori, micule rōshun, a strigat o voce, și el s-a 
întors cu fața către Matriarha însăși, care stătea în loja regală, 
înconjurată de Acoliţi și preoți. Acum trebuie să plătești pentru eșecul 
tău. 

Tăcerea s-a așternut peste spațiul vast al stadionului. O umbră a 
trecut peste nisip: păsări— corbi negri— rotindu-se deasupra 
capetelor. 

O poartă a început să se deschidă încet de cealaltă parte a spațiului 
aceluia închis. A auzit zgomotul pocnitorilor. Flăcările au luminat 
interiorul îngust al culoarului. 

O haită de lupi a năvălit în arenă. Nico a făcut involuntar un pas 
îndărăt. 

Soldaţii stăteau înșiruiți de-a lungul zidurilor de piatră ale arenei, 
care erau prea înalte ca să se fi putut cățăra pe ele. Poarta din față era 
acum bine închisă. 

Nico a numărat șase lupi. La început s-au mișcat oarecum derutați, 
dar apoi l-au observat. S-au înșiruit la extremităţi, în jurul arenei, dar 
barându-i trecerea. 

Nico a înhățat mânerul sabiei scurte. A ridicat lama, verificându-i 
greutatea. Era o armă obișnuită, mai grea înspre vârf. Baracha îi 
punea uneori să se antreneze cu asemenea săbii rudimentare. 

I s-a părut că zărește mișcare și s-a întors la timp să vadă un lup 
năpustindu-se spre el, aruncând în aer nisipul cu picioarele, cu limba 
atârnându-i pe afară. 


Nu avea unde să fugă. Nico și-a îndepărtat picioarele ca să-și țină 
echilibrul și a ridicat scutul. A avut nevoie de toată stăpânirea de sine 
de care era capabil ca să stea locului și să înfrunte animalul asmuţit; 
era, probabil, cel mai hotărât act al vieţii sale. 

A rotit sabia, aproape dezechilibrându-se de forța mișcării. Lupul 
şi-a arătat colții și s-a îndepărtat, lăsând după el duhoarea de animal. 

Altă mișcare iute din dreapta. Din nou, cu frenezie, a rotit sabia, 
ratând lovitura doar pentru că animalul s-a ferit din calea lui. 

Alți trei lupi se apropiau acum încet chiar din față. Sudoarea a 
început să curgă de pe el, ca și cum i-ar fi făcut cineva un duș cu apă 
călduță. Nico s-a tras înapoi către poarta închisă. Mulțimea a vociferat 
în așteptare. 

Undeva în spatele minţii, i-a apărut brusc un loc liniștit, un colț al 
detașării în care s-a retras fără ezitare. Și-a oxigenat mintea, şi asta i-a 
oferit suficient calm cât să se întrebe ce aveau de câștigat oamenii 
ăștia de pe urma unui asemenea măcel. Ecourile râsului mulțimii încă 
îi răsunau în creier. Și-a amintit de timpurile îndepărtate când era 
elev, iar copiii râdeau de necazul altuia. Un râs necruţător, incisiv, 
lipsit de compasiune. Uneori se lăsase și el pradă unei asemenea 
distracții. 

S-a gândit și la călugărul care s-a adresat mai devreme mulțimii cu 
furie. Toate miile astea de oameni, iar bătrânul acela a fost singurul 
teafăr la cap de aici. 

Era adevărat și, pe măsură ce înțelegea asta, rușinea provocată de 
râsul lor îl părăsea. Se întorcea în exterior, îndreptată chiar asupra 
mulțimilor, astfel că a ajuns să-i fie lui rușine pentru ei— de dorința 
lor de a privi moartea unei alte ființe umane, ca să se distreze pe 
seama ei. 

„Suntem cu toţii niște copii răi în sinea noastră”, s-a gândit el. 

Obrajii i s-au îmbujorat. A strâns cu putere din fălci, durerea 
dinților rupți săgetându-l până în creier. Și-a dat seama atunci că, 
dacă i-ar fi frică într-o asemenea situație, dacă ar fugi din faţa ei, ar 
însemna doar să-i lase să câștige, să aibă dreptate. Mai bine să fie 
furios, s-a hotărât el. Să opună rezistență. 

Cei șase lupi se pregăteau de atac. 

Nico a ezitat doar o clipă, apoi ceva fundamental s-a declanșat în 
sinea lui. Antrenamentul urmat s-a îngemănat brusc cu disperarea lui. 

Cu un mormăit, s-a depărtat de poartă și a pășit în față ca să 
înfrunte animalele cu capul înainte— cum ar fi făcut și Ash. 

Un lup s-a năpustit din stânga, atât de repede că a lăsat în urmă 
trombe de nisip arcuindu-se în aer. S-a ciocnit cu botul de scut, ambii 
clătinându-se din cauza impactului, Nico recăpătând putere din agonia 
provocată de mâna lui zdrobită. S-a lansat împotriva altui lup care 
venea din dreapta, aerul șuierându-i din gâtlej în gâfâieli scurte. Lama 


i-a spintecat capul. 

Apropiindu-se de grupul celor trei lupi, a alergat sărind puternic în 
nisip, pe care l-a ridicat în aer făcându-l să le intre în ochi. I-a orbit 
suficient cât, pentru o secundă, să ezite, scuturându-și capetele— când 
el era deja în mijlocul lor, lovind și spintecând cu sabia, zdrobind cu 
scutul, nemaisimţind din fericire nimic atunci când colții și ghearele i 
se înfigeau în carne. 

După care Nico a devenit mult mai puţin conștient de ce se 
întâmplă cu el, lăsându-se cuprins de o frenezie cruntă. Ştia doar că l-a 
oprit pe unul dintre lupi în saltul lui apelând la propriul mârâit 
animalic. Mai ştia că l-a ciopârțit pe altul până n-a mai rămas nimic 
întreg din el. Știa că a fost mușcat puternic de coapsă și că, la rândul 
lui, şi-a mușcat atacatorul la fel de puternic, timp în care sabia făcea 
ravagii în continuare. 

Iar apoi Nico s-a pomenit în genunchi în nisip, trăgând cu putere 
aer în plămânii obosiţi și simțindu-se terminat, pentru că-și epuizase 
toate forțele. 

În jurul lui, lupii zăceau fie morţi, fie în agonie. 

Pe stadion nu se auzea nici măcar un sunet, doar respiraţia lui 
şuierătoare și cea a unui adversar de alături, lovind aerul cu picioarele 
cum trăgea să moară. O imagine a osândei i-a străfulgerat mintea, 
după care a dispărut. 

Nico nu-și mai simțea propriile răni atunci când a ridicat privirea 
ca s-o vadă pe Matriarhă uitându-se fix la el de la celălalt capăt al 
distanţei dintre ei. Chiar și de unde era, îi vedea gura uitată deschisă 
de uimire. 

Nico a auzit o psalmodiere dinspre mulțime. Habar n-avea ce 
înseamnă. 

A văzut un Acolit care se grăbea să treacă de gloată ca să ajungă la 
stăpâna lui. I-a șoptit ceva la ureche și, din nou, privirea ei l-a fulgerat 
pe Nico. A scos un cuţit arcuit de la șold și, chiar în timp ce el o 
privea, i-a înfipt adânc lama în pântecul mesagerului. Având cuțitul 
încă în mână, acum plin de sânge, s-a întors cu fața spre arenă. 

— Daţi-i foc, a tunat glasul ei. Ardeţi-l de viu. 

O furtună de proteste s-a înălțat din mulțime. Dar ea a înfruntat-o, 
neînduplecată. 

Acoliții şi-au făcut apariția pe nenumăratele porți înșirate de-a 
lungul zidurilor. L-au înconjurat pe Nico, îndreptându-și săbiile spre 
el, astfel încât să-l imobilizeze. 

Nu că s-ar mai fi putut mișca. A lăsat să-i cadă sabia și s-a prăbușit 
pe nisip. Și-a pus capul între genunchi și a tras aer în piept. Nu se 
putea gândi la nimic altceva decât să-și recapete suflarea. 

Când și-a ridicat din nou privirea, a văzut niște bărbaţi care înălțau 
un rug chiar în mijlocul arenei. Gardienii și soldaţii treceau de la unul 


la altul brațe pline de scânduri și bucăţi de lemne îndreptându-se spre 
rug. În tribune, oamenii își vociferau încă dezacordul. Au forțat 
cordonul de soldaţi, unii aruncând chiar cu proiectile în ei. 

Rugul se înălța din ce în ce mai mult. 


CAPITOLUL 29 - Furtună în munți 


Che s-a trezit cu un gust rău în gură și cu o greutate în cap, ca și 
cum ar fi consumat băuturi tari, deși știa că n-a făcut-o. Erau efectele 
sucului de fructe de pădure cu care s-a uns pe frunte în toate acele 
ultime zile. 

A auzit o pocnitură seacă la distanță, apoi o alta. Focuri de armă. A 
deschis ochii, a văzut că se înserase. Primele stele străluceau puternic 
deasupra capului. 

Che a slobozit un geamăt și s-a străduit să se ridice. S-a clătinat pe 
picioare, s-a poticnit, s-a rostogolit din nou pe spate. A gemut iar și s-a 
uitat în jur. Cunoştea locul acela. 

Era la baza unei văi adânci. Lângă el, un tufiș se clătina în adierea 
vântului, plin de fructe suculente. Ché a clipit să-și limpezească 
privirea. Lumina zilei se estompa rapid, deși putea distinge cursul larg 
al râului care curgea în albia văii. Privirea a urmărit în sus cursul 
râului, adulmecând briza în timp ce făcea asta: praf de pușcă și lemn 
ars. Ştia ce avea să vadă acolo. 

Mănăstirea, înconjurată de pădurea de jupe. 

Clădirea ardea. 

În timp ce Che privea într-acolo, limbi de foc s-au repezit înspre 
mănăstire din diferite direcții: artileria care trăgea în amurg împotriva 
clădirilor în răbufniri de flăcări și moloz; și lunetiști, înarmaţi cu 
carabine lungi, trăgând de pe înălțimile dinspre vest. 

Flăcările cuprindeau repede totul. Cu siluetele conturate în lumina 
lor, comandorii se deplasau în pluton intrând în pădurea de jupe. Un 
clopot se auzea bătând. 

Stomacul lui Ché s-a strâns de foame. Era amintirea meselor luate 
acolo, clopotul anunțând cina. 


Norii învăluiau vârfurile munților, stingând stelele una câte una. 

Che s-a oprit la marginea pădurii de jupe. 

În umbra copacilor bărbaţii erau încleștați în lupte crâncene. A 
văzut săbii străfulgerate de lumina flăcărilor, iar o siluetă îmbrăcată în 
mantie neagră își croia drum prin mijlocul unei trupe de comando, în 
timp ce locotenentul le striga să-i taie calea și să-l răpună. Spre stânga, 
cam pe unde aprecia că ar fi intrarea principală, auzea că se întâmplă 
ceva și mai grozav. Sunetul oțelului acoperea pocnetul mai puțin 
melodios al împușcăturilor. Oamenii urlau. 

A tresărit, atunci când o explozie de proporţii a împrăștiat pe 
jumătate întunericul nopții, și s-a uitat la timp ca să vadă porțiunea 
superioară a turnului— unde știa că trăiește bătrânul Osh6— 
dezintegrându-se într-un nor de praf. Cineva a ţipat în depărtare; de 
durere sau de furie, nu-şi dădea seama. 


Che s-a retras dintre copaci. Ochii lui refuzau să mai privească 
distrugerea în plină desfășurare. Se uita fix la pământul dinaintea 
picioarelor sale luminat din când în când suficient de puternic ca să se 
vadă smocuri de iarbă, porțiuni de umbră. A înconjurat liziera și a 
venit din nou lângă pârâu. 

Ché s-a întors și a mers în sus pe cursul pârâului, lăsând în spate 
mănăstirea. 

În curând a zărit-o: coliba mică a Profetului. 

— Bună, Che, a spus Profetul în comercială, stând ghemuit în fața 
colibei. 

Cel puţin numele lui Che a fost adevărat, cât timp a trăit aici, chiar 
dacă el însuși nu a fost. 

S-a oprit. S-a uitat să vadă dacă bătrânul Profet avea arme la el sau 
dacă se zărea vreo urmă de roshun care să tragă cu urechea din colibă. 

— Ce mai faci? l-a întrebat Profetul pe un ton blând. 

O altă răbufnire a artileriei a răsunat în vale. Pământul a tremurat 
sub picioarele lui Ché. L-a determinat să răspundă, deși răspunsul lui 
nu era decât o ridicare din umeri. 

Ché nu prea știa nici el ce face. 

Bătrânul farlander a dat din cap şi a bătut cu mâna iarba de lângă 
el. Che a ezitat, ca și cum până și iarba putea să ascundă pericole. S-a 
aşezat ușor lângă bătrânul Profet. 

Împreună, se uitau la bătălia din vale. 

— Ne întrebam unde-ai dispărut, a spus Profetul cu vocea lui 
subțire, slabă. Dar acum știm. 

Ché a simțit o strângere de inimă. 

— N-a fost alegerea mea, a spus el. 

— Nici nu mă aşteptam să fi fost. Aș fi văzut asta în tine, dacă erai 
genul care trădează cu ușurință. 

Che a lăsat ochii în pământ. 

— Nu te judec, a spus Profetul bătându-l pe mână. Facem ceea ce 
trebuie să facem. Dar spune-mi, te rog— cum ţi-a mers de când am 
stat ultima dată și am vorbit în felul acesta? 

Che s-a scărpinat pe gât. S-a gândit ce să-i spună acestui om pe care 
l-a cunoscut așa de bine într-o altfel de viață. Pentru o clipă, Ché s-a 
întrebat ce face bătrânul acum, vorbindu-i în felul acesta așa de 
neconvențional, de parcă erau prieteni. Dar apoi a auzit pocnetul 
focurilor trase în vale și și-a amintit de ce se afla aici, nu acolo. 

— Când locuiam aici, a spus el, visam în fiecare noapte că aș putea 
fi o altă persoană. Acum sunt acea altă persoană și în fiecare noapte 
visez că redevin ceea ce eram înainte. Sunt împărțit în două de 
trecutul meu. Nu pot scăpa de el, oricât aş încerca să fug. 

— Pui problema greşit, Ché, a spus Profetul. Nu poți scăpa de 
trecut. Şi bătrânul farlander s-a aplecat mai mult înspre el, astfel încât 


Ché i-a simțit mirosul respirației. Nu poţi decât să stai să te liniștești și 
să aștepți să-ți treacă. 

— Încerc. Ché a oftat. Meditez, aşa cum am fost învăţat aici, dar tot 
cu sufletul împărțit rămân. 

— Ce s-a întâmplat cu Chanul tău? l-a întrebat bătrânul, ca și cum 
asta ar fi avut vreo relevanţă. Este la fel de puternic pe cât îmi 
amintesc eu? 

— Chanul meu? Vocea lui Ché era încărcată de dezgust. Dacă am 
avut vreodată un asemenea lucru, l-am irosit de mult cu propria-mi 
mână. Nu sunt cine crezi tu că sunt, bătrâne. 

— Ştiu cine ești, a susținut farlanderul. Părea sigur pe vorbele lui. 

— Atunci spune-mi și mie, a urmat Ché. 

— Eşti un hohot de râs, care vine din profunzimea ființei tale. 

— Nu am chef de glume în seara asta. 

Colţurile buzelor bătrânului au zvâcnit. S-a uitat în jos, către 
mănăstirea care ardea și gura i-a înmărmurit. 

— Când ai venit prima dată aici, nu te-am remarcat. Nu-mi bat 
capul cu asemenea lucruri pentru că voi, tinerii, sunteți asemenea 
fluturilor de vară, veniți mereu ca să plecați. Dar am remarcat, în 
anumite zile, când aerul era liniștit sau când vântul bătea în direcția 
bună, frânturi de râsete venind dinspre curtea mănăstirii. Majoritatea 
râsului pe care-l aud venind de acolo este, înţelegi tu, fie reținut, fie 
de curtoazie. Acesta, totuși, era diferit şi-mi atrăgea mereu atenţia. Era 
— cum s-ar spune— atât de natural, spontan. Ca al unui copil care se 
bucură. Şi Profetul a dat din cap, ca și cum s-ar fi aprobat pe el însuși. 

— Așa că m-am întrebat... m-am întrebat pe cine aud râzând așa de 
bine. Și m-am gândit la toţi râshunii care erau acolo, la toți cei pe 
care-i știam, şi nu mi-am dat seama. Așa că am așteptat. Răspunsul 
vine întotdeauna când știi să aștepți suficient, ai observat asta? Și a 
venit. Într-o zi, maestrul tău te-a adus la mine ca să mă uit în inima ta 
şi să-i spun ce văd. Imediat, am știut că tu eşti posesorul acelui râs. 
Aveai un simț al umorului în tine, Ché, care le făcea în ciudă 
demonilor tăi. 

Flăcările ieșeau acum din acoperișul aripii de nord a mănăstirii. 
Sala de mese ardea, iar Ché s-a gândit la miile de mese luate acolo, 
sporovăind sau ascultându-și tovarășii. 

A întrebat încet: 

— Ce mai face bătrânul meu maestru? 

— Shebec? A murit. 

Ché a înghețat. A simțit cum îl pătrunde un soi de amorțeală rece. 

Focul se împrăștia cu iuțeală; scânteile jucau nestăvilite în aer. 
Şirul de copaci din mijlocul curții a prins a străluci. Din locul acesta, 
cei doi bărbaţi puteau vedea crengile superioare învălătucite în fum. 
Copacii înșiși se legănau în bătaia suflului. 


— Vor câștiga ai tăi? Nu prea mai văd bine cu cei doi ochi ai mei. 

— Tu eşti cel căruia i se spune Profetul. 

Buzele farlanderului au schițat un zâmbet palid. 

— ROshunii, a spus Ché, chiar știu să se lupte. 

— Asta-i bine. 

— N-ai de gând să li te alături? 

— Cine, eu? Sunt prea bătrân ca să lupt. 

Au tăcut amândoi. Cu ochii strălucindu-i, Che privea reflexiile 
flăcărilor pe linia joasă a norilor. S-a gândit: „Asta a fost casa mea 
odată. Cred c-a fost singura casă pe care am avut-o vreodată”. 

— O să te omoare dacă stai aici, l-a avertizat. 

— Ştiu. 

O parte din acoperiș s-a prăbușit. Flăcările s-au înălțat și mai mult. 

— Şi oamenii mei, a spus Profetul. Și ei o să te omoare pe tine dacă 
o să iasă biruitori. 

— Mă aştept la asta, a replicat tânărul. 

Bătrânul Profet a chicotit vesel în sinea lui. L-a mai bătut o dată pe 
mână pe Ché. 

— Atunci, mai stai cu mine un pic, a spus el, şi vom vedea ce se 
întâmplă. 


A ajuns prea târziu și știa asta. 

Ash s-a cățărat mai sus, ieşind de pe ultimul nivel de locuri 
aglomerate, cel mai înalt și mai îndepărtat de arenă. S-a urcat pe o 
scară de fier ruginită care se arcuia în peretele exterior al stadionului, 
trecând de garguiele pătate de găinaţ și de statuile celebrităților 
imperiale. Soldaţii se opriseră aici cu câteva minute mai devreme, dar 
acum s-au dus să facă zid în jurul elementelor celor mai turbulente din 
mulțime, dat fiind că oamenii au început să arunce cu rachete și să 
vocifereze să le fie ascultate apelurile la clemență. 

Era slăbit de boală și trecuse de mult de limita puterilor. A urcat 
totuși, împins de groaza a ceea ce trebuia făcut. Era un singur lucru pe 
care-l putea face acum pentru băiat, şi conștiința acestui fapt îi apăsa 
măruntaiele cu certitudinea ei strivitoare. 

Nico se luptase bine, Ash sosind la timp ca să asiste la confruntarea 
lui cu lupii. Tot timpul, cercetase stadionul în căutarea unei surse de 
inspirație care să-l lumineze, a unui mijloc de a-și salva tânărul 
ucenic. Nu îi trecuse nimic prin cap. 

Speranţa încolțise când Nico, împotriva tuturor așteptărilor, reușise 
cumva să câștige aprobarea mulțimii. Dar acum toate s-au schimbat 
din nou, redevenind iarăși un coşmar. Matriarha auzise de moartea 
fiului ei, asta era cât se poate de clar, și dorea să-și descarce nevoia de 
răzbunare pe băiatul acesta, în faţa tuturor. Acesta era felul de a jeli, 
răbufnirea de violență. Era doar vina lui, și-a dat seama Ash. El a atras 


soarta aceasta asupra băiatului. 

Dedesubt, în arenă, au înălțat un postament deasupra rugului, iar 
Nico era legat de el chiar în acel moment. Părea neatent la ceea ce îi 
făceau, având fața pironită spre cer. Capetele celor trei lanțuri lungi 
au fost legate de partea de sus a postamentului. Acoliţii, cu mâinile 
înfășurate în cârpe, țineau într-o strângere ușoară capetele celelalte. 
Alții îmbibau grămada de lemne cu ulei. 

Ash știa cum fac mannienii lucrurile acestea. Îmbibat astfel cu ulei, 
rugul avea să ia foc repede, nelăsându-i victimei șansa să moară 
asfixiată de fum. Aveau să-l prăjească de viu, apoi aveau să-l dea jos 
de îndată ce se oprea din ţipat. Dacă sincronizarea era optimă— iar 
asta era considerată o formă de artă în Q’os, potrivit naturii locului— 
victima lor avea să fie încă vie, cu carnea vânătă și la vedere. Avea să 
fie apoi pironit în cuie pentru distracţia privitorilor și lăsat să moară 
încet, suferind în agonie. 

Ash nu putea îngădui să se întâmple asta. 

Ca la comandă, au apărut mai mulți purtători de veșminte albe în 
jurul rugului, ducând în mâini facle neaprinse. Au început să le 
aprindă în timp ce soldații staționaţi de-a lungul zidurilor se străduiau 
să le ţină piept mulțimilor tălăzuite. 

Ash a ajuns în sfârșit în vârful zidului și, timp de câteva minute, a 
stat întins pe parapetul tare. Capul îi dădea senzaţia că stă prins ca 
într-o menghină, inducându-i în tot corpul senzația de greață. 

Rana de la picior i se redeschisese și simțea cum sângele i se 
prelinge și îi umple cizma, îmbibând pielea din care era făcută. Ash s- 
a scotocit în buzunar, mișcând doar un braț, nimic altceva. Și-a scos 
punga și a extras din ea câteva frunze de dulce. Şi le-a îndesat în gură 
și și-a mai odihnit încă o dată capul pe zid. Nemișcat, a așteptat ca 
durerea să se diminueze. 

Pentru că din tot ce-și putea aminti Ash, oamenii s-au plâns 
întotdeauna că viaţa e prea scurtă. Se mirase întotdeauna de asta 
având în vedere că, în ceea ce-l privește, de mulți ani de acum, viaţa i 
s-a părut mult, mult prea lungă. Poate că a experimentat mai multe 
reîncarnări decât majoritatea— așa cum obișnuiau călugării daoiști să- 
i facă pe oameni să creadă —, iar splendoarea acestui joc al vieţii se 
consumase pur și simplu pentru el, astfel că vedea prin ea prea ușor. 
Poate că sosise momentul să iasă pentru totdeauna din acest cerc al 
vieţii, așa cum ar fi spus călugării respectivi. 

Propriu stilului său dubitativ, Ash nu știa dacă e cazul să creadă în 
toate astea. Cum ar putea ști cineva? 

Dar știa cu siguranță, acum mai mult ca niciodată, că ar fi trebuit 
să se retragă din genul acesta de activitate cu mult timp în urmă, să se 
izoleze într-un munte îndepărtat, să-și facă acolo o colibă, ca să-și 
trăiască restul zilelor în simplitate. Asta nu i-ar fi adus fericirea— care 


era totuşi parte integrantă a jocului, la urma urmelor. Dar poate că 
faptul de a lăsa totul deoparte i-ar fi adus în cele din urmă pacea. 

Ash și-a lipit obrazul de betonul rece și a închis ochii. Putea să dea 
totul uitării chiar acum și să nu mai trebuiască să se confrunte cu ceea 
ce avea să urmeze în orice moment. 

„Băiatul a luptat bine.” 

Ash s-a folosit de teacă pentru a se ridica în picioare clătinându-se. 
A încercat să-și țină echilibrul, clipind ca să i se limpezească privirea. 
S-a întors cu fața spre arenă, aflată la distanță de el, aproape ireală. 

Fumul se împrăștia deja de la baza rugului. Acoliţii stăteau în jurul 
lui, alimentându-l cu faclele aprinse, ca să-l menţină viu. Tânărul 
priponit a început să se zbată. 

Ash a scos arbaleta pe care o luase de la Al6as. A crestat cu grijă 
cele două săgeți pe care le-a fixat în caneluri. Era o armă cu rază 
scurtă de acțiune, dar săgețile erau grele. De la înălțimea asta ar fi 
trebuit să funcționeze. 

Ash s-a mai uitat o dată la Nico, apoi a ridicat arbaleta și a ţintit în 
sus. A tras puternic aer în piept, concentrându-se asupra fluxului de 
aer pătrunzându-i în plămâni. Trupul i s-a relaxat treptat. 

A sosit un moment, care încă i s-a părut straniu, chiar după toți 
acești ani, acel moment în care nu mai simţea că respiră, ci că este 
respirat. A eliberat uşor aerul din plămâni și a simțit cum degetul i se 
încordează pe trăgaci. 

Săgeata a ţâșnit mai rapid decât ar fi putut-o urmări cu privirea. 
Ash nu s-a mișcat din poziţia în care era, a rămas locului urmărind cu 
privirea cum săgeata neagră coboară într-un arc de cerc către nisipul 
din arenă. A lovit postamentul chiar deasupra capului lui Nico. Ash a 
clipit ca să îndepărteze transpiraţia. Îi curgea acum de pe cap ca 
sângele dintr-o rană deschisă, luând cu ea și lacrimile. 

Flăcările au pâlpâit în jurul picioarelor băiatului. Fumul a dat 
năvală spre el. Nico se sufoca și se zbătea să se elibereze. 

Ash a tras din nou aer în plămâni. A coborât arbaleta cu o fracțiune 
de centimetru. A dat aerul afară. 

A eliberat săgeata. 


Cu cât Nico se chinuia mai mult să respire, cu atât mai puternic îi 
ardeau plămânii. A tușit şi a încercat să rupă lanţurile cu care era 
țintuit de postament. Fumul îl ameţea; tălpile goale se perpeleau la 
atingerea flăcărilor. Pentru o clipă, a revenit în Al-Khos, pe ţiglele 
fierbinţi ale acelui acoperiș, cu Lena amăgindu-l din spate. Se părea că 
toată viaţa lui se învârte în jurul acelei unice greșeli. 

Nico ar fi făcut totul altfel, dacă i s-ar mai fi dat ocazia. 

Acum își vedea moartea cu ochii. Ciudat cât de extraordinar de 
reală părea viaţa în apropierea sfârșitului. Culorile se amestecau în 


nuanţe pe care nu le observase înainte; chiar și nisipul ars de soare era 
ca o variație nesfârșită de lumini și umbre, fascinându-i privirea. 
Putea gusta mirosuri care erau cu mult dincolo de plăcere sau 
neplăcere. Putea auzi voci individuale în marele vuiet al mulțimii; 
chiar cuvinte, tonalități cu anumite semnificații. De ce nu s-a putut ca 
totul să fie mereu așa, atât de bogat şi vibrant? Putea să stea zile 
întregi aproape de capăt și să se bucure pur și simplu de tot. Poate că, 
s-a gândit el, cam așa stau lucrurile și când ne naștem. 

Ce păcat, atunci, că o asemenea strălucire a vieţii nu ni se 
dezvăluie decât în final. Și-a dat seama că tocmai despre asta vorbeau 
atât de mult daoiștii. Maestrul său cu siguranță se referise la asta: felul 
în care lumea se linişteşte când tu însuţi te liniștești, astfel că, la 
sfârșit, poţi să vezi, să simţi, să-ți dai seama cum e viața cu adevărat. 
Reală și derulându-se la nesfârşit. 

A auzit cum ceva lovește lemnul deasupra capului său. Nico nu i-a 
acordat nicio atenţie. S-a uitat în schimb în jos, către picioare, și a 
văzut cum flăcările își adună forțele împotriva lui. Un val de căldură a 
izbucnit în jurul lui asemenea apei opărite. Urma să ardă de viu. Urma 
să fie înghiţit de viu de flăcările acelea. 

Nico a auzit odată o poveste despre vremurile în care mannienii 
invadaseră regiunea Nathal. Un călugăr din orașul Maroot se așezase 
în stradă înaintea casei Marelui Preot, se îmbibase cu ulei, dăduse foc 
uleiului și arsese de viu fără nici cea mai mică tresărire, ca semn de 
protest față de crimele pe care mannienii le comiteau încă în rândul 
poporului său. 

Cum a reușit să facă asta, iată ce se întreba Nico acum. Cum a ajuns 
la o asemenea stăpânire de sine? 

Căldura îl înghițea cu totul. A clipit, încercând să-și limpezească 
privirea. Totul era mult prea adevărat. O parte a lui refuza să accepte 
ce i se întâmpla. Cu toate acestea, partea respectivă nu conta— nu era 
partea care se zvârcolea în fața flăcărilor, care se îneca cu fumul și cu 
mirosul cărnii prăjite, partea care a început să tipe și să se zbată 
cuprinsă de o panică animalică. 

Nico și-a rotit privirea, căutând cu disperare ceva asupra căruia să- 
şi fixeze mintea. Acoliții stăteau în jur cu faclele aprinse, ochii din 
spatele măștilor inumane îngustându-se din cauza fumului dens. 

Durerea care se ridica din picioare a atins curând punctul de 
agonie, o agonie pe care știa că n-o poate îndura. Fumul ascundea 
vederii totul de-acum. 

Nico și-a tras capul pe spate în încercarea de a respira. Un cer 
albastru, norii care se disipau spre est însemnați de lumina soarelui. 
Între ei, în spaţiul lăsat liber de fum, o mișcare întunecată bruscă. 
Ceva ce cădea spre el. 

S-a uitat la acel ceva, fascinat de mișcarea lui de rotaţie. 


A fost luat prin surprindere de un impact neașteptat. A început să 
se sufoce iar din cauza gustului pronunțat de sânge. Viziunea s-a stins 
în sine însuși, fixată indistinct asupra soarelui sau asupra a ceva ce 
ardea la fel de puternic. Apoi, chiar și asta s-a stins și a făcut loc 
golului. 


CAPITOLUL 30 - Rituri de trecere 


Sforăitul lui a trezit-o devreme în dimineaţa respectivă. Lumina 
avea încă o culoare cenușie în despicătura dintre perdelele care 
atârnau de la singura fereastră mică a dormitorului. Aerul din cameră 
era stătut și duhnea a sex. Reese stătea în semiobscuritate, privindu-l 
pe Los cum doarme: ridurile subțiri de pe obrazul rezemat de perna de 
puf, gura deschisă și îmbufnată ca a unui copil în timp ce respira, 
genele blonde. S-a gândit să-l trezească cu o mână pusă de probă în 
poală. Un oarece fior de dragoste a dat să-i domolească tensiunea din 
piept, anxietatea curgându-i prin vine. Dar n-a schițat nicio mișcare. 

În schimb, Reese a cercetat bârnele din tavan și a încercat să 
găsească un sens viselor despre fiul ei până când camera a fost 
inundată de primele tonuri calde ale soarelui. Atunci s-a ridicat în 
liniște. 

A deschis ușa din spate și a lăsat pisicile să intre în bucătărie, doar 
pentru a umple căsuţa de viaţă, și s-a prefăcut a fi deranjată când ele 
au început să i se gudure pe lângă gleznele goale în vreme ce se spăla 
şi se pregătea pentru ziua care-i stătea înainte. Los a încetat să mai 
sforăie acum că ea s-a sculat și se învârtea prin cameră. I-a adunat 
hainele împrăștiate, mirosind a vin și a parfumuri și a fum, apoi a ieșit 
în curte să le arunce în albia de lemn de lângă vasul de piatră plin cu 
apă de ploaie pe care avea s-o folosească mai târziu ca să le spele. 

Păsările își cântau trilurile lor bogate peste cotcodăcitul monoton al 
găinilor. Dinspre est, evantaiul zorilor se desfăcea pe cer pe deasupra 
copacilor și a brazdelor de iarba-câinelui care rămâneau nemișcate în 
dimineaţa lipsită de orice adiere de vânt. Reese stătea cu un braț 
ridicat și cu pumnul în șold uitându-se la toate câte îi cădeau sub ochi. 
Încerca să nu se gândească la nimic. Dorea doar să respire în 
limpezimea blândă a lumii așa cum se ridica din vălurile nopții, iar 
odată cu limpezimea aceea se disipau tristețile nenumite care 
năvăliseră peste ea sub forma viselor. Se simțea încordată, ca și cum 
era gata să plângă dacă și-ar fi permis s-o facă. 

Intrată din nou în casă, Reese s-a apucat să trebăluiască până ce a 
ajuns în camera lui Nico. A deschis ușa șubredă cu scrijeliturile 
estompate de la nivelul mijlocului și s-a uitat de jur împrejur pe 
podeaua camerei goale ca să găsească ceva de ridicat, sau de 
îndreptat, sau de aruncat până ce s-a oprit, și-a pus iar o mână în șold 
şi s-a întrebat ce naiba face. 

„Am ajuns ca mama lui Cole, s-a gândit nemulțumită. Lovesc cu 
băţul în ziduri cât e noaptea de lungă ca să sperii șoarecii pe care 
nimeni altcineva nu-i aude sau nu-i vede.” 

Reese nu-și mai amintea când intrase ultima dată în camera aceea. 
Nu știuse ce să facă cu ea de când Nico își luase tălpășița ca să trăiască 


pe străzi, decât pur și simplu s-o lase așa cum era și să-și permită să 
spere că într-o zi Nico se va întoarce la mama lui, fie și pentru o scurtă 
vizită, sau să dea piept cu realitatea dură, una pe care Los insistase să 
i-o impună de când băiatul plecase cu farlanderul— luând cu el și 
propriile ei visuri, s-ar părea— cum că Nico era pierdut, și încă pentru 
totdeauna. 

Camera era goală dincolo de simpla absenţă a lucrurilor lui Nico. 
Nu fusese niciodată așa curată și ordonată cât timp el trăise aici, cu 
toate că era, spre lauda lui, cât se poate de ordonat. Se mai vedeau 
încă vreo câteva dintre lucrurile lui: fluierul de cositor pentru păsări 
de pe pervaz, pe care-l pierduse de mult, dar pe care l-a găsit ea după 
plecarea băiatului; lângă el niște pietricele șlefuite, colorate, culese 
dintr-o albie de râu; undița și sculele de pescuit rezemate într-un colț, 
în husa lor de pânză. Patul fusese făcut de îndată ce Nico îl părăsise, 
cu mult timp în urmă; marginile așternuturilor băgate sub salteaua de 
paie, pliate peste pernă. 

Praf pretutindeni, totuși, a văzut ea acum, că s-a uitat lung și cu 
atenție. 

Reese s-a grăbit să iasă, a umplut o găleată cu apă și oțet, s-a întors 
în camera fiului său și a început să curețe totul cu atenție. A muncit 
până ce fruntea i s-a acoperit de broboane de sudoare, iar soarele s-a 
înălțat deasupra liniei copacilor, vizibil prin sticla murdară a 
geamului. Din când în când, nevoia de a plânge își croia iarăși drum în 
sinea ei și muncea chiar mai înverșunată până îi trecea, genunchii 
durând-o în timp ce spăla scândurile scârțâitoare ale podelei, spatele 
torturând-o când se întindea până la bârnele tavanului jos. A lăsat 
măturatul la urmă; ridicând cele câteva lucruri ale lui Nico pentru ca 
să dea cu mătura pe dedesubt, a avut grijă să le așeze la loc exact așa 
cum le-a găsit. 

În cele din urmă Reese s-a îndreptat de spate, îndepărtându-și de pe 
față cu dosul mâinii șuvițele de păr umede. A stat și a cercetat cu 
atenție suprafețele lustruite până ce s-a convins că încăperea era 
curățată cum trebuie. 

Stătea în faţa ferestrei, luminată din plin de soare. 

Reese a descuiat-o și a deschis-o, apoi s-a tras îndărăt cu mâinile 
împreunate, ca și cum ar fi aşteptat pe cineva să intre. A trecut un 
moment, apoi o adiere bruscă de vânt a pătruns în cameră, iar Reese a 
inspirat lung și profund în timp ce aerul dimineţii îi mângâia faţa și îi 
umplea plămânii cu suflul lumii strălucitoare din exterior. 

— Fiul meu, a șoptit ea, în timp ce lacrimile au prins a-i curge pe 
față fără motiv. 


Un trup gol era întins pe altarul de marmură, cu braţele încrucișate 
cu grijă pe piept. Ochii îi erau închiși. 


Cadavrul a fost curățat ritualic de sumbrii și tăcuţii preoți ai lui 
Mortarus, cultul secret al morţii din cadrul ordinului Mann. Timp de o 
oră au șters cu grijă trupul cu bucăţi de pânză albite de fierea 
anghilelor de nisip în viață— aceeași fiere care albise și veșmintele lor 
preoțești, măștile lor rigide, stindardele lui Mann care atârnau pe 
pereții înalți din jurul lor. În tăcerea Templului bucăţile de pânză 
strălucitoare au fost înmuiate într-un bol cu apă la temperatura 
corpului, clipocitul apei tulburând petalele proaspete care pluteau în 
derivă, pânza fiind ridicată şiroind în aer și stoarsă bine în mâini. Cu 
un mormăit de cuvinte ritualice, preoții au trecut apoi bucăţile de 
pânză peste pielea lipsită de viaţă. 

Când treaba a fost gata, iar preoţii lui Mortarus s-au depărtat într-o 
procesiune tărăgănată de psalmodieri și robe foșnitoare, un miros de 
lotus sălbatic a plutit deasupra cadavrului, iar rana de la gât i-a fost 
cusută, o dungă neagră abia observabilă sub stratul de pastă și pudră 
îndemânatic aplicat. Cu toate acestea, n-au putut face nimic în 
privinţa expresiei împietrite pe fața cadavrului. 

Iar asta era ceea ce Sasheen considera a fi de-a dreptul insuportabil. 

— Care-ţi sunt ordinele, Matriarhă? s-a auzit o voce ușoară venind 
din spatele ei. 

Preotul Heelas, intendentul personal al lui Sasheen, stătea la o 
distanță de vreo trei metri de altar, cu capul plecat. Își ținea privirea 
aţintită pe podeaua de marmură, ca și cum ar fi fost incapabil să se 
uite la statura îngenuncheată a Matriarhei sau la mama acesteia, 
aşezată alături pe un scaun de lemn. 

Sasheen nu l-a auzit, deși ecourile vocii sale au persistat, croindu-și 
în cele din urmă drum prin durerea ei. 

— Ce-i? a spus ea, cu o voce rece. 

— M-ai chemat, Matriarhă. 

Sasheen și-a trecut o mână peste ochi și, pentru o clipă, vederea i s- 
a limpezit. A luat contact parcă pentru prima dată cu silueta fiului ei, 
o simplă carcasă acum, golită și lipsită de sens. Doar o clipă s-a putut 
uita la fața lui, împietrită într-o contorsionare strangulată de spaimă. 

Ceva s-a mișcat în sinea ei. Spatele i-a înțţepenit vizibil. 

— Opriţi totul, a spus ea pe un ton şoptit și distant. 

— Totul, Matriarhă? 

— Totul, a repetat ea, iar cuvintele ei au dobândit o putere 
crescândă, o forță dură care intra în contradicție cu slăbiciunea vădită 
prin lacrimi. Porturile și podurile. Toate mijloacele de transport. 
Fântânile. Templele. Mijloacele de divertisment. Afacerile... Dacă un 
simplu cerșetor întinde mâinile după bani, i le tăiați. Vreau ca totul să 
se oprească, mă auzi? 

Sasheen a inhalat o gură de aer răcoroasă, purtând miresme de 
lotus. 


— Fiul meu este mort, a spus ea, şi-i vor arăta cu toții respect. 

Intendentul Heelas și-a împreunat mâinile și a respirat de câteva ori 
înainte de a deschide gura. 

— Cum rămâne cu Augeriile, Matriarhă? a întrebat el cu grijă. 

Ea uitase de săptămâna de festivități care urma. 

— Da, a spus Sasheen întunecată. Și Augeriile, toate. Le vom celebra 
într-un moment mai potrivit. 

Tăcerea intendentului era una de uimire năucă. Și-a păstrat totuși 
calmul și și-a plecat și mai mult chipul îmbujorat. 

— Asta-i... tot? 

— Tot? Nu, nu este tot, Heelas. Vreau să răscoliți orașul. Vreau să-i 
găsiți pe oamenii ăștia și să mi-i aduceți vii. Explică-i lui Bushrali că, 
în cazul în care Regulatorii lor nu fac ce le cer, o să se pomenească 
începând o nouă carieră— cea de eunuc într-unul din haremurile 
Sentiaţilor. E clar? 

— Absolut clar, Matriarhă. 

— Atunci poți să pleci. 

Bărbatul s-a îndepărtat cu o grabă nefirească. 

Sasheen a descoperit că-i tremurau pumnii. I-a strâns puternic. 

— Liniştește-te, copilă. Linișteşte-te. 

Matriarha Sasheen s-a întors către mama sa. 

— Să mă liniștesc? Fiul meu zace mort și tu-mi spui să mă liniștesc? 
Pentru vorbele astea aș putea să te iau pe sus de acolo și să pun să te 
ardă de vie. 

Cotoroanţa bătrână stătea pe un scaun simplu de lemn, cu mâinile 
translucide împreunate. 

— Dacă te face să te simți mai bine, draga mea, atunci poruncește 
asta. 

Preţ de o bătaie de inimă, Sasheen a luat în considerație această 
variantă. 

Mâna i-a căzut fără vlagă pe lângă corp. S-a întors către fiul ei, 
zăcând pe altar la o aruncătură de băț, ultimul său loc de odihnă 
înainte de a fi înhumat în catacombele uscate din Hypermorum. 

Sasheen a zărit ceva aflat pe pieptul său. A întins mâna, unghiile-i 
lungi ezitând o clipă. Cu delicateţe, a desprins ceva de pe pielea goală, 
smulgând totodată și unul din firele încâlcite de păr de pe piept. Şi-a 
cercetat buricele degetelor. O geană. 

A tremurat în aerul suflat de ea, a plutit liberă, coborând din raza 
vederii. 

„Fiul meu este mort”, s-a gândit ea. 

Sasheen nu mai trăise niciodată o asemenea durere. Era ca un soi 
de nebunie, precum cea care stătea la pândă din stomac atunci când 
realizezi că ai uitat ceva esenţial, dar că e prea târziu să mai îndrepți 
lucrurile— cu excepția faptului că senzaţia aceea era acum constantă 


şi cu bătaie lungă, astfel că îi mistuia toate momentele de veghe, dar 
şi pe cele de somn; o spaimă adâncă, sfâșietoare, animalică ce 
ameninţa s-o sufoce dacă nu se elibera de ea într-un fel sau altul. 

O umezeală i-a gâdilat palmele; unghiile care i se înfigeau destul de 
puternic în carne cât să-i dea sângele. 

— Calmează-te, copilă, s-a auzit încă o dată vocea cotoroanţei de 
lângă ea. Eşti Matriarha. Eşti reprezentantul suprem al lui Mann. Nu-ţi 
poți permite să fii văzută astfel. 

Sasheen a scuturat mâna veștejită care i se aşezase pe umăr. 

— Era fiul meu. Singurul meu fiu. 

— Era slab. 

Cuvintele au lovit-o ca o palmă. 

— Fata mea, a zis bătrâna domol. Tonul părea să-i sune a scuză, 
deși nu asta era intenția. Vino, stai lângă mine o clipă. 

Sasheen a aruncat o privire în încăpere. Nu se zărea nimeni, cu 
excepția gărzilor Acoliţilor care păzeau intrarea cea mai îndepărtată. 
Toate stăteau cu spatele la ea. 

Sasheen s-a târât de-a lungul camerei să se așeze lângă mama sa. 

— Şi eu am ţinut la el, a spus bătrâna. Era nepotul meu, sângele 
meu. Dar nu pe Kirkus îl plângi tu acum, Sasheen. El a murit repede și 
nu mai suferă. Tu plângi doar pentru tine însăţi. 

Sasheen s-a uitat în jos la mâinile sale încleștate. Nu-și putea 
desface degetele. 

Bătrâna s-a încruntat. 

— Trebuie să te obișnuieşti cu pierderea asta, copila mea. Chiar și 
un animal sălbatic plânge pierderea puiului. Dar, asemenea oricărui 
animal, trebuie să te obișnuiești şi să mergi mai departe. Mai poți avea 
copii, la urma urmelor. Te asigur că durerea aceasta este o suferință 
trecătoare. Trebuie să revii repede la ceea ce ești cu adevărat. 

— Fiul meu nu a fost slab. 

— Ba da, Sasheen, a fost. Cum altfel ar fi putut cădea fără ca măcar 
să se lupte? L-am cocoloșit, tu şi cu mine. În toți anii aceștia ne-am 
imaginat că-l învăţăm ce înseamnă puterea, când el a învăţat, de fapt, 
cum să-și ascundă de noi punctele slabe. Dacă n-am fi fost atât de 
orbite de dragostea noastră pentru el, am fi văzut asta— și poate am fi 
corectat-o. A ridicat mâna înainte ca Sasheen să poată protesta. 
Trebuie să învăţăm ce e de învăţat din lecţia primită. Fiecare dintre 
noi a ajuns să fie cocoloșită în felul ei de-a fi, fata mea. Suntem 
stăpânii lumii, la urma urmelor. Dar, de dragul nostru, trebuie să luăm 
asta ca pe un avertisment. Suntem înconjurate de dușmani în fiecare 
clipă a vieții noastre și vom cădea răpuse de ei în același fel, 
înjunghiate, otrăvite, dacă nu reuşim să le arătăm cât de puternice 
suntem. Vrei s-o sfârșești ca fiul tău, hm? 

Tăcere, ochii lui Sasheen rămânând pironiți pe podea. 


— Nu, cred că nu vrei. Așa c-o să-ți fac o sugestie. O să-i dăm de 
ştire lui Cinimon că va avea loc o nouă purificare— pentru noi, pentru 
ordin în ansamblu. O să ne spălăm de propriile noastre greșeli și, în 
același timp, o să curățăm ordinul de cei care nu sunt demni de 
chemarea lui Mann. Poate că, în felul acesta, vei fi și tu ajutată să te 
consolezi de pierderea suferită. 

Sasheen a clipit, nemaiputând să vadă aproape nimic. 

— Poate, a răspuns cu o voce joasă, și era ca un fel de ușurare, în 
mică măsură, e drept, să-și abandoneze propria voință în fața celei a 
mamei sale, chiar dacă o făcea doar pe moment. Poate, a respirat ea 
încă o dată, în timp ce s-a ghemuit pe pardoseala rece de piatră și a 
început să plângă. 

Bătrâna s-a ridicat. Purta o pelerină grea peste haine și s-a oprit o 
clipă ca s-o dea jos. Cu membrele anchilozate a îngenuncheat lângă 
fiica ei, ca și cum ar fi vrut s-o consoleze. N-a făcut însă decât să 
întindă pelerina peste capul și trupul fiicei sale, care părea acum doar 
o movilă tremurândă pe podea. 

Bătrâna s-a încruntat. 


Era patru dimineaţa, potrivit clopotului care a sunat din templul 
mannian aflat la extremitatea sudică a marii pieţe. La momentul 
potrivit, o patrulă de gardieni publici a mărșăluit prin piaţă, mânuind 
felinare cu lumina obturată și bastoane lungi cu ținte. Căpitanul lor a 
cercetat zona pentru a depista semnele de tulburare a ordinii, dar nu 
se zărea nici picior de om în Piaţa Represaliilor la această oră a stării 
de asediu. Totul era învăluit în liniște, cu excepția lătratului 
îndepărtat al unui câine. 

O umbră s-a tras îndărăt într-o alee. A așteptat să treacă patrula. A 
urmat o oarecare mișcare: o mână care-i făcea semn cuiva să 
înainteze. Împreună, două siluete s-au desprins din întuneric şi au 
pătruns în tăcere în piață. 

S-au grăbit să traverseze lespezile de marmură în picioarele goale, 
nefăcând deloc zgomot. S-au oprit chiar în centru și și-au ridicat 
privirea ca să cuprindă oroarea care atârna acolo— cadavrul ars al 
unui tânăr pironit în cuie pe un eşafod. Avea agăţată de gât o placardă 
de lemn. Pe ea era trecut un singur cuvânt, prea greu de descifrat în 
întuneric. Dar ei știau deja despre ce era vorba. 

Roshun. 

În grabă, una dintre siluete a ajutat-o pe cealaltă să urce pe eșafod. 
Cel aflat sus s-a pus pe treabă cu un cuţit. Cadavrul a fost lăsat mai în 
jos. Cu încă puţină muncă, a fost eliberat și s-a prăbuşit la pământ. 

— Fir-ar să fie! a șuierat Al6as, făcând încă echilibristică pe eșafod. 
Nu l-ai putut prinde? 

Ser&se și-a ridicat privirea de la cadavru, cu fața schimonosită într- 


o grimasă. A spus în șoaptă: 

— Asta-i un pic cam greu pentru mine, de acord? 

— Prea bine, i-a întors-o Al6as, revenind pe pământ. Şi-i cel mai 
uşor lucru pentru mine. S-a oprit și i-a scos placarda de la gât, apoi a 
înfășurat cadavrul într-un sac gros. Cu un icnet, l-a săltat pe umăr. 

Au şters-o cât se poate de repede din piaţă. 


Patrulele erau pretutindeni. Fusese declarată stare de asediu, nimeni 
nu avea voie să iasă pe stradă după miezul nopţii. Mai devreme 
auziseră zvonuri cum că porturile au fost închise. Nimeni nu avea voie 
să părăsească orașul. 

Le-a trebuit mai mult de o oră să-și croiască drum prin Q'os către 
zona industrială de pe coasta sud-estică, unde urmau să se întâlnească 
cu Maestrul Ash și cu Baracha. Era în mare parte pustiu pe aici. 
Depozite vaste zăceau părăsite în lumina palidă a stelelor, de un 
aspect sinistru ce le amintea de intrările întunecate în grote. Al6as și 
Ser&se au evitat porțiunile acestea de drum traversând o porțiune de 
mlaștini, uneori târându-și cu greu picioarele prin apa rece și 
înșelătoare. Mai departe, s-au chinuit să treacă de o movilă mânjită de 
funingine. 

Marea învăluită în noapte strălucea înaintea lor cu scăpărări de 
lumină. O briză le-a mângâiat fețele, sărată și răcoroasă. Al6as s-a 
oprit să-şi tragă sufletul, greutatea trupului lui Nico devenind acum o 
povară pe care cu greu o putea duce mai departe. Serese nu s-a oferit 
să-l ajute. 

Au coborât împreună de cealaltă parte a movilei și și-au croit drum 
în jos către un golfuleț izolat care nu era nici pe departe ascuns 
privirilor. Baracha stătea lângă un foc mic, mestecând ierburi 
aromatice și îngrijindu-şi bontul bandajat al brațului stâng. Și-a ridicat 
sabia cu cealaltă mână când s-au apropiat ei. 

— Noi suntem, a spus Aléas, iar maestrul său s-a liniștit și a coborât 
sabia în poală. 

O siluetă întunecată întinsă pe jos s-a mișcat în semn de 
recunoaștere; Ash, care zăcea pe nisip de cealaltă parte a focului, cu 
capul odihnindu-i-se pe bocceaua lui. A mormăit, străduindu-se să se 
ridice. 

Și-au petrecut ziua adunând lemne aduse de apă pe care le-au 
stivuit pe nisipul din micul golfuleț— sau cel puțin Al6as și Ser&se au 
făcut asta, pentru că cei doi roshuni abia se țineau pe picioare. Cu 
grijă, Al6as a așezat trupul lui Nico în vârful grămezii, câteva cioturi 
șlefuite de mare rostogolindu-se din grămadă. Ash a venit șchiopătând 
în timp ce el făcea asta. Neîndemânatic, bătrânul farlander a început 
să dea la o parte învelitoarea. 

— Cred că-i mai bine să-l lași aşa cum e, a sugerat Aléas, punând o 


mână pe umărul lui Ash. Ash s-a scuturat din strânsoare. S-a oprit 
doar când trupul a rămas descoperit și el l-a putut cerceta în lumina 
focului. 

Bătrânul a respirat iute. S-a clătinat o clipă, suficient cât să 
reuşească Al6as să-l susțină. 

Degetele lui Ash au atins ușor carnea înnegrită. S-a zgâriat în 
capătul vârfului de săgeată înfipt în pieptul băiatului. Ash nu s-a 
clintit din loc minute bune. 

Baracha s-a apropiat poticnindu-se cu o bucată de lemn arzând. 
Fără nicio ceremonie, l-a înfipt în mijlocul grămezii de lemne și l-a 
răsucit ca și cum ar fi ațâţat un foc deja aprins. Rugul a început să 
fumege. S-au tras cu toții îndărăt și după o vreme au zărit prima 
flacără. 

Baracha a luat de jos un pumn de nisip. L-a aruncat peste flăcările 
abia aprinse, psalmodiind ceva în șoaptă. Al6as încerca s-o consoleze 
pe Serese, ambii plângând nestânjeniți acum, pentru prima dată în 
ziua aceea. Flăcările au prins a se înălța pocnind în aer, răsucindu-se 
prin încrengătura de lemne ca să ia în stăpânire trupul aflat deasupra. 
Culorile jucau în strălucirea lor: albastru și galben și verde-aprins din 
mineralele marine impregnate în lemn. Grăsimea a început să curgă 
din rug. O adiere de vânt a adus cu ea miros de carne arsă. 

După un timp, rugul s-a prăbușit, înghițindu-l pe Nico. 

În depărtare, undeva pe mare, prima rază de soare s-a strecurat pe 
cerul dinaintea zorilor. Umbrele au împânzit orizontul ca reflexii ale 
unor nori nevăzuțţi. 

Ash psalmodia ceva în limba farlanderilor. A repetat apoi în 
comercială, poate pe înțelesul tânărului său ucenic. 

Ochii săi, deşi în umbră, erau însuflețiți de două împunsături ale 
flăcărilor. A declamat: 

— Chiar dacă lumea aceasta este doar o picătură de rouă... chiar și 
așa... chiar și așa. 


Ash îi instruise să caute un vas de argilă învelit în piele pentru a 
colecta cenușa. Obosit, dar cu mare atenţie, a greblat praful cenușiu 
până ce s-a depus într-un strat aplatizat pe nisipul dogorit. S-a oprit. 
Preţ de o clipă s-a uitat la particulele de praf care jucau în rămășițele 
căldurii focului. 

Pentru mama lui, s-a gândit el, în timp ce punea cenușa în vas cu 
ajutorul unui băț. Bucăţi de oase erau împrăștiate peste tot în cenușă, 
iar el a strâns și cele mai mici bucățele ca să le adune în vas. După ce 
s-a umplut l-a astupat și l-a așezat cu grijă în bocceaua lui de pânză. 

Mai avea un vas mai mic, ca un flacon de argilă de fapt, de 
lungimea și grosimea unui deget, de care era prinsă o fâșie de piele 
înnodată. În acesta a mai pus ceva din rămășițele arse și l-a astupat cu 


un dop de lemn. Și l-a atârnat de gât, astfel că-i stătea la piept ca un 
sigiliu. Îl simţea cald în atingere cu pielea. 

Dând să se ridice, l-a săgetat o durere bruscă de cap. Ash s-a 
clătinat. Cineva îi vorbea, deşi nu putea să-l vadă pe stăpânul vocii. S- 
a poticnit îndărăt, a căzut. 

Întins pe pământ, abia respirând, a fost apucat de mai multe mâini. 
O voce l-a întrebat dacă îi era bine, îi putea auzi? Durerea l-a săgetat 
din nou, mai puternică decât niciodată. Ash și-a scrâșnit dinţii, a țipat 
ceva în limba aspră a farlanderilor. lar apoi inconștiența a pus 
stăpânire pe el. 


CAPITOLUL 31 - Consecințe 


Nu era nicio cale de scăpare. 

Toate porturile fuseseră închise după moartea unicului fiu al 
Matriarhei  Sasheen.  Fuseseră instalate puncte de control pe 
principalele artere de circulație din oraș și pe multe dintre străzile mai 
puţin lăturalnice. Paznicii orașului comparau feţele trecătorilor cu 
schițele pe care le ţineau în mână. Circulau zvonuri în rândul 
populaţiei că râshunii au venit în oraş— unul dintre ei fiind un 
farlander— și că l-au omorât pe băiatul preotesei și că încă mai erau 
printre ei. Unii spuneau că fusese un act de răzbunare pentru tânărul 
rOshun ucis prin incinerare în Shay Madi. Patrulele cutreierau 
pretutindeni. Noaptea era instituită starea de asediu sub amenințarea 
pedepsei cu moartea. Grupuri de soldaţi, conduse de neînduplecații 
Regulatori, dădeau buzna în camerele de hotel sau în tavernele și 
bordelurile ținute ilegal ori în apartamentele private și cereau cu forța 
răspunsuri la întrebări, ridicau suspecți, căutau mereu pe câte cineva. 

Şi ca şi cum asta nu ar fi fost de ajuns ca să perturbe viața obișnuită 
a orașului, speculaţiile privind iminența unei campanii militare au 
început să circule libere printre cetățeni. Soldaţii invadaseră orașul de 
câteva săptămâni bune deja. Tabere în expansiune apăruseră în 
extremitatea nordică și cea vestică a orașului, împreună cu așezările 
sărăcăcioase ale paraziților sociali— negustori ambulanți, prostituate, 
meșteșugari, vagabonzi— cu toții îngrămădiţi la periferii. În Primul 
Port se aduna o flotă vastă. Era mai mare decât tot ce-și puteau 
oamenii aminti: în primul rând vase de război, dar și bărci cu un 
singur catarg și transportoare. 

Unii spuneau că acestea merg spre Lagos ca să înlocuiască Armata a 
Șasea de acolo, dar aceștia erau consideraţi nerozi și reduși la tăcere— 
pentru că toată lumea știa că doar o garnizoană simbolică era de ajuns 
acum pe insulă. Lagos era un nume rostit doar în șoaptă în aceste zile. 
Ca o consecință a revoltei sale înăbușite, fusese făcută una cu 
pământul din ordinul Matriarhei Sasheen înseși. Poveştile care veneau 
de pe insulă vorbeau despre câmpuri de luptă dezolante lipsite de 
orice semn de viață, presărate ici şi colo, unde fuseseră altădată orașe 
și sate, cu ruguri funerare monumentale— pentru că toți bărbații, 
toate femeile și toți copiii de pe insulă fuseseră arşi pe rug. Noii 
locuitori proveniți din orașele aglomerate ale Imperiului primeau 
parcele de pământ acolo. Emigrau cu miile. 

Capetele mai luminate considerau Cheem a fi o ţintă mai probabilă 
pentru viitoarea invazie. Poate că Matriarha se săturase în cele din 
urmă ca navele comerciale să cadă pradă acţiunilor de piraterie ale 
locuitorilor. O opţiune mai puţin probabilă o constituiau Porturile 
Libere, cu toate că asta ar fi fost o inițiativă riscantă, dat fiind că flota 


lor militară era în continuare cea mai puternică din lume; și aşa 
trebuie să fi fost deoarece, chiar și depășită numeric, a ținut piept 
actelor de prădare ale Imperiului mai bine de zece ani. 

Atunci, poate că o să atace Zanzahar, interveneau glumeţii de 
serviciu în asemenea conversații. Făceau poante pe tema respectivă 
pentru că asta ar fi fost cea mai mare prostie posibilă. 

Qos era atunci un oraș pus pe jar de neliniște și speculații şi, chiar 
dacă le-a oferit siguranţă celor care considerau că acolo este casa lor, 
străzile sale erau pline de pericole pentru cei care gândeau altfel. 
Baracha, împreună cu ucenicul și cu fiica lui, dar și cu Ash încă 
inconștient, știa prea bine că sunt vânaţi de dușmani. Era absolut 
esențial să plece, şi preferabil mai repede, nu mai târziu. 

Dar porturile erau închise. 

Neavând la dispoziţie alte opţiuni, au căutat un loc unde să se 
ascundă. Au plănuit să aștepte ca traficul maritim să-și reia fluxul, 
ceea ce era o chestiune de cel mult câteva săptămâni, credeau ei. La 
urma urmelor, supraviețuirea orașului era condiționată de comerțul 
maritim. Nu-și putea suspenda la nesfârșit activitățile comerciale. 

Au descoperit un depozit părăsit nu departe de golfulețul unde au 
incinerat corpul lui Nico. Structura de lemn arsese și ea parţial într-un 
incendiu mai vechi care a distrus mare parte din extremităţile sale 
nordice și vestice. Dar părțile dinspre mare ale depozitului erau încă 
acoperite și, printre ruinele înnegrite, au descoperit câteva birouri 
rămase relativ intacte. 

Acolo și-au făcut culcuș ca să aștepte și ca să aibă grijă de Ash pe 
cât de bine puteau. 

Bătrânul rōshun era pierdut într-o anumită formă de inconștiență. 
Respirația îi era slabă, dar regulată, şi nu spunea nimic, nici măcar nu 
se mișca. Uneori îi tresăreau pleoapele ca și cum ar fi visat. 

În cele mai multe zile, Baracha stătea în depozit, privind îndelung 
marea printr-una din ferestrele sparte. Când nu făcea asta, se învârtea 
prin spaţiul acela îngust al biroului interior, înjurând pe mutește 
pierderea mâinii. Oricum ar fi fost durerea suferită, imensă, fără doar 
şi poate, o masca în felul său tipic de alhaziiu. Ciotul, cel puţin, părea 
să se vindece destul de bine. 

Rar de tot dacă se uita la Ash, care zăcea fără vlagă și sfrijit rău de 
tot pe salteaua lui de paie. Părea, dimpotrivă, să-l evite complet pe 
bătrânul aflat în această stare de slăbiciune, fiind oarecum îngrozit de 
ceea ce vedea. 

— Sper să nu mă-mbolnăvesc niciodată când doar tu o să poţi să ai 
grijă de mine, l-a taxat Serese într-o dimineață, când a observat 
nepăsarea lui, bătrânul rōshun zăcând într-o parte a încăperii, Baracha 
stând la fereastră în partea opusă. Picura apă în gura lui Ash dintr-o 
cârpă udă, așa că nu l-a văzut pe tatăl său întorcându-se și privind-o 


cu o căutătură încruntată. 

Poate că era prea mică la vremea aceea, s-a gândit Baracha, să-și 
amintească de faptul că propria sa mamă zăcuse așa, inconștientă, 
timp de o săptămână, înainte de a-şi da duhul. 

„Sau poate”, a răsunat ecoul din mintea lui, „își aminteşte prea bine 
de asta, doar că-i mai puternică decât tine.” 

Iar Baracha a avut forța să recunoască adevărul acesta, doar că s-a 
simțit împovărat de această descoperire și a privit în lături. 

Zilele s-au transformat în săptămâni. Erau neliniștiți și încordațţi și 
copleșiți de durere cu toţii, fiecare în felul său. Au început să se atace 
unul pe altul. Adesea, trebuiau să pună capăt certurilor numai de 
teama de a nu-și trăda prezența. Se ciondăneau cu privire la cine 
mânca mai multă mâncare sau bea mai multă apă; se împungeau cine 
ar trebui să golească găleata cu mizerii noaptea sau să stea de veghe 
ca nu cumva să se pomenească cu musafiri nepoftiți, sau să gătească, 
sau să spele, sau cine unde ar trebui să doarmă. Se certau chiar și cu 
privire la jocurile zilnice de cărţi de rash, folosind treburile domestice 
şi alimentele pe post de monede ca să țină scorul, până când se 
declanșau adevărate furtuni în privința acestor jocuri, urlându-și 
reciproc acuzaţii de trișare sau de complot, fiind cu toţii dezgustaţi, 
perdantul pitindu-se undeva, copleşit de sentimentul propriei 
nefericiri. 

Chiar în mijlocul unei asemenea dezbateri aprinse, la sfârşitul celei 
de-a doua săptămâni, toți trei ţipând unul la celălalt cu feţele aprinse 
de mânie, o voce a răsunat din colțul îndepărtat al camerei și i-a rugat 
frumos pe toți să nu mai facă atâta zarvă. 

Era Ash, ridicat în fund pe saltea, cu ochii strânși de necaz. 

— Maestre Ash! a exclamat Aléas. 

— Da, a răspuns Ash, ca și cum ar fi fost de acord că el este, într- 
adevăr. 


Cu porturile închise și fără ca vasele să aibă permisiunea să plece, 
din ce în ce mai puțini căpitani erau de acord să se apropie de insula 
Qos cu transportoarele lor, iar cei care chiar intrau în port își vindeau 
mărfurile la niște prețuri exorbitante. 

Drept consecință, prețurile alimentelor în oraș au atins cote pe care 
numai cei bogați și le puteau permite. În cea de-a cincisprezecea zi a 
embargoului autoimpus, au izbucnit revolte declanșate de lipsa 
disperată a hranei. Un district cu depozite din nord a fost ras de pe 
fața pământului. În alte locuri s-au declanșat incendii în oraş, și 
străzile au fost baricadate. În Piaţa Represiunii o unitate de cavalerie a 
pus la pământ două sute de oameni care cereau pâine: majoritatea lor 
erau femei și copii înfometați. 

Porturile s-au redeschis în ziua următoare. 


Templul Sentiaţilor era pustiu astăzi, cu excepţia celor care trăiau 
între zidurile lui, pentru că fusese închis ca toate locurile de 
divertisment din Q'os în timp ce orașul jelea, după cuviință, moartea 
fiului Matriarhei. 

În ceea ce-l priveşte pe Ché, acesta nu considera că dispariţia lui 
Kirkus ar fi o pierdere prea mare. Cunoștea prea bine felul de a fi al 
tânărului. Kirkus a fost o odraslă răsfăţată, cu iluzii de mărire, făcând 
ravagii oriunde ar fi mers, în timp ce aştepta ca mama lui să se dea la 
o parte și să-i permită să acceadă la tron. Cine știe ce monstruozități 
ar fi dezlănțuit asupra lumii, dacă ar fi ajuns vreodată în poziția de 
Sfânt Patriarh? Dacă ar fi trăit să preia o asemenea poziţie, ar fi fost 
primul Patriarh născut și crescut pentru un asemenea rol— toți 
conducătorii anteriori se agăţaseră cu ghearele de calea spre putere și 
s-au ținut cu dinţii de poziţia lor cât de mult au putut. Niciunul nu a 
supraviețuit atât de mult cât să lase tronul moștenire urmașilor. Cam 
aşa arăta lupta continuă pentru putere. 

Che a fost uluit de vestea morţii tânărului, când s-a întors în cele 
din urmă în Q'os— nu atât de moarte în sine, cât de izbânda 
rOshunilor într-o asemenea ispravă. Din punct de vedere profesional, 
nu se putea abține să nu-i admire: un asalt frontal direct asupra 
Templului însuși? Ascultând rapoartele, s-a minunat de îndrăzneala 
extremă a faptei. Nimeni nu a prevăzut asta, cu siguranță nu Ché. 
Diplomațţii imperiali se antrenau în aplicarea unor metode mai subtile; 
ei nu acționau într-o manieră atât de directă. 

Aici, la Templul Sentiaţilor, mama lui Che s-a arătat îngrozită de 
ceea ce considera a fi o tragedie pentru Imperiu. Într-un fel straniu, se 
considera a fi implicată personal în treburile Templului Șoaptelor, mai 
ales când acestea aveau de-a face cu Matriarha însăşi. Fără îndoială că 
acesta era rezultatul discuţiilor de alcov pe care le avea cu preoții de 
la Templu. Ché știa că ea era punctul de atracţie al celei mai 
consistente clase de clienți. 

— Pielea ta arată groaznic astăzi, l-a admonestat ea în timp ce 
stăteau lângă fântâna de la al șaptelea etaj al Templului Sentiaților. 

— Îți mulţumesc că-mi aduci aminte de asta, mamă. 

— Nu ţi-ai mai purtat de grijă. Arăți epuizat. 

Şi-a îndepărtat faţa de atingerea ușoară a degetelor ei. 

— Am fost plecat, a spus el, într-o chestiune de diplomaţie. S-a 
dovedit a fi dificilă. 

— Dar te-ai întors totuși de câteva zile bune, am și eu sursele mele. 
Trebuia să te fi odihnit până acum, nu-i așa? 

Aerul era răcoros aici, împrospătat de curgerea ușoară a fântânii. 
Che își putea vedea imaginea reflectată pe suprafața apei, dar era 
încețoșată, umbrită, fără detalii. A atins cu vârful degetelor apa 


clipocindă, tulburând reflexia. 

— Nu dorm prea bine, a mărturisit el. 

Ea şi-a cercetat fiul mai cu atenţie. Pe el l-a stânjenit privirea ei și 
s-a ferit să i-o susțină. 

— Te necăjește ceva? 

Ché şi-a ridicat ochii. În partea cealaltă a camerei era un grup de 
eunuci care-și treceau vremea pălăvrăgind între ei. Abia le putea auzi 
vorbele peste clipocitul fântânii, dar și-a coborât totuși propria voce 
atunci când a vorbit. 

— Mamă..., a început el și s-a oprit, parcă luptându-se cu ceea ce 
dorea să spună. Te-ai gândit vreodată să pleci de aici? 

— Să plec de la templu? 

A clipit de câteva ori, uimită. 

— Din Qos, mamă, și din ordinul Mann. Nu te-ai gândit niciodată 
că putem lăsa totul în urmă și să ne croim propria viață, care să fie 
rezultatul propriilor noastre alegeri? 

Ea a aruncat o privire rapidă în direcția eunucilor. 

— Ţi-ai pierdut minţile? a șuierat ea, venind mai aproape. Să 
părăsesc ordinul? Ce demon te posedă de ai putut spune așa ceva? De 
ce-aș dori să-mi părăsesc casa, prietenii? 

Ché și-a ferit privirea de ochii ei care scăpărau de indignare. Ea și-a 
temperat pornirea. 

— Fiul meu, fie că-ți place sau nu, viaţa asta mi se potrivește. Mă 
simt în siguranţă aici. Pot avea tot ce îmi doresc. Iar în schimb îmi pot 
aduce mărunta contribuţie la starea generală de bine a lui Mann. E 
nevoie de mine aici. Sunt considerată o persoană de valoare. 

— Eşti o curvă, i-a întors-o el, înainte de a se putea controla. 

A simţit usturimea palmei ei pe față. Eunucii s-au oprit din 
pălăvrăgit ca să se holbeze la ei peste jocurile de apă ale fântânii. 

— Vedeţi-vă de treabă, i-a avertizat Ché, iar ei au privit repede în 
lături. 

— Mamă, a încercat din nou, pe un ton și mai scăzut. Eşti în pericol 
aici. Sigur știi asta. Eşti mijlocul prin care mă ţin pe mine în lesă. 

— Prostii. Mi-am făcut mulți prieteni de-a lungul anilor, Ché— 
oameni aflați în poziții importante. Aceștia cunosc loialitatea mea față 
de Mann. Nu ar permite să mi se întâmple ceva rău. A făcut o pauză, 
îngustându-și ochii. Dar de ce întrebi? Intenţionezi să faci ceva ce i-ar 
putea supăra pe mai-marii tăi? 

Ché a detectat pericolul și și-a ținut limba. 

Și-a aruncat un pumn de apă peste față. L-a ajutat să-şi revină, deși 
lichidul i-a lăsat un gust ciudat de acru pe buze. 

— Sunt mai degrabă tensionat, a spus el în cele din urmă. Poate că 
ar trebui să-mi găsesc un gen de activitate mai liniștită. 

S-a ridicat, cu apa încă picurându-i din barbă. 


— Trebuie să te las acum. 

Toată umbra de suspiciune a dispărut de pe chipul mamei. 

— Atât de repede? Abia ai ajuns! 

Che a înclinat din cap. Pentru o clipă a vrut să se aplece spre ea și 
să-i pună o mână pe față— ca s-o atingă, să interacționeze, s-o simtă 
aproape pe femeia aceasta care rămânea o străină pentru el, chiar și 
acum. Dar știa că ea ar considera gestul lui straniu și că asta n-ar face 
decât să-l trădeze și mai mult. 

— Pe curând, mamă. Ai grijă de tine. 


Vocea era mai deosebită astăzi. Nu mai era aceeași voce ridicată, 
smiorcăită care-i vorbise lui Ché chiar înainte de plecarea lui în 
Cheem, nici cea aspru baritonală căreia îi dăduse raportul la 
întoarcere. Acum era o voce feminină, una dintre acelea pe care le 
auzea cel mai rar. 

Chiar și așa, vocea asta tot nu-i plăcea. Nu-i plăcea niciuna dintre 
ele, cea de acum cu atât mai puțin. Ché simţea întotdeauna o neliniște 
când o auzea venind nedirecţionată prin panoul de lemn din faţa lui al 
peretelui din alcovul umbrit— înăbușită cum era, părea întunecată și 
străveche, asemenea morții. 

— Am o nouă misiune pentru tine, i-a spus acum. 

— Am presupus asta. 

O respiraţie șuierătoare, uscată ca iasca. 

— Uiţi cine ești, Diplomatule. Reprimă-ţi aroganța asta sau ordon 
eu să-ți fie retezată. 

„Îmi confundă resentimentele cu aroganța, s-a gândit Ché. Atât de 
caracteristic oamenilor acestora.” 

Che s-a calmat, suficient cât să bâiguie o scuză. 

— Foarte bine, a spus vocea. Acum misiunea. Sfânta Matriarhă o să 
plece curând din Q'os. O să aibă nevoie de un Diplomat care s-o 
însoţească în campania viitoare, așa cum se obișnuiește. În cazul în 
care, după cum stau lucrurile, este nevoie de diplomaţie și în armată. 

Cu alte cuvinte, a cugetat Ché, în cazul în care unul dintre generali 
îi refuză ordinele sau încearcă să acapareze puterea pentru sine însuși. 
Ché urma, atunci, să funcționeze drept bătăușul Matriarhei— 
amenințarea care-i va ţine pe toți în loc pe câmpul de luptă. 

— Aşadar, se continuă invazia? 

Sigur că da. Matriarha a fost reînsuflețită politic de moartea fiului 
ei. O victorie militară pe câmpul de luptă va contribui mult la 
consolidarea poziţiei sale. 

— De ce aveţi nevoie de mine? 

— Ah, câteodată uit că dascălii tăi te-au instruit plecând de la 
nevoia de bază de a ști. Poate că-i de vină vârsta mea și faptul că 
unele facultăți mă lasă. 


Iarăşi sunetul acela șuierător. Ché şi-a dat seama brusc că era un 
râs pe înfundate. 

— Atunci lasă-mă să-ți explic. Vezi tu, avem o tradiţie în cadrul 
ordinului, o tradiţie care își are originea în cele dintâi zile ale 
Imperiului. Când un Patriarh sau o Matriarhă ies pe câmpul de bătălie, 
își iau cu ei un Diplomat desemnat. 

— De ce eu? a întrebat el răspicat. 

— Nu ai mai pus niciodată o asemenea întrebare, a murmurat 
vocea. 

Ché şi-a înfrânat limba. Începea să-l deranjeze asta, lucrurile care-i 
ieşeau din gură înainte chiar ca el să-și dea seama ce se-ntâmplă. 
Reputația lui avea de suferit; însă, mai rău decât atât, se părea că nu 
putea face nimic împotriva acestei porniri. 

— Ai fost ales tu, a spus vocea, pentru că majoritatea tovarășilor tăi 
Diplomaţi au fost deja trimiși în Minos ca să demareze primele 
negocieri— şi ca să consolideze convingerea că Minos, nu Khos, este 
ţinta vizată de noi. Tu, Ché, ești cel mai bun care a rămas locului. 

Poate că acesta era adevărul, la urma urmelor. 

— Ordinele mele? 

— Simplu. Supune-te Matriarhei întru totul. 

— Asta-i tot? 

— Ar mai fi un lucru. 

A așteptat, știind de acum că manipulatorilor săi le plăcea să lase la 
urmă cel mai important aspect al misiunii. 

— Matriarha Sasheen își asumă un mare risc personal plecând în 
această misiune, a continuat vocea, după care a ezitat, ca și cum ar fi 
fost împotriva voinţei sale să spună ceea ce urma. Dacă devine 
limpede că va cădea în mâinile dușmanilor... sau, de asemenea, dacă 
ea decide că totul e pierdut și încearcă să fugă spre casă... atunci tu, 
tinere Diplomat, trebuie s-o ucizi. 

— S-o ucid? 

— S-o ucizi. 

Ché a aruncat o privire peste umăr, ca și cum i-ar fi ascultat cineva. 

— E vorba de o încercare? 

— Nu, e un ordin. Nu putem risca faptul ca o Sfântă Matriarhă a lui 
Mann să cadă în mâinile mercienilor. Nici nu ne permitem să-şi ridice 
coada și să plece. Prestigiul Imperiului ar avea prea mult de suferit de 
pe urma ambelor aspecte. Fie e victorioasă, fie va sfârşi de o moarte 
martirică. E clar? 

Respirația i se oprise în gât. Se întreba câți Diplomațţi înaintea lui, 
însoțind un conducător sfânt pe câmpul de luptă, primiseră aceleași 
instrucțiuni. Poate că toţi, și-a dat el seama— pentru că niciodată nu a 
căzut vreunul dintre conducători în mâinile dușmanilor, nici nu a fugit 
de la locul bătăliei. 


Dintr-odată, tot ceea ce Ché a înţeles despre structurile de putere 
ale Imperiului— și despre cine îl conducea cu adevărat— a suferit o 
modificare fundamentală. 

— Da, e clar. 

— Bine. Atunci porneşte la drum, copilul meu. 


CAPITOLUL 32 - Ministerul 


Din cauza dimensiunilor impresionante ale Ministerului de Război, 
coridoarele și holurile sale aveau tendința de a transmite senzația de 
pustietate, astfel că se putea parcurge lungul drum dintr-un capăt în 
altul al său fără a da cu ochii de altcineva. Tăcerea mormântală era 
asemănătoare celei dintr-un muzeu sau dintr-o bibliotecă. Murmure 
ocazionale răzbăteau uneori prin ușile groase de tiq, iar pe holuri se 
auzeau doar bătăile grele ale ceasurilor. Câinii lătrau și copiii ţipau în 
parcul de afară, dar sunetele se estompau odată ce treceau prin 
ferestrele cu cercevele albe, care făceau ca interiorul să fie inundat de 
lumină, sutele de ochiuri de sticlă tremurând din când în când din 
cauza bubuiturilor îndepărtate ale artileriei. 

Gărzile stăteau de pază în punctele-cheie ale clădirii. Erau la fel de 
nemișcate precum niște statui, însuflețind prea puţin atmosfera, 
uitându-se la rarii trecători cu o privire moale, absentă. 

Aşa făceau doi paznici chiar în acel moment. Îl cunoșteau pe 
bărbatul care se îndrepta spre ei și spre încăperile generalului, pentru 
că era ajutorul principal al lui Creed şi avea dispoziţia de a vizita 
camerele respective de câteva ori pe zi, însă în această dimineață 
chipul îi era mai palid decât de obicei, iar pașii îi tropăiau într-un ritm 
agitat. Pe măsură ce se apropia de cele două santinele în post, acestea 
au putut observa pătrăţelele verzi de frunze de graf încă lipite pe fața 
lui, acolo unde se tăiase când se bărbierise, și șuvițele rebele de păr 
care încă trebuiau pieptănate pentru a căpăta o formă. 

Secretarul personal al generalului, tânărul Hist, a ridicat privirea 
când bărbatul a trecut pe lângă biroul său ordonat cu grijă. Secretarul 
a deschis gura să spună ceva, dar cele două gărzi care blocau ușa i-au 
luat-o înainte. 

— Treaba dumitale, locotenent Calvone, a rostit solemn una din 
gărzi când bărbatul a ajuns la un pas în fața lor. 

— Nu acum, a izbucnit Bahn, și și-a făcut vânt printre ei chiar mai 
înainte să apuce să se dea în lături. 

— O misivă urgentă, domnule General, a anunţat Bahn intrând în 
cameră cu o bucată de hârtie pe care o ţinea strâns în mână. 


Generalul Creed, Lordul Protector din Khos, nu i-a răspuns. Stătea 
în schimb cu ochii închiși, pe un scaun de piele înclinat, în timp ce 
vechiul lui administrator, Gollanse, îi împletea părul lung și negru, 
pregătindu-l pentru ziua care urma. 

— Domnule General, a încercat Bahn încă o dată, iar când celălalt 
tot n-a răspuns, Bahn a oftat și şi-a reamintit în sinea sa: „Nu-l poți 
grăbi pe omul ăsta”. 

Gollanse a mormăit ceva imperceptibil terminând de împletit părul 


stăpânului. În lumina soarelui părea negru ca pana corbului, fiind 
doar înspicat cu gri pe la tâmple. Generalul era mândru de coama lui. 
O purta despletită când era în acțiune, pentru că știa că-i dă un aer 
tineresc, deşi era destul de înaintat în vârstă. A oftat când Gollanse l-a 
bătut ușor pe umăr ca să-i dea de știre că a terminat. 

Generalul Creed s-a ridicat din scaun și s-a uitat la Bahn pentru 
prima dată. 

— Raportează, a spus el din partea cealaltă a camerei. 

— Misivă din Minos. De la unul din agenţii lor, domnule. Din Lagos. 

— Citește-mi-o. 

Bahn şi-a dres glasul. 

— „De la Ministerul Informaţiilor Secrete, Al-Minos, departamentul 
de externe. Generale Creed, vă informăm că am luat la cunoștință că 
unul dintre agenţii noștri a interceptat cu succes o depeșă imperială în 
apropiere de Lagos. Depeșa felicită contribuția Amiralului Quernmore 
la înăbușirea revoltei recente din insulă, dar revocă ordinele 
anterioare referitoare la întoarcerea de urgenţă a Flotei a Treia în Q'os 
după un asemenea deznodământ. Dimpotrivă, flotei i se ordonă să 
rămână deocamdată în Lagos, așteptând instrucțiuni ulterioare. 
Credem că asta are cumva legătură cu Porturile Libere.” 

Bahn citise deja scrisoarea de câteva ori. Cu toate acestea, degetele 
au început să-i tremure din nou. „Calmează-te, omule. S-ar putea să nu 
însemne nimic.” 

— Ne-a fost trimisă printr-o pasăre mesager acum patru zile, 
domnule. Noi am primit-o în dimineaţa asta. 

Generalul Creed nu a trădat niciun semn de îngrijorare, deşi Bahn 
se așteptase la un asemenea calm. De la moartea soției sale, survenită 
cu trei ani în urmă, generalul a încetat să mai fie luat prin surprindere 
de orice s-ar fi întâmplat în acest război fără sfârșit cu mannienii. 
Părea că absolut nimic, niciodată, nu mai putea reprezenta o veste la 
fel de proastă precum cea pe care o primise în ziua morții ei. 

— Mă gândeam eu că-s prea liniștiți în ultima vreme, a murmurat 
generalul Creed din partea opusă a camerei, unde se întorsese cu fața 
spre ferestrele care dădeau spre Scut, cu mâinile împreunate la spate. 

Cumva, în ciuda celor spuse, tonul calm al generalului a avut un 
efect relaxant asupra nervilor lui Bahn. Și-a dat seama încă o dată cât 
de mult a investit în abilitățile de lider ale acestui om. 

„El mi-a devenit un fel de tată, a cugetat Bahn, iar eu sunt precum 
copilul său.” 

A bâjbâit cu mâna după unul dintre cele două scaune de lemn din 
fața biroului și s-a așezat cu greutate. Bahn era dintr-o altă croială 
decât generalul. Fusese trezit la puţin timp după ivirea zorilor de către 
Hanlow, din serviciul de informaţii khosian, după o noapte lungă și 
fără somn, în care gândurile refuzaseră să-i dea pace. La ușa locuinței 


primise o depeșă de la un vizitator matinal, o versiune decodificată a 
mesajului deja mâzgălit undeva în josul foii. Creed probabil că doarme 
încă, spusese Hanlow, nedorind s-o lase pur și simplu pe un birou. 
După citirea notei, ochii îi scăpăraseră, întâlnindu-i privirea lui 
Hanlow, și își dresese vocea. Foarte bine, vorbise el. O să i-o înmâneze 
personal lui Creed. 

După plecarea mesagerului, simpla treabă de a-şi găsi cizma stângă 
se transformase într-o ceartă unidirecționată cu soția lui. Răbdarea lui 
Marlee nu făcuse decât să-i intensifice izbucnirea de furie şi începuse 
să țopăie prin casă într-un picior, aruncând obiecte în dreapta și-n 
stânga în căutarea cizmei rătăcite. Treptat, o furie cruntă a pus 
stăpânire pe el, o stare de spirit nouă pentru el, complet necunoscută. 

Bahn se întorsese și țipase din toți rărunchii la Marlee, o atitudine 
la fel de surprinzătoare pentru ea ca și cum i-ar fi tras o palmă. Fiul 
său a părăsit camera; Ariale a început să bocească din dormitorul ei de 
la etaj. 

Marlee își urmase soțul, vorbindu-i pe un ton calm, nelăsându-i 
spațiu să respire. El s-a uitat la sine însuși, ca și cum ar fi fost străin în 
propriul corp, conștient de vocea care-i răsuna puternic și ascuţit în 
toate camerele luminate ale casei, șocat de lucrurile pe care i le 
spunea soției, lui însuși; de furia care-și croia drum prin el fără niciun 
temei. 

În cele din urmă, Marlee îl prinsese energic de braţ. 

— Ce se întâmplă? șuierase ea. 

Bahn se străduise s-o privească în ochi. Vraja s-a risipit brusc. 

„Ce fac?” se întrebase în sinea lui, revenind la dispoziția obișnuită. 

Respirând profund, Bahn o mângâiase pe braţ în semn de scuză. 

— Poate că nimic, spusese el uşor şi o trăsese lângă el, îngropându- 
și fața în părul ei cu miros de fructe, strângându-i puternic în brațe 
trupul ferm, înconjurându-i cu mâinile talia subţire. Și în îmbrăţișarea 
aceea simțise cum toată îngrijorarea războiului dă buzna în interiorul 
lui de parcă anii cuiva în vârstă ar fi trecuţi brusc asupra cuiva tânăr 
şi neexperimentat, şi se întrebase din nou, tremurând: „Ce fac?”— 
pentru că i se părea că în răspunsul la acea întrebare se cuibărise tot 
ceea ce iubise sau tot ce dăduse un sens vieţii sale. 

Marlee stătea cu cizma dată dispărută într-o mână, pe care o 
descoperise cu un minut înainte. Ochii le străluciseră când își 
rezemaseră frunțile una de alta. O sărutase pe obraz în timp ce mai 
ținea încă în mână depeșa mototolită. 

— Ce-o să faceţi în privința asta, domnule? a întrebat Bahn, 
umezindu-și buzele uscate. Mie îmi miroase a invazie. 

Bătrânul războinic stătea destul de aproape de fereastră cât să 
aburească sticla rece cu respiraţia lui. A curățat-o cu mâneca dintr-un 
singur gest. 


— Da, nu-i așa? 

— În Khos? 

Un scurt moment de gândire. 

— Poate că da— nu m-ar mira deloc. 

La acele câteva cuvinte, Bahn a simţit cum se albește la față. 

— Sfinte Sisoe. Să dea soarta să nu fie așa. 

Creed a rămas tăcut o clipă, cercetând Scutul care se întindea în jos 
cât vedeai cu ochii. 

— Și eu sper asta, a șoptit el. Trebuie să informăm Consiliul. 

Bahn a cercetat îndelung profilul lui Creed, vag conturat în lumina 
zilei. Preţ de o secundă, două, nu mai mult, un fior a pus stăpânire pe 
maxilarul generalului. Apoi a dispărut. 


CAPITOLUL 33 -Farlanderul 


— Asta-i doar opera noastră, a spus Serese, prin fereastra trăsurii, 
privind la distrugerea lăsată în urmă, la petele de sânge de pe străzi, la 
clădirile înnegrite din care încă mai ieșea fum. 

Baracha s-a uitat la ea lung, perplex. Nu-și înțelegea fiica zilele 
astea. Lângă el, Ash părea pierdut în lumea lui. Vorbise prea puțin de 
la aparenta lui însănătoșire. 

Trăsura a cotit spre est, către Primul Port, urmând şoseaua lată, 
şerpuitoare, cunoscută drept Serpentina. Ash a lovit vasul mic cu 
cenușă care-i atârna la gât, fără să-și dea seama, cugetând la ceva. 

Au considerat că era prea riscant să cumpere bilete pentru un vas 
de pasageri care să-i ducă direct spre Chem; Regulatorii aveau să 
păzească porturile cu atenție, sperând ca roshunii să iasă din 
ascunzătoare acum că porturile se redeschiseseră. În schimb, s-au 
întâlnit cu un contrabandist alhaziiu pe care-l cunoștea Baracha și i-au 
oferit acestuia o sumă considerabilă de bani pentru a le rezerva cabine 
pe vasul său rapid cu un catarg. Acesta voia să transporte o 
încărcătură de zgură în jos spre Palo-Fortuna; de aici puteau găsi cu 
ușurință un mijloc de transport înapoi spre Cheem. Era o opțiune mai 
sigură. Aveau să evite astfel toate vămile, vâslind spre vas într-o barcă 
mică de la debarcaderul aflat în faţa unui depozit particular. 

Birjarul a oprit trăsura. În dreapta lor, debarcaderul dădea înspre 
golful deschis unde era ancorat vasul. Trăsura s-a balansat pe arcuri 
când cele patru siluete înfășurate în mantii cu glugă, au coborât pe 
ambele laturi. Baracha l-a plătit pe birjar și i-a urmat pe ceilalți trei 
către marginea debarcaderului, unde o barcă mare cu vâsle sălta pe 
apă. Şase marinari bărboşi stăteau la vâsle, supraveghind neîncetat 
împrejurimile. Stăteau cu vâslele ridicate în aer. 

ROshunii s-au oprit o clipă ca să se uite la flota impresionantă. 

— Mă întreb încotro se îndreaptă, a cugetat Baracha. 

— Oriunde ar fi, mi-e milă de ei, a răspuns Al6as. 

Marinarii așteptau nerăbdători. Nu aveau niciun chef să zăbovească 
aici, cu vasul lor încărcat și pregătit să pornească. 

— Nu uitaţi, le-a spus Baracha pe un ton scăzut fiicei sale și lui 
Al6as, suntem sclavi fugari, iar Ash este un călugăr care ne însoţeşte 
până la misiunea lui din Minos. Vorbiţi doar când vi se vorbește și 
ţineţi departe de privirile indiscrete. 

Al6as şi Ser&se au coborât primii în barcă. Marinarii n-au schițat 
niciun semn de salut, cu excepția instrucțiunilor precise să se așeze 
repede și să nu le stea în cale. Ash s-a tras înapoi, atingând cu degetele 
vasul atârnat de gât. 

Baracha s-a pus în mișcare să coboare după ei, apoi s-a oprit, cu un 
picior încă rezemat pe debarcader. A murmurat ceva ce semăna a 


blestem și s-a întors către Ash. 

— Nu vii cu noi, nu-i așa? 

— Nu, nu cred că vin. 

Alhaziiul s-a îndepărtat câțiva pași de barcă. Ash l-a urmat încet. 

S-au oprit unul lângă altul în soarele blând al dimineţii. 

— Nu poţi face asta, a spus cu tărie Baracha. 

— Și totuşi trebuie s-o fac. 

— Vorbeşte pe șleau, netot bătrân ce eşti. Vrei să-ți răzbuni băiatul. 
Vrei s-o hăituiești şi s-o ucizi chiar pe Matriarhă. 

Afirmaţie pe care Ash nu a negat-o. 

Baracha vorbea pe un ton jos, deși cuvintele erau rostite cu patimă. 

— Şi ce fel de exemplu vrei să dai acționând astfel? Cel mai bătrân 
rOshun al nostru care-şi ia câmpii să caute răzbunare? 

— Caut dreptate, nu răzbunare. Măcar atât îi datorez băiatului 
acum. 

Baracha a pufnit. 

— Te joci cu vorbele. Dacă faci asta, violezi însuși codul în virtutea 
căruia existăm. Vorbeşti despre o vendetă personală, care este 
împotriva tuturor convingerilor râshunilor. Chiar și eu îmi dau seama 
de asta. 

— Atunci nu mai sunt rOshun, a replicat Ash răspicat, și nu fac 
decât să-mi încalc propriul cod, nu și pe cel al ordinului. 

Baracha l-a apucat de braț. Bătrânul farlander s-a uitat în jos la 
mâna care l-a înșfăcat, apoi în sus, la ochii scăpărând de furie. 

— ROshun sau nu, ești un exemplu pentru noi toți. Ţi-ai ieșit din 
minți de supărare, asta-i tot. Nu mai eşti tu însuți. 

— Nu, nu mai sunt. Am zăcut două săptămâni în sudorile reci ale 
propriilor coşmaruri. Şi ieri-dimineaţă m-am trezit doar ca să descopăr 
că respectivele coșmaruri sunt adevărate. 

A atins mâna lui Baracha încleștată pe braţul lui. S-a eliberat fără 
niciun efort. 

— Alhaziiule... nu mai știu nimic altceva decât că nu mai pot trăi cu 
mine însumi, nici măcar o secundă, dacă nu duc treaba asta până la 
capăt. 

Preţ de o clipă, Baracha s-a lăsat cuprins de fiorul mâniei care 
stătea să irupă. Avea pumnii încleștați, chipul inflamat: așa se 
întâmpla întotdeauna când nu reușea să-și impună punctul de vedere. 

Pe neașteptate însă, i-au venit în minte vorbele Profetului 
Binecuvântat. 

„Nu judeca un om după drumul pe care o apucă. Dacă nu ai 
parcurs tu însuți drumul acela până la capăt, nu-i poţi spune altuia 
nici încotro se îndreaptă, nici ce lasă în urmă.” 

Baracha a privit în sus către cer, apoi în jos spre pământ și înapoi 
către farlanderul uscățiv răpus de durere din faţa lui. 


S-a eliberat de furia care-l copleșise. 

— Atunci, binecuvântarea lui Zabrihm fie cu tine, netot bătrân ce 
eşti, a spus el. 

Şi-a întins mâna, Ash s-a uitat la ea o clipă, apoi i-a strâns-o. 

Baracha s-a întors lângă barcă, clătinând din cap. 

— Baracha, a mârâit Ash. 

Bărbatul masiv s-a răsucit pe călcâie. Ash a scos din ambalaj urna 
cu cenușă. S-a apropiat și i-a întins-o lui Baracha. 

— Păstrează asta până mă întorc, a spus el. Dacă nu mai vin înapoi, 
ai grijă să ajungă la mama lui. Aléas știe cine-i. 

Baracha a dat din cap aprobator. Cu urna în mână, a sărit în barcă. 
Marinarii au împins ambarcaţiunea de lângă debarcader și au început 
să lovească apa cu vâslele. 

În timp ce barca își croia drum prin valuri către vasul care o 
aştepta, iar apa sărată se învolbura de ambele părți, Baracha s-a 
răsucit pe locul lui. S-a gândit, probabil, să-l salute pentru ultima dată 
pe Ash, pentru că a simţit în clipa aceea că nu avea să-l mai vadă, 
poate, niciodată. 

Dar bătrânul se întorsese deja cu faţa spre oraș. 


{1} Grindelia: plantă medicinală cu tulpină lipicioasă și flori galbene. (N.t.) 

{2} Lemnul dulce (glycyrrhiza glabra): plantă erbacee perenă, ale cărei rădăcini cu gust dulce- 
amărui constituie una dintre cele mai vechi mirodenii, utilizată pentru aromatizarea 
dulciurilor și a băuturilor. (N.t.) 

{3} Dunetă: parte mai înaltă de la pupa unei nave, unde se află cabinele căpitanului și ale 
ofițerilor. (N.t.) 


(4) Teugă: construcţie la prora unei nave, în interiorul căreia sunt amenajate magazii sau 
încăperi de locuit pentru echipaj. (N.t.) 


{5} Santină: spaţiu de pe fundul unei nave. (N.t.) 

{6} Mâneca de vânt: dispozitiv conic din pânză folosit pentru a detecta direcția vântului. (N.t.) 
{7} Limba sami reprezintă denumirea generică a limbilor din nordul Norvegiei, Suediei, 
Finlandei și din nord-vestul extrem al Rusiei, vorbite de către populaţia sami; constituie o 
ramură a familiei limbilor uralice și se împart în două grupuri: limbile sami de vest și limbile 
sami de est. (N.t.) 

(8) Guppy, Poecilia reticulata, originar din America de Sud, reprezintă una dintre cele mai 
populare și mai rezistente specii de pești din lume, constituind o alegere optimă pentru 
popularea unui acvariu. (N.t.) 

